
ĉi Grant Blackwood ` 


AVENTURILE SOȚILOR FARGO 


Clive Cussler este un celebru scriitor american con- 
temporan, născut în 1931, în Aurora, Illinois. A început să 
scrie în 1965, iar cea mai mare creaţie a sa este Dirk Pitt, 
inginer marin, agent guvernamental și aventurier. Cussler 
este autor sau coautor a 38 de cărţi, dintre care douăzeci de 
thrillere îl au ca personaj principal pe Dirk Pitt, cel mai recent 
dintre ele fiind Arctic Drift. Lor li se adaugă opt romane din 
seria Dosarele NUMA și şase din seria Dosarele Oregon. Mai 
mult de șaptesprezece titluri ale sale au apărut consecutiv pe 
lista The New York Times a celor mai bine vândute opere de 
ficțiune. A mai publicat: Cyclops, Comoara, Dragonul, Sahara, 
Aurul incaşilor, Walhalla, Odiseea troiană, Șarpele, Aurul 
albastru. 

Operele sale de nonficţiune cuprind: The Sea Hunters și 
The Sea Hunters Il, care descriu adevăratele aventuri ale 
NUMA (National Underwater and Marine Agency), aflată 
în căutarea vaselor de importanţă istorică de mult pierdute. 
Împreună cu echipa sa de voluntari, Cussler a descoperit mai 
mult de șaizeci de vase, printre care şi submarinul Hunley, 
pierdut cu mult timp în urmă. 

Asemenea eroului său, Dirk Pitt, Cussler este un iubitor 
al maşinilor clasice. 


Grant Blackwood , autorul seriei Briggs Tanner - The End 
of Enemies, The Wall of Night şi An Echo of War -, este veteran 
al Forţelor Navale Americane și a petrecut trei ani la bordul 
unei fregate echipate cu rachete ghidate. Trăiește în 
Minnesota, unde lucrează la următorul său roman, primul 
dintr-o serie de thrillere ce îl are în prim-plan pe noul său 
erou, Sam Caulder. 


Aventurile soţilor Fargo, din care a apărut în 2010 prima 
carte, Aurul spartanilor, se anunţă fără urmă de îndoială una 
dintre cele mai populare serii ale genului. 

Prolog 
Londra, Anglia, 1864 


Înainte de ivirea zorilor, bărbatul cunoscut sub nu- 
mele de Jotun înainta hotărât prin ceaţă, cu gulerul 
de la mantaua marinărească ridicat şi cu un fular 
înfăşurat nu prea strâns în jurul gâtului și al gurii. 
În faţa sa, aburii respirației umpleau aerul. 
„Se opri brusc din mers și ascultă. Auzise oare 
sunet de paşi? Îşi întoarse capul spre stânga, apoi 
spre dreapta. Undeva înaintea lui se auzi un zgomot 
înfundat. O cizmă lovind pavajul. Cu mișcări ușoare 
pentru un om de dimensiunile sale, Jotun păşi în 
umbra dintre coloanele care susțineau arcada unei 
porți. Mâna din buzunar i se încleştă pe mânerul de 
la măciuca scurtă din plumb îmbrăcată în piele. 
Străzile secundare şi străduțele din Tilbury nu erau, 
de obicei, locuri prea prietenoase, cu atât mai puțin 
între asfinţitul şi răsăritul soarelui. 

- La naiba cu orașul ăsta, bombăni Jotun. E în- 
tunecat, umed şi rece. Doamne ajută-mă! 

Îi era dor de soţie, îi lipsea țara sa. Dar aici era 
nevoie de el - sau cel puțin așa spuseseră mai-marii 
lui. Bineînţeles, se încredea în judecata lor, dar erau 
momente când ar fi schimbat bucuros îndatorirea 
actuală cu cele de pe un câmp de luptă. Măcar acolo 
îşi cunoştea duşmanul şi știa cum să-l înfrunte: 
ucide sau vei fi ucis. Totul era foarte simplu. Și totuși, 
în ciuda distanţei, soția sa prefera misiunea actuală 
celor anterioare. „E mai bine să fii departe şi viu 
decât aproape şi mort“, îi spusese ea când își primise 
ordinele. 

Jotun mai aşteptă câteva minute, dar nu se mai 
auzi nici o mișcare. Se uită la ceas: era trei şi jumă- 
tate. Peste încă o oră, străzile urmau să se trezească 
la viață. Dacă prada sa avea să încerce să se pună în 
mişcare, trebuia s-o facă înainte de ivirea zorilor. 

Reveni în stradă şi continuă să meargă spre nord 
până când ajunse la strada Malta, iar apoi se în- 
dreptă spre sud, către docuri. În depărtare se auzea 
bătaia singuratică a clopotului unei geamanduri, și 
putea să simtă duhoarea apelor Tamisei. În fața sa, 
zări prin ceață silueta solitară a unui om care fuma 
o țigară la colțul dinspre sud-est al Căii Docului. 
Jotun traversă şi înaintă tiptil până când reuşi să 
vadă mai mult din acel colț de stradă. Bărbatul era 
într-adevăr singur. Jotun se retrase înspre capătul 
străduței pe care venise, iar apoi fluieră uşor o dată. 
Bărbatul se întoarse. Jotun aprinse un chibrit, îl lăsă 
să pâlpâie scurt, apoi îl stinse între arătător şi 
degetul mare. Bărbatul se apropie de Jotun. 

- "Neaţa, domnule. 

- Încă n-aș zice că e, Fancy. 

- Asta cam așa e, domnule. 

Fancy privi de-a lungul străzii, iar apoi către cer. 

- Eşti agitat? întrebă Jotun. 

- Cine, eu? Şi de ce aș fi? Un pricăjit ca mine care 
bate de unul singur străzile astea în puterea nopții? 
Nu-i nimic în neregulă cu asta, nu? 

- Spune-mi care-i situația. 

- E acolo, domnule. E ancorată de patru zile. Dar 
al doilea rând de parâme e dezlegat. Am vorbit cu un 
amic care învârte treburi necurate pe la docuri. Se 
zvoneşte că merge în amonte. 

- Încotro? 

- Spre docurile Millwall. 

- N-au terminat încă docurile Millwall. De ce mă 

- minți? 

- Nu, domnule, asta am auzit. Millwall. În dimi- 
neața asta. 

- Am deja un om la Millwall, Fancy. Zice că sunt 
închise cel puțin încă o săptămână. 

- Îmi pare rău, domnule. 

Jotun auzi în spatele său zgomotul inconfundabil 
făcut de frecarea dintre piele şi cărămidă şi îşi dădu 
imediat seama că lui Fancy îi părea rău din cu totul 
alte motive. Se consolă oarecum cu gândul că pun- 
gaşul ăsta pricăjit nu-l trădase din ranchiună, ci mai 
degrabă din lăcomie. 

- la-ți tălpășița, Fancy... Cară-te cât mai departe. 
Pleacă din Londra. Dacă mai dau de tine, o să-ți 
spintec pântecele şi te fac să-ți înghiți maţele. 

- N-o să mă mai vedeţi vreodată, domnule. 

- Ai grijă să fie așa, pentru binele tău. 

- Încă o dată, îmi pare rău. Mi-a plăcut dintot- 
deauna de... 

- Dacă mai scoţi un cuvânt, e ultimul. Cară-te! 

Fancy grăbi pasul şi se pierdu în ceață. 

Jotun îşi calculă repede opţiunile. Dacă Fancy 
minţise în legătură cu Millwall, atunci minţea și în 
legătură cu corabia, ceea ce, în consecință, însem- 
na că mergea în aval, nu în amonte. Nu putea per- 
mite să se întâmple asta. Întrebarea se punea astfel: 
era mai înțelept să fugă de oamenii care se apropiau 
din spatele lui sau să-i înfrunte? Dacă fugea, aveau 
să-l urmărească, şi ultimul lucru de care avea nevoie 
era să facă zarvă în preajma docurilor. Echipajul 
corabiei era, cel mai probabil, cu nervii întinşi deja 
la maximum, iar el avea nevoie să îi surprindă liniş- 
tiți şi fără nici o bănuială. 

Jotun se răsuci cu fața înspre străduță. 

Erau trei, unul doar o idee mai scund decât el, 
ceilalți doi - cu mult mai scunzi, dar cu toții aveau 
umerii largi şi solizi, iar capetele le erau asemenea 
unor găleți. Erau mardeiași de stradă. Cuţitari care 
îți iau beregata. Dacă ar fi fost suficientă lumină 
cât să le vadă chipurile, era sigur că ar fi descoperit 
mulți dinți lipsă, o mulțime de cicatrice şi niște ochi 
mici şi răi. 

- Bună dimineața, domnilor. Cu ce vă pot fi de 
folos? 

- Nu-ţi îngreuna situația, zise cel mai solid 
dintre ei. 

- Cuţite, pumni sau ambele? întrebă Jotun. 

- Ce zici? 

- Nu contează. Alegerea vă aparține. Haideţi, să-i 
dăm drumul! 

Jotun își scoase mâinile din buzunare. 

Cel mai solid se aruncă înspre el. Jotun văzu cum 
scoate cuțitul de la brâu, o mișcare precisă, gândită 

să-i despice artera femurală de la unul dintre 
picioare sau să-i spintece pântecele. Jotun nu doar 
că era cu vreo cinci centimetri mai înalt decât el, dar 
avea brațele mai lungi cu cel puţin zece centimetri, 
şi se folosi de acest avantaj lansând un upercut. În 
ultima clipă, lăsă măciuca ascunsă de palmă să se 
avânte înainte. Măciulia de plumb îmbrăcat în 
piele îl plesni pe bărbat direct sub bărbie. Capul îi 
zvâcni în sus, şi individul se întoarse împleticindu-se 
înspre amicii săi, după care se prăbușşi în fund. Cu- 
țitul se rostogoli zornăind pe pavaj. Jotun se avântă 
înainte, îşi ridică genunchiul la piept şi îşi înfipse cu 
putere călcâiul cizmei în glezna matahalei, zdrobin- 
du-i osul. Individul începu să urle. 

Ceilalți ezitară, dar numai pentru o clipă. Adese- 
ori, în astfel de circumstanţe, o haită de lupi se 
împrăștie în momentul în care conducătorul e pus 
la pământ, dar tipii ăştia erau obişnuiţi cu luptele 
uşoare. 

Cel din dreapta își ocoli partenerul căzut, își co- 
borî umărul şi porni la atac asemenea unui taur. 
Asaltul era, bineînţeles, un vicleșug. Într-una dintre 
mâini avea ascuns un cuțit; în momentul în care 
Jotun l-ar fi înlănțuit cu braţele, lama și-ar fi făcut 
apariția. Jotun îşi duse repede piciorul stâng înapoi 
cu un pas, îl încordă, iar apoi țâșni înainte, ridi- 
cându-și totodată piciorul drept în aer. Lovitura îl 
nimeri pe bărbatul aflat în fugă direct în figură. 
Jotun auzi scrâșnetul jilav al osului. Individul căzu 
în genunchi, se balansă preţ de o secundă, apoi se 
prăbuşi cu chipul pe pavaj. 

Ultimul tip încerca să nu ezite, iar Jotun își dădu 
seama ce îl frământa: era acea clipă de cumpănă 

când un om conștientizează că urmează să moară 
dacă nu ia decizia corectă. 

- Sunt încă vii, zise Jotun. Dacă nu te întorci 
acum şi te cari, o să te omor. 

Bărbatul stătea țeapăn, cu cuțitul întins. 

- Haide, băiete, chiar te-au plătit ARa cât 
să merite? 

Omul îşi coborî cuțitul. Înghiți în gol, ear 
o dată din cap, iar apoi se întoarse și fugi. 


La fel făcu şi Jotun. Fugi cât îl țineau picioarele 
de-a lungul străzii, intră pe Calea Docului, se 
strecură printr-un gard viu și tăie strada St: Andrews. 
O străduţă scurtă îl duse în dreptul unor depozite. 
Alergă printre ele, sări din mers peste un gard, ateriză 
cu greu, se rostogoli, reuşind să se pună din nou pe 
picioare, şi continuă să înainteze până când auzi 
zgomotul lemnului sub talpa cizmelor. Era la docuri. 
Privi spre stânga, apoi spre dreapta, dar totul era 
învăluit în ceață. 

Încotro? 

Îşi întoarse capul, citi numărul clădirii care se 
înălța lângă el, apoi se răsuci pe călcâie și alergă 
înspre sud încă cincizeci de metri. La dreapta sa, auzi 
plescăitul apei. Alunecă încercând să se oprească, se 
lovi de un maldăr de lăzi, se împletici în lateral, dar 
îşi regăsi echilibrul. Sări pe lada cea mai mică, apoi 
se cățără peste celelalte. La cinci metri sub el, putea 
să distingă cu greu suprafața apei. Privi în susul 
râului, nu văzu nimic, după care se întoarse pentru 
a se uita în aval. 

La circa douăzeci de metri distanță văzu sclipirea 
slabă a unei lumini gălbui în spatele unei ferestre cu 

canat central; deasupra ferestrei, dincolo de balustra- 
da punţii superioare, se vedea cabina timonei. 

- La naiba! strigă Jotun. Pe toți dracii! 

Nava alunecă în ceață și dispăru. 


Capitolul 1 
Insula Chumbe, Zanzibar, Tanzania 


Rechinii țâşniră pe lângă ei, la limita câmpului lor 
vizual, siluete gri şi alunecoase din care Sam și Remi 
Fargo văzură doar înotătoarele ascuţite ca niște 
cuțite şi zvâcnirea cozilor care dispăreau în perdeaua 
vârtejurilor de nisip. Ca de obicei, Remi refuzase să 
piardă ocazia de a face fotografii și, tot ca de obicei, 
îl rugase pe Sam să-i servească drept punct de reper 
în timp ce își regla performantul aparat subacvatic, 
încercând să surprindă freamătul rechinilor care se 
hrăneau. În acest moment, Sam se temea nu atât de 
rechini, cât de abisul din spatele său - un hău de 
patruzeci şi cinci de metri care se deschidea înspre 
adâncurile întunecate ale canalului Zanzibar. 
Remi își înălță capul deasupra aparatului, îi zâmbi 
din priviri prin masca de scafandru și îi făcu semn 
că totul era în regulă. Încântat, Sam înotă înspre 
ea şi i se alătură. Îngenuncheară împreună în nisip 
“şi urmăriră spectacolul. Era luna iulie, se aflau pe 
coasta Tanzaniei în timpul anotimpului musonic, 

iar curentul cald al Africii de Est se deplasa dinspre 
sud-est până când întâlnea capul sudic al Zanziba- 
rului, unde se despărțea în curenţi continentali și 
oceanici. Pentru rechini se crea astfel un „jgheab 
pentru hrană“ în zona de aproape treizeci de kilo- 
metri care despărțea Zanzibarul de continent, prin 
care peştii erau purtați înspre nord. Era un irezistibil 
bufet în mișcare, după cum îl denumise Remi. 

Sam şi Remi avuseseră grijă să rămână în inte- 
riorul a ceea ce numiseră „zona de siguranță“, acea 
fâşie de patruzeci şi cinci de metri de apă limpede 
precum cristalul de lângă insula Chumbe. Dincolo 
de ea se afla hăul care se deschide înspre canal. 
Nu aveau cum să nu observe linia de demarcație: 
curentul, care se deplasa cu şase noduri sau poate 
chiar mai mult, ridica o perdea tulbure de nisip, 
alunecând de-a lungul bancului de nisip al insulei. 
Sam şi Remi porecliseră această porțiune „zona de 
adio“; dacă pășeai în curentul vertiginos fără o coardă 
de siguranță, câștigai o călătorie fără întoarcere în 
susul coastei. 

În ciuda pericolului - sau poate tocmai datorită 
acestuia - călătoria anuală în Zanzibar se număra 
printre preferatele lor. Pe lângă rechini, peștii cu care 
se hrăneau aceștia, curenții vertiginoșşi şi furtunile 
de nisip subacvatice, curentul Africii de Est le oferea 
şi comori - deși erau, de obicei, doar fragmente și 
rămăşiţe lipsite de altă valoare decât aceea că le sus- 
citau curiozitatea, Sam şi Remi se mulțumeau cu 
atât. De-a lungul secolelor, corăbiile navigaseră pe 
lângă coasta estică a Africii, de la Mombasa până la 
Dar es Salaam, multe dintre ele fiind încărcate cu 
aur, pietre prețioase și fildeși, având ca destinație 


IMPERIUL PIERDUT | 15 


oraşele imperiilor coloniale. Nenumărate corăbii se 
scufundaseră în canalul Zanzibar și în preajma 
acestuia, cu încărcăturile risipite pe fundul apelor, 
așteptând ca un curent să le scoată la iveală sau să 
le împingă sub ochii unor scufundători curioşi 
precum soții Fargo. De-a lungul anilor, găsiseră 
monede de aur și de argint din vremea Imperiului 
Roman, altele bătute de coroana Spaniei, ceramică 
din China, jad din Sri Lanka, tacâmuri de argint... 
Descoperiseră de toate, atât lucruri fascinante, cât 
şi obiecte legate de existența cotidiană. Deocamdată, 
în această călătorie găsiseră un singur obiect notabil: 
o monedă de aur fasonată precum un diamant, atât 
de incrustată cu depuneri marine, încât nu mai pu- 
teau distinge nici un detaliu. 

Sam și Remi mai urmăriră rechinii hrănindu-se 
preţ de câteva minute, iar apoi, încuviințând reciproc 
din cap, se răsuciră și începură să înoate înspre sud 
de-a lungul fundului apei, oprindu-se din când în 
când pe rând pentru a răscoli nisipul cu o paletă de 
ping-pong, în speranța că movila pe care o ochiseră 
ascundea o bucăţică de istorie. 

Insula Chumbe, cu o lungime de circa zece kilo- 
metri şi o lățime de trei, are forma unei cizme de 
femeie, cu tibia, glezna și vârful îndreptate înspre 
canal, iar gamba, tocul ascuţit şi talpa - față în față 
cu Zanzibarul. Chiar deasupra gleznei, bancul de nisip 
era întrerupt de un golfuleț care ducea la laguna 
creată de tocul ascuțit. 

După ce se târâră de-a lungul nisipului vreme 
de cincisprezece minute, Sam şi Remi ajunseseră 
acolo unde fâşia care alcătuia tocul se desprindea de 
restul insulei și se îndreptară înspre vest până la zece 

metri de plajă, după care porniră din nou spre nord, 
pentru a-şi continua căutarea. Acum începură să fie 
mai atenți. De-a lungul acestei fâşii de nisip, canalul 
se afla periculos de aproape de plajă, un intrând de 
forma unui balon care le restrângea „zona de sigu- 
ranță “ la doar doisprezece metri. Remi înota aproape 
de mal, cu câțiva metri înaintea lui Sam, fiecare 
dintre ei asigurându-se periodic că celălalt nu s-a 
lăsat purtat înspre hău. 

Cu colțul ochiului drept, Sam zări ceva strălucind, 
licărul fulgurant al aurului. Se opri din înot, îşi în- 
fipse genunchii în nisip, apoi ciocăni cu cuțitul în 
rezervorul de oxigen pentru a-i atrage atenția lui 
Remi. Aceasta se opri la rândul ei, se răsuci şi înotă 
până la el. Sam arătă înspre acel loc. Remi încuviință 
din cap. Sam porni înainte, înotând înspre țărm 
până când zăriră bancurile de nisip. Era un zid de 
nisip de aproape patru metri înălțime, delimitând o 
râpă unde adâncimea apei creștea, de la mai puțin 
de doi metri până la şase metri. Se opriră în faţa 
bancului și priviră împrejur. 

Ridicând din umeri, Remi îl întrebă unde anume. 

Sam ridică la rândul său din umeri şi continuă 
să-şi poarte privirea de jos în sus, de-a lungul ban- 
cului. Acolo era! Zări din nou, la șase metri la dreap- 
ta sa, sclipirea aurului. Aici „zona de adio“ era şi mai 
aproape, la nici trei metri în spatele lor. Chiar şi de 
la această distanță simțeau vâltoarea curentului, 
asemenea unui vârtej care încerca să-i tragă înspre 
adâncuri. 

leşind din peretele bancului, cam pe la înălțimea 
taliei, se afla ceea ce părea o porțiune de aproximativ 
cincisprezece centimetri din inelul unui butoi. Deşi era 

acoperit cu depuneri marine, în câteva locuri cu- 
rentul împroșcase inelul cu nisip, scoțând la iveală 
luciul metalic. 

Sam întinse mâna și începu să împrăștie nisipul 
din jurul inelului. Porțiunea liberă deveni tot mai 
mare, douăzeci de centimetri, apoi douăzeci şi cinci, 
înainte de a se curba și a se pierde în nisip. Sam ri- 
dică paleta, încercând să dezgroape câteva dintre 
doagele butoiului, asta dacă lemnul putrezise cumva 
între timp. 

Sam nu mai agita paleta. Privi înspre Remi şi văzu 
că ochii i se măriseră în spatele măştii. Deasupra 
inelului nu se afla lemn putrezit, ci o fațadă din 
metal curbat. Sam se lăsă în genunchi și înaintă 
până când pieptul îi era aproape lipit de banc, apoi 
îşi întinse gâtul şi începu să fluture paleta în spatele 
inelului. După treizeci de secunde, se formă o cavi- 
tate. Cu grijă, mișcându-se încet, Sam își strecură 
mâna în golul format și palpă interiorul cu degetele 
răsfirate. 

Îşi retrase brațul și se îndepărtă de obiect până 
când ajunse în dreptul lui Remi. Ea îl privi cu ochi 
avizi. El încuviință din cap. Nu încăpea îndoială: 
butoiul nu era butoi, ci clopotul unei corăbii. 


- Ei bine, nu mă aşteptam la asta, zise Remi câte- 
va minute mai târziu, după ce ieşiseră la suprafaţă. 

- Cred și eu, îi răspunse Sam după ce îşi scoase 
din gură capul tubului de respirat. 

Până acum, obiectul cel mai mare pe care îl găsi- 
seră fusese o tavă de argint de pe o navă de transport 
din cel de-al Doilea Război Mondial. 

Remi își scoase labele de scafandru și le aruncă 
peste balustradă, pe duneta navei pe care o închi- 
riaseră - o șalupă ca acelea pentru transportul de 
persoane, lungă de şapte metri şi jumătate, fabricată 
de Andreyale și proiectată de Joubert-Nivelt, având 
incrustații de lemn lăcuit de tec şi ferestre în stil 
retro precum cele ale metrourilor -, iar apoi se cățără 
pe scară, urmată de Sam. După ce își scoaseră şi restul 
echipamentului și îl duseră în cabina șalupei, Remi 
luă două sticle de apă din lada frigorifică și îi aruncă 
una lui Sam. Se așezară pe scaunele de pe punte. 

- De cât timp crezi că se află acolo? întrebă Remi. 

- E greu de zis. Nu durează mult până să capete 
patină. Va trebui să vedem grosimea depunerilor 
de pe restul vasului. Interiorul părea destul de puțin 
afectat. 

- Dar limba? 

- N-am dat de ea. 

- Se pare că avem o decizie de luat. 

- Aici ai dreptate. 

Nu doar că guvernul tanzanian avea niște legi 
neortodoxe când venea vorba despre obiectele recu- 
perate de pe epave, dar insula Chumbe era cunoscută 
oficial sub numele de Parcul Marin Insula Chumbe, 
iar o bună parte din ea fusese împărțită între un 
Sanctuar al Recifului şi o Rezervaţie a Pădurii de 
Corali. Înainte ca Sam și Remi să poată acţiona în 
vreun fel, trebuiau să își dea seama dacă clopotul se 
afla în vreuna dintre aceste zone protejate. Dacă 
aveau să depășească acest obstacol, puteau să treacă 
la următorul pas cu conştiinţa împăcată: să stabi- 
lească proveniența şi/sau originea clopotului, o etapă 
necesară dacă voiau să-l revendice în mod legal 

înainte de a anunţa autorităţile locale de prezența 
sa. Păşeau pe o sârmă foarte subțire. Dacă reușeau 
să ajungă pe partea cealaltă, aveau şansa să pună 
mâna pe ceea ce putea fi o descoperire istorică impor- 
tantă, dar la ambele capete ale firului se aflau legi 
care, în cel mai bun caz, amenințau ca descoperirea 
să le fie luată și, în cel mai rău, puteau duce la în- 
tocmirea unui dosar penal. Conform legii, puteau 
să ia orice artefact găsit pentru care nu erau necesare 
„metode extraordinare de excavare“. Fleacurile 
precum moneda în formă de diamant găsită de Remi 
nu puneau probleme, dar clopotul unei nave se 
înscria în cu totul altă categorie. 

Nimic din toate acestea nu era ceva nemaiîntâl- 
nit de soții Fargo. Împreună sau separat, în timpul 
liber sau în timp ce își exercitau profesia, Sam şi 
Remi vânaseră comori, artefacte şi secrete istorice 
aproape de la începutul existenței lor ca adulți. 

Călcând pe urmele tatălui ei, Remi studiase la 
Boston College și terminase un masterat în antro- 
pologie şi istorie, având ca specializare căile comer- 
ciale din Antichitate. 

Tatăl lui Sam, care murise cu câțiva ani în urmă, 
fusese unul dintre inginerii de vârf din programul 
spaţial al NASAI, iar mama sa, o femeie plină de 
viață, administra o barcă pentru scufundări turistice. 


1 National Aeronautics and Space Administration (Agen- 
ţia Naţională pentru Aeronautică şi Spaţiu), agenţie care 
administrează programul spaţial public al Statelor Unite ale 
Americii, fiind responsabilă de cercetarea aerospațială civilă 
și militară (n.tr.) 

Sam era licenţiat în inginerie la Caltechi, de unde 
se întorsese şi cu câteva trofee la fotbal şi lacrosse2. 

Când mai avea doar câteva luni până la absolvire, 
Sam fusese abordat de un om despre care aflase 
ulterior că făcea parte din DARPA: - Agenţia de Pro- 
iecte pentru Cercetare Avansată în Apărare -, ramura 
guvernamentală pentru cercetare și dezvoltare; Ideea 
de a activa în domeniul ingineriei pur creative, dar 
şi ocazia de a-și servi patria făcuseră ca decizia lui 
Sam să fie una uşoară. 

După ce lucrase timp de şapte ani în cadrul 
DARPA, Sam se întorsese în California şi o cunos- 
cuse pe Remi la Lighthouse, un club de jazz de pe 
plaja Hermosa. Sam intrase în club pentru a bea o 
bere rece, iar Remi se afla acolo pentru a sărbători 
reușita unei expediţii de cercetare pornite de la nişte 
zvonuri despre o corabie spaniolă scufundată pe 
lângă golful Abalone. 

Deși nici unul dintre ei nu se referise vreodată la 
prima lor întâlnire ca la o dragoste la prima vedere, 
amândoi conveniseră că fusese ceea ce s-ar putea 
defini prin „certitudine încă din prima oră“. Şase 
luni mai târziu, se căsătoreau în locul unde se 


1 California Institute of Technology este o universitate 
privată din Statele Unite, situată în Pasadena, California 
(n.tr.) 

2 Joc sportiv american între două echipe, fiecare dintre 
jucători căutând să introducă mingea în poarta celeilalte 
echipe cu ajutorul unei crose ce are la capăt o plasă pentru 
prinderea, transportarea și pasarea mingii (n.tr.) 

3 Defense Advanced Research Projects Agency este o agen- 
ție a Departamentului Apărării al Statelor Unite care are rolul 
de a dezvolta noi tehnologii pentru forțele armate (n.tr.) 

cunoscuseră, organizând o ceremonie restrânsă la 
clubul Lighthouse. 

Încurajat de Remi, Sam se aruncă cu capul înain- 
te și îşi deschise o afacere proprie, reuşind să se 
umple de bani încă din primul an în urma inventării 
unui scanner laser pe bază de argon care putea să 
identifice şi să recunoască de la distanță amestecul 
de metale şi aliaje, fie că era vorba despre aur sau 
argint, despre platină sau paladiu. Vânătorii de co- 
mori, universitățile, corporațţiile şi companiile de 
exploatări miniere s-au înghesuit să obțină licența 
pentru invenţia lui Sam și, în doar doi ani, Grupul 
Fargo obținea un profit net anual de trei milioane 
de dolari. În patru ani, corporaţiile cu buzunare 
adânci îi băteau la ușă. Sam şi Remi acceptară oferta 
cea mai consistentă, vândură compania pentru o 
sumă care să le asigure un trai confortabil pentru tot 
restul vieții și se dedicară apoi adevăratei lor pasiuni: 
vânătoarea de comori. 

Pentru Sam și pentru Remi motorul existenţei 
nu erau banii, ci aventura și satisfacția de a vedea 
Fundaţia Fargo înflorind. Fundaţia, care îşi împărțea 
donațiile între copiii sărmani sau abuzați, protecția 
animalelor și conservarea naturii, se dezvoltase 
vertiginos în ultimul deceniu, făcând donații de 
aproape douăzeci de milioane de dolari către diferite 
organizații doar în decursul ultimului an. O parte 
considerabilă din această' sumă fusese oferită chiar 
de Sam şi de Remi, iar restul provenea din donaţii 
private. De bine sau de rău, aventurile lor atrăseseră 
destul de mult atenția presei, iar asta adusese 
după sine donaţii din partea unor persoane bogate 
și sus-puse. 

Întrebarea cu care se confruntau acum era dacă 
acest clopot de corabie putea să producă fonduri 
pentru activitățile lor filantropice sau dacă se dove- 
dea doar o curiozitate istorică menită să îi fascineze. 
Bineînţeles, chiar și așa, lucrurile nu se schimbau 
prea mult. Încercarea de a dezlega mistere istorice 
le oferea o bucurie în sine. Oricum ar fi stat lucru- 
rile, ştiau de unde ar fi fost indicat să înceapă. 

- E momentul să o sunăm pe Selma, zise Remi. 

- E momentul să o sunăm pe Selma, admise Sam. 


O oră mai târziu, se aflau înapoi la bungalow-ul 
asemănător celor de pe plantaţii pe care îl închi- 
riaseră pe plaja Kendwa, de pe capul nordic al 
Zanzibarului. În timp ce Remi pregătea o salată din 
fructe proaspete şi felii de prosciutto şi mozzarella, 
Sam o sună pe Selma. Deasupra lor, agăţat de 
tavan, un ventilator de un metru și jumătate vântura 
aerul, iar prin uşile duble pătrundea briza răcoroasă, 
umflând perdelele de tifon. 

Deşi în San Diego era patru dimineața, Selma 
Wondrash răspunse încă de la primul țârâit al tele- 
fonului. Sam şi Remi nu se mirară, pentru că ajunse- 
seră la convingerea că Selma dormea doar patru ore 
pe noapte, mai puțin duminica, zi în care dormea cinci. 

- Când sunteți în concediu, mă sunaţi doar dacă 
ați dat de necazuri sau sunteți pe punctul de a intra 
într-o belea, se auzi glasul Selmei prin difuzor, fără 
nici un preambul. 

- Nu-i adevărat, răspunse Sam. Anul trecut 
te-am sunat din insulele Seychelles pentru... 

- Pentru că o hoardă de babuini a dat iama în 
casa voastră de pe plajă, a distrus mobila și şi-a luat 

tălpăşița cu toate bunurile voastre, iar poliția v-a luat 
drept spărgători. 

„Are dreptate“, schiță Remi din buze din cealaltă 
parte a bucătăriei. Îi aruncă lui Sam o bucată de 
ananas proaspăt direct din vârful cuțitului. Sam 
o prinse în gură, iar ea îl aplaudă fără zgomot. 

- Bine, ai dreptate, îi zise Sam. 

Fost cetățean maghiar care nu își pierduse în 
totalitate accentul, Selma Wondrash era o fire aspră, 
dar cu o inimă mare, fapt pe care încerca să-l 
ascundă, fiind şefa echipei de cercetare alcătuită de 
Sam și de Remi, echipă ce avea în componenţă trei 
persoane şi activa în cadrul Fundaţiei Fargo. Selma 
era văduvă; soțul ei, pilot de teste din cadrul forțelor 
aeriene, se prăbușşise cu avionul cu zece ani în urmă. 

După ce își luase licența la Universitatea din 
Georgetown, Selma administrase Departamentul 
pentru Colecţii Speciale al Bibliotecii Congresului, 
asta până când Sam şi Remi reușiseră să o aducă să 
lucreze alături de ei. Chiar mai mult decât un coor- 
donator al departamentului de cercetare, Selma se 
dovedise un agent de voiaj extraordinar și un ade- 
vărat guru al logisticii, reuşind să îi ducă dintr-o 
locaţie în alta cu o eficacitate de-a dreptul militară. 
Selma se hrănea şi trăia din cercetare: din misterele 
care se încăpățânau să își ascundă rezolvarea, din 
legendele care conțineau și cea mai plăpândă scân- 
teie de adevăr. 

- Ce s-a mai întâmplat de data asta? întrebă 
Selma. 

- Clopotul unei corăbii, strigă Remi. 

Auziră foşnetul hârtiilor în timp ce Selma căuta 
o coală curată. 

- Spuneţi-mi, zise ea. 

- Pe coasta vestică a insulei Chumbe, spuse Sam, 
iar apoi îi citi coordonatele pe care le salvase în GPS 
înainte de a se îndrepta spre barcă. Va trebui să 
verifici... 

- Limitele rezervațiilor şi ale sanctuarelor, știu, 
zise Selma, în timp ce creionul îi aluneca zgomotos 
pe hârtie. O pun pe Wendy să verifice legea 
maritimă din Tanzania. Altceva? 

- O monedă. Are formă de diamant şi e cam de 
dimensiunea celei de cincizeci de cenți americane. 
Am găsit-o la circa o sută de metri nord de clopot... 

Sam privi înspre Remi căutând să îi confirme, iar 
aceasta încuviință din cap. 

- O să vedem dacă putem să o curățăm, dar 
deocamdată suprafața e indescifrabilă. 

- Am înţeles. Ce altceva? 

- Nu mai e nimic. Asta e tot ce avem. Cât poți 
de repede, Selma. Cu cât reușim să ancorăm mai 
repede clopotul, cu atât mai bine. Bancul de nisip 
nu părea foarte stabil. 

- Revin eu cu un telefon, răspunse Selma și 
închise. 


Capitolul 2 
Ciudad de Mexico, Mexic 


Quauhtli Garza, preşedintele Statelor Unite Mexi- 
cane şi liderul Partidului Mexica (pronunțat în 
mod tradițional Me-și-ca) Tenochca privi prin fe- 
restrele care se întindeau de la podea până la tavan 
în Plaza de la Constitución, acolo unde altădată se 
înălța Marele Templu. Acum nu mai rămăseseră 
decât nişte ruine înfrumuseţate, o atracţie turisti- 
că pentru cei care doreau să privească tâmpi la 
rămăşiţele triste ale impunătorului oraș aztec 
Tenochtitlán şi ale măreței Pietre Solare, cu un 
diametru de aproape patru metri și o greutate de 
douăzeci de tone. 

- E o bătaie de joc, bombăni Quauhtli Garza, 
privind la mulțimea care se rotea ca o turmă. 

O bătaie de joc pe care până acum nu reușise să 
o îndrepte cu prea mult succes. E adevărat că, de 
când fusese ales, poporul mexican reușise să își în- 
țeleagă mai bine descendența - reușise să înţeleagă 
adevărata istorie a țării sale, care fusese aproape rasă 

de pe fața pământului de imperialismul spaniol. 
Chiar și numele de Partidul Aztec, folosit de reporteri 
pentru a descrie Partidul Mexica Tenochca, era o 
insultă, o încuviințare a falsității. Hernán Cortés și 
conchistadorii săi însetați de sânge folosiseră numele 
de azteci pentru poporul mexica, derivat de la 
numele leagănului legendar al poporului mexica - 
Aztlân. Era totuși un artificiu necesar. Deocamdată, 
termenul „aztec“ era înțeles şi putea fi asimilat afec- 
tiv de către poporul mexican. Cu timpul, Garza avea 
să îi educe. 

Garza şi Partidul Mexica Tenochca fuseseră, de 
fapt, aduşi la putere de o avalanșă de naționalism 
precolonial, dar speranţele lui Garza legate de dez- 
voltarea Mexicului şi de îmbrățișarea imediată a 
istoriei naţionale începeau să pălească. Începea să 
înțeleagă că învinseseră în alegeri în parte din cauza 
corupției şi a incompetenţei administraţiei anteri- 
oare și în parte datorită „spectacolului cu iz aztec“ 
al Partidului Mexica Tenochca, aşa cum se exprimase 
un analist politic. 

Într-adevăr, un spectacol! Era absurd. 

Nu renunțase Garza cu ani în urmă la numele 
său spaniol de origine creştină, Fernando, pentru cel 
de proveniență nahuatl!? Nu procedase întregul 
guvern la fel? Nu le schimbase Garza numele copii- 
lor săi cu unele din limba nahuatl? Mai mult chiar: 
literatura și imaginile cuceririi spaniole a Mexicului 
erau treptat îndepărtate din programa școlară; 


1 Limba nativă în Mezoamerica, vorbită de aproximativ 
1,5 milioane de nahua, în Mexicul Central și aparținând 
ramurii aztece a limbilor uto-aztece (n.tr.) 

numele de străzi şi de pieţe erau schimbate în 
favoarea unora care introduceau cuvinte nahuatl; 
limba era folosită acum și în școli, unde se preda şi 
adevărata istorie a poporului mexica; sărbătorile 
religioase şi festivalurile tradiționale mexica erau 
celebrate de-a lungul anului. Și totuși, sondajele 
arătau că poporul mexican le percepea ca pe niște 
extravaganţe - ocazii de a lipsi de la muncă, de a se 
îmbăta și de a tulbura ordinea publică. Aceleași 
sondaje arătau totuşi că schimbările reale puteau fi 
implementate dacă aveau suficient timp la dispoziție. 
Garza şi partidul său mai aveau nevoie de un man- 
dat, iar pentru asta Garza trebuia să dobândească un 
control mai ferm asupra Senatului, Camerei Depu- 
taţilor şi a Curţii Supreme de Justiţie. În momentul 
de față, mandatul prezidenţial era unic și limitat la 
o perioadă de şase ani. Nu era suficient pentru ca 
Garza să-și poată îndeplini planurile, nu era sufi- 
cient pentru a da țării acel ceva de care avea nevoie: 
o istorie de sine stătătoare, curățată de minciunile 
cuceririi şi ale masacrelor. 

Garza se îndepărtă de fereastră, porni cu pași 
mari spre birou şi apăsă unul dintre butoanele tele- 
comenzii. Din tavan coborâră jaluzele care blocară 
lumina amiezii; corpurile de iluminat mascate se 
treziră la viață și învăluiră în lumină covorul de un 
purpuriu-închis şi mobila din lemn masiv. Asemenea 
întregii sale existențe, biroul său era o reflectare a 
moştenirii mexica. Tapiseriile și tablourile care înfă- 
țișau istoria aztecă acopereau pereţii. Un codice de 
aproape patru metri, realizat manual, descria înfiin- 
țarea orașului Tenochtitlán pe o insulă mlăștinoasă 
de pe Lacul Texcoco; în altă parte se afla un tablou 

al zeiței aztece a lunii, Coyolxauhqui; în cealaltă par- 
te a camerei, deasupra șemineului, o tapiserie imensă 
îi reprezenta laolaltă pe Huitzilopochtli, „Vrăjitorul 
Colibri“ şi pe Tezcatlipoca, „Oglinda Fumurie“, 
veghind asupra poporului. Pe peretele de deasupra 
biroului se găsea o pânză în ulei pe care era înfățișat 
Chicomoztoc - „Locul celor Şapte Peșteri“ -, leagă- 
nul legendar al popoarelor care vorbeau limba nahuatl. 

Dar nici unul dintre aceste obiecte nu se insinua 
în permanență în gândurile sale. Această onoare îi 
revenea unui alt artefact aflat în colţul încăperii. 
Aşezat pe un soclu de cristal, în interiorul unui cub 
de sticlă cu o grosime de un centimetru și jumătate, 
se afla Quetzalcoatl, șarpele cu pene, zeul aztecilor. 
Bineînţeles, reprezentările lui Quetzalcoatl nu erau 
ceva neobișnuit - se găseau pe vase, pe tapiserii şi 
în mai multe codice -, dar aceasta era unică. Era o 
statuetă. Singura de acest tip. Cu o înălțime de zece 
centimetri şi o lungime de optsprezece, era o capo- 
doperă sculptată de mâini necunoscute în urmă cu 
un mileniu dintr-un bloc de jad aproape translucid. 

Garza traversă încăperea şi se aşeză în scaunul 
din fața soclului. Suprafaţa statuetei, luminată de 
deasupra de un bec cu halogen, părea să se undu- 
iască, dând naştere unor forme şi unor pete de cu- 
loare de-a dreptul halucinante, tot atât de concrete 
pe cât erau de evanescente. Privirea lui Garza alunecă 
pe suprafața penelor și a solzilor lui Quetzalcoatl 
până când ajunse la coadă - mai precis, acolo unde 
ar fi trebuit să fie coada, se corectă el de unul singur. 
În loc de a se îngusta pentru a forma o coadă obiş- 
nuită de şarpe, statueta se lățea câțiva centimetri, iar 
apoi se întrerupea brusc printr-o linie verticală 

zimţată, ca şi cum ar fi fost desprinsă dintr-un 
artefact mai mare. Aceasta era, de fapt, teoria pe care 
o avansaseră oamenii de ştiinţă din jurul lui Garza. 
O teorie pe care el încercase din greu să o suprime. 

Statueta lui Quetzalcoatl, simbolul Partidului 
Mexica Tenochca, era incompletă. Garza știa ce lip- 
sea - sau, mai precis, ştia că partea lipsă nu se ase- 
măna cu nimic din panteonul aztec. Acest gând îl 
ținea treaz noapte de noapte. Ca simbol al mişcării 
Mexica Tenochca încă din momentul în care Garza 
o fondase, statueta devenise un adevărat strigăt de 
luptă pentru valul de naționalism care îl propulsase 
în funcție. Dacă însă credibilitatea ei ar fi fost pusă 
la îndoială... Era un fapt pe care Garza nici nu în- 
drăznea să îl conceapă. Gândul că o corabie de război 
din secolul al XIX-lea ar putea să distrugă tot ceea 
ce clădise era de inacceptabil. Totul s-ar risipi din 
cauza unui fleac sau a unui artefact găsit la întâm- 
plare de un scufundător care l-ar arăta apoi unui 
pasionat de istorie, iar acesta, la rândul său, ar în- 
treba un expert. Un joc de domino care ar distruge 
mândria abia refăcută a unei naţiuni. 


Țârâitul interfonului de pe birou îl smulse pe 
Garza din reveria sa. Stinse becul cu halogen și se 
întoarse la birou. 

- Da? spuse el. 

- A sosit, domnule preşedinte. 

- Spune-i să intre, zise Garza, iar apoi se întoarse 
şi se aşeză în spatele biroului. 

Uşile duble se deschiseră și, cu paşi hotărâți, 
Itzli Rivera își făcu apariția. Cu o înălțime de un 
metru și optzeci şi doi de centimetri şi cântărind sub 

şaptezeci de kilograme, Itzli Rivera părea firav de la 
distanță - numai piele şi os, chipul său îngust fiind 
un relief de unghiuri şi suprafeţe netede dominate 
de un nas acvilin -, dar, pe măsură ce se apropia, 
Garza îşi dădea încă o dată seama cât de înșelătoare 
putea să fie înfățișarea lui Rivera. Privirea și forma 
gurii erau neclintite, pașii erau apăsaţi şi hotărâți, 
mușchii şi tendoanele brațelor descoperite păreau 
încordați. Chiar și fără să-l cunoască, un observator 
atent putea să își dea cu uşurinţă seama că lui Itzli 
Rivera nu îi erau străine vitregiile vieții. Bineînţeles, 
Garza cunoștea acest adevăr. Şeful său de operaţiuni 
făcuse, într-adevăr, ca aceste vitregii să se pogoare 
asupra multor suflete - până acum, în majoritate 
oponenți politici care nu împărtăşeau viziunile lui 
Garza despre Mexic. Din fericire, era mai uşor să 
găsești o fecioară într-un bordel decât un membru 
necorupt în Senat sau în Camera Deputaţilor, iar 
Rivera avea capacitatea de a identifica slăbiciunea 
unui om şi de a aplica lovitura în punctul nevralgic. 
Rivera era un discipol dedicat, se dezisese de numele 
său spaniol, Hector, alegându-l pe cel de Itzli, care 
însemna „obsidian“! în nahuatl. În opinia lui 
Garza, era un nume foarte potrivit. 

Fost maior în GAFE, Grupo Aeromovil de Fuerzas 
Especiales - Grupul Aeromobil al Forțelor Speciale -, 
şi fost membru în Serviciul Doi de Informaţii, S-2, 
din cadrul Ministerului Apărării Naţionale, Rivera 
se retrăsese din armată pentru a deveni bodyguardul 


1 Rocă vulcanică de culoare neagră sau brună-cenuşie, cu 
înfăţişarea sticlei topite, folosită în Epoca Pietrei pentru con- 
fecționarea armelor şi a uneltelor (n.tr.) 

lui Garza, dar acesta sesizase imediat potenţialul său 
şi îl avansase ca șef de operațiuni şi agent de infor- 
mații personal. 

- Bună dimineața, domnule preşedinte, zise 
Rivera cu glas aspru. 

- Bună. la loc, te rog. Să spun să ți se aducă ceva? 
Rivera refuză cu o mișcare a capului, iar Garza îl 
întrebă: Cărui fapt îi datorez această vizită? 

- Am găsit ceva ce s-ar putea să vă intereseze - e 
o filmare. Am rugat-o pe secretara dumneavoastră 
să o încarce pentru vizionare. 

Rivera luă telecomanda de pe birou, o îndreptă 
spre LCD-ul cu diagonala de 127 de centimetri și apăsă 
butonul de pornire. Garza se așeză. După câteva se- 
cunde de tăcere, pe ecran apărură un bărbat și o 
femeie având în jur de 35 de ani, iar în fundal putea 
fi văzut un peisaj oceanic. Răspundeau întrebărilor 
unui reporter aflat în spatele camerei. Deşi Garza 
înțelegea și vorbea fluent engleza, tehnicienii lui 
Rivera adăugaseră o subtitrare în spaniolă. 

Interviul era scurt, nu dura mai mult de trei mi- 
nute. La sfârşit, Garza îl privi pe Rivera. „Şi care e 
relevanța?“ părea el să întrebe. 

- Cei doi sunt soţii Fargo - Sam şi Remi Fargo. 

- Asta ar trebui să-mi spună ceva? 

- Vă mai amintiți povestea de anul trecut, cea 
despre Beciul Pierdut al lui Napoleon şi despre 
aurul spartanilor? 

Garza aproba din cap. 

- Da, da... 

- A fost opera soţilor Fargo. Sunt foarte pricepuți 
la ceea ce fac. 

Reușise să îi capteze atenţia lui Garza. Acesta se 
aplecă în față. 

- Unde a fost realizat interviul? 

- În Zanzibar. De către un corespondent BBC. 
Bineînţeles, s-ar putea să nu fie decât o coincidență. 

Garza îşi scutură neîncrezător mâna. 

- Nu cred în coincidenţe. Și nici tu, prietene, 
altfel nu mi-ai fi arătat asta. 

Pentru prima dată de când intrase în birou, chi- 
pul lui Rivera trădă o emoție - un zâmbet subțire de 
rechin, abia schițat din buze. 

- Așa e. 

- Cum ai dat peste interviu? 

- După... revelație, le-am cerut tehnicienilor să 
creeze un program special. Monitorizează internetul, 
urmărind anumite cuvinte-cheie. În cazul de față, 
e vorba despre „Zanzibar“, „Tanzania“, „Chumbe“, 
„epave“ şi „comori“. Ultimele două sunt, după cum 
era de așteptat, specialitatea soților Fargo. În interviu 
susțineau sus și tare că nu e vorba decât despre 
un concediu în care fac scufundări, dar... 

- E destul de aproape de locul ultimului inci- 
dent... Cel cu femeia aia din Marea Britanie... 

- Sylvie Radford. 

„Radford“, îşi zise Garza. Din fericire, femeia aia 
proastă nu avea nici cea mai vagă idee privind impor- 
tanţa a ceea ce găsise, crezând că nu era nimic altceva 
decât un fleac pe care îl arăta celor din Zanzibar şi 
din Bagamoyo, întrebând localnicii ce ar putea fi. 
Moartea ei fusese o necesitate regretabilă în sine, dar 
Rivera se ocupase de tot cu prudenţa care îl carac- 
teriza - poliția clasase cazul ca pe un jaf stradal care 
degenerase în crimă. 

Ceea ce doamna Radford găsise nu era decât 
un fir subțire din marea țesătură, care, pentru a duce 

undeva, ar fi avut nevoie de atenţia şi de migala unui 
expert. Dar soții Fargo... Bănuia că știau mai bine 
decât oricine cum să urmărească un fir întâmplător. 
Soții Fargo ştiau cum să descopere ceva acolo unde 
nu părea a fi nimic. 

- Crezi că a apucat să discute cu cineva despre 
ceea ce a găsit? întrebă Garza. Îmi imaginez că soții 
Fargo au un fel de rețea de informaţii. Crezi că le-a 
mirosit ceva? Garza îşi miji ochii și îl țintui pe Rivera 
cu privirea. Spune-mi, Itzli, crezi că ţi-a scăpat ceva? 

Acea privire care îi făcuse pe mulți dintre mi- 
niştrii şi dintre adversarii săi politici să pălească nu 
avu nici un efect asupra lui Rivera; abia dacă ridică 
din umeri. 

- Mă îndoiesc, dar e posibil, spuse el calm. 

Garza încuviință din cap. Deşi perspectiva ca 
doamna Radford să fi spus cuiva despre descoperirea 
ei era tulburătoare, Garza părea satisfăcut de faptul 
că Rivera nu se ferea să recunoască posibilitatea de 
a fi făcut o greşeală. Ca preşedinte, Garza era încon- 
jurat zi de zi de indivizi care căutau doar să îl lingu- 
şească și să îl aprobe. Avea încredere că Rivera îi 
oferea adevărul gol-goluț și că putea să repare ceea 
ce părea de nereparat, achitându-se de fiecare dată 
de aceste sarcini. 

- Află ce se întâmplă, îi ordonă Garza. Du-te în 
Zanzibar şi descoperă ce pun la cale soții Fargo. 

- Şi dacă nu e o coincidență? Nu mă voi putea 
ocupa de ei la fel de uşor ca de femeia din Marea 
Britanie. 

- Sunt sigur că te vei descurca, spuse Garza. Dacă 
istoria ne-a învățat ceva, atunci știm fără dubiu că 
Zanzibarul este un loc periculos. 


Capitolul 3 
Zanzibar 


După ce vorbiră cu Selma, Sam şi Remi traseră un 
pui de somn, apoi făcură un duș, își schimbară hai- 
nele şi merseră cu scuterele pe şoseaua care se 
întindea de-a lungul coastei până în Stone Town, 
pentru a lua masa la restaurantul lor preferat cu 
specific tanzanian, Ekundu Kifaru - ceea ce însemna 
„Rinocerul Roșu“ în limba swahili. Situat pe faleză, 
Rinocerul Roșu era străjuit de o parte de vechea 
clădire a vămii, iar de cealaltă - de Marele Arbore, 
un smochin gigantic, loc de întâlnire pentru cei care 
construiau bărci de mici dimensiuni şi pentru căpi- 
tanii de vase turistice care ofereau plimbări zilnice 
până la Insula Închisorii sau Insula Bawe. 

Pentru Sam şi Remi, Zanzibarul (sau Unguja, așa 
cum era denumit în swahili) personifica Africa 
Lumii Vechi. De-a lungul secolelor, insula fusese 
condusă de căpetenii războinice şi de sultani, de 
negustori de sclavi şi de pirați; aici îşi stabiliseră 
sediul companii comerciale, și locul fusese un punct 

de pornire pentru numeroşi misionari, exploratori 
şi vânători europeni. Sir Richard Burton și John 
Hanning Speke folosiseră Zanzibarul ca bază pentru 
expediţia lor de găsire a izvoarelor Nilului; Henry 
Morton Stanley îşi începuse faimoasa căutare a lui 
David Livingstone cu străduţele labirintice din 
Stone Town; despre William Kidd se spunea că 
străbătuse apele din jurul Zanzibarului atât ca pirat, 
cât şi ca vânător de pirați. 

Sam şi Remi descopereau că aici fiecare curte avea 
o poveste şi fiecare clădire ascundea o istorie secretă. 
Plecau întotdeauna din Zanzibar cu o mulțime de 
amintiri plăcute. 

Când ajunseră în parcare, soarele aluneca deja cu 
repeziciune înspre apus, învăluind marea în nuanţe 
aurii și roșietice. Mirosul scoicilor preparate la 
grătar umplea aerul. 

- Bine ați revenit, domnule și doamnă Fargo, 
strigă valetul, iar apoi le făcu semn unor ajutoare cu 
sacouri albe care se apropiară și luară scuterele. 

- Bună seara, Abasi, răspunse Sam, strângându-i 
mâna valetului. 

Remi fu îmbrățișată cu căldură. Îl cunoscuseră pe 
Abasi Sibale în urmă cu şase ani, când veniseră pentru 
prima dată în Zanzibar, şi se împrieteniseră foarte 
repede, luând cina alături de el şi de familia sa cel 
puțin o dată în decursul fiecărei vizite anuale. Abasi 
îi întâmpina de fiecare dată cu zâmbetul pe buze. 

- Ce mai fac Faraja şi copiii? întrebă Sam. 

- Sunt bine, sănătoși, mulțumesc de întrebare. 
Veniţi într-o seară la cină cât mai sunteţi pe aici? 

Remi zâmbi. 

- Nu pierdem noi ocazia. 

- Cred că cei din restaurant vă așteaptă deja, zise 
Abasi. 

Elimu, șeful de sală, îi întâmpină chiar dincolo 
de ușă. La rândul său, îi cunoştea pe soţii Fargo de 
mulți ani. 

- Mă bucur să vă văd, mă bucur să vă văd. Masa 
dumneavoastră preferată, cea cu vedere spre port, 
e pregătită. 

- Mulţumesc, zise Sam. 

Elimu îi conduse către o masă aflată în colț, lumi- 
nată de un felinar şi înconjurată din două părți de 
ferestre deschise care dădeau înspre apă. Dedesubt, 
luminile din Stone Town începeau să se aprindă. 

- Doriţi un vin? îi întrebă Elimu. Vreți să vă aduc 
lista? 

- Mai aveţi acel Pinot Noir - cel de la podgoriile 
Chamonix? 

- Da, fie din recolta din '98, fie din cea din 2000. 

Sam se uită la Remi, iar aceasta zise: 

- Nu l-am uitat încă pe cel din '98. 

- Respectăm dorința doamnei, Elimu. 

- Prea bine, domnule. 

Elimu plecă. 

- E minunat, murmură Remi cu privirea aţintită 
înspre ocean.: 

- Sunt întru totul de acord. 

Încetă să mai privească pe fereastră, își întoarse 
capul spre el şi îi zâmbi, strângându-i mâna într-a ei. 

- Te-a prins puţin soarele, observă ea. Din cine 
ştie ce motiv, Sam Fargo se bronza nefiresc - astăzi, 
doar nasul şi vârful urechilor îi erau roșii. Mâine 
aveau să fie de culoarea bronzului. O să te usture 
mai târziu. 

- Mă ustură deja. 

- Ai vreo idee? întrebă Remi, ridicând moneda în 
formă de diamant. 

O lăsaseră întreaga după-amiază într-o soluţie cu 
concentrație de 10% acid nitric, iar apoi în alta, 
compusă după o formulă secretă inventată de Sam, 
care conținea oțet alb, sare şi apă distilată, urmând 
ca apoi să fie curățată cu o periuță de dinţi cu peri 
moi. Deşi multe puncte rămăseseră acoperite, pu- 
teau distinge totuşi profilul unei femei şi două cu- 
vinte: „Marie“ şi „Reunion“. Înainte de a pleca din 
bungalow, îi transmiseseră și aceste detalii Selmei. 

- Nici cea mai vagă, zise Sam. Nu pot spune decât 
că forma pare neobişnuită pentru o monedă. 

- Crezi că e bătută de un particular? 

- S-ar putea. Dar, dacă așa stă treaba, atunci e 
bine lucrată. Marginile sunt frumos șlefuite, e bine 
prelucrată, greutatea e echilibrată... 

Elimu reveni cu vinul, îl decantă și le turnă 
amândurora, aşteptă să confirme alegerea, iar 
apoi le umplu paharele. Acest tip de Pinot Noir era 
sud-african, cu o aromă intensă și un uşor gust de 
cuişoare, scorţişoară, nucșoară şi încă ceva, pe care 
Sam nu reușea să îl identifice. 

Remi mai sorbi o înghițitură şi zise: 

- Cicoare. 

Lui Sam îi sună telefonul. Se uită la ecran, schiță 
din buze numele Selmei, iar apoi răspunse: 

- Bună seara, Selma. 

Remi se aplecă înspre el pentru a asculta. 

- La mine e dimineață. Tocmai au ajuns şi Pete 
și Wendy. Încep să cerceteze aspectele legate de legea 
tanzaniană. 

- Perfect. 

- Lăsaţi-mă să ghicesc: sunteți la Ekundu Kifaru 
şi priviți apusul. 

- Suntem oameni cu tabieturi, zise Remi. 

- Ai vreo veste? întrebă Sam. 

- Ceva legat de moneda voastră. V-aţi mai ales cu 
un mister. 

Sam văzu chelnerul apropiindu-se și zise: 

-,Aşteaptă o clipă. 

Comandară samakai wa kusonga şi wali - adică 
crochete de peşte cu orez local și lipie -, iar ca desert, 
n'dizi no kastad ~- spumă de banane pregătită după 
o rețetă din Zanzibar. Chelnerul se îndepărtă, iar 
Sam reactivă sonorul telefonului. 

- Spune, Selma. Te ascultăm, zise Sam. 

- Moneda a fost bătută cândva la începutul 
anilor 1690. Au fost realizate doar cincizeci, și nu au 
fost puse niciodată în circulație. Erau, să zicem, un 
semn de afecțiune, asta pentru că nu găsesc un cu- 
vânt mai bun. Acea „Marie“ de pe suprafața mo- 
nedei este, de fapt, Sainte Marie, o comună franceză 
situată pe coasta de nord a insulei Réunion. 

- N-am auzit niciodată de ea, recunoscu Remi. 

- Nu-i de mirare. E doar o insuliță aflată cam la 
650 de kilometri est de Madagascar. 

- Cine e femeia? întrebă Sam. 

- Adelise Molyneux. Era soția lui Demont 
Molyneux, guvernatorul insulei între 1685 şi 1701. 
Povestea spune că, la aniversarea a zece ani de la 
căsătorie, Demont și-a topit colecția de monede de 
aur şi a bătut aceste monede Adelise. 

- Ăsta da, gest! zise Remi. 

- Monedele trebuiau să reprezinte numărul de 
ani pe care aveau să-i petreacă împreună până la 

moarte, după cum spera Demont. N-au fost departe. 
Au murit la un an distanță unul de altul, în preajma 
aniversării de patruzeci de ani. 

- Şi cum a ajuns moneda asta tocmai în Zanzibar? 
întrebă Sam. 

- De aici adevărul începe să se confunde cu le- 
genda, spuse Selma. Bănuiesc că ați auzit de George 
Booth. 

- Era un pirat englez, zise Sam. 

- Aşa e. Şi-a petrecut majoritatea timpului na- 
vigând în apele Oceanului Indian și prin Marea 
Roşie. A început ca artilerist pe corabia Pelican, pe 
la 1696, iar apoi la bordul navei Dolphin. Prin 
1699, aceasta a fost încercuită de flota britanică în 
apropiere de insula Reunion. O parte din echipaj s-a 
predat; câțiva, printre care şi Booth, au scăpat şi au 
ajuns în Madagascar, unde Booth şi un alt căpitan 
pirat, John Bowen, şi-au unit forțele şi au deturnat 
corabia Speaker, o navă pentru sclavi de 450 de tone 
şi cu patruzeci și cinci de tunuri. Booth a fost ales 
căpitan, iar în jurul anului 1700 au ajuns pe lângă 
coastele Zanzibarului. Când au mers pe țărm pentru 
provizii, marinarii au fost atacați de trupele arabe. 
Booth a fost omorât, dar Bowen a supravieţuit. S-a 
întors cu Speaker în apele din jurul Madagascarului, 
murind câțiva ani mai târziu pe insula Mauritius. 

- Ziceai că a fost atacat în timp ce se afla pe 
Dolphin în apropiere de insula Réunion, repetă 
Sam. La ce distanță de comuna Sainte Marie? 

- La doar câteva mile în larg, răspunse Selma. 
Legenda spune că Booth și oamenii săi tocmai pră- 
daseră comuna. 

- Şi aşa s-au ales cu monedele Adelise, completă 
Remi. 

- Aşa spune legenda. Şi așa susținea şi Demont 
Molyneux într-o scrisoare oficială prin care se 
plângea regelui Franţei, Ludovic al XIV-lea. 

- Hai să ne imaginăm puţin cum au stat, de fapt, 
lucrurile, zise Sam. Booth şi oamenii săi au scăpat 
de pe Dolphin, luând monedele Adelise cu ei, iar apoi 
l-au cunoscut pe Bowen. Au deturnat corabia Speaker 
şi s-au îndreptat spre Zanzibar, iar aici... ce au 
făcut? Au îngropat prada pe insula Chumbe? I-au 
dat drumul în apele puțin adânci pentru a o 
recupera mai târziu? 

- Poate că Speaker nici măcar nu a scăpat, adăugă 
Remi. Poate că poveștile greșesc. Poate că s-a scu- 
fundat în canal. 

- Sau una, sau alta, răspunse Selma. Oricum ar 
sta lucrurile, moneda găsită de voi face parte din 
colecţia Adelise. 

- Întrebarea e, zise Sam, dacă clopotul nostru 
e de pe Speaker. 


Capitolul 4 
Zanzibar 


Furtuna care se abătuse asupra insulei în primele ore 
ale dimineţii se risipise până la ivirea zorilor, lăsând 
aerul răcoros şi frunzele plantelor care înconjurau 
bungalow-ul acoperite de stropi strălucitori. Sam 
şi Remi stăteau pe veranda din spate care dădea în- 
spre plajă și luau un mic dejun compus din fructe, 
pâine, brânză şi cafea tare. Dinspre copacii din jurul 
lor se auzeau țipetele unor păsări nevăzute. 

Deodată, o șopârlă gecko, cât un deget de mică, 
se urcă pe piciorul scaunului lui Remi, îi alunecă cu 
repeziciune prin poală, se sui pe masă, se strecură 
printre vase, iar apoi coborî pe scaunul lui Sam. 

- Cred că a greşit drumul, zise Sam. 

- Am eu ceva ce atrage reptilele, răspunse Remi. 

Mai băură o ceaşcă de cafea, strânseră masa, îşi 
pregătiră rucsacurile și coborâră de-a lungul plajei 
până în locul unde îşi lăsaseră șalupa. Sam aruncă 
rucsacurile pe punte, iar apoi o ajută pe Remi să urce. 

- Ancora? strigă ea. 

Sam îngenunche lângă ancora în formă de 
spirală, o răsuci până când o scoase din nisip, apoi 
i-o dădu lui Remi. Aceasta se retrase pe punte, şi Sam 
putu desluşi zgomotul pașilor ei pe lemn, iar după 
câteva secunde auzi mugetul motorului care se tre- 
zea la viață, urmat de o bolboroseală ritmată. 

- Nu mai accelera, strigă Sam. 

- Nu mai accelerez, să trăiţi, răspunse Remi. 

Când Sam auzi că elicea începea să se rotească, 
se sprijini de carenă, își înfipse picioarele în nisipul 
ud, le încordă și începu să împingă. Barca alunecă 
treptat pe o lungime de câteva zeci de centimetri, 
după care se desprinse. Sam întinse mâna, apucă 
bara cea mai joasă, apoi îşi luă avânt cu picioarele, 
se agăță cu călcâiele de balustradă şi urcă la bord. 

- Spre insula Chumbe? întrebă Remi prin fe- 
reastra deschisă de la cabina timonei. 

- Spre insula Chumbe, confirmă Sam. Avem un 
mister de rezolvat. 


Se aflau la câteva mile distanță de Insula În- 
chisorii când telefonul prin satelit al lui Sam sună. 
Așezat pe dunetă în timp ce scotocea prin echipamen- 
tul lor, Sam luă telefonul şi răspunse. Era Selma. 

- Am şi veşti bune, şi vești proaste, zise ea. 

- Să le auzim pe cele bune mai întâi, replică Sam. 

- Conform regulamentului Ministerului Resur- 
selor Naturale din Tanzania, locul în care aţi găsit 
clopotul se află în afara limitelor sanctuarelor. Nu e 
nici un recif pe acolo, așa că nu e nevoie de protecție. 

- Şi veştile proaste? 

- Legea tanzaniană pentru recuperările maritime 
rămâne valabilă - „fără metode extraordinare de 

excavare“. Textul e destul de neclar, dar aș zice că 
aveţi nevoie de ceva mai mult decât de niște palete 
de ping-pong pentru a scoate clopotul. I-am pus 
pe Pete și pe Wendy să verifice ce presupune obține- 
rea unui permis - bineînţeles, totul foarte discret. 

Pete Jeffcoat şi Wendy Corden formau un cuplu - 
doi californieni blonzi, bronzați și atletici, el fiind 
licenţiat în arheologie, iar ea în ştiinţe sociale - și 
erau ucenicii Selmei. 

- Bine, zise Sam. Ţine-ne la curent. 


După o scurtă oprire la docurile din Stone Town 
pentru realimentare şi aprovizionare, au mai navigat 
de voie încă nouăzeci de minute de-a lungul coastei, 
trecând prin canalele create de insulele aflate în 
largul Zanzibarului, înainte de a ajunge la coordo- 
natele arătate de GPS, acolo unde se afla clopotul. 
Sam se duse în față și aruncă ancora. În aer nu se 
simţea nici o adiere, iar pe cerul albastru nu se ve- 
dea nici un nor. Cum Zanzibarul se afla chiar sub 
ecuator, luna iulie era o lună de iarnă, nu de vară, așa 
că temperaturile nu depășeau treizeci de grade. O zi 
perfectă pentru scufundări. Ridică pe fungă fa- 
nionul cu dungi roșii şi albe care semnala „scafan- 
dru în apă“, apoi se duse la dunetă lângă Remi. 

- Folosim rezervoarele de oxigen sau doar măștile 
cu tub? întrebă ea. 

- Mai întâi doar măştile. Clopotul se afla la trei 
metri sub apă. Să vedem cu ce avem de-a face, iar 
apoi ne regrupăm. 


La fel ca în urmă cu o zi și la fel cum era în majo- 
ritatea timpului în Zanzibar, apa era uimitor de 
limpede, variind de la nuanţe de turcoaz până la 

nuanţe de indigo. Sam se rostogoli peste bord, fiind 
urmat în câteva secunde de Remi. Stătură nemișcați 
preț de câteva clipe la suprafața apei, aşteptând ca 
norul de bule şi spuma din jurul lor să se risipească, 
apoi se întoarseră şi se scufundară. Odată ajunși la 
nisipul alb de pe fund, cotiră spre dreapta şi ajunseră 
în curând la marginea bancului, iar de aici îşi luară 
din nou avânt pentru a se scufunda mai adânc, 
urmând suprafața verticală către fundul apei. Se 
opriră, îngenuncheară şi își împlântară cuţitele în 
nisip, pentru a le folosi ca prize pentru mâini. 

În faţa lor se vedea limita „zonei de adio“. Furtuna 
de noaptea trecută nu numai că înteţise curentul în 
canalul principal, dar adusese și o mulțime de 
resturi care formau o pătură atât de densă, încât 
păreau un perete compact de nisip gri-maroniu. Cel 
puţin, rechinii aveau să stea departe de apele de pe 
lângă mal. Dezavantajul era că, din locul în care se 
aflau, puteau să simtă forța curentului. 

Sam îşi atinse masca şi ridică degetul mare în sus. 
Remi dădu aprobator din cap. Înotară și ieșiră la 
suprafață. 

- Ai simțit? întrebă Sam. 

Remi încuviință din cap. 

- Parcă o mână invizibilă ar fi încercat să ne 
înșface. 

- Să stai aproape de banc. 

- Am înţeles. 

Se scufundară din nou. Când ajunseră la fund, 
Sam verifică GPS-ul, se orientă, apoi arătă spre sud 
de-a lungul bancului, făcându-i semn lui Remi că 
trebuia să înainteze nouă metri. leşind din nou la 
suprafață, înotară unul în spatele celuilalt în aceeași 

direcţie, în față aflându-se Sam, cu un ochi urmă- 
rind GPS-ul, iar cu celălalt fiind atent la poziția sa. 
Se opri din nou și arătă înspre fundul apei. 

În locul de unde clopotul ieșise din banc nu se 
mai afla acum decât un crater cilindric. Se uitară 
neliniştiți în toate părţile. Cea care o zări prima fu 
Remi, o scobitură curbată pe fundul apei, la trei 
metri în dreapta lor, legată de o altă scobitură 
printr-o linie sinuoasă precum urma lăsată de un 
şarpe. Modelul reveni. Îl urmăriră din priviri până 
când, la şase metri distanță, văzură ieşind din nisip 
o bucată de metal neagră. Era clopotul. 

Nu era nevoie de prea multă imaginaţie să îți dai 
seama ce se întâmplase: în timpul nopții, valurile 
purtate de furtună izbiseră bancul, erodând încet, 
dar sigur nisipul din jurul clopotului, până când 
acesta se deplasase din locul în care se afla inițial. 
Clopotul fusese purtat de valuri, timp în care fizica, 
eroziunea şi vremea își făcuseră treaba până când 
trecuse furtuna. 

Sam şi Remi se uitară unul la altul, dând din cap 
cu bucurie. Acolo unde legea tanzaniană le interzicea 
să folosească „metode extraordinare de excavare“, 
Mama Natură venise să îi salveze. Înotară înspre 
clopot, dar, la jumătatea distanţei, Sam o apucă pe 
Remi de braț, oprind-o. Însă aceasta se oprise deja 
şi privea țintă în față. Văzuse şi ea. Clopotul se oprise 
pe buza prăpastiei, având partea superioară îngro- 
pată în nisip, în timp ce gura îi atârna în gol. 


leşind la suprafață, își traseră răsuflarea. 
- E prea mare, zise Remi. 
- Prea mare pentru ce? Să-l mutăm? 

- Nu, prea mare ca să fie de pe Speaker. 

Sam căzu pe gânduri preţ de o clipă. 

- Ai dreptate. Nu mi-am dat seama. 

Deplasamentul corabiei Speaker era înregistrat ca 
fiind de 450 de tone. În conformitate cu măsurile 
standard ale vremii, clopotul nu putea depăşi șaizeci 
de kilograme. Clopotul pe care ei îl găsiseră era cu 
mult mai greu. 

- Devine din ce în ce mai bizar, zise Sam. Să ne 
întoarcem la barcă. Avem nevoie de un plan. 


Erau la trei metri de barcă în momentul când 
auziră zgomotul unor motoare diesel apropiindu-se 
din spatele lor. Ajunseră la scară şi, când se întoar- 
seră, la o sută de metri depărtare văzură o canonieră 
a pazei de coastă tanzaniene. Sam şi Remi se urcară în 
şalupă, la dunetă, și își puseră deoparte echipamentul. 

- Zâmbeşte şi fă cu mâna, murmură Sam. 

- Avem probleme? şopti Remi zâmbind. 

- Habar n-am. O să aflăm în curând. 

Sam continua să facă cu mâna. 

- Am auzit că închisorile tanzaniene nu sunt prea 
plăcute. 

- Nici o închisoare nu e plăcută. Totul e relativ. 

La nouă metri, canoniera schimbă cursul şi se 
opri paralel cu barca lor, venind din sens invers. Sam 
văzu că era o barcă de patrulare chinezească din anii 
1960, din clasa Yulin, care fusese modernizată. 
Văzuseră asemenea bărci de mai multe ori în fiecare 
dintre călătoriile lor, iar Sam, în permanență inte- 
resat să-și îmbogăţească cunoştinţele, îşi făcuse te- 
mele: aveau doisprezece metri lungime şi o greutate 
de zece tone, două motoare diesel cu trei arbori 

cotiți, dezvoltând o putere de câte 600 CP, şi erau 
echipate cu două mitraliere de 12,7 mm, una la pupă, 
cealaltă la proră. 

Doi marinari în uniformă militară stăteau la 
dunetă și alți doi se aflau la teugă. Cu toții aveau 
atârnate de umăr pistoale automate AK-47. Un 
bărbat înalt de culoare, îmbrăcat în uniformă albă, 
care era în mod sigur căpitanul, ieşi din cabină şi se 
îndreptă spre balustradă. 

- Sal'tare, strigă el. 

Spre deosebire de întâlnirile anterioare cu paza 
de coastă, acest căpitan avea o figură încruntată. Nu 
schiță nici un zâmbet de întâmpinare, nu schimbară 
amabilități. 

- Sal'tare, răspunse Sam. 

- O verificare de rutină. Urcăm la bord. 

- Sunteţi bine-veniţi. 

Motorul canonierei bolborosi, şi nava își schimbă 
unghiul, apropiindu-se cu prora la trei metri. Motoa- 
rele fură lăsate la ralanti, iar vasul pluti, oprindu-se 
lângă şalupa lor. Marinarii de la dunetă aruncară 
anvelope între nave, apoi se aplecară, apucară ba- 
lustrada șalupei şi aduseră bărcile laolaltă. Căpitanul 
sări peste balustradă și ateriză cu siguranţa unei 
pisici pe duneta șalupei, lângă Sam şi Remi. 

- Din câte văd, ați ridicat fanionul pentru sca- 
fand.ri, zise el. 

- Facem scufundări, răspunse Sam. 

- Barca vă aparține? 

- Nu, am închiriat-o. 

- Prezentați-mi documentele. 

- Actele bărcii? 

- Şi certificatele pentru scufundări. 

- Le aduc eu, zise Remi şi cobori în grabă scările 
care duceau la cabină. 

- Cu ce scop vă aflați aici? îl întrebă căpitanul 
pe Sam. 

- În Zanzibar sau în acest loc? 

- Şi una, şi alta, domnule. 

- Suntem în concediu, iar acesta pare un loc bun 
pentru scufundări. Am fost şi ieri aici. 

Remi se întoarse cu documentele și i le înmână 
căpitanului, care se uită mai întâi peste contractul 
de închiriere, iar apoi peste certificatele pentru scu- 
fundări. Îşi ridică privirea şi le studie chipurile. 

- Sunteţi Sam şi Remi Fargo. Sam încuviinţă din 
cap. Vânătorii de comori. 

- Putem zice şi aşa, în lipsa unui termen mai bun, 
admise Remi. 

- Căutați comori în Zanzibar? 

Sam zâmbi. 

- Nu am venit pentru asta, dar suntem tot timpul 
cu ochii în patru. 

Peste umărul căpitanului, dincolo de geamul fu- 
muriu al cabinei canonierei, Sam zări silueta întu- 
necată a unui om. Părea să se uite fix la ei. 

- Şi ați ochit ceva? 

- O monedă. 

- Cunoaşteţi legislația tanzaniană privind aceste 
chestiuni? 

- Da, încuviință Remi. 

Din canonieră se auzi o bătaie scurtă în geamul 
cabinei. Căpitanul privi peste umăr, le ceru lui Sam 
şi lui Remi să îl aştepte, apoi sări înapoi peste ba- 
lustradă şi intră în cabină. Reapăru după un minut 
şi li se alătură. 

- Puteţi să-mi descrieți moneda găsită? 

Fără nici cea mai mică ezitare, Remi spuse: 

- E rotundă, din cupru, cam de dimensiunea 
a cincizeci de șilingi. E destul de ruginită. N-am 
reușit să o identificăm. 

- O aveţi la dumneavoastră? 

- Nu, spuse Sam. 

- Confirmaţi că nu căutați o anumită epavă sau 
comoară? 

- Bineînţeles. 

- Unde locuiţi în Zanzibar? 

Sam ştia că nu avea rost să mintă. Oricum, aveau 
să verifice răspunsul. 

- Într-un bungalow de pe plaja Kendwa. 

Căpitanul le returnă documentele, iar apoi îi sa- 
lută ducându-și degetul la caschetă. 

- Vă doresc o zi bună. 

Sări din nou balustrada și dispăru în cabina cano- 
nierei. Motoarele acesteia mugiră, marinarii împin- 
seră nava care se desprinse de șalupă, iar apoi viră 
spre vest, înspre canal. Sam făcu doi paşi mari, se 
strecură în cabină și ieși cu un binoclu. Îl duse la 
ochi și îl îndreptă înspre canonieră. După douăzeci 
de secunde, lăsă binoclul jos. 

- Ce e? întrebă Remi. 

- Era cineva în cabină care îi dădea ordine. 

- Bătaia în geam? zise Remi. Ai reuşit să îl vezi? 

Sam confirmă din cap. 

- Nu era negru și nu purta uniformă. Părea hispa- 
nic - poate din bazinul Mediteranei. Era slab, nas 
acvilin, sprâncene stufoase. 

- Cine ar avea autoritatea, ca civil din afara 
Tanzaniei, de a da ordine echipajului unei canoniere 
aparținând pazei de coastă? 

- Cineva care are buzunarele adânci. 

Oricât de mult le plăceau Tanzania, Zanzibarul 
şi oamenii de aici, nu încăpea nici un dubiu că prin- 
tre ei era foarte răspândită corupția. Majoritatea 
tanzanienilor aveau un venit zilnic foarte mic; per- 
sonalul militar câştiga doar cu puțin peste medie. 

Deocamdată nu ştim nimic. Dar, Remi, sunt 
curios: de ce ai minţit în legătură cu moneda? 

- Din instinct, răspunse Remi. Crezi că ar fi tre- 
buit să... 

- Nu. Şi eu am simţit la fel. Paza de coastă tan- 
zaniană are două canoniere cu care acoperă zona 
coastei centrale, canalul principal și Zanzibarul. 
Mi-au dat impresia că ne căutau fix pe noi. 

- Şi mie. 

- lar aia a fost orice numai verificare de rutină 
nu. Nu i-a interesat dacă avem colaci de salvare 
sau radio, nu s-au uitat la echipamentul pentru 
scufundări. 

- Şi când s-a mai întâmplat să întâlnim un ofi- 
cial tanzanian care să nu zâmbească până la urechi 
şi să nu fie numai lapte și miere? 

- Niciodată, răspunse Sam. Cât despre moneda 
Adelise... 

Remi își desfăcu fermoarul de la costumul de sca- 
fandru și scoase moneda zâmbind. 

- Eşti o fată deşteaptă, zise Sam. 

- Crezi că o să caute în bungalow? 

Sam ridică din umeri. 

- Dacă punem lucrurile cap la cap, ce pot să în- 
semne toate astea? 

- N-am nici cea mai vagă idee, dar trebuie să fim 
cu băgare de seamă de aici înainte. 


Capitolul 5 
Zanzibar 


Rămaseră pe punte timp de o oră, bând din când în 
când apă rece ca gheaţa, bucurându-se de legănatul 
șalupei și ascultând valurile care loveau carena. În 
primele treizeci de minute după ce canoniera plecă, 
o mai zăriră de două ori, la distanță de o milă, de- 
plasându-se mai întâi dinspre nord înspre sud, iar 
apoi în sens invers. Nu mai reveni. 

- Nu pot să mă gândesc la altceva decât la clopo- 
tul care e atârnat în gol, zise Remi. Mi-l și imaginez. 

- Şi eu, dar prefer să îmi asum riscul ăsta decât 
să se întoarcă şi să ne surprindă chiar când îl scoa- 
tem la suprafață. Să mai aşteptăm douăzeci de 
minute. Chiar şi în cel mai rău caz, tot reuşim să 
ajungem la el. 

- Așa e, dar de la o adâncime de cincizeci de metri 
încep problemele. Nu ne va fi dificil să ajungem 
acolo. S-ar putea să ne fie însă greu să îl găsim. 

Ținând cont de greutatea clopotului, după ce se 
rostogolea pe o pantă de cincizeci de metri, putea 

să ajungă aproape oriunde, precum o mărgea pe care 
un copil o scapă în sufragerie și care ajunge până sub 
frigiderul din bucătărie. 

- Şi, după ce îl găsim, o să fie o cu totul altă 
distracţie să îl scoatem la suprafață. O să avem ne- 
voie de alt echipament, de un compresor, de saci de 
ridicare gonflabili, de un vinci... 

Sam dădea aprobator din cap. Era prea multă 
agitație ca să se mai poată ascunde de ochi curioşi 
şi băgăcioşi. Simplul fapt de a închiria echipamentul 
din Stone Town - chiar și dacă ar fi făcut-o anonim - 
ar fi declanșat întreaga rețea de zvonuri. Până la sfâr- 
şitul zilei, ar fi apărut spectatori atât pe țărm, cât şi 
pe bărcile ieșite în larg, iar printre ei se putea găsi 
şi misteriosul pasager al canonierei. 

- Să sperăm că nu se ajunge la asta, zise el. 


Mutară şalupa la aproximativ zece metri de lo- 
caţia clopotului. Sam sări în apă și fixă ancora într-o 
stâncă subacvatică, iar apoi, după ce reveni la bord, 
desfășurară covrigul de parâmă împletită lungă de 
treizeci de metri şi cu diametrul de vreo doi centi- 
metri, pe care îl cumpăraseră mai devreme din 
Stone Town. Trecură parâma prin tacheţii posteriori 
de la babord şi tribord, iar apoi o fixară central cu 
un inel cu șurub. Aruncară apoi parâma peste pupă. 
În nici două minute, erau deja echipați și înaintau 
la suprafața apei, trăgând parâma după ei. 

Fură amândoi surprinşi când găsiră clopotul 
exact unde îl lăsaseră, atârnând peste buza hăului, 
dar îşi dădură foarte curând seama că situația era 
mai problematică decât anticipaseră. Nisipul de 
sub gura clopotului se eroda văzând cu ochii, fâşii 
de nisip şi pietre fiind smulse de curent. 


IMPERIUL PIERDUT | 53 


Remi trecu iute capătul parâmei prin inelul de la 
centura pentru scufundare, i-l întinse apoi lui Sam, 
care procedă la fel, după care prinse inelul cu şurub 
al parâmei între dinți. 

Înotară până la suprafață, traseră câteva guri de 
aer, apoi se scufundară din nou. 

Sam îi făcu semn lui Remi să facă poze. Dacă avea 
să se întâmple ce era mai rău, fotografiile le-ar fi 
oferit măcar posibilitatea de a-l identifica. În timp 
ce Remi începu să îl fotografieze, Sam înotă în față 
până când reuşi să vadă dincolo de buza prăpastiei. 
Panta nu era chiar verticală, ci mai degrabă într-un 
unghi de aproximativ șaizeci, șaizeci şi cinci de grade. 
Nu că asta ar fi contat prea mult. După cum pre- 
supusese Remi mai devreme, clopotul îl depășea în 
greutate pe cel de la bordul corabiei Speaker cam 
cu zece, cincisprezece kilograme. Dacă ar fi înce- 
put să alunece, unghiul pantei ar fi încetinit prea 
puțin căderea. 

Dar apoi, ca lucrurile să se potrivească, nisipul 
de sub clopot începu să se miște. Toarta începu să 
se balanseze în sus, rămase atârnată în aer preț de 
o secundă, apoi clopotul începu să alunece cu gura 
înainte de-a lungul pantei. 

Dând curs unui imbold pe care îl regretă în clipa 
următoare, Sam își încordă picioarele și se avântă cu 
viteză după clopotul care dispăruse dincolo de mar- 
gine. Auzi în treacăt glasul estompat al lui Remi care 
îl striga, dar acesta se stinse imediat, acoperit de vâl- 
toarea curentului. Nisipul îi biciuia trupul precum 
mii de înțepături de albine. Dându-se peste cap, Sam 
porni în direcția în care spera că se afla bancul de 
nisip. Degetele răsfirate ale mâinii drepte atinseră 
ceva solid, și simți o durere acută care îl fulgeră prin 

degetul mic. Ignorând durerea, simți cum clopotul 
prinde viteză, efectul de buldozer al gurii fiind 
aproape anulat de inerție. Vederea i se tulbura, în 
timp ce plămânii consumau ultimele molecule de 
oxigen. Își simțea bătăile inimii în cap ca un foc 
continuu de artilerie. 

Acţionând doar instinctiv, își trecu mâna peste 
mijlocul clopotului, ajungând în partea superioară 
a acestuia. Degetele găsiră deschizătura toartei. Își 
duse mâna stângă la gură, apucă inelul cu şurub și 
îl trecu prin toartă. Îl răsuci apoi în jurul parâmei 
şi îl înşurubă cu degetul mare. 

Clopotul se opri smucindu-se. Parâma zbârnâi 
înfundat. Sam nu mai reuşi să se țină și începu să 
alunece; mâinile loveau suprafața clopotului, în timp 
ce degetele căutau să se agaţe de ceva. Nu găsea nimic. 
Apoi, deodată, simți o protuberanță sub palmă. 
Degetul mic îi fu încă o dată fulgerat de o durere 
înțepătoare. „E inelul exterior“, gândi el. Degetele în- 
cârligate atinseseră inelul exterior de deasupra gurii 
clopotului. Întinse și cealaltă mână, apucă inelul și 
îşi făcu vânt în sus, lovind cu ambele picioare în vâl- 
toarea curentului, până când reuși să vadă parâma, 
o dungă de un alb pur în vârtejul de nisip. O apucă. 
Pe dosul palmei simţi atingerea unor degete. Din 
negură se ivi un chip. Remi. Vederea îi era deja 
traversată de scânteieri şi începea să se estompeze. 
Remi cobori de-a lungul parâmei, întinse mâna, îl 
apucă de încheietura dreaptă și îl trase cu forță. 

Instinctiv, Sam își încleștă mâinile pe parâmă şi 
începu să se cațăre. 


Peste zece minute, stătea în scaunul de pe punte, 
cu ochii închişi şi cu capul dat pe spate, mângâiat de 

lumina soarelui. După ce stătu așa preț de două 
minute, își îndreptă capul, deschise ochii şi o văzu 
pe Remi care se sprijinea de balustradă și îl privea. 
Se aplecă înspre el și îi întinse o sticlă cu apă. 

- Te simți mai bine? întrebă ea cu blândeţe. 

- Da. Mult mai bine. Totuşi, mă cam doare de- 
getul mic. Mă înțeapă. Îl ridică și se uită la el; era 
drept, dar umflat. Îl îndoi din nou și tresări. Nu 
e rupt. Se rezolvă cu puțină fașă elastică. 

- N-ai păţit nimic altceva? 

Sam scutură din cap. 

- Bine, mă bucur, zise Remi. Sam Fargo, eşti un 
prostănac. 

- Poftim? 

- Ce a fost în capul tău când te-ai aruncat 
după el? 

- Pur şi simplu, am reacționat. Până să-mi dau 
seama ce făceam, era prea târziu. Dacă intri în horă... 

- Joci până ajungi pe fundul oceanului, îl contră 
Remi, scuturând din cap și privindu-l mânioasă. Îi 
jur, Fargo... 

- Îmi pare rău, zise Sam. Și mersi că ai venit după 
mine. 

- Prostănacule, repetă ea, apoi se ridică, merse 
până la el şi îl sărută pe obraz. Eşti prostănacul 
meu. Și nu-i nevoie să-mi mulțumeşti - oricum, cu 
plăcere. 

- Spune-mi că nu l-am pierdut, zise Sam, privind 
împrejur. Îl mai avem? 

Era încă uşor amețit. Remi arătă înspre pupă, 
unde parâma, întinsă ca o coardă de pian, se arcuia 
înspre apă. 

- În timpul în care ai tras un pui de somn, l-am 
ridicat în susul pantei. Acum, e cam la un metru și 
jumătate de margine. 

- Bravo ţie. 

- Nu te bucura încă. Mai trebuie să-l aducem la 
suprafață. 

Sam zâmbi. 

- Nu-ţi face griji, Remi. Fizica e de partea noastră. 


Înainte de a putea pune în practică ideea lui Sam, 
era totuși nevoie de puțină forță brută. Cum bărbatul 
avea degetul mic bandajat, stătea la pupă şi ținea 
ancora, în timp ce Remi băga șalupa în marşarier şi 
urmărea semnele pe care acesta i le făcea cu mâna, 
până când ajunseră aproape deasupra locului unde 
se afla clopotul. Desfăşură sfoara din tacheţi, după 
care o ridică, apoi o înnodă şi o blocă din nou. 

- Ia-o înainte încet, strigă Sam. Uşor. 

- Am înţeles. 

Remi înainta încet, numai câțiva centimetri 
odată. Sam, aplecat peste pupă, cu fața în apă, urmă- 
rea mișcarea clopotului care se îndepărta prin nisip. 
Când acesta ajunse la şase metri de marginea 
prăpastiei, Sam strigă: 

- Opreşte-te! 

Remi opri motorul. 

Sam îşi puse masca și se scufundă ca să examineze 
captura. Un minut mai târziu, se întoarse la suprafață. 

- Arată bine. Nu sunt prea multe depuneri ma- 
rine, ceea ce înseamnă că a stat ceva vreme în inte- 
riorul bancului. 

Remi întinse mâna şi îl ajută pe Sam să urce în 
şalupă. 

- Are multe stricăciuni? întrebă ea. 

- Nici una, din câte am văzut. E gros, Remi - pro- 
babil cântărește mai bine de treizeci și cinci de 
kilograme. 

Remi fluieră ușor. 

- Măricel. Aşadar, după măsurătorile standard, 
nava ar avea un deplasament de cât... o mie de tone? 

- Între o mie și o mie două sute de tone. Cu mult 
peste Speaker. 

Faptul că găsiseră moneda Adelise în apropierea 
clopotului era pură coincidență. 


Cum clopotul nu mai era în pericol de a cădea 
în canal, se decuplară și îndreptară șalupa la o sută 
de metri înspre nord, apoi, când ajunseră la glezna 
insulei, încetiniră la intrarea în golf, după care pătrun- 
seră în laguna formată de fâșia în formă de toc. 

Având mai puţin de un kilometru atât în lun- 
gime, cât și în lățime, laguna era, de fapt, o mlaștină 
de mangrove. Din loc în loc, pe suprafața apei pu- 
teau fi văzute cam două duzini de „insule pluti- 
toare“: ridicături de pământ în formă de ciupercă, 
susținute de baraje formate din rădăcinile supra- 
terane, noduroase ale mangrovelor. Cu suprafeţe 
care atingeau dimensiuni variabile, între cea a unei 
camere și cea a unui garaj dublu, toate erau pline de 
ierburi abundente, iar cele mai multe erau acoperite 
de păduri miniaturale de arbori pitici şi de tufişuri. 
La capătul sudic al mlaștinii se afla o plajă îngustă, 
iar dincolo de aceasta se întindea o pădurice de 
cocotieri. Totul era cuprins de o linişte sinistră, iar 
în aer nu se simţea nici o adiere. 

- Nu vezi aşa ceva în fiecare zi, murmură Remi. 

- Oare nu dăm pe-aici și de Pălărierul Nebun sau 
de Alice? 

- Nu, bate în lemn. 

- Să ne grăbim. Soarele începe să ardă. 

Îşi croiră drum printre insulele plutitoare, arun- 
cară ancora în apropierea țărmului, apoi înaintară 
prin apă până pe plajă. 

- De câţi o să avem nevoie? întrebă Remi. Cu 
o singură mână, printr-o mișcare îndemânatică, îşi 
răsuci părul castaniu la spate, prinzându-l cu un 
elastic într-un coc în vârful capului. 

Sam zâmbi. 

- Pare un adevărat truc felul în care faci asta. 

- Suntem o specie plină de minunății, încuviință 
Remi cu un zâmbet și îşi stoarse poalele tricoului. 
Deci de câți avem nevoie? 

- De şase. Nu, de cinci. 

- Şi eşti sigur că nu putem să luăm cele necesare 
din Stone Town şi să ne întoarcem repede? 

- Chiar vrei să riscăm? Ceva îmi spune că ofițerul 
de pe canonieră ar fi foarte încântat să ne aresteze. 
Dacă bănuiește că îl minţim... 

- Ai dreptate. Bine, Gilligan$, haide să facem 
o plută. 


Găsiră cu ușurință mulți copaci căzuți la pământ, 
dar fu mai dificil să găsească unii de dimensiuni 
potrivite. Sam identifică cinci candidaţi, fiecare de 
aproximativ doi metri şi jumătate și cu diametrul 


1 Trimitere la personajul principal al unui serial de 
comedie american, Gillizan's Island (Insula lui Gilligan), care 
urmărea soarta unor naufragiați şi încercările acestora de 
a supraviețui și de a părăsi insula (n.tr.) 

cam de grosimea unui stâlp de telegraf. Trase cu 
Remi fiecare buștean pe plajă și îi aranjară în şir. 


Sam se apucă de lucru. Construcţia era destul de 
simplă, după cum explică Sam. Apucă un băț adus 
de ape şi desenă planul pe nisip. 


- Nu e chiar Queen Mary!, observă Remi zâmbind. 

- Dar, răspunse Sam, aş mai avea nevoie de încă 
patru bușteni. 

- De ce ai lăsat capetele mai ieşite? 

- Din două motive: pentru stabilitate şi pe post 
de pârghie. 

- Pentru ce? 

- O să vezi tu. Acum am nevoie de nişte parâme - 
cam douăsprezece bucăți de câte doi metri. 

- Să trăiţi, replică Remi. 


După ce munci timp de o oră, Sam se îndreptă 
de spate şi își privi creația. Ochii mijiți îi spuneau 
lui Remi că prin mintea lui se desfășurau tot felul 


1 Pachebot de linie care, între 1936 și 1967, a făcut curse 
bisăptămânale în nordul Oceanului Atlantic, între Marea 
Britanie şi SUA. Actualmente este retras din activitate şi 
staționat în Long Beach, California, servind ca muzeu şi 
hotel. (n.tr.) 

de ecuații. După un minut de gândire, Sam în- 
cuviință din cap. 

- Bun. Cred că e îndeajuns de flotabilă, decretă 
el. Cu o rezervă de douăzeci la sută. 


Trăgând pluta după ei, se strecurară înapoi prin 
golf până la marginea vestică a insulei, iar apoi se 
îndreptară spre sud de-a lungul coastei, până când 
ajunseră din nou deasupra locului unde se afla 
clopotul. Folosindu-se de cârligul de la cange, Sam 
manevră pluta, aducând-o lângă șalupă pe partea 
dinspre uscat, iar apoi o fixă în tacheţi. 

- Instinctul îmi spune că ne mai paşte un con- 
trol, zise Sam, așezându-se într-unul dintre scaunele 
de pe punte. Remi i se alătură. Băură apă și scrutară 
orizontul până când, peste treizeci de minute, 
canoniera apăru la nord, cam la o jumătate de milă 
distanță. 

- A fost o decizie bună, zise Remi. 

Canoniera Yulin încetini, plutind ușor, iar Sam 
şi Remi reuşiră să vadă silueta îmbrăcată în uni- 
formă albă de pe duneta navei. Soarele strălucea în 
lentilele unui binoclu. 

- Zâmbeşte şi fă cu mâna, zise Sam. 

Urmând sfatul lui Sam, Remi i se alătură flutu- 
rându-și braţul până când silueta îşi cobori binoclul 
şi dispăru în cabină. Canoniera întoarse şi începu 
să navigheze înspre nord. Sam şi Remi așteptară 
până când dispăru după cotul insulei, apoi se reapu- 
cară de muncă. 

Cu ancora deja pregătită în mână, Sam îşi puse 
masca şi labele de scafandru şi se aruncă în apă. 
După ce se chinui puţin, reuși să centreze pluta 

deasupra clopotului. Legă cu un nod capătul parâmei 
de la ancoră de marginea plutei, se scufundă pieziş 
până când parâma se încordă, iar apoi înfipse vârful 
ancorei în nisip. 

Întors la suprafaţă, prinse parâma pe care i-o 
aruncă Remi, o trecu peste buşteanul central al 
plutei, se scufundă și fixă inelul cu şurub de toarta 
clopotului. După doar un minut, reveni pe punte și 
legă parâma aruncată de Remi de tacheţii bărcii. 

Cu mâinile în șolduri, își admira acum munca. 

Remi zâmbi pieziş. 

- Văd că eşti foarte mulțumit de tine, nu? 

- Chiar sunt. 

- Ai şi motive. Eşti inginerul meu cel cutezător. 

Sam bătu scurt din palme. 

- Hai să-i dăm drumul! 


Remi se afla la cârmă, iar Sam strigă: 

- Încetineşte! 

- Încetinesc, repetă Remi. 

Apa de la pupă se preschimbă în spumă, iar şa- 
lupa înaintă treptat, o jumătate de metru, apoi un 
metru. Parâma fixată în tacheți începu să se ridice 
din apă. Cu un pocnet înfundat, funia se opinti de 
grinda transversală a plutei. 

- Până aici, totul e bine, strigă Sam. Dă-i înainte! 

Pluta începu să se miște, apropiindu-se de pupă. 

- Hai odată, murmură Sam. Hai odată... 

De cealaltă parte a plutei, parâma fixată de ancoră 
trepidă, opunându-se forței cu care şalupa trăgea 
pluta. Sam își puse masca, se aplecă peste balustradă 
şi îşi băgă capul în apă. La patru metri adâncime, 

clopotul plutea, înălțat cu câțiva centimetri față de 
fundul apei. 

- Care-i treaba? strigă Remi. 

- E o frumuseţe. Dă-i înainte! 

Înaintară cu grijă, metru cu metru, până când, 
în cele din urmă, clopotul ieși la suprafață și toarta 
lovi grinda transversală. 

- Lasă motorul la ralanti! ordonă Sam. Doar cât 
să rămânem pe poziţie. 

- La ralanti! răspunse Remi. 

Sam apucă o parâmă lungă de doi metri şi se 
aruncă în apă. După doar câteva bătăi din braţe, era 
deja pe plută. Trecu parâma de cinci ori prin toarta 
clopotului, iar apoi o înnodă de grindă, fixând 
astfel clopotul. Sam își ridică triumfător brațele, pre- 
cum un cowboy care tocmai a imobilizat un vițel. 

- Am reuşit! strigă el. 

Motorul șalupei bolborosi scurt şi se opri. Remi 
merse pe dunetă, zâmbi și ridică degetul mare în 
semn de încuviințare. 

- Felicitări, Fargo! strigă ea. Acum ce facem? 

Lui Sam i se şterse zâmbetul de pe buze. 

- Nu ştiu sigur. Încă mă gândesc la ceva. 

- Oare de ce știam că o să spui asta? 


Capitolul 6 
Zanzibar 


De fapt, nu mai puteau face nimic. Nu îndrăzneau 
să care clopotul înapoi pe coastă, în bungalow-ul lor. 
Aveau nevoie de un loc sigur pentru a-l ascunde, în 
timp ce făceau aranjamentele necesare. 

Deşi admiteau că era posibil să fi făcut din ţân- 
țar armăsar în ceea ce privea întâlnirea lor cu cano- 
niera, ajunseseră totuși să se încreadă în instinctul 
lor, iar referitor la această problemă reacţiile lor 
instinctive erau în total acord: nici prima vizită a ca- 
nonierei, nici apariţiile repetate ale acesteia nu erau 
pure coincidenţe. De asemenea, și întrebările căpita- 
nului fuseseră variațiuni pe aceeaşi temă: căutau 
soții Fargo ceva anume? Asta sugera că cineva anu- 
me - poate figura ascunsă în umbră din cabina ca- 
nonierei - era îngrijorat că un obiect valoros era în 
pericol de a fi descoperit. Să fi fost vorba despre clopot, 
despre moneda Adelise sau despre ceva total diferit? 

- Întrebarea e, zise Sam, dacă stăm și așteptăm 
să vedem ce fac ei sau trecem la acțiune. 

- Nu-mi place să-stau cu mâinile în sân. 

- Ştiu. Nici mie. 

- La ce te-ai gândit? 

- Să ne purtăm ca și cum am avea ceva de ascuns. 

- Dar chiar avem ceva de ascuns, răspunse Remi. 
Un clopot de corabie de aproape trei sute de kilo- 
grame suspendat de o plută făcută manual. 

Replica ei îl făcu pe Sam să izbucnească în râs. 
Soţia sa avea talentul de a trece direct la miezul 
problemei. 

- Dacă nu exagerăm, probabil că ei - oricine ar 
fi aceşti ei - au căutat deja în bungalow. 

- Şi n-au găsit nimic. 

- Într-adevăr. Așa că ne vor urmări și vor aştepta 
să ne întoarcem acasă. 

Remi dădea aprobator din cap, zâmbind. 

- Dar nu ne vom întoarce. 

- Exact. lar dacă vin să ne caute, avem confir- 
marea că a început jocul. 

- Ai spus „a început jocul“12 Serios? 

Sam ridică din umeri. 

- Am zis să încerc, să văd cum sună. 

- Vai, Sherlock..., replică Remi, dându-și ochii 
peste cap. 


Trăgând după ei clopotul și pluta, se întoarseră 
pe același drum până la golf şi până la laguna de 
mangrove. Nu mai erau decât vreo două ore până 
la lăsarea nopţii. Petrecură o oră învârtindu-se în 
jurul perimetrului lagunei şi căutând o ascunzătoare 


1 În original, „the game' s afoot“ - William Shakespeare, 
Henric al IV-lea, Partea I, Actul I, Scena 3 (n.red.) 

pentru plută, şi, în cele din urmă, găsiră un loc de-a 
lungul țărmului estic, unde un pâlc de chiparoși cres- 
cuse în diagonală față de banc. Cu ajutorul căngii, 
împinseră încet pluta sub crengile care atârnau în 
toate părțile, apoi Sam se scufundă și o legă de trun- 
chiul unuia dintre chiparoşi. 

- Cum arată? strigă Sam din spatele perdelei de 
copaci. 

- Nu se vede absolut nimic. Ar trebui să intre 
acolo ca să o găsească. 


Se întoarseră la gura golfului unde Sam prinse la 
plumb patru bibani de mare, apoi se înapoiară la 
lagună și înaintară prin apă până pe plajă. Remi, care 
se pricepea mai bine să taie fileurile, curăță și pre- 
pară peştii, în timp ce Sam aduna lemne pentru foc. 
Nu după multă vreme, peștele sfârâia pe foc, iar când 
soarele începea să se ascundă în spatele cocotierilor, 
ei mâncau deja. 

- Ştii, cred că îmi place să trăiesc în condiţii grele, 
zise Remi, băgând în gură o bucată de pește, după ce 
îi dăduse la o parte pielița. Adică până la un punct. 

- Înţeleg. 

Şi chiar înțelegea. Remi era un om de nădejde; nu 
se dădea înapoi de la nici o provocare și stătuse ală- 
turi de el prin noroi și zăpadă, când se trăgea asu- 
pra lor sau când erau urmăriți, şi de cele mai multe 
ori găsea şi partea bună a lucrurilor. Dar, cu toate 
acestea, îi plăcea confortul de zi cu zi. La fel şi lui. 

- De îndată ce rezolvăm misterul clopotului, ne 
ducem la Dar es Salaam, ne luăm un apartament la 
Royal, bem gin tonic pe balcon şi pariem la meciurile 
de crichet. 

Lui Remi i se luminară ochii. Moevenpick Royal 
Palm era singurul hotel de cinci stele din Dar es 
Salaam. 

- Vorbești pe limba mea, Sam Fargo, zise ea. 

- Dar, mai întâi, răspunse el, uitându-se la soare 
şi apoi la ceas, trebuie să ne pregătim pentru oaspeți. 


La căderea nopții, laguna se învioră de cântecele 
greierilor. În copacii de pe marginea țărmului și în 
tufărișul de pe insulele plutitoare, licuricii scânteiau 
înspre ei. Sam dusese șalupa între două dintre cele 
mai mari insule plutitoare şi coborâse ancora cu 
prora înspre vest. Cerul era senin; pe fundal erau 
presărate punctuleţe de lumină, iar semiluna era în- 
conjurată de un inel încețoşat și prismatic. 

- S-ar putea ca mâine să plouă, observă Sam. 

- Superstiţiile astea sunt valabile şi în emisfera 
sudică? 

- Vom vedea. 

Stăteau la dunetă şi beau cafea, vind spec- 
tacolul de lumini oferit de insecte. Din locul în care 
se aflau, puteau să vadă deopotrivă şi gura lagunei, 
şi plaja, unde improvizaseră un cort cu cadrul în 
formă de A dintr-o prelată de pânză pe care o găsi- 
seră într-un dulap cu echipamente. Din spatele pân- 
zei se vedea lumina slabă și gălbuie a unui felinar, 
iar la câțiva metri de cort era aprins un foc mic. Sam 
strânsese destui bușteni de cocotieri astfel ca cenușa 
să nu-şi piardă strălucirea întreaga noapte. 

Remi căscă. 

- Ce zi lungă! 

- Du-te în cabină şi dormi puţin, zise Sam. Stau 
eu primul de pază. 

- Eşti un dulce. Trezește-mă în două ore. 
Il sărută scurt pe obraz și dispăru. 


Primele două schimburi în care stătură de pază 
fură lipsite de evenimente. Aproape de sfârșitul 
celei de-a şasea ore, cu puțin după trei dimineaţa, 
lui Sam i se păru că aude în depărtare huruitul slab 
al unui motor, dar sunetul dispăru. După cinci 
minute, se auzi din nou, de data aceasta mai tare şi 
mai aproape. Undeva înspre nord. Sam verifică gura 
lagunei cu ajutorul binoclului, însă nu văzu nimic 
în afară de unduirea apei unde curentul formase va- 
luri de-a lungul golfului. Sunetul motorului dispăru 
din nou. Nu, nu dispăru, se corectă Sam. Muri. Ca 
şi cum fusese oprit. Duse din nou binoclul la ochi. 

Trecu un minut. Două. lar apoi, în al patrulea 
minut, în golf apăru o umbră. Precum nasul bulbos 
al unui rechin, obiectul părea a pluti la câțiva metri 
deasupra apei. Înaintând încet, cu mai puţin de doi 
metri pe secundă, barca gonflabilă de tip Zodiac 
aluneca fără zgomot dinspre golf înspre gura lagunei. 
După treizeci de secunde, apăru o altă barcă gon- 
flabilă, urmată de încă una. Merseră cincisprezece 
metri în linie, după care se întoarseră în formaţie la 
tribord și intrară în lagună. 

Pășind apăsat, Sam cobori repede scara, se duse 
lângă pat şi îi atinse piciorul lui Remi. Aceasta îşi 
înălță capul de pe pernă. 

- Avem musafiri, şopti el. 

Remi dădu din cap în semn că a înţeles, şi în 
câteva secunde fură înapoi la dunetă, după care se 
aruncară în apă. Din impuls, Sam se înălță peste 

margine și apucă cangea, singurul obiect ce putea fi 
folosit pe post de armă. 

Fiindcă repetaseră deja planul, nu le luă decât 
zece secunde să înoate până la cea mai apropiată 
insulă plutitoare. Cu Remi înainte, îşi croiră drum 
printre rădăcinile de mangrove și se învârtiră prin 
acel labirint până când ajunseră într-o scobitură în 
centru. Când inspectaseră mai devreme această sco- 
bitură, aflaseră că avea aproape un metru în dia- 
metru și o înălțime de doi metri şi jumătate până la 
partea inferioară a învelișului în formă de ciupercă. 
În jurul lor, atârnau ca nişte vârtejuri rădăcini și viţe, 
asemenea cozilor unor șobolani. Aerul era greu, fiind 
impregnat cu miros de mucegai și de humă. 

Printre rădăcinile încâlcite puteau vedea şalupa 
la trei metri în dreapta lor. Erau atât de aproape unul 
de altul, încât mai că se îmbrăţișau, și se rotiră până 
când reușşiră să vadă gura lagunei. La început, nu se 
distingea nimic. Totul era învăluit în întuneric, lu- 
mina lunii se reflecta în apă, iar în jur, nimic alt- 
ceva decât tăcere. 

Apoi se auzi un zgomot slab, aproape impercep- 
tibil. 

Sam își apropie buzele de urechea lui Remi. 

- Sunt bărci gonflabile cu motor electric cu elice. 
Se mișcă foarte încet. 

- Apariția lor trădează însă existența unei 
nave-mamă, îi şopti Remi. 

Avea dreptate. Deşi bărcile de tip Zodiac puteau 
înainta pe apele de coastă ale Zanzibarului, motoare- 
le electrice aveau turație limitată şi o viteză maximă 
de patru, cinci noduri. Oricine ar fi fost vizitatorii lor, 
fuseseră trimiși de undeva de aproape. Presupunerea 

lui Remi că era vorba despre o barcă mai mare părea 
scenariul cel mai posibil. 

- Ai lăsat bunătăţile pentru Moş Crăciun? între- 
bă Sam. 

Remi încuviință din cap. 

- Vor fi nevoiţi să caute bine, dar totul e la locul lui. 

Trecură două minute înainte ca prima barcă să 
apară la două sute de metri depărtare în dreapta lor. 
Apăru și a doua la aceeași distanţă, însă la stânga lor. 
Câteva clipe mai târziu, se ivi şi a treia, apropiindu-se 
prin partea de mijloc a lagunei. Nici una nu era 
luminată, dar, sub razele gri ale lunii, Sam şi Remi 
putură vedea câte o siluetă stând la pupa fiecăreia 
dintre cele trei bărci. 

Trei bărci gonflabile, mergând în linie la travers, 
fără să se vadă vreo lumină sau să se audă vreun 
cuvânt... Cu siguranță, nu erau niște turişti care 
porniseră într-un safari acvatic pe nocturnă. 

- Vezi vreo armă? şopti Sam. 

Remi scutură din cap. 

Petrecură următoarele minute privind cum cele 
trei bărci își croiau drum printre insulele plutitoare 
şi cum le înconjurau, până când ajunseră la cincizeci 
de metri față de șalupă. Silueta din barca din mijloc 
ridică mâna, iar ceilalți doi răspunseră schimbând 
cursul şi apropiindu-se de șalupă. 

Ca să-i atragă atenţia, Sam o bătu pe Remi pe 
umăr, iar apoi îi făcu semn cu degetul mare, îndrep- 
tându-l în jos. Se scufundară împreună, până când 
le rămaseră la suprafață numai ochii şi nasul. 

Barca din mijloc - după câte se părea era barca 
liderului - ajunse prima la șalupă, se îndreptă 
înspre bompres, iar liderul se prinse cu o mână de 
balustradă. Din profil, figura bărbatului era acum 

vizibilă. Fața suptă şi nasul acvilin erau de necon- 
fundat. Bărbatul misterios de pe canonieră îşi făcuse 
apariţia. 

Ca şi cum ar fi zburat în formație, celelalte două 
bărci alunecară pe lângă babordul și tribordul şalu- 
pei și se întâlniră la pupă. În numai câteva clipe, cei 
doi bărbați săriseră peste balustradă şi ajunseseră la 
dunetă. Cel care se afla cel mai aproape de locul 
unde stăteau ascunși Sam şi Remi își duse mâna 
la umăr, înșfăcă iute ceva și apoi lăsă braţul în jos. 
În lumina lunii se văzu strălucirea metalică a oţe- 
lului. Era un cuțit. 

Remi îi apucă mâna lui Sam sub apă și o strânse. 
Acesta îi răspunse tot printr-o strângere și îi șopti 
la ureche: 

- Suntem în siguranţă. 

Cei doi bărbaţi dispărură în cabină, dar se în- 
toarseră un minut mai târziu. Unul dintre ei se aplecă 
peste balustradă și îi făcu semn lui Nas Acvilin, care 
îi răspunse tot prin semne și apoi plecă, îndrep- 
tându-și barca înspre plajă. Ajuns acolo, scoase și el 
un cuţit. Mergând cu pas ușor, dar sigur, se strecură 
tiptil pe plajă înspre cortul luminat de felinarul 
improvizat de Sam și de Remi. Se uită înăuntru, după 
care se îndreptă, iar apoi, preţ de o jumătate de mi- 
nut, aruncă o privire pe plajă şi la cocotieri înainte 
de a se întoarce la barcă. Două minute mai târziu, 
era la bordul şalupei alături de ceilalți doi. 

Pentru prima dată, cineva din grup vorbi. Nas 
Acvilin bolborosi ceva în spaniolă, iar ceilalți doi se 
întoarseră în cabină. Şalupa începu să se legene. Uşi- 
le dulapurilor erau deschise şi apoi trântite. Geamu- 
rile erau sparte. Prin hublouri se vedeau luminile 

lanternelor mișcându-se. După cinci minute, cei doi 
se întoarseră la dunetă. Unul dintre ei îi dădu lui Nas 
Acvilin un obiect mic, iar acesta îl examină scurt 
înainte de a-l arunca pe scara cabinei. Căzu pe trepte 
cu un zgomot metalic. Al doilea bărbat îi înmână lui 
Nas Acvilin un carneţel galben liniat. Nas Acvilin îl 
studie cu atenţie și i-l întinse înapoi. Celălalt bărbat 
scoase un aparat foto digital și poză pagina la care 
era deschis. Carneţelul fu aruncat înapoi în cabină. 

- Au înghiţit găluşca, îi şopti Sam lui Remi. 

Nas Acvilin şi însoțitorii săi se întoarseră la băr- 
cile lor şi plecară. Spre surprinderea lui Sam şi a lui 
Remi, grupul nu se îndreptă spre golf, ci porni mai 
degrabă într-o inspecţie a lagunei, începând cu linia 
țărmului. Lanternele treceau peste bancuri și printre 
copaci. Când una dintre bărci ajunse aproape de 
locul unde era ascuns clopotul, Sam şi Remi stătură 
cu sufletul la gură, dar aceasta nu încetini, iar lu- 
mina lanternei nu ajunse până la plută. 

În cele din urmă, cei trei ajunseră la gura lagunei, 
după ce terminară de verificat linia țărmului, dar, 
în loc să se îndrepte către golf, se întoarseră din nou, 
se aşezară în linie la travers şi începură să caute 
printre insulele plutitoare, lanternele lor verificând 
fiecare rădăcină a mangrovelor, înainte de a avansa 
spre următoarea. 

- Asta e de rău, bâigui Sam. 

- De foarte rău, încuviință Remi. 

Cuţitele le indicau lui Sam și lui Remi tot ce tre- 
buiau să ştie: oricine ar fi fost oamenii ăștia, erau 
lipsiţi de scrupule când venea vorba să folosească 
violența. Dacă Sam și Remi s-ar fi aflat în șalupă sau 
în cort, acum ar fi fost morți. 

- Să ne întoarcem la șalupă? sugeră Remi. 

- Dacă se gândesc să vină din nou acolo, vom fi 
prinşi în capcană. 

- Sunt deschisă la sugestii. 

Sam se gândi o clipă, apoi spuse: 

- Ce-ar fi să împușcăm doi iepuri dintr-o lovitură? 

Îi explică planul. 

- E riscant, zise Remi. 

- Mă descurc eu cumva. 

- Bine, dar numai dacă n-avem altă soluţie. 

- De acord, 

Urmăriră mişcarea bărcilor. Dacă aveau să-și con- 
tinue drumul, cea din dreapta ajungea la ascunză- 
toarea lor în mai puţin de două minute. Celelalte 
două erau în față la o distanță de jumătate de mi- 
nut. Cu puțin noroc, acestea terminau primele căută- 
rile şi se întorceau spre gura lagunei. 

- Ține-mi pumnii, îi zise Sam lui Remi. 

- Deja i-am strâns, răspunse ea și îl sărută pe 
obraz. Pentru puțin mai mult noroc. 

Sam se scufundă și se strecură prin rețeaua de 
rădăcini până când ieşi în larg. Străduindu-se să nu 
scape din vedere nici una dintre cele trei bărci, îşi 
croi drum până în spatele rădăcinilor. Treizeci de se- 
cunde măi târziu, la stânga lui, îi văzu pe Nas Acvilin 
şi pe partenerul său. Fiecare dintre ei își verifica 
ultima insulă plutitoare, apoi se întoarseră şi se în- 
dreptară spre golf. Ultima barcă era încă pe direcție, 
la doisprezece metri depărtare. 

- iApuratel strigă Nas Acvilin. Grăbește-te! 

Ținta lui Sam ridică o mână în semn că a înţeles 
ordinul. 

Nouă metri depărtare... Şase metri. 

Sam era în continuă mişcare, învârtindu-se în 
sensul acelor de ceasornic în jurul rădăcinilor de 
mangrove. Se opri, aruncând o privire înspre mar- 
gine. Barca era la trei metri distanță. Sam o urmări, 
aşteptă până când vârful acesteia trecu în partea 
cealaltă, apoi se uită înapoi înspre lagună. Celelalte 
două bărci erau la o sută de metri distanță şi con- 
tinuau să se îndepărteze. 

Sam trase adânc aer în piept, se scufundă cu 
cangea, lovi de două puternic din picioare, se stre- 
cură printre rădăcini şi ieşi la suprafață doar cât să 
poată privi. Spatele bărcii era la o distanță de un 
metru și jumătate, înaintând încet, iar bărbatul ținea 
o mână pe maneta de accelerație în timp ce se apleca 
într-o parte şi se uita printre mangrove cu ajutorul 
lanternei. Sam lovi uşor apa cu picioarele şi se apro- 
pie la nici jumătate de metru de barcă. Se întinse şi 
îşi puse încet mâna stângă pe partea cauciucată, apoi 
ridică din apă cangea, o lăsă în spate, după care o 
aruncă în față ca şi cum ar fi aruncat o undiţă. 
Vârful de oţel al căngii îl lovi pe bărbat la cap într-o 
parte, chiar deasupra urechii. Acesta icni de durere, 
apoi căzu peste margine cu capul atârnându-i în apă. 
Înainte ca Sam să mai facă vreo mişcare, Remi era 
deja acolo, ridicând capul bărbatului şi rostogo- 
lindu-i trupul înapoi în barcă. Sam privi peste 
umăr. Nas Acvilin şi partenerul său erau acum la 
două sute de metri depărtare. 

- Yaotl! se auzi ecoul vocii lui Nas Acvilin de-a 
lungul suprafeței apei. 

- Grăbeşte-te! îi spuse Sam lui Remi, apoi urcă 
în barcă și se aşeză lângă maneta de acceleraţie. Stai 
la babord. Te duc înapoi la șalupă. 

Remi înotă, ocolind barca, şi se agăță cu două 
degete de suportul vâslei. Sam tură motorul, şi barca 
înaintă, ieşind din spatele mangrovelor. Sam văzu 
lanterna bărbatului, a lui Yaotl, o ridică şi o îndreptă 
spre celelalte două bărci care se opriră. Sam sem- 
naliză prin două flash-uri succesive şi ridică braţul, 
rugându-se ca aceste semnale să fie suficiente. Își 
ținu respirația. 

Dinspre bărci nu veni nici un răspuns. Se scurse- 
ră zece secunde. Apoi o lanternă clipi de două ori, 
urmată de un braț ridicat. 

- Yaotl... iApurate! 

Sam îndreptă barca înspre pupa şalupei, folo- 
sindu-se de lungimea acesteia pentru a-şi camufla 
mișcările. Remi se cățără la bord, şi urcară trupul lui 
Yaotl peste balustradă. Acesta căzu pe punte cu un 
pocnet înfundat. 

- Acum ce facem? întrebă Remi. 

- Leagă-l cu braţele şi picioarele de tacheţi şi per- 
cheziționează-l. Eu trebuie să merg la noii mei amici. 

Remi deschise gura pentru a protesta, dar Sam o 
întrerupse: 

- Am nevoie de mască şi de binoclu. 

Îi aduse din cabină cele cerute, iar Sam îi dădu 
cangea. 

- Nu-ţi face griji, Remi, am să stau la distanță 
de ei. 

- Şi când n-ai să mai poți face asta? 

- Atunci voi suferi ceva avarii. 

Îi făcu cu ochiul, tură motorul şi se îndepărtă. 


Nas Acvilin şi celălalt bărbat îşi continuaseră 
căutarea. Până când Sam ajunsese la mijlocul lagu- 
nei, ei coteau deja spre vest, înspre golf. Sam refăcu 

în minte traseul întortocheat al golfului, făcu câteva 
estimări rapide și continuă să înainteze. Cu cinci- 
sprezece metri înainte de intrare, lăsă motorul la 
ralanti şi ascultă. Nu se auzea zgomotul celorlalte 
motoare. Acceleră, continuă să înainteze şi coti în- 
spre intrare. La o sută de metri în faţă, ceilalți se 
deplasau în șir prin strâmtoarea golfului. Dincolo de 
ei, la aproape un kilometru distanță, golful se lărgea 
înspre împrejurimile insulei Chumbe. Sam duse 
binoclul la ochi şi scrută canalul. Nu văzu nici o 
mișcare, și pe o distanță de aproximativ cincispre- 
zece kilometri nu se observa nici o lumină - mai 
puţin una. La aproape doi kilometri înspre sud-vest, 
o lumină albă, izolată, plutea la zece metri de 
suprafața apei - era semnalul internațional al unui 
vas ancorat. Nava era orientată cu prora înspre el, 
avea etrava elansată, cu o suprastructură de un alb 
strălucitor, în mod clar un iaht de lux. „Poate că 
e nava-mamă.“ 

Nas Acvilin şi partenerul său virară la stânga şi 
dispărură din peisaj pentru moment. Era timpul să 
se pregătească pentru avarii: Sam încetini, viră la 
stânga şi lăsă barca să eşueze pe nisip. O privire 
rapidă împrejur îi arătă ce voia: o piatră ascuțită în 
formă de pumnal. O luă, împinse din nou barca 
înspre golf, sări în ea şi porni iar în urma bărbaților. 

Până acum, Sam avusese noroc. În afară de câteva 
priviri în urmă pentru a se asigura că „Yaotl“ venea 
după ei, nici Nas Acvilin și nici partenerul său nu 
încetiniră ca să-l aștepte. Restul drumului dură zece 
minute, şi în curând Sam văzu cele două bărci încer- 
când să-și croiască drum printre bancurile de nisip. 

- Haideţi, băieţi, arătați-mi unde vă duceți, 
murmură Sam. 

Acum, că trecuseră de bancurile de nisip, Nas 
Acvilin şi partenerul său virară la stânga şi se 
îndreptară spre iaht. Două minute mai târziu, ajunse 
şi Sam la bancurile de nisip, dar îndreptă maneta 
câteva grade spre stânga, ducând barca aproape 
paralel cu bancul în care găsiseră clopotul. Spre 
coastă, locurile începură să-i pară cunoscute. Era la 
douăzeci de metri de prăpastie. Sosise timpul. 

Luă piatra dintre picioare, se aplecă într-o parte 
peste margine, băgă vârful acesteia în peretele din 
cauciuc şi reveni la loc. Repetă procedeul de încă 
două ori, până când reuși să facă otăietură adâncă 
pe o porțiune de douăzeci de centimetri. Aruncă 
piatra şi verifică pe unde ajunseseră celelalte două 
bărci: erau la câteva sute de metri pe canalul prin- 
cipal şi se îndreptau în continuare spre iaht. 

Nu fu nevoie decât de douăzeci de secunde ca 
acțiunea de sabotaj a lui Sam să-și facă efectul. Barca 
încetini, începu să trepideze şi să înainteze greoi, în 
timp ce apa se revărsa înăuntrul peretelui lateral. 
Mai răsuci o dată maneta, iar apoi ţipă, sperând că 
se va auzi ca un urlet de panică, după care se rosto- 
goli peste margine. 

Se scufundă, îşi puse masca pe faţă, suflă pentru 
a o curăța, apoi îşi fixă capătul tubului între dinți. 
Stătu nemișcat, scufundându-se doar puțin şi având 
grijă ca partea superioară a tubului să rămână la 
suprafață. 

Țipătul lui avusese efect. Nas Acvilin și partenerul 
său schimbară cursul, îndreptându-se cu viteză 
maximă spre barcă; aceasta dezumfla cu repeziciune 
şi plutea acum la douăzeci de metri în stânga lui 
Sam - direct spre prăpastie. Când salvatorii ajunseră 

la cincizeci de metri distanță, lanternele se aprinseră 
şi începură să caute de-a lungul suprafeței apei. 

- Yaotl! strigă Nas Acvilin. Yaotl! 

Celălalt bărbat i se alătură. 

În ultimul minut, Sam își accelerase ritmul res- 
pirației, inspirând puternic de fiecare dată. Acum, 
trase o ultimă gură de aer, se scufundă și înotă înspre 
bancul de nisip. După zece bătăi puternice din pi- 
cioare, era deja acolo. Se întoarse, astfel încât Nas 
Acvilin şi însoțitorul său rămaseră în dreapta lui, iar 
apoi începu să înoate spre nord, de-a lungul bancu- 
lui, privind din când în când înapoi pentru a verifica 
poziția razelor lanternelor. Ambele bărci se aflau 
acum în dreptul a ce mai rămăsese din a treia. 

- Yaotl! auzi Sam din apă. Apoi din nou, de data 
asta mai tare: Yaotl! 

Sam continuă să înoate. În spatele său, barca 
dezumflată era scoasă afară din apă și aşezată 
într-una dintre celelalte bărci. Sam se opri și rămase 
nemișcat. Simțea o durere acută în plămâni, cauzată 
de lipsa de oxigen, și furnicături pe gât, din cauza 
anxietății. Îşi înăbuși aceste senzații și rămase în 
continuare nemișcat. 

După treizeci de secunde, care îi părură mai 
multe minute în şir, cele două bărci își turară mo- 
toarele, pregătindu-se de plecare, şi se îndepărtară 
de-a lungul canalului. 

Sam înotă spre suprafață. 


Capitolul 7 
Zanzibar 


Douăzeci şi cinci de minute mai târziu, când Sam 
se întoarse şi urcă la bordul șalupei, o găsi pe Remi 
stând pe un şezlong şi sorbind din când în când câte 
o înghiţitură de bere kenyană. Yaotl, oaspetele lor, 
era întins pe punte, cu spatele încovoiat din cauză 
că încheieturile mâinilor îi erau legate de picioare, 
care îi fuseseră la rândul lor legate de cel mai apro- 
piat tachet. Era încă inconştient. 

- Bine ai revenit, îi zise Remi şi-i întinse o bere. 
Cum a treaba cu avaria? 

- Păreau să fi înghițit gălușca. Cum se simte? 

- Are un cucui mare într-o parte, dar respiră bine. 
În afară de o durere de cap care-l va ține o zi sau 
două, va supraviețui. Era bine înarmat. 

Arătă cu capul înspre două obiecte aflate la pi- 
cioarele ei: cuțitul despre care deja știau şi un pistol 
semiautomat. Sam îl ridică. 

- Heckler & Koch P30. 9 milimetri, încărcător cu 
cincisprezece gloanţe. 

- De unde naiba ştii...? 

Sam ridică din umeri. 

- Habar n-am. Ţin minte toate fleacurile. Fără 
intenție. Dacă nu mă înșel, nu este o armă dispo- 
nibilă civililor. Sunt vândute doar către forţele legii - 
şi către armată. 

- Asta înseamnă că oaspetele nostru e fie polițist, 
fie soldat? 

- Sau cineva cu relaţii neoficiale influente. Mai 
avea şi altceva asupra lui? 

- Doar nişte scame în buzunar. Nici un portofel 
sau vreun act de identitate. lar hainele și pantofii 
sunt făcute aici. Am verificat etichetele. 

- Asta înseamnă că sunt profesioniști. 

- Aşa se pare, zise Remi. lar bunătăţile pe care 
le-am lăsat pentru Moş Crăciun... 

- Am văzut ce-au gândit despre moneda Adelise. 
Au aruncat-o ca pe un bănuț. Dar lucrurile au stat 
altfel în ceea ce priveşte carnețelul menit să-i prindă 
în cursă. 

Înainte de a aranja locul pentru oaspeţi, Sam și 
Remi deciseseră că erau cinci lucruri care l-ar fi 
putut atrage pe bărbatul acela misterios, Nas Acvilin, 
înspre ei: primul, moneda Adelise; al doilea, clopo- 
tul; al treilea, chiar soții Fargo; al patrulea, îngrijo- 
rarea că era posibil ca aceştia să fi găsit ceva ce nu 
ar fi trebuit; sau, a cincea posibilitate, nu voia ni- 
mic - asta ar fi însemnat că făceau, într-adevăr, din 
țânțar armăsar. 

Şiretlicul pe care-l puseseră ei la cale exclusese 
prima şi ultima posibilitate, rămânând astfel vala- 
bile numai celelalte trei. Sam şi Remi completaseră 
carneţelul în cea mai mare parte cu măzgălituri şi 

cu numere, mai puţin într-un loc unde adăugaseră 
diagrama văzută dintr-o parte a unui clopot de 
corabie, iar dedesubt o oră (14:00), un loc (şoseaua 
Chukwani Point) şi un număr de telefon pe care li-l 
dăduse Selma şi care era de la Compania de Trans- 
port Naval de Mărfuri din Mnazi. Dacă Nas Acvilin 
înghițea momeala, puteau fi siguri că era interesat 
de clopot. 

Lucrul ăsta îi făcea, bineînţeles, să se întrebe cum 
aflase Nas Acvilin de clopot. Sam și Remi nu vor- 
biseră nimănui despre asta, cu excepția Selmei. De 
vreme ce Nas Acvilin nu îi vizitase decât înainte ca 
ei să ridice clopotul cu ajutorul plutei făcute de Sam, 
se putea oare să îi fi văzut cineva când duceau clo- 
potul spre lagună? Dar nu observaseră pe nimeni în 
zonă, nici pe coastă și nici în larg. 

- În curând, se crapă de ziuă, zise Sam. Să ne 
strângem catrafusele şi să mergem undeva unde să 
rămânem neobservați până când ne găsim o altă 
locuință. 

- Şi cu el ce facem? întrebă Remi, arătând spre 
Yaotl. 

- Mai bine îl ducem înăuntru. Nu vrem să 
pățească ceva, nu-i aşa? 


Îl legară pe Yaotl în cabină, apoi ridicară ancora 
şi traversară laguna spre locul unde ascunseseră 
pluta. După ce o aduse mai aproape de mal, Sam sări 
peste marginea acesteia şi o manevră până când 
clopotul plutea la treizeci de centimetri față de 
fundul apei. 

- Pârghie, mormăi Sam pentru sine. Remi, am 
nevoie de toporișcă, e în cutia de unelte. 

Remi o luă şi i-o aduse. Sam își croi apoi drum 
până pe țărm, după care dispăru printre copaci cu 
olanternă la el. Remi asculta mișcările lui prin întu- 
neric: crengi rupte, sunetul gol al lemnului pe lemn, 
câteva înjurături şoptite, apoi câteva minute de 
tăiat lemne. Cinci minute mai târziu, Sam se în- 
toarse, cărând în brațe două trunchiuri de palmieri 
tineri, fiecare cu o lungime de doi metri și jumătate 
şi o grosime de zece centimetri. Ambele trunchiuri 
aveau câte o crestătură în capăt. Îi dădu cei doi pari 
lui Remi şi urcă la bord. 

- N-ai vrea să-mi împărtășeşti şi mie planul 
tău? îl întrebă Remi. 

Sam îi făcu cu ochiul. 

- N-aș vrea să stric toată distracţia. Dar tea 
vom avea nevoie de lumina zilei. 

Aşteptarea fu scurtă. La zece minute după ce 
zăriră primele nuanțe gălbui-portocalii ale răsă- 
ritului, se apucară de treabă. Sam dezlegă pluta, sări 
în apă și o roti astfel încât partea cu cei trei bușteni 
mai proeminenți să fie îndreptată spre plajă. Dezlegă 
buşteanul de la margine și îl lăsă să se scufunde 
cincisprezece centimetri, după care strigă: 

- Dă înapoi încet! 

- Dau înapoi încet, răspunse Remi. 

Motorul se trezi la viață. Remi băgă şalupa în 
marşarier până când cadrul pupei se lovi de plută. 

- Acum apropie-te! strigă Sam. 

Sub greutatea lui și datorită puterii șalupei, 
buştenii se cufundară în apă și începură să se afunde 
în nisip. La pupă, apa se transformase în spumă. 
Când buștenii intrară treizeci de centimetri în nisip, 
Sam strigă: 

- Opreşte-te! 


82 | CLIVE CUSSLER 


Remi opri motorul şi se duse la pupă. Sam se 
strecură sub plută şi apăru apoi în mijlocul ei, sub 
cadrul pupei. 

- Voi împinge de bârna asta, iar tu va trebui s-o 
tragi, zise el. 

- Am înţeles. 

Lucrând împreună, ridicară buşteanul pe ba- 
lustradă, cu capetele mai proeminente ieşind de-a 
lungul dunetei. Remi se trase înapoi și îşi frecă 
mâinile. 

- Daţi-mi o pârghie destul de lungă și un punct 
de sprijin..., zise ea. 

- ... Şi voi răsturna întreaga lume cu o singură 
mână, continuă Sam. E din Arhimede. 

Cu ajutorul toporului, Sam făcu câte o crestătură 
la fiecare dintre capetele buşteanului aflat pe 
balustradă. Luă unul dintre trunchiurile palmierului 
şi i-l dădu lui Remi, iar pe celălalt îl opri el. 

- Acum urmează partea interesantă, zise Sam. 

Plasară vârfurile trunchiurilor în crestăturile 
corespunzătoare ale buşteanului, după care fixară 
celelalte capete la babord și la tribord. 

- Vrei să faci tu onorurile? întrebă Sam. 

- Dar tu unde vei fi? 

- În cabină, cu tine. Dacă trunchiurile cedează, 
nu vrem să fim în apropierea lor. Dă în spate, te rog. 

Remi tură motorul și mișcă uşor șalupa în spate. 
Marginea din față a șalupei începu să se ridice încet. 
Trunchiurile vibrau şi se curbau ca două arcuri. 
Buştenii păreau a geme. Clopotul se ridică din apă 
centimetru cu centimetru, până când gura acestuia 
ajunse la același nivel cu balustrada. 

- Opreșşte aici, zise Sam. Păstrează viteza la mi- 
nimum. 

Luă restul frânghiei ancorei şi merse la dunetă, 
fără a scăpa din ochi trunchiurile care vibrau. Când 
ajunse la cadrul pupei, se aplecă peste margine, legă 
frânghia în jurul toartei, apoi se îndreptă spre ca- 
bină, în timp ce desfăşura restul sforii. 

- Dă înapoi încet, murmură el. 

Remi se aplecă în spate și îi șopti la ureche: 

- Dacă scăpăm chestia prin punte, sunt sigură că 
o să ne pierdem banii. 

Sam chicoti. 

- Avem asigurare Triple A. 

Şalupa mergea ușor în marşarier. Trunchiurile 
continuau să se îndoaie și să scârțâie. Sam prinse cu 
băgare de seamă partea netensionată a frânghiei. 
Clopotul alunecă peste balustradă, se izbi de margi- 
nea acesteia, după care începu să se balanseze. 

- Sam..., îl atenţionă Remi. 

- Ştiu, bâigui Sam. Stai pe loc. Ușor... 

Se învârti, o zbughi în jos pe scări, după care se 
întoarse zece secunde mai târziu cu o saltea. Din 
două mişcări, strecură salteaua pe punte până la 
cadrul pupei. 

- Opreșşte! strigă el. 

Remi opri motorul. Sam apucă din nou frânghia. 
Ca şi cum s-ar fi auzit o serie de împușcături supra- 
puse, trunchiurile cedară şi se prăbuşiră în apă. Cu 
un sunet înăbușit, clopotul ateriză pe saltea, se rosto- 
goli pe-o parte și apoi rămase nemișcat. 


Capitolul 8 
Zanzibar 


- Am pierdut un om, anunţă Itzli Rivera prin 
telefon. 

- Da? răspunse preşedintele Quauhtli Garza. 
Chiar și de la mii de kilometri depărtare, indiferența 
lui era palpabilă. 

- Pe Yaotl. S-a înecat. Trupul lui s-a pierdut în 
canal. A fost un bun soldat, domnule preşedinte. 

- Care şi-a dat viața pentru o cauză nobilă. I se 
potrivește. În limba nahuatl, „Yaotl“ înseamnă 
„războinic“, ştiai? Va fi primit de zeul Huitzilopochtli 
şi va trăi pentru eternitate în Omeyocan, răspunse 
Garza, făcând referire la zeul aztec al războiului care 
asigura mişcarea soarelui pe bolta cerească şi la cele 
mai sacre dintre cele treisprezece tărâmuri paradizia- 
ce ale aztecilor. Nu e o răsplată îndeajuns de bună? 

- Desigur, domnule preşedinte. 

- Itzli, spune-mi, te rog, că nu mai ai nimic de 
raportat. 

- Ba da, mai e ceva. S-ar putea ca soții Fargo să 
fi găsit ceva. Un clopot de corabie. 

- Cum adică „s-ar putea“? 

- Le-am cotrobăit prin barcă. Pe o foaie de hârtie 
dintr-un carneţel am găsit o diagramă a unui clopot 
de corabie. 

- Descrie-mi-l. E cel bun? 

- Era o schiță generală. Se poate să nici nu fi știut 
ce au găsit. În orice caz, se pare că vor să încerce să-l 
ia cu ei de pe insulă. Lângă diagramă era notat ceva 
despre o companie de transporturi navale și o oră. 
Locul de plecare e chiar la sud de aeroportul din 
Zanzibar. 

- Nu putem permite așa ceva, Itzli. Clopotul ăla 
trebuie să rămână pe insulă. Investigația soților 
Fargo trebuie să ia sfârşit aici şi acum. 

- Am înțeles, domnule preşedinte. 

- Ştii unde vor fi și la ce oră. Asta e şansa noastră. 


- E un clopot de corabie cam răsfăţat, zise Remi. 

Stând în faţa ei, la umbră, în curtea interioară 
pavată cu bolovani, Sam încuviință din cap. În ulti- 
ma oră, înfăşaseră clopotul în cearşafuri înmuiate 
într-o soluție caldă, un amestec de apă şi acid 
azotic. Acum stătea, înfășurat şi aburind, în mijlocul 
unui aflux de vegetație marină albastră-verzuie 
dizolvată de acid, care se scurgea încet. 

- Cât mai e până când trebuie să-l schimbăm? 

Sam se uită la ceas. 

- Încă zece minute. 

Cu trei ore în urmă, după ce demolaseră pluta şi 
îi împrăștiaseră părțile componente, părăsiseră la- 
guna şi plecaseră spre sud, de-a lungul coastei de lângă 
Fumba Point până la golful Menai. Cu Remi la cârmă, 
Sam o sunase pe Selma și, după ce o pusese la curent 

cu toate, îi explicase de ce aveau nevoie. Patruzeci 
de minute mai târziu, când dădeau ocol extremității 
sudice a Zanzibarului, Selma îi sunase înapoi. 

- E ceva mai mică decât bungalow-ul, dar e izo- 
lată, iar agentul a promis că vă lasă cheia sub pre- 
şul de la intrare. E plătită pe toată soomaa 

- Ce este şi unde se află? 

- E o vilă în partea estică a insulei, la trei kilo- 
metri nord de hotelul Tamarind Beach. Marchiza 
care acoperă terasa este în dungi roşii şi verzi. Pe 
plajă se află un vechi chei de piatră. 

- Selma, eşti o comoară, zise Sam, după care în- 
chise şi mai dădu un telefon, de data asta la numărul 
de acasă al lui Abasi Sibale. Fără să le pună vreo 
întrebare, Abasi fu de acord să vină cu camioneta şi 
să se întâlnească cu ei pe plaja de la vilă. Când văzu 
clopotul pe duneta șalupei, începu să zâmbească şi 
scutură din cap. 

- Va sosi ea şi ziua aia în care veţi veni pe insula 
noastră şi veți avea ocazia să vă plictisiţi, spuse el. 


- Mă duc să verific ce face oaspetele nostru, zise 
Sam. 

- Eu voi avea grijă de clopot, să nu fugă, răspunse 
Remi. 

- Dacă va încerca, lasă-l. 

- Aş fi bucuroasă s-o fac. 

Erau amândoi obosiţi, iar clopotul ăsta, după ce 
rezistase eforturilor lor şi după ce atrăsese atenția 
unor oameni periculoși, le devenise duşman. Perspec- 
tiva lor s-ar fi îmbunătățit cu câteva ore de somn bun 
şi cu niște răspunsuri care, sperau ei, aveau să apară 
după încă vreo câteva ore de ținut în acid azotic. 

- Nu lua arma cu tine, zise Remi zâmbind. 

Sam îi surâse şi el și merse apoi de-a lungul curții, 
după care intră în casă pe ușa dublă. Vila pe care le-o 
închiriase Selma avea mai puțin de două sute de 
metri pătrați, fiind construită în stil toscan, cu pereți 
din ipsos de un galben pal, cu plante agățătoare și 
cu un acoperiş din țiglă roşie. Decoraţiunile din 
interior erau un amestec între stilul contemporan 
şi obiecte de artizanat. Sam merse până la dormi- 
torul din spate, unde oaspetele lor, Yaotl, era legat 
de mâini și de picioare de un pat cu baldachin. Când 
Yaotl îl văzu pe Sam, își ridică iute capul. 

- Hei, ce se întâmplă? Unde mă aflu? 

- Depinde pe cine întrebi, răspunse Sam. Din 
punctul de vedere al prietenilor tăi, fie plutești cu 
faţa în jos pe undeva între locul ăsta și Mombasa, 
fie eşti digerat de un rechin. 

- Ce vrea să însemne asta? 

- Ei bine, după ce te-am doborât şi te-am lăsat 
inconștient... 

- Nu-mi amintesc asta... Cum ai reuşit? 

Glasul lui trăda o uşoară uimire. 

- M-am strecurat până lângă tine și te-am lovit 
cu un băț mare. Prietenii tăi cred că eşti mort cam 
de vreo - Sam se uită la ceas -, de vreo şase ore. 

- Nu o să creadă asta. O să mă găsească. 

- N-aş fi atât de sigur. Ce fel de nume e Yaotl? 

- E numele meu. 

- Ți-e foame? Ţi-e sete? 

- Nu. 

Sam chicoti. 

- Nu-i nici o ruşine dacă recunoști. 

- Fă-mi odată ce vrei să-mi faci şi termină cu asta! 

- Şi ce crezi că vrem să îţi facem? întrebă Sam. 

- Să mă torturați? 

- Dacă ăsta e primul lucru la care te gândeşti, 
probabil că te învârți în cercuri suspecte. 

- Şi atunci de ce m-aţi luat? 

- Speram că vei fi dispus să ne răspunzi la câteva 
întrebări. 

- Eşti american, zise Yaotl. 

- Şi cum ţi-ai dat seama? După zâmbetul meu de 
milioane? 

- După accent. 

- Presupun că tu ești mexican. 

Nu primi nici un răspuns. 

- lar după cum erai înarmat şi după cum ați 
acționat - tu şi amicii tăi -, ai fost sau încă mai eşti 
militar. 

De data asta, Yaotl miji ochii. 

- Eşti de la CIA. 

- Eu? Nu. Dar am un prieten acolo. 

Era adevărat. În timpul cât lucrase la DARPA, 
Sam fusese antrenat ca agent sub acoperire în tabăra 
CIA Camp Perry, în ideea că, văzând cum acționează 
agenţii, inginerii DARPA ar fi putut răspunde mai 
bine nevoilor acestora. În același program cu Sam 
se afla şi un ofițer de recrutare și formare, Rube 
Haywood. Sam se împrietenise cu el, şi rămăseseră 
apropiaţi de atunci. 

- Iar acest prieten are, la rândul lui, alți prieteni, 
adăugă Sam. În locuri precum Turcia, Bulgaria sau 
România... Cred că le numesc „extrageri“. Sunt sigur 
că ai auzit de extragetri. Nişte tipi ursuzi în salopete 
negre care te saltă într-un avion, dispari câteva 

săptămâni cine știe pe unde, iar când te întorci... nu 
prea mai suporţi electricitatea și bormaşinile. 
Partea cu extragerile era, bineînțeles, o cacealma, 
dar povestea lui Sam avu efectul scontat: Yaotl făcu 
ochii mari şi buza inferioară începu să-i tremure. 
Sam se ridică brusc. 
- Deci ce zici de nişte mâncare? Vrei niște pâine? 
Yaotl încuviință din cap. 


Sam îi dădu o jumătate de lipie şi un litru de apă 
minerală dintr-un bidon de ciclist, iar apoi îl întrebă: 

- În legătură cu prietenul meu... Să-l sun sau îmi 
vei răspunde la câteva întrebări? 

- Răspund. 

Sam se interesă de chestiunile de bază: numele 
complet, numele însoțitorilor săi, inclusiv numele 
lui Nas Acvilin; îl întrebă pentru cine lucrau, dacă 
veniseră în Zanzibar special pentru a-i găsi pe el și 
pe Remi; vru să ştie care era misiunea lor şi cum se 
numea nava cu care veniseră... La majoritatea între- 
bărilor, Yaotl putu să răspundă doar parțial. Susținea 
că nu era nimic mai mult decât un colaborator civil, 
fost membru al GAFE, Grupul Aeromobil al Forţelor 
Speciale. Fusese recrutat în urmă cu patru zile de un 
bărbat pe nume Itzli Rivera - alias Nas Acvilin -, care 
făcuse, la rândul lui, parte din GAFE, şi veniseră în 
Zanzibar „pentru a găsi nişte oameni“. Nu i se oferi- 
seră mai multe informaţii, iar Rivera nu îi explicase 
de ce Sam şi Remi erau ținta. Nu era sigur nici măcar 
dacă Rivera acționa în propriul interes sau dacă lucra 
pentru cineva. 

- Dar l-ai văzut vorbind la telefon de mai multe 
ori? întrebă Sam. Ţi-a lăsat impresia că ar da raportul 
cuiva? 

- Se poate. N-am auzit decât fragmente din con- 
vorbiri. 

Sam îl mai interogă timp de zece minute, iar la 
sfârşit Yaotl îl întrebă: 

- Ce vei face cu mine? 

- Te anunţ eu. 

- Dar ai spus că nu... Stai puțin! 

Sam ieşi din cameră şi merse la Remi, în curtea 
interioară. Îi relată discuţia lui cu Yaotl. 

- Sam..., zise ea. Electricitate şi bormaşini? Ai fost 
rău. 

- Nu, dacă aş fi făcut-o într-adevăr, aş fi fost rău. 
N-am făcut decât să plantez sămânța şi i-am lăsat 
imaginaţia să o germineze. 

-În urmă cu patru zile, aşa a spus Yaotl, nu? 
Rivera l-a sunat în urmă cu patru zile? 

- Da. 

- Adică în ziua în care am ajuns pe insulă. 

Sam încuviință din cap. 

- Înainte să găsim clopotul. 

- Atunci pe noi ne vor. 

- Poate că şi clopotul. Şiretlicul nostru cu car- 
nețelul le-a atras atenţia. 

- Dar de unde ştiau că suntem aici? întrebă Remi, 
însă apoi îşi răspunse singură la întrebare: Să fie 
interviul pe care ni l-au luat cei de la BBC imediat 
după ce am aterizat? 

- Se prea poate. Să punem lucrurile cap la cap: 
Rivera şi oricine ar fi cel pentru care lucrează au aflat 

că suntem aici. Şi-au făcut griji că am putea să 
descoperim ceva şi au venit să vadă care e treaba. 

- Dar totuşi e o insulă mare, răspunse Remi. 
Trebuie să fie de-a dreptul paranoici să creadă că 
vom da chiar de obiectul pentru care sunt ei îngri- 
joraţi. Chiar dacă este vorba de ceva atât de mare 
precum clopotul nostru, e ca şi cum ai căuta acul în 
carul cu fân. 

- Reporterul ne-a întrebat unde avem de gând să 
facem scufundări. l-am spus că pe insula Chumbe. 
Poate ăsta a fost cuvântul magic. 

Remi se gândi preţ de o clipă. 

- Şi, ne place sau nu, avem o reputaţie. Am avut 
deseori norocul să găsim niște comori care nu se 
voiau descoperite. 

Sam zâmbi. 

- Tu numeşti asta noroc, eu îi spun... 

- Ştii ce vreau să zic. 

- Deci noi, în asociere cu Zanzibarul şi cu insula 
Chumbe, asta e combinaţia care le-a atras atenţia. 

Rămaseră tăcuți câteva momente, fiecare trecân- 
du-și prin minte scenariile posibile. Remi rupse în 
cele din urmă tăcerea: 

- Sam, tipul dinăuntru... ÎI cheamă Yaotl, șeful 
lui se numeşte Itzli, iar pe al treilea îl cheamă... 

- Nochtii. 

- Şi sunt din Mexic? 

- El așa zice. 

- Dar astea nu sunt nume de origine spaniolă. 

- Aşa am presupus şi eu. 

- O să o rog pe Selma să verifice pentru confir- 
mare, dar sunt aproape sigură că sunt originare din 
limba nahuatl. 

- Nahuatl? 
- Azteci, Sam. Nahuatl era limba aztecilor. 


Următoarele zece minute îi găsiră tăcuți, urmă- 
rind aburul care se ridica din cearșaful cu care era 
înfăşurat clopotul. Sam se uită la ceas şi zise: 

- E timpul. 

Uşor, cu vârful degetelor, Sam desfășură cearşa- 
ful, iar apoi îl trase după el, aruncându-l grămadă 
într-un colț al curţii. Se întoarse şi o văzu pe Remi 
îngenunchind în fața clopotului. 

- Sam, trebuie să vezi asta. 

Merse alături de ea şi se aplecă, privind peste 
umărul ei. 

Deși suprafața era încă puternic pătată, acidul 
azotic îndepărtase suficient patina pentru a face 
vizibilă inscripția gravată în bronz: 


OPHELIA 
- Ophelia, murmură Remi. Ce e Ophelia? 


Sam trase aer adânc în piept, iar apoi expiră. 
- Habar nu am. 


Capitolul 9 
Zanzibar 


- Voi doi chiar nu puteţi să aveţi o vacanță nor- 
mală, lipsită de evenimente? îi întrebă Rube Haywood. 

Telefoanele erau puse pe speaker. 

- Avem destule, răspunse Remi. Dar nu te sunăm 
decât atunci când apare câte una anormală. 

- Nu ştiu dacă ăsta e un compliment sau o 
ofensă, mormăi Rube. 

- Prima variantă, zise Sam. Tu eşti tipul nostru 
de nădejde. 

- Şi atunci Selma ce mai e 

- Ea e fata noastră de nădejde, replică prompt 
Remi. 

- Stați să vedem dacă am priceput: ați găsit o 
monedă în formă de diamant care a aparținut 
soției guvernatorului unei comune franceze de pe 
o insulă din apropierea Madagascarului, monedă 
care a fost furată de un pirat. Apoi ați găsit clopotul 
de pe o corabie misterioasă. După aceea, a apărut 
o canonieră plină de mercenari mexicani cu nume 

aztece care au încercat să vă omoare. lar acum, unul 
dintre băieţii răi e legat într-una dintre camerele 
voastre. Am prins esența chestiunii? 

- Cam asta ar fi, zise Remi. 

- Trei mici corecții sunt necesare, adăugă Sam. 
Moneda Adelise n-are, din câte credem, nici o legă- 
tură cu toatătreaba, iar Selma face verificări pentru 
a confirma ipoteza aztecă. Cât despre numele „Ophelia“, 
nu credem că este autentic. În primul rând, gravura 
e foarte necizelată, nu e realizată profesionist. În al 
doilea rând, după ce am reușit să mai îndepărtăm 
din depuneri, am găsit câteva litere inscripționate 
sub „Ophelia“, un „S“ şi doi de „H“. 

- Mă simt de parcă aș fi la camera ascunsă, zise 
Rube. Dar să vedem ce se întâmplă mai departe. 
Cu ce vă pot fi de folos? 

- Mai întâi, să ne scapi de musafirul nostru. 

- Cum? Sam, dacă te gândeşti la toată povestea 
cu extragerile, eu... 

-Mă gândeam că poți să tragi nişte sfori la 
Ministerul de Interne din Tanzania și să-l dai pe 
mâna poliției. 

- Sub ce acuzaţie? 

- N-are paşaport, n-are bani şi e înarmat. 

Rube rămase tăcut pentru o clipă. 

- După cum vă cunosc, intuiesc că nu vreți doar să 
scăpați de el, ci şi să aflați cine se interesează de el. 

- Ne-a trecut şi asta prin minte, răspunse Sam. 

- Mai aveţi arma? 

- Da. 

- Bine, lăsați-mă să dau câteva telefoane. Altceva? 

- Spune că pe şeful lui îl cheamă Itzli Rivera, fost 
militar în armata mexicană. Ne-ar fi util să aflăm 

mai multe despre el şi despre iahtul pe care l-au 
folosit. Zice că e înregistrat în portul Bagamoyo. Se 
numeşte Njiwa. 

- Spune-mi pe litere. 

Remi se conformă. 

- Înseamnă porumbel în limba swahili. 

- Grozav. Mersi, Remi. Am fost dintotdeauna cu- 
rios aum se zice porumbel în limba swahili, replică Rube. 

- Nu prea eşti în toane bune. 

- Ce vreți să faceți cu clopotul de pe corabie? 

- ÎL lăsăm aici, răspunse Sam. Selma a închiriat 
vila în mod anonim şi a transferat bani lichizi. Nu 
prea au șanse să-l găsească. 

- Ştiu deja răspunsul, dar mă simt obligat să vă 
întreb: Există vreo șansă să luaţi pur și clopotul şi să 
vă întoarceți acasă? 

- Poate că o să procedăm fix aşa, răspunse Sam. 
Mai facem câteva cercetări și vedem în ce direcție se 
îndreaptă. Dacă nu se arată nimic, o luăm spre casă. 

- Ăsta ar fi un miracol, zise Rube. Aveţi grijă 
de voi. Vă sun după ce obțin informațiile. 

Închise telefonul. 

- Va trebui să-i cumpărăm un cadou special de 
Crăciun, îi spuse Remi lui Sam. 

- Cred că ştiu ce şi-ar dori acum. 

- Ce anume? 

- Un alt număr de telefon, unul secret. 


Merseră cu șalupa înspre sud până în satul Uroa, 
găsiră un magazin dărăpănat cu articole de menaj 
şi feronerie de unde îşi luară puţinele lucruri de care 
aveau nevoie și se întoarseră la vilă înainte de prânz. 
Remi îl lăsă pe Sam să îşi facă de lucru cu ciocanul, 

cuiele şi scândurile, iar ea se duse înăuntru pentru 
a vedea de Yaotl, care dormea dus. Găsi vreo două 
conserve de tocăniță de scoici, le încălzi şi ieși cu 
bolurile în curtea interioară. Sam tocmai bătea 
cuiele de la ultimele două scânduri. 

- Ce părere ai? o întrebă el. 

- E o cutie minunată, Sam. 

- Ar trebui să fie o ladă. 

- Ladă, cutie, e totuna. Stai jos şi mănâncă! 


Cu circa un kilometru înainte de capătul șoselei 
Chukwani Point, Itzli Rivera trase Range Roverul 
închiriat pe marginea drumului, traversă şanțul și 
se îndreptă înspre copaci. Terenul era accidentat şi 
acoperit de arbuşti, dar, având tracțiune integrală, 
Roverul trecu fără probleme. Viră spre sud, îndrep- 
tându-se spre luminișul de pe Chukwani Point. 

- Cât e ceasul? îl întrebă pe Nochtli. 

- Abia trecut de unu. 

Mai era o oră până la momentul întâlnirii sta- 
bilite de soții Fargo cu șoferul camionului Companiei 
de Transport Naval de Mărfuri din Mnazi. Aveau 
suficient timp pentru a găsi un loc care să le ofere 
şi o perspectivă bună, şi o cale de acces rapidă pentru 
a împiedica orice tentativă de scăpare. 

- Văd luminișul, zise Nochtli, cu binoclul la 
ochi. E ceva acolo. 

- Ce? 

- Uită-te şi tu! 

Îi dădu binoclul lui Itzli, iar acesta îl îndreptă 
înspre luminiș. În mijlocul drumului neasfaltat se 
afla o ladă de lemn. O bucată de carton era bătută 
în cuie pe una dintre feţele lăzi. 

- E ceva scris pe ea, zise el şi focaliză binoclul. 
¿Que madres...? bombăni după o clipă. 

- Ce e? întrebă Nochtli. Ce scrie? 

- Crăciun fericit! 

Itzli conduse printre copaci, cobori în şanţ şi apoi 
reveni pe drum, ajungând în luminiş. Opri maşina 
şi se îndreptă spre cutie. O lovi cu vârful piciorului. 
Era goală. Smulse cartonul de pe ea şi îl întoarse pe 
partea cealaltă. Găsi un mesaj scris cu majuscule: 


SĂ NE ÎNTÂLNIM ȘI SĂ VORBIM DESPRE CLOPOTE. 
TERENUL DE CRICHET DE PE ŞOSEAUA NYERERE. 
BANCA DIN COLȚUL DE SUD-VEST. 

ORA 16:00. 


Capitolul 10 
Zanzibar 


Sam îl văzu pe Itzli Rivera apărând dinspre partea de 
nord a terenului de crichet, trecând printre copacii 
care mărgineau parcarea. În spatele lui, un alt băr- 
bat traversa parcarea înspre est, dar Sam nu putea 
să-i distingă chipul. Modul apăsat în care păşea îl 
făcea să iasă în evidenţă. „Ăsta trebuie să fie 
Nochtli“, gândi Sam. 

În centrul terenului, câțiva adolescenţi jucau un 
meci de crichet. Ecoul strigătelor şi râsetelor lor tra- 
versa parcul. Rivera se apropie grăbit pe trotuarul 
care se întindea de-a lungul părții vestice a terenului 
şi se opri în fața băncii pe care era aşezat Sam. 

- Ai venit singur, zise Rivera. 

Văzându-l pe Rivera de aproape, la lumina zilei, 
Sam își schimbă părerea despre el. Deşi nu se în- 
doise niciodată de cutezanța acestuia, chipul său 
cioplit şi trupul vânjos sugerau un om deosebit 
de aspru. Ochii lui îl priveau impasibili pe Sam - o 
expresie care, după cum bănuia Sam, răinânea mai 

întotdeauna aceeași, fie că mânca un sendviş, fie că 
ucidea o altă ființă umană. 

- Ia loc, zise Sam cu amabilitate, în ciuda fricii 
care îl făcea să simtă un gol în stomac. 

Era ca şi cum ar fi hrănit din palmă un rechin 
ucigaș. 

Rivera se aşeză. 

- Tu ai vrut să ne întâlnim, zise el. 

Sam nu răspunse. Urmărea meciul de crichet. 
Se scurse un minut. Rivera rupse tăcerea: 

- M-a amuzat gluma ta cu lada. 

- Totuşi, am impresia că nu prea ai râs. 

- Nu. Unde e soţia, domnule Fargo? 

- Face niște comisioane. Poţi să-i faci semn ami- 
cului tău să nu mai dea ture. Nu o va găsi. 

Rivera cântări situația câteva clipe, apoi își ridică 
mâna aşezată pe spătarul băncii şi strânse pumnul. 
De cealaltă parte a parcului, Nochtli se opri din mers. 

- Să discutăm despre problema noastră, zise Sam. 

- Şi care crezi că este aceasta? 

- Crezi că noi avem ceva ce îţi doreşti. 

- Fii mai precis: ce crezi că aveţi? 

Sam se ridică brusc. 

- Ca oricărui om, îmi place și mie să mă duelez 
în vorbe, dar azi chiar n-am chef. 

- Bine, bine. Așază-te, te rog. 

Sam se conformă. 

- Oamenii pentru care lucrez caută o epavă. 
Credem că s-a scufundat în zona asta, zise Rivera. 

- Ce corabie? 

- Se numeşte Ophelia. 

- Povesteşte-mi despre ea! 

- O navă de pasageri cu pânze și cu motor cu 
aburi. Se crede că s-a scufundat în aceste ape în 
anii 1870. 

- Asta e tot ce știți despre ea? 

- Mai mult sau mai puţin. 

- De cât timp o căutaţi? 

- De şapte ani. 

- În mod sistematic? 

- Da, regulat. 

- În apele din zona Zanzibarului și prin împre- 
jurimi? 

- Bineînţeles. 

- Bănuiesc că ai experiență în recuperarea de 
epave, altfel nu te-ar fi angajat. 

- Da, am experiență. 

- Oamenii pentru care lucrezi... ce caută ei 
mai exact? 

- Prefer să nu spun. 

- Bănuiesc că e vorba despre ceva cu valoare finan- 
ciară, nu? întrebă Sam. Ceva ce Ophelia avea în cală 
în momentul în care s-a scufundat? 

- E o presupunere întemeiată. 

- Şi crezi că noi am găsit ceva pe Ophelia. 

- E o posibilitate pe care angajatorii mei vor să 
o exploreze. 

Sam încuviință din cap gânditor. În minutele care 
se scurseseră, încercase să-l facă pe Rivera să trădeze 
ceva, să-i spună lucruri pe care le-ar fi putut folosi 
în cercetarea lor. 

- Cred că e o pradă a naibii de valoroasă, zise Sam. 
Ai mituit căpitanul de pe o canonieră tanzaniană 
pentru a ne intimida şi pentru a ne supraveghea; 

apoi, la căderea nopții, v-aţi strecurat în lagună și 
v-aţi urcat pe barca noastră cu cuțitele scoase. 

Sam îl prinse pe Rivera cu garda jos. Acesta trase 
cu putere aer în piept şi oftă uşor nemulțumit. 

- V-am privit în tot acest timp, zise Sam. 

- De unde? 

- Chiar contează? 

- Nu, cred că nu. Trebuie să-mi cer scuze. Amicii 
mei sunt foști soldați. E greu să scape de vechile 
obiceiuri. S-au lăsat duşi de val. I-am mustrat deja. 

- Pe toți trei? 

- Da. 

Bineînțeles, Sam nu se lăsă convins de felul în 
care Rivera îşi făcea mea culpa, dar spuse: 

- Înţeleg. Care era planul vostru? Să furaţi ceea 
ce credeați că am găsit? 

- În acel moment, nu ştiam ce aţi găsit. 

Sam făcu o pauză de vreo zece secunde, apoi zise: 

- Nu ştiu ce să cred: fie ne consideri tâmpiţi, fie 
ai o problemă cu memoria. 

- Poftim? 

- Eşti aici în urma mesajului lăsat pe ladă. Aţi 
găsit lada pentru că aţi văzut notițele făcute în drep- 
tul schiţei unui clopot. Credeţi că am găsit clopotul 
unei corăbii. De ce nu recunoşti deschis? 

- Poţi să consideri că am recunoscut. 

- Eu îţi spun doar atât: clopotul găsit de noi nu 
e de pe Ophelia. 

- Mă ierți dacă nu te cred pe cuvânt. 

- Chiar așa? întrebă Sam. 

- Aş vrea să văd clopotul cu ochii mei. 

- Același clopot pentru care ne-ați fi ucis dacă am 
fi fost pe barcă? Mă simt nevoit să te refuz. 

- Am fost însărcinat să vă recompensez pentru 
găsirea lui, asta dacă se dovedește că e clopotul pe 
care îl căutăm. 

- Nu, mulțumesc. Avem suficienți bani. 

- Du-mă la clopot, lasă-mă să mă uit la el, și 
angajatorul meu va dona cincizeci de mii de dolari 
către o organizație caritabilă pe care o alegeţi voi. 

- Nu. 

Privirea lui Rivera deveni sticloasă, şi bărbatul 
scoase un răcnet înfundat: 

- Domnule Fargo, începi să mă iriți. 

- Există un tratament pentru asta. 

- Prefer să abordez lucrurile altfel. Rivera îşi ri- 
dică poala cămăşii, lăsând să se vadă mânerul unui 
pistol, un Heckler & Koch P30 - identic cu cel pe 
care îl luaseră de la Yaotl. E timpul să mergem, bol- 
borosi Rivera. Dacă încerci să faci scandal, te omor 
pe loc. O să dispărem cu mult înainte de venirea 
poliţiştilor. 

- Poliţiştii, repetă Sam. De genul celor din secția 
aflată în spatele nostru, peste drum? 

Rivera privi peste umărul lui Sam. Gura i se în- 
cleştă; mușchii maxilarului pulsau puternic. 

- Ar fi trebuit să-ţi faci temele, zise Sam. Îmi dau 
seama că e clădirea unei foste școli, dar cât de greu 
ți-ar fi fost să verifici? Sunt convins că te simți destul 
de stânjenit acum. 

- iCabron!! 

Nu se poate spune că Sam stăpânea prea bine 
argoul limbii spaniole, dar bănuia că Rivera îi pusese 
la îndoială descendența. 


1 În spaniolă, în original, „bastard“ (n.tr.) 

- Dacă te uiţi atent, vei vedea un bărbat şi o femeie 
care stau pe banca din apropierea secției, zise Sam. 

- Îi văd. 

Sam scoase telefonul, apăsă unul dintre butoa- 
nele pentru apelare rapidă, îl lăsă să sune o dată, 
apoi închise. O clipă mai târziu, Remi Fargo se în- 
toarse spre terenul de crichet şi făcu semn cu mâna. 

- Bărbatul cu care vorbeşte e un inspector de 
poliție tanzanian din Dar es Salaam. 

- Poliţiştii pot fi cumpăraţi. La fel ca ofițerii din 
marină. 

- Nu și ăsta. Întâmplarea face să fie prieten apro- 
piat cu atașatul FBI de pe lângă Ambasada SUA. 

- Joci la cacealma! 

- Fix în clipa asta s-ar putea ca soția mea să îi 
povestească inspectorului despre un bărbat pe nume 
Yaotl care a încercat să intre azi-noapte prin efracție 
în casa noastră de vacanţă. Purta o armă exact ca a 
ta şi nu avea paşaport. 

Rivera se încruntă, şi sprâncenele i se împreunară. 

- Accidentul... pluta. Nu era Yaotl. 

Sam scutură din cap. 

- Cum ai reuşit? 

- Am urmat câteva cursuri de actorie în facultate. 

- N-are importanță. Nu va vorbi. Şi, chiar dacă 
ar face-o, nu ştie nimic. 

- Doar numele și înfăţişarea ta. 

- Ambele pot fi schimbate. Dă-mi clopotul şi 
omul înapoi, şi nu vei mai avea probleme cu mine. 

- Lasă-mă să mă gândesc. Te sun până mâine-seară. 
Dacă ne mai deranjezi până atunci, îl sun pe inspec- 
tor. Vrei să-mi spui unde staţi? 

Rivera zâmbi sumbru şi scutură din cap. 

- Nu, cred că nu. Îi dădu apoi numărul de tele- 
fon. Sper să ai veşti bune când mă suni. 

Sam se ridică. 

- Poţi să speri orice ai tu chef. 

Se întoarse și plecă. 


Sam traversă strada, îndreptându-se spre secția 
de poliție. Remi încheie conversaţia cu inspectorul 
strângându-i călduros mâna și mulțumindu-i. 
Acesta îl salută pe Sam printr-o înclinare a capului 
şi un zâmbet, după care plecă. 

- Huru e om foarte simpatic, zise Remi. Ne-a 
spus să-l salutăm pe Rube din partea lui. 

- Ce i-ai zis? întrebă Sam, aşezându-se lângă ea. 

- Că avem impresia că a încercat cineva să intre 
prin efracție în casa noastră azi-noapte. Mi-a spus 
să-l sunăm direct pe el dacă mai avem probleme. 
Cum a decurs conversaţia cu scheletul ambulant? 

- Conform aşteptărilor. Pretinde că e angajat de 
cineva cu buzunarul larg care caută nava Ophelia de 
câțiva ani. Problema e că susține că nu ştie aproape 
nimic despre istoria ei. 

- A încercat să improvizeze ceva, zise Remi. A cre- 
zut că poate să te ducă de nas. 

Oricine își petrece cât de puțin timp căutând 
epave ajunge să cunoască în detaliu orice aspect 
privind istoria navei respective. Faptul că Rivera se 
prefăcuse a nu ști prea multe despre Ophelia le dove- 
dise lui Sam şi lui Remi că nava avea o importanță 
vitală pentru el şi pentru cel care-l angajase. 

- A pomenit ceva despre inscripția ascunsă? 


IMPERIUL PIERDUT | 105 


- Nu. Şi ăsta e un fapt revelator. E ceva ce un 
vânător cu experiență ar trebui să ştie. Nu a pome- 
nit-o pentru că speră că noi n-am observat-o. 

- Ţi-ai dat seama ce-l interesează mai precis? 

- A sugerat că ar fi ceva din încărcătura de pe 
Ophelia. Un fel de comoară. A vrut chiar să ne ofere 
o recompensă. 

- Cât de amabil e! Ce am aflat până acum? 

- Rivera pretinde că are experiență în recuperarea 
epavelor, ceea ce poate să fie adevărat, dar mai pre- 
tinde şi că angajatorii săi au căutat vasul în mod 
sistematic. 

În lumea vânătorilor de comori, o căutare siste- 
matică e ceva ce presupune expediții pregătitoare - 
trebuie să te uzi şi să te murdăreşti până când reu- 
şeşti să cartografiezi şi să marchezi terenul, să scanezi 
cu magnetometrul, să cauţi prin mâzgă şi noroaie. 
Iar la asta se adaugă munca de cercetare, mai puțin 
murdară, dar adesea descurajatoare: discuţii cu ru- 
dele, cercetarea locaţiilor și ore pierdute prin biblio- 
teci pline de praf în căutarea unui indiciu cât de mic 
în legătură cu locația posibilă a obiectului căutat. 

- Dacă Rivera o caută de atâta vreme, zise Remi, 
trebuie să apară însemnări prin registrele publice, 
menționări în buletinele de ştiri, permise de 
căutare... 

- Exact la asta mă gândeam și eu. Dacă le găsim, 
vom avea o idee mai clară despre scopul real al 
căutărilor lui Rivera. 


Rămaseră timp de zece minute sub umbra 
copacilor de lângă secția de poliție, uitându-se cum 
Rivera și însoțitorul acestuia părăseau parcarea 

terenului de crichet și cum dădeau ostentativ o tură 
în jurul secției de poliție. Când trecură pe lângă ei, 
Sam şi Remi le făcură cu mâna în semn de bun-rămas. 

După ce fură siguri că bărbații nu aveau să se mai 
întoarcă, Sam şi Remi merseră într-o piață în aer 
liber aflată la est, de unde cumpărară mâncare şi alte 
provizii necesare, în timp ce se plimbau pe străduţele 
labirintice, căutând să-și dea seama dacă erau urmă- 
riți. Cum nimic nu părea să indice asta, merseră la 
distanță de trei străzi, la o agenție de închiriat 
maşini. Maşina pe care o rezervaseră, o Toyota Land 
Cruiser din 2007, îi aştepta. După patruzeci de mi- 
nute, erau înapoi în vila de pe plaja Uroa. 

În timp ce se îndreptau spre intrare, lui Sam îi 
sună telefonul. Remi îi luă plasa de cumpărături 
şi intră în vilă. Sam se uită la numele apelantului: 
era Rube. 

- 'Neaţa, Rube. 

- E chiar foarte de dimineață. Cum a decurs 
întâlnirea? 

- Bine. Huru îți transmite salutări. 

- E un tip de treabă, Huru ăsta. I l-ai predat pe 
musafirul vostru? 

- Încă nu, răspunse Sam, iar apoi îi povesti dis- 
cuția purtată cu Rivera. Am vorbit deja cu Selma. 
Adună o bază de date cu vasele scufundate în 
această zonă. Mâine mergem la universitate ca să ne 
documentăm puțin. 

- Ştiu că v-am mai spus asta o dată, dar aveţi mare 
grijă de voi. M-am interesat puţin de Itzli Rivera. Ştiţi 
deja de trecutul lui militar, dar a făcut parte şi din 
serviciile de informaţii. S-a retras în urmă cu circa 
opt ani şi a trecut în domeniul privat. Uite care-i 

şmecheria: conform omului nostru din Ciudad de 
México, Rivera a fost arestat de şase ori de Policía 
Federal, dar n-a fost niciodată urmărit penal. 

- Care au fost acuzațiile? 

- Jaf, dare de mită, şantaj, crimă, răpire... Toate 
au fost legate de politica la nivel înalt. 

- Atunci, e un executant. . 

- E un executant cu pregătire militară. Nu pierde 
din vedere faptul ăsta. Nimeni nu știe exact pentru 
cine lucrează. 

- Cum a scăpat de acuzaţii? 

- Ca de obicei: martorii au retractat, fie pentru 
că s-au răzgândit, fie pentru că au devenit brusc 
indisponibili, murind în mod neaşteptat. 

Sam chicoti. 

- Bine, Rube, m-am prins. 

- În rest s-a procedat în mod standard: dovezi 
pierdute, chichițe legale etc. 

- Putem să presupunem că Rivera are în spate un 
om cu greutate. 

- Un om cu greutate care are un fetiş pentru 
artefactele de pe epave. Ce veţi face cu clopotul? 

- Nu ne-am decis încă. Adevărul e că nu prea 
cred că îi interesează clopotul în sine. Fie că e vorba 
despre Ophelia sau despre corabia la care trimite 
inscripția misterioasă, important e locul în care l-am 
găsit. Asta i-a îngrijorat... Asta și faptul că nu vrem 
să renunțăm. 

- Poate că, de fapt, nu caută ceva anume, zise Rube, 
ci vor să se asigure că nimeni nu găsește acel ceva. 

- Interesant, zise Sam. 

- Mai e şi chestiunea cu donația caritabilă, con- 
tinuă Rube. Voia ca tu, Remi şi clopotul să fiți în 

același loc. De ce n-ar fi acceptat să îi trimiteţi o poză 
cu clopotul prin e-mail? Şi dacă tot ce voiau era să 
găsească nava Ophelia, de ce nu v-au angajat pe voi? 
Toată lumea ştie cum lucrează soții Fargo: un mare 
procent din descoperiri se duce spre organizaţiile de 
caritate, iar voi nu vă păstraţi nimic. Sam, cred că, 
de fapt vor să ascundă ceva, nu să găsească. . 


Capitolul 11 
Universitatea din Dar es Salaam 


Campusul central al universității se afla pe un deal, 
la nord-vest de centrul orașului. Cum sunaseră 
înainte de a veni, Sam și Remi fură întâmpinați pe 
scările de la intrare de directoarea bibliotecii, o ne- 
gresă frumoasă, îmbrăcată într-un taior verde-închis, 
pe nume Amidah Kilembe. 

- Bună dimineața, domnule şi doamnă Fargo. 
Bine ați venit în instituția noastră. 

Schimbară amabilități, în timp ce doamna 
Kilembe îi conduse spre intrare, oferindu-le şi un tur 
al clădirii ce se încheie în sala de referinţe, aflată la 
etajul al treilea. Era amenajată într-un stil care îm- 
bina elementele coloniale cu cele tradiționale 
africane: fiind lăcuite decenii la rând, mobila şi lam- 
briurile închise la culoare străluceau acum, încon- 
jurate de petele de culoare date de arta și artefactele 
tanzaniene. În afară de câțiva angajaţi ai bibliotecii, 
clădirea era pustie. 

- E vacanţă, explică doamna Kilembe. 

- Ne cerem scuze, zise Sam, am crezut... 

- A, nu, nu. Pentru angajați e o zi de lucru 
normală. De fapt, întâmplarea face să fi ales o zi per- 
fectă pentru vizită. Mă voi ocupa chiar eu de dum- 
neavoastră. 

- N-am vrea să vă simțiți obligată, zise Remi. Sunt 
sigură că aveţi și alte... 

Doamna Kilembe zâmbi larg. 

- Nici vorbă. Am citit cu plăcere despre mai multe 
dintre aventurile dumneavoastră. Nu vă temeţi, 
voi păstra secretul discuțiilor noastre de azi. Ridică 
degetul arătător la buze şi le făcu cu ochiul. Dacă 
vreți să mă urmaţi, v-am pregătit o cameră liniştită. 

Îi conduse într-o încăpere cu pereţi de sticlă, în 
mijlocul căreia se aflau o masă lungă din lemn de 
castan și două scaune tapițate. În fața fiecăruia 
se găsea câte un computer Apple i Mac cu diagonala 
de douăzeci de inchi. 

Doamna Kilembe observă expresia lor surprinsă 
şi chicoti: 

- În urmă cu trei ani, domnul Steve Jobs în per- 
soană ne-a vizitat campusul. A văzut că avem foarte 
puţine computere şi că toate sunt vechi, așa că ne-a 
făcut o donaţie generoasă. Acum avem patruzeci de 
astfel de mașinării minunate şi internet de mare 
viteză. Bun. Vă las să începeți. Mai întâi, am să vă 
aduc nişte cafea. V-am creat nume de utilizator 
pentru a accesa cataloagele. Majoritatea materialelor 
au fost trecute în format digital în anii 1970. 
Celelalte se găsesc în arhiva aflată la subsol. Trebuie 
doar să-mi spuneţi de ce aveţi nevoie și vă voi 
aduce. Vânătoare fructuoasă! 

Doamna Kilembe ieși, închizând ușa în urma ei. 


IMPERIUL PIERDUT | 111 


- De unde să începem? se întrebă Sam cu voce 
tare. 

- Să luăm legătura cu Selma. 

Sam dădu dublu clic pe pictograma iChat de pe 
monitor şi introduse adresa Selmei. Ledul verde 
de la camera iSight se aprinse, şi peste zece secunde 
pe ecran apăru chipul Selmei. 

- Unde sunteţi? întrebă ea. 

- La Universitatea din Dar es Salaam. 

În spatele Selmei, Pete și Wendy erau aşezaţi la 
un birou. Făcură cu mâna. 

- Ne pregătim să ne apucăm de lucru, zise Remi. 
Ai mai descoperit ceva? 

- Tocmai se încheie ultima căutare. 

Pete se îndreptă înspre un computer, apăsă 
câteva taste și apoi strigă: 

- Selma, ţi l-am trimis. 

Sam și Remi o priviră pe Selma în timp ce studia 
documentul cu ochii alergând de-a lungul ecranului. 

- N-am găsit prea multe aici, zise ea în cele din 
urmă. Am căutat în principalele baze de date despre 
epave şi am găsit doar optsprezece zone în apele din 
jurul Zanzibarului. Am lărgit aria de căutare cu 
cincizeci de mile în toate direcțiile. Din cele optspre- 
zece, paisprezece au fost identificate și doar una 
corespunde vag intervalului temporal în care se 
presupune că s-a scufundat Ophelia. 

- Continuă! 

- Se numeşte Glasgow. A fost comandată în 
1877, după ce sultanul Zanzibarului şi-a pierdut 
„flota“ în furtuna din 1872. A fost livrată în vara 
anului 1878, dar sultanul nu a fost prea impresionat, 
așa că a rămas ancorată şi neutilizată până în 

timpul războiului dintre Anglia şi Zanzibar din 
1896, când britanicii au scufundat-o cu focuri de 
artilerie. În 1912, o companie de recuperări de epave 
a dezmembrat-o, majoritatea pieselor fiind lăsate pe 
fundul mării. În anii '70, blocul motor al navei, axul 
elicei, o parte din veselă şi câteva cartuşe de obuze 
de patru kilograme au fost găsite în locul în care 
s-a scufundat. 

- Unde e asta? întrebă Remi. 

- Cam la două sute de metri de plaja Stone 
Town. De fapt, aţi fost chiar acolo cu o seară în 
urmă, la restaurant. 

- Deci cam la douăzeci şi cinci de kilometri de 
locul în care am găsit clopotul de pe Ophelia, zise 
Sam. Poţi să tai nava Glasgow de pe listă. Altceva? 

- Patru dintre epavele din baza de date sunt 
neidentificate. Una se află pe fundul râului Pangani, 
la şaptezeci şi cinci de kilometri spre nord; celelalte 
două sunt în golful Tanga, la o sută de kilometri spre 
nord. Ultima e lângă insula Bongoyo, în golful 
Msasani, de lângă portul Dar es Salaam. Din câte 
îmi dau seama, nici una nu se află la o adâncime 
mai mare de zece metri. 

- Zece metri de apă limpede, sublinie Sam. O să 
întrebăm la magazinele cu produse pentru scufun- 
dări din zonă. Sunt mari şanse să le fi identificat 
cineva, dar nu s-au obosit să spună nimic. Probabil 
că acum nu sunt nimic altceva decât niște atracții 
pentru scufundători. 

- Îmi pare rău că n-am găsit nimic, zise Selma. 

- Nu e chiar așa, îi răspunse Remi. E tot atât de 
important să eliminăm unele piste pe cât e să 
găsim altele noi. 

- Mai sunt două lucruri de spus. Doamnă Fargo, 
ați avut dreptate în legătură cu acele nume, sunt în 
limba nahuatl, fiind nume tradiționale aztece. Nu 
ştiu ce importanță are, dar e un fel de modă în 
Ciudad de México în ultimii ani... 

- Partidul Mexica Tenochca, încheie Remi. Văzu 
expresia nedumerită de pe chipul lui Sam şi adăugă: 
Actualul președinte e un ultranaționalist al perioadei 
de dinainte de invazia spaniolă. Nume aztece, 
cursuri de istorie predate în școli, ceremonii reli- 
gioase, artă... 

- Pe lângă toate celelalte, Rivera şi amicii săi sunt 
şi fanatici religioşi, răspunse Sam sec. Asta e tot ce 
ne lipsea. 

- Selma, ce altceva? 

- M-am uitat peste fotografiile clopotului pe care 
mi le-aţi trimis. Presupun că ați văzut că limba... 

- Că lipseşte? întrebă Sam. Am observat. 

Sam se deconectă şi se întoarse spre Remi. 

- Începem cu ziarele? 

- Cu ziarele, zise ea, încuviințând din cap. 


Sam şi Remi erau adepţii teoriei piramidale în 
cercetare: trebuia să începi din vârf, cu chestiunile 
particulare, și apoi să înaintezi către bază, la chestiu- 
nile generale. Primele cuvinte-cheie pentru căutare 
fură „Ophelia“, „epavă“ şi „descoperire“. Deloc sur- 
prinzător, nu găsiră decât relatări descoperite ante- 
rior şi de Selma. Căutară apoi „faimoase“, „epave“ 
şi „Zanzibar“, dar rezultatele erau ușor de anticipat: 
relatări superficiale despre navele Glasgow şi El Majidi, 
altă corabie ce aparținuse sultanului Zanzibarului şi 
care fusese pierdută în timpul uraganului din 1872, 

şi despre HMS Pegasus, scufundată în 1914 în 
urma unui atac-surpriză al crucișătorului german 
Königsberg. 

Doamna Kilembe reveni cu un termos de cafea 
şi două căni, îi întrebă dacă mai aveau nevoie de 
ceva, iar apoi dispăru din nou. 

- Sam, am uitat de insula Chumbe. Presupunem 
că interviul de la BBC l-a adus pe Rivera aici... 

- Aşa e. 

Sam adăugă la termenii căutării anterioare 
„insula Chumbe“, dar nu obținu nici un rezultat. 
Încercă încă o dată cu „scufundare“, „artefact“ și 
„descoperire“. Căută printre rezultatele afişate şi se 
opri brusc. 

- Hmm, bolborosi el. 

- Ce e? 

- Probabil că nu e nimic, dar mi se pare ciudat. 
În urmă cu două luni, o femeie din Marea Britanie, 
Sylvie Radford, a fost ucisă în Stone Town. Se pare 
că a avut loc un jaf care a luat o turnură nefericită. 
Venise să facă scufundări în largul insulei Chumbe. 
Ascultă: „Conform părinților victimei, doamna 
Radford petrecuse o vacanță minunată, găsise deja 
câteva artefacte, inclusiv ceea ce se pare că era un 
fragment dintr-o sabie în stil roman“. 

- O sabie în stil roman, repetă Remi. Interesant. 
Sunt cuvintele ei sau ale reporterului, ce crezi? 

- Nu știu. Oricum ar sta lucrurile, e o descriere 
destul de precisă. Majoritatea oamenilor ar fi zis pur 
şi simplu că era vorba despre o sabie. 

Remi se aplecă pentru a fi mai aproape de ecran 
şi notă numele reporterului. 

- Poate că găseşti ceva prin notițe. 

Sam începu să tasteze din nou, într-un ritm mai 
alert. Introduse următoarele cuvinte în caseta pentru 
căutare: „sud“, „Zanzibar“, „scufundări“ şi „moarte“ 
şi setă un interval temporal care cuprindea ultimii 
zece ani. Zeci de relatări apărură pe ecran. 

- Să le împărțim, propuse Remi şi introduse ter- 
menii în caseta pentru căutare. Încep eu cu cele mai 
vechi? 

Sam încuviință din cap. 

Între ultimii zece și ultimii opt ani, patru morţi 
se legau de termenii căutării. Totuși, în fiecare caz, 
existau relatări ale martorilor oculari care atestau că 
decesele fuseseră accidentale: atacul unui rechin, o 
defecțiune la echipamentul pentru scufundări şi 
două accidente rutiere, ambele pe fondul consu- 
mului de alcool. 

- Uite, zise Remi. Acum șapte ani. Două per- 
soane, ambele venite în vacanță pentru a face 
scufundări. 

- În ce zonă? 

- Nu se spune decât coasta sud-vestică a Zanzi- 
barului. Una a fost ucisă de un şofer care a fugit de 
la locul accidentului. Cealaltă a căzut pe niște 
trepte din Stone Town. Nu consumaseră alcool, nu 
există martori. 

- În urmă cu șase ani, zise Sam, citind de pe 
ecran, doi morți. O sinucidere și un înec. Tot fără 
martori. 

În al cincilea an găsiră alte cazuri similare, și tot 
aşa, până în prezent: turişti veniți pentru scufundări, 
majoritatea în împrejurimile insulei Chumbe, care 
muriseră în accidente ciudate sau în timpul unor 
jafuri soldate cu omor. 

- Eu am cinci, zise Remi. 

- Eu - patru, răspunse Sam. 

Tăcerea se instală pentru câteva clipe. 

- E doar o coincidență, nu? murmură Remi. 

Sam se holba pur și simplu la ecran, aşa că Remi 
continuă: 

- Dacă nu, ce să înțelegem? Rivera şi cel care l-a 
angajat omoară scufundătorii care par interesaţi de 
insula Chumbe? 

- Nu, nu poate fi asta. Ar trebui să fie câteva 
sute... chiar mii. Poate că e vorba despre oamenii care 
declară ce au descoperit. Sau despre cei care merg în 
magazinele locale pentru a le identifica proveniența. 
Dacă avem dreptate, toți oamenii ăștia trebuie să 
mai aibă ceva în comun. 

- Au spus cuiva despre descoperirea lor, propuse 
Remi. 

- Şi trebuie să fi fost vorba despre un anumit tip 
de artefacte, cele legate de corabia Ophelia. Sau despre 
nava al cărei nume n-am reușit să-l descifrăm. 

- Oricum ar sta lucrurile, dacă s-ar fi scufundat 
lângă Chumbe, artefactele ar fi fost aduse de valuri 
pe plajă. După fiecare muson, fundul apei ar fi fost 
plin de resturi, așteptând pe cineva cu palete de 
ping-pong care să le descopere. 

- Aşa e, zise Sam. Dar sunt mulți oameni care fac 
descoperiri şi nu pomenesc de ele. Se întorc acasă și 
le aşază pe şemineu ca suvenire. De fapt, majoritatea 
scufundătorilor de ocazie procedează așa: găsesc 
ceva, fac eforturi minime pentru a identifica 
obiectul, dar, dacă nu e ceva care să arate în mod 
evident a „comoară“, îl păstrează ca amintire - 
„Săptămâna petrecută în Zanzibar“. 

- Ar însemna să facem un salt important, Sam. 

- Tocmai mi-am amintit ceva: Rivera a spus că a 
început să caute corabia în urmă cu şapte ani. 

- Cam în aceeași perioadă au început și morțile. 

- Exact. Trebuie să-l sun pe Rube. Trebuie să veri- 
ficăm cât de exacte sunt registrele serviciului vamal 
şi de imigrări din Tanzania. 


Sam sună și îi adresă rugămintea lui Rube Haywood, 
care, deși neîncrezător, era dornic să-i ajute. 

- Deci, conform teoriei voastre, Rivera se afla în 
Zanzibar în momentul în care au avut loc toate acele 
morți? 

- Merită să încercăm. Chiar dacă registrele nu vor 
dovedi că a fost aici de fiecare dată, s-ar putea să fi 
călătorit sub alt nume. 

- O să cercetez. Dar nu vă entuziasmați prea tare. 

Sam îi mulțumi și închise. 

După câteva minute, doamna Kilembe bătu la 
ușă şi îşi strecură capul înăuntru. 

- Aveţi nevoie de ceva? 

Îi mulțumiră, dar refuzară. Tocmai dădea să plece, 
când Sam o întrebă: 

- Doamnă Kilembe, de cât timp sunteți angajată 
a bibliotecii? 

- De treizeci de ani. 

- Şi de când lucraţi în zona asta? 

- De când mă ştiu. M-am născut în Fumba, pe 
insula Zanzibar. 

- Căutăm orice date despre o corabie cu numele 
Ophelia. Vă spune ceva numele ăsta? 

Doamna Kilembe se încruntă. După ce se gândi 
zece secunde, spuse: 

- Presupun că ați fost deja la Blaylock. 

- Blaylock? 

- Muzeul Blaylock din Bagamoyo. Acolo se gă- 
seşte o schiță în cărbune a unei corăbii. Dacă nu mă 
înşală memoria, se numește Ophelia. 


Capitolul 12 
Bagamoyo 


Dintre cele două orașe uşor accesibile din Zanzibar, 
Dar es Salaam și Bagamoyo, cel din urmă era 
preferatul lui Sam şi al lui Remi. Cu o populaţie de 
treizeci de mii de locuitori, Bagamoyo este un 
microcosmos de istorie tradițional africană și 
colonială, fără agitația unui mare oraş precum Dar 
es Salaam, cu cele două milioane şi jumătate de 
locuitori. 

Fondat la sfârşitul secolului al XVIII-lea de către 
nomazii omanezi, Bagamoyo a găzduit, de-a lungul 
timpului, neguțători de fildeş şi de sare de origine 
arabă şi indiană, misionari creștini, negustori de 
sclavi, guvernul colonial german din Africa de Est, 
vânători şi exploratori având ca destinație Morogoro, 
lacul Tanganyika şi Usambara. 

- lată ceva ce nu ştiam, zise Remi, citind din 
ghidul turistic în timp ce Sam conducea. În toți anii 
petrecuți în Africa, David Livingstone n-a vizitat 
niciodată Bagamoyo - cel puțin nu în timpul vieţii. 

A fost adus la Bagamoyo după moartea sa, şi trupul 
i-a fost depus în turnul Bisericii Vechi, numit 
ulterior Turnul Livingstone, în aşteptarea fluxului 
pentru a-l putea transporta în Zanzibar. 

- Interesant, zise Sam. Am presupus dintot- 
deauna că folosise Bagamoyo, precum toți ceilalţi, 
ca punct de plecare. Am ajuns la marginea orașului. 
Unde spunea doamna Kilembe că se află muzeul? 

Remi scoase bilețelul dintre paginile ghidului tu- 
ristic și citi: 

- La două străzi de vechiul boma german, un fort. 

- Care dintre ele? Sunt două, cred că aşa scria 
în ghid. 

Remi întoarse bileţelul. 

- Asta e tot ce a scris. Cred că va trebui să mer- 
gem la amândouă. 

Îl găsiră pe primul la câteva sute de metri înspre 
nord de cele trei mari atracții turistice din Bagamoyo: 
ferma de crocodili, ruinele kaole şi un baobab vechi 
de cinci sute de ani. Parcară pe drumul neasfaltat din 
faţa fortului din piatră albă şi sfărâmicioasă, apoi 
ieşiră din maşină. Un adolescent trecu pe lângă ei 
în urma unui măgăruș pe care îl ținea de o sfoară. 
Le zâmbi larg şi zise: 

- Jambo. Habari gani? Bună. Ce mai faceţi? 

- Nzuri. Unasema kiingereza?! răspunse Sam în 
swahili, poticnindu-se la fiecare cuvânt. 

- Da, vorbesc puțin engleza. 

- Căutăm muzeul Blaylock. 

- Da, da. Casa Nebunului. 

- Nu, îmi pare rău, muzeul Blaylock. 


1 În swahili, în original, „Vorbiți engleza?“ (n.tr.) 

- Da, e acelaşi lucru. Alt boma. Mai mergeţi un 
kilometru. La Crucea lui Livingstone, bine? 

- Da. Asante sana!, răspunse Sam. 

- Cu plăcere. La revedere. 

După ce scoase un plescăit, băiatul îşi continuă 
drumul alături de măgăruș. 

- Te descurci tot mai bine în swahili, remarcă 
Remi. 

- Doar să nu-mi ceri să comand ceva de mân- 
care. N-o să-ți placă deloc ce o să primim. 

- Ce vrea să însemne Casa Nebunului? 

- Cred că vom afla acolo. 


Găsiră destul de uşor celălalt boma, zărind din 
când în când crestele zidurilor văruite în alb, până 
ce ajunseră în parcarea pavată cu bucăţi de scoici. 
Mai mulți localnici îşi vedeau de micile afaceri, 
vânzând mâncare şi mărunțişuri la standurile din 
fața magazinelor sau la tarabele mobile. Sam și Remi 
ieșiră din maşină şi începură să se plimbe, căutând 
un indicator pe care să scrie fie „Blaylock“, fie „Casa 
Nebunului“. După douăzeci de minute de căutări 
fără rezultat, se opriră în fața unei tarabe ambulante, 
cumpărară două sticle de cola rece ca gheaţa și 
cerură indicații. 

- Da, Casa Nebunului, zise bărbatul. Arătă înspre 
vest de-a lungul unei alei strâmte şi neasfaltate. 
Mergeţi două sute de metri pe acolo, găsiți zidul, apoi 
mulți copaci. O luaţi la dreapta, găsiți cărarea şi apoi 
găsiți locul. 


1 În swahili, în original, „Mulţumesc mult“ (n.tr.) 

- Asante sana, zise Remi. 
- Starehe.! 


După cum li se promisese, în fața unei pădurici 
de acacia și lavandă sălbatică găsiră un perete din 
chirpici înalt până la nivelul taliei. Cotiră apoi spre 
dreapta şi, şase metri mai jos, dădură de o deschi- 
zătură în perete. De partea cealaltă, o cărare şerpuită 
îi purtă de-a lungul păduricii, până când ajunseră 
la un gard alb de lemn, dincolo de care se vedea 
clădirea unei şcoli vechi, lungă și îngustă, vopsită la 
exterior într-un galben pal şi având obloane mari de 
un albastru-închis. Deasupra scărilor verandei se 
afla o plăcuţă albă pe care era scris cu litere negre 
de mână „MUZEUL BLAYLOCK ŞI MAGAZINUL DE 
CURIOZITĂŢI“. Se vedea că ultimele trei cuvinte 
aveau un scris diferit față de celelalte, ca şi cum 
fuseseră adăugate după aceea, asemenea unui gând 
întârziat. 

Când intrară, se auzi clinchetul unui clopoțel de 
deasupra uşii. De-a lungul grinzilor de sprijin atâr- 
nau suporturi cioplite de mână pe care stăteau 
agățate o sumedenie de păsări africane nu foarte 
bine împăiate, în nişte posturi care lui Sam şi lui 
Remi le dădeau impresia că erau gata să-şi ia zborul. 
Pe grinzile de deasupra locului unde se aflau rudele 
lor neînsuflețite, zăriră câțiva porumbei vii. Gân- 
guritul lor umplea încăperea. 

Pe pereţi era plin de rafturi din răchită, nefiind 
vreunul care să aibă aceeași înălțime, lățime sau 
nuanță. Din loc în loc, de-a lungul încăperii, pe 


1 În swahili, în original, „Pace“ (n.tr.) 

mijloc, se aflau opt măsuţe şubrede acoperite de un 
material învechit. Şi pe rafturi, şi pe mese erau sute 
de figurine: statuete din lemn sau fildeş în formă de 
girafe, lei, zebre, antilope, şerpi şi oameni; colecţii 
de cuțite de toate felurile, de la cele standard de 
buzunar până la pumnale sculptate din os; talismane 
pictate de mână şi acoperite cu pene şi bucăţi de 
scoarță de copac; portrete și peisaje în cărbune; 
busole; vase de apă făcute din stomacul animalelor; 
şi câteva modele de revolvere Webley şi gloanțe de 
diferite mărimi. 

- Bine aţi venit la muzeul Blaylock şi la magazinul 
de curiozități, zise o voce într-o engleză surprinzător 
de bună. 

La capătul celălalt al încăperii se afla o măsuță 
pe care nici nu o observaseră înainte. În spatele ei 
stătea un bărbat de culoare, mai în vârstă, care purta 
o şapcă de baseball cu emblema echipei Baltimore 
Oriels şi un tricou alb cu imprimeul „GOT MILK?“1 

- Vă mulțumim, răspunse Remi. 

Sam şi Remi se îndreptară înspre bărbat şi se 
prezentară. 

- Eu sunt Morton, răspunse acesta. 

- lertaţi-ne că vă deranjăm, dar am vrea să știm 
ce e, de fapt, locul ăsta, zise Sam. 

- Este muzeul Blaylock şi magazinul de curiozități. 

- Da, ştim asta, dar cui îi este dedicat? 

- Celui mai mare explorator african care a onorat 
cu prezența sa coastele Continentului Negru, dar al 
cărui nume n-a fost niciodată preaslăvit, răspunse 


1 Slogan al unei campanii de publicitate din SUA menite 
să încurajeze consumul de lapte (n.tr.) 


124 | CLIVE CUSSLER 


bărbatul. În mod sigur ținuse acest discurs de multe 
ori. Bărbatului căruia sute de oameni îi datorează 
viața lor şi pe a nepoților: Winston Lloyd Blaylock, 
Mbogo din Bagamoyo. 

- Mbogo din Bagamoyo, repetă Sam. Bivolul din 
Bagamoyo? 

- Aşa este. Bivolul de Cape. 

- Ce ne puteți spune despre el? întrebă Remi. 

- Mbogo Blaylock a venit în Bagamoyo din 
America în 1872 ca să-şi caute norocul. Avea doi 
metri fără șapte centimetri, cântărea dublu decât 
oricare tanzanian din acea vreme şi era lat în umeri 
cât un mbogo, de la care și-a luat şi numele. 

- El e acolo? întrebă Sam, arătând cu degetul 
înspre un dagherotip alb-negru, atârnat pe peretele 
din spatele lui Morton. 

Înfățișa un bărbat înalt, lat în umeri, îmbrăcat în 
haine de safari care aminteau de vestimentația lui 
Hemingway. În fundal, se vedeau vreo doisprezece 
războinici masai, îngenuncheațţi și ținând în mâini 
sulițele assegail. 

- El este, confirmă Morton. Biografia completă 
a lui Mbogo se găseşte în acest frumos volum îmbră- 
cat în piele. 

Morton arătă către un raft de răchită aflat pe 
peretele din dreapta. Remi se îndreptă într-acolo şi 
luă una dintre cărțile din teanc. Coperta nu era 
îmbrăcată în piele, ci într-un înveliş din vinil, legat 
destul de grosolan. Pe una dintre feţe era lipită 
o reproducere după poza de pe perete. 


1 Suliţă tradițional-africană, cu coadă lungă din lemn şi 
vârf metalic (n.tr.) 

- Luăm două, zise Sam și reveni cu proaspetele 
achiziții la măsuţă. În timp ce el le plătea, Remi zise: 

- Ni s-a spus că am putea găsi ceva despre o cora- 
bie aici. Ophelia? 

Morton confirmă înclinând din cap şi arătă 
spre o schiţă în cărbune înrămată, având un metru 
pe un metru și jumătate şi în care era reprezentată 
o corabie cu pânze și cu motor cu aburi. 

- Căutarea corabiei Ophelia a fost prima mare 
aventură a lui Mbogo Blaylock. Toate detaliile sunt 
în carte. Am alcătuit eu însumi indexul de termeni. 
Am muncit trei ani la asta. 

- Asta înseamnă adevărata dedicare, zise Remi. 
Cum aţi ajuns... aici? Familia dumneavoastră l-a 
cunoscut pe domnul Blaylock? 

Pentru prima dată de când intraseră, Morton 
zâmbi. Era un zâmbet de mândrie. 

- Sunt membru al familiei Mbogo Blaylock. Sunt 
văr de-al doilea cu strănepotul lui Mbogo. 

- Poftim? întrebă Sam. Sunteţi rudă cu Winston 
Blaylock? 

- Bineînţeles. Nu se vede? 

Sam şi Remi nu știură cum să răspundă. După 
câteva clipe, Morton îşi lovi palmele peste genunchi 
şi începu să râdă. 

- V-am făcut-o, nu? 

- Da, aşa e, răspunse Sam. Deci nu sunteți... 

- Nu, partea aia e adevărată. Totuși, asemănarea 
e greu de remarcat. Dacă vreţi, pot să vă arăt certi- 
ficatul de naștere. 

- Înainte de a putea răspunde, Morton îl scoase 
dintr-o casetă de sub măsuţă. Îl despături și îl întinse 

spre ei. Sam şi Remi se aplecară pentru a-l privi, apoi 
reveniră în poziția inițială. 

- E fascinant, zise Remi. Deci s-a însurat? Cu o 
femeie tanzaniană? 

-În acea vreme se numea încă Tanganyika - 
înainte de sosirea germanilor. Şi nu, nu s-a însurat. 
Dar a avut șase concubine şi o mulțime de copii. Se 
povesteşte şi despre asta în carte. 

Sam şi Remi schimbară priviri uimite. 

- Ce s-a întâmplat cu el? îl întrebă Sam pe 
Morton. 

- Nimeni nu ştie. I s-a pierdut urma în 1882. 
Nepotul lui susține că vâna o comoară. 

- Ce fel de comoară? 

- E un secret pe care nu l-a împărtășit cu nimeni. 

- Câţiva oameni din oraș i-au zis... 

- Casa Nebunului, completă Morton. Nu e o in- 
sultă. E o problemă de traducere. În swahili, nu în- 
seamnă atât nebun, cât... cu un spirit liber. Sălbatic. 

- Toate aceste artefacte i-au aparținut? întrebă 
Remi. 

- Da. Au fost fie ucise, fie făcute, fie găsite de el. 
Altele sunt daruri și ofrande. Dacă faceţi o ofertă 
generoasă, s-ar putea să o iau în considerare. 

- Nu înţeleg. Îi vindeți bunurile? 

- N-am de ales. Sunt ultimul dintre descendenţii 
lui Mbogo Blaylock. Cel puțin, ultimul care mai e 
pe aici. Am doi copii, dar sunt în Anglia. Studiază 
acolo. lar eu sunt bolnav şi nu o mai duc mult. 

- Ne pare rău să auzim asta, zise Sam. Putem să 
aruncăm o privire pe-aici? 

- Bineînţeles. Dacă aveţi întrebări, nu ezitaţi. 

Sam și Remi se îndepărtară. 

- Crezi că e adevărat? şopti ea. Poza aduce foarte 
mult cu Hemingway. 

- Poți să o suni pe doamna Kilembe și să o întrebi. 

Remi ieşi, reveni după cinci minute şi se îndreptă 
spre Sam, care privea un baston fixat pe perete. 

- Azis că totul e adevărat. Muzeul e aici din 1915. 
Sam nu răspunse. Rămase nemișcat, cu ochii fixați 
asupra bastonului. 

- Sam? M-ai auzit? Sam, ce e aşa fascinant? 

- Nu observi nimic neobişnuit la el? murmură 
bărbatul. 

Remi îl privi cu atenţie preț de câteva clipe. 

- Nu, n-aş zice. 

- Uită-te la cap... partea metalică cu capătul 
rotunjit. 

Se uită mai bine. Își lăsă capul într-o parte, miji 
ochii, iar apoi zise: 

- Aia e...? 

Sam încuviință din cap. 

- E limba unui clopot. 

Rămaseră câteva secunde cu privirile ațintite, 
după care Sam se întoarse către Morton şi întrebă: 

- Cât costă tot ce e aici? 


Capitolul 13 
Zanzibar 


- Poftim? răzbătu vocea Selmei prin difuzor. Mai 
spuneți o dată. Ce vreți să expediați aici? 

Aflată în scaunul din dreapta al Toyotei, Remi 
zise: 

- Nu tot muzeul, Selma, doar conținutul. Ar tre- 
bui să cântărească în jur de... 

Se uită la Sam, iar acesta spuse: 

- Între două sute și trei sute de kilograme. 

- Am auzit, zise Selma. Oftă. Cui să... 

- Numele proprietarului este Morton Blaylock. 
Până când faceți aranjamentele necesare, îl cazăm 
la hotelul Moevenpick Royal Palm din Dar es 
Salaam. În după-amiaza asta îi deschidem cont la 
banca Barclays. Trimite-i treizeci de mii de dolari din 
contul nostru pentru cheltuieli, iar apoi, după ce îţi 
sunt expediate toate obiectele, încă treizeci de mii. 

- Şaizeci de mii de dolari? zise Selma. l-ați plătit 
şaizeci de mii de dolari? Ştiţi cât înseamnă asta în 
şilingi tanzanieni? E o avere. Măcar v-aţi târguit? 

- El a cerut douăzeci, răspunse Sam. Dar am reu- 
şit să-l convingem să mai crească suma. Selma, e pe 
moarte şi are nepoți pe care trebuie să-i țină la 
facultate. 

- Mie mi se pare că e un şarlatan. 

- Nouă nu, răspunse Remi. Bastonul are doi 
metri, e din abanos, iar capătul e confecționat din 
limba de bronz a clopotului de pe Ophelia. 

- E cumva una dintre zilele în care v-aţi decis să 
faceți mişto de mine? 

- O să vezi cu ochii tăi, răspunse Sam. Morton 
l-a inclus în primul transport care va ajunge la tine. 
Își trimitem prin curier și un exemplar din biografia 
lui Blaylock. Pune-ți măiestria la lucru. Disec-o, veri- 
fică fiecare nume, loc şi descriere... Ştii tu ce trebuie 
să faci. 

- N-aţi mai fost atât de entuziasmați de când 
m-ați sunat atunci din peştera aia din Alpi. 

- Chiar suntem entuziasmați, răspunse Remi. 
Winston Blaylock şi-a petrecut o bună parte din 
viață căutând o comoară, şi, dacă nu ne înşelăm, e 
ceva ce Rivera și şeful său nu vor să găsim. Pentru 
noi, Blaylock s-ar putea dovedi la fel de important 
ca, de exemplu, Piatra de la Rosetta?. 

Sam viră Land Cruiserul pe drumul care ducea 
înspre vila lor, iar apoi călcă puternic frâna. Cam la 


1 Stelă egipteană cu trei inscripţii ale aceluiaşi text în trei 
scrieri antice diferite: hieroglifică, demotică și greacă, datând 
din anul 195 î.Hr., descoperită în anul 1799, în orașul egip- 
tean Rosetta. Folosind inscripţiile Pietrei de la Rosetta, 
Jean-François Champollion a reuşit să stabilească o metodă 
de traducere a scrierii hieroglifice. (n.tr.) 

o sută de metri în fața lor, văzură o siluetă stră- 
bătând curtea şi dispărând în tufe. 

- Selma, te sunăm noi mai târziu, zise Remi şi 
închise. Sam, ei sunt? 

- Ei sunt. Uită-te în curte! În fața lor, spre dreap- 
ta, silueta se ivi din tufele care mărgineau plaja și 
începu să alerge înspre mal, acolo unde o barcă de 
viteză Rinker, lungă de doi metri, era legată de debar- 
cader, vizavi de şalupa lor. La un kilometru în larg, 
era ancorat iahtul Njiwa. Pe puntea Rinkerului 
se aflau două siluete, iar între ele - clopotul de pe 
Ophelia. 

- La naiba! bombăni Sam. 

- Cum au dat de noi? zise Remi. 

- Habar n-am. Ține-te bine! 

Apăsă puternic pe accelerație. Anvelopele muş- 
cară din pământ, iar Land Cruiserul țâşni înainte. 
Sam văzu cum acul vitezometrului trece de optzeci 
de kilometri pe oră, smuci volanul spre stânga, apoi 
spre dreapta, îndreptându-se direct spre malul de 
pământ acoperit de tufe. 

Malul se înălța amenințător în fața lor. Land 
Cruiserul.se ridică cu botul înainte. Prin parbriz nu 
mai văzură decât imaginea cerului, apoi începură să 
coboare, avântându-se prin aer, cu motorul mugind 
în timp ce roțile se învârteau în gol. Maşina se lovi 
de pământ. Nisipul biciui parbrizul. Sam călcă acce- 
lerația până la podea și, după un răcnet de protest, 
motorul răspunse şi începură să înainteze din 
nou, dar la jumătate de viteză, neavând aderenţă 
pe nisipul uscat. 

În faţa lor, silueta care alerga ajunse la debar- 
cader. Privi peste umăr, văzu Land Cruiserul şi se 
împiedică. Era Yaotl. 

- Se pare că n-a fost prea încântat de ospitalitatea 
noastră, strigă Sam. 

- Nu-mi dau seama de ce, răspunse Remi. 

Yaotl se ridicase. Urcă în grabă treptele debar- 
caderului, două câte două, apoi țâșni spre barca 
Rinker care îl aştepta, în vreme ce Rivera şi Nochtli 
îi făceau semn să se grăbească. 

Sam continuă să înainteze, răsucind de volan în 
încercarea de a găsi porțiuni mai puţin alunecoase. 
Debarcaderul era la cincizeci de metri distanță. Yaotl 
ajunse la barcă și sări pe punte. Mai aveau treizeci 
de metri. Nochtli se aşeză în scaunul din spatele 
volanului. Fumul țâșni din ţevile de eșapament. 

Destul de relaxat, Rivera merse lângă Yaotl, care 
răsufla din greu, îl bătu pe spate, iar apoi trecu în 
spatele cadrului pupei. Privi pentru o clipă înspre 
Land Cruiserul care se apropia, iar apoi ridică bra- 
țul ca şi cum ar fi vrut să le facă cu mâna. 

- Nenoro..., bombăni Sam. 

- Ţine ceva, zise Remi. 

- Cum? 

- În mână! Ține ceva în mână! 

Sam călcă frâna. Land Cruiserul derapă înspre 
lateral, apoi se opri. Sam băgă în marşarier, cu pi- 
ciorul gata să treacă de pe frână pe acceleraţie. 

Cu privirea ațintită înspre ei, pe chipul lui Rivera 
apăru un rictus, apoi ridică brațul, scoase cuiul de la 
grenadă, se întoarse și o aruncă în şalupa lor. Ridi- 
când în urma sa un val de apă, barca se desprinse 
de debarcader și se avântă înspre iaht. 

Cu o bubuitură înfundată, grenada explodă. Un 
gheizer de apă şi de așchii de lemn țâșni înspre cer, 
risipindu-se apoi pe scândurile debarcaderului. 
Şalupa începu să se scufunde, dispărând treptat, 
în timp ce suprafața apei fu împânzită de un nor 
de bulbuci. 


După ce trecură cu mașina de nisip şi de dune şi 
ieșiră pe drum, îl priviră pe Rivera și pe oamenii lui 
cum se îndepărtau cu iahtul. În doar câteva minute, 
ancora fu ridicată, iar iahtul se îndepărtă, îndreptân- 
du-se spre sud de-a lungul coastei. 

- Începusem să mă ataşez de clopotul ăla, mur- 
mură Sam. 

- Şi nu-ți place să pierzi, zise Remi. Când Sam 
scutură din cap, adăugă: Nici mie. 

Sam se aplecă peste Remi și luă pistolul din tor- 
pedou, apoi zise: 

- Mă întorc imediat. Cobori din mașină și merse 
până la vilă, apoi se strecură înăuntru. Reapăru două 
minute mai târziu și îi făcu semn lui Remi că totul 
era în regulă. Aceasta se mută pe scaunul din stânga 
şi aduse Toyota pe alee. 

- Au întors casa cu fundul în sus? întrebă ea, 
ieșind din mașină. 

Sam scutură din cap. 

- Dar ştiu cum ne-au găsit. 

O conduse prin vilă până la camera de oaspeţi 
unde îl ținuseră pe Yaotl. Sam se duse până la mar- 
ginea patului şi arătă spre sfoara cu care fusese legată 
încheietura stângă a oaspetelui. Era pătată într-o 
nuanță de roşu-maroniu. Celelalte trei sfori fuseseră 
dezlegate. 

- Ăsta e sânge, zise Remi. A reuşit să se dezlege 
singur. 

- Apoi l-a sunat pe Rivera, adăugă Sam. Trebuie 
să recunosc că are rezistență la durere. Probabil că 
încheietura lui e roasă până la os. 

- Dar de ce nu ne-au pregătit o ambuscadă? 

- E greu de spus. Rivera nu e prost. Ştie că avem 
arma lui Yaotl şi nu voia să rişte să atragă poliția. 

- Cred că nu sunt interesaţi de noi în mod direct. 
Au pus mâna pe ceea ce voiau. Fără clopot, nu avem 
nimic altceva decât o poveste interesantă. Sam, ce naiba 
poate fi așa important în legătură cu clopotul ăla? 


Alegând să nu-şi mai asume riscuri, deciseră că 
vila nu mai era un loc sigur. Împachetară cele câte- 
va lucruri care le mai rămăseseră în casă, se întoar- 
seră la maşină și porniră spre Chwaka, un orășel 
aflat la doisprezece kilometri sud a cărui singură 
faimă stătea în faptul că găzduia misteriosul Institut 
al Administrației Financiare din Zanzibar. Găsiră un 
restaurant cu vedere spre plajă şi cu aer condiționat 
şi intrară. Cerură să fie aşezaţi într-o zonă liniştită, 
lângă un acvariu. 

Remi se uită pe fereastră și arătă cu degetul: 

- Ăla €...? 

Sam se uită şi el. La trei kilometri în larg văzură 
iahtul navigând liniştit spre sud. Sam mormăi o 
înjurătură în barbă, după care bău o gură de apă rece. 

- Ei bine, ce ai de gând să faci în legătură cu asta? 
îl întărâtă Remi. 

Sam ridică din umeri. 

- Nu mă pot decide cât de rănit e egoul meu fiind- 
că ne-au furat ceva ce am obținut cu greu. Nu mi se 


134 | CLIVE CUSSLER 


pare un motiv îndeajuns de întemeiat ca să stăm în 
bătaia puștii lor. 

- E mai mult de atât. Ştim cât de mult îşi doresc 
ca oamenii să nu afle despre clopot sau despre 
corabia căreia îi aparținea acesta. Probabil că au ucis 
pentru a păstra secretul. Fie îl vor distruge, fie îl vor 
arunca în apele cele mai adânci ale oceanului, unde 
nimeni nu-l va mai găsi vreodată. E o piesă istorică, 
iar ei îl tratează ca pe un gunoi. 

Telefonul lui Sam începu să sune. 

- E Selma, îi zise lui Remi, apoi răspunse și apă- 
să butonul de speaker. 

După cum făcea de obicei, Selma trecu direct la 
subiect: 

- Clopotul ăla pe care îl aveţi e o descoperire 
interesantă. 

- Pe care l-am avut, sublinie Sam. Acum nu-l mai 
avem. 

Îi explică rapid ce se întâmplase. 

- Spune-ne oricum, zise Remi. 

- Vreţi veştile îmbucurătoare sau pe cele şocante 
mai întâi? 

- Pe cele îmbucurătoare. 

- Wendy şi-a folosit talentul magic și a trecut 
pozele prin niște filtre în Photoshop. N-am înţeles 
mai nimic din ce mi-a zis. Sub mâzga de pe clopot 
este gravat ceva. 

- Ce anume? întrebă Sam. 

- Nu știm sigur. Sunt câteva simboluri, câteva 
cuvinte în swahili, câteva în germană, pictograme, 
dar nimic foarte clar încât să aibă sens. După câte 
se pare, cea mai mare parte a interiorului clopotului 
e acoperită de aşa ceva. 

- Bine, acum şochează-ne, zise Remi. 

- Wendy a reușit să distingă câteva litere din 
numele care apare sub inscripția cu Ophelia. Pe lângă 
primele două, S și H, şi ultima, H, a reuşit să mai 
extragă încă două litere din mijloc: o pereche de 
N-uri separate printr-un spațiu. 

În timp ce Selma vorbea, Remi apucă un șerveţel 
din suport şi, împreună cu Sam, începură să dezlege 
anagrama. 

Selma continuă: 

- Am introdus literele în ordine într-un program 
de anagrame şi am verificat rezultatele în baza de 
date a epavei, ajungând la... 

- Shenandoah, ziseră Sam şi Remi la unison. 


Capitolul 14 
Zanzibar 


Nava Shenandoah, aparținând Statelor Confede- 
ratel, îi fascinase de multă vreme pe Sam și pe Remi, 
dar nu avuseseră niciodată timpul necesar pentru a 
explora misterele din spatele legendei. Se părea 
însă că acum destinul le trimisese o invitație specială 
sub forma unui clopot de corabie. 

Un crucișător cu aburi de 1 160 de tone, corabia 
Shenandoah fusese lansată la apă în șantierul naval 
Alexander Stephen & Sons de pe râul Clyde din 
Scoția, în 1863, sub numele Sea King. Având osatură 
din fier, lemnărie de tec şi carena vopsită în negru, 


1 Federație constituită din 11 state din sudul Americii de 
Nord care susțineau sclavia și care, în urma unei declarații 
de secesiune, au luptat împotriva Statelor Unite (Uniunea, 
aflată sub conducerea lui Abraham Lincoln) între 1861 şi 
1865, perioadă cunoscută ca Războiul Civil sau Războiul de 
Secesiune. Statele Confederate (Confederaţia) au pierdut 
războiul civil, fapt ce a condus la abolirea sclaviei în toate 
statele americane. (n.tr.) 


IMPERIUL PIERDUT | 137 


corabia Sea King fusese echipată atât cu vele, cât şi 
cu un sistem alternativ de propulsie cu aburi, fiind 
un cargobot conceput pentru transportul de ceai pe 
rutele maritime comerciale din Asia de Est. Dar viito- 
rul îi rezervase altceva decât transportul de ceai. 

La un an de la construcție, în septembrie 1864, 
corabia a fost cumpărată în taină de agenţi ai Ser- 
viciului Secret al Confederaţiei, iar pe 8 octombrie 
a ridicat pânzele pentru călătoria inaugurală, având 
la bord un echipaj comercial complet şi Bombay-ul 
ca destinație oficială. După nouă zile, în apropierea 
insulei Madeira, aflată în largul coastei africane, 
corabia Sea King s-a întâlnit cu vasul cu aburi 
Laurel, care o aşteptase în tot acest timp. La bordul 
acestuia se aflau ofițerii și membrii de bază ai 
noului echipaj de pe Sea King, marinari loiali și cu 
experiență, fie sudişti, fie cetățeni britanici care 
susțineau cauza Sudului. Căpitan era locotenentul 
James Iredell Waddell, un bărbat de patruzeci și unu 
de ani din Carolina de Nord care absolvise Academia 
Navală a Statelor Unite. 

Încărcătura de pe Laurel, constituită din tunuri 
navale, muniţie și provizii de bază, a fost transferată 
rapid pe Sea King, al cărei echipaj, luat prin sur- 
prindere şi înfuriat, s-a văzut nevoit să aleagă între 
noua expediție, cu promisiunea unor lefuri mai 
mari, şi transferul pe Laurel, urmând a fi lăsat în 
Tenerife, o insulă din Arhipelagul Canarelor, în lar- 
gul coastelor Marocului. În cele din urmă, Waddell 
a reușit să angajeze doar câțiva oameni de pe Laurel, 
atât cât să completeze jumătate din efectivul necesar 
al noului vas Shenandoah, ce avea ca misiune hăr- 
ţuirea navelor comerciale ale inamicului. În ciuda 


138 | CLIVE CUSSLER 


acestui fapt, Shenandoah a părăsit insulele Madeira 
pe 21 octombrie și şi-a început vânătoarea de vase 
ale Uniunii, cu scopul de a le distruge sau de a le 
captura. 

Începând cu toamna anului 1864 și pe parcursul 
iernii anului 1865, Shenandoah a străbătut apele 
sudice ale Oceanului Atlantic, a navigat în jurul 
Capului Bunei Speranţe, a ajuns în Oceanul Indian 
şi chiar în apropierea Australiei, distrugând sau cap- 
turând vasele comerciale sub pavilion unionist, 
pentru ca apoi să se orienteze înspre zonele din 
Pacific în care vânau balenierele Uniunii, navigând 
înspre nord, dinspre Noua Guinee până în Marea 
Okhotsk şi Marea Bering. 

În cele nouă luni în care corabia Shenandoah a 
navigat sub pavilionul Confederaţiei ca navă de răz- 
boi, s-a făcut responsabilă de distrugerea a aprope 
patruzeci de vase inamice. Pe 2 august 1865, cam la 
două luni după ce Lee se predase la Appomattox], 
echipajul a aflat vestea încheierii războiului de la 
barcul britanic Barracouta. Căpitanul Waddell a or- 
donat dezarmarea corabiei, apoi a pornit înspre 
Liverpool, în Anglia, unde întregul echipaj de pe 
Shenandoah s-a predat în noiembrie 1865. În luna 
martie a anului următor, a fost vândută prin inter- 
mediari lui Sayyid Majid bin Said al-Busaid, primul 
sultan al Zanzibarului, care a redenumit-o El Majidi, 
după propriul nume. 


1 Robert E. Lee (1807-1870), comandant al trupelor 
confederate. S-a predat în fața generalului Ulysses S. Grant 
(1822-1885) la Appomattox pe 9 aprilie 1865, marcând 
astfel sfârşitul speranţelor Statelor Confederate. (n.tr.) 

Această ultimă parte din istoria corabiei Shenandoah 
îi atrăsese dintotdeauna pe Sam şi pe Remi. Existau 
trei relatări distincte despre ce se întâmplase cu El 
Majidi. Conform uneia dintre ele, fusese scufundată 
în canalul Zanzibar la scurt timp după ce suferise 
stricăciuni în uraganul din 1872; potrivit altei 
relatări, scufundarea survenise abia peste şase luni, 
în timp ce era tractată spre Bombay pentru reparații; 
o a treia variantă plasa momentul fatal abia în 
noiembrie 1879, când, revenind acasă din Bombay, 
corabia lovise un recif din apropierea insulei Socotra. 

- Dar astfel obținem mai multe întrebări decât 
răspunsuri, zise Sam. Pentru început, a fost redenu- 
mită Ophelia de Blaylock sau de altcineva? 

- Şi de ce i-a fost schimbat numele? adăugă Remi. 
Şi de ce nu există nici o însemnare despre asta? 

- Şi cea mai importantă dintre întrebări: Cum de 
am găsit clopotul? 

- Ce vrei să spui? întrebă Remi. 

- După ce Waddell s-a predat, corabia și tot ceea 
ce se afla la bord aparțineau Uniunii, nu? 

- Inclusiv clopotul. 

- Inclusiv clopotul, reluă Sam ca un ecou. 

- Poate că Uniunea i-a vândut-o sultanului din 
Zanzibar cu tot ce se găsea la bord. 

- S-ar putea. Dar asta se întâmpla în 1866. Cora- 
bia El Majidi s-a scufundat abia peste şase sau chiar 
treisprezece ani, în funcţie de relatare. Ce naiba, sul- 
tanul i-a dat propriul nume navei! Chiar crezi că ar 
fi ținut un clopot cu numele altei corăbii? 

- Nu, nu cred. Poate că cei care au reechipat cora- 
bia au aruncat, pur şi simplu, clopotul peste bord. 
Era varianta cea mai rapidă. 

Dintre cei doi soți, Remi juca rolul avocatului 
diavolului. Făcea adesea eforturi pentru a provoca 
breşe în raționamentul lor; dacă o teorie trecea prin 
„furcile caudine ale lui Remi“ şi rămânea în picioare, 
atunci ştiau că era posibil să urmărească o pistă 
valabilă. 

Sam cumpăni o clipă vorbele ei. 

- Tot ce se poate, dar încerc să mă pun în locul 
celui care s-a ocupat de corabia sultanului. Cel mai 
probabil, nu e un om chiar înstărit - munceşte mult 
şi e prost plătit. Era de așteptat ca sultanul să ceară 
o corabie care să se ridice la standarde regale, inclu- 
siv un clopot nou şi strălucitor. Ce ar face execu- 
tantul cu un clopot de patruzeci de kilograme din 
bronz masiv? 

- L-ar vinde, interveni ca un clinchet glasul 
Selmei. 

- Să revenim mai târziu la ideea asta, zise Remi. 
E destul de sigur că, la un moment dat, clopotul a 
ajuns în posesia lui Blaylock. Dacă se afla încă pe 
corabie, Blaylock fie a furat-o, fie a cumpărat-o şi a 
redenumit-o Ophelia. Dacă clopotul a fost aruncat 
de sultan înseamnă că Blaylock l-a recuperat, a şters 
numele Shenandoah şi a gravat în locul acestuia 
Ophelia. 

- Dar de ce? Ca să stea şi să se uite la el? 

- Schița în cărbune de la muzeu sugerează că el 
percepea corabia ca fiind Ophelia. 

Sam pocni din degete. 

- Ducem lucrurile prea departe. Remi, pornește-ți 
laptopul. Selma, trimite-ne prin e-mail imagini cu 
corabia Shenandoah și cu El Majidi. 

În timp ce așteptau, Sam conectă aparatul de foto- 
grafiat la laptopul lui Remi, iar aceasta descărcă 
fotografiile cu schița Opheliei. 

- Nu avem semnal Wi-Fi, zise Remi. 

Sam se ridică şi începu să caute sub mesele din 
apropiere. i 

- Au prize pentru internet, zise el şi se îndreptă 
spre switch-ul central. Reveni peste două minute cu 
cablul pentru internet pe care îl conectă mai întâi 
la laptopul lui Remi, iar apoi în cea mai apropiată 
priză. E internet prin dial-up, dar ne descurcăm şi 
aşa, zise Sam. 

- Am trimis imaginile, se auzi vocea Selmei prin 
telefon. 

Dură patru minute până când se încărcară imagi- 
nile în format jpg. Remi repartiză pozele pe monitor, 
iar apoi petrecu câteva minute rotindu-le, focalizând 
şi schimbând culorile, până când fură siguri. 

- E aceeaşi corabie, zise Remi. 

- Sunt de acord, conveni Sam. Ophelia lui Blaylock 
e aceeași cu Shenandoah şi cu El Majidi. Întrebarea e 
când şi-a făcut apariţia Blaylock şi de ce nu există 
nici o însemnare despre asta. 

- În mod clar, Rivera și amicii lui sunt interesați 
de clopotul nostru. Dar să fie vorba despre clopot în 
sine sau despre corabia - ori corăbiile - căreia i-a 
aparținut? 

- Există o singură modalitate de a afla, spuse 
Sam. Trebuie să-l recuperăm înainte ca Rivera.să-l 
distrugă sau să-l piardă. 


Conştientizară de îndată că, la fel ca în multe alte 
situații cu care se confruntaseră în activitatea lor, 

era mai uşor de spus decât de făcut. Sam scotoci prin 
rucsac și scoase un binoclu. Se ridică și îl îndreptă 
spre fereastră. După treizeci de secunde, luă binoclul 
de la ochi. 

- Încă se îndreaptă spre sud, urmează să dispară 
dincolo de Pingwe Point. Înaintează tot fără grabă. 

- Ştiu că ne-au învins. 

Sam rânji. 

- Dar n-am murit încă. 

Luă telefonul și formă numărul lui Rube 
Haywood. 

- Sam, tocmai voiam să te sun, zise Rube. 

- Marile spirite se întâlnesc întotdeauna. Sper că 
suntem pe aceeaşi lungime de undă. 

- Am informații despre iahtul Njiwa. 

- Fii binecuvântat. 

- Îi aparține unui tip pe nume Ambonisye Okafor. 
E unul dintre cei mai bogați zece oameni din țară. 
Este implicat în toate exporturile din Tanzania: lemn 
de caju, tutun, cafea, bumbac, sisal, pietre prețioase, 
minerale... 

- Cum a ajuns un executant ca Rivera în relații 
cu un om ca Okafor? 

- E greu de spus cu exactitate, dar am făcut nişte 
săpături. În ultimii cinci ani, guvernul mexican a 
crescut puternic importul de bunuri tanzaniene, 
majoritatea fiind bunuri controlate de companiile 
lui Ambonisye Okafor. Asta mă face să cred că Rivera 
are prieteni puternici în Ciudad de México. Sam, nu 
vă confruntați cu niște simpli mercenari. Vă con- 
fruntați cu un guvern şi cu un milionar tanzanian 
cu foarte multă influenţă. 

- Crede-mă, Rube, nu o să ignorăm asta, dar 
acum nu ne dorim nimic altceva decât să recuperăm 
clopotul ăla... 

- Ce vrea să-nsemne asta? 

- L-au furat. Nu vrem decât să recuperăm clo- 
potul şi să mergem acasă. 

- E mai uşor de zis decât... 

- Ştim asta. Ce ne mai poți spune despre iahtul 
Njiwa? 

- E unul dintre cele două iahturi aflate în proprie- 
tatea lui Okafor. Ăsta e înregistrat în Insula Sukuti, 
cam la cincizeci de kilometri de Dar es Salaam, în 
linie dreaptă. Okafor are o proprietate de vacanță 
acolo. Toată insula e a lui. 

- Nici nu mă aşteptam la altceva. 

De-a lungul anilor, Sam și Remi descoperiseră că 
una dintre trăsăturile cele mai comune printre milio- 
narii megalomani era aversiunea lor în a fraterniza 
cu „masele de nespălați“. Achiziționarea unei insule 
private era o cale excesivă, dar eficientă, de a obține 
rezultatul dorit. 

- Nu mai trebuie să vă întreb ce urmează să faceți, 
nu? zise Rube. 

- Cred că nu. 

- Bine, dar nu uit nici de data asta să vă zic s-aveți 
grijă. 

- O să te sunăm când vom avea posibilitatea. 

Sam închise şi îi relată discuţia şi lui Remi. După 
ce se gândi câteva clipe, aceasta zise: 

- Nu se-ntâmplă nimic dacă încercăm. Dar cu o 
singură condiţie. 

- Spune! 

- Precauția înainte de toate. Dacă situația ne- 
depăşeşte... 

- Ne retragem. 

- Bineînţeles, ne bazăm pe faptul că iahtul se în- 
dreaptă spre insula Sukuti. 

Sam încuviință din cap. 

- În caz contrar, probabil că nu mai avem nici 
o şansă. Dacă totuși avem dreptate, trebuie să punem 
mâna pe clopot înaintea ca ei să-i poată face ceva. 


Capitolul 15 
Tanzania 


Avansul neglijabil pe care îl avusese inițial iahtul 
Njiwa deveni în scurt timp imposibil de recuperat, 
în momentul în care Sam şi Remi ajunseră să se con- 
frunte cu geografia Tanzaniei. În timp ce deplasarea 
pe şoselele care se întindeau de-a lungul coastei și pe 
cele care legau centrele populate era destul de facilă, 
conștientizară că înaintarea în afara căilor bătute era 
un coşmar. Singurul drum practicabil care se în- 
drepta spre sud din Dar es Salaam era autostrada B2, 
care traversa toată partea sudică a Tanzaniei, dar care 
nu se apropia la mai mult de cincisprezece kilometri 
de coastă până când ajungea în satul Somanga, la 
o sută cincizeci de kilometri sud de insula Sukuti. 
După ce înțeleseră că n-aveau cum să ajungă la des- 
tinație cu mașina şi nici înaintea iahtului, hotărâră 
să-şi reevalueze opțiunile. Ținând cont că Rivera avea 
de partea lui nişte prieteni influenți, luară decizia că 
era cel mai sigur să fie precauţi până la paranoia. 
Dacă Rivera încerca, la rândul lui, să anticipeze ce 

s-ar fi putut întâmpla în cel mai rău caz, ar fi putut 
presupune că aveau să pornească în urmărirea lui, 
fie din Zanzibar, fie din Dar es Salaam, şi, cum ar 
fi ajuns la aceeași concluzie ca ei în legătură cu 
reţeaua rutieră, se putea aștepta ca aceştia să se apro- 
pie cu o barcă. 

Când se întunecase bine, după mai multe tele- 
foane fără rezultat, găsiră în cele din urmă un pilot 
specializat în zonele greu accesibile dispus să-i ducă 
a doua zi de dimineaţă de pe aerodromul Ras Kutani 
aflat în apropiere de Dar es Salaam până pe cel de 
pe insula Mafia. De acolo, aveau să mai călătorească 
o jumătate de zi cu barca înspre nord, până pe insula 
Sukuti, detaliu de care urma să se ocupe Selma, 
punându-și la lucru abilităţile de expert în logistică. 

Asta era Africa, după cum soții Fargo ştiau deja. 
Deși mai auziseră de așa-zisa „milă africană“, era 
prima dată când se confruntau cu asta în mod 
direct. Ceea ce, în altă parte, ar fi fost o plimbare de 
cincizeci de kilometri de-a lungul coastei devenea 
aici o călătorie întortocheată de două sute cincizeci 
de kilometri. 


Având o noapte de pierdut, Sam se ţinuse de 
cuvânt şi rezervase apartamentul prezidențial de la 
hotelul Moevenpick Royal Palm, cu vedere spre 
ocean. După ce își petrecuseră după-amiaza în 
centrul spa al hotelului, luară o cină târzie la restau- 
rantul cu specific italian al hotelului, L'Oliveto. 

- Mă simt ca şi cum am fi fost rupți de civilizație 
luni întregi, spuse Remi în timp ce se aflau la masă. 

- N-aş zice, uitându-mă la tine, răspunse Sam. 

Descurcăreață, Remi găsise în magazinul hotelu- 
lui o rochiță neagră Zac Posen, simplă, dar totuşi 
elegantă. 

- Îți mulţumesc, Sam. 

Chelnerul își făcu apariția, şi Sam comandă 
vinul pe care îl aleseseră. 

- Am văzut că citeai din biografia lui Blaylock la 
centrul spa, îi zise Sam lui Remi. Ai descoperit ceva nou? 

- Narațiunea e destul de lentă. Un lucru e sigur, 
n-a fost scrisă de Blaylock. Asta dacă nu cumva 
cunoştinţele lui de engleză erau modeste, în cel mai 
bun caz. Bănuiesc că Morton e autorul. Dar din ce 
surse? E totuşi ceva ce m-a uimit: nu se amintește 
nimic despre viața lui Blaylock înainte de venirea lui 
în Africa. Începe din ziua în care a pus piciorul în 
Bagamoyo. Nu există nici un detaliu personal legat 
de viața lui până în acel moment. 

- Interesant. Cum e indexul de termeni? 

Remi ridică din umeri. 

- E cum te aştepţi să fie. Sunt sigură că Selma, 
Pete şi Wendy vor avea mai mult noroc cu el. Am 
căutat să văd dacă apare vreo menţiune despre clo- 
pot sau despre Ophelia. N-am găsit nimic. 

- E ciudat. Dacă el este cel care s-a chinuit să 
graveze hieroglifele pe clopot, ai fi zis că merita 
măcar o mențiune. Pare un om care vrea să ascundă 
un secret. 

- Un secret mare, adăugă Remi. Atât de mare, 
încât se poate ca guvernul mexican să fi ucis oameni 
din cauza lui în ultimii şapte ani. 


Microbuzul aeroportului îi lăsă la Ras Kutani la 
scurt timp după ivirea zorilor. În afară de câţiva 
mecanici care trebăluiau prin ceața dimineții, pista 

era învăluită în tăcere și lipsită de viaţă. În timp ce 
microbuzul se îndepărta, din ceaţă se desprinse o 
siluetă care se apropie de ei. Purta haine kaki de 
safari, bocanci milităreşti strânşi pe gambă şi o şapcă 
de baseball cu emblema US Army Rangersl. Avea 
părul negru tuns scurt şi o mustață groasă. 

- Ed Mitchell, zise el fără altă introducere. 

- Sam și Remi Fargo, răspunse Sam. Sunteţi 
american. 

- Mai mult sau mai puțin. S-ar putea zice că sunt 
expatriat. Asta e tot ce aveți? întrebă el, făcând semn 
înspre rucsacurile celor doi. 

Îşi lăsaseră majoritatea bagajelor la Vutolo, por- 
tarul de la Moevenpick şi bun prieten cu ei. 

- Asta e tot, răspunse Sam. 

- Bine. Eu sunt gata dacă sunteţi şi voi. 

Mitchell se întoarse și începu să se îndepărteze. 
Sam şi Remi îl urmară, îndreptându-se către un 
aparat de zbor Bush Air Cessna 182, care părea des- 
tul de rezistent, dar uzat de vreme. Mitchell le urcă 
echipamentul la bord, îi așeză şi le fixă centurile de si- 
guranță, după care efectuă mecanic o verificare de 
dinainte de zbor. La doar cinci minute după ce ajun- 
seseră, se aflau deja în aer, îndreptându-se spre sud. 

- Vreţi să faceți scufundări? se auzi vocea lui 
Mitchell în căşti. 

- Poftim? răspunse Remi. 

- Presupun că de asta vreţi să mergeţi pe insula 
Mafia. 

- A, da. 


1 Trupe de elită din Armata SUA (h.tr.) 

- Domnule Mitchell, de cât timp vă aflați în 
Africa? întrebă Sam. 

- Mă cheamă Ed. Cred că de vreo douăzeci şi doi 
de ani. Am venit aici cu compania RAND! ca să 
instalăm nişte radare în '88. M-am îndrăgostit de 
locurile astea și am decis să rămân. Am pilotat apa- 
rate Spad și Huey în Vietnam, aşa că zborurile prin 
zonele greu accesibile păreau opțiunea firească. Mi-am 
deschis o afacere, iar restul poveștii îl bănuiți deja. 

- Sună familiar, răspunse Remi. 

- Care parte? 

- Cea cu îndrăgostitul de Africa. 

- Are obiceiul de a ți se băga pe sub piele. Tot la 
câțiva ani, mă duc în State pentru a-mi vedea prie- 
tenii, dar de fiecare dată mă întorc mai devreme 
decât plănuisem. Pentru prima dată, Mitchell chicoti. 
Cred că s-ar putea zice că sunt dependent de Africa. 

- Ce ştii despre insula Sukuti? întrebă Sam. 

- E un loc grozav pentru scufundări, dar proprie- 
tarul e o javră. E un tip pe nume Ambonisye Okafor. 
Vreţi să ajungeţi şi pe acolo? 

- Ne gândeam la asta. 

- Putem să o survolăm. Insula e a lui, dar nu şi 
spațiul aerian. Nu ne-ar întârzia decât cu vreo cinci- 
sprezece minute. 

Mitchell stabili traiectoria şi, peste câteva minute, 
insula apăru la orizont în partea stângă. 

- Sukuti face parte, de fapt, din arhipelagul Mafia 
şi, în funcție de persoana cu care vorbiți, fac parte 


1 Instituţie nonprofit, finanțată de guvernul american și 
de organizaţii private, axată pe cercetare şi analiză, urmărind 
implementarea de politici la nivel global (n.tr.) 

împreună din lanțul Spice, laolaltă cu Zanzibarul, 
zise Mitchell. Propriu-zis, există două insule Sukuti - 
cea mare, situată la nord, şi cea mică, la sud. Vedeţi 
canalul care le desparte? Cum are o lățime de doar 
cincisprezece, douăzeci de metri, sunt considerate 
oficial o singură fâșie de uscat. În total, cam trei mii 
două sute de acri. Vedeţi şi cealaltă insulă, cam la 
cinci kilometri spre sud? E Fanjove de Nord. 

- Dar aia lungă dintre ele? întrebă Remi. 

- Nu e propriu-zis o insulă, mai degrabă un atol - 
un recif și un banc de nisip. Din câte ştiu, nu are un 
nume. E atât de aproape de suprafaţă, încât pare o 
fâşie de uscat. Puteţi să mergeţi de-a lungul ei, dar 
v-aţi uda până la genunchi. 

- Alea sunt cratere? întrebă Sam, privind prin 
hublou. 

- Da. Sunt de dinainte de Primul Război Mondial. 
Navele de luptă şi crucișătoarele germane foloseau 
insulele Sukuti și Fanjove pentru antrenamente de 
trageri. În unele locuri, obuzele au perforat până la 
apă. De-aia insula Fanjove este populară printre cei 
care fac scufundări în peșteri. Coboară în cratere cu 
ajutorul sforilor pentru a le explora. An de an, mor 
câte trei, patru. Voi sunteți... | 

- Nu, răspunse Sam. Doar scufundări obişnuite. 

- Aveţi grijă. Okafor e proprietarul unei suprafețe 
de trei kilometri de jur împrejurul insulei Sukuti. Are 
bărci de patrulare şi câțiva paznici înarmaţi. Încearcă 
chiar şi să alunge oamenii de pe insula Fanjove, dar 
acolo n-are nici un drept legal. Acolo e casa lui... 
chiar în vârf. 

Sam şi Remi își lungiră gâturile pentru a privi. 
Casa de vacanță de pe insula lui Ambonisye Okafor 

era o vilă în stil italian cu patru etaje și înconjurată 
de un zid de piatră cam de un metru şi jumătate. 
Cărări îngrijite, acoperite cu scoici sfărâmate, se 
ramificau dinspre proprietate, asemenea unor 
spiţe curbate. 

Dacă s-ar fi găsit în Oceanul Pacific, în urmă cu 
şaizeci şi cinci de ani, insula Sukuti Mare ar fi putut 
fi confundată cu o insulă-fortăreață japoneză din 
timpul celui de-al Doilea Război Mondial. Având 
formă de con, cu jumătatea inferioară spintecată 
parcă la nivelul apei, partea sudică a insulei era 
lipsită de vegetaţie, cu excepția câtorva arbuşti, şi fără 
nici un loc în care cineva s-ar fi putut ascunde, cu 
excepția câtorva bolovani risipiţi ici şi colo. La mai 
puțin de un kilometru distanță de mal, peisajul 
selenar era înlocuit de o fâșie de pădure tropicală 
care se sfârşea la granițele proprietății. 

- Dacă în locul vilei s-ar găsi un complex de 
buncăre, locul ar fi o reproducere la scară mai mică 
a insulei Iwo Jima, zise Sam. E nevoie de angajați 
permanenți pentru a nu lăsa fâșia aia de junglă să 
se extindă. 

Două dintre cărările de pe insulă le atraseră 
atenția. Una ducea înspre un doc aflat în partea de 
nord-vest a insulei. lahtul Njiwa era acostat lângă 
chei. De cealaltă parte se vedeau două bărci de viteză 
Rinker, precum cea folosită de Rivera şi de oamenii 
săi când furaseră clopotul. Câţiva oameni se mişcau 
pe puntea iahtului, dar altitudinea era prea mare 
pentru a le putea distinge fizionomia. 

Cealaltă cărare ducea la un luminiş împrejmuit 
de pietre vopsite în alb; în centru, alte pietre, fixate 

în pământ, formau un „H“ uriaş. Era o zonă pentru 
aterizarea elicopterelor. 

- Ed, acolo €..., zise Remi. 

- Da. Are un Eurocopter EC135. E un aparat de 
zbor de ultimă generație. Dacă se poate, Okafor nu 
merge niciunde cu maşina. Bănuiesc că e o chestiune 
legată de statutul social. Are vreunul dintre voi 
permis de zbor? 

- Pentru aparatele cu un singur motor, răspunse 
Sam. Am luat şi lecţii de pilotaj pentru elicoptere. 
Am zece ore de zbor. E mult mai dificil să te obiş- 
nuieşti cu un elicopter decât îmi imaginam. 

- Te cred şi eu. 

- Nu prea văd paznici sau garduri de protecţie, 
zise Remi. E bizar pentru un individ care caută 
intimitatea. 

- Are o reputaţie care-i permite să o lase mai 
moale cu protecţia. Îi vânează fără milă pe cei care-i 
încalcă proprietatea. Se zvoneşte chiar că unii dintre 
ei au dispărut după ce şi-au forțat norocul. 

- Şi tu crezi asta? întrebă Sam. 

- Tind să cred. Înainte de a se pensiona, Okafor 
a fost general în armata tanzaniană. E un tip dur şi 
înfricoşător. Vă ajunge cât ați văzut? 

- Da, răspunse Sam. 


Restul zborului decurse în tăcere, întrerupt doar 
din când în când de vocea lui Ed care le explica prin 
căști diferite lucruri legate de unele bucăţi de uscat 
sau de istoria Africii. Aterizară pe pista acoperită de 
pietriș de pe insula Mafia cu puțin înainte de ora 
07:30, după care avionul rulă până în dreptul ter- 
minalului, o clădire zugrăvită în alb, cu o cornișă de 

un albastru-închis şi acoperiş de tablă cărămizi. În 
dreptul clădirii, doi funcționari de la imigrări, îmbră- 
cați în uniforme, stăteau la umbra unui baobab. 

În timp ce motoarele se linişteau, Ed ieşi și le luă 
rucsacurile din compartimentul pentru bagaje. Le 
oferi cartea lui de vizită și zise: 

- Aveţi grijă de voi în călătoriile pe care le faceţi. 
Sunați-mă dacă aveţi probleme, adăugă el şi zâmbi 
într-un mod pe care nu-l puteau descrie altfel decât 
conspirativ. 

Sam zâmbi la rândul lui. 

- Ştii ceva ce noi nu știm? 

- Nu, dar îi recunosc imediat pe cei ahtiaţi după 
aventură. Aş zice că vă descurcați mai bine decât 
majoritatea, dar Africa e un loc care nu te iartă. 
Numărul de pe cartea de vizită e de la telefonul prin 
satelit. Îl las deschis. 

- Mersi, Ed. 

Dădură mâna, apoi Ed se îndreptă spre un 
hangar în fereastra căruia era o firmă de neon pe 
care scria „BERE“ cu roşu. 

Îşi luară rucsacurile şi se îndreptară spre termi- 
nal, dar fură opriți pe alee de cei doi funcționari de 
sub baobab. După ce îşi aruncară ochii peste paşa- 
poarte, le scotociră prin lucruri, apoi le oferiră viza, 
urându-le bun venit pe insula Mafia într-o engleză 
stricată. 

- Voi vreți taxi? întrebă unul dintre funcționari. 
Înainte de a primi răspunsul, ridică mâna şi fluieră. 
Din rondul din faţa aeroportului, un Peugeot gri, 
mâncat de rugină, porni motorul. 

- Mulţumim, dar nu avem nevoie, zise Sam. 
Ne descurcăm singuri. 

Având încă brațul ridicat, funcţionarul se uită 
nedumerit la Sam: 

- Ce? 

Sam arătă înspre Peugeot şi scutură din cap. 

- La asante. Nu, mulțumesc. 

Funcţionarul ridică din umeri, îi făcu semn taxi- 
metristului să rămână pe loc și zise: 

- Sawa. Bine. Se întoarse apoi la baobab împre- 
ună cu colegul său. 

- Ce a fost toată povestea asta? întrebă Remi. 

- Suntmână în mână. În cel mai bun caz, ne tre- 
zeam cu tariful umflat, în cel mai rău, ajungeam pe 
o alee lăturalnică unde ne jefuiau. 

Remi zâmbi. 

- Sam Fargo, ce s-a întâmplat cu încrederea ta în 
umanitate? 

- În momentul ăsta €, la fel ca portofelul meu, 
bine ascunsă. 

Insula Mafia era atât o destinație populară pentru 
scufundările extreme, cât și un centru pentru piața 
neagră din Tanzania. Sam îi explică asta lui Remi. 

- Eşti un izvor nesecat de fapte diverse, zise ea. Pe 
unde găseşti toate chestiile astea? 

- Mi-am descărcat The World Factbook!, scoasă de 
CIA pe iPhone. E foarte utilă. Haide, mergem pe jos. 
Nu e departe. 

- Şi de unde ştii că nu o să fim jefuiți în plină 
stradă? 

Sam îşi ridică poala cămăşii, lăsând să se vadă 
mânerul pistolului Heckler & Koch. 


1 Publicaţie a CIA ce oferă informaţii complete despre 
statele lumii. (n.tr.) 

Remi zâmbi și scutură din cap. 
- Stai uşor, cowboy-ule. N-aş vrea să asistăm la 
o înfruntare ca-n Vestul Sălbatic, te rog. 


Conform hărții lor, aerodromul de pe insula Mafia 
tăia cel mai mare oraş, Kilindoni, în două părți, cea 
nordică şi cea sudică, prima fiind aflată mai aproape 
de centrul insulei, iar a doua desfășurându-se de-a 
lungul coastei. Acolo le spusese Selma că aveau să 
găsească docurile și barca pe care o închiriase 
pentru ei. 

Deşi nu era încă nici opt dimineaţa, soarele stră- 
lucea puternic, iar cerul era albastru şi fără nori, și, 
la numai câteva minute după ce plecaseră de la aero- 
drom, atât Sam, cât și Remi începuseră să transpire. 
Simţeau cum priviri curioase le urmăreau fiecare pas, 
majoritatea fiind copii care îi însoțeau de la distanță, 
zâmbind timid și făcându-le cu mâna străinilor care 
veniseră în satul lor. 

După douăzeci de minute de mers anevoios pe 
drumul neasfaltat, de-a lungul colibelor dărăpănate, 
unele construite din tablă, altele din cărămizi, dar 
şi din carton, ajunseră pe plajă. Dunele de nisip care 
se prelungeau până la mal adăposteau hangare pen- 
tru bărci şi depozite nu mai puțin dărăpănate. Trei- 
zeci sau patruzeci de vase, de la bărci cu motor 
pentru pasageri, vechi de decenii, până la luntre şi 
ambarcaţiuni de pescuit, fie cu pânze, fie cu motor, 
se legănau ancorate în apele portului. Aproape de 
mal, grupuri de bărbați și băieți munceau, reparând 
plasele, șlefuind calele bărcilor sau curățând peştii. 

- Îmi e dor de şalupa noastră, murmură Remi. 

- Acum, Că s-a ales cu o gaură de la grenadă în pun- 
te, ne aparține, răspunse Sam. Poate o scoatem la 
suprafață şi facem din ea un suvenir. Se întoarse şi 
îşi purtă privirea de-a lungul şirului de clădiri de pe 
dune. Căutăm un bar cu numele de Red Bird. 

- Acolo, zise Remi, arătând înspre o clădire tradi- 
țională din stuf aflată pe plajă, cam la cincizeci de 
metri distanță, având în față un panou din placaj, 
lat de un metru şi lung de doi, pe care era desenată 
o cioară roșie pe un fond negru. 

Porniră într-acolo. Pe când se apropiau de trep- 
tele de lemn, patru bărbați își întrerupseră conversa- 
ţia animată, privindu-i insistent. 

- ’Neața, zise Sam. Îl căutăm pe Buziba. 

Se scurseră zece secunde lungi, timp în care nici 
unul dintre bărbaţi nu zise nimic. 

- Unazungumza kiingereza? zise Remi. Vorbiți 
engleza? 

Nu primiră nici un răspuns. 

În următoarele două minute, Sam şi Remi se 
folosiră de cunoștințele limitate de swahili pentru 
a lega un dialog, dar fără succes. Din spatele lor se 
auzi un glas: 

- Buziba, nu fi măgar! 

Se întoarseră şi îl văzură în spatele lor pe Ed 
Mitchell care rânjea. Avea în fiecare mână câte 
o bere TuskerZ. 

- Ne urmăreşti? întrebă Sam. 

- Mai mult sau mai puțin. Cel mai probabil, 
suntem singurii trei americani aflați pe insulă în 


1 În engleză, în original, „Pasărea Roşie“ (n.tr.) 
2 Marcă de bere fabricată în Kenya (n.tr.) 

momentul ăsta. M-am gândit că nu strică puţină 
solidaritate. Îl cunosc pe bătrânul Buziba, zise Ed, 
făcând semn înspre bărbatul cu părul grizonant care 
stătea pe treapta cea mai de sus. Ştie engleză. Dar 
face pe prostul ca să se târguiască mai bine. Ed strigă 
câteva cuvinte în swahili, şi ceilalți bărbați se ridi- 
cară și intrară în bar. 

- Fii politicos, Buziba, zise Ed. Sunt prieteni 
de-ai mei. 

Expresia mohorâtă se șterse de pe chipul bătrâ- 
nului. Zâmbi larg. 

- Prietenii domnului Ed sunt și prietenii mei. 

- Ți-am spus să nu-mi mai zici așa, spuse Mitchell, 
iar apoi se întoarse spre Sam şi spre Remi. Se uită la 
seriale vechi de televiziune. Îi place să mă compare 
cu un cal vorbitori. 

- Văd că ştiţi bine engleza, îi zise Remi lui Buziba. 

- Vorbesc bine, aşa e? Mai bine decât vorbiţi voi 
swahili, nu? 

- Asta e sigur, răspunse Sam. V-a sunat o prietenă 
de-a noastră în legătură cu o barcă. 

Buziba încuviință. 

- Doamna Selma. leri. Am barca. Costă patru 
sute de dolari. 

- Pe zi? 

- Ce? 

Ed îi spuse ceva în swahili, iar Buziba îi răspunse. 


1 Trimitere la Mr. Ed (Domnul Ed), serial de comedie ame- 
rican care a rulat între 1961 şi 1966, având ca personaj 
principal un cal care putea să vorbească (nitr.) 

- O vinde cu patru sute, zise Ed. A renunțat la 
pescuit acum un an; de atunci, tot încearcă să o 
vândă. Câştigă destui bani cu barul. 

Sam şi Remi făcură schimb de priviri. 

- Probabil că v-ar costa tot atât să o închiriați 
pentru două zile de la oricine altcineva, adăugă Ed. 

- Să o vedem, spuse Sam. 


Porniră toți patru pe plajă până în locul în care 
se afla, ridicată pe şase capre de lemn, o barcă de 
pescuit vopsită în albastru, lungă de cinci metri şi 
jumătate. Doi băiețandri erau aşezaţi pe nisip, lângă 
cala bărcii. Unul o șlefuia, iar celălalt o vopsea. 

- Uitați-vă! Inspectaţi, zise Buziba. 

Sam şi Remi dădură roată bărcii, căutând semne 
de putregai sau locuri în care erau necesare reparații. 
Sam desprinse stratul de deasupra cu briceagul 
Swiss Army, în timp ce Remi ciocănea în lemn, cău- 
tând locuri în care lemnul putea fi putrezit. Sam se 
îndreptă spre etravă, se sui pe scara sprijinită de 
cadrul pupei și păşi pe punte. Reveni după două 
minute şi strigă: 

- Pânzele sunt cam putrezite. 

- Ce? răspunse Buziba. 

Ed traduse, ascultă răspunsul lui Buziba, iar 
apoi spuse: 

- Vă dă unele noi pentru încă cincizeci de dolari. 

- Cum e cabina? îl întrebă Remi pe Sam. 

- Una peste alta, destul de confortabilă. Nu e 
chiar ca la hotelul Moevenpick, dar am avut parte 
şi de condiții mai rele. 

- Dar motorul? 


IMPERIUL PIERDUT | 159 


- E vechi, dar bine îngrijit. O să ne putem deplasa 
cam cu șase, șapte noduri. 

Remi se duse până la pupă şi verifică elicea şi 
axul. 

- Pun pariu că rulmenții ar trebui recondiționați. 

Ed traduse, ascultă, iar apoi răspunse: 

- Zice că, dacă mai daţi încă cincizeci de dolari, 
îi rezolvă în două ore. 

- Douăzeci şi cinci, negocie Sam. Dacă ne dă 
piesele şi sculele, îi recondiționez eu. 

Buziba se gândi câteva clipe, cu buza inferioară 
ieșită în afară şi bărbia înălțată în aer. 

- Cincizeci. Vă mai dau apă potabilă şi mâncare 
pentru două zile. 

- Trei zile, răspunse Remi. 

Buziba cântări propunerea, iar apoi ridică din 
umeri. 

- Trei zile. 


Capitolul 16 
Oceanul Indian 


- Bine, opreşte motorul, strigă Sam. 

Remi răsuci cheia în contact, şi motorul bărci 
bolborosi, iar apoi tăcu. Sam înălță velele, apoi îşi 
ținură răsuflarea pentru câteva secunde până când 
pânza prinse vânt şi se umflă. Prora se ridică uşor, 
şi barca țâşni înainte. Sam se duse în mers de rac 
până la pupa şi se aşeză pe punte, lângă Remi. 

- Nava a fost lansată, zise Sam. 

- Să sperăm că nu trebuie să contactăm centrul 
de comandă ca să raportăm o problemă, spuse.Remi 
şi îi dădu o sticlă cu apă. 

Era deja trecut bine de amiază, iar ei se aflau la 
doar opt kilometri nord de insula Mafia. Dacă ochiul 
atent al lui Remi sesizase problema cu rulmențţii 
axului, își dăduseră seama cât aveau să dureze repara- 
țiile abia în momentul în care Sam îl demontase. 
În timp ce Remi îi supraveghea pe băieţii care se 
ocupau de ultimele operaţiuni de întreținere și de 

înlocuirea pânzelor, Sam şi Ed lucrară la umbra unui 
adăpost improvizat dintr-un cearşaf. 

După ce terminară, Buziba şi încă vreo doispre- 
zece băieți veniră şi duseră barca la apă, îi verificară 
motorul şi făcură o tură de încercare în jurul 
portului. Peste o oră, după ce încărcară barca cu apă, 
provizii şi alimente, Sam și Remi le făceau cu mâna 
lui Buziba şi lui Ed în timp ce se îndepărtau. 

- Cât mai avem până ajungem? întrebă Remi. 

Sam se ridică, luă harta marină pe care o găsiseră 
în cabină şi o despături în poală. Verifică coordonatele 
de pe dispozitivul GPS mobil și calculă poziția lor. 

- Mai avem cam șaizeci de kilometri. Înaintăm 
cu aproximativ cinci noduri... Dacă mergem toată 
noaptea, ajungem acolo la scurt timp după miezul 
nopții. Sau putem să găsim un loc unde să poposim 
în seara asta şi să ajungem acolo în zori. E o insulă 
fără nume cam la douăzeci de kilometri de Fanjove. 

- Eu aleg a doua variantă. Cum nu avem radar, 
e ca şi cum ne-am căuta-o cu lumânarea. 

- Sunt de acord. Oricum n-am vedea nimic de pe 
insula Sukuti până la ivirea zorilor. 

Continuară să navigheze spre nord timp de încă 
cinci ore, înaintară cu vântul la pupă în ultima oră 
şi găsiră insula chiar în timp ce soarele dispărea din- 
colo de orizont. Sam îndreptă barca spre un golfuleț 
şi cobori ancora. După ce fixară barca, Remi dispăru 
câteva secunde în cabină, de unde reveni cu un feli- 
nar, un primus şi două conserve cu mâncare. 

- Cu ce să vă servesc, el capitán? Cu iahnie de 
fasole sau cu iahnie de fasole şi cârnăciori? 

Sam îşi țuguie buzele. 

- E greu cu deciziile astea. Hai să sărbătorim fap- 
tul că nu ne-am scufundat. Să mâncăm şi una, şi alta. 

- Minunată alegere. lar ca desert avem mango 
proaspăt. 


Patul dublu de campanie, neașteptat de confor- 
tabil, alături de aerul sărat şi de legănatul uşor al 
bărcii ancorate le oferiră un somn adânc și odihni- 
tor. Ceasul lui Sam sună la patru dimineaţa. Se tre- 
ziră şi se apucară de treabă, servind un mic dejun 
compus din fructele de mango rămase de la cină şi 
din cafea tare, iar apoi ridicară ancora şi porniră. 

Vântul slab de dinainte de ivirea zorilor îi întârzie 
cu o oră, dar, la scurt timp după răsărit, curenţii de 
aer se întețiră şi nu trecu multă vreme până când 
barca începu să înainteze rapid, cu o viteză constantă 
de şase noduri, astfel încât, la ora şapte, la orizont 
apăru insula Fanjove de Nord. După o jumătate de 
oră, ajunseseră în dreptul atolului pe care li-l arătase 
Mitchell. Coborâră pânzele, porniră motorul şi mai 
pierdură patruzeci de minute dificile croindu-şi 
drum printre recife, până când reuşiră să ajungă în 
partea sudică a insulei Sukuti Mică. Sam navigă de-a 
lungul coastei până când Remi ochi un golfuleţ plin 
de mangrove, unde sperau ca barca să fie ferită de 
privirile curioase. Fiind ghidat de Remi de la proră, 
Sam cârmi în golfuleț. Opri motorul şi lăsă barca să 
alunece înainte până când se fixă între trunchiurile 
a două mangrove crescute oblic față de țărm. 

După ce în ultima oră nu auziseră decât păcănitul 
ritmic al motorului, liniştea subită le făcea urechile 
să țiuie. Rămaseră nemişcaţi pentru o jumătate de 

minut, până când jungla reveni treptat la viață, 
o cacofonie de țipete de păsări şi zumzete. 

Remi prinse parâma de trunchiul unuia dintre 
arbori, apoi merse la pupă şi se aşeză pe punte, 
lângă Sam. 

- Care e planul? întrebă ea. 

- Plecăm de la presupunerea că clopotul se află 
încă la bordul iahtului. Asta în cel mai bun caz. Dacă 
avem puțin noroc, nici nu va trebui să punem picio- 
rul pe insulă. Oricum ar sta lucrurile, va trebui să 
aşteptăm până la căderea nopţii. Deocamdată, pro- 
pun să mergem în recunoaştere şi la un mic picnic. 

- În recunoaştere şi la picnic, repetă Remi, zâm- 
bind. Ăsta e genul de întâlnire la care visează orice 
femeie. 


Spre deosebire de alteregoul ei mai mare, Sukuti 
Mică era acoperită de mlaştini de mangrove şi de 
junglă, mai puțin vârful care se ridica singuratic şi 
care nu avea o înălțime mai mare de o sută cinci- 
zeci de metri faţă de nivelul mării. Cu toate astea, 
după cum Sam şi Remi învățaseră în repetate rân- 
duri, o urcare de o sută cinzeci de metri pe cărările 
anevoioase și întortocheate putea să dureze chiar 
până la trei, patru ore. 

Până la ora 10:00, transpiraţi deja şi plini de 
noroi şi de înțepături de gândaci, ieşiseră din mlaști- 
nă şi se îndreptau spre junglă. În frunte cu Sam, o 
luară spre nord până când ajunseră unde voiau: la 
un izvor. Dacă era apă însemna că în jur erau ani- 
male, şi dacă erau animale însemna că existau 
drumuri marcate pentru vânători. În doar câteva 
minute, găsiră o cărare care mergea spre nord-vest 

înspre vârful insulei. Cu puţin după ora unu, ieşiră 
din junglă şi ajunseră la poalele coastei. 

- Ce ușurare, zise Remi, privind în sus. 

Peretele de stâncă era accesibil, înalt de cinci- 
sprezece metri, nu foarte abrupt, formând un unghi 
de numai cincizeci de grade și având o mulţime de 
prize şi de deschizături care să îi susțină și de care 
să se agațe cu mâinile şi cu picioarele. După ce 
făcură o scurtă pauză ca să bea apă, merseră în sus 
şi, nu după mult timp, ajunseră la un alcov de stânci 
de sub culme. Amândoi își luară binoclurile din 
rucsacuri, se înălțară pe vârfuri și priviră în jur. 

- Iat-o! murmură Sam. 

La un kilometru şi jumătate în depărtare şi la 
treizeci de metri sub ei, se vedea casa lui Okafor. 
Vopsită într-un galben pal și căptușită cu scânduri 
albe puternic reliefate, era așezată într-o zonă defri- 
şată aproape perfect circulară, pe un teren maro- 
niu-roșiatic. De la distanţa asta, îşi putură da seama 
de anumite detalii care le scăpaseră când erau în aer. 
După cum presupusese Sam, de-a lungul părții estice 
erau trei bărbaţi în salopete verzi care munceau, doi 
dintre ei tăind frunzişul abundent cu maceta, iar al 
treilea cosind o fâșie de pajiște. Vila era masivă, în- 
tinzându-se pe o suprafață de aproape o mie patru 
sute de metri pătrați, şi fiecare etaj era împrejmuit 
de câte un balcon. În spatele proprietăţii se vedea 
ceea ce părea a fi o antenă radio sau un releu. 

- Ai văzut asta? întrebă Remi. 

- Ce anume? 

- Pe acoperiș, în colțul de est. 

Sam îşi îndreptă binoclul înspre locul arătat de 
Remi şi văzu un binoclu marin, „doi ochi mari“, 
aşezat pe un trepied. 

- Ei bine, zise Sam, vestea proastă e că pot vedea 
la o distanță de mai bine de cincisprezece kilometri 
tot ce vine dinspre sud-vest. Vezi cablul coaxial prins 
de casă? 

- Da, îl văd. 

- Bănuiesc că este pentru control de la distanță 
şi monitorizare. Probabil dintr-o cameră de control 
din casă. Vestea bună e că nu cred că binoclul are 
vedere de noapte. 

Continuară să-şi rotească binoclurile, mişcân- 
du-le de-a lungul pantei până la platforma pentru 
elicopter. La marginea perimetrului zidului din 
piatră albă, stătea aşezat într-un şezlong un bărbat 
singur, în salopetă kaki; de coapsa stângă avea prop- 
tită o puşcă automată AK-74. 

- Doarme, zise Remi. 

- Din asta și din faptul că elicopterul nu e aici 
deducem că şeful e plecat. Sam roti binoclul din nou. 
Văd mișcare pe iaht. 

- Aşa e, răspunse Remi. Avem şi un chip familiar. 

Statura sfrijită, deşirată şi fața suptă ale lui Itzli 
Rivera erau de neconfundat. Stătea pe puntea de la 
prova, iar la ureche ținea un telefon prin satelit. 
După ce ascultă timp de un minut ce i se zicea prin 
telefon, încuviință din cap, se uită la ceas, spuse ceva 
în receptor, apoi închise. Se întoarse spre pupă, îşi 
făcu mâinile căuș și le duse la gură, după care începu 
să strige ceva. Zece secunde mai târziu, Nochtli şi 
Yaotl veniră alergând de pe puntea de comandă 
şi se opriră în fața lui Rivera pe puntea descoperită 

de la babord. Acesta le vorbi timp de câteva minute, 
după care se întoarseră grăbiţi la locurile lor. 

- Se pare că Rivera a transmis nişte ordine venite 
de sus. Să sperăm că au legătură cu clopotul. 

- Clopotul nostru, sublinie Remi, zâmbind. 

- Îmi place cum gândeşti. Haide să numărăm câți 
paznici sunt. 

În următoarele cincisprezece minute se ocupară 
numai de acest aspect, şi la final ajunseră la conclu- 
zia că erau patru: unul la platforma de aterizare, 
unul care patrula la docuri şi doi care se perindau 
în jurul perimetrului vilei. Doar în cazul în care nu 
le scăpase vreunul, după câte se părea, accesul pe 
insulă nu era păzit de nimeni. 

- Nu trebuie să uităm de Rivera şi de ceilalți doi 
lachei, zise Sam. 

- Probabil că stau la bordul navei. Dacă e aşa, va 
trebui să găsim o cale prin care să-i facem să 
coboare. 

- Nu va fi prea uşor. Având în vedere toate efor- 
turile lor de a pune mâna pe clopot, probabil că 
acum dorm lângă el. 


Îşi petrecură restul după-amiezii întocmind o 
hartă detaliată a insulei şi bucurându-se de un 
picnic încropit din fructe, nuci şi apă plată. Cu puțin 
după ora cinci, auziră un sunet slab, ca un vâjâit, 
venind dinspre nord. Își luară binoclurile și se uita- 
ră cu atenție, şi, în scurt timp, sunetul fu identificat 
ca aparținând unui elicopter. Eurocopterul EC135 
al lui Ambonisye Okafor, de un negru-închis şi cu 
geamuri fumurii, zbură pe deasupra insulei și făcu 
un circuit lent, ca şi cum bărbatul care îl pilota voia 

să cuprindă cu privirea întregul regat înainte de 
a se opri planând deasupra platformei de aterizare 
şi de a coborî la sol. Paznicul de gardă stătea deja în 
poziție de drepți, cu spatele perfect vertical şi ținân- 
du-şi puşca AK-74 ca pentru inspecție. Când ro- 
toarele se opriră şi uşa din margine a elicopterului 
se deschise, văzură coborând un bărbat african 
înalt şi deşirat, îmbrăcat într-un costum alb apretat 
şi purtând ochelari de soare tip aviator. 

- Gata cu distracţia, zise Sam. S-a întors tăticul. 

- În mod sigur gazda noastră are aceleași gusturi 
în modă ca Idi Amin], zise Remi. Sunt gata să pun ră- 
măşag că dulapul lui e plin cu clone ale ținutei ăsteia. 

Sam, fără să lase binoclul de la ochi, zâmbi. 

- Dar cine să rişte să-i spună că e un clişeu 
ambulant? 

Okafor străbătu platforma, iar când trecu pe 
lângă paznic, îi aruncă un salut. Când ajunse la 
potecă, în fața lui se opri o maşină electrică de golf. 
Se urcă în ea, iar aceasta porni în susul dealului 
înspre vilă. 

- Să vedem dacă sosirea lui Okafor pune lucrurile 
în mișcare, zise Sam. 

După alte zece minute, mașina electrică se în- 
toarse, coti pe drumul care ducea la doc şi se opri 
lângă iaht. Rivera cobori pe schela de acces şi se urcă 


1 Idi Amin Dada (c. 1925-2003) lider militar şi preşe- 
dinte al Ugandei între 1971 şi 1979. Personalitate care s-a 
evidenţiat prin gusturi excentrice şi prin cultul propriei per- 
soane. Regimul său a fost caracterizat de încălcarea dreptu- 
rilor omului, represiune politică, persecuție etnică, crime 
extrajudiciare, nepotism, corupție şi administrare economică 
deficitară. (n.tr.) 

în maşină, iar aceasta se întoarse la vilă, după care 
Rivera dispăru înăuntru. leşi după douăzeci de mi- 
nute, iar maşina îl duse înapoi la iaht. Sam şi Remi 
se concentrară asupra iahtului. Trecură cinci minute, 
zece, apoi douăzeci. Pe punte nu se vedea nici o miş- 
care; nimeni nu avusese vreo reacţie la întâlnirea 
cu Okafor. 

- Nu e deloc pla zise Remi, uitându-se 
pieziş la Sam. Văd rotițele învârtindu-se în capul tău. 
Ai un plan de atac? 

De-a lungul anilor, personalitățile complemen- 
tare ale celor doi ajunseseră să modeleze părțile mai 
riscante ale aventurilor lor: sarcina lui Sam era 
dezvoltarea planului, în timp ce Remi juca rolul de 
avocat al diavolului, analizând planul cu mintea ei 
ascuţită, până când cădeau de acord că era funcțio- 
nal şi reuşeau să micșoreze probabilitatea de a se afla 
în fața unei situaţii care avea să-i depășească. Până 
acum, acest sistem funcționase destul de bine, deși 
de multe ori fuseseră cât pe ce s-o pățească. 

- Aproape, zise Sam. Îşi cobori binoclul şi se uită 
la ceas. Mai bine am începe să coborâm. În patru ore 
se înnoptează. 


Drumul de întoarcere fu mai uşor, pe de o parte 
pentru că nu se mai luptau cu gravitația, iar pe de 
alta fiindcă îşi marcaseră deja cărarea. Când ajunseră 
înapoi la nivelul mării, înconjurară mlaștina de 
mangrove spre sud, şi, odată ajunși la plajă, o luară 
din nou spre nord, apoi, pe ultimii cinci sute de 
metri, înotară. Se apropiau de gura golfulețului, când 
Remi se opri din înotat şi zise: 

- Linişte! Ascultă! 

Câteva clipe mai târziu, Sam auzi zgomotul hu- 
ruit şi înfundat al motorului unei bărci care venea 
din dreapta lor. Se întoarseră şi, la o sută de metri 
distanță, văzură o barcă de viteză Rinker apropiin- 
du-se dinspre promontoriu. La volan se afla un 
bărbat, iar în spatele lui stătea un altul și verifica 
țărmul printr-un binoclu. 

- Respiră adânc! zise Sam către Remi. 

Luară împreună o gură mare de aer, apoi se 
răsuciră şi se scufundară în apă. Când ajunseră la 
aproape doi metri adâncime, se îndreptară şi înce- 
pură să înoate spre golfuleț. Cu brațul întins, Sam 
ajunse la banc cu câteva secunde înaintea lui Remi. 
Îşi încleștă degetele în jurul rădăcinilor care ieşeau 
din noroi, apoi se întoarse, o apucă pe Remi de mână 
şi o trase după el. Sam arătă cu degetul deasupra lor, 
unde un vălmășag de arbuști ofiliți pluteau pe 
suprafața apei. Se ridicară împreună la suprafață. 
leşiră cu capetele din apă și priviră în jur. 

- Mai auzi motorul? îi şopti Sam lui Remi. 

- Nu... Stai aşa, uite-i acolo! 

Sam se uită înspre locul unde îi indicase Remi 
printr-o mişcare a capului. Printre ramuri, la cinci- 
sprezece metri depărtare, văzu barca stând nemişcată 
pe suprafața apei. Motorul scoase un sunet ca un 
tuşit, împroșcă apă, apoi se opri. Şoferul încercă să-l 
pornească din nou, dar fără nici un rezultat. Bătu 
cu pumnul în volan. Partenerul său se duse la pupă 
şi ridică chepengul de la motor. 

- Au probleme cu motorul, şopti Sam. Vor pleca 
în curând. 

Amândoi știau că exista însă şi posibilitatea 
ca bărbaţii să fie nevoiți să cheme pe cineva să-i 

remorcheze, caz în care Sam și Remi nu ar fi putut 
pleca nicăieri pentru o vreme. 

- Ţine pumnii strânşi, îi răspunse Remi. 

La bordul bărcii, al doilea bărbat se întoarse către 
şofer, care încercă din nou motorul. Acesta scoase 
un sunet ca şi cum ar fi tuşit şi muri. 

- E bujia, murmură Sam. Cu coada ochiului, văzu 
capul lui Remi mişcându-se şi lăsându-se uşor pe 
spate, până când ajunse cu fața îndreptată în sus. Își 
întoarse şi el uşor capul şi, uitându-se înspre ea, îi 
urmări privirea. Se trezi holbându-se la doi ochi 
căprui ce semănau cu două mărgele. La nici cinci- 
sprezece centimetri de ei, ochii clipiră o dată, apoi 
se mijiră ușor. Sam nu îşi dădu pe loc seama la 
ce se uita. 

- O maimuţă, îi şopti lui Remi. 

- Da, Sam, m-am prins. 

- E un capucin? 

- Cred că e o maimuţă guereza. E tânără. 

Din direcţia bărcii auziră motorul învârtindu-se 
din nou. De data asta tuşi, împroşcă apă și rămase 
la ralanti. Deasupra lor, maimuța își înălță capul la 
auzul sunetului motorului, iar cu mâinile ei micuțe 
se agăță de crengi, făcând zgomot. Se uita în jos în- 
spre Sam şi Remi. 

- Linişteşte-te, micuţo..., gânguri Remi. 

Maimuţa deschise gura şi începu să scoată sunete 
ascuțite şi să scuture crengile atât de puternic, 
încât frunzele începură să cadă peste ei. 

Sam îşi lăsă capul în jos şi se uită prin încâlceala 
de ramuri. În barcă, amândoi bărbații erau în picioare, 
cu puştile pe umăr şi cu ţevile îndreptate înspre ei. 

Dintr-odată, prin aer se auzi un pocnet. Se văzu 
o scânteiere. Glonţul șuieră, trecând prin frunziș pe 
deasupra capetelor lor. Maimuţa țipa din ce în ce 
mai tare şi legăna crengile. Sam bâjbâi pe sub apă, 
găsi mâna lui Remi şi o strânse. 

- O să..., şopti ea. 

- Nu cred. Vor doar să ia prânzul. 

Un pocnet! Alte țipete și scuturături de crengi. 

Tăcere. i 

Sam auzi maimuța cum se îndepărta tropăind. 

- Vin înspre noi, şopti Sam. Pregăteşte-te să iei 
o gură mare de aer. 

Printre arbuşti, văzură cum barca se întoarce şi 
cum prora se așază chiar pe direcţia lor. Începu să 
alunece înspre ei, apropiindu-se din ce în ce mai 
mult. Al doilea bărbat stătea acum lângă şofer, cu 
puşca proptită de cadrul parbrizului. 

- Aşteaptă, zise Sam apăsat. Aşteaptă... Când 
barca se apropie la mai puțin de cinci metri, zise: 
Inspiră adânc... scufundă-te! 

Se scufundară împreună, pipăind după ceva de 
care să se agațe, în timp ce se târau cu spatele de-a 
lungul bancului. Când picioarele li se afundară în 
noroi, îşi întinseră gâtul în spate. La suprafață, prora 
bărcii intra în grămada de arbuşti. Sam şi Remi 
auziră voci înăbușite și trosnetul crengilor. Frunzele 
cădeau și punctau suprafaţa apei. 

În cele din urmă, după aproape un minut, elicea 
bărcii începu să se învârtă şi să învolbureze apa. 
Barca dădu înapoi. Înainte de a ieşi la suprafață, Sam 

şi Remi aşteptară până când prora îşi schimbă pozi- 
ţia şi barca începu să se îndepărteze. Recăpătându-şi 
răsuflarea, priviră barca dispărând după cotul râului. 
- N-au reușit s-o prindă, nu? întrebă Remi. 
Sam se întoarse şi îi zâmbi. ` 
- Așa te vreau. lubitoare de animale până la ca- 
păt. Nu, a scăpat. Haide, să plecăm de aici! 


Capitolul 17 
Insula Sukuti 


- Acolo! strigă Remi de la proră. Opreşte-tel Dă 
înapoi uşor! 

Având vederea blocată de catarg, Sam micşoră 
viteza pană când barca rămase în repaus, o lăsă să 
plutească puțin, apoi băgă în marşarier şi merse încet 
în jurul țărmului şerpuit. 

- E bine, strigă ea. Sunt cam la un kilometru și 
jumătate în fața noastră. După vreo zece minute o 
să cotească spre nord. 

Patruzeci de minute mai devreme, după ce adu- 
seseră barca în golfuleţ, nu mai pierduseră timpul 
şi se puseseră în mişcare. Sam şi Remi sperau că 
barca Rinker se deplasa de-a lungul coastei sudice a 
insulei Sukuti, apoi avea să revină la docurile de pe 
proprietatea lui Okafor, astfel încât, punându-și 
planul în aplicare, ei doi să poată ajunge în partea 
nordică a insulei. Erau nerăbdători să se adăpostească 
în siguranță în golful care despărțea Sukuti Mică 

de Sukuti Mare - asta dacă barca Rinker nu urma 
acelaşi curs. 

Deşi cel mai scurt drum până la docuri ar fi fost 
direct de-a lungul coastei sudice, acest lucru i-ar fi 
expus privirilor din jur. Mergând la nord înspre golf 
şi urmărind cu atenţie partea de vest a coastei de jur 
împrejur, puteau trece nevăzuţi - asta dacă nu era 
nimeni în vârful pantei. 

Rămaseră în tăcere și priviră soarele, care părea 
asemenea unei arcade, în timp ce cobora la orizont, 
până când, în cele din urmă, Remi se uită la ceas 
şi zise: 

- Ia-o încet în față. 

Sam porni motorul şi băgă în viteză, părăsind 
astfel ascunzătoarea. La prora, Remi stătea culcată 
pe burtă, cu binoclul îndreptat de-a lungul coastei. 

- Au plecat, zise ea. Suntem în siguranță. 

Sam apăsă maneta de accelerație, şi porniră 
înainte. După ce mai trecură încă zece minute, 
Remi strigă: 

- Uite-o! 

Sam se aplecă peste balustradă şi, la câțiva metri 
în față, zări gura golfului. Cu o lățime de maxim de 
cincisprezece metri, canalul putea să pară atât un 
fel de tunel, cât şi un golf, bancurile acestuia fiind 
năpădite de vegetaţia din junglă şi de crengile copa- 
cilor care cădeau arcuindu-se pe suprafața apei și 
formau un acoperământ impenetrabil, lăsând să se 
vadă doar un petic de cer de trei metri. 

Sam mișcă volanul înspre tribord. Vasul își 
schimbă cursul. 

Remi se duse spre pupă, se lăsă pe sub tangon şi 
veni pe punte lângă Sam. 

- Călătoria prin Junglă, zise ea. 

- Poftim? 

- Golful. Mai ţii minte Călătoria prin Junglă din 
parcurile Disney? De asta îmi amintește mie. 

Sam chicoti. 

- Era traseul meu preferat în copilărie. 

- Sam, lucrurile nu s-au schimbat nici acum. 

- Adevărat. 

În câteva minute, se aflau la o sută de metri de 
gura golfului. Simţiră barca trepidând sub picioare 
şi făcând salturi înainte, câştigând cinci noduri cam 
în tot atâtea secunde. 

- Bună decizie, îi zise Remi soțului ei. 

Aflând pe pielea lorcâtde putemic era curentul din 
afara Zanzibarului, Sam se temuse să nu întâmpine 
aceleaşi condiţii şi aici. Fiind poziționată de-a lungul 
coastei, cu valurile care veneau dinspre sud, gura 
golfului era un vacuum hidraulic care absorbea 
apele oceanului dinspre sud și le evacua la nord. 

Sam opri motorul ca să economisească benzina 
şi apucă strâns de volan. 

- Vestea bună e că nu trebuie să ne temem că 
vom eșua pe uscat. Curentul formează un șanț destul 
de adânc. 

Barca se zdruncină şi pupa alunecă într-o parte. 
Sam o îndreptă, începând de, la tribord spre babord, 
iar barca se alinie pe direcția intrării în golf. Cu 
amândouă mâinile încleştate pe balustradă, Remi se 
aplecă peste margine, cu un zâmbet pe față şi cu 
părul ei castaniu fluturând în vânt. 

- Cât de repede mergem? strigă ea. 

- Cu zece, douăsprezece noduri, răspunse Sam, 
râzând. Fiind atât de aproape de suprafaţa apei, părea 

că înaintau mult mai repede. Mai bine treci în față. 
O să am nevoie să-mi spui ce vezi. 

- Să trăiţi, căpitane! Se duse la proră. Mai sunt 
cincizeci de metri, strigă ea. Încetineşte! 

La tribord, Sam văzu un val zărobindu-se de un 
banc de nisip. 

- Ai grijă, se apropie un val mare, o avertiză el pe 
Remi şi întoarse volanul cu câteva grade, ca să se 
ciocnească de el cu partea din față. 

Valul îi lovi la prova tribord, împingând barca 
într-o parte. Prova începu să devieze de la curs. 
Sam îndreptă ferm volanul spre dreapta, ținând 
barca în echilibru până când valul trecu şi barca își 
reluă cursul. 

- E bine aşa. Încetinește, strigă Remi. Mai sunt 
douăzeci de metri. 

Sam se aplecă peste balustrada de la tribord şi 
se uită în jos. Apa violetă-albăstruie era adâncă de 
zece, doisprezece metri, dar la doi metri în dreapta 
putea vedea nisipul alb de pe fundul apei. Se aplecă 
peste marginea de la babord şi văzu acelaşi lucru. 

- Nu prea avem spaţiu, strigă Sam înspre Remi. 
Cum se vede în față? 

- E destul de strâmt. Vrei ceva care să opună 
rezistență? 

- Desigur. 

Remi se târî pe burtă, luă ancora model Danforth 
din suportul ei, o aruncă peste proră şi, ținând 
parâma cu mâinile, o lăsă să se desfăşoare până când 
simți că atinge fundul apei. Trase apoi câțiva centi- 
metri de sfoară şi o legă de bara de siguranţă. Barca 
începu să încetinească până când ajunse să înainteze 
zdruncinându-se şi trepidând. 

- Mai sunt zece metri, strigă Remi. 

lar apoi, ca și cum soarele ar fi fost eclipsat 
dintr-odată, barca alunecă în golf. Şi la dreapta, şi 
la stânga, erau înconjurați de ziduri de verdeață; 
deasupra lor se vedea cerul asemenea unei panglici. 
Sam se uită înspre pupă şi se simți cuprins de ame- 
țeală pe măsură ce intrarea în golf părea a se închide 
ca o uşă a unei navete spațiale. 

- Urmează o cotitură, strigă Remi. Patruzeci şi 
cinci de grade la tribord. 

Sam se uită drept înainte. 

- Sunt gata când eşti şi tu. 

- Trei... doi... unu... Vireazăl| 

Sam învârti volanul la patruzeci şi cinci de grade 
spre babord și îl ținu strâns. 

- Întoarce spre tribord! strigă Remi. 

Sam roti din nou volanul. 

- Ţine-l aşa, spuse Remi cu hotărâre. Trecură 
câteva secunde. Bine, întoarce-l ușor înapoi spre 
babord. Continuă să mergi... un pic mai mult... 
Perfect. Încetinește! 

Ca la un semn, curentul dispăru până când 
barca ajunse să plutească în față foarte încet. Golful 
începea să se lărgească treptat, lăsând un spațiu de 
mai bine de patru metri pentru ambele margini. 

- Ridică ancora, strigă Sam. Cred că suntem în 
siguranţă. 

Remi trase ancora şi se întoarse la cockpit. Din- 
spre bancuri se auzeau sunetele junglei pierzându-se 
în liniştea amurgului: cârâitul tânguitor al papagalilor, 
orăcăitul broaștelor şi zumzetul insectelor. 

- Totul e atât de liniştit, zise Remi, privind în jur. 
Puțin cam înfricoşător, dar paşnic. 

Sam luă harta din sertar, o desfăcu și o așeză pe 
acoperişul cabinei. Remi aprinse o lanternă. Sam își 
trecu degetul arătător de jur împrejurul insulei. 

- Avem nevoie de circumferință. 

Remi aduse compasul și îl plimbă peste linia 
coastei, marcând din când în când, cu un creion, 
promontoriile și punctele topografice. Când termi- 
nă, mâzgăli câteva calcule pe margine, apoi zise: 

- Sukuti Mare are circa cincisprezece kilometri. 
Sukuti Mică are în jur de opt kilometri. 

Sam se uită la ceas câteva clipe. 

- Putem ajunge la cealaltă gură a golfului în 
douăzeci de minute. Dacă barca Rinker o să patru- 
leze din nou, va trece pe lângă marginea de nord a 
acestui golf cam după douăzeci de minute. Dacă nu 
mai apare deloc înseamnă fie că pe timp de noapte 
nu patrulează, fie că fac controale o dată la câteva ore. 

- Dar nu ştim nimic sigur, răspunse Remi. Dacă 
luăm în calcul ultima variantă, riscăm să dăm nas 
în nas cu ei pe undeva chiar de-a lungul coastei. 
Să sperăm că-i vedem noi înainte să ne vadă ei pe noi. 

Sam încuviință. 

- Fă-mi o favoare. Caută-mi toate golfulețele şi 
intrândurile de-a lungul coastei. Va trebui să fim 
gata să ne ascundem în orice moment. 

Remi îndeplini sarcina în zece minute. 

- Avem de unde alege, dar nu este marcată şi 
adâncimea; sunt sigură doar de șase, şapte care sunt 
suficient de adânci pentru pescajul bărcii noastre. 

- Va trebui să ne orientăm instinctiv. 

- Deci marele tău plan... 

- Mi-ar plăcea să am unul, răspunse Sam. Sunt 
prea multe variabile. Ne bazăm pe faptul că vor muta 

clopotul acum şi nu mai târziu - fie că-l vor expedia 
undeva, fie că vor scăpa de el pe undeva. Pentru asta, 
sunt trei opțiuni: una dintre bărcile Rinker, iahtul 
sau elicopterul lui Okafor. Vom începe cu iahtul. 
Oricum ar acționa, clopotul va rămâne acolo până 
când se vor decide să-l mute. Dacă folosesc barca 
de viteză sau iahtul, eu zic să ne punem pălăriile de 
pirați şi să înscenăm o deturnare. 

- Iar dacă folosesc elicopterul? 

- Același plan. Doar că ne punem fularele de 
piloți. 

- Sam, dragule, nu ai prea multe ore de zbor cu 
elicopterul. 

- Cred că mă descurc pentru şase, opt kilometri 
până pe continent. Traversăm canalul în şase mi- 
nute - chiar înainte ca ei să apuce să organizeze 
o echipă de urmărire. Găsim un luminiș izolat pe 
undeva, aterizăm şi... 

Remi zâmbi. 

- Ne orientăm instinctiv? 

Sam ridică din umeri şi zâmbi la rândul lui. 

- N-avem altă posibilitate mai bună, consimți 
Remi, dar nu am luat în calcul multe variabile im- 
portante, unele care pot fi chiar dezastruoase. 

- Ştiu... 

- De exemplu, dacă suntem descoperiţi? Sunt 
mai mulţi decât noi şi au mai multe arme. 

- Ştiu... 

- Pe lângă asta, cea mai mare problemă: dacă au 
mutat deja clopotul? 

Sam ezită. 

- Atunci, s-a terminat tot. Dacă nu punem 
mâna pe el aici, l-am pierdut pentru totdeauna. 

Remi, relația noastră e ca o democraţie. Dacă nu se 
obține un vot unanim, renunțăm. 

- Nu dau înapoi, Sam, ştii asta. Totuşi, trebuie să 
pun o condiție. 
- Spune! 

- Să ne luăm câteva măsuri de siguranță. 


Când gura golfulețului apăru la orizont, soarele 
apunea deja: un oval oscilant de lumină aurie-porto- 
calie la capătul unui tunel. Când ajunseră la trei 
metri distanță, Remi cârmi barca înspre malul din 
dreapta şi apăsă maneta de accelerație până când 
ramurile care atârnau îi învăluiră ca o draperie. Aflat 
pe cabină, Sam dirija crengile mai groase în jurul 
catargului și a tangonului, până când barca se lipi 
de mal. Se târî până pe platforma frontală şi trase 
cu ochiul prin frunziş. 

- Văd perfect de aici, strigă el. 

Soarele coborâse dincolo de Sukuti Mare, învă- 
luind jumătatea vestică a insulei şi golfulețul în 
lumina amurgului. 

- Dacă mai fac un rond, adăugă el, vor reveni 
cam în cincisprezece, douăzeci de minute. 

- Merg să strâng echipamentul Aa să văd ce inai 
găsesc pe acolo. 

Remi cobori în cabină. Sam o auzea cum trebă- 
luia pe acolo. Reveni la cockpit și începu să fredoneze 
Summer Wind, melodia lui Frank Sinatra. Termi- 
naseră de cântat Hotel California a celor de la Eagles, 
In the Midnight Hour a lui Wilson Pickett și erau pe 
la jumătatea lui Hey Jude a formaţiei Beatles când 
Sam ridică mâna, semn că trebuiau să facă linişte. 

Se scurseră zece secunde. 

- Ce e? întrebă Remi. 

- Se pare că nu e nimic. Ba nu, acolo... Auzi? 

Remi ascultă câteva clipe, iar apoi auzi tot mai 
distinct duruitul îndepărtat al unui motor de barcă. 

- După pasul elicei, aş zice că funcționează bine, 
zise ea. 

- Vine dinspre nord-vest. S-ar putea ca musafirul 
nostru să-şi facă rondul. 

Dintre toate scenariile posibile pe care le luaseră 
în calcul - o a doua barcă de patrulare care să întâl- 
nească barca Rinker de-a lungul coastei nordice sau 
o alta care să o urmeze îndeaproape, înainte ca ei să 
apuce să plece din golfuleț -, al treilea era cel ideal. 
Cunoscând traseul bărcii Rinker şi viteza medie cu 
care se deplasa, puteau să aproximeze destul de precis 
poziția inamicului în orice moment. Dacă nu apărea 
ceva neprevăzut, aveau să ajungă la docuri cu mult 
înaintea bărcii de patrulare. 

Întins pe burtă, cu binoclul la ochi, Sam avea 
privirea ațintită înspre promontoriul aflat la cinci 
sute de metri în faţa sa. Duduitul motorului crescu 
în intensitate până când, în cele din urmă, apăru 
prora bărcii Rinker. După cum era de așteptat, la 
bord se aflau un şofer şi un individ care cerceta zona; 
nu mai puţin previzibil, barca viră înspre sus-est, 
mergând de-a lungul coastei. 

Apăru o luminiţă. 

- E în regulă, zise el, jumătate pentru sine, jumă- 
tate pentru Remi. N-au cum să ne vadă, dacă nu 
cumva ne caută chiar pe noi. 

- Ce șanse avem? 

- Nouăzeci şi cinci la sută. Poate nouăzeci. 

- Sam... 

- E-n regulă. Ţine-ţi capul jos şi pumnii strânşi. 

Barca Rinker continua să se apropie. Se afla 
deja cam la o sută de metri de golfuleţ şi se îndrepta 
chiar spre ei, în timp ce farul aluneca de-a lungul 
malului, măturând coroanele copacilor. 

- Terminaţi odată, băieți, murmură Sam. Nu-i 
nimic interesant aici... Vedeţi-vă de drum... 

Barca era acum la doar cincizeci de metri. 

Patruzeci. 

Treizeci. 

Sam luă o mână de pe binoclu și o duse încet 
înspre buzunarul lateral al pantalonilor scurți, de 
unde scoase pistolul. Şi-l aduse în față şi îl lăsă pe 
punte, la nivelul umărului. Trase piedica. 

Barca era acum la douzeci de metri distanță. 

- Remi, mai bine treci în cabină, șopti Sam. 

- Sam... 

- Te rog, Remi. 

Simţi barca legănându-se uşor în timp ce Remi 
cobora pe scară. 

Sam lăsă jos binoclul. Își şterse palma de turul 
pantalonilor, apoi apucă pistolul, îl întinse printre 
crengi și luă în vizor silueta adumbrită din spatele 
cârmei. Sam îşi desfăşură în minte ce avea să se în- 
tâmple: mai întâi şoferul, apoi reflectorul, după care 
cel de-al doilea bărbat, înainte ca acesta să apuce să 
tragă şi el. Câte două gloanţe pentru fiecare, apoi 
un moment de aşteptare, pentru a vedea dacă 
mai trăiau. 

Barca se apropia în continuare. 

Sam trase adânc aer în piept. 

Deodată, motorul bărcii se tură. Prora se ridică, 
viră la babord şi, în doar cinci secunde, barca dis- 
păru de sub privirile lui Sam. 

Sam expiră. Bătu de două ori în acoperișul cabi- 
nei. Peste câteva secunde, se auzi glasul şoptit al lui 
Remi: 

- Au plecat? 

- Au plecat. Uită-te pe hartă. Cât durează până 
trec de vârful nordic al insulei mici? 

Se auzi fâșâitul hârtiei în întuneric, urmat de 
- sunetul făcut de creion. 

- Aproape doi kilometri. Aşteptăm douăzeci şi 
cinci de minute şi n-ar trebui s-avem probleme. 


Ca măsură de siguranță, lăsară să se scurgă trei- 
zeci de minute înainte de a ieşi din golfuleț. Alune- 
cară de-a lungul malului nordic timp de patruzeci 
de minute, rămânând la o distanță constantă de 
cincisprezece metri față de plajă şi înaintând în 
permanență cu doar cinci kilometri pe oră, viteză 
frustrantă, dar la care sunetul motorului era abia 
perceptibil. 

Aplecată peste hartă, cu o lanternă între dinţi, 
Remi măsura cu compasul. Îşi ridică privirea, scoase 
lanterna din gură şi zise: 

- Barca de patrulare ar trebui să se apropie 
acum de extremitatea sudică a insulei mici. Avem 
un avans de cel puțin douăzeci de minute. 

Ajunseră la extremitatea nordică a insulei mari, 
opriră pentru a cerceta coasta cu binoclul, apoi 
porniră din nou. 

- Mai avem cam un kilometru până la docuri, 
zise Remi. 

- Ce părere ai? Oprim cam cu opt sute de metri 
înainte? 

- Sunt de acord. 

Parcurseră distanța în douăsprezece minute. 
La babord, porțiunea cu aspect selenar a insulei se 
întindea între plajă şi pădurea tropicală. Sam 
încetini, şi Remi cercetă cu privirea malul. ` 

- E bine aici, zise ea, apoi se cățără până la prora. 

Sam cârmi la babord, îndreptă prora spre plajă, 
urmă instrucțiunile concise ale lui Remi, până când 
aceasta strigă: 

- Opreşte! 

Sam stinse motorul, luă rucsacurile de pe punte 
şi i se alătură lui Remi pe platforma frontală. Remi 
cobori de-a lungul corpului bărcii, apoi Sam o apucă 
de încheieturi şi o lăsă încet în jos. Apa îi ajungea 
până la talie. Sam îi dădu rucsacurile. 

- Vino la mine, îi ceru Remi. 

- Poftim? 

- Ți-am spus să vii la mine. 

Sam zâmbi, apoi se aplecă până când Remi reuşi 
să-și lungească gâtul și să-l sărute pe obraz. 

- Ai grijă, zise ea. N-ai voie să te îneci. 

- Am înțeles. Ne vedem peste câteva minute. 


Următoarea parte a planului se dovedi mai puțin 
palpitantă. Sam schimbă în marșarier, întoarse 
prora, duse barca la câteva sute de metri de coastă 
şi lăsă ancora. Estimă că apa avea o adâncime de 
cincisprezece metri sub chilă. Cobori în cală și 
deschise cei cinci bocaporți ai bărcii. Când apa îi 
ajunse până la gambe, urcă pe punte, plonjă și 
începu să înoate. După doar cinci minute, se afla în 

apele puțin adânci, înaintând în picioare înspre locul 
în care îl aştepta Remi. 

Priviră cum barca se scufunda treptat, dispărând 
de sub privirile lor. 

Sam o salută milităreşte, apoi zise: 

- Eşti gata? 

Remi încuviință din cap. 

- Să-i dăm drumul! 


Capitolul 18 
Insula Sukuti Mare 


Cu Sam în frunte, înaintară fără zgomot timp de 
cincisprezece minute, încercând să meargă pe nisipul 
ud și mai tare, până când ajunseră la un promon- 
toriu înalt de şase metri şi care tăia plaja de-a curme- 
zişul. Sam se cățără pe piatra alunecoasă, găsi un loc 
plat mai jos de vârf și trase cu ochiul pentru a vedea 
ce se afla dincolo. După câteva secunde, se întoarse 
şi îi făcu semn lui Remi să i se alăture. 

Își înălțară amândoi capetele peste culmea 
stâncilor. La câteva sute de metri de-a lungul plajei, 
se vedea docul prelungindu-se înspre larg. lahtul era 
încă acostat într-o parte a acestuia, cu luminile 
gălbui strălucind prin draperiile subțiri ale cabinei; 
de cealaltă parte erau acostate bărcile Rinker. Nu se 
vedeau nici şoferul, nici pasagerul. 

- Cred că au luat-o pe scurtături dacă au ajunș 
aşa repede, zise Remi. 

- Probabil că înaintează destul de iute de-a lun- 
gul părţii sudice. Datorită binoclului marin pe care 

l-am văzut pe acoperiş, nimeni nu are cum să se 
strecoare din direcția aia. 

- Cel puţin noi ştim unde se află ei, adăugă Remi. 
Nu văd nici o mişcare. Tu? 

- Nimic. Avem două opțiuni, fie mergem pe 
uscat, fie prin apă. 

- E prea mult prundiş pe pantă şi nici un loc în 
care să ne putem ascunde, zise Remi. 

- De acord, mergem prin apă. 

- Cum vom urca la bordul iahtului? 

Sam focaliză binoclul până când reuşi să vadă 
scara laterală a iahtului. Deși avea o înălțime de doar 
un metru și jumătate, capătul era fixat de punte 
chiar în faţa ușii glisante a cabinei. 

- Nu vom folosi scara, spuse Sam. Se gândi preț 
de o clipă. În cabina bărcii noastre am văzut o 
ancoră... 

Remi întinse brațul şi bătu cu palma pe rucsac. 

- E aici. Vrei să improvizăm un cârlig pentru 
cățărare? 

- Ai ghicit. Ne agățăm de balustrada de la pupă 
şi ne urcăm pe sfoară. 

Coborâră înapoi pe nisip, apoi pătrunseră în 
valuri și porniră, perpendicular față de plajă, înotând 
fără zgomot, consumând cât mai puțină energie. 
După ce înaintară cincizeci de metri, cotiră spre sud, 
paralel față de plajă, până când ajunseră lângă doc. 
Se opriră, călcând apa pentru a rămâne la suprafață. 

- Vreo mişcare? întrebă Sam. 

- Nu pare să fie nimic. 

- Mergi înspre barca Rinker. 

Porniră din nou, înaintând cu ajutorul braţelor, 
în timp ce privirea le fugea în toate părțile, căutând 

să observe vreo mișcare. Ajunseră curând la pupa 
bărcii Rinker. Îşi traseră răsuflarea pentru o clipă, 
timp în care ascultară și priviră în jur. Din cabina 
iahtului auziră glasuri înfundate, urmate de o bufni- 
tură. Linişte. Încă o bufnitură. 

- Cineva bate cu ciocanul, șopti Sam. Pune 
mâna pe motorul ăla. 

Remi atinse motorul suspendat al bărcii Rinker 
cu dosul palmei. 

- E rece. De ce? 

- Asta va avea mai mult combustibil. Aşteap- 
tă-mă aici! E timpul pentru măsurile de siguranţă. 

Inspiră, se scufundă și înotă de-a lungul primei 
bărci Rinker până la a doua, aflată în capătul docu- 
lui. Apucă balustrada, se ridică și privi în jur. Nici 
o mișcare. Își făcu vânt peste balustradă, ajunse pe 
punte, iar apoi se târî până la scaunul şoferului. Se 
uită la contact. Deloc surprinzător, cheile nu erau 
acolo. Se răsuci pe spate, deschise panoul de sub bord 
şi se târî înăuntru. Aprinse lanterna şi analiză 
mănunchiurile de fire. 

- Exact ca-n vremurile bune, murmură Sam. 

În urmă cu doar cinci luni făcea același lucru la 
o altă barcă de viteză pe un lac din Alpii Bavarezi. 
Din fericire, la fel ca atunci, sistemul electric al bărcii 
Rinker nu era complicat: contactul, ştergătoarele, 
farurile şi claxonul. Cu ajutorul briceagului Swiss 
Army, Sam tăie toate firele, încercând să lase capetele 
cât mai scurte. Le strânse ghem și le aruncă peste 
bord, apoi ieşi şi închise panoul. Se târî până la 
balustradă, privi repede împrejur, apoi îşi dădu dru- 
mul în apă şi se întoarse la Remi. 

- Bun, dacă totul decurge cum trebuie, asta va fi 
barca cu care vom scăpa. Luăm clopotul, încercăm 
să scoatem iahtul din funcţiune, iar apoi aducem 
clopotul aici... 

- Cum? 

- Reușesc eu cumva. O să ne facem mai târziu 
griji pentru hernie. Aducem clopotul aici şi o şter- 
gem până să-şi dea cineva seama ce s-a întâmplat. 

- Şi dacă lucrurile nu decurg cum trebuie? Lasă, 
ştiu deja. Ne orientăm instinctiv. 


Ocoliră docul înot până la pupa iahtului şi îşi 
dădură imediat seama că, de aproape, acesta era mai 
mare. Balustrada de la pupa se afla la trei metri peste 
nivelul apei. Remi scoase din rucsac ancora luată 
de pe barca de pescuit. Sam o analiză. 

- E prea scurtă, îi şopti el la ureche, apoi îi făcu 
semn să-l urmeze. Reveniră la pupa bărcii Rinker. 
E timpul să punem în aplicare planul B, zise Sam. 
O să încerc să urc pe scară. 

Remi deschise gura să spună ceva, dar Sam 
continuă fără pauză: 

- E singura cale. Dacă sar de pe doc, fac prea mult 
zgomot. Urcă-te în barca de viteză şi fii gata să 
o ştergem rapid. 

- Nu. 

- Dacă mă prinde cineva, fugi. 

- Am spus că... 

- Fugi, du-te într-un loc populat şi sună-l pe 
Rube. Va şti el ce e de făcut. Dacă tu nu vei fi aici, 
Rivera va presupune că ai contactat autoritățile. Nu 
o să mă omoare - nu imediat. E prea deştept ca să 

facă asta; un cadavru îţi aduce mai degrabă probleme 
decât satisfacţii. 

Remi se încruntă şi îi aruncă o privire nimi- 
citoare. ; 

- Să zicem că ăsta e planul C. Planul B e cel în care 
nu te laşi prins. Suntem în rahat până la gât, Sam. 

- Ştiu. Stai cu ochii în patru. Îţi fac semn dacă nu 
e nimeni. Dacă ridic mâna cu degetele răsfirate, poți 
să vii; dacă ridic pumnul strâns, stai pe loc. 

Își dădu jos cămașa şi se descălță, înghesui pan- 
tofii şi haina în rucsac, apoi i-l dădu lui Remi. 

- Ce faci? întrebă ea. 

- Din haine se scurge apă, iar încălțămintea 
scârțâie. 

- Sam, ai luat lecții de comando fără să ştiu eu? 

- Nu, dar m-am mai uitat pe Military Channel. 

O sărută, apoi se scufundă, înotă pe sub barca 
Rinker şi ieşi la suprafaţă sub doc. Mai trase o dată 
aer în piept, se scufundă din nou şi înotă până lângă 
carena albă a iahtului. Înotă până la scară, iar apoi 
se opri. Auzea sunetul glasurilor înfundate din 
cabină. Erau doi bărbaţi, poate chiar trei. Încercă să 
discearnă câteva cuvinte sau măcar să-și dea seama 
câte voci erau, dar nu reuși. Se cățără pe doc, se în- 
tinse la pământ, aşteptă cu auzul încordat, apoi se 
ridică şi apucă scara. Se opri înainte de ultima treap- 
tă, îşi înălță capul, nu văzu nimic, aşa că se cățără 
pe punte. Se ridică și se lipi de peretele cabinei. 

Uşa glisantă se deschise. Pe podea se formă un. 
dreptunghi de lumină gălbuie. Cu inima în gât, Sam 
păşi rapid de-a lungul peretelui, coti înspre teugă și 
înlemni, respirând ritmic pentru a se linişti. 

Desluși zgomotul paşilor pe punte. Uşa fu în- 
chisă, iar apoi se auzi tropăitul paşilor coborând pe 
scară. Sam făcu un pas în față, privi la babord şi, cum 
nu văzu pe nimeni, mai făcu un pas pentru a privi 
dincolo de balustradă. O siluetă înainta de-a lungul 
docului. La capătul acestuia, într-un mic luminiș, se 
afla o platformă de transport pe benzină şi, chiar în 
spatele ei, o mașină albă pentru golf. Drumul din 
faţa lor vira, ducând la locul pentru aterizarea eli- 
copterelor şi apoi la vilă. 

Silueta se aplecă deasupra platformei, luă o greblă 
şi două lopeţi şi le azvârli în tufele de lângă drum. 

- Face loc pentru încărcătură, murmură Sam 
pentru sine. f 

Se întoarse spre barca Rinker, ridică pumnul 
strâns pentru câteva secunde, apoi se ghemui şi se 
trase lângă perete. 

Se auzi sunetul pașilor pe scândurile docului, apoi 
pe scară, urmat de zgomotul uşii glisante, închisă 
imediat după. Trecură trei minute. Uşa fu deschisă 
din nou. Bufniturile erau mai puternice acum. Se 
auzeau mai mulți paşi. Câteva gemete. Ceva greu fu 
împins pe punte... Sam trase cu ochiul dincolo de 
colț şi văzu trei bărbaţi în lumina de la uşa cabinei: 
Rivera, Nochtli şi Yaotl. Între ei se afla o ladă cam 
de aceleaşi dimensiuni cu cea pe care Sam o meşte- 
rise în Zanzibar. 

Yaotl, fiind cel mai solid dintre ei, cobori pe scară 
înaintea lăzii în timp ce Rivera şi Nochtli o împin- 
geau. Sam se retrase înapoi în umbră şi ascultă cum 
se chinuiau să coboare lada pe scară. Sam se târî de-a 
buşilea până la margine şi trase cu ochiul. 

Nochtli şi Yaotl înaintau de-a lungul docului, 
ținând fiecare lada de câte un mâner. Rivera mergea 
la câţiva paşi în spatele lor. Ajunseră cu toții în 
luminiş. Lada fu aşezată pe platformă. 

Rivera începu să vorbească în spaniolă. Sam nu 
prinse decât nişte fragmente: 

- ... du-o... elicopter... imediat. 

Porniră motorul platformei. Cauciucurile scrâş- 
niră pe scoicile care acopereau drumul. După câteva 
secunde, zgomotul motorului se auzi tot mai estom- 
pat, apoi se stinse. Sam riscă şi trase cu ochiul dincolo 
de balustradă. Rivera înainta de-a lungul docului, 
apropiindu-se de scară. Sam se trase înapoi şi se lipi 
de perete. Rivera urcă pe scară şi intră în cabină. 

Sam îşi calculă opțiunile. Nu era prea dornic să 
se înfrunte cu Rivera, un ucigaş bine pregătit şi cu 
experiență, dar, în momentul în care cei doi ajun- 
geau la elicopter, acesta avea să se înalțe, luând 
clopotul cu el. Mai mult, orice ar fi făcut în conti- 
nuare el și Remi, era mult mai uşor dacă putea scăpa 
de Rivera. Sam ştia că n-avea cum să folosească 
pistolul, pentru că zgomotul i-ar fi atras şi pe cei- 
lalți paznici. Trebuia să aleagă calea cea mai dificilă. 

Trase aer în piept şi se târî spre babord, de-a 
lungul peretelui, până la ușa glisantă. Se opri câteva 
clipe pentru a-şi repeta în minte acțiunile, apoi în- 
tinse mâna, apăsă mânerul cu degetul mare şi împin- 
se. Ușa se deschise scârțâind. 

- Nochtli? Yaotl? se auzi glasul lui Rivera di- 
năuntru. 

Sam făcu o jumătate de pas în spate, ridică 
pumnul drept şi şi-l încordă deasupra umărului. 

O umbră blocă lumina cabinei. 

De dincolo de tocul uşii, apăru nasul lui Rivera, 
apoi bărbia şi ochii. Pumnul lui Sam țâşni înainte, 
țintind tâmpla lui Rivera, dar reflexele acestuia 
acționară de-ndată, și îşi întoarse capul într-o parte. 
Pumnul lui Sam alunecă pe tâmpla lui Rivera. 
Temându-se ca acesta să nu se dezmeticească şi să 
apuce arma pe care, fără îndoială, o purta la el, Sam 
se strecură pe uşă. Cu colțul ochiului, Sam îl văzu 
pe Rivera în dreapta sa. După cum se așteptase, acesta 
era cu mâna la spate, încercând să scoată ceva. 

Anii de antrenament la judo se făcură acum 
simțiți. Instinctiv, Sam estimă postura şi poziția lui 
Rivera și văzu imediat punctul slab: fiind încă per- 
plex, Rivera se proptea de perete, străduindu-se să-şi 
revină şi sprijinindu-și toată greutatea pe piciorul 
stâng. Sam ignoră mâna cu arma și îi aplică rapid 
o De Ashi Harai - o măturare frontală cu piciorul -, 
care îl lovi sub glezna stângă. Rivera se prăbuși într-o 
parte şi alunecă de-a lungul peretelui, dar mâna cu 
arma continua să se ridice. Sam văzu pistolul, 
întinse mâna, îi apucă încheietura și, folosindu-se 
de avântul brațului, izbi mâna lui Rivera de perete. 
Sam auzi osul trosnind. Pistolul căzu şi se rostogoli 
pe carpetă. 

Cu mâna încă încleștată pe încheietura lui 
Rivera, Sam făcu un pas larg în spate, îşi schimbă 
centrul de greutate şi îşi răsuci coapsele, aruncându-l 
pe Rivera pe podea. Sam îi dădu drumul la încheie- 
tură şi se lăsă peste spinarea lui Rivera. Își înlănţui 
braţul în jurul gâtului acestuia, încercând să-l 
sufoce de la spate. Rivera reacționă de-ndată, lovind 
fulgerător cu cotul în spate, nimerindu-l pe Sam sub 
ochi. Privirea îi scânteie şi i se înceţoșă. Își întoarse 

fața și simți o altă lovitură de cot în ceafă. Sam 
inspiră puternic și își încolăci antebraţul, cuprinzând 
şi mai mult gâtul lui Rivera. Folosindu-și picioarele 
pentru contragreutate, Sam se rostogoli spre stânga, 
trăgându-l pe Rivera după el. Acesta fu momentul 
în care Rivera greşi: intră în panică. Încetă să mai 
lovească cu cotul și începu să zgârie brațul din jurul 
gâtului său. Sam îşi întări priza, își apucă bicepsul 
stâng cu mâna dreaptă, strânse în timp ce își împin- 
se capul în față, aducând bărbia lui Rivera înspre 
pieptul său, apăsând astfel asupra arterelor carotide. 
Aproape imediat, Rivera se zbătu cu mai puțină 
putere. Mai trecu o secundă, și corpul i se înmuie. 
Sam îl mai ținu câteva clipe, apoi îl aruncă de pe el. 
Se ridică în genunchi și îi verifică pulsul şi respirația: 
era viu, dar cufundat într-un somn profund. 

Sam își trase răsuflarea preţ de zece secunde, apoi 
se ridică. Își duse mâna la pomete; degetele i se um- 
plură de sânge. Deschise ușa, privi împrejur pentru 
a se asigura că nu era nimeni şi ridică mâna cu de- 
getele răsfirate. Reveni în cabină. 

Peste un minut, Remi intra pe ușă. Privi corpul 
nemișcat al lui Rivera, apoi se uită la Sam și lăsă 
rucsacurile să cadă la podea. Fugi înspre Sam, şi se 
îmbrățişară. Se rupse apoi din strângerea lui. Cu 
degetul arătător, îi întoarse chipul într-o parte şi în 
alta. Se încruntă. 

- Arată mai rău decât e în late. zise Sam. 

- Şi de unde ştii tu cum arată? O să ai nevoie 
de copci. 

- N-am să mai pot participa la concursurile de 
frumuseţe. 

Remi făcu semn înspre Rivera și zise: 

- E...? 

- Doarme doar. O să fie foarte furios când se 
va trezi. 

- Atunci, ar fi mai bine să nu mai stăm mult 
pe-aici. Presupun c-o să încercăm să deturnăm 
elicopterul, nu? 

- Dacă tot au fost atât de amabili şi au urcat clo- 
potul la bord... Ar fi nepoliticos din partea noastră 
să nu apreciem efortul. Barca Rinker... Ai...? 

- Am smuls firele şi le-am aruncat în apă. Ce 
facem acum? Îl legăm? 

- N-avem timp. Avem avantajul că o să-i luăm 
pe nepregătite. Dacă se întoarce cineva să-l caute, 
pierdem avantajul ăsta. Sam privi împrejur. Făcu 
câțiva pași în față şi deschise o ușă în spatele căreia 
se găsea o scară care urca. Acolo e puntea de co- 
mandă. Urcă şi strică-le aparatele de comunicație. 

- Telefonul prin satelit şi radioul, da? zise Remi. 

Sam încuviință din cap. 

- Eu o să cobor în cală să văd dacă dau peste 
vreun aruncător de rachete. 

- Poftim? 

- O să avem companie la platforma pentru 
elicoptere, și nu cred că o să fie foarte bucuroşi să 
ne vadă. Dacă găsesc ceva mare, zgomotos și înfri- 
coşător, poate îi fac să se răzgândească. Sam 
îngenunche, luă arma lui Rivera - un alt pistol semi- 
automat Heckler & Koch - și i-o dădu lui Remi. Ea 
o privi câteva clipe, apoi scoase cu dexteritate în- 
cărcătorul, verifică muniţia, băgă încărcătorul la loc, 
puse piedica şi o băgă la brâu. 

Sam se uită la ea cu ochi mari. 

- Home & Garden Television, zise Remi. 

- Bine. Ne întâlnim aici în două minute. 

Remi urcă pe scară, iar Sam cobori în cală. 
Răscoli prin toate cele şase camere de dormit, dar 
găsi o singură armă, un revolver Magnum .357. Urcă 
înapoi pe scară. Remi îl aștepta. 

- Cum te-ai descurcat? întrebă el. 

- Am smuls staţiile și le-am aruncat peste bord. 

- E suficient. Bravo. Ceilalți îl aşteaptă pe Rivera. 
Dacă avem noroc, o să fie Yaotl, Nochtli, paznicul 
şi pilotul. Cel mult patru oameni. Conducem până 
acolo şi sperăm să nu devină suspicioşi decât atunci 
când va fi prea târziu. 

- Şi dacă ne aşteaptă o gaşcă întreagă? 

- Ne retragem. 


Capitolul 19 
Insula Sukuti Mare 


- Ţine-te bine, îi zise Sam lui Remi. 

Opri maşina de golf şi trase frâna de mână. În 
față se zărea culmea drumului. Merse pe jos până 
când putu vedea dincolo de ea. La treizeci de metri 
în față era un luminiş unde drumul se bifurca 
înspre vilă. La dreapta luminișului, scăldată în 
lumina unui felinar montat în vârful unui stâlp, 
se găsea platforma pentru elicoptere. 

Sam se întoarse la maşină. 

- Câţi sunt? întrebă Remi. 

- N-am văzut decât trei: paznicul, Nochtli și 
Yaotl. Stăteau împreună la marginea platformei. Cu 
toții au pistoale-mitralieră AK-74, dar le țin atârnate 
la umăr. Nici urmă de pilot. Fie e la vilă, fie aşteaptă 
în elicopter. 

- Să nu te superi, Sam, dar sper că e a doua va- 
riantă. Dacă-l convingem să piloteze el... 

- Nu m-am supărat. 

- Clopotul unde era? 

- Nu mai era încărcat pe platforma de transport. 
Se pare că l-au cărat ei. Mă ocup eu de cei trei; tu 
fugi direct spre elicopter. Eşti gata? 

- Pe cât posibil. Se ghemui pe podeaua maşinii de 
golf şi îşi strecură capul sub bordul din fibră de sticlă. 
Se uită înspre Sam. Nu prea semeni cu Rivera. 

- Dacă reuşim să ne apropiem destul de mult şi 
suficient de repede, nu va mai conta. 

Sam scoase pistolul Heckler & Koch şi Magnumul 
din buzunare, le aşeză lângă el, apoi cobori frâna de 
mână și apăsă accelerația. Maşina porni, şi peste 
câteva secunde trecuseră deja de culme şi se în- 
dreptau spre luminiş. Rezistă impulsului de a apăsa 
pedala până la podea. 

- Mai sunt cincisprezece metri, îi şopti el lui 
Remi. Încă nu ne-au văzut. 

Când mai erau zece metri, Yaotl îşi înălță capul 
şi observă mașina. Le spuse ceva celorlalți. Aceştia 
se întoarseră. Toate privirile erau îndreptate înspre 
maşină acum. 

- Nici o reacție până acum, zise Sam. Ţine-te 
bine! Intrăm. 

Apăsă puternic accelerația, și maşina țâşni, par- 
curgând ultimii cinci metri în câteva secunde. Sam 
călcă frâna, activă mecanismul de parcare, luă mâi- 
nile de pe volan, apucă ambele pistoale şi sări chiar 
în faţa celor trei, la marginea cercului de lumină de 
la felinar. 

- Bună seara, domnilor, zise el. 

- Tu..., murmură Yaotl. 

- Noi, îl corectă Sam. 

Fără să scoată un cuvânt, Remi ieşi din maşină 
şi i se alătură lui Sam, care se adresă grupului: 

- Purtaţi-vă firesc. Nu s-a schimbat nimic. Sun- 
teți trei tipi care stau de vorbă. Vă rog, zâmbiţi larg. 

Sam și Remi deciseseră că era mai sigur să pre- 
supună că platforma pentru elicopter era supra- 
vegheată de binoclul de pe acoperiş. Pentru a evita 
orice bănuială, Yaotl şi ceilalți doi trebuiau să-și 
păstreze armele până când Sam şi Remi erau gata 
de plecare. 

- Remi, vezi ce poți să faci cu felinarul ăla. 

Având grijă să rămână la marginea cercului de 
lumină, Remi se apropie şi analiză stâlpul. 

- Nu are întrerupător, dar cablurile urcă din pă- 
mânt. Cred că are voltaj standard 10:1. 

- E frumos din partea lui Okafor că ne uşurează 
treaba, zise Sam. În timp ce prin liniile de voltaj de 
tip 20:2 circula suficient curent pentru a te electro- 
cuta, cele de tip 10:1 puteau doar să te scuture 
zdravăn. Crezi că reușeșşti să ajungi la elicopter fără 
să fii văzută? 

- Cred că da. Mă întorc imediat. 

Se întoarse şi se strecură în niște tufe de lângă 
platforma pentru elicopter. Apăru peste treizeci de 
secunde pe partea cealaltă şi, folosindu-se de eli- 
copter pentru a se ascunde, fugi până la ușa pilo- 
tului. Ținându-și pistolul îndreptat spre pilot, reveni 
pe acelaşi drum pe care se afla Sam. Pilotul era un 
bărbat de culoare scund, îmbrăcat în salopetă 
albastră. Pe chip i se citea teama nedisimulată. 

- Lada e la bord şi e gata fixată cu coarde, zise 
Remi. 

- Unde e Rivera? îl întrebă Yaotl pe Sam. 

- Trage un pui de somn. 

Paznicul îşi mişcă mâna, încercând să ajungă pe 
furiş la armă. Sam ridică pistolul şi i-l îndreptă 
spre cap. 

- Stai cuminte, zise Sam, iar apoi adăugă în 
swahili: Usifanye hivyo! Paznicul se opri şi îşi lăsă 
brațul pe lângă corp. 

- Remi, le-ai luat? 

- Sunt la mine. 

Sam făcu un pas în spate şi îi făcu semn pilotului 
să îl urmeze. 

- Cum te cheamă? 

- Jingaro. 

- Eşti pilotul lui Okafor, nu? 

- Da. 

- Ştii bine engleză. 

- Am făcut şcoala catolică. 

- Vreau să pilotezi elicopterul pentru noi. 

- Nu pot să fac asta. 

- Ba da, poți. 

- Dacă fac asta, Okafor mă omoară. 

- Dacă nu faci asta, te omor eu. 

- Nu aşa cum o să o facă el. Și poate că-mi ucide 
şi familia. Te rog, eu doar pilotez pentru el. Nu sunt 
băgat în asta. Vezi că nici n-am armă. Sunt doar 
pilotul elicopterului. 

- Ai minţit când ai zis de familia ta? 

- Nu, e adevărat. Îmi pare rău că nu te pot ajuta. 
Nu-mi place de domnul Okafor, dar n-am ce face. 

Sam se uită în ochii lui Jingaro și hotărî că 
spunea adevărul. 

- Elicopterul e pregătit de zbor? 

- Da. Eşti pilot? 

Sam ridică din umeri. 

- Am pilotat aparate cu rotor, dar n-am învățat 
decât să decolez, să planez şi să aterizez. 

Jingaro ezită, apoi zise: 

- Modelul ăsta e echipat cu un cuplor pentru 
portanță. E în partea dreaptă a panoului de control. 
Scrie HVCP sub el. Cât timp menții nivelul de zbor, 
poți să activezi cuplorul, şi aparatul trece pe portanță 
automată. De asemenea, pedalele palonierului se 
apasă mai greu. Aşa îmi plac mie. Reduc riscul de a 
compensa prea mult. Aşa că nu te teme să le apeşi 
mai tare. Să nu depăşeşti viteza de o sută de noduri. 
E mai uşor să-l manevrezi aşa. 

- Mersi. 

- Cu plăcere. Acum, loveşte-mă! 

- Poftim? 

- Loveşte-mă! Dacă Okafor bănuiește că... 

- Am înţeles. Mult noroc! 

- Şi ție! 

Sam îşi trase braţul în spate și îl lovi pe pilot în 
nas cu podul palmei. Nu-l lovi atât de puternic cât 
să-i rupă osul, dar sângele începu să-i şiroiască. 
Pilotul se împletici și căzu pe spate. 

- Acolo să rămâi, urlă Sam. Nu te mişca. Remi, 
vezi binoclul marin din locul în care eşti? 

Remi duse mâna la spate, scoase binoclul din 
rucsac şi îl îndreptă spre acoperișul vilei. 

- Îl văd. Acum sunt îndreptate spre sud. Se rotește 
uşor înspre noi. Peste vreo treizeci de secunde va avea 
în vizor elicopterul. 

Sam se întoarse înspre paznic. 

- Unazungumza kiingereza? zise el în swahili. 
Vorbeşti engleza? 

- Puțin engleză. 

Sam arătă înspre maceta pe care acesta o avea 
prinsă la curea și zise: 

- Kisu. Bwaga Ku. Cuţitul. Aruncă-l! Sam arătă 
înspre locul de la picioarele lui şi strigă: Acum! 

Paznicul desfăcu maceta de la curea şi o aruncă 
înspre Sam, iar acesta o ridică. 

- lată cum o să facem, le zise el. O să înaintăm 
până la elicopter. Noi mergem în față, iar voi veniți 
la pas în spatele nostru, răsfirați în rând... 

- De ce? întrebă Yaotl. 

- Voi veţi fi sacii de nisip dacă începe cineva să 
tragă în noi. Yaotl, asigură-te că pricep şi ceilalți cum 
stă treaba. 

- N-o să vă meargă... 

- Poate că nu, dar tot merită să încercăm. 

- Şi dacă refuzăm? 

Cel care întrebă era Nochtli. 

- Dacă tot ai adus vorba, pe tine te împușcăm 
primul. 

- Nu cred că veţi face asta, zise Yaotl. Şi, chiar 
dacă o faceți, paznicii lui Okafor vor ajunge aici în 
mai puțin de un minut. 

- Poate că așa e, dar noi n-o să mai fim pe-aici. 
Sam făcu un pas în faţă şi îi înfipse Magnumul în 
piept. Ții minte când ai stat la vila noastră? 

- Da. 

- Ne-am purtat bine cu tine. 

- Aşa e. 

- Ei bine, s-a terminat cu bunăvoința. Pentru a-şi 
întări vorbele, Sam ridică Magnumul la tâmpla lui 
Yaotl. Vrei să ţi-o dovedesc? 

Yaotl scutură din cap. 

- Asigură-te că toți ceilalți au priceput planul. 

Yaotl îi traduse mai întâi lui Nochtli, apoi paz- 
nicului în forma pidgin a limbii swahili. Ambii 
încuviințară din cap. 

- Unde veți merge, domnule Fargo? întrebă Yaotl. 
Dacă ați fi ştiut să pilotați, n-aţi fi vorbit cu pilo- 
tul. Dacă renunțați acum și vă predați... 

“ Sam îl întrerupse. 

- Ne-am cam săturat de Insula Coşmarului. 
Plecăm, și luăm și clopotul cu noi. 

- Clopotul... E chiar așa de important încât 
merită să muriţi pentru el? 

- E atât de important încât ați ucis nouă turişti 
din cauza lui? interveni Remi. Sam, încearcă doar să 
ne întârzie. 

Sam încuviință din cap. 

- Stai cu ochii pe ei. Eu o să încerc să fac să 
dispară mașinile alea. Yaotl, scoate-ți şireturile de la 
bocanci şi dă-mi-le. 

Yaotl se aplecă, își scoase șireturile, le făcu ghem 
şi le aruncă în față. Sam le luă și se îndreptă spre 
mașina de golf. În doar treizeci de secunde, blocă 
volanul cu unul dintre şireturi. Lăsă frâna de mână, 
se opinti în bara de protecție din față şi împinse 
mașina peste marginea dealului, de unde începu să 
ruleze singură. După câteva secunde, fu înghițită de 
întuneric. Repetă același procedeu cu platforma de 
transport, apoi reveni lângă Remi. 

- Eşti gata? întrebă el. 

- Să zicem că da. 

- Nu ştiu în cât timp vor reacționa după ce se va 
stinge felinarul, aşa că e bine să ne mişcăm cât mai 
repede. 

Sam urmări binoclul de pe acoperiș, până când 
se roti înspre stâlpul de iluminat. Remi îl opri: 

- Stai puţin, Sam. Apoi li se adresă lui Yaotl și 
celorlalți: Întoarceţi-vă cu faţa spre elicopter. 

Grupul se conformă. i 

- Acum uitați-vă în sus direct la lumină. Din 
nou, cei din grup se conformară. Apoi zise către Sam: 

- Ca să le strice vederea de noapte. 

Sam zâmbi. 

- Alt motiv pentru care te iubesc. 

Urmări prin binoclu poziția dispozitivului de 
supraveghere de pe acoperiş până când fu îndreptat 
înspre sud-vest, apoi păşși în față, îngenunche lângă 
stâlpul de iluminat, își trase răsuflarea și, cu mar- 
ginea macetei, lovi linia electrică. Se auzi un trosnet 
şi se declanşă o ploaie de scântei. Sam își trase brusc 
mâna. Lumina se stinse. 

- Eşti teafăr? îl întrebă Remi. 

- Da, dar m-a scuturat puțin. Bun, să mergem! 

Se separară, unul dintre ei mergând în sensul 
acelor de ceasomic, celălalt în sens invers, până când 
ajunseră în fața grupului. 

- Veniţi înspre noi, le ordonă Sam. 

Clipind și scuturându-şi capul din cauza orbirii 
temporare, Yaotl şi ceilalți începură să înainteze. Cu 
Remi în față şi Sam în spatele lor, ținând pistolul 
îndreptat spre ei, începură să se deplaseze spre 
elicopter. 

- Mai sunt şase metri, strigă Remi. Trei metri, zise 
ea imediat. 

Sam se opri din mers. 

- Opriţi-văl Împrăştiați-vă! ordonă el. lar apoi, 
către Remi: O să pregătesc aparatul pentru zbor. 

- Îi țin eu în vizor. 

Sam aruncă rucsacurile în cabină, apoi deschise 
uşa pilotului și se urcă. Cu ajutorul lanternei, 
vizualiză panoul de control și indicatoarele, încer- 
când pe cât posibil să ignore numărul halucinant de 
opțiuni ale Eurocopterului și să se concentreze 
asupra instrumentelor de bază. Nu avu nevoie decât 
de treizeci de secunde pentru a găsi ceea ce căuta. 

Apăsă întrerupătorul bateriei. Lămpile interioare 
şi panoul de control se treziră la viață. Porni apoi 
pompa pentru combustibil, urmată de contactul 
auxiliar care preactiva turbina. După ce vui preţ de 
câteva secunde, turbina porni și începu să se răsu- 
cească. Rotoarele începură să se învârtă, mai încet 
la început, dar treptat viteza crescu, iar acul taho- 

“metrului începu să urce. 

Sam se aplecă pe geam și îi strigă lui Remi: 

- Ia-le armele! 

Remi transmise ordinul grupului și, rând pe 
rând, fiecare bărbat făcu un pas în față și își aruncă 
arma în compartimentul de transport al elicopteru- 
lui. Remi le făcu semn cu mâna să se retragă, până 
când ieșiră în afara razei rotorului. 

În cabină, Sam văzu cum acul tahometrului 
ajunge la 100%. 

- E timpul să ne luăm rămas-bun, îi strigă el lui 
Remi. 

- Mă bucur, răspunse ea și urcă în cabină. 

Urmărind grupul cu colțul ochiului, îndesă 
armele în curelele de siguranță de pe peretele 
cabinei. 

- Ține-te de ceva, îi ceru Sam. 

Îşi înfăşură mâna liberă î în jurul curelelor de 
siguranţă. 

- Gata! 

Sam verifică maneta pentru control ciclic aflată 
între picioare, apoi, într-o parte, pe cea pentru con- 
trol colectiv, se uită la ceasul care indica pasul pale- 
telor și, în cele din urmă, apăsă pedalele pentru 
anticuplu până când se obişnui cu ele. Activă contro- 
lul colectiv, și elicopterul începu să se ridice treptat. 
Verifică iute controlul ciclic, deplasând elicopterul 
spre stânga, apoi spre dreapta, după care îi ridică și 
îi cobori botul. 

- Sam, avem o problemă! strigă Remi. 

- Ce? 

- Uită-te în dreapta! 

Sam privi pe geamul lateral. Avu nevoie de câteva 
secunde pentru a-și da seama ce se întâmpla: Yaotl 
şi ceilalți doi o luaseră la fugă, în timp ce o formă 
dreptunghiulară întunecată sărise peste bolovanii 
care delimitau locul de aterizare și se îndrepta spre 
elicopter. Era platforma pentru transport. În lumina 
palidă a lunii, Sam îl zări pe Rivera cocoșat la volan. 

- N-a vrut să mai doarmă, strigă Remi. 

- Ştiam eu c-am uitat ceva, urlă Sam. Cheile! 

Reveni cu privirea asupra panoului de zbor, ma- 
nevrând maneta pentru control colectiv, străduin- 
du-se să câștige altitudine. Grăbit fiind, trase de 
maneta pentru control ciclic spre dreapta și apăsă 
pedala de control a asietei. Elicopterul se înclină spre 
dreapta, iar coada începu să se rotească. Încercă să 
compenseze. Elicopterul pică la pământ, ricoșă în 
urma impactului și se ridică din nou. Sam mai. 
aruncă o privire pe geamul lateral. 

Platforma de transport era la zece metri distanță 
şi se apropia vertiginos. Dintr-o parte, o siluetă - cel 

mai probabil Nochtli - țâșni și se aruncă în remorca 
platformei. 

- Încetineşte-i! strigă Sam. Trage spre motor! 
E o țintă mai mare! 

Din spate, Remi începu să tragă cu un AK-74 în 
rafale scurte de câte trei gloanțe, căutând să ni- 
merească în pământul din fața platformei de 
transport, dar fără rezultat. Schimbă ținta. Gloanţele 
ricoşau acum din partea frontală a caroseriei, 
scoțând scântei la contactul cu barele de protecție 
şi spărgând în bucăți fibra de sticlă. De sub capotă 
începu să se ridice fum. Vehiculul se poticni și în- 
cetini, dar nu înainte de a dispărea din câmpul vizual 
sub corpul elicopterului. 

Sam trase de maneta pentru control colectiv, 
încercând să câștige altitudine. 

- Nu-i mai văd, strigă Remi. 

Sam privi pe geam în ambele părți. 

- Unde... 

Subit, elicopterul se aplecă într-o parte și apoi 
începu să piardă altitudine, cu ușa laterală care era 
încă deschisă înspre pământ. Remi simţi cum îi fug 
picioarele și începu să alunece spre deschizătură. 
Dădu instinctiv drumul armei pentru a se apuca de 
curelele de siguranță. Mitraliera alunecă pe punte, 
se lovi de cutia clopotului și dispăru prin uşa 
deschisă. 

- Am pierdut un AK! zise Remi. După nici o clipă, 
o mână apăru prin deschizătură, încercând să se 
prindă de unul dintre mânerele de pe punte. Capul 
lui Nochtli deveni vizibil. Avem și un pasager! 
strigă Remi. 

Sam privi peste umăr. 

- Loveşte-l cu piciorul! 

- Ce? 

- Zdrobeşte-i degetele! 

Remi își încordă piciorul și apoi îl avântă în jos, 
înfigându-și călcâiul în degetul mic al lui Nochtli. 
Acesta urlă de durere, dar rămase agăţat. Gemând, 
îşi trase corpul pe punte și întinse mâna spre coar- 
dele cu care era fixată lada. Remi își încordă piciorul 
pentru a mai lovi o dată. 

De dedesubt se auziră trei trosnete simultane. 
Gloanţele răpăiră prin ușa cabinei. 

- Sam! 

- Am auzit! Ţine-te bine, o să încerc să scap de el! 

Sam smuci elicopterul spre stânga și privi pe 
geam în ambele părţi, încercând să-și dea seama de 
unde se trăgea. În dreapta, Rivera stătea pe remorca 
platformei, având la umăr patul armei scăpate de 
Remi. Un flash portocaliu țâşni pe gura ţevii. În 
geamul cockpitului apăru o spărtură în formă de 
pânză de păianjen. Trase de maneta pentru control 
ciclic, continuând să ducă elicopterul spre stânga, 
înspre copacii de la marginea terenului pentru ate- 
rizare. Trase de maneta pentru control colectiv, în- 
cercând să câștige altitudine. 

În cabină, Remi își încordă din nou piciorul și îl 
lovi pe Nochtli în coapsă cu călcâiul. Nochtli icni 
şi căzu cu fața pe punte, spărgându-și nasul. Ținân- 
du-se cu o mână de curelele de siguranță, Remi se 
întinse în sus, căutând una dintre arme. 

Sam privi spre stânga și văzu conturul întunecat 
al vârfurilor copacilor profilându-se dincolo de 
geam. Un glonţ sfâşie căștile aflate pe locul de lân- 
gă Sam, îi trecu pe lângă bărbie și perforă parbrizul. 

Gemu și trase de maneta pentru control colectiv, 
dar era deja prea târziu. Crengile copacilor zgâriau 
burta elicopterului. 

- Hai odată, hai odată, bolborosi el. Remi, poți 

să... 
- Sunt cam ocupată! 
O creangă se agăță de coada elicopterului, și apa- 
ratul se roti în sensul acelor de ceasornic precum un 
titirez. O serie de semnale de alarmă începură să 
țiuie în cockpit. Leduri roșii și portocalii pâlpâiau pe 
panoul de control. Sam trăgea de ambele manete, 
încercând să echilibreze aparatul. Ramurile copacilor 
măturară geamurile cockpitului. 

Remi atinse patul de lemn al uneia dintre mitra- 
liere; îl apucă, trase cu putere, şi arma se desprinse 
din curele. Apoi se înțepeni. Remi își înclină capul 
pe spate. Partea frontală a armei era agățată de o 
curea. În ușă, Nochtli se ridica folosind forța'bra- 
telor. Îşi trecu unul dintre genunchi peste marginea 
cadrului și începu să se târască înspre Remi. Mâna 
îi alunecă de pe patul mitralierei; degetele atinseră 
un tub metalic - țeava unui pistol. Îl apucă și îl 
scoase dintre curele. Nochtli își încleștă mâna liberă 
pe glezna ei. Remi strânse din dinți și aplică un re- 
vers cu pistolul. Patul îl lovi pe Nochtli în bărbie. 
Capul i se smuci lateral și ochii i se dădură peste cap. 
Rămase îngenuncheat pentru o clipă, se clătină, apoi 
căzu pe spate și dispăru prin deschizătura ușii. 

- Am scăpat de el! strigă Remi. 

- Tu eşti bine? 

Trase de câteva ori aer în piept și răspunse: 

- Sunt năucă și agitată, dar încă aici! 

Gloanţele ropotiră pe fuzelaj. Sam văzu o des- 
chizătură în frunziș, manevră maneta de control 
ciclic și pedala asietei, răsucind nasul elicopterului 
până când îl îndreptă în direcția corectă, apoi 
înclină aparatul în față și trase de maneta pentru 
control colectiv. În zgomotul crengilor care zgâriau 
aluminiul, elicopterul se avântă în față și ieși în 
luminiș. Împinse maneta de control colectiv şi 
cobori elicopterul dincolo de lizieră. Se opri, planând 
la șase metri deasupra pantei, căută contactul HVCP 
de care îi zisese Jingaro și îl activă. Elicopterul se 
zgâlțâi puţin, alunecă în lateral, coborî, după care 
începu să planeze. Semnalele de alarmă încetară și 
ledurile de pe bord se stinseră. Sam luă mâinile de 
pe manete pentru a face o probă și respiră ușurat. 
În spate, Remi se târî în lateral și trase ușa, închi- 
zând-o. Răpăitul rotoarelor încetă. 

Sam se întoarse și își întinse braţul prin spațiul 
dintre scaune. Remi îl apucă de mână și se trase 
înspre el. 

- Eşti bine? întrebă Sam. 

- Da. Tu? 

Sam răspunse printr-o înclinare a capului. 

- Hai să plecăm de-aici. Cred că ne-am cam exas- 
perat gazdele. 


Capitolul 20 
Insula Sukuti Mare 


Tocmai treceau de coasta sudică a insulei, când Sam 
îşi dădu seama că focurile trase de Rivera nu afec- 
taseră doar fuzelajul elicopterului. Pedalele de con- 
trol ale asietei se apăsau prea ușor, în timp ce 
manetele de control ciclic și colectiv își pierduseră 
din sensibilitate, răspunzând la comenzi cu o mică 
întârziere. 

- Ce părere ai? întrebă Remi, cu fața strecurată 
printre scaune. 

- S-ar putea să fie sistemul hidraulic. Urmări 
indicatoarele de bord, verificând presiunea uleiului, 
temperatura, turația... De asemenea, motorul e 
cam încălzit și presiunea uleiului e instabilă. 

- Ce înseamnă asta? 

- Nu e de bine. 

- Cât mai avem până la plajă? 

- În jur de cinci kilometri. 

- Putem să presupunem că Rivera nu va renunța. 

- Aşa cred și eu. Problema e dacă vor lua legătura 
cu cineva și cât de repede vor reacționa. 

- Sau cât le va lua până vor reuși să repare 
bărcile Rinker. 

- Aşa e. Să văd dacă reuşesc să mai reglez eli- 
copterul. 

Sam manevră aparatul cu grijă, reducând altitu- 
dinea și viteza până când ajunseră la treizeci de metri 
deasupra apei și la o viteză de şaizeci de noduri - 
circa 110 km/h. Marea se întindea calmă sub ei, o 
suprafață întunecată, cu excepția reflexiei luminilor 
de navigare ale elicopterului. 

- Sam, ne vor urmări după lumini, zise Remi. 

- Cu sau fără ele, ne pot vedea cu ajutorul 
binoclului de pe acoperiș. După ce trecem de plajă, 
le sting. Nu ne vor mai putea sesiza pe fundalul 
pământului. 

- Presupui că vor veni după noi. 

- Trebuie să o fac. Îşi aruncă repede privirea peste 
indicatoarele de bord. Temperatura motorului a mai 
scăzut puțin. Dar presiunea uleiului e tot aiurea, iar 
sistemele de control au cursa prea lungă. 

- Atunci e sistemul hidraulic. 

- Cel puţin. Orice problemă de tipul ăsta ne 
poate duce pe fundul oceanului. Nu mai avem 
nevoie decât de vreo patru minute. 

- Mai trebuie și să reușeşti să aterizăm fără să ne 
sfărâmăm, adăugă Remi. 

- Da, şi asta. 

Pe geam vedeau cum coasta de est a Africii se 
transforma, dintr-o pată nedefinită, în fragmente 
identificabile de masă terestră: copaci, plaje cu nisip 

alb, dealuri vălurite, râuri și pâraie care traversau în 
zigzag suprafața pământului. 

La un kilometru de plajă, Sam simți maneta 
pentru control ciclic vibrându-i în mână, apoi o 
bufnitură puternică deasupra capetelor. Cockpitul 
şi cabina începură să se zguduie. Se declanșă o alar- 
mă. Lumini galbene și roșii începură să clipească. 

- Nu e un semn prea bun, zise Remi cu un zâm- 
bet încordat. 

- Nu prea, consimți Sam. Prinde-te de ceva. O să 
ne zgâlțâie puțin. | 

Ridică maneta pentru control colectiv și cobori 
nasul elicopterului, accelerând la peste optzeci de 
noduri. Văzu cum bancurile de nisip alunecau pe sub 
fuzelaj, urmate de plajă și de pădurea în nuanţe verzi 
şi negre. Se aplecă și aprinse luminile de semnalizare. 

- În faţă, la marginea râului, e un banc mare de 
nisip! strigă el. Crezi că te poți descurca cu clopotul? 

- Depinde ce înţelegi prin „a mă descurca“? 

- Să-l arunci afară pe ușă. 

- Atunci mă pot descurca. Care e planul? 

- Eu voi pluti în aer. Tu iei armele, rucsacurile și 
clopotul şi te arunci pe bancul de nisip. 

- Şi tu ce vei face? 

- Eu voi ateriza în apă. 

- Poftim? Nu, Sam... 

- Chiar tu ai spus-o: vin după noi. Dacă ne des- 
cotorosim de elicopter, nu vor ști de unde să înceapă 
să ne caute. 

- Şi poți să faci asta? 

- Dacă reușesc să opresc rotoarele îndeajuns de 
repede. 


214 | CLIVE CUSSLER 


- Sunt prea mulți de „dacă“, răspunse Remi. 
Încep să urăsc acest cuvânt. 

- Va fi ultimul „dacă“ pentru o vreme. 

- Sigur că da... Am mai auzit asta și înainte. 

- Când ajungi la sol, caută cel mai gros trunchi 
de copac și ascunde-te după el. Dacă rotoarele nu 
se liniştesc îndeajuns înainte ca aparatul să se dea 
peste cap, se vor desprinde și vor deveni şrapnele. 

- Să se dea peste cap? Ce vrei să zici? 

- Elicopterele au partea superioară mai grea. 
Imediat ce va atinge apa, se va rostogoli. 

- Nu-mi place... 

- Se apropie bancul de nisip. Pregăteşte-te! 

- Eşti enervant, știi asta? 

- Ştiu. 

Remi mormăi o înjurătură în barbă, apoi se 
întoarse și desfăcu clemele curelelor care țineau lada. 
Se târî în jurul acesteia, se fixă cu spatele de peretele 
cabinei și cu picioarele pe ladă, apoi o împinse de-a 
lungul punţii până când lovi ușa. 

- E gata, strigă ea. 

Sam reduse viteza și altitudinea până când 
ajunseră la nouă metri deasupra bancului de nisip, 
înaintând cu o viteză de cincizeci de noduri. 
Elicopterul începu să oscileze; zgomotul înfundat de 
dinainte deveni un zdrăngănit ameninţător care se 
repeta la fiecare trei secunde și care zdruncina 
fuzelajul de la un capăt la altul. 

- E tot mai rău, zise Remi. 

- Aproape am ajuns. 

Sam cobori elicopterul treptat, cu câte jumătate 
de metru. 

- Verifică distanţa, îi ceru el. 

Remi împinse ușa cabinei, deschizând-o pe jumă- 
tate, și îşi scoase capul. 

- Şase metri... cinci metri... trei metri... 

- Poţi să sari de la distanța asta? întrebă Sam. 

- Poate că nu mai sunt la fel de bună la gimnas- 
tică, dar trei metri sunt floare la ureche. 

Sam activă cuplorul pentru portanță. Îşi desprin- 
se mâinile de pe manete. Elicopterul se înclină într-o 
parte, trepidă, se aplecă înainte, apoi se .echilibră. 

- Gata, sari, strigă Sam. Fă-mi semn când ai 
ajuns la sol, în siguranță. 

Remi se târî în față, își strecură capul printre 
scaune și îl sărută. 

- Baftă, zise ea, după care se întoarse și deschise 
complet ușa. 

- Încearcă să nu lovești tălpicile, zise Sam. 

Remi își fixă umărul pe ladă, trase aer în piept și 
împinse. Lada alunecă prin deschizătură și dispăru. 
Apoi aruncă armele. Remi se mai uită o dată la Sam, 
apoi sări. Zece secunde mai târziu, Sam o văzu pe 
bancul de nisip. Îi făcu semn că totul era în regulă 
şi dispăru în întuneric. 

Sam numără până la șaizeci pentru a-i lăsa timp 
să se adăpostească, apoi apucă maneta pentru con- 
trol colectiv. Dezactivă cuplorul pentru portanță și 
apucă maneta pentru control ciclic. Cobori ușor 
botul aparatului și lăsă ca pasul paletelor rotorului 
să-l poarte de-a lungul bancului și până deasupra 
râului. Când ajunse deasupra unei porțiuni care era 
îndeajuns de largă și de adâncă pentru scopul său, 
ridică nasul elicopterului și operă maneta de control 
colectiv pentru a intra în planare. 

Aruncă o ultimă privire în jur. După impactul cu 
apa, în interiorul cabinei avea să fie beznă. În lipsa 
unui punct de referință vizual, era nevoit să scape 
ghidându-se doar cu ajutorul simțului tactil. Verifică 
rapid centura de siguranță pentru a se asigura că ştia 
să o desfacă, apoi studie închizătoarea de la ușa 
cabinei şi își recapitulă mișcările în minte. 

Împinse foarte ușor maneta pentru control colec- 
tiv şi simți cum elicopterul începea să coboare. Își 
lipi fața de geamul ușii. Tălpicile erau cam la un 
metru și jumătate deasupra apei. Era suficient de 
aproape. Dacă s-ar fi apropiat mai mult, Sam se te- 
mea că nu-i mai rămânea nici o marjă de eroare. 

- Acum e acum, murmură Sam pentru sine. 

Dădu drumul manetei pentru control ciclic, opri 
motoarele, trase de maneta pentru control colectiv 
până la capăt pentru a încetini rotația paletelor, apoi 
împinse din nou maneta. Simți cum stomacul îi urcă 
până în gât. Zdruncinându-se puternic, elicopterul 
lovi suprafaţa apei. Sam fu aruncat în față, prins în 
strânsoarea centurii de siguranță. Elicopterul se 
aplecă spre dreapta. „Maneta pentru control co- 
lectiv!“ gândi el şi o trase puternic spre stânga. 
Efectul fu imediat. Cum unghiul de atac al paletelor 
era deja la maximum, ansamblul rotor răspunse la 
comanda lui Sam înclinându-se spre stânga și 
schimbând centrul de gravitație al elicopterului. Apa 
urcă rapid de-a lungul parbrizului, la început pe 
orizontală, apoi pe diagonală, când elicopterul în- 
cepu să se aplece într-o parte. Sam își înfipse bărbia 
în piept, înhăţă centura cu ambele mâini și îşi în- 
cleştă maxilarul. 

Simți o zdruncinătură până în măduva oaselor. 
Ochii îi fură înecaţi într-o explozie de lumină albă. 
Apoi totul se stinse. 


Se trezi tuşind. Gâtlejul îi era plin de apă. Își dădu 
capul pe spate, scuipă din nou și deschise cu greu 
ochii. Cum totul era învăluit în beznă, trecu printr-o 
clipă de panică. O depăşi, forțându-se să respire. 
Întinse mâna cu degetele răsfirate, până când simți 
ceva tare - era vârful manetei pentru control ciclic. 
Gravitaţia îi trăgea capul înspre stânga. Elicopterul 
era întins pe o parte; râul nu fusese destul de adânc 
pentru ca elicopterul să se răstoarne cu totul. Asta 
era vestea bună. Vestea proastă era că putea să audă 
cum apa intra cu putere în cabină. Îi ajusese deja 
până la nivelul feţei. 

- Mişcă-te, Sam, murmură el. 

Ridică brațul drept, simţi tapiţeria scaunului 
alăturat şi continuă să pipăie până când degetele 
găsiră centura de siguranță. O înhăță, apoi își scu- 
fundă mâna stângă și apăsă butonul care îl elibera 
din scaun. Căzu într-o parte, apoi își ridică braţul 
liber, se apucă și cu celălalt și se trase în sus, până 
când genunchii îi ajunseră în spaţiul care separa 
cockpitul de cabină. Cu vârfurile degetelor înainte, 
îşi trecu picioarele prin deschizătură și se întinse cât 
putu de mult, până când tălpile atinseră peretele 
cabinei. Dădu drumul centurii de siguranță și se lăsă 
să alunece cu totul în cabină. Stătea cocoșat în 
picioare, iar apa îi ajungea până la piept. Își întinse 
braţele în sus, găsi ușa cabinei și își purtă degetele 
de-a lungul marginii acesteia. Apa țâșnea prin 

îmbinări. Găsi închizătoarea și o apăsă ușor. Părea 
funcțională. 

- Trage adânc aer în piept, își zise Sam. 

Îşi umplu plămânii cu aer, apăsă închizătoarea și 
deschise ușa. Apa îl lovi în cap. Se împletici în spate 
şi se scufundă. Lăsă valul să îl împingă înspre pere- 
tele cabinei, folosindu-se de impuls pentru a-și în- 
corda picioarele sub el. Presiunea scăzu. Își făcu vânt 
cu picioarele, ținând braţele întinse înainte, se apu- 
că cu mâinile de cadrul ușii și se împinse, lovind 
puternic din picioare... 

Capul îi ieşi la suprafață. 

- Sam! auzi el. 

Era glasul lui Remi. 

Deschise ochii și se răsuci în apă, încercând să 
găsească un punct de reper. 

- Sam! strigă ea din nou. 

Se răsuci încă o dată și o văzu pe bancul de nisip, 
făcându-i semn cu mâna. 

- „dili! strigă ea. 

- Ce? 

- Crocodili! Înoată! 

Sam o ascultă, folosindu-și ultima rezervă de 
energie pentru a se avânta înspre mal. Simţi nisipul 
dedesubt, se ridică în genunchi, apoi în picioare, 
după care se împletici până în braţele lui Remi. 
Merseră cu greu prin nisip, până când ajunseră pe 
teren drept, apoi se prăbușiră la pământ. 

- Am uitat de crocodili, zise Sam peste vreo două 
minute. 

- Şi eu. I-am ochit în apele mai puţin adânci, cam 
la cincizeci de metri în amonte. Cred că toată zarva 
asta i-a trezit. Eşti teafăr? Ţi-ai rupt ceva? 

- Nu cred. Cum m-am descurcat? 

Remi arătă înspre mijlocul râului. Sam își fixă 
privirea spre acel punct, dar avu nevoie de câteva 
secunde pentru ca ochii să i se obișnuiască. Din 
elicopter nu se mai vedea decât o parte din paleta 
rotorului care se înălța ca o creangă, cam la cinci- 
sprezece centimetri deasupra apei. 

- Celelalte bucăţi sunt sub apă. 

- Exact cum am plănuit, zise Sam cu un zâm- 
bet larg. 

- Ai plănuit? 

- Am sperat. În ce stare e clopotul? 

- În afară de câteva crăpături în lemn, în mod 
surprinzător, lada e aproape intactă. Am strâns 
rucsacurile și armele. Hai să ne adăpostim undeva, 
în caz că apar musafiri. 


Capitolul 21 


Temându-se să nu lase o dâră dacă ar fi târât lada, 
hotărâră să nu o miște din locul în care căzuse. 
Neintenţionat, o aruncaseră într-un loc ideal - un 
pârâu secat de lângă malul râului. O acoperiră cu 
arbuşti și apoi, folosind mănunchiuri de frunziş 
pentru a-şi şterge urmele, se îndepărtară cu spatele 
de bancul de nisip, până când ajunseră pe teren solid, 
apoi într-un crâng. La treizeci de metri de-a lungul 
copacilor, găsiră o adâncitură de trei metri pe trei 
împrejmuită de bușteni căzuți la pământ. Se aflau 
într-o poziţie care le permitea să supravegheze nu 
numai lada, ci şi terenul deschis de-a lungul plajei. 

După ce cercetară zona cu ajutorul ţevilor puști- 
lor pentru a îndepărta șerpii sau alte ființe târâtoare 
care îţi dădeau fiori, se instalară în ascunzătoare. In 
timp ce Sam era atent să vadă dacă nu aveau oas- 
peţi, Remi făcea inventarul rucsacurilor. 

- Aminteşte-mi să trimit o scrisoare de mulțu- 
mire celor de la Ziploc!, zise ea. Aproape nimic nu 
s-a udat. Telefonul prin satelit pare în regulă. 


1 Marcă producătoare de pungi cu fermoar și recipiente 
pentru depozitarea diferitelor obiecte (n.tr.) 

- Cât îl mai ține bateria? 

- Mai avem cât să dăm un telefon, poate chiar 
două. 

Sam se uită la ceas. Era trecut de două dimineața. 

- Cred că e timpul să acceptăm oferta lui Ed 
Mitchell. Remi luă cartea de vizită a lui Mitchell din 
rucsac și i-o dădu lui Sam. Acesta formă numărul. 

Mitchell răspunse cu o voce gravă, după ce tele- 
fonul sunase deja de patru ori. 

- Da? 

- Ed, sunt Sam Fargo. 

- Poftim? 

- Sam Fargo - zborul pe insula Mafia de acum 
câteva zile. 

- A, da... Dar... cât naiba e ceasul? 

- În jur de două. Nu am prea mult timp la dis- 
poziție. Avem nevoie să fim evacuați. 

- N-am mai auzit asta de mult. Aveţi probleme? 

- Se poate spune și așa. 

- Unde sunteți? 

- Pe continent, la șapte kilometri est de Sukuti 
Mare, răspunse Sam, apoi îi făcu o descriere 
a zonei. 

- V-aţi învârtit ceva, zise Mitchell. Stai puţin. 

Sam auzi fâșâitul unei hârtii, apoi se făcu linişte. 
Mitchell reveni la telefon: 

- Ştiţi că sunteţi înconjurați de crocodili, nu? 

- Ştim. 

- Nu pot să vin cu avionul acolo. Trebuie să folo- 
sesc un elicopter. Va fi ceva mai complicat. 

- O să facem în așa fel încât să merite efortul. 

- Ştiu, dar nu asta mă îngrijorează acum. Probabil 
că nu voi reuși să ajung decât după răsăritul soarelui. 
Mai rezistați? 

- N-avem alternativă, zise Sam. : 

- O să se tragă asupra mea când ajung acolo? 

- Posibil, nu garantăm nimic. 

După zece secunde de tăcere, Mitchell începu să 
chicotească: 

- La naiba cu tot! Viața te provoacă la aventură, 
altfel n-ar mai avea nici un sens. 

La auzul acestor vorbe, Sam începu să râdă. 

- Aşa este, într-adevăr. 

- Bine, încercați să nu atrageți atenția asupra 
voastră. Ajung acolo imediat ce se luminează de ziuă. 
În caz că e ceva competiție la zona de aterizare, voi 
arunca o fumigenă ca să nu mă împușcați. 

Sam închise. Remi, care stătea lângă el, îi zise: 

- Uite, bea. 

Sam se întoarse, bău o gură sănătoasă din bidon, 
apoi acceptă să mănânce o bucată de pastramă de 
vită. Îi relată lui Remi conversaţia avută cu Mitchell. 

- Omul ăsta o să fie pe lista permanentă cu invi- 
taţii de Crăciun, zise ea. Deci va ajunge aici peste 
patru, cinci ore. 

- Dacă avem noroc. 

Mestecară în linişte preț de câteva minute. Sam 
se uită la ceas. 

- Am părăsit insula de patruzeci de minute. 

- Doar nu crezi că... 

Sam ridică mâna. Remi tăcu. După câteva clipe 
zise: 

- Îi aud. Sunt două bărci, undeva în larg. 

Sam încuviinţă din cap. 

- Greu de zis, dar cred că sunt bărcile Rinker. Ori- 
cum, e mai bine să presupunem că e vorba despre ele. 

- La ce distanță suntem față de țărm? 

- La cinci sute de metri, poate puțin mai mult. 

Mai ascultară câteva minute. Sunetul motoarelor 
se auzea din ce în ce mai tare, după care, dintr-odată, 
se opri. 

- Au ajuns la mal, zise Sam. 

Făcură inventarul armelor: două AK-74, una avea 
încărcătorul plin, iar din cealaltă lipseau vreo două- 
sprezece gloanţe pe care le trăsese Remi mai devreme; 
Magnumul .357; şi pistolul Heckler & Koch P30. 
Dacă le ajungeau în cazul în care ar fi avut loc un 
schimb de focuri de armă, ăsta rămânea un mister. 
Până acum, avuseseră noroc cu Rivera şi cu oamenii 
săi, dar nici Sam, nici Remi nu erau rupți de reali- 
tate: într-o luptă directă, şansele lor de a învinge nişte 
soldați din Forţele Speciale erau aproape minime. 

- Hai să ne facem comozi, propuse Sam. 

- Şi invizibili, adăugă Remi. 

După ce îşi aruncară rucsacurile sub un buştean 
putrezit și le acoperiră cu pământ, procedară şi ei la 
fel, lungindu-se pe spate unul lângă altul, astfel încât 
fiecare să-i poată vedea pe cei care se apropiau din- 
spre plajă. Sam îi dădu lui Remi o mână de noroi ca 
să-şi acopere fața, după care şi-o mânji şi el pe-a lui. 

- Sam, promite-mi un lucru, zise Remi, întin- 
zându-se. 

- Un apartament la Moevenpick? ghici Sam. 

- Aveam de gând să-ţi cer un duș fierbinte şi un 
mic dejun copios, dar, dacă tot te-ai oferit, am alcă- 
tuit o întreagă listă... 


Trăgând cu ochiul printr-o gaură dintre bușteni, 
Remi văzu o pată de lumină la câteva sute de metri 
spre est. Il bătu pe Sam pe umăr, mimă cuvântul 

„lanternă“ și arătă într-acolo. Lumina lanternei 
părea a pluti prin aer, dispărând și reapărând printre 
copaci, pe măsură ce posesorul ei își croia drum spre 
interiorul insulei. 

- Un lucru e sigur în ceea ce-l priveşte pe Rivera, 
şopti Sam. Se ține scai de noi. 

- Probabil că și el a zis acelaşi lucru despre noi, 
dar într-un limbaj puțin mai colorat. Aşteptăm până 
când le vedem ochii în întuneric? 

- Nu, ținem pumnii strânşi și sperăm că nici nu 
ajung pe aici. 

- De ce n-ar ajunge? 

- În Africa, întunericul şi pădurea sunt echiva- 
lentul animalelor de pradă. 

- Ar fi fost mai bine dacă n-aş fi ştiut această 
informaţie. 

- Scuze. La țanc, de undeva din depărtare se auzi 
pufăitul grav al unei feline. Era un sunet pe care 
amândoi îl mai auziseră și înainte, dar în timpul 
unui safari sau din vreun adăpost unde se aflau în 
siguranță. Aici, în aer liber și în pustietate, sunetul 
îți dădea fiori. 

- E departe, șopti Sam. 

În curând, apăru o a doua lanternă, apoi a treia 
şi apoi a patra. Bărbații mergeau în linie unul lângă 
altul, ca nişte gonaci care se aflau în fruntea unui 
grup de vânători. Nu după multă vreme, grupul se 
apropie îndeajuns de mult încât Sam și Remi le 
puteau vedea siluetele în spatele luminii de la lan- 
terne. Deloc surprinzător, fiecare dintre bărbați 
căra câte o puşcă de atac. 

După încă cinci minute, ajunseră la bancul de 
nisip, unde se opriră pentru a discuta. Cel mai mult 

părea să vorbească unul dintre bărbați - probabil 
Rivera -, făcând semne în susul și în josul malului, 
apoi înspre interiorul continentului. Purtară lumina 
lanternelor de-a lungul malului şi peste suprafața 
apei. Raza păru să treacă de două ori peste paleta 
elicopterului care se ridica din apă, dar nu declanșă 
nici o reacție. Deodată, unul dintre bărbați făcu semn 
înspre cealaltă parte a râului. Aproape la unison, 
fiecare dintre ei îşi coborî arma de pe umăr. 

- l-au ochit pe amicii noştri cu colți, şopti Remi. 

Cu armele ridicate şi pregătiți să tragă, grupul 
începu să se retragă de pe bancul de nisip, până când 
ajunseră printre tufişuri. Se mai consultară preț de 
un minut, apoi se despărțiră, doi dintre ei pornind 
în aval, iar ceilalți - în amonte. Pe aceştia din urmă 
îi urmăriră Sam şi Remi cu atenţie; cum râul se 
învecina cu marginea nordică a crângului, cei doi 
aveau să treacă la cincisprezece metri de locul în care 
erau ascunși. Sam șopti: 

- Am aruncat o privire când ne-am apropiat în 
zbor: cel mai apropiat punct de trecere se află la un 
kilometru şi jumătate în aval. Acum o să vedem cât 
de hotărâți sunt. 

Fiind în mod clar conştienţi de pericolele pe care 
le ascundea râul, cei doi bărbați rămâneau la o dis- 
tanță sigură de mal, deplasându-se dinspre stânga 
înspre dreapta de-a lungul câmpului vizual al lui 
Sam şi al lui Remi, până când râul coti înspre est şi 
se pierdu în crâng. Aici, cei doi bărbați porniră înspre 
sud-est, purtând lumina lanternelor de-a lungul 
lizierei. Unul dintre ei ieşea în evidenţă: înalt şi slab, 
se deplasa cu paşii mici şi hotărâți ai unui soldat. 
Era Itzli Rivera. 

Deodată, Sam simţi niște gheare care i se cățărau 
pe gleznă. Înainte de a-și putea înfrâna instinctul, 
îşi scutură piciorul. Chiţăind, creatura nevăzută țâşni 
printre tufe. 

Rivera se opri brusc și ridică pumnul, semnalul 
universal al soldaților pentru oprire. Însoțitorul său 
rămase pe loc în urma sa şi, la unison, îngenun- 
cheară într-un picior. Stinseră lanternele. Ambii 
începură să-şi rotească privirile, ascultând. Aprinseră 
din nou lanternele și începură să le treacă de-a lun- 
gul copacilor, oprindu-se din când în când. Rivera 
privi peste umăr şi îi făcu un semn celuilalt. Se ridi- 
cară, se întoarseră şi începură să înainteze printre 
copaci, îndreptându-se direct înspre locul în care 
erau ascunși Sam şi Remi. 

Sam simți mâna lui Remi pe umăr. I-o prinse 
într-a lui şi o strânse ca să o liniştească. 

Rivera şi însoţitorul său continuau să se apropie. 
Se aflau la o distanță de zece metri. Şase metri. Trei 
metri. 

Se opriră, priviră într-o parte şi în alta, iar lumina 
lanternelor pătrunse printre despărțiturile dintre 
buştenii care îi înconjurau pe Sam şi pe Remi. Se auzi 
sunetul crenguţelor rupte. Rivera îi şopti ceva însoți- 
torului său. Sam şi Remi simţiră cum buşteanul de 
deasupra lor se lasă cu câțiva centimetri. Dincolo 
de marginea acestuia apărură vârfurile unor bocanci 
şi raza unei lanterne trecu peste groapă. 

Trecură cinci secunde foarte lungi. 

Lanterna se stinse. Cizmele dispărură, urmate de 
o bufnitură dublă, când Rivera sări de pe buştean. 
Treptat, sunetul pașilor se stinse. 

Sam numără până la o sută, apoi îşi ridică încet 
capul până când putu să vadă prin despărțitură. 
Căpătând contur în lumina lanternelor, Rivera și 
însoțitorul său erau din nou la lizieră, îndreptân- 
du-se spre sud, înspre bancul de nisip. Sam îi mai 
urmări preţ de un minut, după care îşi întoarse capul, 
ducându-şi gura cât mai aproape de urechea lui Remi: 

- Se îndepărtează. Rămânem ascunși în caz că se 
întorc. 

Rămaseră nemișcați douăzeci de minute, înghe- 
suiți cât mai strâns în groapă, până când, în cele din 
urmă, în depărtare, auziră motoarele bărcilor Rinker. 

- Încă puţin, şopti Sam. Mai aşteptară cinci 
minute, apoi Sam ieşi de sub buştean. Mă duc să 
arunc o privire împrejur. 

Se ridică din groapă și dispăru. Reveni peste zece 
minute. 

- Au plecat. 

O ajută pe Remi să iasă din ascunzătoare. Aceasta 
expiră cu putere. 

- Sper ca, într-adevăr, clopotul să merite toate astea. 

- Peste câteva ore vom fi acasă, în siguranţă. 


Ed Mitchell era un om de cuvânt, poate chiar mai 
mult de atât. Pe când soarele se ivea la est printre 
copaci, auziră sunetul rotorului unui elicopter. Ca 
să nu-şi asume nici un risc, Sam şi Remi se ghemuiră 
înapoi în groapă, aruncând din când în când câte 
o privire afară, pe măsură ce zgomotul rotoarelor 
devenea mai puternic. Văzură venind de la vest un 
elicopter Bell, vopsit în galben și în alb, trecând peste 
plajă şi îndepărtându-se de țărm, urmărind cursul 

râului. Când elicopterul ajunse la bancul de nisip, 
ușa pilotului se deschise. Peste doar o clipă, fumul 
albastru era vânturat de-a lungul malului. 

Sam şi Remi ieşiră din groapă şi se ridicară. 

- Eşti gata să mergem acasă? întrebă Sam. 

Remi scutură din cap, iar el chicoti. 

- Aşa e. Scuze. Mai întâi un duș fierbinte şi micul 
dejun. 


Peste o oră, având lada prinsă pe puntea eli- 
copterului, aterizară pe aerodromul Ras Kutani. În 
timp ce Mitchell se îndepărta pentru a aduce 
vehiculul cu care aveau să se întoarcă la Dar es 
Salaam, Sam şi Remi o sunară în sfârşit pe Selma de 
pe telefonul prin satelit. 

- Unde aţi fost? se auzi glasul cercetătorului-şef 
prin speaker. Am stat lipită de telefon. 

- Prin asta vrei să spui că ţi-ai făcut griji pentru 
noi? întrebă Remi. 

- Da, asta vreau să spun. Acum aştept nişte 
explicaţii. 

Sam îi povesti pe scurt ce se întâmplase în ulti- 
mele zile, terminând prin a-i spune cum recupe- 
raseră clopotul. Selma oftă. 

- Aş vrea să pot spune că n-a fost o pierdere de 
timp. 

- Ce vrei să zici? întrebă Sam. 

- Ieri am primit primul transport de la muzeul 
lui Morton. Printre tot felul de lucruri, am găsit ceea 
ce pare a fi un jurnal -+ mai precis, jurnalul lui 
Blaylock. 

- Asta e o veste bună, zise Remi, dar apoi adăugă 
precaută: Nu-i aşa? 

- Ar putea să fie, răspunse Selma, dacă n-aş fi 
destul de sigură că Winston Lloyd Blaylock, Bivolul 
din Bagamoyo, a fost un nebun cu acte în regulă. 


Capitolul 22 
Goldfish Point, La Jolla, California 


Epuizaţi şi dornici să ajungă cât mai repede acasă, 
Sam și Remi își petrecură majoritatea timpului de 
zbor dormind şi mâncând, încercând să nu se gân- 
dească la verdictul Selmei în ceea ce-l privea pe 
Winston Blaylock. Cercetătorul lor şef nu avea o 
predispoziție pentru hiperbole, așa că luau în serios 
bănuiala ei, care, dacă se dovedea adevărată, ducea 
în derizoriu eforturile lor de a recupera clopotul de 
pe Shenandoah. Bineînţeles, deşi clopotul avea, fără 
îndoială, o valoare istorică, gravura criptică de pe 
suprafaţa interioară şi obsesia lui Blaylock pentru 
corabie (fie că era vorba despre Ophelia, Shenandoah 
sau El Majidi) le sugerase un mister mai profund - 
unul care, din câte se părea, îi determinase pe Itzli 
Rivera și, cel mai probabil, pe cineva din guvernul 
mexican să ucidă nouă turişti. 


După cum promiseseră, Pete Jeffcoat şi Wendy 
Corden îi întâmpinară în zona de așteptare a baga- 
jelor. Pete le luă bagajul de mână. 

- Păreţi obosiţi. 

- Ar fi trebuit să ne vezi acum optsprezece ore și 
la o distanță de vreo douăzeci și patru de fusuri 
orare, răspunse Sam. 

- Ce-ai pățit? întrebă Wendy, arătând înspre 
pometele umflat al lui Sam şi înspre degetul pansat. 
Dacă acesta din urmă era acum bandajat cu faşă 
medicală, tăietura de pe pomete avea o crustă de 
Super Glue - un remediu despre care Ed Mitchell îl 
considerase mai bun decât copcile. 

- Am ars un vas de mâncare, și Remi s-a înfuriat, 
zise Sam. 

Drept urmare, se alese cu o lovitură ușoară peste 
braţ de la soția lui. 

- A făcut ceea ce fac toţi băieţii, asta s-a întâm- 
plat, îi spuse Remi lui Wendy. 

- Ne bucurăm că sunteți acasă, zise Pete. Selma 
şi-a smuls părul din cap. Să nu-i spuneți că v-am 
zis asta. 

Banda rulantă pentru bagaje începu să se învârtă, 
şi Pete se duse să le recupereze bagajele. 

- Ce se aude cu clopotul? o întrebă Sam pe Wendy. 

- E pe drum. Cred că tocmai traversează Atlanticul. 
Cu puțin noroc, o să ajungă la noi poimâine. 

- Poţi să ne dai vreun indiciu de ce Selma pare 
convinsă că Blaylock e dus cu pluta? 

Wendy scutură din cap. 

- Stă trează de aproape trei zile încercând să pună 
totul cap la cap. O s-o las pe ea să vă explice. 


Casa lui Sam şi a lui Remi, care era totodată baza 
lor de operaţiuni, era o vilă în stil spaniol, cu patru 
etaje şi o suprafață de o mie o sută de metri pătrați, 

având interiorul cu plan deschis, cu tavanul arcuit, 
susținut de grinzi de arțar, şi cu suficient de multe 
ferestre şi luminatoare încât să aibă nevoie de găleți 
întregi de soluţie pentru curățat geamurile. 

La ultimul etaj se afla apartamentul principal în 
care locuiau Sam şi Remi, iar sub acesta, patru apar- 
tamente pentru oaspeţi, o cameră de zi, o sufragerie 
şi o bucătărie mare care servea totodată ca spațiu 
multifuncțional, având podeaua suspendată dea- 
supra povârnişului. Al doilea etaj găzduia o sală de 
gimnastică, având atât echipament de aerobic, cât 
şi aparate pentru fitness, o saună, o piscină interi- 
oară Hydro Worx, un perete pentru alpinism și 
o podea cu o suprafață de o sută de metri pătrați 
pentru exercițiile de scrimă ale lui Remi şi antrena- 
mentul de judo al lui Sam. 

La parter se aflau o zonă de birouri pentru Sam 
şi Remi, cu o suprafață de două sute de metri pătrați, 
şi un spațiu de lucru adiacent pentru Selma, unde 
se găseau trei computere Mac Pro cu monitoare de 
30 de inchi şi două televizoare LCD montate pe 
perete, cu diagonala de 81 de centimetri. Pe peretele 
de est se afla mândria Selmei, un acvariu cu apă 
sărată de două mii de litri și cu o lungime de patru 
metri, plin cu o mulțime de peşti multicolori ale 
căror denumiri științifice le ştia pe de rost. 

Nu mai puţină pasiune dovedea Selma când venea 
vorba despre cealaltă mare iubire, ceaiul; un întreg du- 
lap din camera de lucru conţinea stocul ei, printre care 
se găsea și un hibrid rar de Phoobsering-Osmanthus 
Darjeeling despre care Sam și Remi aveau bănuiala 
că era sursa energiei inepuizabile a Selmei. 

Înfățişarea Selmei era de un eclectism extrem: 
avea o coafură tip bob în stilul anilor 1960, ochelari 
cu ramă din corn, prinşi cu un lanț atârnat în jurul 
gâtului, şi o uniformă constituită din pantaloni kaki 
şi un tricou multicolor. 

În ceea ce-i privea pe Sam şi pe Remi, Selma putea 
să fie oricât de ciudată şi-ar fi dorit. Nu era nimeni 
care să se priceapă mai bine la logistică, cercetare și 
la găsirea de resurse. 

Când Sam şi Remi intrară în camera de lucru, 
Selma era aplecată deasupra acvariului şi scria ceva 
într-un carnet. Se întoarse, îi văzu, ridică un deget, 
apoi termină de scris şi puse cametul deoparte. 

- Peştele meu Centropyge loricula pare bolnav, zise 
ea, apoi traduse: peştele-înger flamboaiant. 

- E unul dintre preferații mei, zise Remi. 

Selma încuviință din cap cu solemnitate. 

- Aşadar, bine ați venit acasă, domnule şi doam- 
nă Fargo. 

Sam şi Remi renunţaseră cu mult timp în urmă 
să încerce s-o convingă pe Selma să le spună pe 
numele mici. 

„- E bine să fii acasă, răspunse Sam. 

Selma se duse înspre pupitrul lung, cu blat din lemn 
de arțar, aflat în centrul camerei, şi se aşeză. Sam şi 
Remi luară loc pe taburetele de pe partea cealaltă. 
Bastonul greoi al lui Blaylock era întins pe masă. 

- Arătați bine, zise Selma. 

- Pete şi Wendy au fost de altă părere. 

- Comparam starea voastră actuală cu felul în 
care mi-am imaginat eu că sunteţi în decursul ulti- 
melor zile. Totul e relativ. 

- Asta-i drept, zise Remi. Selma, tragi de timp? 

Selma își ţuguie buzele. 

- Nu prea îmi place să vă dau informaţii in- 
complete. 

- Ceea ce tu numeşti informaţii incomplete noi 
numim mister, și ne dăm în vânt după un mister 
adevărat, răspunse Sam. 

- Atunci o să vă daţi în vânt după ceea ce urmea- 
ză să vă spun. Mai întâi contextul. Cu ajutorul lui 
Pete şi al lui Wendy, am disecat, am indexat şi am 
creat note la biografia lui Blaylock scrisă de Morton. 
Am încărcat-o pe server în format PDF, dacă vreți 
să o citiți mai târziu, dar iată varianta pe scurt. Selma 
deschise un dosar şi începu să citească: Blaylock 
a ajuns în Bagamoyo în martie 1872, neavând la el 
decât hainele cu care era îmbrăcat, câteva bucăţi de 
argint, o carabină Henry, calibrul 44, un cuțit de vână- 
toare îndesat în cizmă, suficient de mare „cât să taie 
un baobab“ cu el, şi o sabie scurtă prinsă la şold. 

- E clar că Morton a avut o licărire creativă, zise 
Remi, apoi se întoarse spre Sam: Mai ţii minte po- 
vestea pe care am citit-o despre uciderea turistei din 
Marea Britanie? 

- Sylvie Radford, încheie Sam. 

- Mai ţii minte ce a găsit pe când făcea scu- 
fundări? 

Sam zâmbi. 

- O sabie. Sunt mici şansele, dar poate că acea 
descoperire i-a aparținut odată lui Blaylock. Selma, 
poți...? 

Cercetătorul-şef îşi nota deja ceva. 

- O să văd ce găsesc. 

- E uşor să confunzi o sabie scurtă cu un cuțit 
lung de vânătoare. Poate că Morton a greşit. 
lartă-mă, Selma, continuă. 

- În mod evident, Blaylock îi îngrozea pe local- 
nici. Nu doar că era cu treizeci de centimetri mai 
înalt şi mai lat în umeri decât toți ceilalți, dar nici 
nu era un tip prea zâmbăreţ. În prima noapte în care 
a ajuns în Bagamoyo, vreo şase vlăjgani s-au decis 
să-l despartă pe Blaylock de banii lui. Doi dintre ei 
au murit, iar ceilalți au avut nevoie de îngrijiri 
medicale. 

- I-a împușcat, zise Sam. 

- Nu, n-a folosit nici carabina, nici cuțitul și nici 
sabia. S-a luptat cu mâinile goale. După episodul 
ăsta, nimeni nu s-a mai luat de el. 

- Cred că asta și voia să demonstreze, răspunse 
Sam. Nimeni nu te uită prea uşor dacă dobori şase 
oameni neînarmat. 

- Aşa e. În decurs de o săptămână, devenise deja 
bodyguard pentru un bogătan irlandez aflat într-un 
safari; la distanță de o lună, îşi pusese pe picioare 
propria afacere ca ghid. Şi, deşi se descurca de mi- 
nune în lupta corp la corp, era și mai bun cu cara- 
bina. Pe când ceilalți ghizi şi vânători europeni 
foloseau puști de vânătoare de calibru mare, Blaylock 
putea să doboare un bivol de Cape - un Mbogo - cu 
un singur foc de carabină. Cam la două luni după 
sosire, s-a îmbolnăvit de malarie şi a zăcut la pat 
şase săptămâni, aproape muribund, timp în care 
cele două amante - femei masai care munceau în 
Bagamoyo - l-au îngrijit până s-a însănătoşit. Deşi 
Morton nu zice asta în mod explicit niciunde, după 
ce a ajuns în proximitatea morții, Blaylock a rămas 

puțin... diliu. După boală, Blaylock dispărea luni la 
rând în ceea ce numea „expediții vizionare“. A lo- 
cuit în mijlocul populaţiei masai, şi-a luat concu- 
bine, s-a pregătit alături de șamani, a locuit de 
unul singur în pustietate, a căutat minele regelui 
Solomon! şi TimbuktuZ, a dezgropat fosile în 
defileul Olduvai3, a pornit pe urmele lui Mansa 
Musaf, încercând să-i găsească sceptrul de aur... 
Există chiar şi o anecdotă care pretinde că Blaylock 
este cel care l-a găsit primul pe David Livingstone. 
Conform celor relatate de Morton, Blaylock a trimis 
un mesager în Bagamoyo pentru a-l anunța pe 
Henry Morton Stanley, la scurt timp după aceea, cei 
doi au avut faimosul moment cu „Dr. Livingstone, 
presupun? “5 de lângă lacul Tanganyika. 

- Deci, dacă ar fi să-l credem pe Morton, zise 
Remi, Winston Lloyd Blaylock a fost un fel de 
Indiana Jones al secolului al XIX-lea. 

Sam zâmbi. 

- Vânător, explorator, erou, mistic, Casanova și 
salvator indestructibil, toate într-un singur om. 
Dar toate astea provin din biografia lui Morton, nu? 

- Aşa e. 

- Apropo, presupunem că Morton a fost botezat 
după celebrul Morton - Henry Morton Stanley? 


1 Referire la romanul victorian care povestește despre 
o expediţie într-o regiune neexplorată a Africii (n.tr.) 

2 Oraş în sudul statului Mali (n.tr.) 

3 Canion care se întinde de-a lungul estului Africii 
(n.tr.) 

4 Al zecelea împărat al Imperiului Mali (n.tr.) 

5 Jurnalistul Henry Stanley, trimis să investigheze dacă 
Livingstone murise cu adevărat, l-a întâmpinat pe acesta cu 
celebra întrebare (n.tr.) 

- Exact. De fapt, conform arborelui genealogic de 
la sfârşitul cărții, toți descendenții direcţi ai lui 
Blaylock au fost botezați, într-un fel sau altul, după 
Africa - locuri, evenimente istorice, personaje 
spectaculoase... 

- Dacă tot ceea ce ne-ai povestit provine din bio- 
grafie, cum stă treaba cu jumalul despre care pome- 
neai? întrebă Sam. 

- Am folosit termenul de „jurnal“ în lipsa altuia 
mai bun. De fapt, e un adevărat potpuriu: jurnal, 
carnet de schițe... 

- Putem să ne uităm peste el? 

- Dacă vreți. E în seif. În afara spațiului de lucru, 
Selma avea o zonă de arhivare cu temperatură şi umi- 
ditate controlate. E într-o stare destul de proastă - 
mâncat de insecte, murdar, cu pagini distruse de apă 
care s-au lipit între ele. Pete şi Wendy se ocupă de 
restaurare. Fotografiem şi trecem în format digital 
paginile la care acest lucru este posibil, înainte de a 
ne ocupa de porțiunile distruse. Ar mai fi ceva: se pare 
că Blaylock a folosit carnetul şi ca jurnal de bord. 

- Poftim? zise Remi. 

- Deşi nu aminteşte niciodată despre Shenandoah 
sau despre El Majidi, multe dintre intrări indică în 
mod clar că se afla pe mare, pentru perioade destul 
de lungi. În schimb, Blaylock amintește destul de des 
de Ophelia. 

- În ce context? 

- Era soția lui. 


- Cred că astfel s-ar explica obsesia lui, zise 
Sam. Nu doar că a rebotezat corabia Shenandoah în 
mintea lui, dar a gravat numele Opheliei pe clopot. 

- Ophelia e, în mod evident, un nume nonafri- 
can, zise Remi. Trebuie să fi fost numele soției lui 
din State. 

Selma încuviință din cap. 

- Nu e pomenită niciunde în biografie. Și nu 
vorbeşte detaliat despre ea în jumal - sunt doar mici 
mențiuni risipite peste tot. Nu ştiu dacă îi ducea pur 
şi simplu dorul sau dacă era vorba despre ceva mai 
mult, dar gândul i-a fost întotdeauna la ea. 

- Apar date în jurnal? întrebă Sam. Ceva care să 
poată fi comparat cu biografia lui Morton? 

- În ambele cărţi apar doar luni și ani; în jurnal, 
sunt puţine și la intervale destul de mari. Încercăm 
să identificăm nişte potriviri, dar rezultă multe dis- 
crepanţe. De exemplu, la un moment dat, conform 
biografiei, explora prin Congo, în timp ce jurnalul 
îl plasează pe mare. Până acum, procesul e destul 
de lent. 

- Ceva nu se leagă, zise Sam. 

- Doar ceva? replică Remi. Lista mea e un pic mai 
lungă. 

- Şi a mea. Dar mă refeream la partea cu jumalul 
de bord: dacă presupunem că Blaylock naviga pe co- 
rabia Shenandoah - vreau să spun, El Majidi -, atunci 
apare o contradicție. Conform tuturor relatărilor, 
după ce sultanul Zanzibarului a cumpărat corabia 
Shenandoah, în 1866, aproape că a abandonat-o până 
când a fost distrusă în 1872 sau în 1879. Cred că 
cineva i-ar fi observat dispariția. 

- Ai dreptate, zise Selma, notându-și ceva. Şi încă 
o curiozitate: sultanul Majid a murit în octombrie 
1870 şi a fost urmat la tron de fratele şi rivalul său, 
Sayyid Barghash bin Said. Acesta a devenit, implicit, 

proprietarul corabiei El Majidi. Pentru unii istorici 
e ciudat faptul că nu i-a schimbat numele, şi, mai 
mult, că a păstrat-o. 

Sam interveni: ; 

- Putem să alcătuim o cronologie a corabiei 
Shenandoah/El Majidi? Ar fi mai uşor să vizualizăm 
evenimentele. 

Selma ridică telefonul şi sună în camera arhivei: 

- Wendy, poți să alcătuiești rapid o cronologie 
pentru corabia Shenandoah/El Majidi? Mersi. 

- Trebuie, de asemenea, să aflăm mai multe despre 
viața lui Blaylock de dinainte de venirea în Africa, 
zise Remi. 

- Mă ocup şi de asta, spuse Selma. Am luat 
legătura cu o veche prietenă care ne-ar putea ajuta. 

Wendy ieşi din camera arhivei, ridică degetul, 
cerându-le să mai aștepte o secundă, apoi se aşeză 
la unul dintre computere. Tastă timp de cinci mi- 
nute, apoi zise: 

- O aveţi pe monitor. 

Selma folosi telecomanda pentru a găsi noul 
grafic: 


% Martie 1866: corabia Shenandoah e vândută 
sultanului Zanzibarului. 

% Noiembrie 1866: Shenandoah ajunge în Zanzibar 
şi e redenumită El Majidi. 

% Noiembrie 1866-octombrie 1870: corabia 
El Majidi rămâne în majoritatea timpului 
ancorată, plecând doar ocazional în călătorii 
comerciale. 

x Octombrie 1870: moare primul sultan. Începe 
domnia fratelui său. 

x Octombrie 1870-aprilie 1872: se presupune 
că în tot acest timp corabia rămâne ancorată. 
©% Aprilie 1872: un uragan provoacă stricăciuni 
corabiei. E trimisă la Bombay pentru reparații. 

x Iulie 1872: o relatare atestă scufundarea 
corabiei în drum spre Zanzibar. 

% Julie 1872-noiembrie 1879: o perioadă incertă 
de șase ani. Nu există date despre starea 
corabiei. 

% Noiembrie 1879: o relatare atestă scufundarea 
corabiei lângă insula Socotra, în drum spre 
Bombay. 


- Par să existe două relatări credibile despre scu- 
fundarea corabiei, dar care se contrazic reciproc, și 
o perioadă de peste şase ani în care nu există nici o 
însemnare despre El Majidi, observă Sam. 

- Selma, care e prima dată care apare în jurnalul 
lui Blaylock? 

- Din câte ne putem da seama, august 1872, cam 
la cinci luni după ce a ajuns în Africa. Raportat la 
cronologia noastră, la o lună după ce El Majidi s-ar 
fi scufundat pentru prima dată și chiar la începutul 
anilor incerți. 

- Şase ani, cugetă Remi cu glas tare. Unde a fost 
în tot acest timp? 


Ciudad de Mexico, Mexic 


La două mii patru sute de kilometri spre sud, Itzli 
Rivera stătea de o oră în anticamera președintelui 
Garza, așteptând să fie chemat. 

Secretara lui Garza, o fată abia trecută de două- 
zeci de ani, cu ochi ca de căprioară, păr negru stră- 
lucitor şi cu o siluetă ca de clepsidră, stătea la biroul 
ei şi tasta, cu degetele arătătoare rătăcind pe dea- 
supra tastaturii, apăsând din când în când câte o 
tastă. Expresia de pe chipul ei trăda uimire. „Ca și 
cum ar încerca să rezolve un joc sudoku dintre cele 
mai complicate“, gândi Rivera. În mod clar, nu cali- 
tățile administrative ale femeii fuseseră prioritare în 
momentul angajării. 

Încercând să-și mai omoare timpul, Rivera se 
întreba dacă Garza îi ordonase femeii să-şi ia un 
nume tradițional. Şi, dacă da, care ar putea fi? Parcă 
la fix, glasul președintelui Garza se auzi prin inter- 
fonul de pe biroul femeii, răspunzând întrebării 
lui Rivera: 

- Chalchiuitl, trimite-l pe domnul Rivera la 
mine. 

- Da, domnule. 

Îi zâmbi lui Rivera şi îi făcu semn înspre ușă, 
ridicând o unghie imposibil de lungă. 

- Puteți... 

- L-am auzit, mulțumesc. 

Rivera păşi de-a lungul covorului, deschise ușa 
dublă și o închise în urma sa. Păşi apăsat înspre biroul 
lui Garza și se opri aproape în poziție de drepți. 

- Ia loc, ordonă Garza. 

Rivera se conformă. 

- Tocmai îţi citeam raportul, zise Garza. Ai ceva 
de adăugat? 

- Nu, domnule. 

- Lasă-mă să rezum, dacă nu te deranjează... 

- Vă rog, domnule. 

- Era o adresare retorică, Itzli. Tu şi oamenii tăi, 
după ce aţi fost păcăliți zile în șir de vânătorii ăștia 
de comori... de acești Fargo... ați reuşit în cele din 
urmă să puneţi mâna pe clopot şi să-l duceți pe 
insula lui Okafor, dar vi l-au furat chiar de sub nas. 

Rivera încuviință din cap. 

- Şi n-au furat doar clopotul, ci şi elicopterul de 
patru milioane de dolari al lui Okafor. 

- Am pierdut și un om. Nochtili a căzut din eli- 
copter şi și-a rupt gâtul. 

Preşedintele Garza scutură din mână, semn că 
nu-l interesa. 

- Ai fost destul de vag în relatarea despre modul 
în care soții Fargo au reuşit să urce la bordul eli- 
copterului. Vrei să dezvolți puțin? Unde erai tu pe 
când se întâmpla asta? 

Rivera își trecu limba prin gură şi se mişcă 
neliniștit în scaun. 

- Eram... inconştient. 

- Poftim? 

- Bărbatul, Sam Fargo, m-a atacat la bordul iahtu- 
lui lui Okafor. M-a luat prin surprindere. E clar că 
are pregătire în artele marțiale. 

- E clar. Garza se roti cu scaunul şi privi pe fe- 
reastră. Bătu darabana cu degetele pe suprafața 
biroului timp de un minut, apoi zise: Trebuie să 
presupunem că n-o să renunțe. Dacă sunt pe cât de 
deştepţi par, ştim că vor vizita cel puțin una dintre 
zonele în care noi am căutat deja. 

- Sunt de acord. 

- la legătura cu informatorii tăi - ofițeri de la 
Imigrări, angajaţi ai aeroporturilor, oricine ne-ar 
putea anunța când apar soții Fargo. 

- Da, domnule. O să încep cu Antananarivol. 
Altceva? 

Garza îşi privi insistent subordonatul. 

- Vrei să mă întrebi dacă vor fi repercusiuni, 
ținând cont de eşecul tău? 

- Da, domnule. 

Garza chicoti amuzat 

- La ce te aştepţi, Itzli? Poate ceva ca în filme? Să 
scot un revolver cu mânerul perlat şi să te împușc? 
Sau poate să se deschidă o trapă sub picioarele tale? 

Rivera își îngădui să zâmbească. 

Expresia de pe chipul lui Garza deveni rece. 

- Deocamdată, eşti cel mai bun om pentru treaba 
asta. De fapt, cel mai bun pe care îl am. Vreau să-mi 
demonstrezi că nu mi-am pus degeaba încrederea în 
tine. În mod ideal, asta ar presupune ca Sam şi Remi 
Fargo să sfârșească morți. 

- Da, domnule preşedinte, vă mulțumesc. 

- Ar mai fi ceva înainte să pleci: vreau să fac 
pregătirile pentru înmormântare. 

- Pentru Nochtili, zise Rivera. Da, domnule, eu... 

- Nu, nu, pentru celălalt - Yaotl. Se pare căel şi 
soția lui au murit într-un accident de maşină în 
dimineața asta. 

Rivera simți cum i se ridică părul pe spinare. 

- Cum? 

- E trist, nu-i aşa? A pierdut controlul mașinii și 
a căzut într-o prăpastie. Amândoi au murit pe loc. 

- Avea un copil de cinci ani. 


1 Capitala Madagascarului şi, totodată, cel mai mare oraş 
de aici (n.tr.) 

Garza îşi țuguie buzele ca şi cum ar fi cântărit 
problema. 

- A, da, fata. Ea a scăpat. Era la şcoală. Cred că 
va trebui să-i găsim un nou cămin. Te ocupi tot 
tu de asta? i 

- Da, domnule preşedinte. 


Capitolul 23 
Biblioteca Congresului, Washington, D.C. 


Prima pistă în legătură cu viața lui Winston Blaylock 
de dinainte de venirea în Africa o obținură de la o 
veche prietenă de-a Selmei, Julianne Severson, care 
îi luase locul la Departamentul pentru Colecţii Spe- 
ciale al Bibliotecii Congresului, după plecarea Selmei. 

Severson se întâlni cu Sam şi cu Remi la intrarea 
pentru cercetători a clădirii Jefferson, de pe Second 
Street. Celelalte două clădiri care alcătuiau complexul 
bibliotecii, clădirea Adams şi clădirea Madison, se 
aflau la o stradă distanţă spre est şi, respectiv, spre sud. 

După ce dădură mâna, Severson spuse: 

- E o plăcere să vă avem aici, domnule și doamnă 
Fargo... 

- Sam și Remi, zise Remi. 

- Prea bine. Eu sunt Julianne. Mă număr de mult 
timp printre fanii voştri. Nu ştiu dacă sunteți con- 
ştienți de asta, dar aventurile voastre au suscitat mult 
interesul pentru istorie, în special în rândul copiilor. 

- Își mulțumim, Julianne, răspunse Sam. 

Le întinse două legitimaţii laminate, prinse de 
câte un şnur.. 

- Sunt cartele pentru identificarea cititorilor, le 
explică ea zâmbind şi ridicând din umeri. Face parte 
din PSC, Programul pentru Securitatea Colecţiilor. 
După evenimentele din 11 septembrie, protocolul e 
mult mai strict. 

- Înţelegem. 

- Dacă vreţi să mă urmați... Începură să facă vreo 
câțiva pași. Vă voi ajuta chiar eu cât timp sunteți 
aici... 

- E foarte drăguţ din partea ta, zise Remi, dar 
n-am vrea să-ți pierzi timpul. 

- Nici vorbă. Biblioteca funcționează fără proble- 
me pe cont propriu; dacă apare ceva, se va ocupa 
asistentul meu. 

Severson coti şi începu să urce pe niște scări de 
marmură, iar Sam şi Remi o urmară. 

- Cât de multe ştiţi despre bibliotecă? 

- Am fost în vizită de mai multe ori, dar, dacă 
îți vine să crezi, niciodată pentru cercetare, răspun- 
se Remi. 

Turul în sine era o experiență nemaipomenită, 
după cum Sam şi Remi ştiau prea bine. Fiind cea mai 
veche instituție federală din țară, Biblioteca Con- 
gresului fusese fondată în 1800 şi avusese ca prim 
sediu clădirea Capitoliului, până în 1814, când tru- 
pele britanice incendiaseră clădirea și distruseseră 
colecția centrală a bibliotecii, alcătuită din trei mii 
de volume. Un an mai târziu, Congresul votase re- 
înființarea bibliotecii şi cumpărase colecția personală 
a lui Thomas Jefferson; cuprinzând aproximativ șase 
mii de cărți. 

Colecţia bibliotecii crescuse de atunci semnifica- 
tiv: treizeci şi trei de milioane de cărți și de tipărituri, 
trei milioane de înregistrări, douăsprezece milioane 
cinci sute de fotografii, cinci milioane trei sute de 
hărți, şase milioane de partituri și șaizeci și trei de mili- 
oane de manuscrise - reprezentând în total aproape 
cinci sute de limbi - aproximativ o sută patruzeci şi 
cinci de milioane de documente, ocupând rafturi 
care se întindeau pe o lungime de o mie două sute 
de kilometri. 

- Aproape că pare mai degrabă o catedrală decât 
o bibliotecă, zise Remi. Arhitectura e... 

- Copleşitoare? completă Severson. 

- Exact. Podelele şi coloanele de marmură, arca- 
dele, tavanele arcuite, operele de artă. 

Severson zâmbi. 

- Dacă nu mă înșel, Selma a zis odată că locul 
ăsta e „în parte catedrală, în parte muzeu, în parte 
galerie, cu puțintică bibliotecă aruncată printre ele 
pentru a păstra proporțiile“. Bănuiesc că grandoarea 
era prioritară în mintea colectivă a Congresului din 
1815. După ce britanicii au prădat totul, îmi ima- 
ginez că mentalitatea din timpul reconstrucției a fost 
ceva de genul „le arătăm noi lor“. 

- Mai mare, mai bună, mai ostentativă. O arhi- 
tectură care să le scoată ochii, dacă vrei să spunem 
așa, zise Remi. 

Severson râse. 

- Mergem în sala principală de lectură? întrebă 
Sam. 

- Nu, mergem la etajul al doilea - Secția de Cărţi 
Rare şi Colecţii Speciale. Sala principală de lectură 

găzduiește un tur pentru copiii de la şcolile primare 
din zonă. Va fi puţină nebunie pe aici azi. 

Ajunseră în faţa uşii cu numărul 239 şi intrară. 

- Dacă vreţi să vă așezați la masa de lucru, caut 
eu pe computer. De-a lungul anilor, catalogul nostru 
a devenit mai uşor de utilizat, și cred că ar fi mai 
simplu dacă fac eu căutarea. Bun, Selma mi-a trimis 
prin e-mail o parte dintre documente și mi-a descris 
în linii mari contextul: Winston Lloyd Blaylock, soția 
lui se numea Ophelia, se presupune că a fost în 
Statele Unite până în martie 1872. Altceva? 

- Avem o descriere fizică aproximativă, zise Remi. 

- Orice ne poate fi de folos. 

- Avea un metru şi nouăzeci şi trei de centimetri 
şi cântărea în jur de o sută cincisprezece kilograme. 

- De asemenea, deținea o carabină Henry, ca- 
librul 44. Din câte am înţeles, nu erau foarte comune. 

- Cu siguranţă nu la fel de comune precum cara- 
binele Winchester, Remington sau Springfield. 
Carabinele Henry n-au făcut parte din armamentul 
standard din timpul Războiului Civil, dar mulți 
dintre soldaţii unioniști și-au cumpărat câte una din 
banii lor. Totuşi, guvernul le-a introdus în dotarea 
cercetașilor, a trupelor de hărţuire și a unităţilor de 
Forțe Speciale. Soldații confederați urau carabina 
Henry. Avea un încărcător cu şaisprezece gloanţe, iar 
un soldat bine pregătit putea să tragă douăzeci şi opt 
de focuri pe minut. Pe vremea aceea, era arma cea 
mai apropiată de ceea ce este o mitralieră în zilele 
noastre. Nu știți dacă Blaylock era priceput în 
mânuirea ei? 

- Conform surselor noastre, era un țintaş desă- 
vârşit. 

Severson încuviinţă din cap. Începu să tasteze și, 
timp de cinci minute, în încăpere se instală tăcerea, 
întreruptă doar de sunetul tastelor şi de câte un 
murmur - „Fascinant“ sau „Interesant“ - venit din 
partea lui Severson. În cele din urmă, își ridică 
privirea. 

- Am găsit o înregistrare, o microfişă din Arhivele 
Naţionale. E vorba despre două surse: Registrul Reunit 
al Forțelor Armate și publicațiile M594 şi M861 care 
conțin „Serviciul Unităţilor Militare din cadrul 
Organizațţiilor de Voluntari ai Uniunii“ atât pentru 
trupele unioniste, cât și pentru cele confederate. 

- Apare vreo intrare cu numele lui Blaylock? 

- Sunt chiar cincizeci și nouă. Din moment ce 
Blaylock avea o carabină Henry, să începem cu lista 
soldaților unioniști. Severson începu să tasteze din 
nou. Problema e că multe dintre intrările din listă 
conțin doar prenumele, inițiala numelui mijlociu și 
numele de familie. Am găsit mai mulți W. Blaylock 
şi doi W.L. Blaylock. Primul are și un document ata- 
şat, o fişă medicală. Blaylock pe care-l căutaţi voi 
avea vreo rană? 

- Din câte ştim noi, nu. 

Zâmbind, Severson bătu cu vârful degetului în 
monitor, în mod evident încântată de ceea ce găsise. 

- Piciorul drept i-a fost amputat la spitalul de 
campanie în timpul bătăliei de la Antietam. Cred că 
putem să-l eliminăm de pe listă, nu? Îmi pare rău, 
am fost cam morbidă, nu-i aşa? 

- Nu-i nimic, zise Sam. Tu și Selma aveți în comun 
aceeaşi dragoste pentru cercetare. Ne-am obişnuit. 

- Bun, iată și cealaltă intrare. Ei bine, aici e ceva 
interesant. Acest Blaylock a fost detașat din Armata 

Unionistă în septembrie 1863, dar nu este menționat 
nici un motiv. N-a fost nici transferat, nici rănit. 
Doar detaşat. 

- Ce înseamnă asta? întrebă Remi. 

~- Nu sunt sigură. Să vedem dacă găsesc ceva mai 
mult decât cele câteva menţiuni. 


După încă cincisprezece minute, Severson își 
ridică privirea de la computer. 

- L-am găsit! E întregul lui dosar militar. S-ar putea 
să fie omul vostru: William Lynd Blaylock. 

- E destul de aproape, zise Sam. Suspect de 
aproape. 

- Chiar şi descrierea fizică pare să se potrivească: 
un metru şi nouăzeci și trei de centimetri şi o greu- 
tate de nouăzeci şi cinci de kilograme. 

- N-ar fi atât de greu să pui pe tine cincisprezece, 
douăzeci de kilograme după ce părăseşti armata, 
sublinie Remi. 

Severson se încruntă. 

- Lipsesc anumite părți din dosar. Există detalii 
despre antrenamentul lui şi despre misiunile unității 
din care a făcut parte, despre promovări, despre 
campaniile la care a participat, evaluări... Dar, după 
1862, toate misiunile lui sunt înregistrate ca „servicii 
suplimentare“. 

- Sună à la James Bond, zise Remi. 

- Nu ești foarte departe, răspunse Severson. Când 
vine vorba despre registrele din Războiul Civil, ter- 
menul de „servicii suplimentare“ e, de obicei, asociat 
cu trupele de gherilă - ceea ce noi numim astăzi 
Forţele Speciale. 

- Precum Loudoun Rangers, Quantrill's Raiders, 
Kansas Jayhawkers.I..., zise Sam. 

Severson încuviință din cap. 

- Aşa e. Dacă legăm asta de detaşarea misterioasă 
din Armata Unionistă din 1863, cred că avem de-a 
face cu un soldat care a devenit spion. 


După-amiaza se scurse cu Severson care stătea în 
faţa computerului şi tasta, lua notițe şi, din când în 
când, le spunea și lui Sam și lui Remi ce progrese mai 
făcuse. La ora 16:00, Severson se opri şi se uită la ceas. 

- Dumnezeule, ce zboară timpul. Aproape că a 
venit vremea să închidem. N-are nici un rost să staţi 
aici cât timp eu caut. N-ar fi mai bine să mergeţi la 
hotel și să luați cina? Vă sun dacă găsesc ceva. Mai 
bine spus, atunci când găsesc ceva. 

- Te rog, Julianne, să mergi şi tu acasă, zise Remi. 
Sunt sigură că ai alte planuri. 

- Nu, colega mea de apartament va hrăni pisica, 
iar eu o să iau cina aici. 

- Nu putem..., zise Sam. 

- Cred că glumiţi. Pentru mine, asta e ca o ex- 
cursie la Disney World. 

- Sună destul de familiar, replică Remi zâmbind. 
Eşti sigură că nu eşti rudă cu Selma? 

- Facem parte dintr-o societate secretă: Frăția 
Bibliotecarilor, răspunse Severson. Gata, plecați şi 
lăsați-mă să-mi văd de treabă! Ţinem legătura. 


La fel cum făceau de fiecare dată când stăteau sau 
treceau prin Washington, Sam şi Remi rezervaseră 


1 Unități independente de cavalerie, ridicate din rândurile 
localnicilor sau ale comunităților religioase, care au purtat 
lupte de gherilă în timpul Războiului Civil (n.tr.) 

apartamentul Robert Mills de la hotelul Monaco. 
La douăzeci de minute după ce plecase din fața 
Bibliotecii Congresului, taxiul lor încetinea în drep- 
tul scărilor hotelului Monaco, protejate de o coper- 
tină roșie. Portarul le deschise portiera chiar în clipa 
în care mașina opri. Sam şi Remi coborâră. 

Hotelul Monaco, pe vremuri clădirea Oficiului 
Poștal General al SUA, acum inclus pe lista monu- 
mentelor istorice, se afla în cartierul de secol XIX al 
Washingtonului, cunoscut ca Penn Quarter, aflat 
foarte aproape de parcul National Mall, de Muzeul 
de Artă Americană Smithsonian, de clădirea J. Edgar 
Hoover, de Monumentul Marinei SUA şi avea sufi- 
cient de multe restaurante de cinci stele în preajmă 
cât să țină un gurmand prizonier ani la rând. 

- Bine aţi venit, domnule și doamnă Fargo, zise 
portarul. Se duse în spatele taxiului și le luă bagajele 
din portbagaj. Am să mă asigur că gențile dumnea- 
voastră vor ajunge imediat în cameră. Vă rog să 
intrați; dacă nu mă înșel, băiatul de serviciu vă 
aşteaptă deja. 


După alte zece minute se aflau deja în aparta- 
ment. Obosiţi încă după odiseea africană, se odih- 
niră timp de o oră, apoi făcură un duș, se îmbrăcară 
pentru cină şi porniră în josul străzii. Găsiră restau- 
rantul hotelului Monaco, Poste Moderne Brasserie, 
pe Eighth Street, chiar după colț, la capătul unui gang. 

După ce aruncară o privire pe meniu şi pe lista 
cu vinuri, se opriră la o sticlă de Domaine de la 
Quilla Muscadet din 2007 - un vin aromat şi aspru 
din Valea Loarei -, o salată de rucola cu busuioc, 
mentă şi parmezan și midii înăbușite în vin alb, 

șofran, muştar și usturoi murat. La fel ca șederea la 
hotelul Monaco, meniul ales era un fel de tradiţie 
pentru cei doi. 

Remi luă o înghiţitură de vin. Închise ochii și oftă 
de plăcere. 

- Sam, trebuie să-ți mărturisesc ceva. Să nu crezi 
că nu-mi place aventura, dar nici o masă bună şi un 
pat cald, cu așternuturi curate, nu sunt de lepădat. 

- N-aş putea să te contrazic. 

Lui Remi îi sună iPhone-ul. Se uită la ecran, apoi 
îl puse deoparte. 

- E de la Selma. A mai găsit un simbol aztec în 
jurnalul lui Blaylock. 

Înainte de a porni spre Washington, îi ceruseră 
Selmei să îşi concentreze căutarea pe orice se ase- 
măna cât de cât cu hieroglifa Miquiztli!. Pentru ca 
Selma să se orienteze mai bine, Remi îi descărcase - 
de pe internet o imagine cu rezoluție mare a 
Calendarului Aztec, Piatra Soarelui, cu o greutate de 
douăzeci şi patru de tone, aflată la Muzeul Naţional 
de Antropologie din Ciudad de Mexico. 

- Deja s-au adunat patru simboluri, zise Remi. 

- Putem să identificăm un tipar? Există adnotări 
în dreptul simbolurilor? 

- Nimic de felul ăsta. Spune că apar izolate. 

- La un moment dat, va trebui să-mi dai câteva 
informaţii de bază despre cultura aztecă. 

- Vedem ce putem face. Nu există prea multe 
popoare antice cu o istorie şi o cultură la fel de com- 
plexe. Chiar şi după ce le-am studiat timp de un 


1 Semnul reprezentând capul morţii din horoscopul 
aztec (n.tr.) 

semestru, simțeam că abia dacă am trecut de supra- 
față. Fiecare simbol are semnificații multiple şi 
fiecare zeu, mai multe identități. Lucrurile sunt în- 
greunate şi de faptul că majoritatea relatărilor 
istorice sunt denaturate în favoarea spaniolilor. 

- Învingătorii scriu istoria, zise Sam. 

- Din păcate, e adevărat. 

Sam luă o înghițitură de vin. 

- Putem să fim destul de siguri că Rivera şi cel 
pentru care lucrează au aceeași obsesie ca Blaylock ~- 
chiar şi la o distanță de o sută patruzeci de ani. Dar 
n-aş putea spune despre ce e vorba. Aspectul aztec al 
chestiunii nu poate fi o coincidență. Sau suntem oare 
prea aproape de pădure ca să mai vedem copacii? 

- Nu prea cred, Sam. Este singurul element co- 
mun între Blaylock, corabie, clopot și Rivera. Între- 
barea e cum se leagă corabia şi clopotul în toată 
povestea asta. 

Chelnerul sosi cu salatele. 

- Tot nu ştim cum de a ajuns Rivera să se inte- 
reseze de corabia Shenandoah, spuse Sam. La naiba, 
nici măcar nu ştim dacă e vorba chiar despre 
Shenandoah. În afară de Ophelia, care e invenția lui 
Blaylock, corabia a mai avut alte două nume: Sea 
King şi El Majidi. Nu trebuie doar să stabilim ce s-a 
întâmplat, ci şi să identificăm momentul. 

- Dacă au dat peste ceva ce avea legătură cu 
Blaylock - un alt jurnal sau nişte scrisori, de exem- 
plu? Chiar mai rău de atât, dacă Selma are dreptate 
şi, în urma malariei, Blaylock a luat-o razna și toate 
măzgăliturile din jumal nu sunt nimic mai mult 
decât nişte fantezii? 

- Cu alte cuvinte, zise Sam, s-ar putea să alergăm 
cu toții după cai verzi pe pereți. 


După cină, împărțiră o bucată de prăjitură cu 
budincă de căpşune şi rubarbă și încheiară cu câte 
o ceaşcă de cafea etiopiană decofeinizată. Cu puţin 
timp înainte de ora 21:00, erau înapoi în camera 
lor. Semnalul luminos pentru mesaje al telefonului 
pâlpâia. 

- Ştiam eu că am uitat ceva, zise Remi. Nu i-am 
dat lui Julianne numerele noastre de mobil. 

Sam formă numărul sistemului de mesagerie 
vocală al hotelului şi activă speakerul. 

- Sam, Remi, sunt Julianne. E cam opt și jumă- 
tate. Merg să lucrez acasă, dar revin la bibliotecă 
mâine-dimineaţă la ora șase. Pe voi vă aştept pe la 
opt. Cred că am găsit ceva. 


Capitolul 24 
Biblioteca Congresului 


Ajunseră la intrarea pentru cercetători la opt fără un 
sfert şi fură întâmpinați de un paznic care le verifică 
legitimaţiile, apoi îi conduse în Sala Colecţiilor 
Speciale de la etajul doi. Intrară şi o găsiră pe 
Julianne Severson în fața computerului, odihnin- 
du-se cu capul pe birou. Purta aceleași haine ca ziua 
precedentă. 

Când ușa se închise, sări ca arsă şi privi împrejur. 
Îi văzu, clipi repede de câteva ori, apoi zâmbi: 

- "Neaţal 

- Julianne, te rog să nu-mi zici că nu te-ai mai 
dus acasă, spuse Remi. 

- Era cât pe ce să mă duc. Chiar intenționam să 
fac asta, dar am urmărit o pistă care mi-a deschis 
una nouă şi tot aşa... Ştiţi şi voi cum e. 

- Ştim, răspunse Sam. Dacă te ajută cu ceva, 
ţi-am adus o cafea neagră Venti Starbucks, covrigi 
şi cremă de brânză. 

Ridică cutia. Severson căscă larg ochii. 

După ce dădu pe gât jumătate de cafea şi mâncă 
majoritatea covrigilor, Severson își şterse buzele, îşi 
trecu degetele prin păr şi se așeză la masa de lucru 
alături de Sam şi de Remi. 

- E mai bine acum, spuse ea. Mersi. Lângă ea se 
afla un dosar doldora cu foi tipărite şi altele pline 
cu notițe de mână. Înainte să plecați, vă voi tipări 
tot materialul folosit, aşa că acum vă zic doar chestiu- 
nile cele mai importante. Vestea bună e că tot ce 
am găsit a fost desecretizat acum multă vreme şi 
reprezintă surse cu acces liber. Mi-am petrecut toată 
noaptea făcând legături, accesând arhive private, 
colecţii ale universităților, documente ale Departa- 
mentului Marinei şi Războiului, registre ale Servi- 
ciilor Secrete, cărți şi publicaţii de specialitate... Am 
verificat tot ce v-ar putea trece prin minte. 

- Suntem numai ochi şi urechi, spuse Sam. 

- Mai întâi, să vă arăt o fotografie cu acel 
Blaylock pe care l-am găsit eu. Să-mi spuneți dacă 
se potriveşte cu cel pe care-l știți voi. 

Scoase o fotografie din dosarul aflat în dreptul 
cotului şi-i făcu vânt de-a lungul mesei. Remi des- 
chise pe iPhone o versiune scanată a fotografiei lui 
Blaylock pe care o găsiseră în muzeul din Bagamoyo. 
În versiunea lui Severson, apărea un bărbat înalt, cu 
umerii lați, aflat la sfârşitul adolescenţei sau în pri- 
mii ani ai tinereţii, îmbrăcat într-o uniformă de 
ofițer din Armata Unionistă. Sam şi Remi comparară 
fotografiile. 

- El e, zise Sam. În a noastră e mai în vârstă, are 
părul grizonant și e mai îmbătrânit, dar e același 
bărbat. 

Severson încuviință din cap şi luă fotografia. 

- Cel care vă este cunoscut drept William Lloyd 
Blaylock se numea de fapt William Lynd Blaylock: 
s-a născut în 1839 la Boston, a absolvit Universitatea 
Harvard cu doi ani mai devreme decât în mod 
obișnuit, la nouăsprezece ani, luându-și licenţa în 
matematică - mai precis, în topologie. 

- Ce înseamnă asta mai exact? întrebă Remi. 

- E matematică spațială, răspunse Sam, suprafețe 
curbe, arii deformate. Banda lui Möbius! e un bun 
exemplu. 

- Atunci, nu e de mirare că Blaylock era interesat 
de spirala lui Fibonacci2. lartă-ne, Julianne, con- 
tinuă, te rog. 

- La o lună după absolvire, a fost angajat de De- 
partamentul de Război. 

- Pe un post de criptolog, anticipă Remi. 

- Așa e. Toate relatările îl prezintă pe Blaylock ca 
fiind un geniu. Un copil-minune. 

Sam şi Remi se priviră reciproc. Ținând cont de 
trimiterile la șirul lui Fibonacci şi la spirala de aur 
pe care le găsiseră în jurnalul lui Blaylock, se între- 
bau dacă nu cumva jumalul conținea ceva mai mult 
decât ceea ce păruse la o primă privire. Mai precis, 


1 Această bandă se obține dintr-o fâşie de o lungime oare- 
care, răsucită la 180 de grade şi apoi lipită (n.tr.) 

2 Leonardo Pisano, cunoscut ca Fibonacci, matematician 
din Evul Mediu. Numele său se leagă de descoperirea unui 
şir de numere în care fiecare element reprezintă suma celor 
două numere precedente. Reprezentarea geometrică a acestui 
şir duce la obținerea unei spirale care se regăseşte şi în natură 
sub diferite forme. Şirul prezintă o constantă, dată de raportul 
dintre un număr şi numărul anterior, constantă cunoscută 
ca proporția de aur (n.tr.) 

dacă nu se găseau mesaje ascunse şi coduri. De-a 
lungul anilor, învățaseră multe lucruri despre cei 
care ascund sau vânează comori, dar o lecție era mai 
importantă decât toate celelalte: oamenii ar face orice 
pentru a-şi ascunde obsesiile de ochii curioşilor. 
Dacă era valabil și în cazul lui Blaylock, era foarte 
probabil să utilizeze metoda pe care o cunoştea cel 
mai bine - matematica și topologia. 

Severson continuă: 

- La câteva zile după atacul asupra Fortului 
Sumter din aprilie 1861, Blaylock şi-a dat demisia 
şi s-a înrolat în Armata Unionistă. După antrena- 
mentul de bază, a fost numit locotenent secund și 
a fost aruncat direct în focul bătăliei, participând 
de-a lungul lunilor iulie și august la mai multe lupte: 
Rich Mountain, Carrick's Ford, First Bull Run. Se pare 
că a dovedit că nu era doar un matematician tocilar. 
A fost avansat la gradul de locotenent și a primit mai 
multe medalii pentru curaj. În primăvara anului 
următor, 1862, a fost transferat în unitatea Loudoun 
Rangers, sub comanda lui Samuel Means, care se 
afla la rândul său sub egida ministrului de război, 
Edwin Stanton. Sam, după cum aminteai anterior, 
unitatea Loudoun Rangers era echivalentul a ceea ce 
astăzi numim Forțele Speciale. Era o unitate 
restrânsă ca număr de oameni, iar membrii săi 
acționau în spatele liniilor inamice, supraviețuiau cu 
ceea ce găseau în sălbăticie, purtând lupte de hăr- 
țuire, îndeplinind misiuni de sabotaj şi strângând 
informaţii militare. Erau nişte băieți foarte duri. 
Cu puţin timp înainte ca trupa lor să fie absorbită 
în cadrul unei unități normale în 1864, ministrul 
Stanton i-a abordat pe Blaylock şi pe alți câțiva 

oameni pentru a-i recruta în Serviciul Secret. La câte- 
va luni după asta, Blaylock a reapărut la Liverpool, 
în Anglia, cu numele Winston Lloyd Babcock, unde 
a lucrat sub acoperire pentru un om pe nume 
Thomas Haines Dudley. b 

- Coordonatorul activităților de spionaj de sub 
Lincoln, zise Sam. 

- Ai auzit de el? întrebă Severson. 

- Am citit câteva cărți în care se vorbea despre el. 
Din câte îmi amintesc, era quaker. A fost consulul 
SUA la Liverpool. A condus rețeaua de spionaj a 
Serviciilor Secrete de pe teritoriul Marii Britanii. 

- A avut aproape o sută de agenți, cu toții foarte 
implicați în împiedicarea fluxului secret de provizii 
dinspre Marea Britanie înspre Statele Confederate, 
adăugă Severson. Deşi Anglia era în mod oficial 
neutră în timpul războiului, erau foarte mulți sim- 
patizanți sudişti, atât printre membrii guvernului, 
cât şi în afara acestuia. Vreți să ghiciţi care a fost 
prima misiune a lui Blaylock? 

Remi fu cea care răspunse; și ea, şi Sam începu- 
seră să intuiască tot mai mult din ceea ce li se 
spusese. 

- Urmărea navele comerciale care se aflau sub 
pavilionul Confederaţiei, zise ea. 

- Încă o dată, ai dreptate, răspunse Severson. 
Blaylock se ocupa în special de o unitate care era 
centrată pe o navă cu numele Sea King - cunoscută 
mai târziu ca CSS Shenandoah. 

- E chiar corabia care a scăpat, zise Sam. Şi nu 
doar că a scăpat, dar, timp de nouă luni, a făcut 
ravagii printre navele unioniste, asta până la sfârşitul 
războiului. 

Severson continuă: 

- Pentru Blaylock a fost un dezastru, atât pe plan 
personal, cât şi profesional. 

- Profesional? repetă Sam. A fost admonestat? 
Eliberat din funcție? 

- N-am găsit nici o dovadă în acest sens. Dim- 
potrivă. Thomas Haines Dudley a fost un susținător 
înfocat al lui Blaylock. A redactat mai multe evaluări 
ale lui, cât se poate de apreciative. Într-o scrisoare din 
1864, adresată şefului Serviciilor Secrete, William 
Wood, se referea la Blaylock ca la „unul dintre 
cei mai buni agenți pe care am avut plăcerea să îi 
am în serviciul meu“. Bănuiesc că, pur şi simplu, 
Blaylock a fost atât de afectat de eşec, încât asta a 
început să aibă un impact asupra activităţii sale. 
Două săptămâni mai târziu, s-a îmbarcat la Londra 
pentru a se întoarce acasă. Dar, odată ajuns, a 
descoperit că soția sa, Ophelia, murise în timp ce el 
se afla pe drum. Ca o tragică ironie, fusese ucisă 
în timpul unui atac al unei trupe de gherilă a Sta- 
telor Confederate, cunoscută sub numele Mosby's 
Rangers - chiar una dintre unitățile împotriva 
cărora Blaylock luptase în perioada în care făcuse 
parte din Loudoun Rangers. 

- Dumnezeule, şopti Remi. Bietul om! Ştim cum- 
va dacă chiar Ophelia a fost ținta? A fost vânată de 
Mosby şi de oamenii săi din cauza soțului ei? 

- Nu e nimic care să indice asta. Conform tutu- 
ror relatărilor, a fost pur şi simplu la locul nepotrivit, 
în momentul nepotrivit. 

- Deci nu doar că Blaylock s-a întors acasă dez- 
onorat, dar şi-a mai găsit şi iubirea vieții ucisă, zise 
Sam. Remi, încep să cred că malaria era responsabilă 
doar pentru o parte dintre problemele lui psihice. 

- Sunt de acord. E de înțeles. | 

- La asta se adaugă și personalitatea lui obsesivă, 
adăugă Severson. Selma mi-a trimis prin e-mail schi- 
ţa corabiei realizate de el. Să redenumeşti o corabie 
după o femeie... Asta e iubire adevărată. 

- Julianne, au avut copii? întrebă Remi. 

- Nu. l 

- Ce s-a întâmplat după ce s-a întors acasă? 

- Nu sunt prea multe de spus. Am găsit o singură 
înregistrare despre el. A fost angajat în 1865 de 
o şcoală atunci înființată, numită Institutul de 
Tehnologie, Massachusetts. Se pare că Blaylock s-a 
întors la existența civilă ca profesor de matematică. 

- Asta până în martie 1872, când a reapărut în 
Bagamoyo. 

- Şi la patru ani după ce corabia Shenandoah 
a fost vândută sultanului Zanzibarului, zise Remi, 
apoi adăugă cu ironie seacă: Culmea coincidenţei. 
Asta dacă nu cumva doliul lui Blaylock devenise 
furie. Corabia Shenandoah a scăpat pe când el era 
responsabil de ea, iar soția sa a murit în timpul ăsta. 
Dacă a fost cu adevărat nebun, s-ar putea să fi ajuns 
într-un fel să proiecteze vina pentru pierderea 
suferită asupra corabiei Shenandoah. Poate mergem 
cam departe, dar mintea umană e un mister. 

- S-ar putea să ai dreptate. Dar numai Blaylock 
poate să răspundă la asta, zise Severson. Eu pot să 
spun doar atât: nu cred că a plecat în Africa dintr-un 
moft. Cred că a fost trimis acolo. 

- De către cine? întrebă Sam. 

- De către ministrul de război, William Belknap. 


Remi şi Sam rămaseră tăcuți câteva secunde, 
încercând să proceseze această informație. In cele 
din urmă, Sam spuse: 

- De unde ştii asta? 

- Nu ştiu cu certitudine, răspunse Severson. În 
momentul de față, am doar dovezi circumstanţiale 
bazate pe scrisorile schimbate între Belknap, mi- 
nistrul Marinei, George Robeson şi directorul 
Serviciilor Secrete, Herman Whitley. Într-o scrisoare 
din noiembrie 1871, adresată atât lui Belknap, cât 
şi lui Robeson, Whitley pomeneşte despre un raport 
secret primit de curând. Nu amintește sursa, dar trei 
rânduri mi-au atras atenția. Mai întâi, e vorba despre 
rapoarte secrete care „sugerează că apostolii Căpi- 
tanului Jim îi calcă pe urme“; al doilea, care spune 
că „omul nostru din Zanzibar ne cam ia de proşti“, 
iar al treilea, „ştiu din surse sigure că docul despre 
care vorbim este adesea gol“. 

- Omul nostru din Zanzibar ar putea fi sultanul 
Majid al II-lea, zise Remi. 

- lar Căpitanul Jim ar putea fi căpitanul de pe 
Shenandoah, James Waddell, răspunse Sam. E inte- 
resant felul în care Whitley şi-a ales cuvintele: 
„apostoli“. Un om ca el n-ar fi ajuns într-o poziție 
atât de înaltă fără a stăpâni bine limba. Un apostol 
este un credincios neclintit, cineva care îşi dedică 
viața pentru a urma exemplul unui lider. Cât despre 
docul gol... 

- Ar putea fi vorba despre locul în care se presu- 
pune că sultanul a abandonat corabia tocmai 
redenumită El Majidi, zise Remi. 

- Mai e ceva, răspunse Severson. Într-o scrisoare 
trimisă câteva zile mai târziu, atât Belknap, cât şi 
Robeson îi sugerează lui Whitley să ia legătura cu 
„amicul nostru quaker“ - presupun că e vorba despre 
Thomas Haines Dudley - şi să-l întrebe dacă are 

agenți care ar putea investiga „nava despre care 
vorbim“. Whitley a răspuns peste şase săptămâni. 
Conform „surselor quakerului“, nava despre care 
vorbeau a fost văzută, dar nu în docul în care era de 
obicei ancorată. Era în Dar es Salaam, revenea în 
port - şi, citez — „cu toate pânzele sus, cu motoarele 
cu abur funcționale, înarmată cu tunuri și având un 
echipaj alcătuit din marinari pricepuţi, de origine 
caucaziană“. 

Sam şi Remi rămaseră tăcuţi zece secunde. În cele 
din urmă, Sam zise: 

- Dacă nu cumva îmi imaginez eu mai mult decât 
ar trebui, aş zice că „apostolii“ căpitanului Waddell 
au reechipat corabia Shenandoah pentru război. 

- Abia acum urmează partea cea mai bună, zise 
Severson. În aceeaşi scrisoare, Whitley îi informează 
pe Belknap şi pe Robeson că i-a ordonat quakerului - 
Dudley - să îşi trimită cel mai bun om să investi- 
gheze situația din Dar es Salaam. 

- lar noi ştim deja pe cine îl considera Dudley cel 
mai bun agent - Blaylock. 

- Care, peste doar două luni, soseşte în Bagamoyo, 
adăugă Remi. 

- Totul pare să se potrivească, dar, după cum ai 
spus chiar tu, Julianne, până acum, toate sunt do- 
vezi circumstanţiale. 

- N-am terminat de catalogat toate scrisorile, dar 
ştiu pe cirieva care s-ar putea să ne ajute între timp. 
Ce-aţi zice de o călătorie până în Georgia? 


Capitolul 25 
Savannah, Georgia 


După ce ascultară şi restul prezentării făcute de 
Julianne Severson şi bănuiala ei despre locul în care 
ar putea să descopere următoarea parte din povestea 
lui Blaylock, Sam şi Remi îşi rezervară bilete la un 
zbor care pleca în acea după-amiază de pe aeroportul 
Dulles. Aterizară în Savannah cu puţin înainte de 
ora 15:00. 

În timp ce Sam se afla la ghișeul firmei Hertz şi 
făcea demersurile necesare pentru a închiria o ma- 
şină, Remi îşi verifică mesageria vocală. Cu cheile de 
la maşină în mână, Sam se apropie de ea. 

- Selma a primit clopotul în dimineaţa asta, îl 
anunţă Remi. 

Sam zâmbi şi oftă ostentativ. 

- Trebuie să recunosc că, după toate necazurile 
prin care am trecut ca să punem mâna pe el, mi-l 
imaginam căzând din avion şi scufundându-se 
în ocean. 

- Şi eu. A zis că e într-o stare excelentă. L-a sunat 
pe Dobo; vine să îl ia. 

Alexandru Dobo - care prefera să i te adresezi 
numai pe numele de familie - era un surfer dedicat 
care îşi pierdea toată vremea pe plajă, fiind în restul 
timpului expert în restaurări și, totodată, omul la 
care apelau pentru proiectele care depășeau com- 
petența lor. Cum fusese custode la Departamentul 
pentru Arhitectură, Restaurări şi Conservări din 
cadrul Universității Ovidius din Constanţa, România, 
şi principalul consultant al Muzeului Naval din 
Constanţa şi al Muzeului Naţional de Istorie şi 
Arheologie, Dobo nu întâlnise până acum vreun 
artefact pe care să nu-l poată restaura. 

Cum Selma provenea dintr-o țară învecinată cu 
România, Ungaria, ea şi Dobo îşi petreceau timpul 
depănând amintiri și ciondănindu-se în legătură cu 
„bătrâna țară“. 

- Selma a zis că Dobo îşi va petrece toată noaptea 
ocupându-se de clopot, adăugă Remi. 

- Să înţeleg că nu prea sunt valuri? 

- Chiar deloc. 

- Cum merge treaba cu jurnalul? 

- Nu mi-a zis decât că încă lucrează la el. 

În limbajul Selmei asta însemna că munca înain- 
ta greu, dar sigur şi că întrebările repetate amenințau 
acest progres. 

- A mai pomenit şi despre spirală şi despre şirul 
lui Fibonacci. Ambele se regăsesc repetate pe tot par- 
cursul jurnalului. Ca un fel de mantra. Un individ 
tare interesant Blaylock ăsta! 

Sam scutură cheile şi zise: 

- Să mergem! 

- Ce maşină ai închiriat? 
- Un Cadillac Escalade. 
- Sam... 

- Are motor hibrid. 

- Bine. 


Pentru Sam și pentru Remi, Savannah era chiar 
imaginea farmecului şi istoriei Sudului - le regăseau 
pe fiecare dintre străzile adumbrite de stejarii încăr- 
cați cu muşchi spaniol; în pieţele cu cireşi în floare 
și în preajma monumentelor bine îngrijite; lângă 
balcoanele şi zidurile de piatră acoperite de hortensii 
şi de caprifoi; în fațadele cu coloane ale conacelor 
construite în stilul caracteristic pentru Renaşterea 
greacă şi în vastele reședințe neoclasice. Chiar și 
țârâitul cicadelor era parte din farmecul orașului 
Savannah. De fapt, dragostea lor pentru Savannah 
îi determinase să accepte sugestia lui Severson fără 
ezitare. Când au cerut un indiciu, bibliotecara n-a 
făcut decât să zâmbească și să zică: 

- Cred că veți găsi ceva familiar acolo. 


În ciuda căldurii, coborâră geamurile fumurii ale 
Cadillacului pentru a putea admira peisajul. Ținân- 
du-și o mână pe pălăria de plajă care îi flutura pe 
cap, Remi întrebă: 

- Şi unde anume mergem? 

- Pe strada Whitaker, lângă parcul Forsyth. Cred 
că e foarte aproape de reședința Heyward. 

Fosta reședință de vară a unui proprietar de plan- 
tație şi unul dintre semnatarii Declaraţiei de Inde- 
pendență, reședința Heyward era doar una dintre 
atracțiile Districtului Istoric Bluffton, înregistrat 

ca monument național. O plimbare prin Bluffton 
era ca o plimbare prin istorie. 

Parcară în partead e set a parcului, Forsyth, sub 
un stejar cu o coroană bogată, şi merseră la o stradă 
distanță, la o casă gri cu jaluzele verzi. Sam con- 
fruntă adresa cu cea pe care le-o dăduse Severson. 

- Aici e. 

Deasupra scărilor de la verandă se găsea o pan- 
cartă pictată de mână pe care stătea scris cu litere 
cursive: „GALERIA ȘI MUZEUL DOMNIȘOAREI 
CYNTHIA“. 

În timp ce urcau scările, un copoi slab, cu botul 
alb, își înălță capul de pe covorul pe care stătea 
tolănit, urlă o dată scurt, apoi îşi cobori din nou 
capul şi adormi la loc. 

Uşa de la intrare se deschise, iar în prag apăru o 
femeie zbârcită, îmbrăcată într-o fustă albă și o bluză 
roz, care rămase în spatele paravanului pentru 
țânțari. 

- Ziua bună, dragilor, zise ea cu un glas melodic 
şi tărăgănat, caracteristic statului Georgia. 

- Bună ziua, răspunse Remi. 

- Vedeţi voi, Bubba e soneria mea. 

- Îşi face bine treaba, spuse Sam. 

- Păi, da, îşi ia munca în serios. Intraţi, vă rog. 

Desfăcu ivărul de la paravan şi îl deschise câțiva 
centimetri. Sam îl trase până la capăt, apoi intră în 
urma lui Remi. 

- Eu sunt domnişoara Cynthia, zise femeia şi le 
întinse mâna. 

- Remi... 

- Fargo, ştiu. Iar dumneavoastră trebuie să fiți 
domnul Sam Fargo. 

- Da, doamnă. De unde... 

- Julianne mi-a spus că sosiți. Şi, cum nu vin prea 
mulți vizitatori, nu mi-a fost prea greu să ghicesc. 
Intraţi, vă rog. Pregătesc un ceai. 

Cu un mers nesigur, puțin târşâit, dar nu lipsit 
de eleganță, îi conduse în ceea ce Sam şi Remi puteau 
descrie ca fiind un salonaş. Mobila din lemn masiv 
cu multe ornamente, perdelele de dantelă, scaunele 
şi divanele acoperite cu catifea, totul părea desprins 
direct din Pe aripile vântului. 

- Domnișoară Cynthia, de unde vă cunoaşteţi cu 
Julianne? întrebă Sam. 

- Încerc să ajung la Washington măcar o dată pe 
an. Sunt nebună după istoria oraşului. Am cunos- 
cut-o pe domnişoara Julianne cam în urmă cu 
cinci ani, în timpul unui tur. Cred că întrebările 
mele sâcâitoare i s-au părut interesante, aşa că am 
păstrat legătura. Ori de câte ori găsesc câte o piesă 
pe care nu pot să o identific, o sun ca să mă ajute. 
A fost şi ea aici în vizită. lertați-mă o clipă, merg să 
văd ce se-ntâmplă cu ceaiul. Dispăru printr-o altă 
ușa și reveni după două minute. L-am lăsat la 
infuzat. În timp ce așteptăm, haideţi să vă arăt pen- 
tru ce aţi venit aici. 

leşiră din salonaș, trecură prin foaier, traversară 
un hol scurt, apoi pătrunseră printr-o ușă într-o 
cameră mare, zugrăvită într-un alb imaculat și inun- 
dată de lumina soarelui. 

- Bine ați venit în Muzeul şi Galeria Domnișoarei 
Cynthia, zise ea. 

Cam în același fel în care Morton îşi alcătuise 
Muzeul și Magazinul de Curiozităţi din Bagamoyo, 
domnișoara Cynthia strânsese laolaltă o mulțime 
de artefacte - toate legate de Războiul Civil —, de la 

ghiulele şi carabine, până la petice de uniforme şi 
dagherotipuri. 

- Toate astea au fost adunate cu mâinile mele, 
zise domnişoa:a Cynthia cu mândrie. Unele de pe 
fostele câmpuri de bătălie, altele cumpărate când au 
fost scoase la vânzare obiectele din vechile conace... 
Aţi fi surprinşi să aflați câte poți găsi dacă ştii ce 
cauţi. O, Doamne, asta a sunat ca o vorbă de duh, nu? 

Sam şi Remi râseră. 

- Chiar aşa a sunat, zise Remi. 

- Ți se întâmplă să mai rosteşti câte una odată 
cu vârsta. Ei bine, puteți să vă uitaţi pe aici după bu- 
nul-plac mai târziu, dar acum aş vrea să vă arăt ceva. 

Domnișoara Cynthia se îndreptă înspre peretele 
nordic al încăperii, acoperit de sus până jos cu foto- 
grafii şi cu schițe înrămate. Se opri în faţa lui, cu 
buzele țuguiate, în timp ce ochii îi fugeau cu repe- 
ziciune dintr-o parte în alta. 

- A, iacătă. 

Merse şontâc până în colț, întinse brațele şi 
desprinse de pe perete o imagine cu o lungime de 
cincisprezece centimetri şi lată de zece, încadrată 
într-o ramă neagră. Se întoarse la ei şi i-o înmână 
lui Sam. 

Intr-un dagherotip grăunțos putea fi văzută 
o corabie de lemn, cu trei catarge, ancorată. ` 

- Dumnezeule, zise Remi cu răsuflarea tăiată. 
Ea este! 

- Remi, uită-te aici! Sam îi apropie mai mult 
fotografia de ochi. 

In colțul din dreapta jos, apărea inscripționat un 
singur cuvânt, acum estompat: „Ophelia“. 


După cinci minute, se aflau din nou în salonaș, 
cu ceştile în mână și privind încă uimiţi la fotografie. 

- Cum de...? De unde...? zise Sam. 

- Julianne are o memorie remarcabilă - eidetică, 
cred că așa îi zice. 

- Memorie fotografică. 

- Da. Şi-a petrecut multe ore în muzeul meu. În 
dimineața asta mi-a trimis o schiță în creion prin 
e-mail, sau cum i-o zice la drăcia aia, și m-a rugat 
să o compar cu a mea. Bănuiesc că schița vă aparține. 

- Ceva îmi spune că e mai degrabă a dumnea- 
voastră, răspunse Remi. 

Domnișoara Cynthia zâmbi și scutură din mână. 

- l-am spus lui Julianne că cele două s-ar putea 
să fie gemene, în ciuda faptului că una e fotografie, 
cealaltă schiță. Sunt identice chiar și când vine vorba 
despre inscripție. 

- Ophelia. 

- Da. Din păcate, n-am ştiut niciodată prea 
multe despre ea. 

- Poftim? întrebă Sam. 

- lertați-mă, vă rog. Trebuia să iau lucrurile 
pe rând. Vedeţi voi, William Lynd Blaylock a fost 
stră-stră-stră - nici măcar nu știu sigur de câţi de 
„stră-“ e nevoie, dar a fost unchiul meu. 

Domnişoara Cynthia zâmbi dulce și luă o înghi- 
țitură de ceai. 

Sam şi Remi făcură schimb de priviri. Remi î îşi 
țuguie buzele, căzută pe gânduri, apoi zise: 

- Sunteţi descendenta familiei Blaylock? 

- A, nu, nu. Sunt din familia Ashworth. E familia 
din care provenea şi Ophelia, înainte de căsătoria cu 
William. După ce mătuşa Ophelia a fost ucisă, 
stră-străbunica mea Constance a păstrat legătura cu 
William. N-a fost nimic mai mult decât o prietenie, 

fără îndoială, dar îmi imaginez că s-au ataşat unul 
de altul. Îi scria adesea, începând cu momentul în 
care a revenit din Anglia şi până la sfârşit. Dacă nu 
__mă înșel, până prin 1883. 

- Sfârşit, repetă Sam. Vă referiți la moartea lui? 

- Nu ştiu nimic despre asta. De fapt, nimeni nu 
ştie ce s-a ales de el. Mă refeream doar la ultima scri- 
soare pe care i-a trimis-o bunicii Constance. Ochii 
domnişoarei Cynthia se luminară. Dumnezeule, 
sunt o mulțime, cu mărci poștale și timbre dintre 
cele mai minunate, din toate colțurile lumii. 
William era o figură. Tot timpul era prins în câte o 
aventură sau în câte o expediție. Din câte am înţeles, 
bunica Constance se temea că era puțintel cam dus 
cu capul. Credea numai pe jumătate poveştile lui. 

- Ați amintit scrisorile, zise Remi. Le mai... 

- Da, bineînţeles. Sunt la subsol. Vreți să le vedeți? 

Sam, incapabil parcă să mai scoată vreun cuvânt, 
se mulțumi să încuviințeze din cap. 


O urmară prin bucătărie, iar apoi în josul unor 
scări înguste de lângă uşa din spate. După cum era 
de aşteptat, pivnița era întunecată şi umedă, cu 
pereți din piatră neșlefuită şi cu o podea din ciment 
crăpat. În lumina care cobora din capul scărilor, dom- 
nişoara Cynthia găsi întrerupătorul. Din mijlocul 
pivniţei, un bec de 60 de wați lumină încăperea. 
De-a lungul pereţilor și al podelei se găseau cutii de 
carton de toate formele și mărimile. 

- Vedeţi cele trei cutii de pantofi de acolo? întrebă 
domnișoara Cynthia. Cele de lângă cutia pentru 
pomul de Crăciun? 

- Da, spuse Sam. 


IMPERIUL PIERDUT | 273 


- Acolo sunt scrisorile. 

Întorși în salonaș, Sam şi Remi deschiseră cutiile 
și se simțiră ușurați văzând că scrisorile fuseseră 
împărțite şi stocate în pungi Ziploc. 

- Domnişoară Cynthia, sunteţi eroina noastră, 
zise Sam. 

- Prostii! Ei bine, vă pun o singură condiție, zise 
ea ferm. Mă ascultați? | 

- Da, doamnă, spuse Sam. 

- Aveţi grijă de ele şi aduceţi-mi-le înapoi după 
ce terminați cu ele. 

- Nu înţeleg, răspunse Remi. Ne permiteţi să... 

- Bineînţeles. Julianne mi-a spus că sunteți 
oameni de treabă. Mi-a zis că încercați să aflați ce 
s-a întâmplat cu unchiul Blaylock în Africa - sau pe 
oriunde o mai fi ajuns. E un mister pentru familia 
noastră, nedezlegat de o sută douăzeci și şapte de ani. 
M-aş bucura să aflăm, în sfârşit, ce s-a întâmplat. 
Şi, cum eu sunt prea bătrână pentru genul ăsta de 
aventuri, măcar pot să aflu de la voi. Asta dacă îmi 
promiteți că reveniți şi îmi povestiţi totul. 

- Promitem, zise Sam. 


Capitolul 26 
La Jolla, California 


- Pete, Wendy, duceți astea în seif şi faceți o eva- 
luare rapidă, zise Selma. Împinse cutia de pantofi 
peste masa de lucru, iar asistenții ei o luară şi dis- 
părură în camera arhivei. 

Nefiind siguri de starea în care se aflau scrisorile 
lui Blaylock, Sam şi Remi rezistaseră tentației şi nu 
deschiseră pungile Ziploc înainte de a ajunge acasă. 

- Se pare că a fost o călătorie fructuoasă, zise 
Selma. 

- Prietena ta, Julianne, e un om deosebit, spuse 
Remi. 

- Credeţi că eu nu ştiu? Dacă mă loveşte vreodată 
autobuzul, pe ea ar trebui să o sunați ca să mă în- 
locuiască. 

- Înainte sau după ce sunăm la Urgenţă? replică 
Sam. 

- Sunteţi foarte amuzant, domnule Fargo. Femeia 
asta, Ashworth... părea de încredere? 

- Chiar era, răspunse Remi. Cu ajutorul jurnalu- 
lui lui Blaylock și cu biografia lui Morton, ar trebui 
să putem afla dacă scrisorile sunt autentice sau nu. 

Selma încuviință din cap. 

- În timp ce Pete și Wendy se ocupă de scrisori, 
vreți să vedeți cât am progresat cu jurnalul? 

- Abia aşteptăm, spuse Sam. 

Se aşezară toți trei la masa de lucru, cu faţa spre 
cel mai apropiat ecran LCD, iar Selma accesă serverul 
cu ajutorul telecomenzii. Găsi fişierul căutat şi dădu 
dublu clic pe el. Imaginea se deschise pe ecran: 


- Uau, murmură Sam. lată o minte care nu 
cunoştea tihna. Ar putea fi gândurile unui geniu sau 
ale unui nebun. 

- Sau ale cuiva care visa cu ochii deschişi, spuse 
Remi. Şi totuşi, n-aş zice că Blaylock era genul de om 
fantezist. Avea o personalitate de tip A1, asta chiar 
înainte ca termenul să fi fost inventat. 

- Pagina pe care o vedeți e destul de reprezenta- 
tivă, spuse Selma. Unele nu conțin decât scris, dar 
pe majoritatea este un amestec de note şi de desene, 
unele făcute cu mâna liberă, altele - probabil cu aju- 
torul unor tipare sau instrumente de desen. 

- E clar că imaginea din colțul din stânga sus e 
o hartă desenată de mână, spuse Sam. lar în centrul 


1 Comportament anxios, iritabil (n.tr.) 


276 | CLIVE CUSSLER 


ei scrie ceva... „Marea pasăre din nestemate verzi.“ 
lar la dreapta de asta mai scrie ceva - nu-mi dau 
seama ce —, apoi apar niște simboluri geometrice în 
colț. Ai încercat să mărești textul? 

Selma încuviință din cap. 

- Am pus-o pe Wendy să se ocupe de asta - ea 
este expertul în grafică. Dar, cu cât îl mărim mai 
mult, cu atât devine mai neclar. 

- Ce se află în colțul din dreapta jos? „A fost 
Orizaga aici?“ Selma, l-ai mai găsit și în altă parte? 

- Numele? În multe alte locuri. 

Remi se ridică şi se apropie de ecran. 

- În mijloc, în stânga și în dreapta... „Leonardo 
Mincinosul“ și „63 de oameni iluştri“. Iar între ele, 
apar niște numere... „1123581321“. Mai criptic de 
atât nici că se poate. 

- În colțul din dreapta jos, apare în mod clar o 
pasăre, adăugă Selma. 

- Să fie „marea pasăre din nestemate verzi“? 

- S-ar putea. Cât despre cele două imagini din 
mijloc - cea care seamănă puțin cu o pictură ru- 
pestră şi arcul de cerc de dedesubt - au apărut pe zeci 
şi zeci de pagini până acum. 

Cei trei rămaseră în tăcere, privind ecranul preț 
de câteva minute. Cu ochii mijiți, Sam se ridică, 
merse până la ecran și începu să lovească cu degetul 
șirul de numere despre care vorbise Remi. 

- Am impresia că sunt chiar mai obosit decât cre- 
deam, zise el. Numerele astea sunt șirul lui Fibonacci. 
Ştiind că soţia sa nu-i împărtășea dragostea pentru 
matematică, Sam explică: Când sunt adunate, suma 
primelor două cifre e egală cu a treia cifră. Dacă aduni 

a treia cifră cu a patra, suma e egală cu a cincea cifră 
şi tot așa. 
Se întoarse la pupitru şi scrise pe tablă: 


1+1=2 
1+2=3 
2+3=5 
3+5=8 


- Ai prins ideea, zise el. Se află şi la baza a ceea 
ce e cunoscut drept raportul de aur, spirala de aur 
sau chiar spirala lui Fibonacci. Lasă-mă să-ți arăt. 
Merse la unul dintre computere, căută rapid pe 
Google și dădu dublu clic pe o imagine. Se deschise 
pe ecran: 


- Desenezi un set de pătrate pornind de la nişte 
numere care se conformează șirului lui Fibonacci, 
apoi trasezi arce de cerc, zise Sam. Primul pătrat 
poate să aibă latura de un centimetru sau de un 
metru. Nu are importanţă. 

- Asta apărea pe pagina din jurnal, zise Remi. 
E o spirală a lui Fibonacci. 

Sam încuviință din cap. 

- O secțiune dintr-una, cel puțin. Spirala se află 
în centrul multor teorii geometrice de inspirație 
mistică. Se găseşte în multe locuri în natură - în felul 
în care se formează cochilia melcilor, în dispunerea 

petalelor în mugurii florilor. Grecii au folosit adesea 
spirala în arhitectura lor. Chiar şi creatorii de pagini 
de internet și artiştii grafici o utilizează pentru a crea 
tipare. S-au realizat studii științifice care demon- 
strează că spirala de aur e în mod automat plăcută 
ochiului. Dar nimeni nu știe exact de ce. 

- Întrebarea e, zise Remi, de ce era Blaylock 
obsedat de ea. La ce mai poate fi folosită, Sam? 

- Propriu-zis, la tot ceea ce are legătură cu geo- 
metria. Am citit că NSA! foloseşte şirul lui Fibonacci 
şi spirala în criptografie, dar n-aş putea să-ți spun 
cum. Mă depăşeşte cu mult. Selma, mai sunt şi alte 
imagini care se repetă? 

În loc de răspuns, Selma ridică receptorul şi sună 
în camera arhivei. 

- Pete, îți aminteşti de imaginea doisprezece-alfa- 
patru? Da, asta e. De câte ori se repetă până acum? 
Ai reușit să o treci în format digital? Perfect, atunci 
te rog să o încarci pe server, bine? Vreau să le-o arăt 
şi domnului şi doamnei Fargo. Aştept. Peste câteva 
momente zise: Mersi. 

Selma puse jos receptorul, luă telecomanda şi 
accesă sistemul de fişiere al serverului. 

- Imaginea pe care am denumit-o doispre- 
zece-alfa-patru s-a repetat de nouă ori până acum, 
de obicei pe marginea paginii, dar uneori şi ca 
imagine centrală. Iat-o. Wendy şi-a pus în aplicare 
trucurile şi a decupat-o din pagină. Încă e destul 
de neclară. Selma mută cursorul pe ecran până 
deasupra unei imagini şi dădu dublu clic pe ea. 
Imaginea se mări. 


1 Agenţia Naţională de Securitate (n.tr.) 

- Pare un craniu, zise Sam. 

- Exact aşa mă gândeam şi eu, răspunse Selma. 

Sam se uită la Remi, care se concentra asupra 
imaginii, cu capul într-o parte şi cu ochii mijiți. Fără 
să scoată un cuvânt, se ridică, merse la unul dintre 
computere și se aşeză. Degetele începură să-i alerge 
pe tastatură. Fără să se întoarcă, zise: 

-Tocmai am avut un dâjă-vu. Încă de când 
ne-am întâlnit cu Rivera şi cu oamenii lui, numele 
lor mi-au rămas întipărite în minte. De ce erau 
nume aztece? M-am gândit că e doar o bizarerie. Am 
făcut un semestru de studii despre Antichitatea 
mezoamericană la Boston College, așa că ştiam eu 
că am mai văzut pe undeva imaginea asta. Mai apăsă 
câteva taste, apoi murmură: lată... Se întoarse cu 
scaunul și arătă înspre ecranul televizorului. Se nu- 
meşte Miquiztli. În nahuatl, limba aztecilor, repre- 
zenta moartea. 


Capitolul 27 


- E destul de înfricoșătoare, zise Sam după o clipă. 

- E totodată şi simbolul vieții de apoi. Depinde 
de context. Selma, mai ai şi altele? 

- Da, încă trei. Selma le deschise pe ecran. 


Remi se uită la ele câteva clipe, apoi zise: 

- Avem imagini cu care putem să le comparăm? 

Selma ridică receptorul pentru a verifica. 

Remi continuă: 

- Dacă nu greşesc, şi acestea sunt de origine aztecă. 
Cea din dreapta este Tecpatl, reprezentând silexul - 
sau cuțitul de obsidian; cea din mijloc este Cipactli, 
crocodilul; ultima este Xochitl, floarea. Reprezintă 
ultima zi a lunii de douăzeci şi două de zile. 

“Sam o întrebă pe Selma: 

- Şi acestea erau izolate la fel ca primele? Fără 
adnotări? 

Selma puse receptorul în furcă. 

- Nici una. Wendy mai încarcă nişte imagini pe 
server acum. Selma folosi cursorul pentru a ieși din 
fişierul cu imagini și le găsi pe cele nou introduse. 

Aveau denumirea de „silex“, „crocodil“ şi „floare“. 

- După mine, par să se potrivească, zise Selma. 

- Şi după mine, răspunse Sam. Remi, toate astea 
fac parte din calendarul aztec, nu? Ne-ar putea fi de 
ajutor dacă l-am vedea cu totul. 

- Îl am pe cel pe care Remi l-a descărcat pentru 
mine, zise Selma. Căută pe ecran, găsi fişierul și dădu 
dublu clic pe el. 


. — Ei bine, ăsta chiar e un calendar, murmură 
Sam. Cum naiba reuşeau să se descurce cu el? 

- Îmi imaginez că aveau nevoie de multă răbdare, 
răspunse Remi. Toate simbolurile pe care le-am 
găsit până acum aparțin cercului care conţine 
lunile. Este al patrulea de la margine. 

- Nici nu-i de mirare că cel din Ciudad de México 
este atât de mare. Mai exact, cât e de mare? 

- Are un diametru de patru metri și o grosime de 
un metru. 

- Trebuie să fie atât de mare pentru a putea 
desluşi ceva. E fascinant. y 

- E chiar mai fascinant dacă te gândești că are o 
vechime de peste cinci sute de ani. Timp de trei sute 
de ani, a fost îngropat în piața centrală. Muncitorii 
l-au descoperit în timp ce făceau reparaţii la ca- 
tedrală. Este unul dintre ultimele vestigii ale culturii 
aztece. 

Cei trei rămaseră tăcuți. 

Mobilul Selmei sună. Răspunsse, ascultă, apoi zise: 

- Vom fi aici. Adu-l la poarta laterală. Îl rog pe 
Pete să te întâmpine. Închise telefonul, apoi le zise 
lui Sam şi lui Remi: Dobo vine cu clopotul. 

- S-a mişcat repede, observă Remi. 

- Mă simt ca-n dimineaţa de Crăciun, răspunse 
Sam. 


După douăzeci de minute, Pete Jeffcoat şi Dobo 
intrară prin uşa laterală a camerei de lucru, unul 
împingând o structură pe roți, înaltă până la piept, 
construită din stinghii cu grosimea de cinci centi- 
metri şi lățimea de zece; înăuntru atârna clopotul de 
pe Shenandoah. În afară de câteva porțiuni mai 
întunecate, rugina şi depunerile marine dispăruseră, 
îndepărtate prin magia cunoscută doar de Dobo. 
Exteriorul de bronz strălucea destul de puternic în 
lumina lămpilor cu halogen agățate de tavan. 

Stând cu mâinile în şolduri, îmbrăcat în salopeta 
de blugi şi cu un tricou alb, Dobo îşi admira munca. 

- Arată bine, nu? - 

- Te-ai descurcat minunat, Dobo, spuse Sam. 

Dacă n-ar fi zâmbit atât de des și cu atâta ușu- 
rință, Alexandru Dobo ar fi fost o figură sinistră, cu 
capul pleșuv şi cu o mustață groasă şi lungă. După cum 
observase odată Remi, era un cazac rătăcit în timp. 

- Îți mulţumesc, prietene. Îl bătu pe Sam pe spate. 

Sam făcu un pas mare, apoi încă unul - cât mai 
departe de Dobo. 

- Vezi înăuntru? întrebă românul. Vezi înăuntru! 
Petre, ajută. 

Dobo şi Pete desfăcură clopotul din cârlig, îl ridi- 
cară, îl întoarseră cu gura în sus, apoi îl reașezară în 
cușca lui. 

- Uite, uitel 

Sam, Remi şi Selma făcură un pas în faţă şi arun- 
cară o privire în interiorul clopotului. Remi suspină. 
După câteva momente, Sam zise: 

- Aş vrea să pot spune că sunt surprins. 

- Şi eu, răspunse Remi. 

Gravate aproape la întâmplare pe interiorul de 
bronz al clopotului, se găseau zeci, poate chiar sute 
de simboluri care păreau de origine aztecă. 

După câteva momente, Sam murmură: 

- Vă rog să urcați în vagoanele trenului demenței 
lui Blaylock. 


Sam și Remi reuniră echipa în jurul mesei de 
lucru şi, după de câteva ore şi vreo două pizze mari 
de la Sammy's Woodfired Pizza, rumegară misterul 
care se deschidea înaintea lor. Esenţa problemei, 
conveniră ei, putea fi rezumată prin două întrebări: 


1. Oare aparenta instabilitate mintală a lui 
Blaylock arunca îndoiala asupra tuturor 
descoperirilor? 

2. Rivera şi oamenii săi se antrenaseră. într-o 
vânătoare nebună sub influența lui Blaylock 
sau pornind de la alte dovezi? 


În mod clar, Rivera fie căuta ceva, fie încerca să 
ascundă ceva, ceva ce, foarte probabil, era de origin 
aztecă. 

- Dacă aveţi dreptate în legătură cu turiștii pe 
care i-au ucis, zise Pete Jeffcoat, atunci e destul de 
clar că încearcă să ascundă ceva. Îmi vine greu să 
cred că ar face aşa ceva doar din cauza lui Blaylock. 
Nu și-ar fi pus şi ei aceleași întrebări ca noi în legă- 
tură cu tipul ăsta? 

- Bine subliniat, spuse Sam. 

- Dacă aşa stau lucrurile, zise Wendy, atunci 
poate că Blaylock n-a fost totuși nebun; poate că a 
fost doar un om excentric și că obsesia lui aztecă are 
o justificare. 

- La fel ca fixaţia lui pentru corabie, adăugă Selma. 

- Bine, să zicem că ăsta e un dat al ecuației, spuse 
Remi. Nu ştim cum şi de ce, dar Blaylock a devenit 
obsedat de Shenandoah sau El Majidi; la un moment 
dat după asta, mintea lui s-a centrat pe tot ceea ce 
ţinea de azteci. Înainte de a merge mai departe, tre- 
buie să aflăm când s-a întâmplat asta și de ce. 

Sam îi întrebă pe Pete și pe Wendy: 

- Cum merge treaba cu scrisorile domnișoarei 
Cynthia? 

- Mai durează cam o oră şi le vom termina de 
examinat, răspunse Wendy. Încă două orepână le 
scanăm, apoi computerul va face o căutare bazată 
pe recunoaşterea caracterelor optice. După asta, ne 

va fi uşor să le aranjăm în funcţie de dată și să cău- 
tăm după cuvinte-cheie. 

Sam zâmbi. 

- Aveţi ceva planuri pentru seara asta? 

- Cred că acum avem, răspunse Pete. 


Obișnuită cu modul în care funcționa mintea 
soțului ei, Remi nu fu surprinsă când se trezi şi îl găsi 
aşezat pe marginea patului, cu iPadul Apple pe ge- 
nunchi. Ceasul de pe noptieră indica ora 04:12. 

- Te-a trăsnit vreo idee? întrebă ea. 

- Mă gândeam la haos. 

- Nici nu mă aşteptam la altceva. 

- Mă gândeam la faptul că majoritatea mate- 
maticienilor nu cred în el. Ştiu că există - s-a for- 
mulat chiar o teorie a haosului -, dar am impresia 
că ei toți cred în secret într-o ordine universală. 
Chiar dacă nu e ceva evident. 

- Înţeleg ce vrei să zici. 

- Atunci, de ce s-ar fi chinuit Blaylock atât de 
mult să graveze hieroglife la întâmplare pe interiorul 
clopotului? Şi de ce pe clopot? 

- Bănuiesc că e o întrebare retorică, zise Remi. 

- E ceva care mă preocupă. Ai citit poemul din 
jurnalul lui Blaylock? 

- Nici măcar nu ştiam că există unul. 

- Tocmai am dat de el. Pete şi Wendy l-au în- 
cărcat chiar acum, zise Sam, apoi recită: 


În inima iubirii mele îmi înscriu devoțiunea 
Paşii mi-i port pe-a lui Engai gyrare 

De deasupra, pământul se roteşte şi ziua 
Îmi e înjumătăţită 


286 | CLIVE CUSSLER 


Cuvintele Anticilor 
Cuvintele Părintelui Algarismo 


- Nu-i rău pentru un matematician, observă Remi. 

- Mă întreb dacă a folosit clopotul pentru că, 
spre deosebire de hârtie, e mai durabil. De asemenea, 
ar fi interesant de ştiut dacă l-a folosit datorită for- 
mei sale. 

- Pe mine m-ai pierdut. 

- Primul vers al poemului - „În inima iubirii 
mele îmi înscriu devoțiunea“ - cred că se referă la 
soția sa, Ophelia, numele pe care i l-a dat şi corabiei 
El Majidi. 

Remi începu să întrevadă direcția în care mergea. 

- lar clopotul unei corăbii poate fi considerat 
inima acesteia. 

- Exact. Acum al doilea vers: „Pașii mi-i port 
pe-a lui Engai gyrare“. În limba swahili, Engai e una 
dintre variantele pentru Dumnezeu ale populaţiei 
masai, iar gyrare e în latină şi înseamnă „spirală“ sau 
„vortex“. 

- Poate fi o referire la spirala lui Fibonacci. 
Tiparul lui Dumnezeu în natură. 

- Exact la asta mă gândeam și eu. Blaylock se 
ghida cu ajutorul spiralei. Când citim versurile 
împreună, aflăm că Blaylock a inscripționat clopotul 
cu sursa devoțiunii sale - obsesia lui - şi că a folosit 
spirala lui Fibonacci ca pe o tehnică de încifrare. 

- Şi, dacă ținem cont de faptul că, în momentul 
în care a gravat clopotul, soția sa era moartă, iar el 
găsise deja corabia Shenandoah, „devoțiunea“ lui ar 
putea să fie cu totul altceva, zise Remi. Ce poți să-mi 

spui despre spirală? Mai exact, cum se leagă de toate 
celelalte? 

- Imaginează-ți o spirală de aur. 

- Bine. 

- Acum imaginează-ți-o suprapusă pe interiorul 
clopotului, începând de la toartă şi coborând spiralat 
înspre gură. 

Remi încuviință din cap. 

- lar acolo unde spirala se intersectează cu un 
simbol, înseamnă... Ridică din umeri. Ce înseamnă? 

- Nu ştiu. Poate că are legătură cu ultimele trei 
versuri. Încerc încă să-mi dau seama. Tot ce știu e 
că în jurnal cel mai des se repetă spirala lui Fibonacci 
şi simbolurile aztece. Dacă ascunde ceva, atunci, cel 
mai probabil, cele două sunt parte din metoda lui. 


Se treziră, făcură cafea şi coborâră în camera de 
lucru. Selma dormea într-un pat de campanie din 
colț. Lumina becurilor cu halogen de pe plafon era 
slabă. Pete şi Wendy stăteau la masa de lucru cu 
laptopurile deschise, iar lumina de pe ecran se pro- 
iecta pe chipurile lor. 

- Vreţi cafea? șopti Sam. 

Wendy zâmbi, scutură din cap și arătă înspre 
cutiile de Red Bull împrăştiate pe masă. 

- Aproape am terminat, zise Pete. Probabil că 
pungile Ziploc şi-au făcut treaba. Nu e decât o bă- 
nuială, dar aş spune că scrisorile au fost protejate tot 
timpul într-un fel sau altul. 

- Le-aţi citit pe toate? întrebă Remi. 

Wendy încuviință din cap. 

- În afară de câteva părți ilizibile pe ici, pe colo. 
Le vom încărca şi le vom sorta pe toate în câteva ore. 

- Sam are o bănuială pe care vrea s-o verifice, 
zise Remi. 

- Suntem numai urechi, răspunse Wendy. 

Sam le explică teoria sa. Pete și Wendy se gândiră 
câteva clipe, apoi încuviințară la unison. 

- E plauzibil, zise Pete. 

- Aşa zic și eu, adăugă Wendy. Blaylock era rnate- 
matician. Tipilor ăstora le place ordinea din inte- 
riorul haosului. 

Din partea cealaltă a camerei se auzi vocea aspră 
a Selmei: 

- Ce să cumpărăm? 

- Culcă-te la loc, zise Remi. 

- Prea târziu, m-am trezit deja. Ce să cumpărăm? 

Se dădu jos din pat şi îşi târșâi picioarele până la 
masa de lucru. Remi îi turnă o cană de cafea și i-o 
puse pe masă. Selma o luă în mână şi bău o înghiți- 
tură. Sam mai explică o dată teoria sa cu spirala/ 
clopotul/simbolul. 

- Merită încercat, consimți Selma. Toarta clo- 
potului ar fi cel mai probabil loc de unde să înceapă 
spirala, dar de unde ştim cât de mare e? Şi pre- 
supuneți că se desfășoară și că se termină înspre gura 
clopotului. Dar dacă nu e așa? 

Sam zâmbi plictisit. 

- Ne strici tot cheful. 


Grupul începu o şedinţă de brainstorming. În 
fruntea listei se afla chestiunea proporțiilor. Spirala 
lui Fibonacci putea fi construită la orice scară. 
Dacă Blaylock a folosit cu adevărat o spirală, ar fi 
folosit o mărime de referință pentru primul pătrat 

din grilă. Formulară diferite ipoteze timp de o oră, 
înainte de a-și da seama că nu ajungeau niciunde. 

- Ar putea fi orice, zise Sam, frecându-se la ochi. 
Un număr, o notiță, o mâzgălitură... 

- Sau ceva ce nici n-am văzut încă, adăugă Remi. 
Ceva peste care am trecut. 

Peste masă, Pete Jeffcoat, extenuat, îşi puse capul 
pe tăblie şi își întinse braţele înainte. Lovi cu mâna 
dreaptă bastonul lui Blaylock, care se rostogoli peste 
margine şi căzu pe podea, păcănind. 

- La naiba, zise Pete. Îmi cer scuze. 

- Nici o problemă. 

Sam îngenunche să ia bastonul. Limba clopotului 
se desprinsese din legătura de piele şi atârna de o 
singură curelușă. Sam o prinse la loc. Se opri şi se 
uită la capătul bastonului. Se încruntă. 

- Sam? zise Remi. 

- Am nevoie de o lanternă. 

Wendy trase un sertar și îi dădu lui Sam o lan- 
ternă cu led, iar acesta o aprinse şi lumină înspre 
capătul bastonului. 

- E gol pe dinăuntru, murmură Sam. Am nevoie 
de o pensetă lungă. 

Wendy luă o pensetă şi i-o întinse. 

Sam introduse cu prudență vârful acesteia în 
deschizătură, o răsuci câteva secunde, apoi începu 
să o tragă afară. 

Între cleştii pensetei era prinsă o bucată de 
pergament. 


Capitolul 28 


- Bineînțeles, murmură Sam. Nu putea să fie 
chiar aşa uşor. Ca o hartă cu un X mare în mijloc. 

Temându-se să nu distrugă rămăşița de perga- 
ment sau orice altceva s-ar mai fi putut afla ascuns 
în interiorul bastonului lui Blaylock, Pete şi Wendy 
îl duseră în seiful din camera arhivei pentru extra- 
gere, prezervare și sortare. 

Zece minute mai târziu, pe ecranul LCD din 
camera de lucru, apăru imaginea digitală a obiectului 
pe care îl prinsese Sam cu penseta: 


Pete ieşi din camera arhivei. 
- A trebuit să o micşorăm, zise el. Dimensiunile 
actuale ale hărții sunt de aproximativ cincisprezece 

centimetri în lățime pe douăzeci și cinci de centi- 
metri în lungime. 

- Ce e cu însemnările acelea de-a lungul coastei? 
întrebă Sam. 

- De îndată ce vom digitaliza harta, Wendy o va 
prelucra în Photoshop pentru a le face vizibile. 
Luând în considerare poziţia lor şi R-ul mare de la 
început, probabil că sunt nume de râuri - în fran- 
ceză, după câte se pare. Cuvântul parțial din colțul 
din stânga sus - „runes“ - ne-ar putea fi, de ase- 
menea, de ajutor. Mai este încă o însemnare, conti- 
nuă Pete. Vedeţi săgeata pe care am suprapus-o? 

- Da, răspunse Remi. 

- Deasupra insulei aceleia mici scrie ceva. Ne 
ocupăm şi de asta. 

Uşa de la camera arhivei se deschise și apăru 
Wendy, care ținea în mână un pergament pus între 
două plăci dreptunghiulare de policarbonat Lexan. 

- Ce-i asta? întrebă Remi. 

- Surpriza din spatele celei de-a doua uși, răs- 
punse Wendy. L-am găsit înfăşurat pe fundul 
bastonului. 

Puse placa pe masa de lucru. 

Sam, Remi şi Selma se strânseră în jurul acesteia 
şi rămaseră tăcuți preţ de zece secunde. 

În cele din urmă, Remi şopti: 

- E un codice. Un codice aztec. 


Aflându-se în fața a două artefacte ce păreau 
diferite, își împărțiră forțele. Pete şi Wendy se așe- 
zară la un computer pentru a identifica harta, în 
timp ce Sam, Remi și Selma se ocupau de acest nou 
pergament. 

- Codice este latinescul pentru „bucată de lemn“, 
începu Remi, dar, în timp, a devenit sinonim cu 
oricetip de carte legată sau de pergament. Este mo- 
delul pentru producția modernă de cărți, dar, înainte 
ca legatul acestora să devină o practică comună, 
orice ar fi putut fi considerat codice - chiar și o 
singură bucată de pergament sau câteva care erau 
împăturite la un loc. Când Spania a invadat Mexicul, 
în 1519... 

Sam o întrerupse. 

- Nu crezi că acum ar fi timpul potrivit să ne ţii 
şi nouă un curs despre istoria aztecă? 

- Bine. Dar ţineţi minte, printre istorici sunt 
multe dezbateri în ceea ce-i priveşte pe azteci, de la 
cele mai triviale, până la cele care prezintă valoare. 
Vă voi da varianta prescurtată, cea acceptată de 
toată lumea. 

Aztecii sunt un grup de populaţii vorbitoare de 
limbă nahuatl pe care unii istorici îi numesc popu- 
laţia mexica - se pronunță me-și-ca - și care, în 
secolul al VI-lea, au imigrat în centrul Mexicului de 
undeva dinspre nord. 

- „De undeva dinspre nord“ e destul de vag, 
observă Selma. 

Remi încuviință din cap. 

- Încă un motiv de controversă. Ajung şi aici 
imediat. Deci aztecii şi-au continuat migrația până 
în Valea Mexicului, înlocuind şi asimilând alte 
triburi - inclusiv părți din mitologia acestora sau 
practicile culturale. Asta a durat până prin secolul 
al XII-lea. În acea perioadă, majoritatea puterii din 
regiune se afla în mâinile toltecilor din Azcapotzalco. 
Acum, pe scurt: puterea trece dintr-o parte în alta, 

se fac alianţe care apoi sunt rupte, iar aztecii ajung 
pe treapta de jos a scării puterii. 

Asta până în 1323, când, spune legenda, aztecii 
au avut o viziune cu un vultur care stătea în vârful 
unui cactus şi ținea în gură un șarpe. După încă vreo 
câțiva ani de rătăcire, aztecii au dat de o insulă 
mlăştinoasă, de-abia locuibilă, din mijlocul lacului 
Texcoco - în ziua de azi nu mai există; se află sub 
Ciudad de Mexico. Se presupune că aceasta era insula 
pe care se afla vulturul din viziunea lor. Astfel, în- 
cetează să mai rătăcească fără sens și încep să 
construiască. Noul lor oraş s-a numit Tenochtitlân. 

Deşi noua lor capitală se întindea mai mult pe 
porțiuni mlăștinoase decât pe porțiuni de uscat, 
aztecii au realizat adevărate minuni ale ingineriei. 
Oraşul Tenochtitlân ocupa circa treisprezece kilo- 
metri pătrați din partea de vest a lacului Texcoco. Au 
construit pasarele până pe continent, la care au 
adăugat diguri pentru a controla circulația apei; 
au construit apeducte pentru a aproviziona orașul 
cu apă proaspătă; aveau pieţe și palate, zone rezi- 
dențiale și centre de comerț, toate legate între ele 
prin canale. Când populaţia a crescut într-atât în- 
cât recoltele de pe continent deveniseră insuficiente 
pentru a-i asigura hrana, inginerii azteci au creat 
grădinile plutitoare numite chinampas, care puteau 
produce până la şapte recolte pe an. 

Au mai continuat așa timp de vreo cincizeci de ani, 
până la sfârşitul anilor 1420, când s-a format Tripla 
Alianţă între Tenochtitlán, Texcoco şi Tlacopan. 
Toate triburile care nu făceau parte din alianță au 
fost subjugate pe parcurs ce aceasta devenea din ce 
în ce mai puternică. Apoi, încet, de-a lungul secolului 

următor, aztecii şi oraşul Tenochtitlân au dobândit 
poziția dominantă. 

- lar'apoi a venit Cortez, zise Sam. 

- Așa e. În primăvara lui 1519. În doi ani, Impe- 
riul Aztec a fost în totalitate distrus. 

- Şi care e restul controversei? întrebă Selma. În 
legătură cu aztecii... 

- Locul de unde au venit - de la nord ori dela sud 
sau de cât de departe. Multe dintre culturile mezo- 
americane clasice şi preclasice - toltecii, populația 
maya, olmecii - prezintă asemănări cu aztecii. E ca 
în situația cu oul şi găina. A fost vorba doar despre 
o polenizare încrucișată din punct de vedere cultural 
sau unul dintre aceste popoare a fost precursorul 
celorlalte? Mulți istorici cred că aztecii au fost ade- 
vărații strămoși ai civilizației mezoamericane. 

Sam şi Selma procesară toate aceste informații. 
Apoi Sam zise: 

- Bine, vorbeai despre codice... 

- Da, zise Remi. Când Cortez a invadat Imperiul 
Aztec şi acesta s-a prăbuşit, au fost scrise numeroase 
codice, cele mai multe de călugări iezuiți şi francis- 
cani, unele de soldați sau diplomaţi, câteva chiar de 
azteci, fiind dictate altora. Acestea sunt destul de.rare 
şi, de obicei, discreditate - sau, cel puţin, aşa au fost 
până în ultimii două sute de ani. Codicele aztece 
s-au îndepărtat de „racordul colectiv“ spaniol con- 
form căruia aztecii erau nişte sălbatici, iar cucerirea 
lor a fost minunată şi dictată de Dumnezeu. Aţi 
prins ideea. 

- Încă o dată, învingătorii scriu istoria, zise Sam. 

- Te-ai prins. | 

Selma interveni: 

- Vă referiţi la Codex Borbonicus, Codex Mendoza, 
la Codicele Florentin... 

- Aşa e. Sunt mai multe. De obicei, descriu viața 
aztecă înainte, în timpul sau după cucerirea spa- 
niolă. Unele descriu doar scene din activitățile 
zilnice, pe când altele sunt relatări istorice ale sosirii 
lui Cortez, ale luptelor duse sau ale ceremoniilor și 
aşa mai departe. 

Remi luă o lupă dintr-un sertar şi se aplecă să 
examineze codicele. Cercetă cu atenţie timp de zece 
minute fiecare centimetru pătrat, apoi se îndreptă 
şi oftă. 

- Ca temă, acesta seamănă foarte mult cu 
Codex Boturini. Se presupune că a fost scris de un 
autor aztec anonim între 1530 şi 1541, cam la zece 
ani după căderea imperiului. Se crede că spune po- 
vestea călătoriei aztecilor dinspre Aztlân înspre 
Mexicul de azi. 

- Aztlân? întrebă Sam. 

- Unul dintre cele două sălaşe ancestrale și 
mitice ale populaţiei nahua, care îi includea și pe 
azteci. Mulți istorici se întreabă dacă Aztlân este doar 
o legendă sau un loc care există cu adevărat. 

- Ai spus două sălașe. 

- Celălalt se numeşte Chicomoztoc, sau Locul 
celor Șapte Grote. Este important pentru ştiinţa și 
religia aztecă. Uitaţi-vă la codicele nostru. Vedeţi for- 
ma de floare scobită în colțul din dreapta jos? 

Sam şi Selma dădură aprobator din cap. 

- Aşa este reprezentat, de obicei, Chicomoztoc. 
Dar acesta e puţin diferit, cred. Trebuie să mai fac 
nişte comparații. 

- Dacă citesc bine, zise Sam, ar trebui să repre- 
zinte o călătorie pe mare. Presupun că acea canoe 
e o metaforă. 

- Greu de zis. Dar observați obiectul acela în for- 
mă de pieptene de pe partea laterală? 

- L-am văzut. 

- Este hieroglifa aztecă pentru numărul o sută. 

- O sută de oameni sau de vase? 

- Ţinând cont de locul în care apare, presupun 
că se referă la cele din urmă. 

- O sută de corăbii, repetă Sam. Care navigau 
dinspre Chicomoztoc înspre... Care e destinația? 

"- Acolo unde se află pasărea și obiectul de sub ea? 
propuse Selma. Ce e acolo? Nu disting foarte bine. 

- Pare o sabie, sugeră Sam. Sau poate o torță? 

- N-aș putea spune, în schimb, pasărea aia pare 
familiară, zise Selma. 

- Nu-i de mirare, răspunse Remi. E din jurnalul 
lui Blaylock. Mai e ceva ce ar trebui să recunoașteți. 

Sam bătu cu degetul în forma colțuroasă care se 
întindea pe jumătatea superioară a codicelui. 

- Şi asta apare în jurnalul lui Blaylock. 

- Domnul Fargo primeşte o bulină albă. Şi mai 
e ceva, zise Remi, întinzându-i lupa. Inscripția. 

Sam duse lupa la ochi şi se apropie de codice. Citi: 

- Nu stăpânesc foarte bine spaniola, dar sună 
cam aşa... „Dado este 12vo dia de Julio, afio de nuestro 
Señor 1521, por su alteza Cuauhtemotzin. Javier 
Orizaga, S.J.“ Sam îşi ridică privirea: Remi? 

- În traducere aproximativă: „Dat în ziua de 
12 iulie, anul Domnului 1521, de către Înălțimea Sa, 
Cuauhtemotzin. Javier Orizaga. S.J.“ 

- Orizaga... E o altă trimitere din jurnalul lui 
Blaylock: „A fost Orizaga aici?“ 

- Aici, adică unde? întrebă Selma. In Chicomoztoc? 


IMPERIUL PIERDUT | 297 


- Putem presupune orice, răspunse Remi. Vă 
scapă din vedere ce e mai important. 

Fără să mai adauge ceva, se îndreptă înspre un 
computer, deschise un browser pentru internet și, 
timp de cinci minute, navigă de la o pagină la alta 
a site-ului famsi.org - Fundaţia pentru Dezvoltarea 
Studiilor Mezoamericane!. În cele din urmă, se ră- 
suci cu scaunul înspre ei. 

- Cu siguranţă, S.J.-ul de lângă numele lui 
Orizaga se referă la „Societatea lui lisus“. Era călugăr 
iezuit. lar data, 12 iulie 1521, e la douăsprezece zile 
după ceea ce spaniolii au numit La Noche Triste, 
Noaptea Tristă. Marchează retragerea lor de urgență 
din capitala aztecă, Tenochtitlán, după ce Cortez și 
conchistadorii săi au masacrat sute de azteci - 
alături de regele lor Montezuma al II-lea - în Tem- 
plul Principal, Templo Mayor. A fost un moment de 
cumpănă pentru Imperiul Aztec. În luna august a 
anului care a urmat, oraşul Tenochtitlán a fost ras 
de pe fața pământului, şi ultimul rege al aztecilor, 
Cuauhtemotzin, a fost luat captiv şi torturat. 

- Cuauhtemotzin, repetă Sam, iar apoi se întoarse 
asupra codicelui. E cel care, conform lui Orizaga, a 
dictat acest codice. 

- Cuauhtemotzin a văzut inscripțiile de pe ziduri, 
murmură Selma. Ştia că poporul său e sortit pieirii 
şi a vrut să afle cineva... 

Selmei i se tăie glasul. 

- Dacă acest codice e autentic, reluă Remi, s-ar 
putea să avem în fața ochilor ultimul testament al 
poporului aztec. 


1 În engleză, în original, Foundation for the Advancement 
of Mesoamerican Studies (n.tr.) 


Capitolul 29 
Madagascar, Oceanul Indian 


- Am revenit în Africa, murmură Sam și parcă 
Range Roverul în afara drumului neasfaltat. Opri 
motorul şi trase frâna de mână. Nu putea fi alt loc 
decât Africa. 

- Să nu audă localnicii, răspunse Remi. Ne aflăm 
la cinci sute de kilometri de coasta africană. În ceea 
ce-i priveşte pe cei din partea locului, Madagascarul 
e o lume de sine stătătoare. 

Sam ridică mâinile, predându-se. Ştia că Remi avea 
dreptate. Maratonul pe ruta San Diego-Atlanta- 
Johannesburg-Antananrivo le oferise suficient timp 
pentru a citi totul despre Madagascar. 

leșiră din mașină, merseră la portbagaj şi înce- 
pură să-şi adune echipamentul. 

Identitatea hărții găsite în bastonul lui Blaylock 
rămăsese un mister doar pentru câteva ore, timp în 
care Pete și Wendy răscoliseră prin bogata bază de 
date conținând hărți pe care soții Fargo le strânseseră 
de-a lungul anilor. Se dovedi că harta era doar 

o secțiune dintr-o alta mai mare alcătuită în 1873 
de un explorator francez pe nume Moreau, cam la 
douăzeci şi trei de ani după ce Franţa anexase 
insula prin forță armată. Cuvântul parțial din colțul 
stânga sus era, de fapt, Prunes - care însemna „prune“ 
în franceză -, denumirea dată de un explorator unui 
şir de atoli de-a lungul coastei. Pornind de aici, Pete 
şi Wendy reuşiră să identifice râurile şi secțiunea de 
coastă care figura pe harta lui Blaylock. 
Importanța Madagascarului pentru acesta rămâ- 
nea însă un mister. Era o întrebare la care Sam și 
Remi sperau să găsească răspuns în timp ce Selma, 
Gemenii-Minune şi Julianne Severson de la Biblio- 
teca Congresului continuau să disece şi să analizeze 
jurnalul lui Blaylock, scrisorile către Constance 
Ashworth şi ceea ce numiseră Codicele Orizaga. 
În ceea ce îi privea, în afara unei hărţi topografice 
actuale, Sam şi Remi porneau cercetarea de la o copie 
laminată a hărții lui Moreau și o imagine mărită a 
zonei din jurul unei însemnări minuscule - în care 
recunoscuseră scrisul lui Blaylock - pe care Pete o 
descoperise deasupra unui golfuleț. Cum se obiş- 
nuiseră cu înclinația lui Blaylock către gândirea 
fragmentară, nu fuseseră surprinşi să descopere că 
însemnarea conţinea doar şase cuvinte: 


1 442 unități 315° 
In Gura Leului 


A patra insulă ca întindere din lume, Madagascarul 
era în multe sensuri o lume aparte. De exemplu, 
găzduia cinci procente din speciile animale și 
vegetale ale lumii. Dintre acestea, opt procente 


300 | CLIVE CUSSLER 


nu se mai găseau niciunde altundeva pe fața pămân- 
tului: lemuri cu dimensiuni şi colorituri variate, 
crocodili care trăiau în peșteri, plante carnivore și 
gândaci de bălegar, miriapode gigantice, treizeci și 
două de specii de cameleoni, două sute două specii 
de păsări şi o mulțime de baobabi care păreau creația 
unui regizor de filme science-fiction. lar printre toate 
acestea nu se găsea nici măcar un șarpe indigen care 
să fie veninos. 

Nici istoria Madagascarului nu era mai puțin 
ieșită din comun. În timp ce istoria oficială a insulei 
începuse în secolul al VII-lea, când populația bantu 
folosea taberele de-a lungul extremității nordice a 
Madagascarului drept puncte comerciale pentru 
trecerea neguțătorilor arabi, descoperirile arheolo- 
gice din ultimele decenii, care au dus cercetările mai 
adânc, au sugerat că primii colonişti ai Madagascaru- 
lui au sosit din Sulawesi, Indonezia, între 200 şi 
500 d.Hr. 

De-a lungul următorilor o mie o sută de ani, 
Madagascarul a devenit creuzetul Africii, populat în 
cea mai mare parte de coloniști portughezi, indieni, 
arabi şi somalezi, până când a început Epoca Marilor 
Descoperiri Geografice și s-a declanșat lupta pentru 
Africa. Puterile coloniale europene şi pirații au 
năvălit în Madagascar, iar insula a fost stăpânită 
de o serie de dinastii până la sfârşitul secolului 
al XVIII-lea, când tribul merina a reușit, cu ajutorul 
britanicilor, să preia controlul asupra majorității 
insulei, hegemonia lor luând sfârşit cu aproape un 
secol mai târziu, după invazia Franţei din 1883, în 
ceea ce a rămas cunoscut ca Războiul Franco-Hova. 

În 1896, Franţa și-a anexat Madagascarul, iar familia 
regală Merina a fost exilată în Algeria. 


Își mai examinară încă o dată echipamentul, apoi 
își puseră rucsacurile în spate înainte de a se da 
înapoi pentru a admira peisajul. De la aeroportul 
Antananarivo o luaseră înspre est pe Șoseaua 2, apoi 
coborâseră dinspre platoul central care se întindea 
aproximativ de la nord la sud de-a lungul mijlocului 
insulei până în punctul unde se aflau ei, câmpia de 
coastă, o fâşie lată de aproape trei kilometri și jumă- 
tate, acoperită de o pădure tropicală și de ravene 
susținute de povâmnișuri de patru sute cincizeci de 
metri printre care se întrețeseau cascade. În spatele 
lor se afla Canal des Pangalanes, un lanţ de lacuri 
şi golfulețe de opt sute de kilometri, formate natural 
şi făcute de mâna omului, legate prin canale. 

Sperau ca în această porțiune a canalului să gă- 
sească locul pe care îl indicase Blaylock prin însem- 
narea aceea criptică. Ajunşi acolo trebuiau doar să 
măsoare 1 442 de „unități“ (despre care bănuiau și 
sperau că se refereau la bastonul lui Blaylock), sta- 
bilind direcția în funcție de gradul 315 de pe cadra- 
nul busolei, urmând să găsească ceva ca o „Gură a 
Leului“ în care să poată să se arunce, să privească 
sau orice altceva o fi avut Blaylock în minte. Pro- 
blema era că Moreau, autorul hărţii, chiulise când 
se predase cartografia la Şcoala Exploratorilor. Sim- 
țul proporției la scară şi cel al distanţei erau aproape 
inexistente. Sam și Remi aveau să fie nevoiți să explo- 
reze prin tatonări succesive. 

- Părea ceva dificil de la început, zise Remi acum, 
dar, uitându-mă la acest loc... 

Glasul i se tăie și scutură frustrată din cap. 

Sam încuviință. 

- Tărâmul uitat de timp. 


Aflându-se în față, Sam ieși de pe drum, urmând 
ceea ce părea o cărare de vânătoare care, după o sută 
de metri, dispăru, punct în care acesta își scoase 
maceta şi începu să taie arbușştii înalți cam cât un 
om. Cu fiecare pas, frunzele dințate le crestau pie- 
lea expusă, în timp ce lujerii țepoși se agățau de 
hainele lor, fiind adesea nevoiţi să se oprească pen- 
tru a se elibera. După treizeci de minute, de-abia 
parcurseseră patru sute de metri, când un luminiș 
cam de mărimea unui garaj se deschise în fața lor. 
Remi citi GPS-ul, se uită în jur ca să îşi dea seama 
de direcție, apoi arătă cu degetul. Porniră din nou 
la drum, Sam tăind cu maceta pentru a forma o 
cărare, în timp ce Remi își croia drum în urma lui. 
Treizeci de minute se transformară într-o oră. 
Sudoarea le picura pe pielea zgâriată, iar hainele lor 
deveniseră într-atât de îmbibate, de parcă ar fi ieșit 
dintr-o piscină. În ciuda soarelui arzător, se simțeau 
amândoi cuprinși de un fior rece. După încă treizeci 
de minute, Sam se opri brusc şi ridică mâna pentru 
a-i face semn lui Remi să rămână nemișcată. Îşi 
întoarse capul şi se uită la ea, bătându-și nasul cu 
degetul. Ea dădu aprobator din cap. Fum. Undeva în 
apropiere cineva aprinsese focul. . 

Apoi, de undeva din stânga lor, auziră un foşnet. 
Ceva se mişca prin tufăriş. Rămaseră înlemniţi, 
abia răsuflând, încercând să-și dea seama de unde 

venea zgomotul. Se auzi din nou, dar, de data asta, 
părea mai îndepărtat. 

Dintr-odată, se auzi o voce de bărbat care strigă: 

- Sunteţi, din întâmplare, nişte oameni buni 
care s-au rătăcit? 

Sam se uită la Remi care ridică din umeri și apoi 
răspunse: 

- N-aş zice că ne-am „rătăcit“, ci mai degrabă că 
am plecat într-o „explorare la voia întâmplării“. 

Vocea chicoti. 

- Pe asta n-am mai auzit-o. Dacă vreţi să faceți 
o pauză, am pus de cafea. 

- Sigur, de ce nu? Unde...? 

- Uitaţi-vă în stânga voastră. 

Se conformară. Un moment mai târziu, la zece 
metri mai încolo, din tufăriş se ridică vârful în 
flăcări al unei ramuri. 

- Dacă mergeţi drept în față încă vreo zece, 
doisprezece paşi, veți ajunge la o cărare de vânătoare. 
Vă va duce exact unde trebuie. 

- Am plecat. 

Cinci minute mai târziu, ieşiră de pe cărare și 
dădură într-un luminiș împrejmuit de baobabi 
pitici. Între doi dintre aceștia era legat un hamac. În 
mijlocul luminișului, străjuit de doi bușteni pe care 
se putea sta, ardea un mic foc de tabără. Un bărbat 
de vreo şaptezeci și cinci de ani, cu păr grizonant şi 
cu barbișon, se uită înspre ei și le zâmbi. Ochii îi erau 
de un verde neastâmpărat. 

- Bine ați venit. Luaţi loc! 

Sam şi Remi își dădură jos rucsacurile şi se așe- 
zară pe buşteanul din fața bărbatului. Se prezentară. 

Bărbatul încuviință din cap, zâmbi şi zise: 


304 | CLIVE CUSSLER 


- Mie mi se spune Kid!. 

Sam arătă cu capul înspre revolverul prins la 
şoldul bărbatului. 

- Din cauza lui? 

- Mai mult sau mai puțin. 

- E un Webley? 

- Ai un ochi bun. E modelul Mark VI, calibrul 455. 
Cam de pe la 1915. 

- De-ajuns cu discuțiile despre arme, băieți, inter- 
veni Remi. Îți suntem recunoscători pentru invitație. 
Parcă ne-am afla aici de două zile. 

- În Madagascar, asta înseamnă cam două ore. 

Sam se uită la ceas. 

- Ai dreptate. Sam observă că la picioarele băr- 
batului erau niște bulgări de pământ aşezaţi în for- 
mă de piramidă înaltă cam de șaizeci de centimetri. 
Pot să întreb... 

- A, astea! Sunt trufe de Madagascar. Cele mai 
bune din lume. 

- N-am auzit de ele, răspunse Remi. 

- Cel mai mult sunt vândute în Japonia. O sută 
de dolari pe jumătate de kilogram. 

- Se pare că ai câteva sute de dolari la picioare, 
zise Sam. 

- Mai mult sau mai puțin. 

- Cum le găseşti? întrebă Remi. 

- După miros, locaţie sau urmele de animale. 
După zece ani, e mai degrabă vorba despre intuiție 
decât despre altceva. 

- Zece ani? Sper că nu ai stat aici în tot timpul 
ăsta. 


1 De la Billy the Kid, pistolar din Vestul Sălbatic (n.tr.) 

Kid chicoti. 

- Nu. Sezonul trufelor durează numai cinci 
săptămâni. Pentru celelalte patruzeci și șapte de 
săptămâni, am o căsuță pe plajă, lângă Andevoranto. 
Mă ocup cu câte puţin din fiecare: pescuit, scu- 
fundări, excursii, dar cel mai mult timp îl petrec 
privind apusul. 

- Pare minunat. 

- Chiar este, doamnă. Dar nu la fel de minunată 
îmi pare acea colecție de zgârieturi. 

Sam și Remi se uitară la liniile încrucișate care 
li se înroşiseră pe mâini și pe picioare. Aplecându-se 
peste buştean, bărbatul apucă un rucsac vechi de 
pânză, căută prin el şi scoase un tub de sticlă fără 
etichetă. I-l aruncă lui Remi. 

- E o reţetă locală, zise Kid. Face minuni. Numai 
să nu mă întrebaţi ce conține. Sam şi Remi îşi întin- 
seră unguentul urât mirositor pe zgârieturi. Senzația 
de usturime dispăru imediat. 

- Miroase a urină de animal..., zise Sam. 

Kid zâmbi. 

- V-am zis să nu întrebaţi. Le turnă la fiecare câte 
o cană de cafea din filtrul plin de funingine care 
se afla lângă foc. Dacă nu vă supăraţi că vă întreb, 
ce căutați aici? 

- Căutăm un loc care s-ar putea să existe la fel 
de bine cum s-ar putea să nu. 

- A, cântecul sirenei despre tărâmuri pierdute. 
Întâmplarea face ca locurile imaginare să fie una 
dintre specialităţile mele. 

Sam băgă mâna în buzunarul lateral al rucsacului 
său, scoase harta lui Moreau și i-o dădu. Kid o studie 
preţ de treizeci de secunde, apoi i-o înapoie. 

- Veşti bune și veşti rele. Ce alegeți? 

- Veştile rele, răspunse Remi. 

- Aţi ajuns cam cu optzeci de ani întârziere. 
Zona asta din Pangalenes a fost total înghițită după 
un cutremur din 1932. 

- Şi veştile bune? 

- Acum e o zonă de uscat. Și, cel mai probabil, vă 
pot duce la locul pe care îl căutaţi, cu o aproximaţie 
de câțiva metri. 


Îşi terminară cafeaua, apoi Kid aruncă țărână 
peste foc şi își strânse echipamentul, după care por- 
niră toți trei la drum, Kid aflându-se în frunte, Remi 
la mijloc, iar Sam ultimul. Kid nu avea nevoie nici 
de macetă, nici de busolă, în timp ce se îndrepta spre 
nord-est, ghidându-se după nişte urme care la 
prima vedere nu păreau decât niște gropi în frunziş. 
În ciuda vârstei, păstra un ritm regulat, chibzuit al 
mişcării, ceea ce îi făcu pe Sam şi pe Remi să creadă 
că ghidul lor își petrecuse majoritatea timpului 
în aer liber. 

După patruzeci de minute de mers într-o tăcere 
cordială, Kid zise peste umăr: l 

- Locul acesta pe care îl căutați... Ce are așa 
special? 

Remi se uită în spate la Sam, cu o privire între- 
bătoare. Sam se gândi un moment, apoi răspunse: 

- Îmi pari un om cinstit, Kid. Mă înşel? 

Kid se opri din mers și se întoarse înspre ei. 
Zâmbi. 

- Nu te înşeli. Am păstrat mai multe secrete decât 
oricine. 

Sam îl privi în ochi câteva momente, apoi dădu 
aprobator din cap. 

- Mergi înainte, şi noi îți vom spune o poveste. 

Kid se întoarse şi își reluă înaintarea. Sam zise: 

- Ai auzit vreodată de CSS Shenandoah? 


După încă o oră de mers, lăstărişul începu să se 
rărească şi, curând, ajunseră într-o savană presărată 
din loc în loc cu baobabi. La un kilometru şi jumă- 
tate spre stânga lor, în continuarea câmpiei, se 
înălța pădurea tropicală care se întindea până la 
faleză, în timp ce, în dreapta lor, puteau vedea Canal 
des Pangalanes; dincolo de acesta era întinderea 
albastră a Oceanului Indian. 

Se opriră din mers şi făcură o pauză pentru a bea 
nişte apă. După ce luă o gură, Kid zise: 

- Deci tipul ăsta, Blaylock... Pare o adevărată 
figură. 

Remi aprobă din cap. 

- Problema e că încă nu ştim cât din povestea 
lui este adevăr şi cât reprezintă fantezie indusă de 
malarie și de durere. 

- E binecuvântarea și blestemul aventurii, răs- 
punse Kid. Eu zic că nimeni n-ar trebui să piardă 
ocazia să o ia pe drumul mai puțin umblat. 

Sam zâmbi și ridică bidonul. 

- Închin pentru asta. Ciocniră bidoanele. 

- De ce nu luaţi o pauză? Eu mă duc să cercetez 
locul. Cred că suntem aproape, dartrebuie să mă uit 
puțin în jur. 

Kid îşi lăsă rucsacul jos și se îndepărtă prin iarba 
înaltă până la genunchi. Sam şi Remi se trântiră la 
pământ şi ascultară valurile care se spărgeau de plajă. 

Un roi de fluturi în culorile curcubeului zbură pe 
deasupra ierbii, se opri deasupra capetelor lor pentru 
câteva clipe, apoi își continuă drumul. Într-un 
baobab din apropiere, un lemur cu coada inelată 
stătea agăţat cu capul în jos şi îi privea. După două 
minute, se cățără în copac şi dispăru. 

Fără să facă vreun zgomot, Kid reapăru în spate- 
le lor. 

- Evrica, zise el sec. 


Locul era la cinci minute de mers. Când ajunseră 
în vârful unui mic deal abrupt, Kid se opri şi își 
desfăcu brațele. 

- Aici e? întrebă Sam. 

- Aici e. După cutremur, golfulețul s-a închis, 
şi apa s-a evaporat, lăsând doar partea superioară a 
insulei expusă. Optzeci de ani de aluviuni oceanice 
şi de furtuni au acoperit depresiunea. 

Sam şi Remi se uitară în jur. Din fericire, dealul 
nu avea mai mult de patruzeci de metri pătrați. 

- Bănuiesc că găsim punctul central şi apoi 
începem să mergem, zise Remi. 

- Câte unități indica Blaylock? întrebă Kid. 

- O mie patru sute patruzeci și două. Cu puțin 
sub trei kilometri. 

Kid se uită la cer. 

-În Madagascar, asta înseamnă trei sau patru ore 
de mers, majoritatea prin pădurea tropicală. Reco- 
mandarea mea e să ridicăm tabăra aici peste noapte. 


Capitolul 30 
Madagascar, Oceanul Indian 


Se treziră la puțin timp după ivirea zorilor. La in- 
sistențele lui Kid, Sam și Remi porniră înspre un iaz, 
aflat mai jos, pentru a se înviora în timp ce el le 
pregăti o masă compusă din chiftele din trufe şi 
manioc. Se întoarseră în tabără chiar când perco- 
latorul începea să fiarbă. Remi turnă trei cești, iar 
Sam îl ajută pe Kid să servească masa. 

- Probabil că ar trebui să vă întreb, zise Kid prin- 
tre înghițituri, cam ce știți despre situația de aici. 

- Pe plan politic? replică Sam. Nu prea multe, 
doar ce-am citit prin ziare - o lovitură de stat, un 
nou preşedinte şi un fost preşedinte furios și aflat 
în exil. 

- Pe scurt, asta e ideea. Ceea ce nu știți e că fostul 
președinte a revenit din exil. Se zvonește că s-a întors 
şi că și-a stabilit tabăra la Maroantsetra, în susul 
coastei. Dacă reuşeşte să strângă destui oameni și 
arme, probabil că se va declanşa un război civil; 
dacă nu reuşeşte, va fi un masacru. Oricum vor sta 

lucrurile, nu e cel mai potrivit moment pentru a fi 
pe insulă. Nu sunt probleme dacă te afli în preajma 
oraşelor, dar aici... Kid ridică din umeri. Aţi face bine 
să staţi cu ochii în patru. 

- După ce? întrebă Remi. 

- În special după camionete pline cu tipi cu 
mitraliere AK-47. 

- Ar fi bine deci să sperăm că îi vedem noi 
înainte de a fi văzuți. 

- Cam asta e ideea. lar dacă nu reușiți, dacă vor 
considera că nu merită să se agite din cauza voastră, 
s-ar putea să-și vadă de treabă. În vremuri de restriș- 
te politică, subordonații ajung să vadă în răpiri un 
mod de a-și crește veniturile. 

- Dacă avem puțin noroc, vom fi înapoi în 
Antananarivo înainte de căderea nopţii, zise Sam. 

Kid zâmbi. 

- După ce veţi fi găsit ceea ce căutați. 

- Sau după ce vom descoperi că nu era nimic de 
găsit, adăugă Remi. 


Cu puţin timp înainte de ora opt, îşi strânseră 
echipamentul, urcară dealul, se orientară în funcție 
de gradul 315 de pe cadranul busolei, apoi porniră 
în şir de-a lungul savanei, cu Kid în frunte, Remi la 
mijloc și Sam în urmă, cu GPS-ul manual pe care 
îl reglase pentru a măsura 1 442 de unități raportate 
la bastonul lung de doi metri, ceea ce echivala cu 
aproximativ 3 000 de metri, adică trei kilometri. 

- Să sperăm că bastonul lui Blaylock nu s-a 
micșorat sau mărit în ultimii o sută treizeci de ani, 
spuse Sam. 

- Sau că nu se pricepea să măsoare cu o ruletă, 
adăugă Remi. 

Nici nu străbătuseră jumătate din savană, și 
bocancii şi partea de jos a pantalonilor li se îmbi- 
baseră de rouă. Când ajunseră la marginea pădurii 
tropicale, linia inferioară a soarelui se înălțase şi 
trecuse de partea estică a orizontului; îi simțeau 
căldura în spate. 

Kid se opri în fața peretelui junglei. 

- Staţi o clipă, zise el, după care merse de-a lun- 
gul lizierei, mai întâi cincizeci de metri la nord, apoi 
la sud. Pe aici, strigă el. Sam şi Remi i se alăturară. 
Deloc surprinzător, găsise o cărare. 

După trei metri printre copaci, razele soarelui se 
estompară în urma lor, formând numai nişte linii 
neclare şi nişte pete pe frunzișul din jurul lor. 

- Am parcurs un kilometru şi şase sute de metri 
până jos şi mai avem un kilometru și patru sute de 
metri, anunţă Sam. 

Continuară să meargă. În curând, panta deveni 
mai abruptă, pe măsură ce terenul începea să urce 
spre platou. Cărarea se îngustă, depășind mai întâi 
doar cu puţin o jumătate de metru, dar ajungând în 
cele din urmă la o lățime de doar treizeci de centi- 
metri, forțându-i să meargă într-o parte şi chiar să 
se ferească pe alocuri. Frunzele dințate și lujerii 
țepoşi reveniseră în forță. 

Kid le strigă să se oprească. 

- Auziţi? întrebă el. 

Sam încuviință din cap. 

- E un pârâu, undeva la stânga. 

- Mă întorc imediat. Kid ieşi de pe cărare şi 
fu înghițit de pădure. Reveni după zece minute. 

E cam la treizeci de metri spre sud. Probabil curge 
aproximativ paralel cu traseul vostru. Cât mai avem 
de mers? 

Sam se uită pe GPS. i 

- Mai puțin de un kilometru. 

- Cam trei raportat la scara Madagascarului, 
adăugă Remi cu un zâmbet jucăuș. 

- Va fi mai uşor să înaintăm prin pârâu. Dar aveți 
grijă la crocodili. 

- Cred că glumeşti, zise Remi. 

- Nu. Aţi auzit de crocodilii de peşteră din 
Madagascar, nu? 

- Nu ştiam sigur dacă nu sunt doar o scorneală, 
răspunse Sam. 

- Nu sunt. Madagascarul este singurul loc de pe 
pământ unde trăiesc. Vedeţi voi, aligatorii şi croco- 
dilii sunt endotermici: temperatura organismului 
depinde de mediul înconjurător - soarele pentru a 
se încălzi, apa şi umbra pentru a se răcori. Crocodilii 
de pe aici nu au nevoie de aşa ceva. Cei de la National 
Geographic au fost pe aici în urmă cu câțiva ani 
pentru a-i observa, dar faptul în sine rămâne un 
mister. Oricum, uneori, dimineața, se folosesc de 
pâraiele subterane pentru a ieşi la vânătoare înainte 
ca soarele să devină prea puternic. 

- Şi cum se presupune că ar trebui să-i observăm? 
întrebă Remi. 

- Uitaţi-vă după buşteni care plutesc pe suprafața 
apei. Dacă buşteanul are ochi, nu e buştean. Faceţi 
mult zgomot, păreți cât mai impozanți și o să se care. 


Pârâul era adânc până la gambă, iar fundul era 
acoperit cu nisip, aşa că înaintară rapid, urmărind 

ecranul GPS-ului până când indică o sută de metri. 
Pârâul coti mai întâi spre sud, apoi din nou înspre 
nord, după aceea înspre vest, pentru ca în cele din 
urmă să se lărgească, deschizându-se înspre o lagună 
mărginită de bolovani. În partea de vest a iazului, o 
cascadă lată de zece metri cădea pe un pat de piatră, 
creând un nor de stropi fini. 

Sam se uită pe GPS. 

- Mai sunt cincizeci de metri. 

- În ce direcție? întrebă Remi. 

În loc de răspuns, Sam arătă înspre cascadă. 


După câteva clipe de tăcere, Remi zise: 

- ÎL vezi? 

- Ce anume? răspunse Sam. 

- Capul de leu. Arătă înspre punctul din care apa 
cădea de pe buza stâncoasă. Cele două protuberanţe 
sunt ochii. Sub ei, gura. lar apa... Dacă o priveşti 
îndelung, unele şiroaie se aseamănă cu nişte colți. 

Kid încuviință din cap. 

- Al naibii să fiul Sam, are dreptate. 

Sam chicoti. 

- De regulă are dreptate. 

- Poate că Blaylock ăsta nu era chiar așa nebun. 

- Rămâne de văzut. 

Sam își dădu jos rucsacul, se dezbrăcă până la 
talie și scoase o lanternă frontală. O aprinse, în- 
dreptă raza înspre palmă, apoi o stinse. 

- Doar o scurtă incursiune pentru explorare, 
bine? zise Remi. 

- Bine. Cinci minute, nu mai mult. 

- Stai o clipă, interveni Kid. Băgă mâna în rucsac 
şi scoase o faclă de semnalizare - crocodilii le urăsc -, 

apoi un alt revolver asemănător cu Webley-ul pe care 
îl purta el. Crocodilii urăsc revolverele și mai mult. 

Sam cântări arma, privind-o atent. 

- Nu recunosc modelul. E tot un Webley? 

~ Un revolver automat Webley-Fosbery. E una 
dintre primele și singurele arme semiautomate cu 
butuc. Are ţeava basculantă, calibrul 455 și capaci- 
tatea butoiului de șapte cartuşe. Nu face mare lucru 
la o distanță de peste cincizeci de metri, dar tot ce 
nimereşti cade la pământ. 

- Mersi, zise Sam. Cam câte revolvere Webley ai? 

- La ultima numărătoare, optsprezece. E un fel 
de hobby. 

- Revolverele vechi și trufele rare, răspunse Remi. 
Eşti un om interesant. 

Sam băgă facla într-unul dintre buzunarele late- 
rale de la pantalonii scurți, iar revolverul în celălalt, 
apoi începu să înainteze de-a lungul marginii lagu- 
nei, sărind din bolovan în bolovan, încercând pe cât 
posibil să evite porțiunile umede, sarcină tot mai 
dificilă pe măsură ce se apropia de cascadă. Când 
ajunse la jumătate de metru de cascadă, se întoarse, 
le făcu cu mâna lui Remi și lui Kid, după care se 
aruncă în puhoi şi dispăru. 

Reapăru după patru minute, sări pe un bolovan 
din preajmă, îşi scutură apa din păr și reveni pe plajă. 

- E o mică grotă în spatele cascadei, îi anunţă el. 
Are o adâncime de şase metri şi o lățime mai mică 
de cinci metri. E plină de aluviuni - crengi, bușteni 
putreziți, grămezi de iarbă care au format un fel de 
baraj -, dar în spatele lor am găsit o deschizătură. 
E orizontală, cam ca o uşă de garaj care nu s-a închis 
până la capăt. 

- Cam atât ne-a ţinut norocul, zise Remi, 
zâmbind. 

- Poftim? întrebă Kid. 

- Deocamdată, zise Sam, în aventura asta, n-a 
fost nevoie să coborâm sub pământ, ceea ce se 
întâmplă destul de rar, ținând cont de ceea ce facem. 
Înainte de existența ușilor securizate și a seifurilor, 
dacă voiai să pui ceva în siguranță sau să ascunzi 
ceva, existau doar două opțiuni: fie îl îngropai, fie 
îl puneai într-o peșteră. 

Remi adăugă: 

- E o metodă destul de întâlnită și astăzi. S-ar 
putea să aibă legătură cu memoria genetică: dacă ai 
dubii, îngroapă. 

- Deci n-aţi avut nici o aventură care să se pe- 
treacă doar la suprafață? 

Sam scutură din cap. 

- E motivul pentru care avem grijă să nu ne 
pierdem îndemânarea când vine vorba despre căță- 
rări sau speologie. 

- Ei bine, peșterile nu se numără printre locurile 
mele preferate, zise Kid. Așa că, dacă nu vă supăraţi, 
vă las pe voi să vă distrați. Eu stau şi păzesc tabăra. 

După zece minute, înarmaţi cu echipamentul 
necesar, Sam și Remi reveniră la cascadă și intrară 
în grota din spatele ei. Lumina soarelui pătrundea 
cu greu prin perdeaua de apă. Îşi aprinseră lanternele 
frontale. 

Sam se apropie de Remi și zise cu glasul înfundat 
de căderea de apă: 

- Rămâi într-o parte. Eu merg să văd dacă avem 
companie. Stai pregătită cu o faclă. 


316 | CLIVE CUSSLER 


Remi păși înspre cealaltă parte a grotei, în timp 
ce Sam apucă o creangă din grămadă și o smulse, 
eliberând-o. Sistematic, începu să verifice aluviunile, 
înfigând vârful crengii în găuri şi în deschizături, 
fluturând-o într-o parte şi în alta. Nu obținu nici o 
reacție, nu văzu nici o mişcare. În următoarele 
două minute, lovi cu călcâiul buştenii mai mari, în- 
cercând să vadă dacă se întâmpla ceva, dar rezultatul 
fu același. 

- Cred că totul e în regulă, strigă Sam. 

Se puseră pe treabă, desfăcând treptat grămada 
până când reuşiră să-și croiască o cărare înspre 
peretele din spate. Îngenuncheară în fața deschiză- 
turii înalte de circa un metru. Un pârâiaș șerpui pe 
lângă bocancii lor, traversând grota şi pierzându-se 
în apele cascadei. 

Sam înfipse creanga în deschizătură şi începu să 
scormonească. Încă o dată, nu sesizară nici o miș- 
care. Scoase revolverul din buzunar, îl îndreptă în 
față, îşi lipi chipul de peretele stâncii și trecu raza 
lanternei dinspre dreapta spre stânga. Se îndreptă de 
spate şi îi făcu semn lui Remi că totul era în regulă. 

- Înspre spărtură dați iureș!, strigă Remi. 

- Noi doi, cei norocoşi?, îi răspunse Sam pe 
măsură. 

- Nu-i nimic mai potrivit pentru a crea Ma ea 
decât puțin Shakespeare. 


1 Citat din William Shakespeare, Henric al V-lea (n.tr.) 
2 Parafrază a unei replici din aceeași piesă (n.tr.) 


Capitolul 31 
Madagascar, Oceanul Indian 


Din fericire, nu le luă mult să intre. După un metru 
şi jumătate de mers aplecat, văzură că tavanul de 
piatră se înălța brusc și ajunseră într-o grotă ovală 
şi alungită, lată de treizeci de metri, cu un tavan 
presărat cu stalactite înalt de aproape zece metri. 
Lanternele lor frontale nu erau îndeajuns de puter- 
nice pentru a străbate la mai mult de zece metri în 
față, dar, din câte îşi dădură seama, spațiul părea 
oarecum împărțit în mai multe „încăperi“ de nişte 
coloane de minereu care, în raza de lumină, căpătau 
străluciri de un gri sidefat şi de un galben pal. In- 
cluziunile de cuarț din pereţi licăreau şi străluceau. 
Podeaua, un amestec de roci crestate şi de aluviuni 
care scârțâiau sub picioarele lor, era împărţită în 
două de un șuvoi îngust şi şerpuitor. 

- Pare un loc bun de unde să începem, zise Sam, 
iar Remi încuviință din cap. 

Ghidându-se după cursul șuvoiului, începură să 
înainteze în peșteră. 

- Nu e ceea ce mă aşteptam, zise Remi după 
câteva minute. 

- Ştiu. Dar ziua nu s-a terminat încă. 

Ultima lor aventură speologică se încheiase nu 
numai cu rezolvarea misterului Beciului Pierdut al 
lui Napoleon, ci şi cu o descoperire care ajutase la 
rescrierea unor părți din istoria Greciei antice. 

Continuară să înainteze, acoperind treizeci de 
metri, apoi şaizeci. Lanterna frontală a lui Sam lu- 
mină un perete triunghiular de la baza căruia izvora 
şuvoiul. De o parte și de alta a peretelui, câte un 
tunel se prelungea în întuneric. 

- Tu alegi, zise Sam. Stânga sau dreapta? 

- Dreapta. 

Săriră peste şuvoi şi porniră de-a lungul tunelului 
din partea dreaptă. După șase metri, podeaua în- 
cepea să se încline, şi intrară într-o apă înaltă până 
la gambă. Sam trecu raza lanternei de-a lungul 
suprafeţei; observară un uşor curent circular. Conti- 
nuară să înainteze. 

Remi se opri şi duse degetul arătător la buze. 

Îşi stinse lantema frontală. Sam îi urmă exemplul. 

Apoi, după zece secunde de linişte, se auzi un su- 
net: ceva se mișca în întunericul din fața lor. Semă- 
na cu sunetul de piele frecată pe suprafața pietrei. 
Urmară alte clipe de tăcere, apoi un nou sunet: 
asemenea unui prosop ud şi greu care loveşte piatra. 

Sam și Remi se uitară unul la altul și, aproape la 
unison, buzele lor schițară cuvântul „crocodil“. Pri- 
mul sunet era, de fapt, produs de solzii care frecau 
piatra; prosopul ud era coada grea şi musculoasă care 
lovea stânca. Împroşcă. 

Picioare grele înaintau prin apă. Sam scoase 
revolverul și îl îndreptă înspre întunecime. Şi el, și 
Remi își aprinseră deodată lanternele. 

La o distanță de șase metri, înaintând spre ei, se 
vedea botul unui crocodil; dincolo de bot, doi ochi 
bulbucați priveau direct înspre ei. Și mai în spate, la 
marginea razei lanternelor, puteau să vadă vreo șase 
corpuri solzoase şerpuind înspre ei, cu ochii stră- 
lucitori, cu gurile deschise, cu cozile biciuind. 

- Faclă, strigă Sam. 

Remi nu ezită. Se auzi un şuier, iar tunelul fu 
învăluit de o lumină roșiatică, pâlpâitoare. Remi 
cobori facla la nivelul genunchiului şi începu s-o 
agite în fața crocodilului care se apropia. Acesta se 
opri, deschise gura şi scoase un șuier surd. 

- Kid a avut dreptate, zise ea. Nu par foarte 
încântați. 

- Deocamdată. Începem să ne retragem. Înceti- 
şor. Să nu te întorci cu spatele la el. 

Cu pași mărunți, în timp ce Remi urmărea atentă 
crocodilul care se apropia, începură să se retragă. 
Sam aruncă o privire peste umăr: 

- Încă zece paşi și ajungem la pantă, apoi ur- 
mează porțiunea îngustă. 

- Bine, 

- Odată ajunşi acolo, înfige facla în nisip. O să 
vedem cum reacționează la asta. 

Când ajunseră în locul cu pricina, Sam o bătu pe 
Remi pe umăr. Remi îngenunche, împlântă facla în 
aluviuni, apoi se ridică și continuă să păşească în 
spate, în timp ce Sam îi ținea încă mâna pe umăr. 
După ce urcară jumătate de pantă, crocodilul se opri 
cam la doi metri de facla care şuiera. Bâjbâi mai întâi 

înspre stânga, apoi înspre dreapta, după care se opri 
din nou. Scoase un alt șuier, apoi începu să coboare 
panta, revenind în apă. După câteva secunde, nu 
mai reuşiră să-l vadă. 

- Cam cât ţine o faclă? întrebă Remi. 

- Cele de tipul ăsta? Cam zece, cincisprezece mi- 
nute. Dacă avem noroc, suficient cât să verificăm 
celălalt tunel. 

- Şi dacă n-avem? 

- Atunci o să vedem cât de bine mă descurc cu 
un Webley. 


Oprindu-se la fiecare zece paşi pentru a asculta, 
îşi continuară drumul de-a lungul tunelului din 
stânga. După doisprezece metri, tunelul se lărgea 
brusc înspre o încăpere aproximativ circulară. Lan- 
terna lui Remi trecu pe deasupra unui obiect prelung 
aflat pe podea. Începură amândoi să păşească în 
spate, picioarele alunecându-le pe nisip. 

- Era...? şopti Remi. 

- Nu cred. Trase cu putere aer în piept, apoi expi- 
ră. Totuşi, mi-a dat palpitații. Să mergem. 

Înaintară până când obiectul reapăru în raza 
lanternei. 

- Arată ca un stâlp de telegraf putrezit, spuse 
Remi. 

Chiar aşa arăta. Dar, de-ndată, Sam văzu ceea ce 
păreau trei racorduri încrucișate din lemn prinse de 
stâlp, apoi un fel de odgoane, aproape descompuse, 
dar suficient conservate pentru a păstra forma 
inițială. 

- E un flotor lateral, şopti Remi. 

Sam încuviință din cap, apoi își purtă lanterna 
de-a lungul racordurilor până în punctul în care se 
îmbinau cu un butuc prelung și parțial putrezit, ceva 
mai lung decât „stâlpul de telegraf“ şi cu un 
diametru de patru, cinci ori mai mare. 

- Sam, e o canoe. 

Sam aprobă din cap. 

- Una destul de mare. Are cel puțin nouă metri 
lungime. Ocoliră împreună ambarcațiunea, iar în 
partea cealaltă găsiră același sistem de racorduri la 
capătul cărora se afla un alt flotor. Corpul canoei 
avea o lățime de un metru şi jumătate şi o înălțime 
de un metru şi douăzeci de la chilă până la copastie, 
prora era conică, cu un bompres alungit, iar pupa - 
dreaptă. La mijlocul carenei, cu o înălțime de doi 
metri și jumătate, se ridica ceea ce părea a fi un 
catarg sfărâmat; partea superioară, lungă de vreo trei 
metri, era întinsă pe pământ, cu vârful sprijinit de 
copastie. În faţa catargului, carena era protejată 
de un acoperiş triunghiular. 

- Sam, vino înapoi, şopti Remi. 

O urmă, retrăgându-se câțiva paşi. Remi arătă 
înspre podeaua de sub ambarcațiune. Ceea ce le 
păruse doar un dâmb era, de fapt, o platformă cu 
o înălțime de șaizeci de centimetri, construită din 
pietre aşezate cu grijă. 

- E un altar, zise Sam. 


După ce verificară iute facla contra crocodililor, 
care arsese până la jumătate, examinară ambar- 
cațiunea, iar Remi făcu fotografii, mai întâi cu tot 
locul, pentru a putea stabili ulterior scara și designul, 
apoi surprinzând diferite detalii. Cu ajutorul lamei 

briceagului Swiss Army, Sam luă mostre din lemn și 
din odgoane. 

- Totul e acoperit de un fel de răşină, îi spuse el 
lui Remi, mirosind materialul. E groasă, are peste doi 
centimetri. 

- Aşa s-ar explica faptul că s-a conservat atât de 
bine, răspunse ea. 

Sam trecu peste flotorul de la tribord, se îndreptă 
înspre copastie și privi în interiorul canoei. La baza 
catargului se afla ceea ce îi părea o grămadă de pânză 
putrezită. Cu nuanţe de maro şi de gri, materialul 
se coagulase într-o masă gelatinoasă. 

- Remi, trebuie să vezi asta. 

Veni alături de el, lângă copastie. 

- E o velă mare, zise ea şi începu să o fotografieze. 

Sam îşi scoase maceta și, în timp ce Remi îl ținea 
de curea ca să nu cadă, se aplecă și înfipse ușor lama 
în grămadă. 

- E ca învelişul de la ceapă, murmură el. 

Ridică o bucată sfâșiată din material. Remi avea 
pregătită o pungă Ziploc. În timp ce strecura mostra 
înăuntru, aceasta se rupse în trei bucăți. Remi închise 
punga şi se întoarse la rucsac pentru a o așeza alături 
de celelalte mostre. 

Sam ocoli pupa. Din cadrul pupei ieşea un obiect 
protuberant din lemn, ca o minge de fotbal american 
aşezată pe suportul pentru lovitură. La fel ca în cazul 
celorlalte obiecte legate de ambarcaţiune, lui Sam îi 
fură necesare câteva secunde şi mai multe înclinări 
ale capului înainte de a-și da seama ce avea în fața 
ochilor. Remi reveni în spatele său. 

- E pasărea noastră misterioasă, zise ea. 

Sam încuviință. 

- Cea din Codicele Orizaga şi jurnalul lui 
Blaylock. 

- Cum o numise? Marea pasăre din nestemate 
verzi, încercă Remi să-și amintească. Totuşi, nu cred 
că la asta se referea. 

Făcu mai multe fotografii ale sculpturii cu apa- 
ratul digital. 

- Să ne uităm şi la bompres, zise Sam. Când vine 
vorba despre bărci, astfel de lucruri au întotdeauna 
” o pereche. 

Se îndreptară spre proră. După cum bănuise 
Sam, la bompres se afla o altă sculptură, mai bine 
conservată decât perechea ei. De fapt, chiar bom- 
presul era sculptura: un şarpe, cu gura deschisă și 
cu corpul acoperit de pene. 

- Sam, ştii cu ce se aseamănă? întrebă Remi. 

- Nu. Ar trebui să știu? 

- Probabil că nu. E mai puțin cizelat și stilizat, dar 
e aproape o copie fidelă a lui Quetzalcoatl, Marele 
Șarpe cu Pene, zeul aztecilor. 


- Era şiret ca o vulpe, murmură Sam după câteva 
clipe. 

- Poftim? 

- Blaylock. Era şiret ca o vulpe. În mod clar, a 
ascuns harta lui Moreau și codicele laolaltă în baston 
dintr-un motiv întemeiat. Sigur avea o obsesie, 
dar e ceva mai mult decât corabia Shenandoah sau 
El Majidi. 

- Poate că a pornit de aici, consimţi Remi, dar, 
în timpul căutărilor, a dat peste ceva sau a aflat ceva 

care i-a deturnat interesul. Întrebarea e cum a reuşit 
să bage canoea în peşteră cel care a adus-o aici. 

- Dacă nu cumva există o altă intrare dincolo de 
tărâmul crocodililor, cred că au demontat-o, au 
introdus-o prin cascadă şi au reasamblat-o. 

- Nu le-a fost tocmai ușor. Ne aflăm la trei kilo- 
metri de plajă, şi cred că are o greutate de circa o tonă. 

- Marinarii au obișnuința de a se ataşa de am- 
barcațiunile lor, în special dacă i-au purtat pe mări 
învolburate, în călătorii îndelungate. S-ar putea să 
aflăm mai multe după ce testăm mostrele astea, dar, 
dacă acceptăm odiseea lui Blaylock, s-ar putea să fie 
o barcă aztecă. Ceea ce ar însemna că are cam ce 
vechime? Cel puțin șase sute de ani, nu? 

- Dar aici e vorba despre o rescriere a istoriei, 
Sam. Nu există nici o relatare istorică în care să se 
precizeze că aztecii ar fi călătorit dincolo de coastele 
mexicane, cu atât mai puțin să parcurgă Pacificul și 
să ocolească Capul Bunei Speranţe. 

- Ne gândim la două lucruri diferite, draga mea. 

- Cum adică? 

- Tu presupui că e vorba despre o călătorie de la 
vest la est care a avut loc în secolul al XVI-lea. Eu mă 
gândesc la una de la est la vest care s-a petrecut cu 
mult timp înainte. 

- Cred că glumeşti. 

- Remi, chiar tu ai spus-o: istoricii nu sunt întru 
totul siguri în ceea ce priveşte originile aztecilor. 
Dacă avem în fața ochilor o ambarcaţiune a migra- 
ției protoaztece? 


Capitolul 32 
Madagascar, Oceanul Indian 


Remi era pe punctul de a deschide gura pentru a-i 
răspunde, când în peșteră se auzi ecoul unui pocnet 
de armă. La stânga lor, auziră ceva izbindu-se de 
o stalagmită. Își stinseră lanternele frontale și se 
aruncară la pământ. Complet nemișcaţi și abia 
respirând, așteptară mai multe împușcături. Nu se 
mai auzi nici una. La gura tunelului din dreapta, 
facla pârâia, aproape consumată. O lumină roșie 
pâlpâia de-a lungul peretelui. 

- Vezi ceva? șopti Remi. 

- Cred că s-a auzit de-afară. Aşteaptă aici. Mă 
întorc imediat. 

Sam se ridică în picioare. Aplecat în față, țâșni 
înspre o coloană de minereu, se opri să privească în 
jur şi să asculte, apoi merse mai departe, deplasân- 
du-se în zigzag dintr-un loc în altul, până când ajunse 
la peretele de lângă intrare, lipindu-se de acesta. 
Scoase Webley-ul şi se strecură prin deschizătură. 

Poc! 

Un glonț lovi podeaua de lângă el și ricoşă în 
grotă. Grăbindu-se, fugi în peşteră, apoi o luă la 
stânga până când ajunse la locul pe unde intraseră. 
Se aruncă pe burtă şi se târî între doi bolovani, până 
când îşi trecu capul prin cascadă. Cu ochii mijiți, se 
uită prin apă şi reuși să vadă laguna. 

Pe plajă stăteau șase oameni înarmați cu puști de 
asalt. Erau îmbrăcaţi în blugi cu tăieturi și tricouri 
jerpelite și purtau bocanci militari. Fiecare dintre ei 
avea înfăşurată în jurul antebraţului câte o bandană 
albă cu colțurile roșii. Doi dintre ei îngenuncheară 
lângă rucsacul lui Sam și al lui Remi, separând conți- 
nutul acestora și aşezându-l în grămezi. Sam cu- 
prinse cu privirea zona lagunei și copacii din jur, dar 
nu era nici urmă de Kid. 

Unul dintre bărbaţi - liderul, presupuse Sam, 
orientându-se după felul acestuia de a se purta și 
după pistolul semiautomat pe care îl avea prins la 
curea - le strigă ceva celorlalți, apoi arătă înspre 
cascadă. Cei cinci subordonați începură să-și cro- 
iască drum prin lagună. Sam se târi cu spatele, băgă 
pistolul în toc şi se întoarse repede în grotă. O găsi 
pe Remi acolo unde o lăsase. Zise: 

- Şase bărbați, toți înarmați - rebelii menționați 
de Kid. 

- L-ai văzut? 

- Nu, cred că a scăpat. 

- Bine. 

- Vin înăuntru să investigheze. Avem un minut 
la dispoziţie, poate două. 

- Câţi? 

- Cinci. 

- Şansele sunt împotriva noastră pentru un foc 
de arme. Aş sugera să mergem prin celălalt tunel 
şi să căutăm o ieșire, dar nu prea am chef să fiu 
devorată. 

Sam zâmbi. 

- Sunt sigur că oaspeţii noștri vor gândi la fel. Tu 
du-te şi caută un loc mai bun unde să te ascunzi, iar 
eu voi merge să agit puțin apele. Mă întorc într-o 
clipă. Sam țâșni de-a lungul grotei, sări peste iaz, 
apoi porni în josul tunelului din partea dreaptă. 
După ce smulse facla din nisip, o luă la goană pe 
panta de la marginea apei, apoi se opri şi își aprinse 
lanterna frontală. La şase metri depărtare, văzu o 
grămadă de cozi solzoase, de picioare cu gheare şi de 
boturi cu colți. Numără cel puțin trei crocodili. 
Şuierau şi se zvârcoleau, în timp ce lumina se mişca 
înspre ei. 

- Scuze de deranj, murmură Sam. 

Îşi ridică braţul şi aruncă facla de-a lungul 
tunelului. Nimeri la fix. Facla ateriză pe spatele celui 
mai apropiat crocodil, apoi căzu în mijlocul lor. 
Şuieratul şi zvârcoleala acestora deveniră frenetice. 
Toți crocodilii începură să se îndepărteze și să o ia 
înspre pantă. l 

Sam îşi stinse lanterna frontală, se întoarse şi o 
luă la fugă. Când ajunse la iaz, văzu lanterna lui 
Remi aprinzându-se o dată lângă peretele cel mai 
îndepărtat. Fugi în direcția aceea şi o găsi ghemuită 
lângă un zid de bolovani. Chiar când se opri și căzu 
în genunchi, auzi ecoul unor voci la intrarea în grotă. 

- Băştinaşii sunt neliniștiți? şopti Remi la urechea 
lui Sam. 

- Mai degrabă furioși. Dacă facla stă aprinsă, 
oaspeţii noștri ar trebui să se îndrepte fix spre ea. 

- Şi vor avea o surpriză neplăcută. 

- Să sperăm că surpriza lor nu se va întoarce 
împotriva noastră. 


Dură mai puţin de un minut până când musafirii 
lor își făcură simțită prezența. Cum se obișnuiseră 
cu zgomotul ritmic și înfundat al cascadei, Sam și 
Remi sesizară schimbarea produsă de corpurile celor 
care pătrundeau prin căderea de apă. Sunetul fu 
urmat de cel al ghetelor pe podeaua grotei, apoi de 
şoapte la intrare și în încăperea principală. Șoaptele 
încetară, fiind urmate de frecușul abia perceptibil al 
tălpilor pe piatră. 

- E unul singur, îi şopti Sam lui Remi. O iscoadă. 

Era un moment de cumpănă în planul lor. Dacă 
individul decidea să cerceteze de unul singur facla, 
primirea făcută de crocodili avea să-i pună pe fugă 
pe el și pe compatrioții săi. Dacă totuși veneau 
în grup, primirea și iadul ce avea să se dezlănțuie 
putea să se abată uşor şi asupra lui Sam şi a lui Remi. 

Sam şi Remi rămaseră nemișcaţi, ascultând. 
Sunetul de paşi se stinse. O voce strigă ceva. Urmară 
alte clipe de tăcere. Se auzi din nou sunetul de paşi, 
de data asta venind de la mai multe persoane, 
deplasându-se prin tunelul de la intrare. Se auzi 
scrâşnetul ghetelor înaintând pe pietriș. Grupul 
pătrundea mai adânc în peşteră. Cum ochii li se 
obişnuiseră deja, Sam şi Remi puteau să vadă lică- 
rul roșiatic al faclei aflate în tunelul din dreapta. 
Întrebarea era cât dura până când grupul avea să 
vadă lumina. 

Sam și Remi îşi suciră capul dintr-o parte în alta, 
încercând să identifice locul unde se afla grupul. 

- Sunt pe lângă peretele din spate, şopti Remi. 

Scrâşnetul pașilor încetă. O voce strigă ceva, iar 
Sam presupuse că era în malgașă și, deși nu înțelegea 
cuvântul, după inflexiunea care trăda uimire, își 
imagină că era ceva de genul: „Iată, o faclăl“ 

Orice ar fi spus, obținu efectul scontat. Grupul 
continuă să înainteze, dar cu mai multă precauţie. 
Foarte curând, Sam şi Remi văzură prima siluetă 
trecând prin lumina pâlpâindă a faclei. Apoi încă 
una. Și tot aşa. Până când toți cei cinci bărbaţi tre- 
cură prin faţa ochilor lor. Unul câte unul, bărbații 
începură să coboare panta. Se auzi plescăitul cizme- 
lor care călcau prin apă. 

- Dintr-o clipă..., şopti Sam. 

Un strigăt gutural răzbătu prin peșteră. 

- ... în alta, încheie Sam. 

Primul strigăt fu urmat de un altul, apoi de mai 
multe țipete. Remi reuși să înțeleagă unul dintre 
cuvinte, o înjurătură. 

- Cineva tocmai a avut ceva probleme cu vezica, 
şopti ea. 

Sam scoase Webley-ul și propti țeava pe piatra din 
fața sa. 

Plescăitul apei străbătu peștera, urmat de zgo- 
motul înfundat al ghetelor care urcau panta. Veniră 
şi primele focuri de armă, ezitante la început, apoi 
automat, pocnetul ritmic lovindu-se de pereţii 
peşterii. Gura tunelului din dreapta fu luminată de 
scăpăratul portocaliu al focurilor de armă; în lumina 
licărindă, apărură siluetele bărbaţilor care se retră- 
geau, împiedicându-se, apoi ridicându-se din nou. 

- Eu am numărat cinci, şopti Sam. 

- Şi eu. 

După ce ajunseră la capătul pantei, rebelii se 
suciră și o luară la goană, majoritatea îndreptân- 
du-se direct spre ieşire. Totuși, unul dintre ei, în mod 
clar cuprins de panică, porni de-a lungul peșterii, 
îndreptându-se înspre locul în care se ascundeau 
Sam şi Remi. Bărbatul se împiedică în șuvoi, căzu, 
apoi se târî până pe partea cealaltă. Se ridică, înain- 
tă câțiva pași înspre ei, după care se opri pentru 
a privi împrejur. 

În lumina faclei, bărbatul nu era decât un contur. 
Sam îndreptă ținta revolverului înspre punctul 
central dintre umerii bărbatului. 

- Fir-ai tu să fii, întoarce-te... 

Deși și el, şi Remi mai fuseseră nevoiți să ucidă, 
nici unul dintre ei nu se simțea foarte bine făcând 
asta. Chiar dacă se dovedea necesar, era un lucru 
neplăcut. 

- Întoarce-te..., murmură Sam. 

Dinspre intrare se auzi un strigăt: 

- Rakotomalala! 

Bărbatul se răsuci pe călcâie, se opri pentru o 
clipă, apoi fugi înspre ieşire. Sam cobori revolverul 
şi răsuflă uşurat. 

El şi Remi aşteptară până când auziră sunetul 
bărbatului trecând prin cascadă, apoi Sam se ridică 
şi porni prin peşteră, înspre ieşire. Se strecură 
printre bolovani şi își scoase puțin capul prin cas- 
cadă, până când putu să vadă laguna. Atât de cu- 
prinşi de panică erau cei din grup, încât nici unul 
dintre ei nu mai încercase să păşească pe bolovani, 
alegând, în schimb, să înoate. Tocmai ajungeau la 

mal. Cu gesturi largi, însoțite de strigăte, îi povestiră 
liderului întâlnirea cu crocodilii, iar acesta îi privi 
lung și lătră un ordin. Bărbaţii luară rucsacurile lui 
Sam şi al lui Remi, după care grupul porni în şir, 
deplasându-se în aval. 

Sam îi urmări cu privirea până când dispărură 
după cotul râului, apoi, ca să fie sigur, mai aşteptă 
cinci minute. Se întoarse la Remi. 

- S-au dus mai departe. 

- Putem să fim siguri de asta? 

- N-avem cum, dar fie pornim acum, fie aștep- 
tăm până la căderea nopții, iar pe mine nu mă în- 
cântă prea mult ideea de a mai rămâne. Cred că ne-am 
forțat destul norocul cu gazdele noastre reptile. 

Remi aruncă o privire înspretunelul din dreapta. 
Crocodilii se liniștiseră, dar şuieratul şi plesnetul cozi- 
lor indicau faptul că nu erau nici pe departe calmi. 

- Poate că e mai bine să țâşnim acum, consimți 
Remi. 

Ceva se mişcă pe pantă, și un bot prelung ieși din 
umbră. Gura se deschise încet, apoi se închise, iar 
botul se retrase în întuneric. 

- Sigur e mai bine să țâşnim acum, zise Remi. 


Capitolul 33 
Madagascar, Oceanul Indian 


Nu se grăbiră spre ieşire, oprindu-se mai întâi în 
grotă, apoi Sam mai aruncă o privire prin cascadă 
înainte de a se târî pe burtă printre bolovani, ieșind 
în lagună. Înotară până la plajă şi ieşiră din apă. În 
timp ce Remi își storcea părul, Sam îşi scoase bo- 
cancii şi îi scurse de apă. 

Aplecându-se în față, cu capul înclinat într-o 
parte, Remi murmură: 

- Cineva ne face cu mâna. 

- Unde? 

Remi îi arătă din ochi ceea ce părea o grămadă 
de frunziş din care se înălța un braț. Degetele erau 
încleştate pe un Webley, modelul Mark VI. Gesticula 
puternic, încercând parcă să-i avertizeze. 

Sam duse mâna la patul revolverului pe care îl 
avea prins de curea. 

Poc! 

Un glonţ se înfipse în nisipul dintre picioarele lui. 

Sam îngheţă, la fel şi Remi, cu mâinile încă prinse 
în păr. Din vârful grămezii de frunziş, brațul lui Kid 
se retrăgea încet, ascunzându-se. 

- Cred că s-au întors, observă Remi. 

- Aşa se pare. Ai apucat să citeşti secțiunea despre 
maniere și etichetă din ghidul despre Madagascar? 

- Credeam că ai citit-o tu. 

- Mi-am aruncat ochii peste ea. 

Sam îşi ridică încet brațele deasupra capului şi se 
răsuci pe călcâie. Remi procedă la fel. După cum era 
de așteptat, deasupra cascadei, pe capul de leu, se 
aflau cei șase rebeli. Aproape de margine, cu mâinile 
în şold, liderul strigă: 

- Nu mişcare! Înţeles, nu mișcare! 

Sam încuviință din cap şi strigă la rândul lui: 

- Nu mișcare. 


Sub supravegherea atentă a lunetistului rămas în 
vârful capului de leu, ceilalți cinci rebeli coborâră pe 
o cărare nevăzută dintre stânci. În scurt timp, se 
desfăşurară în semicerc în jurul lui Sam și al lui 
Remi. Liderul făcu un pas în față, îl privi pe Sam în 
ochi, apoi se întoarse spre Remi și o măsură din cap 
până în picioare. Întinse mâna, smulse Webley-ul de 
la cureaua lui Sam și îl ridică, examinându-l. 

- Armă bună, îşi dădu el cu părerea într-o engleză 
stricată. 

- Armă bună, încuviință Sam. 

- Tu cine eşti? 

- Sam. 

- Eu Tolotra. Femeia cine? 

Lui Sam îi reveni în minte ceva din eticheta din 
Madagascar. Îşi cobori atent mâna dreaptă și arătă 

înspre Remi, având grijă ca vârful degetului arătător 
să rămână întors înspre el. 

- Soția mea. Remi. 

Gestul lui Sam nu-i scăpă lui Tolotra. Privi la 
Remi, apoi din nou înspre Sam, după care dădu din 
cap gânditor. Ceea ce spuse în continuare îi dovedi 
lui Sam că simplul fapt că șştiuse un obicei din 
Madagascar nu reprezenta și o posibilitate de a scăpa 
prea uşor: 

- Sam... Remi... Ostatici acum. 


Unul dintre rebeli scoase două bucăţi de sfoară 
de la curea și făcu un pas în față, ca şi cum ar fi dorit 
să le lege mâinile lui Sam și lui Remi. Tolotra îi făcu 
semn să se îndepărteze şi îi zise lui Sam: 

- Fugiţi, vă împușcăm. Nu fugiți. Voi promiteţi? 

Drept răspuns, Sam ridică mâna dreaptă şi îşi 
încrucişă ceremonios degetul arătător și pe cel 
mijlociu, apoi încuviință solemn printr-o înclinare 
a capului: 

- Nici morți, zise el. 

De lângă el, Remi își dădu ochii peste cap. 

- O, Doamne. 

Tolotra cântări gestul lui Sam preț de o clipă, apoi 
zâmbi şi îl imită: 

- Nici morți. Se întoarse şi le arătă gestul oame- 
nilor săi. Nici morți! 

- Dacă vreunul dintre ei are o carte cu expre- 
sii, suntem ca şi morți. Eşti conştient de asta, nu? 
şopti Remi. 


Fură așezați în mijlocului unui şir dispus în 
zigzag şi plecară de la lagună, trecând la nici doi 

metri de locul în care era ascuns Kid, cotind apoi 
pe o cărare care mergea în paralel cu râul. Avantajul 
minor pe care Sam şi Remi îl aveau din faptul că 
puteau vorbi fără a fi înțeleşi era anulat de 
îndemânarea cu care bandiții îşi mânau ostaticii. Se 
aflau în permanenţă în bătaia puștilor a cel puţin 
doi oameni, care păstrau o distanță minimă de trei 
metri între ei. Mai mult, abilitatea de orientare a 
grupului era pe măsura abilității lui Kid și, curând, 
Sam şi Remi pierdură și vagile repere pe care le 
mai aveau. 

După ce merseră timp de patruzeci de minute, 
jungla deveni mai puțin deasă şi cărarea ieși la 
lumină. Sam își dădu seama că reveniseră în savană, 
dar nu avea idee la ce distanță se aflau de locul în 
care fuseseră cu Kid cu câteva ore în urmă. Oceanul 
se găsea la stânga lor, iar culmea împădurită, la 
dreapta. Se îndreptau spre sud. 

După încă douăzeci de minute, intrară din nou 
în junglă, mergând de-a lungul unei poteci care 
înainta drept, astfel încât Sam putu să se orienteze 
mai ușor. 

- Cred că suntem aproape de drum, îi şopti el lui 
Remi. 

- Probabil că aşa ne-au găsit - au dat peste 
Rover. L-ai văzut pe ştii-tu-cine? 

- Nu, dar e pe-aici pe undeva. 

Aflat în capul şirului, Tolotra se întoarse şi urlă: 

- Nu vorbiţi! Ridică degetele încrucişate ca pentru 
a conferi gravitate ordinului. Sam repetă gestul. 

Remi murmură: 

- Ce drăguţ. Ţi-ai făcut un prieten. 

- Sper să nu fie nevoie să-l împușşc. 

- Cu ce? Cu praștia ta invizibilă? 

- Nu, cu Webley-ul, bombăni Sam, cu ochii 
ațintiți spre Tolotra. După ce o să mi-l recuperez 
de la el. 

- Nu vorbiți! 


Bănuiala lui Sam în legătură cu locul în care se 
aflau se dovedi corectă. După câteva minute, Tolotra 
ajunse într-un punct în care se intersectau mai 
multe cărări și coti spre dreapta. Urcușul deveni mai 
abrupt până când se văzură nevoiți să se agaţe de 
rădăcinile ieşite din pământ şi de crengile mai joase. 
Cu toate acestea, relieful nu diminuă cu nimic dis- 
ciplina bandiţilor; ori de câte ori Sam şi Remi pri- 
veau împrejur, se găseau față în față cu ţevile a cel 
puțin două puşti. 

Cărarea deveni mai netedă, și dădură de nişte 
trepte naturale din rădăcini. Ajunși în vârf, Sam și 
Remi descoperiră că se aflau pe un drum pietruit. La 
patru sute de metri spre sud, o camionetă Chevrolet, 
albă şi plină de rugină, se afla pe marginea dru- 
mului, iar în fața ei, Range Roverul lui Sam şi al lui 
Remi. Deasupra lor se profila Stânca Celor Trei Magi. 

- Acum încotro? îl întrebă Sam pe Tolotra. 

Nici el, nici Remi nu îşi făceau iluzii. Chiar dacă 
faptul că aveau mâinile libere era un avantaj, nu se 
aflau, totuși într-un film de la Hollywood. În cazul 
în care nu se ivea ceva care să-i distragă pe bandiți, 
orice încercare de a-l imobiliza pe oricare dintre ei 
nu doar că era sortită eșecului, dar, cel mai probabil, 
avea să sfârşească prin moartea lor. lar șansele aveau 
să scadă după ce erau urcați în maşini. 

- În loc secret, răspunse Tolotra. 

- Vreți recompensă, nu? 

- Da. 

- Ce vă face să credeţi că valorăm ceva? 

Tolotra cugetă câteva clipe, ca şi cum şi-ar fi ales 
cuvintele dintre puţinele pe care le știa în engleză. 

- Rucsacuri, haine, aparat de fotografiat - toate 
scumpe. Mașina scumpă. 

- E închiriată, zise Remi. 

- Ce? 

- Nimic, 

Sam, bazându-se încă pe intuiţia că nu fuseseră 
abandonaţi de Kid, cercetase în ascuns împre- 
jurimile. Văzu cu colțul ochiului o mișcare în vârful 
pantei de deasupra drumului. Între doi bolovani, zări 
pentru o clipă strălucirea părului argintiu. 

- Avem aur, zise Sam. 

Obținu efectul scontat. Chiar și cei din grup care 
nu urmăriseră conversaţia se întoarseră acum înspre 
Sam. Tolotra se apropie cu un pas. 

- Aur? Unde? Cât? 

Capul lui Kid se ivi dintre bolovani. Privirea i se 
întâlni cu a lui Sam, îi făcu cu ochiul, arătă înspre 
mașinile aflate mai jos pe drum, apoi dispăru 
din nou. 

Sam se uită la Remi. Înţelese din expresia de pe 
chipul ei că îl văzuse pe Kid. 

- Cam cât crezi că avem, Remi? întrebă Sam. 

- Nu ştiu... cam douăzeci şi cinci de monede de 
douăzeci de dolari. 

Era suficient pentru Tolotra. Cu ochii mijiţi, în- 
cuviință, dând din cap cu solemnitate. 

- Unde? 

- La hotel în Antananarivo. 

- Ne dați monede, sunteți liberi. 

Sam presupunea că nu era decât o minciună, dar 
era un pas în direcția cea bună. Chiar dacă avea să 
se întâmple ce era mai rău și Kid n-ar fi reușit să 
intervină aici, el şi Remi aveau mai multe şanse dacă 
se apropiau de civilizație în loc să se lase duşi tot mai 
departe. Nu încăpea îndoială că „locul secret“ al lui 
Tolotra era suficient de bun ca să-i țină ascunși de 
forțele guvernamentale. Dacă totuşi, în drum spre 
Antananarivo, Tolotra dovedea că precauţia era mai 
puternică decât lăcomia, Sam şi Remi aveau să se 
regăsească în situația inițială. 

- Mergem acum, îi înştiință Tolotra. 

Oamenii se aranjară din nou în formație, cu Sam 
şi cu Remi în mijloc. Cu colțul ochiului, Sam și Remi 
se uitau după Kid, dar nu era nici urmă de el. 
Indiferent de ceea ce plănuise bătrânul vânător de 
trufe, ei nu puteau face altceva decât să fie gata să 
reacționeze şi să improvizeze. 


Ajunseră în dreptul camionetei Chevrolet și se 
opriră. Rucsacurile lor erau aruncate în remorcă. 

Sam îi șopti lui Remi: 

- Fii pe fază! Y 

Tolotra şi alți patru bărbați se strânseră în spatele 
camionetei și începură să discute. Cel de-al şaselea 
bărbat rămase la trei metri în spatele lui Sam şi al 
lui Remi, cu pușca ațintită înspre ei. După gesturile 
lui Tolotra, Sam presupuse că discutau despre cel mai 
bun mod în care puteau ajunge în Antananarivo - 
în principiu, orașul era capitala inamicului. 

Remi fu prima care își dădu seama că planul lui 
Kid se pusese în mișcare. Îi făcu semn din ochi lui 

Sam să se uite dincolo de plafonul maşinii către 
Magul aflat în mijloc. La început, Sam nu văzu ni- 
mic, dar apoi îşi dădu seama că un bolovan de dimen- 
siunile unui butoi se deplasa imperceptibil înspre 
margine. 

Sam îi șopti: 

- Când încep să mă mișc, fugi înspre Range 
Rover. 

Tolotra se întoarse şi privi înspre Sam. Sam 
ridică din umeri și își ceru scuze zâmbind. 

Remi şopti: 

- Bine. 

Deasupra Magului, bolovanul ajunse la margine 
şi se opri. Sam și Remitraseră aer în piept. Bolovanul 
se balansă, se opri pentru o clipă, apoi căzu dincolo 
de margine şi începu să se rostogolească. Faţa 
Magului central era un povârniș, uşor înclinat în 
spate şi neted, cu excepția câtorva ridicături aflate 
la bază. Suprafața povârnișului, gravitatea şi frecarea 
cinetică a bolovanului făcură ca acesta să alunece 
de-a lungul pantei. Inginerul din Sam îşi dădu 
seama că urma să se desprindăă în momentul în 
care lovea prima ridicătură şi că bolovanul avea să 
devină un obuz de piatră. 

Cum nu ştia malgașa, Sam alese să procedeze în 
așa fel încât să creeze cât mai multă panică: scoase 
un țipăt efeminat şi cât mai pițigăiat, arătă înspre 
bolovan şi strigă: 

- Bolovanul! 

Tolotra și oamenii săi îşi ridicară concomitent 
privirea. Cum, spre deosebire de Sam și de Remi, nu 
aveau avantajul de a şti ce se întâmpla, înlemniră 
cu o privire îngrozită pe chipuri. Sam îl urmărise pe 

Tolotra tot timpul drumeției şi își repetase mișcările 
în minte, așa că acum făcu doi paşi largi înainte şi 
îl lovi pe acesta cu călcâiul în spatele genunchiului 
și, în timp ce Tolotra cădea, îi smulse Webley-ul de 
la curea. 

În spatele lui, paznicul lui Remi strigă ceva - Sam 
presupuse că era un „Opreşte-te!“ -, după care, bă- 
nuia Sam, avea să își dea seama că Remi o lua, de 
fapt, la fugă. Nu îi oferi ocazia. Cum reușise să ia 
Webley-ul, Sam îl apucă pe Tolotra cu mâna stângă 
de guler și îl lovi cu revolverul în tâmplă. Tolotra 
scoase un geamăt și căzu moale. 

Sam se răsuci pe călcâie şi se lăsă în genunchi, 
trăgându-l pe Tolotra între el și ceilalți patru bărbați, 
în timp ce doi dintre aceştia se retrăgeau de-a lun- 
gul drumului, iar ceilalți doi se ghemuiau de cealaltă 
parte a camionetei. Când Sam se răsucise, Webley-ul 
ajunsese în mod firesc chiar înspre paznicul lui 
Remi. După cum se temea Sam, bărbatul îşi duse 
pușca la umăr, cu țeava îndreptată înspre Remi, în 
timp ce aceasta fugea spre Range Rover. 

Sam trase o dată, lovindu-l pe bărbat în stern. 
Precum o marionetă căreia îi fuseseră tăiate sforile, 
omul căzu la pământ fără suflare. Sam își încolăci 
braţul stâng în jurul gâtului lui Tolotra, îl trase mai 
aproape de el, apoi îndreptă pistolul înspre cei doi 
rebeli care se retrăgeau de-a lungul drumului. Amân- 
doi aveau puștile ațintite înspre Sam, încercând în 
mod evident să se decidă dacă să riște să tragă. Sam 
îndreptă țeava revolverului când înspre unul, când 
înspre celălalt. De dincolo de camionetă, se auzea 
cum ceilalți doi bărbaţi se mişcau prin iarba înaltă 
crescută la marginea drumului. 


IMPERIUL PIERDUT | 341 


Bum! Pământul se cutremură, urmat de zgo- 
motul crengilor frânte. Se mai zgudui o dată, ca şi 
cum ar fi alergat un uriaş. Sam simți zdruncinătura 
până în pântece. 

- Sare bolovanul! strigă Remi. 

- Unde? 

- Vine înspre tine! 

Bum! Era și mai aproape de data asta. 

De dincolo de camionetă, se auzi strigătul celor 
doi rebeli. 

- O iau la fugă! strigă Remi. 

Şi cei doi aflați în fața lui Sam făcură la fel, 
întorcându-se și luând-o la picior de-a lungul 
drumului. 

Bum! 

- Ai grijă, Sam! E aproape deasupra ta! Trei... 
doi... unu... 

Sam se făcu ghem. Deasupra lui se auzi scrâşnetul 
oțelului. Geamurile se făcură cioburi. Simți cum 
camioneta se înclină într-o parte, împingându-i pe 
el şi pe Tolotra de-a lungul pietrișului de pe drum. 
Pe deasupra capului îi trecu o umbrä. Bum! Bolo- 
vanul căzu de cealaltă parte a drumului, mai sări 
o dată, apoi dispăru dincolo de marginea acestuia, 
doborând copacii în calea sa. Zgomotul încetă după 
încă zece secunde. Sam își înălță capul şi privi 
împrejur. 

Cei patru rebeli se opriseră în josul drumului. 
După ce se sfătuiră rapid, începură să alerge înapoi 
înspre Sam şi Remi. Cum Sam văzuse că Tolotra vå- 
râse cheile de la Rover în buzunar, băgă mâna și le luă. 

- Remi, pornește maşina, strigă el. 

Îi aruncă cheile, apoi îndreptă revolverul în cea- 
laltă parte, înspre rebelii care se apropiau. 

Unuia dintre ei i se împleticiră picioarele. Se 
apucă de coapsă și se prăbuşi pe drum, iar peste o 
clipă se auzi un pocnet grav. Deși Sam nu mai auzise 
niciodată acest sunet, presupuse că era pocnetul 
unui glonţ de calibrul 455 provenind de la un revol- 
ver Webley modelul Mark VI, datând de pe la 1915. 

Cei trei rebeli care mai rămăseseră se opriră şi se 
răsuciră înspre Stânca Celor Trei Magi. 

Se auzi lovitura unui al doilea glonț, chiar între 
picioarele bărbatului din mijloc. Se dădu în spate 
câțiva paşi, urmat de un al doilea bărbat. Cu toate 
acestea, cel de-al treilea bărbat era un elev mai lent. 
Pe jumătate ghemuit, cercetând din priviri zona de 
deasupra lui, îşi aduse încet puşca pe umăr. Pentru 
deranj, se alese cu un glonţ în rotulă. Țipă şi se 
rostogoli într-o parte. 

Dinspre Stânca Celor Trei Magi se auzi o voce 
imaterială strigând ceva. Cei doi rebeli încă înarmați 
îşi aruncară armele la pământ. Se mai auzi încă un 
strigăt. Bărbaţii care nu fuseseră răniți își ajutară 
camarazii să se ridice, iar grupul începu să se 
îndepărteze șchiopătând de-a lungul drumului. 

Sam îl împinse de pe el pe Tolotra, care era incon- 
ştient, și se ridică. Remi se duse la el. Împreună, se 
holbară la ceea ce mai rămăsese din Chevrolet. În 
afară de cele patru cioturi răsucite care formau 
cabina şoferului, camioneta era complet decapitată. 

Se auzi o voce strigând: 

- Dacă te uiţi la ce s-a întâmplat, ai crede că exact 
aşa am plănuit lucrurile. 

Dintre copacii de la baza stâncii apăru o siluetă 
şi începu să meargă înspre ei. 

- Şi nu așa a fost? îl întrebă Sam pe Kid. 

- Cine ştie, 

- Un lucru e sigur, zise Remi. Chiar știi să creezi 
o diversiune. 

Kid se opri în fața lor. 

- Mama Natură s-a ocupat de tot, draga mea. 
Şi am avut puțin noroc cu felul în care a sărit 
bolovanul. 

- Mulţumim că nu ne-ai lăsat baltă, zise Sam. 

- Pentru puțin. 

Sam ţinu revolverul în mână, îl cântări pentru o 
clipă, apoi i-l întinse lui Kid, care se încruntă şi 
scutură din cap. 

- E al tău acum. 

- Poftim? 

- Până azi, nimeni n-a mai tras cu el. Vezi tu, e 
o tradiție... chinezească, dacă îmi amintesc bine. 

Remi zâmbi. 

- Cred că te gândești la zicala „Când salvezi 
viața cuiva, acea viață îți aparține!“ 

Kid ridică din umeri. 

- Oricum ar sta lucrurile, acum e al tău, domnule 
Fargo. 

- Mulţumesc. Îl voi prețui. Ce facem cu cei doi? 
întrebă Sam, arătând înspre Tolotra şi spre bărbatul 
mort de pe drum. 

- Lăsaţi-i aici. Cu cât ajungeţi mai repede la 
Antananarivo, cu atât mai bine. Kid ghici ce se 
ascundea sub expresia sumbră de pe fața lui Sam şi 
a lui Remi. Să nu vă îndoiţi de asta. V-ar fi ucis fără 
nici o remuşcare. 

- De ce ești aşa sigur? întrebă Remi. 

- În ultimii cinci ani, aici au avut loc șaizeci şi trei 
de răpiri. Chiar dacă răscumpărarea a fost sau nu 
plătită, nimeni nu s-a întors viu. Credeţi-mă, era 
ceva de genul ori voi, ori ei. i 

Sam şi Remi se gândiră la asta, după care încu- 
viințară din cap. Sam dădu mâna cu Kid, apoi luă 
rucsacurile din portbagaj, în timp ce Remi îl îmbră- 
țișa pe salvatorul lor. Se întoarseră şi se îndreptară 
spre Range Rover. 

- Încă ceva, strigă Kid. 

Sam și Remi se întoarseră. Kid băgă mâna în 
rucsac și scoase un săculeț de pânză. Li-l dădu. 

- Nişte trufe pentru bătăile de cap, zise Kid. 
Apoi trecu drumul și dispăru printre arbuști. 

Sam întoarse săculețul. Într-o parte, imprimat cu 
cerneală roşie, era un logo - litera C, iar alături mai 
scria ceva, cu litere mai mici: ussler Trufe. 

- Ce drăguţ din partea lui, zise Remi. Dar ce 
înseamnă „ussler“? 


Capitolul 34 
Madagascar, Oceanul Indian 


Erau aproape la jumătatea drumului spre Antanana- 
rivo, apropiindu-se de un sat cu numele Moramanga, 
aflat în punctul în care Şoseaua 2 se intersectează 
cu Şoseaua 44, când le sună telefonul prin satelit. 
Remi, aflată în scaunul din dreapta şoferului, 
răspunse. 

- E Rube, zise ea după o clipă, apoi comută pe 
speaker. 

- Salut, Rube, spuse Sam. 

- Unde sunteți? 

- În Madagascar. 

- La naiba! Mă temeam că o să zici asta. 

- Am impresia că nu e vorba pur şi simplu 
despre faptul că ai tu o problemă cu Madagascarul, 
zise Remi. 

- Cineva v-a dat în urmărire paşapoartele la 
aeroportul din Antananarivo. 

- Când? întrebă Remi. 

- Cu câteva zile înainte să ajungeţi. 

- Mai exact, ce vrea să însemne asta? întrebă 
Sam. N-am fost opriți când am trecut prin vamă. 

- Tocmai asta m-a pus pe gânduri. Dacă ar fi fost 
o cerere de la nivel guvernamental, ați fi fost opriți 
la intrarea în țară. În termenii serviciilor de infor- 
mații, e un mandat de urmărire şi notificare. Cineva 
voia doar să ştie când ajungeţi acolo. 

- Şi nu e obligatoriu să fi fost cineva din guvern, 
sublinie Sam. 

- În țările din Lumea a Treia, unde venitul mediu 
anual e de numai câteva sute de dolari, poți cumpăra 
un mandat de notificare la prețul unei cafele. Și, din 
moment ce Rivera ne-a dovedit deja ce fel de relaţii 
are în Africa... 

- Am înţeles, răspunse Sam. Ce ne recomanzi? 

- Aşteptaţi-vă să vă caute cineva; așteptați-vă 
să fiți găsiți. Nu vă întoarceți în Antananarivo. 
Puneţi-o pe Selma să găsească un aerodrom privat 
şi un pilot care să nu se sfiască să primească bani și 
să închidă ochii când vine vorba despre pașapoarte. 

Ăsta era dezavantajul faptului că erau cine erau. 
Deşi nu erau nici pe departe faimoși, Sam și Remi 
aveau o anumită reputaţie în cadrul comunităţii 
aventurierilor şi vânătorilor de comori şi, deși aveau 
în mod natural câţiva detractori, majoritatea îi res- 
pectau. Faptul de a fi prinși strecurându-se în inte- 
riorul sau în afara unei ţări cu ajutorul unor 
paşapoarte false prezenta un risc ce nu se justifica 
în raport cu problemele pe care le-ar fi atras după 
sine: închisoarea, expulzarea, titlurile din ziare, 
faptul de a fi declarați persona non grata şi, ceea ce 
era probabil cel mai important, pierderea unor 
legături valoroase cu lumea academică. Faptul că 

încercau să se descurce în majoritatea situațiilor pe 
cât posibil în limitele cadrului legal îi transforma 
de multe ori în niște ținte pentru oricine dorea și 
avea posibilitatea de a mitui persoana potrivită din 
funcția potrivită. 

- Cunoaştem situația politică, zise Remi. În ce fel 
influențează lucrurile? 

- În mod negativ. Stați cât mai aproape de zonele 
populate şi interesați-vă de locurile în care se găsesc 
secţii de poliție. 

- Asta ar putea fi o problemă. Ne-am abătut puțin 
de la căile bătătorite. 

- Oare de ce nu sunt surprins? Bine, așteptați o 
clipă. Telefonul amuţi timp de două minute, dar apoi 
Rube reveni. Se presupune că rebelii mai au cam o 
săptămână până să fie pregătiți pentru un atac de 
proporții, dar nu sunt excluse luptele izolate. Cred 
că sunteţi în siguranță în majoritatea orașelor aflate 
pe o rază de optzeci de kilometri față de Antananarivo. 
Cu cât sunt mai mari, cu atât mai bine. Dacă e 
posibil, îndreptați-vă spre sud. Rebelii sunt grupați 
în nord. Dezavantajul e că... 

- Rivera şi oamenii lui vor gândi în același mod 
şi ne vor căuta în acele locuri, continuă Sam. 

- Așa e. Mi-aş dori să vă pot ajuta mai mult. 

„= Rube, ești cel mai tare. Să nu te îndoieşti de 
asta. Te sunăm când o să ne aflăm în siguranţă. 


Următorul apel fu către Selma, care îi ascultă, le 
puse câteva întrebări, apoi zise: 

- Mă ocup de asta. 

Şi închise. 

În timp ce Sam conducea, Remi analiză harta. 

- Avem două opțiuni, zise ea după câteva minute. 
Pe de o parte, putem să mergem pe unul dintre zecile 
de drumuri - folosesc acest termen într-o accepție 
destul de laxă - care se îndreaptă spre sud sau se 
apropie la câțiva kilometri de Antananarivo. Există 
un drum asfaltat cu două benzi care înconjoară 
orașul pe la est și care se unește apoi cu Şoseaua 7, 
mergând înspre sud. 

- Ce poţi să-mi zici despre drumurile fără de- 
numire? 

- La ce te aștepți? În cel mai bun caz, sunt dru- 
muri forestiere sau pietruite. 

- Mai multe opțiuni înseamnă și că e mai greu 
să ni se ia urma, sublinie Sam. 

- Dar, dacă ne îndreptăm spre Şoseaua 7, ne 
prelungim timpul de călătorie cu încă cinci, șase 
ore. Asta ar însemna că o să mergem pe noapte 
destul de mult. 

- Eu votez pentru drumul asfaltat, zise Sam. 

- Te susțin. 

- În altă ordine de idei... Nu e lipsit de impor- 
tanță faptul că Rivera ne-a dat paşapoartele în 
urmărire tocmai aici. 

Remi încuviință din cap. 

- Nu-i greu de ghicit care e ideea. Ştiau că am 
putea găsi ceva aici. Dar să fie vorba despre canoe 
sau şi despre altceva? Vom ști asta când vom afla ce 
i-a făcut să se îndrepte înspre Madagascar. Dacă mă 
întrebi pe mine, cred că au mai fost aici și înainte 
şi că n-au găsit ceea ce căutau. 

- Ceea ce ridică o altă întrebare: În ce alte locuri 
au mai fost? 


După-amiaza se apropia de sfârşit. După ce tre- 
cură de Moramanga, îndreptându-se înspre vest 

şi urcând tot mai mult în altitudine, depășiră 
kilometri întregi de câmpuri de orez şi lăsară în urmă 
sate cu nume ciudate pe care Remi le descria ca fiind 
„în parte malgaşe, în parte franceze, cu un strop de 
italiană printre ele“: Andranokobaka, Ambodigavo, 
Ambatonifody... 

La douăzeci şi cinci de kilometri est de Anosibe 
Ifody, relieful se schimbă încă o dată, făcând loc 
pădurii tropicale, punctată din loc în loc de profilul 
neregulat al dealurilor maronii care le aminteau de 
Toscana. Povâmişuri crestate, lucind în nuanțe maro- 
nii şi aurii în lumina soarelui, se înălțau dincolo de 
coroanele copacilor, întinzându-se înspre nord şi 
înspre sud. Cu puţin după ora trei, opriră la o ben- 
zinărie aflată la periferia oraşului Manjakandriana. 
Remi intră pentru a cumpăra apă și ceva de mân- 
care, în timp ce Sam făcea plinul. 

În josul străzii, un Volkswagen Passat alb de 
poliție coti după colț, îndreptându-se spre benzi- 
nărie. Înaintând lent, cu o viteză de treizeci de 
kilometri pe oră, Passatul încetini și mai mult când 
ajunse în dreptul Range Roverului. După câteva 
secunde acceleră, continuând să meargă de-a lungul 
străzii, apoi trase pe dreapta și opri. Prin oglinda 
retrovizoare Sam văzu că şoferul desprinse ceva de 
pe bord, ducându-l la gură. 

Remi ieși cu patru sticle de apă și câteva pungi de 
covrigei. Sam se aşeză în spatele volanului. 

- Iarăşi ai expresia aia îngândurată, sesiză Remi. 

- Poate că e doar de la oboseală sau de la para- 
noia, ori poate de la amândouă, dar cred că maşina 
aia de poliție se interesează de noi. 

- Unde e? 

- În josul străzii, sub prelata aia cu Coca-Cola. 

Remi se uită în oglinda laterală. 

- O văd. 

- A încetinit în dreptul nostru, apoi a oprit şi 
a vorbit prin stație. 

Sam porni motorul. Rămaseră Heup câteva 
minute. 

- Ei, şi acum ce facem? întrebă Remi. 

- Îi oferim o ocazie. 

Remi pricepu la ce se referea. 

- Dacă e o chestiune oficială, ne va opri aici. 
Dacă nu... „urmărire şi notificare“. 

- Exact. Sam băgă mașina în viteză. E timpul să 
mă ghidezi din nou, Remi. Pornim înapoi pe drumul 
pe care am venit. 

- Încotro? 

- Sper că nu mergem niciunde. Dacă nu ne 
urmărește, ne întoarcem. 

- Şi dacă ne urmărește? 

- Atunci devenim fugari. S-ar putea să avem 
nevoie de unul dintre drumurile alea fără nume 
despre care pomeneai. 


- Suntem fugari, îl anunță Remi după câteva 
minute. Încă de când plecaseră din Manjakandriana, 
Remi rămase în permanenţă cu privirea fixată prin 
lunetă. E la mai bine de un kilometru în spatele 
nostru. 

- Urmează câteva curbe şi dealuri. Să-mi zici de 
fiecare dată când nu îl mai vezi. 

- De ce? 

- Dacă accelerăm în timp ce ne vede, va ști că 
fugim; în felul ăsta însă, s-ar putea să câştigăm pu- 
țină distanță înainte să-și dea seama. 

- Deşteaptă chestie, Fargo. 

- Numai dacă funcționează. 

- Dacă încearcă să ne oprească? 

- Nici nu vreau să mă gândesc la asta. 


Timp de cincisprezece minute, Sam ascultă indi- 
caţiile lui Remi, apăsând pedala de accelerație timp 
de zece secunde din momentul în care Remi zicea 
„Acum!“, apoi încetinind din nou până la limita 
legală de viteză. Încet, dar sigur, reuşiră să se mai 
îndepărteze cu un kilometru de maşina de poliție. 

- E vreun alt drum asfaltat? întrebă Sam. 

Remi se uită pe hartă. 

- E greu de zis, dar cel care urmează pare marcat 
puțin mai gros decât celelalte. Din câte mi-am dat 
seama, asta înseamnă că e asfaltat, sau ceva în genul 
ăsta. De ce întrebi? 

- Nu lăsăm o dâră de praf în urmă. 

- Dacă suntem nevoiţi să intrăm într-un viraj 
strâns, completă Remi. Dar poate fi şi un avantaj, 
şi un dezavantaj. 

Sam se încruntă. 

- Ai dreptate. Să-mi zici când urmează drumul ăla. 

În minutele care urmară, Remi încercă să iden- 
tifice drumurile pe lângă care treceau cu marcajele 
de pe hartă. 

- Ar trebui să fie următorul viraj spre sud. Mă- 
sură distanța cu degetele. Cam la cinci sute de metri, 
mai mult sau mai puțin. Chiar după dealul ăsta. 

- Ce face prietenul nostru? 

- E greu să-mi dau seama, dar cred că a prins 
viteză. z 

Trecură de coama dealului şi începură să coboare. 
Sam văzu în față drumul pe care i-l indicase Remi. 
Apăsă accelerația până la podea, iar Range Roverul 
țâşni. Cu ochii căscaţi, Remi se propti de bord. Cu 
o sută de metri înainte de viraj, Sam îşi trecu piciorul 
pe frână, apăsând pe cât putea, căutând să evite 
totuşi să intre în derapaj și reduse viteza la şaizeci 
şi cinci de kilometri pe oră. 

- Ţine-te bine, spuse Sam și smuci volanul spre 
dreapta. 

Deşi Roverul avea centrul de greutate ridicat, 
anvelopele rămaseră lipite de drum, dar Sam îşi dădu 
seama că ratase virajul. Roti uşor volanul spre stânga, 
apoi apăsă frâna şi smuci din nou volanul spre 
dreapta. Spatele mașinii intră în derapaj. Roata din 
spate dreapta ieşi în afara drumului. Simţiră că 
Roverul începea să se încline. Sam rezistă impulsului 
de a corecta spre dreapta și, în schimb, viră chiar în 
direcția înspre care derapau, ieșind de pe drum şi cu 
roata din dreapta față. Aflate la același nivel, ambele 
roți căpătară aderență. Sam acceleră, trase volanul 
spre dreapta, iar Roverul reveni pe şosea. 

- Chiar în față! strigă Remi, arătând înspre o 
deschizătură în frunzișul din afara drumului. 

Sam reacționă instantaneu, frânând cu forță. 
Roverul se opri trepidând. Sam băgă în marșarier, 
dădu înapoi trei metri, băgă apoi în viteză şi coti prin 
deschizătură. Fură înghițiți de umbre. Frunzișul zgâria 
marginile maşinii. Înaintă uşor câțiva metri până 
când bara de protecţie se lovi într-un țarc de lemn. 

Remi trecu peste consola centrală pe bancheta 
din spate şi își înălță capul ca să poată vedea pe 
geamul lateral. 

- Suntem în afara drumului? întrebă Sam. 

- Cu puțin. Ar trebui să treacă pe lângă noi 
dintr-o clipă în alta. Treizeci de secunde mai târziu, 
adăugă: lată-l. Se întoarse şi se aruncă pe scaun, 
respirând ușurată. Putem să stăm aici pentru... 

Din josul drumului principal se auzi un scârțâit 
de frâne, apoi totul fu învăluit de tăcere. 

Sam şi Remi înghețară. 

În depărtare se auzi turația unui motor, apoi 
scârțâit de cauciucuri. 

Sam mormăi. 

- Glumeşti. Pune-ţi centura, Remi! 


Drumul, deşi era asfaltat, era strâmt şi sinuos, cu 
marginile crestate şi fără să aibă linie de demarcație. 
Ducând Roverul la viteză maximă, câştigară opt sute 
de metri înainte de a auzi Passatul alunecând în 
curbă în urma lor. Virând la următoarea cotitură, 
trecură pe lângă un marcaj. 

- Remi îl văzu. 

- Pod îngust în față. 

Sam acceleră mâncând pământul până să ajungă 
la pod. În ambele părți, jungla părea că se închidea 
în jurul lor. Vârfurile verzi ale ramurilor se loveau 
de geamurile laterale. În fața lor apăru podul. 

- Ei numesc ăsta pod? strigă Remi. 

Trecând peste un defileu îngust, podul era anco- 
rat de o parte şi de alta cu câte o pereche de cabluri 
de oţel, dar nu avea nici montant central, nici pilon 
de susținere. De o parte și de alta, balustrada era 
ca un gard din pari de lemn legați cu sfoară. Supra- 
fața podului nu era nimic mai mult decât nişte 
scânduri paralele de treizeci de centimetri, între 

ele aflându-se aer şi, din când în când, câte 
o grindă. 

Cu cincizeci de metri înainte de pod, Sam apăsă 
frâna. El și Remi priviră pe geamurile laterale; nu era 
himic. Nici vreo deschizătură în frunziș, nici vreo 
cotitură. Nu aveau unde să se ascundă. Lângă ei se 
afla un marcaj scris în franceză: „LOC DE TRECERE 
PENTRU UN SINGUR VEHICUL. VITEZA LIMITĂ 6 KM/H“. 
În fond, ca mersul la pas. 

Sam se uită la Remi, care schiță un zâmbet 
forțat. 

- Ca atunci când smulgi un plasture, zise ea. 

- Nu te gândi, doar fă-o. 

- Aşa te vreau. 

Sam alinie roțile Roverului cu scândurile podu- 
lui, apoi apăsă pe accelerație. Maşina începu să 
meargă. 

În urma lor se auzea scârțâit de cauciucuri. 
Remi se întoarse și văzu Passatul cotind după colţ, 
deviind ușor de la drum cu partea din spate, apoi 
îndreptându-se. 

- Pun pariu că se baza pe podul ăsta. 

- Nu mă bag, răspunse Sam, având degetele albe 
pe volan. 

Roţile din față ale Roverului trecură peste prima 
grindă şi reveniră apoi pe scânduri. Lemnul gemea 
şi scârțâia. Trecură și cu roțile din spate peste grindă. 

- Nu mai e cale de întoarcere, zise Sam. Înceti- 
nește? 

Încă întoarsă în scaun, Remi zise: 

- Nu... Bine, de fapt încetinește. Dar nu opreşte. 

Sam apăsă acceleraţia. Acul vitezometrului trecu 
de doisprezece kilometri pe oră. 

Remi îşi deschise geamul, scoase capul şi se uită 
în jos. 

Sam strigă: 

- Vreau să ştiu? 

- În jos e un hău de cincisprezece metri care dă 
într-un râu. 

- E un râu liniștit, nu? 

- E învolburat. De nivelul 4 cel puţin. 

- Bine, draga mea. De-ajuns cu descrierile! 

Remi își trase capul înăuntru și se uită din nou 
prin lunetă. 

- Aproape că a ajuns pe pod. În mod sigur, mar- 
cajul nu l-a îngrijorat. 

- Să sperăm că ştie mai multe decât noi. 

Trecură de mijlocul podului. 

Un moment mai târziu, simțiră cum Range 
Roverul se înclină uşor. Acum, podul fiind dublu 
încărcat, începu să se unduiască asemenea unei corzi 
smucită din ambele capete. Deşi mișcarea era lentă, 
greutatea și poziția diferită a vehiculelor contribuiau 
în egală măsură la accelerarea acesteia. 

- Interferenţa undelor, murmură Sam. 

- Poftim? 

- E vorba despre fizică. Când două unde de 
amplitudini diferite se combină... 

- Se întâmplă lucruri rele, termină Remi. Am 
înțeles. 

Range Roverul se ridica şi cădea neregulat acum, 
câte cincisprezece centimetri în fiecare direcţie, 
estimă Sam. Remi își simți stomacul urcându-i 
în gât. 

- Avem cumva la noi vreo pastilă de rău de mare? 

- Îmi pare rău, draga mea. Aproape am ajuns. 

Capătul celălalt al podului se profila în fața lor. 
Şase metri, apoi zece... Sam îşi încleștă maxilarul, 
aşteptă ca mașina să înceapă să plonjeze, apoi călcă 
accelerația. Vitezometrul depăși douăzeci și cinci de 
kilometri pe oră. Roverul trecu de ultima grindă și 
ajunse pe sol. 

Remi se uită prin lunetă. Căscă ochii. 

- Sam... 

Acesta se întoarse. Fără greutatea compensatorie 
a Roverului, Passatul poliției absorbi întreaga 
mişcare. Podul se înclină în sus, apoi le lăsă brusc 
în jos, lăsând mașina suspendată pentru o fracțiune 
de secundă. Passatul căzu, dar se opri cu puțin 
înainte de a atinge solul. Roata din față stânga căzu 
chiar în centrul fantei. Cu un pocnet care semăna 
a foc de armă, grinda cea mai apropiată cedă. 
Passatul se clătină înspre stânga şi alunecă și mai 
mult în crăpătură. Partea din față a maşinii, inclusiv 
compartimentul motorului, se clătina în gol. 

- Dumnezeule, murmură Remi. 

Din instinct, Sam deschise ușa şi ieşi. 

- Sam! Ce faci? 

- Din câte ştim, nu e decât un polițist care face 
ceea ce i s-a ordonat. 

- Sau te va împușca bucuros când ajungi lângă 
maşina lui. 

Sam ridică din umeri, apoi merse și deschise 
capacul din spate al mașinii. Căută prin rucsac și 
găsi ceea ce căuta: un colac de cincisprezece metri 
de coardă pentru paraşută groasă de șase milimetri 
cu diferite utilități. Având grijă să rămână în „partea 
de sus“ a Passatului, merse de-a lungul scândurii 
până când ajunse în dreptul uşii pasagerului. Sub el, 

râul curgea cu repeziciune, spumegând şi împroş- 
când picuri de apă. Se lăsă în jos și examină şasiul; 
situația era mai gravă decât anticipase. Singurul 
lucru care împiedica Passatul să cadă era roata din 
spate stânga care era prinsă între o scândură și 
o grindă. 

Sam strigă: 

- Vorbeşti engleza? 

După câteva momente de ezitare, polițistul răs- 
punse cu un accent franco-malgaș: 

- Puţină engleză. 

- Te voi scoate de acolo... 

- Da, mulțumesc, te rog... 

- Să nu mă împuşti. 

- Bine. 

- Repetă ce am zis. 

- Mă vei ajuta. Nu te împuşc cu pistolul. Uite, 
uite... Îl arunc pe geam. 

Sam se duse în spatele maşinii și se uită de după 
bara de protecție pentru a vedea ușa șoferului. 
Pe geamul deschis apăru o mână care ținea un revol- 
ver. Acesta căzu prin crăpătură şi se rostogoli 
în negura de dedesubt. Sam se întoarse la ușa 
pasagerului. 

- În regulă, ţine-te bine. 

Desfăşură coarda, o îndoi, înnodă capetele împre- 
ună, apoi, de-a lungul ei, făcu câte un nod din metru 
în metru. Când termină, zdruncină balustrada 
pentru a-i testa rezistența, apoi aruncă unul dintre 
capetele corzii pe geamul din dreapta. 

- La semnalul meu, eu voi trage, iar tu te vei 
cățăra. Ai înțeles? 

- Am înţeles. Mă voi cățăra. 

Sam înfășură capătul corzii pe după un stâlp, 
o prinse cu amândouă mâinile, apoi strigă: „Acum!“ 
şi trase. Maşina începu să se legene și să geamă. 
Lemnul se despica. Continuă să te cațări! îi ordonă 
Sam polițistului. 

Pe geamul pasagerului se văzură apărând două 
mâini negre, urmate de un cap și un chip. 

Passatul se înclină într-o parte şi alunecă treizeci 
de centimetri. Geamurile se sparseră. 

- Mai repede! strigă Sam. Caţără-te! Acum! 

Sam trase încă o dată cu putere de coardă, iar 
polițistul ieși rostogolindu-se pe geam. Căzu gră- 
madă, cu trupul întins pe scândură și cu picioarele 
atârnându-i în gol. Sam se aplecă în față, îl apucă 
de guler și îl trase înspre el. După o serie de plesni- 
turi şi scârțâituri, grinda cedă, iar Passatul alunecă 
prin deschizătură şi dispăru. Un moment mai târziu, 
Sam auzi un plescăit zgomotos. 

Gâfâind, bărbatul se întoarse pe spate și se uită 
la Sam. 

- Mulţumesc. 

- Cu plăcere. Începu să înfăşoare coarda. Mă ierți 
dacă nu mă ofer să te iau cu maşina. Polițistul încu- 
viință din cap. De ce ne urmăreai? 

- Nu ştiu. Am fost alertați de comandantul 
local. Asta e tot ce ştiu. 

- Cât de departe a ajuns alerta? 

- Până în Antananarivo și zonele periferice. 

- Când ai raportat ultima dată? 

- Când mi-am dat seama că aţi luat-o pe drumul 
ăsta. 

- Şi ce au zis? 

- Nimic, răspunse polițistul. 

- E vreun drum principal în față dinspre nord? 

Polițistul se gândi un moment. 

- Drumuri asfaltate? Da... trei înainte de drumul 
principal la vest spre Tsiafahy. 

- Ai vreun telefon? întrebă Sam. 

- Era în mașină. 

Sam nu zise nimic, ci doar continuă să se uite la 
polițist. 

- Spun adevărul. Polițistul îşi pipăi buzunarele 
din față, se rostogoli și făcu la fel şi cu buzunarele din 
spate. Nu-l mai am. 

Sam dădu aprobator din cap. Termină de înfășu- 
rat coarda, apoi se întoarse şi se îndreptă înspre 
Range Rover. 

- Mulţumesc! strigă polițistul din nou. 

- Pentru puțin! strigă Sam peste umăr. Vorbesc 
serios. Nu le spune că te-am ajutat. Comandantul 
tău e plătit de anumiţi oameni care te vor ucide dacă 
află asta. 


Capitolul 35 
Madagascar, Oceanul Indian 


- Chiar crezi că ar face asta? întrebă Remi când 
Sam se urcă în maşină şi îi relată conversaţia. 

- Nu ştiu, dar, dacă gândeşte în felul ăsta, sunt 
mai mari şansele să-și țină gura. Sper. 

Remi se aplecă și îl sărută pe Sam pe obraz. 

- Ai făcut un lucru bun, Fargo. 

Sam zâmbi. 

- Probabil că i s-a oferit salariul pe o lună doar 
ca să urmărească doi turişti. Nu-l poți învinovăţi 
pentru asta. Dacă e să fim interceptați, mașina va 
veni probabil de pe unul dintre cele trei drumuri 
asfaltate menţionate de el. 

- Sunt de acord. Remi desfăcu harta și o studie 
pentru un moment. Tsiafahy e la sud de Antananarivo 
pe Şoseaua 7. Dacă ajungem acolo... 

- Cât mai e până la virajul spre Tsiafahy? 

- Cam şaizeci de kilometri. Şi încă douăzeci la 
vest spre Tsiafahy. 

Sam încuviință din cap și se uită la ceas. 
- S-ar putea să ajungem înainte de căderea 
nopții. 


Îşi dădură seama aproape imediat că optimismul 
lor era neîntemeiat. După pod, drumul continuă să 
şerpuiască prin junglă, o serie de curbe şi viraje care 
le încetiniră dramatic înaintarea. Trecură fără 
probleme de prima intersecție de pe drumul asfaltat, 
ajungând de-a lungul unui râu presărat cu pietre - 
presupuseră că era acelaşi pe care îl străbătuseră cu 
treizeci de minute mai devreme. 

- Vine următoarea intersecție, anunță Remi. La 
trei kilometri. 

Cinci minute mai târziu, Sam văzu intersecția. 
Remi arătă cu degetul prin parbriz. 

- Am văzut ceva... O scânteiere. 

- E o bară de protecţie, zise Sam printre dinţi. 
Ascunde-te! Dacă nu suntem un cuplu, poate... 

Remi se lăsă în jos pe scaun. Când ajunseră pe 
asfalt, Sam își lăsă capul pe tetieră și aruncă o privire 
pe geamul lui Remi. Vehiculul, un Nissan SUV 
albastru-închis, era parcat pe marginea drumului la 
câţiva metri înaintea intersecţiei. 

- Ce se întâmplă? întrebă Remi. 

Sam se uită în oglinda retrovizoare. 

- Intră pe drum... E în spatele nostru. 

Remi se ridică, luă binoclul de pe podea dintre 
picioarele ei și se uită prin lunetă. 

- Un şofer şi un pasager. După siluete, par băr- 
baţi. Pe bara de protecție văd un abţibild cu firma 
de închiriat maşini Europcar. 

- Toate astea sunt semne rele. Măresc viteza? 

- Nu, doar țin pasul cu noi. Ştii ce se zice, Sam. 
Dacă vezi un gândac înseamnă... 

Încuviinţă din cap. Dacă Nissanul chiar îi urmă- 
rea, erau multe şanse ca în față să mai fie o a doua 
maşină sau poate chiar o a treia. 

- Cât mai e până la următorul drum asfaltat? 

Remi verifică harta. 

- Şase kilometri. 


Le luă aproape zece minute ca să acopere dis- 
tanța. La câțiva metri în spatele lor, Nissanul păstra 
încă aceeași viteză. Remi alterna între verificarea 
hărții și supravegherea prin binoclu a posibililor 
urmăritori. 

- Ce te aştepţi să facă? întrebă Sam cu un zâmbet. 

- Ori să plece, ori să ridice steagul cu craniul şi 
oasele încrucișate. 

- Vine intersecţia. Ar trebui să fie după curba 
următoare. 

Remi se întoarse cu faţa la drum. 

Sam luă piciorul de pe acceleraţie, încetini în 
curbă, apoi acceleră din nou. 

- Sam! 

La cincizeci de metri în față, peste drum, un 
Nissan SUV roșu stătea pe margine. 

- Ăsta e steagul tăul strigă Sam. 

Trase uşor Roverul spre stânga, urmând centrul 
drumului, şi îndreptă capota spre ușa din dreapta a 
Nissanului. Călcă accelerația, iar motorul mugi. 

- Nu cred că se vor da la o parte, zise Remi, 
ținându-se de bord. 


1 Referire la steagul piraților (n.tr.) 

- Vom vedea. 

Remi se uită peste umăr. 

- Urmăritorii noștri au micşorat distanța. 

- Cât de aproape sunt? 

- La o sută de metri, și se apropie cu repeziciune. 

- Ţine-te bine, Remi. 

Apăsând cu degetul mare butonul, Sam ridică 
frâna de mână. În decurs de două secunde, viteza 
Roverului se înjumătăți. Şoferul Nissanului, nevă- 
zând luminiţele de frână care să-l alerteze, nu reac- 
ționă îndeajuns de repede. Nissanul se profilă în 
oglinda retrovizoare a lui Sam. Acesta trase puternic 
volanul spre dreapta, apăsă frâna, iar Nissanul viră 
spre stânga pentru a evita coliziunea. Sam privi în 
oglinda laterală și văzu că Nissanul se apropia 
dintr-o parte. Smuci volanul spre stângă și auzi 
scrâșnetul de metal frecat. Nissanul roșu apăru în 
fața Roverului. Sam răsuci puternic volanul spre 
dreapta, trecu pe lângă bara Nissanului, ieșind de pe 
drum, apoi reveni pe șosea. 

- A fost cât pe ce, Fargo, zise Remi. 

- Îmi pare rău. Vezi pe unde e cel albastru? 

Remi verifică. 

- E tot acolo, cam la două sute de metri în spa- 
tele nostru. Cel roşu tocmai întoarce. 

În nici două minute, ambele Nissanuri se aflau 
din nou în urma lor, încercând să se apropie. În timp 
ce motorul Roverului avea mai mulți cai putere, 
faptul că Nissanul avea centrul de greutate mai jos 
îi oferea un avantaj în viraje. Încet, dar sigur, cele 
două Nissanuri recuperară distanţa. 

- Ai vreo idee? întrebă Remi. 

- Aştept sugestii. 

Remi desfăcu harta şi începu să-și poarte degetul 
de-a lungul traseelor, murmurând pentru sine. 
Scoase un ghid turistic din torpedou, începu să-l 
răsfoiască, continuând să murmure. 

Deodată, își ridică privirea. 

- Urmează un drum la stânga? 

- Suntem chiar în dreptul lui. 

- Virează | 

Sam se conformă, frânând puternic, apoi trase 
Roverul înspre drumul neasfaltat. Trecură pe lângă 
un panou: „LAC DE MANTASOA“. 

- Lacul Mantasoa? întrebă Sam. Mergem la 
pescuit? 

- Au feriboturi, răspunse Remi. Se uită la ceas. 
Următorul pleacă în patru minute. 

Sam se uită în oglinda retrovizoare. Cele două 
Nissanuri tocmai făceau virajul. 

- Nu ştiu de ce, dar nu cred că o să mai apucăm 
să luăm bilete. 

- M-am gândit că poate găseşti tu vreo şmecherie. 

- Să vedem ce pot face. 

Drumul continua sub forma unei serii de ser- 
pentine descendente, fiind străjuit de ambele părți 
de taluzuri înalte. Frunzişul junglei îi închidea ca sub 
o copertină, blocând lumina soarelui. Trecură pe 
lângă un panou maro, cu un P galben, o pictogramă 
reprezentând o maşină și indicația „50 m“. 

- Aproape am ajuns, zise Remi. Să sperăm că va 
fi aglomerat. 

Sam trecu Roverul prin ultima serpentină, iar 
drumul se deschise înspre o parcare mică, acoperită 
cu dungi albe diagonale. La dreapta, se vedea un taluz 
acoperit de vegetaţie; la stânga, dincolo de o porțiune 

cu iarbă bine îngrijită, se afla un râu cu curgere lină. 
Erau opt mașini în parcare. În celălalt capăt, în faţa 
unui zid de copaci, zăriră o casă de bilete asemănă- 
toare cu un foişor. În dreptul ei, începea ceea ce 
părea un drum de serviciu, închis cu un lanț prins 
de doi stâlpi. 

- Nu văd feribotul, zise Sam, accelerând de-a 
lungul parcării. 

- Tocmai a plecat. Remi indică direcția. 

În stânga casei de bilete, Sam văzu o perdea de 
spumă pe suprafața râului. Cobori geamul, şi auziră 
loviturile ritmice ale paletelor roții. 

- Ne-au ajuns din urmă, zise Remi. 

Sam privi în oglinda retrovizoare. Nissanul 
albastru tocmai ieşea din ultima serpentină, fiind 
urmat îndeaproape de cel roşu. 

- Tocmai m-am gândit la o şmecherie, zise Sam. 
Sau la o mare tâmpenie. 

- Oricum ar sta lucrurile, e mai bine decât să 
stăm pur și simplu aici. 

Sam apăsă accelerația până la podea, ocoli ca 
un pilot de raliu mașinile parcate, urcând apoi pe 
iarba din faţa casei de bilete. Roțile alunecară pe iarba 
umedă; spatele mașinii derapă. Sam corectă din vo- 
lan, trase uşor spre dreapta şi îndreptă mașina în- 
spre intrarea drumului de serviciu. 

- Roagă-te ca stâlpii ăia să nu fie adânc îngropați, 
zise el. Să-i dăm drumul! 

Remi se țintui în scaun și îşi fixă picioarele în 
bord. 

Bara Roverului lovi lanțul. Sam și Remi fură 
aruncați înainte, fiind ținuți totuși de centurile de 
siguranţă. Fruntea lui Sam lovi volanul. Își ridică 

privirea, aproape așteptându-se să vadă că fuseseră 
opriți, dar avu în schimb în fața ochilor imaginea 
crengilor care biciuiau parbrizul. Remi se uită în 
oglinda laterală. Ambii stâlpi de la intrare fuseseră 
smulși ca nişte bușteni putreziți. 

- Ne urmăresc? întrebă Sam. 

- Încă nu. Ambele maşini sunt în parcare. 

- Perfect. Sper să stea pe gânduri cât mai mult. 

Ceea ce Sam luase drept un drum de serviciu 
era, de fapt, numai o cărare doar puțin mai lată de- 
cât Roverul. Asemenea parcării, partea din dreapta 
era străjuită de un taluz; în stânga, prin vălul copa- 
cilor, se vedea malul râului. Apucă volanul mai strâns, 
încercând să nu lase Roverul să iasă de pe cărare. 

- Ai un cucui în frunte, zise Remi, atingând 
locul. Care-i planul? 

Să depăşim feribotul şi să ajungem înaintea lui 
la următorul loc în care acostează. Aici am nevoie 
de tine şi de ghidul tău turistic. 

Remi începu să-l răsfoiască. 

- Din păcate, n-are informaţii foarte precise. 

- Nu e trecută nici o oprire? 

Remi scutură din cap, apoi începu să analizeze 
harta. 

- Şi, conform hărții, nu e nici un drum. 

- Interesant. Suntem pe un drum care nu există 
şi care nu duce niciunde. Nici prietenii noștri nu 
sunt de găsit? 

Remi se întoarse și începu să îşi aplece capul 
într-o parte și în alta pentru a vedea printre copaci. 

- Îmi pare rău să-ți zic, dar vin. 

- Dar feribotul? 

- Nu, nu-l... Stai puțin! Uite-l! E cam la două 
sute de metri în spatele nostru. Ochii i se luminară. 
E un feribot cu zbaturi în stilul celor de pe 
Mississippi. 

Cărarea începu să urce, iar solul deveni tot mai 
accidentat, până când Roverul ajunse să sară pur și 
simplu peste rădăcinile de la suprafață. Când ajun- 
seră în capul urcușului, terenul deveni mai drept. 
Sam călcă frâna. La şase metri în faţa lor se afla un 
zid de copaci; de-a lungul acestuia, o potecă. 

- Poteca de la stânga..., zise Sam. 

- Coboară înspre râu. 

Sam scoase mașina din viteză şi apăsă butonul 
care deschidea portbagajul. 

- la tot ce avem. 

Îşi strânseră lucrurile, apoi fugiră în spate și îşi 
înşfăcară rucsacurile. 

În josul pantei, Nissan-ul albastru luă o curbă, 
iar apoi începu să urce. 

Sam îi dădu lui Remi și rucsacul lui. 

- Te descurci cu amândouă? 

- Da. 

- Fugil 

Remi o luă la goană. Sam se întoarse la volan, 
băgă în marşarier, apoi începu să împingă Roverul, 

„până când roțile din spate trecură de buza urcușului. 
Trânti ușa şi sări într-o parte. Şoferul Nissanului! 
văzu Roverul venind înspre el şi călcă frâna. Se auzi 
clicul cutiei de viteză în momentul în care băgă în 
marșarier. În spatele lui, Nissan-ul roșu luă curba 
şi opri derapând. 

- Prea târziu, zise Sam. 

Roţile din spate ale Roverului săriră peste o rădă- 
cină. Coada mașinii descrise prin aer un arc de cerc 
şi se lovi de capota Nissanului. Portiera de pe par- 
tea şoferului se deschise. Sam scoase Webley-ul, 
se ghemui, apoi trase un foc. Portiera se închise la 
loc. Sam îşi fixă ținta, trase un glonț prin capota 
Nissanului roșu, ca măsură de precauție, apoi se 
întoarse şi o luă la fugă. 


După un minut, o ajunse pe Remi din urmă. 
Greşiseră: poteca nu ducea la râu, ci trecea pe dea- 
supra lui. Remi stătea la capul podului. Când Sam 
ajunse lângă ea, îi dădu rucsacul lui. În spatele lor, 
dincolo de copaci, se auzeau glasuri vorbind în 
spaniolă. 

- Pare mai rezistent decât cel dinainte, zise Remi. 

Fusese construit într-un mod foarte asemănă- 
tor - scânduri, grinzi, frânghii și două cabluri sus- 
pendate. La stânga lor, văzură ivindu-se prora 
feribotului şi fumul .negricios care ieșea pe coș. În 
afară de vreo zece oameni înşiruiți de-a lungul 
balustradei și a câtorva de pe punte, vasul era gol. 

- Haide, zise Sam și țâșni în goană, urmat în- 
deaproape de Remi. 

Se opriră în mijlocul podului. Feribotul era la o 
distanță de treizeci de metri. Sam privi în urmă. 
Sesiză mişcare printre copaci, brațe fluturând. 
Cineva încerca să urce panta. 

Remi se aplecă peste balustrada podului. 

- E prea mare distanța. 

- Până pe punte, da, încuviință Sam. Dar vezi 
puntea superioară din spatele timoneriei? Sunt vreo 
cinci metri, poate chiar mai puțin. 

- Dar de ce nu sărim pe acoperişul timoneriei? 
Sunt doar... 

- Vrem să călătorim clandestini. Remi, fă cu 
mâna, atrage atenția! 

- De ce? 

- Sunt mai mari şansele ca Rivera să nu tragă 
dacă e văzut. 

- Eşti optimist ca întotdeauna. 

Începură să facă cu mâna, să zâmbească, să strige. 
Oamenii aflați pe punte şi de-a lungul balustradei 
îi observară și le făcură la rândul lor cu mâna. Prora 
feribotului trecu pe sub pod. 

- În zece secunde, îi zise Sam lui Remi. la-ţi 
rucsacul în brațe. Când atingi puntea, îndoaie-ţi 
genunchii și lasă-te peste el. Gata, dă-i drumul! Sam 
o ajută să se urce pe balustradă. Eşti gata? 

Remi îi strânse mâna. 

- Vii şi tu, nu? 

- Bineînţeles. După ce aterizezi, ascunde-te 
undeva în caz că încep să tragă. 

Acoperişul timoneriei dispăru pe sub picioarele 
lor, urmat imediat de coş. Fumul negru se înfoie în 
jurul lor. Sam privi spre stânga. Prin vălul de fum, 
îl văzu pe Itzli Rivera oprindu-se la capul podului. 
Privirile li se întâlniră pentru o clipă, apoi Sam se 
întoarse, o strânse pe Remi de mână şi zise: 

- Sari! 

Remi dispăru prin fum. Sam simți balansul 
podului de la mişcarea paşilor care se apropiau. 
Rivera şi oamenii lui veneau. Se cățără pe balustradă 
şi privi în jos. Printre limbile de fum o văzu pe Remi 
pe punte târându-se de-a bușilea. 

Sam se aruncă. 

Impactul cu puntea fu puternic, dar căzu pe 
rucsac şi se rostogoli spre dreapta. Remi se târî înspre 
el şi îl apucă de braţ. 

- Pe aici, 

O urmă, târându-se orbește până când se lovi de 
ceea ce presupuse a fi peretele dinspre pupă al 
timoneriei. Se așezară unul lângă altul, trăgând aer 
în piept, până când pulsul li se stabiliză. 

Cum trecuseră de pod, fumul care ieșea pe coş se 
împrăștie. La o distanță de cincizeci de metri, Rivera 
şi trei dintre oamenii săi stăteau sprijiniți de 
balustrada podului şi priveau înspre ei. Unul dintre 
ei duse mâna la centură și scoase un pistol semi- 
automat. Sam duse și el mâna la curea, scoase 
Webley-ul, îl ridică deasupra capului și îl scutură. 

Rivera îi strigă ceva bărbatului, iar acesta puse 
arma la loc. 

- Ce oameni simpatici. Fă-le cu mâna, Remi, 
zise Sam. 


Capitolul 36 : 
Gold fish Point, La Jolla, California 


- Misterele au fost rezolvate și enigmele au fost 
dezlegate, anunță Selma în timp ce intra în camera 
de lucru, urmată de Pete și de Wendy. 

Cum funcționau încă după fusul orar din 
Madagascar, Sam şi Remi erau așezați la masa de 
lucru cu câte un espresso dublu în față. La fel ca în 
alte dăți, dormiseră în majoritatea timpului cât 
zburaseră spre casă, dar tot erau epuizați. 

După ce săriseră de pe pod pe feribot, deciseseră 
să se comporte ca niște simpli turişti şi, după ce se 
curățaseră pe cât posibil, se duseseră pe punte şi 
admiraseră peisajul alături de ceilalți pasageri. Nu 
doar că nu le ceruse nimeni biletele, dar fuseseră și 
serviţi cu cocktailuri şi cu cina în salonul principal 
de către stewarzi îmbrăcați în alb. După ce își petre- 
cuseră ziua cățărându-se prin peşteri, înfruntând 
crocodili, luptându-se cu rebeli, ferindu-se de bolo- 
vani în cădere şi fiind urmăriţi prin ţinuturile din 
Madagascar, Sam şi Remi se bucuraseră de ocazia de 
a sta și de a fi răsfățați. 

La două ore după ce aterizaseră la bord, feribotul 
acostase lângă un debarcader care se întindea în 
continuarea unei peninsule împădurite. Sam și Remi 
debarcaseră alături de toți ceilalți și pășiseră pe sub 
o arcadă de piatră, urmând o cărare presărată cu 
pietriș. La capătul ei se găsea un conac cu patru etaje, 
având un stil arhitectural care amintea parțial de 
conacele antebelice de pe plantaţii şi parțial de zona 
rurală franceză. Pe o tăbliță montată pe un stâlp se 
putea citi: „HOTEL HERMITAGE“. 

Surprinşi de faptul că găsiseră un astfel de loc în 
inima sălbăticiei Madagascarului, Sam şi Remi 
hoinăriseră până când ceilalți pasageri de pe feribot 
trecuseră pe sub intrarea cu pergolă. 

În spatele lor se auzise un glas de femei, vorbind 
într-o franceză fără cusur: 

- Bine aţi venit la Hôtel Hermitage. 

Sam şi Remi se întorseseră și descoperiseră o 
negresă zâmbitoare, îmbrăcată într-o fustă albastră 
şi o cămașă albă, apretată. 

- Parlez-vous anglais? întrebase Remi. 

- Bineînţeles, doamnă. Vă pot ajuta cu ceva? 

-Se pare că ne-am rătăcit de grupul nostru. 
Puteţi să ne ajutaţi să ne întoarcem la Tsiafahy? 

Femeia zâmbise. 

- Bien sûr. 

După o oră, ajunseseră la Tsiafahy. Îi dăduseră un 
telefon Selmei și se cazaseră la un motel privat, iar 
a doua zi de dimineaţă călătoriseră cu o cursă charter 
până la Maputo, Mozambic. 


Selma îşi trase un taburet mai aproape de ei. 
- Păreţi obosiţi. 

- Poate că n-ai avut plăcerea să auzi toate detaliile 
aventurii noastre din Madagascar, spuse Sam. 

Selma încuviință şi flutură din mână. 

- Crocodili, rebeli, bolovani... Da, n-am uitat. 
Între timp, noi am muncit din greu și am dezlegat 
indezlegabilul. 

- Cuvântul ăsta nici nu există. Am apucat să-ți 
spunem despre podul... 

Remi interveni: 

- Selma, te bucuri de toată atenția noastră, pe cât 
posibil. 

- Bun. Să începem cu începutul: am trimis 
mostrele pe care le-aţi luat din canoe la laboratorul 
din Point Loma. O să primim rezultatele peste 
câteva zile. Remi, după cum ai cerut, i-am trimis 
profesorului Dydell prin e-mail fotografiile cu 
canoea și o imagine scanată a Codicelui Orizaga. 
A spus că ne contactează mâine pentru o evaluare 
preliminară. 

Remi văzu privirea interogativă a lui Sam şi zise: 

- Stan Dydell. Mi-a fost profesor de antropologie 
la Colegiul Boston. Selma, ai... 

- Nu i-am dat nici un detaliu. Pur și simplu i-am 
spus că îl rogi să facă o estimare rapidă. Acum, să 
trecem la misteriosul domn Blaylock, continuă 
Selma. Eu, Pete și Wendy... 

- În special noi, interveni Wendy. 

- ... am citit majoritatea scrisorilor lui Blaylock 
către sora Opheliei, Constance. Domnișoara Cynthia 
n-a avut dreptate: credem că între Blaylock și 
Constance a fost vorba despre iubire - totuși, mai 
mult din partea ei. 

- Ce te face să spui asta? 

- Primele două scrisori trimise de Blaylock din 
Africa erau în bună măsură doar o relatare a călă- 
toriei. Afecțiunea lui Blaylock era destul de reținută. 
Spune că şi-ar dori să poată răspunde la sentimen- 
tele lui Constance în același fel, dar că - și Selma se 
uită pe mapa pe care o avea în față - „mă tem că 
suferința pricinuită de pierderea Opheliei s-ar pre- 
schimba într-o vinovăţie sfâşietoare“. Vorbeşte mult 
despre primele zile în Bagamoyo şi aminteşte de câte- 
va ori de „misiunea mea“, dar nu intră în detalii. 

- Sau aşa am crezut inițial, adăugă Pete. 

- Exact. După primele scrisori, am sesizat că toate 
celelalte conțineau puncte aşezate parcă la întâm- 
plare sub diferite litere din text. 

Sam dădea încurajator din cap. 

- Un cod: dacă extragi literele însemnate și le 
combini, obţii un mesaj ascuns. 

- Da. Dar Blaylock, matematician care nu se 
dezminte, a complicat lucrurile. Trec peste detalii, 
dar a folosit data și numerele paginilor pentru a crea 
un filtru de scădere. De exemplu, dacă filtrul e trei, 
iei litera G, scazi trei litere şi obţii litera D. 

- Unul dintre primele lucruri pe care le-am 
descoperit, zise Wendy, e că, de fapt, Constance 
Ashworth lucra pentru Serviciile Secrete. Era legătura 
lui cu puterile superioare. 

Sam chicoti. 

- Nu mă aşteptam la asta. Cum ați aflat? 

- Din mesajul secret din cea de-a treia scrisoare: 
„Informează-l pe Camden corabia în Bombay pentru 
reparaţii; echipajul, oamenii lui Maximilian cu 
toții, cantonaţi la Stone Town“. 

- Cine sunt oamenii lui Maximilian? 

- După încheierea Războiului Civil, răspunse 
Sam, împăratul Maximilian I al Mexicului i-a găz- 
duit pe soldaţii confederați care doreau să continue 
lupta. În acea vreme, SUA susținea partizanii care 
încercau să răstoarne regimul lui Maximilian. Le-a 
propus confederaților un pact de tipul quid pro quo: 
luptați mai întâi pentru mine, iar apoi ne vom răfui 
şi cu Guvernul SUA. Estimările privind numărul sol- 
daților care i s-au alăturat variază, dar au fost 
suficienți cât să pună Washingtonul pe gânduri. 
Dacă punem laolaltă raportul lui Dudley, conform 
căruia echipajul de pe El Majidi era alcătuit din 
albi, cu faptul că Blaylock îl menționează pe 
Maximilian... Rezultă că fusese înființată o unitate 
de operaţiuni secrete, compusă din soldați confe- 
derați certați cu legea. Cineva a mers în Mexic, a 
recrutat câțiva marinari şi i-a trimis în Zanzibar, 
unde îi aștepta El Majidi. 

- Cu ce scopuri? 

- Din câte îmi imaginez, pentru a continua 
acțiunile desfăşurate de Shenandoah. Cât timp a fost 
în activitate, corabia a produs pagube semnificative, 
şi existau destule facțiuni în cadrul Confederaţiei 
care juraseră să continue lupta, fără a lua în seamă 
încheierea războiului. 

- Nu înțeleg foarte clar cum de au avut acces la 
El Majidi, recunoscu Wendy. 

- E greu de spus. Ştim însă sigur că al doilea 
sultan al Zanzibarului - fratele celui care achizi- 
ționase corabia Shenandoah - nu îşi iubise nici fra- 
tele, nici corabia, şi totuşi, deşi a avut ocazia de a 
o scufunda după uraganul din 1872, nu a făcut-o. 

Dimpotrivă, a pus să fie tractată până la Bombay 
pentru a fi reparată, cu cheltuieli destul de mari. 
- Poate că această cabală confederată o achizițio- 
nase deja, iar sultanul nu a avut de ales, zise Pete. 
Sam se încruntă. Se ridică, merse până la unul 
dintre computere și începu să tasteze. După câteva 
minute, se răsuci cu scaunul. 

- Înainte de moarte, primul sultan al Zanzibaru- 
lui începuse să reducă în secret comerțul cu sclavi 
în țara sa. Când fratele său a ajuns la conducere, a 
aplicat o politică inversă. 

Selma încuviință din cap. 

- Deci, deşi improbabil, în cazul în care Confede- 
rația ar fi reușit să se ridice din nou, sultanul ar fi 
avut o piață gata pregătită pentru acest tip de comerţ. 

- Ştiu că nu e decât o speculație, dar toate piesele 
par să se potrivească. 

- Bun, să ne întoarcem la primul mesaj codat 
trimis de Blaylock, propuse Remi. Zice ceva de 
„Camden“. Cine e Camden? 

- Camden, New Jersey, e locul în care s-a născut 
Thomas Haines Dudley, răspunse Selma. Credem că 
e porecla pe care i-a dat-o Blaylock și nu un nume 
de cod oficial. De fapt, Dudley are, la rândul lui, o 
poreclă pentru Blaylock: Jotun. 

- E din mitologia nordică, adăugă Wendy. Jotun 
era un uriaş cu o forță supraomenească. 

- Aşa e, zise Sam. Jotun. Nu ştiu cum de mi-a 
scăpat. 

Remi îl lovi uşor peste braţ. 

- Mintosule. Nu-l băga în seamă, Wendy. Con- 
tinuă, Selma. 

- Într-o altă scrisoare trimisă lui Dudley prin 
Constance, datată iulie 1872, Blaylock raporta că El 
Majidi - acum, din câte presupunem, redenumită 
Shenandoah - s-a întors în port cu tot echipajul la 
bord. Blaylock bănuia că reparaţiile fuseseră ter- 
minate cu cel puțin o lună înainte și că, de atunci, 
corabia şi echipajul ei se aflaseră pe mare. 

- Au fost raportate atacuri sau dispariţii în zonă 
în acea perioadă? întrebă Sam. 

- Cu zecile. Pentru o bună perioadă de timp, 
Oceanul Indian a fost un rai al piraților, mai ceva 
decât Marea Caraibilor. Dar n-am reuşit să facem 
legătura dintre Shenandoah II şi vreuna dintre 
dispariţii. Asta e punctul în care povestea devine și 
mai ciudată. Blaylock îşi încheie raportul după cum 
urmează: „Am obținut corabie bună şi am primit 
Sharpurile.“ 

- Carabinele Sharp? întrebă Sam. 

Selma încuviință. 

- Probabil că Dudley a aranjat să îi fie trimise lui 
Blaylock. 

Selma continuă: 

- „Echipajul nilo-hamitic învață repede şi își 
învinge frica de apă; mă aştept să fim pregătiți pen- 
tru urmărire până la sfârşitul lunii. Vreau să-i 
prind asupra faptei.“ 

- Nilo-hamitic? reluă Sam. N-am auzit de ei. 

- Eu da, răspunse Remi. E denumirea învechită 
pentru tribul malgaș. Se pare că misteriosul domn 
Blaylock şi-a racolat o armată de gherilă alcătuită din 
războinici malgași pentru a porni în urmărirea 
corabiei Shenandoah II. 

- Are şi el meritele lui, zise Sam. Omul avea un 
simţ teatral. Conform biografiei făcute de Morton, 
a trăit pentru o vreme printre populația malgașă. 

- Aşa e, răspunse Selma. Din câte ne dăm seama 
din scrisorile lui, a explorat regiunea aflată la inte- 
rior de Bagamoyo și s-a împrietenit cu unii malgași. 
Așa a început munca de recrutare. 

- Bun, asta era în iulie 1872. Shenandoah II are 
un nou echipaj şi e gata de luptă. Ce a urmat apoi? 

- Majoritatea întâmplărilor viitoare sunt cuprinse 
în rapoartele lui Blaylock, și am reuşit să potrivim 
unele evenimente cu puținele date care figurează în 
jurnal. 

După vreo două săptămâni, Blaylock și echipajul 
său au pornit pe mare cu o boum - un fel de corabie 
arăbească cu două catarge - și au început să vâneze 
nava Shenandoah II, care plecase din port cu câteva 
zile înaintea lor. Blaylock aflase că o navă a cărei 
descriere se potrivea cu Shenandoah a scufundat două 
cargoboturi sub pavilion SUA în apropierea golfului 
Aden. Conform bazelor noastre de date, două corăbii 
au fost scufundate în acea zonă în jurul datelor 
menționate de Blaylock; dispariția lor a fost pusă pe 
seama piraților. 

- Nici nu e prea greșit, observă Sam. 

- Deşi Blaylock nu e un om al mării, se dovedește 
un căpitan capabil, iar echipajul malgaș îi e loial. Ştie 
că n-ar avea şanse de izbândă dacă ar ataca corabia 
Shenandoah II, fie direct, fie pe mare, aşa că pe tot 
parcursul lunilor iulie și august face tot posibilul 
pentru a o urmări cât mai îndeaproape. Strânge in- 
formații şi stă în aşteptare până în noaptea zilei de 
şaisprezece septembrie. Găseşte corabia Shenandoah 

ancorată în apropiere de insula Sainte Anne din 
Arhipelagul Seychelles, cam la două mii de kilometri 
est de Zanzibar. Blaylock ancorează într-un golfuleț 
din apropiere, apoi el şi oamenii săi coboară la țărm, 
străbat insula și, în cel mai pur stil al piraților, înoată 
până la Shenandoah și o atacă prin surprindere. Nu 
este tras nici măcar un foc, dar cei din tribul mal- 
gaş, ca niște adevăraţi războinici, nu se arată prea 
miloși. Din cei şaptezeci şi opt de oameni care alcă- 
tuiau echipajul corabiei Shenandoah II, doar şase 
supraviețuiesc ~ căpitanul, un alt ofițer și patru 
marinari. Raportul oficial al lui Blaylock în legătură 
cu captura făcută ajunge în SUA în noiembrie. îi 
spune lui Dudley că i-a lăsat pe supraviețuitorii de 
pe Shenandoah II pe insula Sainte Anne. 

- Ştim ce s-a ales de ei? întrebă Remi. 

- Din păcate, n-am găsit nimic. Blaylock îşi îm- 
parte apoi echipajul între corabia cu care venise şi 
Shenandoah şi pornește înapoi spre Zanzibar. La cinci 
sute de kilometri est de Arhipelagul Seychelles, 
sunt loviți de furtună, și corabia Shenandoah II se 
scufundă. 

Auzind asta, şi Sam, şi Remi se aplecară în faţă. 

- Se scufundă? repetă Remi. Cum naiba... 

- Alături de raportul către Dudley, Blaylock in- 
clude şi un mesaj codat către Constance. Selma dădu 
pagina şi îşi purtă degetul de-a lungul câtorva rân- 
duri: „După ce am pus mâna pe corabia Shenandoah, 
am purces de-ndată la a face socoteala tuturor pro- 
viziilor şi bunurilor. Nu mică mi-a fost mirarea când 
am găsit în cabina căpitanului un obiect dintre 
cele mai neobişnuite: o statuetă ce înfățişa o mare 
pasăre din nestemate verzi, minerale neștiute de 

mine, întruchipând o specie ce nu mi-a ieşit 
vreodată în cale. Trebuie să-ți mărturisesc, dragă 
Constance, că am fost pe dată fermecat“. 

Sam şi Remi rămaseră tăcuţi, cugetând la cele 
auzite. În cele din urmă, Sam zise: 

- Așa se explică acel rând din jurnalul lui ~- 
marea pasăre din nestemate verzi. 

- Şi toate schițele reprezentând păsări, adăugă 
Remi. Şi poate chiar și ce am găsit în muzeul lui 
Morton din Bagamoyo. Sam, mai ţii minte toate 
păsările împăiate care atâmau de tavan? Era obsedat. 
Ce altceva a mai spus în scrisoare, Selma? 

- Parafrazez, dar cam asta e ideea: şi-a făcut da- 
toria față de țară, nu o dată, ci chiar de două ori, şi 
şi-a pierdut soția în timpul ăsta. Recunoaşte că l-a 
mințit pe Dudley când i-a zis că Shenandoah II s-a 
scufundat. Îi cere lui Constance să îl ierte şi îi spune 
că intenționează să afle unde a găsit echipajul de pe 
Shenandoah pasărea și să găsească şi restul comorii. 

- Ce comoară? întrebă Sam. Avea în acel moment 
vreun indiciu că ar mai fi ceva de găsit? 

- Dacă avea, n-a suflat nici un cuvânt despre 
asta. Cel puțin nu în mod direct. Ținând cont de 
ciudățenia jurnalului, s-ar putea ca totul să fie as- 
cuns pe acolo pe undeva. 

- Ce ne poți spune despre jurnalul de bord al 
căpitanului de pe Shenandoah II? întrebă Remi. 
Dacă Blaylock presupunea că echipajul anterior 
găsise pasărea în timpul călătoriilor lor, cel mai firesc 
ar fi să înceapă de la jurnal. 

- Oricum ar sta lucrurile, continuă Selma, 
Blaylock a continuat să-i scrie lui Constance și după 
ce a capturat corabia Shenandoah II, dar scrisorile sale 

devin din ce în ce mai iraționale. Puteţi să le citiți şi 
voi, dar e clar că Blaylock începea să-și piardă minţile. 

- Şi asta reiese doar din textul concret al scri- 
sorilor, adăugă Pete. Mai avem încă paisprezece pe 
care trebuie să le decodăm. 

- Dacă putem să credem toate astea, zise Sam, 
atunci Winston Blaylock şi-a petrecut, cel mai 
probabil, tot restul vieții navigând la bordul corabiei 
Shenandoah II, făcând notații în jurnal, uitându-se 
la pasărea din nestemate și gravând hieroglife pe 
interiorul clopotului, căutând în tot acest timp o 
comoară de care nici nu știa sigur dacă exista. 

- S-ar putea să fie chiar mai mult de-atât, spuse 
Remi. În cazul în care Codicele Orizaga este autentic 
şi canoea e ceea ce credem noi că e, atunci Blaylock 
a dat peste un secret care murise odată cu Cortez și 
conchistadorii săi: adevărata origine a aztecilor. 


Capitolul 37 
Gold fish Point, La Jolla, California 


- Sunt foarte multe aspecte care nu se leagă, 
aminti Sam. Luă un carneţel şi un pix aflate lângă 
el şi începu să scrie: 


x Când/cum au ajuns jurnalul lui Blaylock, 
bastonul şi Codicele Orizaga în posesia lui 
Morton? 

x Când/cum a ajuns clopotul de pe Shenandoah 
să fie îngropat lângă coasta insulei Chumbe? 
Cum de a fost desprinsă limba? 


Sam se opri din scris. 

- Ce altceva? întrebă el. 

Remi îi făcu semn să-i dea carnețelul, iar Sam îl 
împinse înspre ea. Remi scrise: 


x Cât de multe ştiu Rivera şi cel care l-a angajat 
despre Blaylock? Cum au ajuns să fie prinşi în 
toate astea? Ce caută ei? 

X De unde ştia Rivera de Madagascar? 

Împinse carneţelul înapoi spre Sam, care zise: 

- Am eu o idee legată de una dintre problemele 
astea... Ce caută ei? Bănuim că Rivera lucrează 
pentru guvernul mexican, nu? 

- Cel mai probabil. 

- Ştim, de asemenea, că administrația actuală, 
Partidul Mexica Tenochca, condus de președintele 
Garza, a ajuns la putere pe un val de ultranațio- 
nalism - mândria legată de adevărata moștenire 
precolonială a Mexicului şi aşa mai departe. Mai 
ştim şi că Rivera şi oamenii săi au cu toții nume 
nahuatl, precum majoritatea liderilor Partidului 
Mexica Tenochca și a membrilor cabinetului. 
„Isunamiul aztec“, aşa cum l-a denumit presa, i-a 
ajutat să câştige alegerile. 

Sam îi privi pe toți cei aflați în jurul său, iar 
aceştia încuviințară din cap. 

- Dacă persoana care l-a angajat pe Rivera ştie 
adevărul despre azteci? Dacă ştia cu mult înainte 
de alegeri? 

- Ce-i drept, zise Remi, am descoperit nouă 
posibile cazuri de crimă care au avut loc în Zanzibar 
în ultimii şapte ani. Dacă bănuiala noastră e corectă, 
muşamalizarea durează de cel puțin atâția ani. 

Sam încuviință din cap. 

- Dacă Blaylock a găsit cu adevărat ceea ce noi 
credem că a găsit, descoperirea ar da peste cap isto- 
ria mezoamericană. 

- E un motiv suficient ca să ucizi? întrebă Wendy. 

- Fără îndoială, răspunse Remi. Dacă membrii 
guvernului actual au câştigat alegerile pe baza unei 
minciuni şi dacă adevărul iese la iveală, cât ar dura 
până ar fi alungaţi de la conducere? S-ar putea chiar 

ca liderii să fie arestați. Imaginează-ți ce s-ar fi 
întâmplat dacă s-ar fi descoperit, după ce George 
Washington a fost ales ca prim preşedinte al 
Americii, că era un trădător. Am comparat caii cu 
măgarii, dar ai prins ideea. 

- Atunci, putem presupune că preşedintele Garza 
e direct implicat în asta, spuse Pete. 

- Ce-i drept, zise Sam, are la dispoziție puterea 
care l-a susținut pe Rivera încă de la început. În acest 
moment, noi nu ne putem baza decât pe jurnalul și 
pe scrisorile lui Blaylock. Instinctul îmi spune că 
răspunsurile se află ascunse aici. 

- De unde propui să începem? întrebă Selma. 

- De la poem. Îl ai la îndemână? 

Selma mai dădu câteva pagini, iar apoi recită: 


În inima iubirii mele îmi înscriu devoţiunea 
Paşii mi-i port pe-a lui Engai gyrare 

De deasupra, pământul e pătrat 

Şi mâini împreunate-n rugăciune ziua mi-o 
împart în sferturi, gyrare o dată şi încă o dată 
apoi 

Cuvintele anticilor, cuvintele părintelui 
Algarismo 


- Am reuşit deja să ne dăm seama ce e cu primele 
două versuri - sunt trimiteri la clopot şi la spirala 
lui Fibonacci. Nu mai trebuie decât să le dezlegăm 
şi pe următoarele patru. 


Se împărțiră pe grupuri. Selma, Pete şi Wendy 
analizau scrisorile lui Blaylock către Constance 
Ashworth, căutând indicii care ar fi putut să le fi 

scăpat, în timp ce Sam şi Remi se retraseră în solariu 
pentru a cerceta jurnalul lui Blaylock, pe care Selma 
li-l încărcase pe iPaduri. 

Se aşezară unul lângă altul în șezlongurile 
adumbrite parțial de palmierii în ghivece şi de 
ferigile fremătătoare. Soarele trecea prin luminatoare 
şi arunca pete de umbră pe pardoseală. 

După ooră, Sam murmură, aproape pentru sine: 

- Leonardo Mincinosul. 

- Poftim? 

- Însemnarea aia din jurnalul lui Blaylock: 
„Leonardo Mincinosul“. E clar că Blaylock se referea 
la Leonardo Fibonacci. 

- Cel care e faimos pentru şirul de numere şi 
pentru spirală. 

- Exact. Dar de ce a adăugat „mincinosul“? 

- Chiar voiam să te întreb despre ce e vorba. 

- Şirul lui Fibonacci n-a fost descoperit de 
Leonardo; el n-a făcut decât să-l răspândească în 
Europa. 

- Deci a minţit în legătură cu descoperirea? 

- Nu, n-a pretins niciodată că i-ar aparține. lar 
Blaylock, fiind matematician, trebuie să fi ştiut 
asta. Încep să mă întreb dacă însemnarea n-avea 
rolul să îi amintească de ceva. 

- Te ascult. 

- Conform cercetărilor mele, şirul e cel mai 
adesea atribuit unui matematician indian din secolul 
al XII-lea pe nume Hemachandra, care - surpriză! - 
e şi autorul unui poem epic intitulat Cartea faptelor 
celor 63 de oameni iluştri. 

- Asta e o altă însemnare din jurnalul lui 
Blaylock. 

- Care era situată chiar lângă pasajul cu Leonardo 
Mincinosul. 

- E în mod sigur ceva deliberat, spuse Remi. Dar 
ce rezultă din toate astea? , 

- Nu sunt sigur. Trebuie să mai văd o dată 
pagina aia. 


După ce reveni în camera de lucru, Sam îi zise lui 
Wendy: 

- Vreau să văd doar zona din jurul fragmentului 
cu cei „63 de oameni iluștri“. 

- Se rezolvă. Aşteaptă doar o clipă. După ce se 
aşeză la unul dintre computere, Wendy deschise 
imaginea în Photoshop, făcu nişte reglaje, apoi 
zise: Gata. Trebuie să-ți apară pe ecran chiar... acum. 


Sam analiză imaginea. 

- Poți să izolezi şi să mărești zona din jurul lui 
63? După treizeci de secunde, apăru noua imagine. 
Sam o privi cu atenție preț de o clipă. E prea înce- 
țoşată. Mă interesează în special însemările mi- 
nuscule de deasupra şi de sub 63. 

Wendy se puse din nou pe lucru. După câteva 
minute, zise: 

- Să încercăm cu asta. 

Noua imagine apăru pe ecran. 

- A trebuit să modific puțin culorile, dar sunt 
destul de sigură că semnele sunt... 

- E perfect, murmură Sam, cu ochii ațintiți la 
ecran. 

- Vrei să împărtăşești informaţia şi cu ceilalți 
elevi? întrebă Remi. 

- Am presupus că Blaylock a folosit spirala lui 
Fibonacci pentru a crea un fel de cod pe interiorul 
clopotului. Problema era că nu știam la ce scară. 
Spirala poate începe de la o grilă de orice mărime. 
Asta era piesa care ne lipsea. Acum o avem. 

- Explică-ne, zise Selma. 

- Însemnarea despre Leonardo era menită să ne 
îndrepte atenția asupra celei despre cei „63 de 
oameni iluştri“. Uitaţi-vă în colțul din dreapta sus 
a cifrei trei. 

- Sunt niște ghilimele, zise Wendy. 

- Sau simbolul pentru inchi, adăugă Pete. 

- Asta e. Acum uitați-vă la liniuța de sub 63. 
E semnul minus. Dacă mutăm simbolul pentru 
inchi în jos şi urcăm semnul minus, obținem asta... 
Sam luă un carnet, scrise ceva şi îl întoarse pentru 
ca toți să poată să vadă: 

6'-3"=3" 


388 | CLIVE CUSSLER 


- Blaylock ne spune că pătratul de la care trebuie 
să pornim pentru a realiza spirala are latura de trei 
inchi. 


Îşi dădură foarte repede seama că, pentru a recrea 
spirala, aveau nevoie de cunoştinţe matematice care 
îi depăşeau. Blaylock concepuse combinaţia pentru 
spirala din clopot pe baza cunoştinţelor sale de topo- 
logie. Pentru a o rezolva, soţii Fargo erau nevoiți să 
apeleze la un expert, aşa că Sam luă o pagină din 
agenda lui Remi şi sună la unul dintre foştii săi 
profesori de la Caltech. Întâmplarea făcea că George 
Milhaupt era acum la pensie şi locuia la doar o sută 
de kilometri distanță de Mount Palomar, unde se 
juca de-a astronomul amator la observator, asta 
după ce plecase din institut. 

După ce Sam îi explică pe scurt problema, 
Milhaupt fu într-atât de captivat de ea, încât luă 
mașina și conduse până la La Jolla, ajungând la doar 
două ore după ce îl sunase Sam. 

Milhaupt, un om scund, cam pe la 75 de ani, 
cu o chelie înconjurată de păr alb ca o tonsură 
monahală, intră în camera de lucru în urma lui 
Sam, cărând o servietă veche de piele. Privi împrejur 
Şi zise: 

- Minunat! Apoi strânse mâna tuturor. Unde e? 
întrebă el. Unde e misterul despre care vorbeai? 

Nedorind să tulbure apele, Sam se rezumă la a-i 
spune câte ceva despre Shenandoah, despre clopot şi 
despre pasajele relevante din jurnalul lui Blaylock. 
După ce încheie, Milhaupt rămase tăcut vreo treizeci 
de secunde, cu buzele țuguiate și scuturând din când 
în când din cap. În cele din urmă, spuse: 

- N-am de ce să-ţi contrazic concluziile, Sam. Ai 
făcut bine că m-ai sunat. Ai fost un student bun la 
matematică, dar topologia n-a fost niciodată punctul 
tău forte. Dacă-mi aduci clopotul, numerele din 
şirul lui Fibonacci şi o planșetă mare, iar apoi mă lași 
singur, o să mă pun la mintea domnul Blaylock şi 
o să văd ce reuşesc să fac. 


După o oră şi jumătate, glasul pițigăiat al lui 
Milhaupt se auzi prin intercom: 

- Alo...2 Am terminat. 

Sam, Remi şi ceilalți reveniră în camera de lucru. 
Pe masă, printre compasuri, creioane, rulete şi o 
planșetă plină de însemnări, se afla o schiță. 


ii! 
| 
| 
| 
| 


Ca şi cum s-ar fi jucat jocul scaunelor pe o 
melodie lentă, grupul ocoli masa, cu ochii ațintiți 
asupra schiţei, înclinând capetele când într-o parte, 
când în alta, până când, în cele din urmă, Sam zise: 

- Ne-aţi făcut curioși. 

- Vedeţi notația TR aflată în colțul din dreapta 
sus şi cifrele de lângă linia curbă din partea din 
stânga jos? 

- Da, zise Sam. 

- E scrisul meu, bineînţeles, dar notațiile se 
găsesc şi pe interiorul clopotului. Cred că înseamnă 
„dreapta sus“1. 

Sam şi Remi îl priviră uimiţi. 

- Ne-a scăpat, zise Remi. 

- Nu trebuie să vă simțiți prost. Erau minuscule. 
Dacă n-aș fi avut lupa, mi-ar fi scăpat şi mie. Nota- 
țiile TR se aflau chiar pe marginea gurii clopotului. 

- Aţi spus „notaţiile“, răspunse Remi. La plural. 

- Erau două. Mai am o schiță, dar, în afară de 
ordinea simbolurilor, sunt identice. Când am văzut 
cele două notații TR, am presupus că erau menite 
pentru a servi atât ca puncte de orientare, cât și drept 
capete pentru două spirale. Cât despre motivul 
pentru care sunt două spirale... Cred că răspunsul 
e ascuns în restul poemului. După cum vedeţi, fie- 
care X e însoțit de un indice; fiecare reprezintă câte 
o hieroglifă. Am creat o legendă la schiță cu toate 
aceste informații. 

- E fascinant, spuse Sam. Când te gândești de 
câtă răbdare a fost nevoie! 

Milhaupt zâmbi și își frecă mâinile. 

- Acum voi încerca să dezleg poemul domnului 
Blaylock. l 

Selma îl citi cu voce tare. 

- Ei bine, sunt de acord cu felul în care ați inter- 
pretat primele două versuri, zise Milhaupt. Cât 
despre celelalte... Cred că am nişte idei. În primul 
rând, individul ăsta are o gândire foarte abstractă - 
ceea ce e bizar pentru un matematician. 


1 În engleză, în original, top right (n.tr.) 

- A fost un personaj în adevăratul sens al cu- 
vântului, consimți Sam. De asemenea, cred că îi 
lipseau şi vreo două doage. 

- Înţeleg acum. Asta dă o altă perspectivă asupra 
lucrurilor. Ei bine, cel de-al treilea vers - De deasupra, 
pământul e pătrat - îmi sugerează două spirale care 
trebuie privite de deasupra. Notaţiile pe care le-am 
găsit în interiorul clopotului par să susțină această 
idee. Sunteţi de acord? 

Toţi încuviințară din cap. 

- Cel de-al patrulea vers - Și mâini împreunate-n 
rugăciune ziua mi-o împart în sferturi, gyrare o dată 
şi încă o dată apoi - e puțin mai complicat, dar, fiind 
destul de siguri în ceea ce priveşte perspectiva de 
deasupra, „mâinile împreunate-n rugăciune“ ar 
putea să reprezinte limbile ceasului suprapuse pe 
ora 12. Bănuiesc că partea cu „ziua mi-o împart în 
sferturi“ înseamnă că domnul Blaylock și-a împărțit 
„ceasul“ în patru secțiuni - douăsprezece, trei, şase 
şi nouă. lar în cele din urmă, urmând aceeaşi logică, 
fragmentul care spune „gyrare o dată şi încă o dată 
apoi“ înseamnă cel mai probabil că trebuie să rotim 
prima spirală până în poziția orei trei, iar pe cea de-a 
doua până în poziția orei şase. 

Milhaupt demonstră, rotind schițele, prima dea- 
supra cu capătul liber îndreptat spre dreapta; sub ea 
era cea de-a doua, cu capătul liber îndreptat în jos. 
Privi, rând pe rând, la fiecare membru al grupului. 

- Aveţi vreo idee? 

Nimeni nu scoase nici un cuvânt. 

- Nici eu, zise el. Ce spune ultimul vers din poem? 

Selma îl recită: 

Cuvintele anticilor, cuvintele părintelui Algarismo 

- În ceea ce priveşte prima parte, zise Remi, 
avem o bănuială legată de ceea ce vrea să spună 
Blaylock. 

- Vă referiţi la acele hieroglife aztece din inte- 
riorul clopotului? întrebă Milhaupt cu un zâmbet 
şiret. Se înțelege că n-am nici cea mai vagă idee cum 
se traduc. Presupun că voi știți, nu? 

Sam încuviință din cap. 

- Sunt din calendarul aztec - treisprezece luni 
cărora le corespund treisprezece simboluri. 

- În mod evident, domnul Blaylock avea o pa- 
siune pentru azteci, am dreptate? 

- Noi bănuim că e ceva mai mult decât o pasiu- 
ne, spuse Remi. 

- Cea de-a doua parte din vers - cuvintele părin- 
telui Algarismo - ne-a cam blocat, recunoscu Sam. 

- Sunt încântat să vă spun că pot să vă ofer răs- 
punsul. În sfârșit, iubirea mea pentru istoria obscură 
a matematicii se dovedește de folos. Vedeţi, nu 
există nici un părinte Algarisimo. E un alt truc de-al 
domnului Blaylock. Algarisimo e cuvântul portughez 
pentru algoritm. Mai simplu spus, înseamnă cifră. 

- Atunci, zise Remi, tradus, versul spune ceva în 
genul ăsta: „Cuvintele aztecilor combinate cu nu- 
mere“. Sam, tu eşti cel care se pricepe la criptografie. 
Ai vreo idee legată de toate astea? 

Sam încuviință din cap. 

- S-ar putea să am. Îmi amintesc că era o pagină 
în jurnal acoperită cu puncte. Sau doar mi-am 
închipuit asta? 

- Nu, țin şi eu minte, spuse Wendy. O găsesc eu. 
Dispăru în camera arhivei. 

- Parcă văd cum ți se învârt rotițele în cap, 
spuse Remi. La ce te gândești? 

- Nu cred că trebuie să combinăm cuvintele 
aztece cu numerele. Cred că trebuie să le traducem. 
De exemplu, în cazul simbolului pentru silex, înlo- 
cuim literele cu numerele corespondente. 

Remi nota în tot acest timp: 


6, 12, 9, 14, 20 


- Un simplu cod de substituție, spuse Milhaupt. 

- Exact, admise Sam. Cred că spiralele lui 
Blaylock sunt menite doar să-ți ia ochii. Uitaţi-vă la 
cele două schițe rotative. Dacă îndreptăm capetele 
spiralelor, obținem două linii de hieroglife, una 
orizontală şi una verticală. 

- Adică o grilă, zise Remi. 

Vocea lui Wendy se auzi prin intercom: 

- Sam, am găsit pagina despre care vorbeai. E pe 
ecran. 

Selma luă telecomanda și porni televizorul. Con- 
form descrierii lui Sam, pagina era alcătuită din 
grupări aparent arbitrare de puncte - rând după 
rând, coloană după coloană. 

- Câte grupări sunt? întrebă Sam. 

Remi număra deja. 

- O sută şaizeci și nouă. Treisprezece pe verticală 
şi treisprezece pe orizontală. Zâmbi. Sam, e același 
număr ca cel pe care l-ai gândit tu pentru grila 
spiralei. Coincide şi cu numărul lunilor aztece. 

- Cred că ați găsit ideea câştigătoare, zise Milhaupt. 
Acum, nu mai trebuie decât să introduceți punctele 
pe grilă și să vă dați seama ce reprezintă. 

Cum i se părea că trecuseră luni de zile de când 
încercase să dezlege ghicitorile lui Blaylock, Sam, 
fiind acum sigur că se apropia de sfârşitul căutării, 
atacă „misterul grilei punctelor lui Blaylock“ cu un 
apetit care îl făcu să muncească toată seara, până 
către primele ore ale dimineții. 

Traduse mai întâi hieroglifele aztece în engleză, 
apoi le transformă în numere, muncă deloc dificilă, 
dar care îi luă destultimp. După ce termină, începu 
să introducă mulțimile de puncte în rândurile și 
coloanele adiacente, până când obținu un fel de joc 
sudoku supradimensionat și care părea conceput de 
cineva care lucrase sub influența pastilelor de LSD. 
În continuare, probă mai multe metode cripto- 
grafice, sperând să dea peste ceva ce s-ar fi putut 
potrivi. Cu puţin timp înainte de miezul nopții, avu 
noroc: era un sistem de tip binar în care poziția 
punctelor determina care numere din grilă erau 
utilizate. 

După ce ascultă teoria lui Sam, Remi zise: 

- Ai încercat să vezi dacă funcționează? Ai 
testat-o? 

- Da. În afară de mulțimile „goale“, toate repre- 
zintă coordonate, latitudine şi longitudine. E o hartă. 


Capitolul 38 
Goldfish Point, La Jolla, California 


Când, la opt dimineaţa, Sam și Remi intrară cu câte 
o cafea în mână în camera de lucru, Selma, Pete și 
Wendy se aflau în fața unei hărți cu o lățime de doi 
metri, fixată cu bandă adezivă pe perete, repre- 
zentând Oceanul Indian. 

Cu şase ore înainte, siliți fiind de Pete şi de 
Wendy, Sam şi Remi se duseseră la culcare, lăsându-i 
să introducă coordonatele pe o hartă a lumii. 

- Dintre cele o sută şaizeci şi nouă de locaţii de 
pe grila lui Blaylock, optzeci și două sunt inexistente, 
le explică Pete. Dintre cele optzeci şi șapte rămase, 
cincizeci și trei sunt localizate în mijlocul oceanului, 
ceea ce înseamnă că doar treizeci şi patru dintre 
ele indică locaţii aflate pe uscat. Sunt cele însem- 
nate aici. 

Coordonatele erau marcate prin piuneze roşii şi 
legate între ele cu aţă albă. În principiu, piunezele 
formau un V întors care începea de lângă Madagascar, 
urca patru mii cinci sute de kilometri până către 

nord-estul insulei Sri Lanka şi sfârșea la două mii 
două sute cincizeci de kilometri sud-est de coasta 
centrală a Sumatrei. 

- Unde sunt celelalte piuneze? întrebă Sam. 

- Am scos o parte dintre ele, răspunse Selma, 
majoritatea aflate pe uscat, la o distanță destul de 
mare de coaste. Voiam să vezi mai întâi forma asta 
distinctă. 

Şi Sam, şi Remi recunoscură sclipirea din ochii 
Selmei. Pe parcursul nopții, ea, Pete și Wendy des- 
coperiseră ceva important. 

- Continuă! o încurajă Remi. 

- După ce v-aţi întors din Madagascar și ați pro- 
pus teoria unei migrații aztece dinspre est spre vest, 
am început să fac câteva săpături. În ultimii ani, o 
serie de arheologi și antropologi au descoperit un 
număr tot mai mare de dovezi care sugerau că 
populația malgaşă din Madagascar a ajuns acolo în 
secolul al II-lea, venind dinspre Indonezia - mai 
precis, din insula Sulawesi. Am găsit o hartă care 
indică ruta pe care se presupune că s-au deplasat 
malgașii. 

Selma luă telecomanda și deschise televizorul din 
cealaltă parte a camerei. 

Ruta, trasată cu o linie roşie pe o hartă a Oceanu- 
lui Indian, din Arhipelagul Indonezian până lângă 
coasta de est a Africii, era aproape identică cu cea 
de pe peretele camerei de lucru. 

- E incredibil, fu tot ce mai putu Sam să zică. 

- Deci Blaylock le-a luat-o înainte cu circa o sută 
douăzeci de ani experților actuali care au formulat 
această teorie, zise Remi. E impresionant, dar nu... 

- Mai e ceva, zise Selma. Pete şi Wendy se urcară 
pe taburete, scoaseră piunezele, desfăcură banda şi 
coborâră harta. Sub ea se afla o altă hartă, aceasta 
întinzându-se de la coasta de est a Africii până la 
America de Sud. Asemenea celei dintâi, și aceasta era 
acoperită de piuneze roşii, legate între ele cu aţă albă. 

- Şi astea sunt tot de la Blaylock? întrebă Sam. 

- Da. 

Piunezele începeau de lângă portul Lumbo din 
Mozambic şi continuau de-a lungul mijlocului 
Africii până către coasta vestică a Angolei, înainte 
de a trece din insulă în insulă în susul coastei, apoi 
către vest de-a lungul Atlanticului până în punctul 
cel mai estic al Braziliei, unde coteau spre nord şi 
urmau coasta Americii de Sud, pe lângă Trinidad şi 
Tobago, pătrunzând în Marea Caraibilor. 

- Trebuie să presupunem că Blaylock a călătorit 
în toate aceste locuri? întrebă Remi. 

- A capturat corabia Shenandoah în 1872, răspun- 
se Sam, iar apoi a pornit într-o vânătoare de comori 
declanșată de pasărea de nestemate. Cine ştie cât 
timp a stat pe mare? Ar putea fi vorba chiar despre 
câteva decenii. 

- Pare cunoscut, zise Remi. Pete, Wendy, puneţi, 
vă rog, şi prima hartă lângă asta. 

Făcură după cum le ceruse. 

Remi privi configurația timp de aproape un 
minut, înainte de a zâmbi vag. 

- Vedeţi şi voi? întrebă ea. . 

- Ce să vedem? întrebă Sam. 

În loc de răspuns, Remi se duse la unul dintre 
computere. 

- Wendy m-a învăţat câte ceva despre Photoshop. 
Să vedem dacă sunt o elevă bună. Așezaţi-vă cu toții. 
S-ar putea să dureze câteva minute. 

Cum acoperea cu corpul monitorul computeru- 
lui, nimeni nu putu să vadă ce făcea. Așezat la masă, 
Sam se aplecă într-o parte, încercând să tragă cu 
ochiul. 

- Nici să nu te gândeşti, Fargo, mormăi Remi. 

- Scuze. 

După douăzeci de minute, Remi se întoarse în 
scaun şi li se adresă tuturor: 

- Bun. Vă mai amintiți de Codicele Orizaga? 

Cu toții încuviințară din cap. 

- Vă mai amintiţi de simbolul aflat în jumătatea 
superioară? 

Dădură din nou din cap. 

- Selma, pornește televizorul. 

- Al naibii să fiu, zise Sam. Am avut-o tot timpul 
. în fața ochilor. Nu cred că aş fi premiant la carto- 
grafie, dar toate piesele importante sunt acolo. Re- 
amintiți-mi, când au sosit malgașii în Madagascar? 

- În secolul I sau al II-lea. 

- Şi când au apărut pentru prima dată aztecii în 
Mexic? 

- În secolul al VI-lea. 


AMERICA N 


DE SUD SRI LANKA 


IŅDONEZIA 


OCEANUL 
PACIFIC 

- Malgaşii şi-au început explorarea din Sulawesi, 
iar apoi, după câteva secole, o flotă mai mare - o 
sută de corăbii, dacă putem să ne încredem în 
Codicele Orizaga - a ajuns în Madagascar, dar mal- 
gaşii nu s-au oprit aici. Au continuat să înainteze 
spre vest până când au descoperit Mexicul. 

- Cred că a fost o călătorie de câțiva ani, zise Pete. 
Numai deplasarea de-a latul Africii trebuie să le fi 
luat șase luni sau chiar mai mult. Dacă, după o esti- 
mare moderată, calculăm că erau cam opt oameni 
într-o canoe, atunci e vorba despre vreo opt sute de 
indivizi. 

- Sam a spus-o deja: un adevărat exod, comentă 
Remi. 

- De unde ştim că nu au ocolit capul sudic al 
Africii? întrebă Wendy. 

- Din două motive, zise Remi. În primul rând, 
după cum vezi, acea regiune nu apare pe hartă; în 
al doilea rând, poate că au încercat, dar nu-mi ima- 
ginez că ar putea ocoli cineva Capul Bunei Speranţe 
cu o canoe. 

- Sunt unele dintre cele mai crunte ape de pe 
planetă, încuviință Sam. lată şi o întrebare de un 
milion de dolari: unde apare cu exactitate marele 
semn de întrebare pe harta ta? 

- N-aş şti să-ți zic. Indonezia e un loc destul de 
mare. Probabil că Blaylock se gândea că aici avea să 
descopere comoara. Pentru azteci, era Chicomoztoc. 
Când regele Cuauhtemotzin i-a dictat codicele lui 
Orizaga, încerca să indice locul din care au venit 
strămoșii săi, dar, după ce timp de secole povestea 
a fost transmisă din generaţie în generaţie, nici 
măcar Cuauhtemotzin nu mai putea şti cu siguranță. 


400 | CLIVE CUSSLER 


- Eu aş vrea să ştiu de ce au plecat în primă 
instanță, spuse Pete. i 


Un răspuns parțial la această întrebare veni 
peste două ore, când fostul profesor al lui Remi, Stan 
Dydell, o sună pe Selma şi îi ceru să stabilească o 
videoconferință. Grupul se strânse în jurul tele- 
vizorului din camera de lucru. Chipul zâmbitor al 
lui Dydell apăru pe ecran. În aparenţă, era exact 
opusul lui Milhaupt: înalt, slab, cu părul grizonant 
şi bogat. 

- Bună dimineața, Remi, mă bucur să te revăd. 

- Şi eu, profesore. 

- Iar bărbatul de lângă tine trebuie să fie Sam. 

- Sunt încântat să vă cunosc, profesore. Sam îi 
prezentă pe Pete şi pe Wendy. 

Dydell dădu din cap în semn de salut. 

- Secretara mea îmi dă o mână de ajutor. Sper că 
nu vă deranjează, nu? Cred că sunt puţin depăşit de 
tehnologie. 

- Nicidecum, zise Remi. 

- Îmi imaginez că sunteţi nerăbdători să vorbim 
despre descoperirea voastră, aşa că am să trec direct 
la subiect. În primul rând, să vorbim despre foto- 
grafiile pe care mi le-aţi trimis. În sine, ambarca- 
țiunea nu este unică: are formă de canoe, două 
flotoare laterale și un singur catarg. Totuşi, dimen- 
siunea e impresionantă. Apoi: probabil că nu vă 
spun ceva ce nu ați reușit să descoperiţi singuri, dar 
sculptura de la bompres seamănă incredibil de mult 
cu Quetzalcoatl, Marele Șarpe cu Pene, zeul aztecilor. 

- Aşa am presupus şi noi. 

- Am discutat despre Quetzalcoatl, zise Sam, 
dar care e semnificaţia lui? 

- Ca în majoritatea sistemelor mitologice aztece, 
Quetzalcoatl joacă o serie de roluri care depind de 
perioadă şi de circumstanţe. În unele cazuri, 
Quetzalcoatl e legat de vânt, planeta Venus, arte şi 
cunoaştere. Era, de asemenea, zeul protector al sacer- 
doților azteci. Totodată, se credea că era responsabil 
de despărțirea cerului de pământ și că a avut un rol 
esențial în crearea omenirii. 

- Nu cred că era tocmai ușor să îi revină atâtea 
atribuţii, remarcă Sam. Dar ce ne puteți spune 
despre cealaltă sculptură, cea de la pupă... 

- E în mod clar un fel de pasăre, dar nu o recu- 
nosc. Cât despre pergament... E o copie după Codi- 
cele Orizaga, dar bănuiesc că ştiați şi asta deja. 

- Da, recunoscu Remi. 

- Ştiaţi şi că s-ar putea să fie singura copie care 
mai există? 

- Nu, nu știam. ) 

- De fapt, până acum s-a crezut că nici n-ar 
exista astfel de copii. Doar originalul. lată povestea 
pe scurt: se presupune că Javier Orizaga, din Socie- 
tatea lui lisus, a ajuns în Mexic odată cu Cortez. 
Venise însoțit de un grup de călugări - probabil 
pentru a facilita convertirea sălbaticilor. 

La câteva luni după ce Orizaga și-a întocmit 
codicele, i s-a ordonat de către puterile superioare 
să se întoarcă acasă. Când s-a întors în Spania, 
codicele i-a fost confiscat de către Biserică. Orizaga 
a fost întemnițat şi interogat timp de doi ani, fiind 
într-un final eliberat, dar dezonorat de Biserică şi 

de stat. A părăsit Spania și a călătorit în Indonezia 
actuală, unde a rămas până la moarte, în 1556. 

- Iarăşi Indonezia, murmură Sam. Profesore, 
ştiţi unde anume în Indonezia? 

- Nu sunt sigur. Pot să verific dacă vreți. Remi, 
codicele pe care îl aveţi... Unde l-aţi găsit? 

- În Africa. 

- Interesant. Dacă e autentic, e o descoperire in- 
credibilă. L-aţi examinat din punct de vedere fizic? 

- Încă nu. 

- Va trebui să faceţi totuși asta. Deocamdată, să 
presupunem că e autentic. Sunt o serie de lucruri 
legate de el care nu sunt doar remarcabile, dar au 
chiar potențialul de a produce schimbări majore. 

- Vă referiţi la faptul că i-a fost dictat lui Orizaga 
de ultimul rege al aztecilor? întrebă Sam. 

- Şi la asta, dar nu doar atât. Trebuie să recunosc, 
partea superioară îmi dă de furcă. Cât despre partea 
inferioară... lată ce mi-a atras atenţia: scena din 
mijlocul pergamentului înfățișează în mod clar o 
călătorie pe mare, cu un număr considerabil de 
ambarcaţiuni. În partea din stânga jos a pergamen- 
tului figurează, dacă nu mă înşel, o reprezentare a 
sosirii aztecilor în regiunea ce avea să devină capitala 
lor, Tenochtitlân. 


Văzându-le expresia de uimire de pe chipuri, 
Dydell chicoti şi continuă: 

- Permiteţi-mi să vă reîmprospătez memoria cu 
câteva date esenţiale despre azteci. Conform legen- 
dei, aztecii au știut că și-au găsit locul în care se vor 
stabili când au întâlnit un vultur aflat pe un cactus 
cu un șarpe în cioc. Imaginea de pe codicele vostru 

înfăţişează în esență cam acelaşi lucru. Pasărea e 
diferită, la fel şi flora, nu apare șarpele, dar tema 
e prezentă. 

- Cum de nu e identică? întrebă Sam. 

- lată bănuiala mea: e un caz reprezentativ 
pentru ceea ce eu numesc IAM - Iconografie Alterată 
prin Migraţiune. E o teorie la care lucrez de ceva 
vreme. În esență, iată despre ce e vorba: când 
migrează, un popor străvechi are tendința de a-și 
modifica miturile şi imaginarul pentru a le adapta 
la noua geografie. De fapt, e o chestiune recurentă. 

Dacă aceşti azteci din Lumea Veche - folosesc 
acest termen în lipsa altuia mai bun - au ajuns în 
Mexic cu nouă secole înainte de ridicarea Imperiului 
Aztec, e firesc să ne imaginăm că iconografia ori- 
ginală a suferit schimbări drastice, ca să nu mai 
vorbim despre schimbările suferite în înfățișarea lor, 
determinate de amestecul cu populaţiile locale. 

Sam şi Remi se priviră reciproc. 

- Pentru mine, e o teorie valabilă, zise Sam. 

- Ei bine, mă bucur, pentru că asta era partea cea 
mai simplă, replică Dydell. Imaginea din colțul din 
dreapta jos, cea care e menită în mod clar să repre- 
zinte Chicomoztocul... Ei bine, aici intervine cu ade- 
vărat elementul spectaculos. Cât de în detaliu ai 
analizat imaginea, Remi? 

- Nu prea aprofundat, recunoscu ea. 

- Apar o serie de diferențe între reprezentările 
tradiționale ale Chicomoztocului şi cea pe care o aveți 
voi. În primul rând, nu există nici un mare preot la 
intrare, iar chipurile care apar de obicei grupate în 
fiecare dintre cele șapte peşteri lipsesc. 

- Nu-mi vine să cred că n-am observat asta. 

- Nu fi prea aspră cu tine însăți. La curs, abia 
dacă am amintit câte ceva despre Chicomoztoc. Dar, 
lăsând asta la o parte, ceea ce se află în centrul peş- 
terii mi se pare fascinant. Mi-am permis să măresc 
imaginea pe care mi-ați trimis-o. Dydell îşi mută 
privirea şi zise: Gloria, dacă nu te superi... Bun, 
perfect, mulțumesc. Se întoarse din nou înspre ca- 
meră. Imaginea asta e mărită de patru ori. Gloria 
mi-a zis că ar trebui să vă apară şi vouă pe ecran. 
O vedeţi? întrebă Dydell. 

- O vedem, răspunse Sam. 

- Primul lucru pe care ar trebui să-l observați e 
creatura dintre cei doi bărbați din mijlocul peşterii. 
Locul în care e amplasată sugerează că se bucură de 
adoraţia celor din jur. Partea inferioară a creaturii 
pare să fie Quetzalcoatl. În schimb, e greu să 
distingem jumătatea superioară. Ar putea fi o coadă 
sau ceva cu totul diferit. 

- Unul dintre bărbați stă în picioare, iar celălalt 
e îngenuncheat, zise Sam. Trebuie să aibă vreo 
semnificație. 

- Într-adevăr. Sugerează că e vorba despre o supli- 
cație. De asemenea, ați observat că bărbatul din 
dreapta ține ceva în mână? 

- E simbolul nahuatl pentru silex, zise Remi. 

- Ai dreptate. În mod normal, aș cataloga scena 
ca pe un tip de ceremonie sacrificială, dar nu trebuie 
să uiţi că aztecii erau extrem de metaforici în 
limbajul lor „scris“. Silexul poate să reprezinte și 
separaţia și ruptura de vechile legături. 

Acum urmează chestiunea interesantă: în repre- 
zentările tradiționale ale Chicomoztocului, se găsesc 
două rânduri de urme de paşi: unele se îndreaptă 

înspre peșteră, iar celelalte ies din ea. În desenul pe 
care îl aveți voi, apare doar un rând de urme. 

- Şi ies din peşteră, zise Sam. 

- Dacă punem laolaltă toate aceste elemente - 
bărbatul aflat în rugăciune, Quetzalcoatl, silexul, 
urmele de paşi -, rezultă ceea ce cred că este o cere- 
monie a exilului. Bărbatul din stânga, dar şi toți cei 
care îl urmează au fost alungați din comunitate. 
Conform celorlalte elemente din codice, au părăsit 
Chicomoztocul, s-au suit la bordul flotei, au pornit 
spre vest şi au ajuns în Mexic, devenind ceea ce astăzi 
istoricii consideră populația aztecă. 

- Profesore, știți ce s-a întâmplat cu originalul 
codicelui lui Orizaga? întrebă Remi. A fost distrus de 
Biserică sau l-au ascuns printr-o arhivă? 

- Nici una, nici alta, dar sunt sigur că intențio- 
naseră să facă în așa fel încât să se asigure că nu avea 
să mai vadă niciodată lumina soarelui. În 1992, 
Biserica a scos la licitaţie o serie de artefacte vechi, 
dar destul de lipsite de importanţă - scrisori, ilus- 
trații etc. Se pare că cineva a încurcat borcanele și 
Codicele Orizaga a fost inclus printre aceste obiec- 
te. Dacă nu mă înşel, a fost cumpărat de un milionar 
mexican. Un magnat al cafelei. 

- Cum îl cheamă? întrebă Sam. 

Dydell ezită, încercând să-şi amintească. 

- Garza. Alfonso sau Armando, nu-mi mai amin- 
tesc exact. 


Continuară discuția cu Dydell pentru alte câteva 
minute, apoi opriră legătura. După cum se întâm- 
pla adesea, Sam și Remi erau pe aceeaşi lungime de 
undă. Aproape la unison, îi ziseră lui Wendy: 

- Crezi că poți să faci ceva ca să cureți... 

- Ştiu... imaginea cu Quetzalcoatl. Mă pun pe 
treabă. 

Apoi, Sam şi Remi se întoarseră spre Selma, dar 
aceasta era cu un pas înaintea lor, fiind așezată deja 
la computer și tastând. 

- Am găsit. Alfonso Garza, tatăl lui Cristiân 
Garza. Acum e cunoscut ca Quauhtli Garza, preşe- 
dintele Mexicului și liderul Partidului Mexica 
Tenochca. 

Sam şi Remi îşi zâmbiră reciproc. 

- Ăsta e punctul din care am început, zise el. 
Exact ca Blaylock, Garza a ajuns în posesia codicelui 
şi a fost prins de microb. A ajuns să-l mistuie. 

Remi încuviință din cap. 

- Şi l-a purtat într-o direcție pe care nici nu o 
bănuia. 

După treizeci de minute, Wendy terminase. 

- A fost nevoie de puțină muncă de creație, dar 
cred că am obținut o reprezentare destul de apro- 
piată de felul în care arăta în original. 

- lată un chip familiar, zise Sam. 
Remi încuviință din cap. 
- Pasărea lui Blaylock. 


Ziua se încheie cu un telefon de care Sam şi Remi, 
obosiţi fiind, uitaseră complet. Selma răspunse, 
ascultă câteva clipe, apoi închise și se îndreptă 
spre computer. După câteva minute, imprimanta 
laser începu să zumzăie. Reveni la masă cu un teanc 
de hârtii. 

- Am primit analiza de laborator a mostrelor pe 
care le-aţi luat din canoe. 

- Ai onoarea să ne dai vestea, zise Sam. 

Selma îşi purtă ochii de-a lungul paginilor, apoi 
zise: 

- Lemnul e dintr-un arbore duriant, originar din 
Borneo, Indonezia şi Malaysia. 

- Încă un punct pentru Indonezia, zise Sam. Se 
pare că dezvoltăm un tipar. 

- Răşina pe care ați răzuit-o de pe carcasa canoei 
conţine seva de la o subspecie a arborelui de cauciuc, 
care se găseşte, de asemenea, în Indonezia. În 
sfârşit, materialul pe care l-aţi luat din interiorul 
carcasei... Au găsit urme de frunze de pandanus, 
trestie indiană și gebang2. 

- Lasă-mă să ghicesc, spuse Remi. Toate sunt ma- 
teriale utilizate pentru realizarea pânzelor naturale. 

Selma încuviință din cap. 


1 Durio zibethinus, cunoscut şi ca Regele Fructelor (n.tr.) 
2 Specie de palmier tropical din Asia și Australia, apar- 
ținând familiei Corypha (n.tr.) 

- Şi toate sunt originare din Indonezia, adăugă 
Sam. 

- Le-aţi nimerit pe toate, răspunse Selma. Vă fac 
acum rezervările la biletele de avion sau aştept 
până dimineață? 


Capitolul 39 
Palembang, Sumatra, Indonezia 


Cauciucurile scrâșniră pe pietriș când Sam trase ma- 
şina în afara drumului şi opri sub crengile unui arbore 
de capoc. Un torent constant și compact de mașini 
şi de scutere trecu în goană pe lângă portiera lui 
Sam, fiecare şofer claxonând şi strecurându-se ca şi 
cum s-ar fi întrecut să ajungă primul la linia de sosire. 

- Bine, ai câștigat, îi zise Sam lui Remi. Dar, 
înainte de a-mi risca viața ieșind în traficul ăsta 
pentru a cere indicații, mai lasă-mă să mă mai uit 
o dată pe hartă. 

Deși, asemenea majorității bărbaţilor, Sam se 
mândrea că era echipat în chip supranatural cu o 
busolă interioară care îl ajuta să nu se rătăcească 
niciodată, învățase totuși să facă și concesii în acele 
rare momente când busola părea să nu funcționeze 
temporar. Ăsta era unul dintre acele momente. 

Încercând să-și ascundă zâmbetul, Remi îi întinse 
harta şi aşteptă fără să scoată un cuvânt, în timp ce 
Sam se uita peste ea. 

- Trebuie să fie pe aici pe undeva. 

- Nici nu mă îndoiesc. 

După cum se întâmplase cu multe dintre reve- 
lațiile pe care Sam şi Remi le avuseseră de când găsi- 
seră clopotul de pe Shenandoah îngropat în nisipurile 
de lângă Zanzibar, Winston Blaylock trecuse prin 
toate aceste experiențe înaintea lor. În acest caz, unul 
dintre punctele ale cărui coordonate le descifraseră 
prin sistemul constituit din grilă şi din mulțimile de 
puncte se nimeri să fie în chiar locul în care Javier 
Orizaga, S.J., își trăise ultimii ani din viață. Știau prea 
bine că nu era o coincidenţă. Totuşi, multe întrebări 
nu-și găsiseră răspuns. 

Cum îşi petrecuse ani la rând căutând originea 
„marii pasări din nestemate verzi“ și descoperind în 
timpul ăsta adevărata poveste a Imperiului Aztec, se 
întâmplase oare ca Blaylock să fi auzit de Codicele 
Orizaga și să vină aici în căutarea unei copii sau 
găsise codicele altundeva și dedusese locația în 
acelaşi fel în care procedaseră Sam și Remi? Totodată, 
Orizaga venise aici să descopere o comoară sau isto- 
ria unui popor la a cărui distrugere fusese martor? 


La o oră după ce încheiaseră videoconferința cu 
profesorul Dydell, acesta revenise cu un telefon 
pentru a le spune numele satului în care Orizaga 
alesese să îşi petreacă ultimele două decenii de 
viață: Palembang, Sumatra. 

În timp ce în secolul al XVI-lea, Palembang, 
Veneţia Estului, putea să fie considerat doar un 
cătun, astăzi era nu doar cel mai vechi oraş din 
Indonezia, datând din secolul al VII-lea, dar şi cel 

mai mare din sudul Sumatrei, găzduind o populaţie 
de 1,5 milioane de locuitori. 

Nici Sam, nici Remi nu-și făceau speranţe prea 
mari, asta dacă îşi făceau, în legătură cu valoarea a 
ceea ce ar fi putut să descopere în urma investigații- 
lor făcute pe tărâmul adoptiv al lui Orizaga. Totuşi, 
toate buclele prin care trecuseră de când sosiseră în 
Zanzibar păreau să-i conducă într-o singură direcție. 
Căutarea lui Blaylock, jurnalul lui, hărțile, codicele, 
Orizaga însuși, iar acum chiar şi analiza de laborator - 
toate indicau o locaţie necunoscută din Indonezia. 


- Ne-ar fi fost mult mai ușor dacă Orizaga ar fi 
lăsat o adresă, zise Sam. Sincer, nu e foarte frumos 
din partea lui. 

- Sunt sigură că, dacă ar fi ştiut că venim, ne-ar 
fi lăsat, răspunse Remi. Ce-a zis femeia de la ultima 
oprire, casa e roşie sau verde? 

- Verde. 

De când ajunseseră în Palembang, în urmă cu 
o zi, vizitaseră şase muzee locale şi istorici despre 
care se presupunea că erau specialiști în perioada de 
dinainte de colonizarea olandeză. Deocamdată, nici 
unul dintre custozi nu auzise de Orizaga şi fiecare 
le sugerase să meargă la clădirea administrativă a 
oraşului şi să cerceteze microfișe pe care erau stocate 
ziare ce acopereau o perioadă de câteva secole pen- 
tru a vedea dacă apărea vreo referire la amicul lor. 

Sam îşi purtă degetul de-a lungul hărții, ple- 
cându-și din când în când capul pentru a putea 
vedea semnele cu numele străzilor aflate în apro- 
piere. Împături harta şi i-o dădu înapoi lui Remi cu 
un zâmbet încrezător. 

- Ştiu unde am greşit. 

- În general sau când vine vorba despre orientare? 

- Eşti foarte amuzantă. 

Sam băgă maşina în viteză, aşteptă un moment 
în care să se poată strecura în trafic, apoi viră şi 
acceleră. 


După douăzeci de minute în care rătăciseră pe 
străzi lăturalnice, ajunseră într-un parc industrial 
plin de depozite. În spatele acestora fură surprinşi 
să descopere o zonă rezidenţială liniştită, aflată în 
capătul unei străzi străjuite de copaci. Casele erau 
mici şi vechi, dar bine întreținute. Când ajunse la 
bucla din capătul străzii, Sam opri maşina în fața 
unei locuințe care ar fi trecut drept o căsuță de fermă 
în oricare oraș din SUA: vopsită în verde-închis, cu 
obloane maro şi un gard de lemn ascuns pe jumătate 
de vițele cu flori roşii. 

Merseră pe cărarea care ducea la verandă, urcară 
scările şi bătură la ușă. Auziră sunetul pașilor pe 
podea. Ușa se deschise şi în prag apăru un bărbat 
cam de cincizeci şi cinci de ani, îmbrăcat cu pan- 
taloni kaki şi o cămaşă albă descheiată. 

- Da, bună ziua, zise el cu un accent de Oxford. 

- Căutăm casa Sukasari, zise Remi. 

- Aţi găsit-o, doamnă, cu ce vă pot fi de folos? 

- Căutăm pe cineva - un călugăr - care se poate 
să fi trăit în această zonă în secolul al XVI-lea. 

- A, bine, doar despre asta e vorba? Mă temeam 
că aţi venit să-mi vindeţi un aspirator sau oale și 
tigăi, zise bărbatul cu un zâmbet ironic. Vă rog să 
intrați. Făcu un pas În spate şi îi lăsă să intre în hol. 
Mă numesc Robert Marcott. 

- Sam şi Remi Fargo. 

- Urmaţi-mă! Fac un ceai, apoi vă spun tot ce știu 
despre Indonezia secolului al XV-lea. 

- Sper să nu vă deranjeze că vă spun asta, zise Remi, 
dar nu păreți deloc surprins de întrebarea noastră. 

- Nu sunt. Vă rog să luaţi loc. Am să vă explic. 

Îi conduse într-un birou cu pereţii acoperiţi de 
sus până jos de rafturi cu cărți. Pe podea se întindea 
un covor persan; pe acesta se aflau câteva piese de 
mobilier din stuf grupate în jurul unei măsuţe. Sam 
şi Remi se aşezară pe o canapea. 

- Nu durează decât o clipă, zise Marcott, apoi dis- 
păru printr-o ușă laterală. 

Auziră clinchetul porțelanului, urmat de fluie- 
ratul unui ceainic. Bărbatul se întoarse cu un ser- 
viciu pentru ceai, le umplu ceştile, apoi se așeză față 
în față cu ei. 

- Cine v-a sfătuit să veniți la mine? întrebă 
Marcott. 

- O femeie pe nume Ratsami... 

- E o femeie încântătoare. Nu știe nimic despre 
istoria Sumatrei de dinainte de secolul XX. 

- Avea impresia că aici e un muzeu. 

- Mă tem că e o mică nepotrivire între limbi: 
istoric versus muzeu. Chiar dacă limba oficială este 
indoneziana, sunt o mulțime de dialecte. Am re- 
nunţat la a mai încerca să corectez oamenii. În urmă 
cu zece ani, am scris despre creştinism în Indonezia. 
Marcott se ridică, se duse la un raft aflat lângă el, 
scoase o carte şi i-o dădu lui Remi. 

- Dumnezeu în Java, citi ea. 

- Se putea şi mai rău de-atât. Aproape că a fost. 
Editura a vrut s-o intituleze lisus în Java. 

Sam chicoti. 

- Aţi făcut alegerea înţeleaptă. 

- Aș fi fost copleşit de oamenii care ar fi vrut să 
afle semnificația religioasă a cafelei. Ar fi fost un 
coşmar. În fine, am venit aici pentru a face cercetări 
pentru carte, m-am îndrăgostit de locul ăsta și n-am 
mai plecat. Se întâmpla în urmă cu cincisprezece ani. 
Ziceaţi că sunteţi în căutarea unui călugăr, nu? 

- Da, un bărbat pe nume Javier Orizaga, un iezuit. 
Presupunem că a ajuns aici la sfârșitul anilor 1520, 
cel mai probabil... 

- Da, Orizaga. 1528, zise Marcott. A locuit cam 
la trei kilometri est de locul ăsta. Bineînţeles, coliba 
nu se mai află acolo. Cred că acum e un fast-food. 

- Ce ne puteți spune despre el? întrebă Remi. 

- Ce vreți să știți? 

- Cât timp aveţi la dispoziţie? contracară Sam. 

- Cantități nelimitate. 

- Atunci, spuneţi-ne tot. 

- Veţi fi dezamăgiţi. A fost un om interesant şi a 
muncit din greu pentru a ajuta localnicii, dar a fost 
doarunul dintre miile de misionari care au venit aici 
în ultima jumătate de mileniu. A deschis o școală 
pentru studierea Bibliei, a dat o mână de ajutor la 
spitalele locale și şi-a petrecut mult timp prin sate 
încercând să salveze suflete. 

- Ați auzit vreodată despre Codicele Orizaga? 
întrebă Sam. 

Marcott îşi miji ochii. 

- Nu, dar, ținând cont de nume, presupun că ar 
fi trebuit să aud. Urmează să mă simt groaznic de 
ruşinat? 

- Nu văd de ce, zise Remi. Îi povesti pe scurt 
istoria codicelui, fără a pomeni detaliile legate de 
conţinut sau de origine. 

Marcott zâmbi. 

- E fascinant. Codicele l-a făcut să intre în gra- 
țiile Bisericii sau dimpotrivă? 

- Dimpotrivă. 

- Atunci înseamnă că fusese simpatizant al 
aztecilor. Mi-aş fi dorit să ştiu toate astea despre el. 
Poate că i-aș fi dedicat un capitol. A fost o poveste 
interesantă, dar nu se prea încadra în carte, aşa că 
n-am introdus-o. A murit în 1556, la douăzeci și opt 
de ani după ce a venit aici - sau, cel puţin, atunci 
a fost văzut pentru ultima dată. 

- Nu înţeleg, zise Remi. 

- Povestea spune că, în luna noiembrie a acelui 
an, Orizaga i-a anunţat pe discipolii şi pe colegii 
săi că are credința că descoperise un loc sacru în 
junglă - nu a spus exact unde anume - și că avea să 
găsească... Despre ce era vorba? se opri Marcott, 
bătându-și cu arătătorul buza inferioară. A, da. Le 
numea cele şapte grote sau lumea celor şapte grote. 
Cam aşa ceva. A intrat în junglă şi nu s-a mai întors 
niciodată. Din câte am înţeles, Orizaga era consi- 
derat puțin nebun. 

- Am auzit des chestia asta, zise Sam. Deci 
a intrat în junglă şi a dispărut pur și simplu? 

Marcott încuviință din cap. 

- N-a mai fost văzut niciodată. Îmi dau seama că 
sună dramatic, dar, chiar și în zilele noastre, dispa- 
rițiile sunt des întâlnite. Probabil că acum cinci sute 
de ani ăsta era un eveniment zilnic. Jungla de aici 
e neiertătoare chiar şi pentru cineva atât de umblat 

ca Orizaga. Marcott făcu o pauză şi zâmbi cu regret. 
Vorbind despre el, îmi dau seama că mi-aş fi dorit 
să fi dedicat cel puțin câteva pagini din carte poveștii 
lui. Ei, asta e. A 
- Bănuiesc că nu mai aveți materialul-sursă 
_despre el, nu-i aşa? întrebă Remi. 
- Nu, din păcate, nu. Dar vă pot oferi ceva și mai 
bun. Vă pot duce direct la sursa mea - asta în caz 
că încă mai e în viață. 


Îl urmară pe Marcott în BMW-ul lui vechi de 
douăzeci de ani până la o altă zonă rezidenţială din 
cartierul Plaju din Palembang. Aici drumurile erau 
neasfaltate, casele nu depăşeau șaizeci de metri 
pătrați, având acoperișuri din tablă încrețită, exte- 
rioare din lemn nevopsite şi plase de țânțari la 
geamuri. Aproape fiecare casă avea câte o grădină 
mică de legume şi câte un ţarc în care se găseau fie 
găini, fie capre. 

Marcott opri în fața uneia dintre case. Sam şi 
Remi făcură la fel şi coborâră din maşină. Marcott 
le zise: 

- Nu vorbeşte engleza şi are peste nouăzeci de ani, 
așa că pregătiți-vă. 

- Cu cine ne întâlnim? 

- Îmi cer scuze. Cu Dumadi Orizaga. Înainte 
de a muri, Javier a avut zece copii cu o localnică. 
Dumadi este urmașul direct al lui Orizaga. 

- Credeam că a fost iezuit, zise Remi. 

- A fost, însă la un moment dat a renunțat la 
jurăminte - inclusiv la celibat, evident. 

- Poate din cauza problemelor pe care le-a avut 
cu Biserica, își dădu Sam cu părerea. 

Îl urmară pe Marcott de-a lungul cărării până la 
o uşă de şaizeci pe o sută douăzeci de centimetri, cu o 
plasă de țânțari cam jerpelită. După a patra bătaie 
cu pumnul a lui Marcott în ușorul uşii, apăru un 
bătrân îmbrăcat într-un maiou alb. Nu avea cu mult 
peste un metru cincizeci înălțime, iar chipul său avea 
trăsături indoneziene cu câteva influenţe hispanice. 

Marcott îi spuse ceva lui Dumadi în indoneziană 
sau într-unul dintre dialecte. Bătrânul zâmbi și 
dădu aprobator din cap, apoi le deschise ușa. Cei trei 
intrară. Interiorul casei era împărțit în trei părți: 
o zonă de recreere de șase pe șase metri cu patru 
scaune de plastic în jurul unei cutii de carton pe post 
de măsuță de cafea şi două camere laterale, prima 
fiind dormitorul/baia, cealaltă - bucătăria. Dumadi 

„le făcu semn tuturor să se așeze. 

Pe măsură ce traducea, Marcott îi prezentă 
pe Sam şi pe Remi, apoi îi spuse că veniseră la 
Palembang să afle mai multe despre Orizaga. 
Dumandi zise ceva. 

- Vrea să ştie de ce vă interesează, răspunse 
Marcott. Pe aici, oamenii sunt foarte precauți în 
legătură cu familia, chiar şi după cinci sute de ani. 
Veneraţia ancestrală este o tradiţie bine înrădăcinată 
pentru indonezieni. 

Sam şi Remi se uitară unul la altul. Neimagi- 
nându-şi că ar putea găsi vreun urmaş de-al lui 
Orizaga, nu discutaseră dinainte cum să explice 
oamenilor scopul lor. 

- Să-i spunem adevărul, zise Sam. Dacă cineva e 
proprietarul codicelui, el este acela. 

Remi încuviință din cap, îşi luă geanta şi scoase 
un plic de hârtie. Căută printre fotografii şi hârtii, 

apoi scoase reproducerea scanată a codicelui. I-o dădu 
lui Dumadi. 

Sam îi zise lui Marcott: 

- Spune-i că noi credem că i-a aparținut lui 
Orizaga şi că bănuim că asta are legătură cu motivul 
pentru care a venit aici. 

Marcott îi traduse. Uitându-se la reproducerea 
scanată din mâna lui, Dumadi încuviință din cap, 
dar Sam şi Remi îşi dădură seama că bătrânul 
de-abia îl auzea pe Marcott. Tăcerea se prelungea. În 
cele din urmă, Marcott îi mai spuse ceva lui 
Dumadi, iar acesta lăsă reproducerea pe cutie, se 
ridică şi dispăru în dormitor. Reapăru un moment 
mai târziu, cu o ramă în mână. Se opri în faţa lui 
Remi și i-o dădu. 

Schițat în semne stilizate, cu margini filigranate 
şi rotunjiri și înflorituri încâlcite, originalul era cu 
mult diferit de fotografie, dar pentru Sam şi Remi 
nu încăpea nici o îndoială că aveau în fața ochilor 
harta pictografică din codicele lui Orizaga. 

Dumadi arătă înspre fotografie, apoi spre repro- 
ducerea scanată, şi îi spuse ceva lui Marcott, care le 
traduse: l 

- Nu recunoaşte porțiunea de jos, dar porțiunea 
de sus a fost transmisă din generație în generație în 
familia sa de secole. 

- De ce? întrebă Sam. 

Marcott puse întrebarea mai departe, ascultă 
răspunsul lui Dumadi, apoi zise: 

- E blazonul familiei Orizaga. 

- Ştie ce semnificație are? 

- Nu. 

- Nimeni n-a vorbit niciodată despre ce ar putea 
însemna? 

- Nu, răspunse Marcott. A spus că aparține fa- 
miliei dintotdeauna. Nu mai are nevoie să știe alt- 
ceva, atât timp cât presupune că a fost important 
pentru Orizaga. 

Sam căută prin plicul lui Remi și scoase versiunea 
lui Wendy a păsării Quetzalcoatl din ilustraţia cu 
Chicomoztoc. l-o dădu lui Dumadi. 

- Are vreo semnificație pentru el? 

Marcott îl întrebă şi ascultă. Zâmbi şi întrebă: 

- Ce anume, şarpele cel urât sau pasărea? 

- Pasărea. 

Dumadi se aşeză cu un oftat și răspunse. 

- Nu are vreo semnificație anume pentru el, zise 
Marcott. E doar o pasăre. A mai văzut aşa ceva la 
grădina zoologică. 

- Aici? întrebă Remi. 

- Nu îşi amintește unde exact. A văzut una când 
era copil. Tatăl său îi spunea „pasărea cu coif“ din 
cauza protuberanţei de pe cap. 

Sam deschise gura să vorbească, ezită, apoi zise: 

- Ce este? Cum se numeşte? 

- Pasărea maleo. Dumadi zice că îşi aminteşte că 
sunt mult mai drăguţe decât în desenul vostru. Sunt 
de talie medie, cu spatele negru, cu pieptul alb, cu 
pielea din jurul ochilor galbenă și cu cioc portocaliu. 
Un fel de cocoș colorat. 

Dumadi îi spuse ceva lui Marcott, care traduse. 

- Vrea să ştie dacă desenul ăsta are vreo legătură 
cu Orizaga. 

- Are, zise Sam. 

- Îi aminteşte despre o poveste cu Orizaga. Vreţi 
s-o auziți? 

- Da, bineînţeles, răspunse Remi. 

- La fel ca majoritatea poveştilor despre familia 
lor, se poate ca detaliile să se fi schimbat cu timpul, 
dar esenţa e asta: spre sfârşitul vieţii, Orizaga era 
cunoscut de majoritatea oamenilor din Palembang, 
şi aceştia se ataşaseră de el. Erau, de asemenea, 
convinși că era posedat de un spirit rău. 

- De ce? întrebă Sam. 

Marcott ascultă. 

- E ceva asemănător cu ce v-am spus mai de- 
vreme la mine acasă. Cutreiera mult prin junglă, 
vorbea despre grote şi zei și zicea că venise aici ca să 
găsească leagănul zeilor... Ați prins ideea. Nimeni nu 
se temea de Orizaga; credeau că acest spirit rău îşi 
bătea joc de un biet bătrân. 

În ziua în care Orizaga a dispărut, i-a anunţat pe 
toți că pleca în căutarea „grotei zeilor“ și că își putea 
da seama că acela era locul când avea să găsească 
„O crescătorie de păsări mari“. 


Capitolul 40 
Jakarta, Indonezia 


- Selma, cât de sigură eşti în legătură cu asta? 
întrebă Sam. 

El şi Remi stăteau în patul din apartamentul lor 
de la Four Seasons. Cu o zi în urmă, la puţin timp 
după ce părăsiseră casa lui Dimadi și se despărțiseră 
de Robert Marcott, se îmbarcaseră în cursa Batavia 
Air de pe aeroportul Sultan Mahmud Badaruddin II 
din Palembang pentru un zbor de patru sute de 
kilometri peste Marea Java până în Jakarta. Four 
Seasons părea un loc decent pentru baza lor de 
operaţiuni. 

Prin speaker se auzi vocea Selmei: 

- L-am confruntat. A recunoscut. 

- Nenorocit șiret. Mă întreb dacă are nepoți în 
Londra care să meargă la colegiu. 

- Sau dacă e cu adevărat pe moarte, adăugă Remi. 

- Amândouă sunt adevărate. Am verificat. Dar 
pentru mine tot un escroc rămâne. 

Dintre numeroasele întrebări fără răspuns şi 
curiozitățile care se învârteau în jurul aventurilor lui 
Sam şi ale lui Remi, era una care Selmei nu-i dădea 
deloc pace: cum aflaseră Rivera şi șeful său, președin- 
tele Garza, că Sam şi Remi aveau să fie în Madagascar? 
Care fusese factorul ce determinase emiterea man- 
datului de urmărire şi notificare? Selma credea că 
erau numai două posibilități: fie Cynthia Ashworth, 
cea care avusese grijă de scrisorile lui Constance 
Ashworth, fie Morton, proprietarul Muzeului și 
Magazinului de Curiozităţi Blaylock. Acestea fuseseră 
cele mai bune surse pentru materialele de cercetare 
ale lui Sam și ale lui Remi. Undeva, pe parcurs, 
Rivera şi Garza captaseră şi ei aceste surse? 

Deghizată în postura de „polițist rău“, Selma 
începu cu Morton, afirmând că știa că mai vânduse 
obiecte de-ale lui Blaylock şi altora și amenințând 
că, dacă Morton n-avea să mărturisească, avea să-l 
ducă în sala de judecată. Selma le spuse că Morton 
cedase în două minute. 

- Nu cunoştea numele lui Rivera sau circum- 
stanțele în care acesta aflase despre muzeu, dar, în 
urmă cam cu cinci ani, apăruse cu câțiva dintre 
bătăușii lui şi începuse să pună întrebări despre 
Blaylock şi despre Shenandoah. Morton a zis că nu 
prea avea încredere în Rivera şi că bănuia că ar fi 
devenit violenți dacă nu ar fi cooperat, aşa că în 
seara aia a mutat toate materialele importante din 
camera unde erau expuse, ascunzându-le la el acasă. 
Bineînţeles, a doua zi dimineața, când sosise. la 
muzeu, a văzut că locul fusese vandalizat. 

Câteva ore mai târziu, s-a arătat şi Rivera, cu un 
aer mulțumit. În timpul nopții, Morton șterpelise 

câteva dintre hârtiile lui Blaylock - pagini din jur- 
nal, manuscrisul original al biografiei lui, desene şi 
hărți luate la întâmplare... 

- Printre care și harta Madagascarului a lui 
Moreau, intui Remi. 

- Da. Văzuse că scria ceva mic pe ea, aşa că a rupt 
secțiunea aia, dându-i lui Rivera partea cea mai 
mare. Morton zice că Rivera părea satisfăcut. După 
ce au terminat tranzacţia, Rivera a plecat. Morton, 
inteligent cum îl știți, şi-a dat seama că Rivera 
n-avea să se oprească, așa că a mutat iarăși obiectele 
lui Blaylock din casa lui într-un alt loc. 

- Şi, în noaptea aia, casa i-a fost spartă, zise Sam. 

- Așa e. Morton şi-a propus să stea toată noaptea 
cu nişte prieteni. Şiretlicul a funcționat, zice el. 
Rivera nu s-a mai întors. 

- Şi apoi, cinci ani mai târziu, apărem noi şi 
punem aceleaşi întrebări. 

- De ce nu ne-a jucat şi nouă aceeași festă? 

- A zis că i-a plăcut de voi. Şi voia să se retragă 
şi să aibă grijă de nepoții lui. Când i-aţi oferit șai- 
zeci de mii în loc de douăzeci, s-a hotărât să renunțe 
la tot și să nu mai ascundă nimic. 

- Atunci nu ştim ce ştie Rivera, nu? întrebă Remi. 

- Nu, răspunse Sam. Printr-un noroc chior, 
Morton i-a vândut destul încât să-l ghideze pe anu- 
mite căi și să facă progrese, dar nu îndeajuns cât să 
ajungă la ceva clar. Acum, că am apărut noi în peisaj, 
Rivera şi Garza se pot ține pe urmele noastre ca să 
ajungă la sfârşit. Trebuie să ne așteptăm că vor 
apărea - asta dacă n-au făcut-o deja. 

- Ceea ce mă conduce la următoarea problemă; 
zise Selma. Am terminat de descifrat restul scrisorilor 

lui Blaylock către Constance. Vreţi să ghiciţi data 
ultimei lui scrisori? 

- Nu, răspunse Sam. 

- Nici măcar anul? 

- Selma... 

- 1883. 

- Asta înseamnă că a fost aici căutându-și co- 
moara timp de unsprezece ani, răspunse Remi. 
Dumnezeule! 

- Dar celelalte scrisori? întrebă Sam. 

- Nu au fost decât câteva, la un an după ce 
Blaylock a capturat corabia Shenandoah II. După cum 
îi era obiceiul, cea mai mare parte a scrisorilor erau 
expuneri de călătorie... Aventurierul îndrăzneţ. În 
scrisori, reproduce aproape toate balivernele din bio- 
grafia lui Morton. Erau nişte denaturări. Unul dintre 
mesajele codate către Constance sugerează că era 
convins că Dudley şi ceilalți descoperiseră minciuna 
lui despre Shenandoah II şi că veneau după el. 

- Şi aşa era? 

- Din câte îmi dau seama, nu. Şi, chiar dacă ar 
fi aflat, probabil că nu le-ar fi păsat. Shenandoah II nu 
mai era. Nu mai reprezenta o ameninţare. Blaylock 
își făcuse treaba. 

- Să ne întoarcem la ultima lui scrisoare, sugeră 
Sam. 

- Da. E datată 3 august 1883 şi a fost trimisă din 
Bagamoyo. Voi cita direct partea relevantă: 


Am descoperit în sfârşit indiciul pentru care 
m-am rugat atât. Cu ajutorul Domnului, voi afla 
originea marii mele păsări din nestemate verzi și îmi 
voi primi răsplata mult așteptată. Mâine pornesc 

spre strâmtoarea Sunda. Mă așteaptă o călătorie de 
23-25 de zile. Îţi voi scrie iarăşi cât de curând 
posibil. 

Al tău, 

W. 


- Ai zis strâmtoarea Sunda, nu? întrebă Sam. 

- Da. 

Sam făcu o pauză. Închise ochii un moment, iar 
pe chip îi apăru un zâmbet. 

- Ce este? întrebă Remi. 

- Blaylock a plecat din Bagamoyo pe 3 august 
1883. În conformitate cu timpul estimat de el, ar fi 
ajuns la strâmtoarea Sunda în jur de 27 august. 

- Așa... 

- În strâmtoarea Sunda se află vulcanul Krakatau. 
27 august este data la care a erupt. 


3 Capitolul 41 


Ca pasionați de istorie, Sam şi Remi ştiau multe 
despre erupția vulcanului Krakatau din 1883. 
Arhipelagul, care se întinde pe circa douăzeci de 
kilometri pătrați din suprafața oceanului, e aşezat 
în centrul strâmtorii Sunda, între Java şi Sumatra, 
şi, înainte de cataclism, era constituit din trei insule: 
Lang, Verlaten şi Rakata - cea mai mare insulă din 
acest grup, găzduind cele trei conuri vulcanice 
cunoscute sub numele de Krakatau. Suferind alte trei 
erupții majore de-a lungul secolelor, înainte de 
1883, vulcanul Krakatau avusese mai multe perioade 
tumultuoase. 

Pe 20 mai, cu trei luni înainte de explozia finală, 
pe marginea Poeboewetanului, conul cel mai din 
nord, a apărut o fisură, începând să iasă fum şi ce- 
nuşă, care s-a ridicat la șase kilometri în atmosferă. 
Locuitorii orașelor şi satelor din apropiere, asistând 
adeseori la activități vulcanice asemănătoare, nu i-au 
dat importanţă, și, până la sfârşitul lunii, s-a dove- 
dit că dezinteresul lor fusese justificat. Vulcanul 
Krakatau s-a liniştit și a rămas aşa pe tot parcursul 
lunii care a urmat. 

Pe 16 iunie, erupțiile au început din nou, aco- 
perind timp de aproape o săptămână mari porțiuni 
de apă și de uscat cu un fum negru. Când ceața s-a 
risipit, se vedeau coloane mari de cenuşă izbucnind 
din două conuri ale vulcanului. Valurile din 
strâmtori au început să se învolbureze, iar vasele 
ancorate erau nevoite să-şi strângă legăturile ca să 
nu eşueze pe țărm. 

Au trecut trei săptămâni. Alături de cele două 
conuri, a început și cel de-al treilea să arunce cenuşă 
şi, în curând, pe insulele din apropiere se strânsese 
atât de multă cenuşă, în unele locuri atingând 
chiar o grosime de şaizeci de centimetri, distrugând 
flora şi fauna şi transformând pădurile odată 
luxuriante într-un peisaj dezolant. 

Erupţiile au continuat de la jumătatea lui iunie 
până la mijlocul lui august. Pe 25 august, la ora unu 
după-amiaza, vulcanul Krakatau a atins o stare de 
paroxism. În numai o oră, un nor negru de cenușă 
s-a ridicat la treizeci de kilometri în aer, iar erupțiile 
surveneau aproape fără încetare. La douăzeci și cinci, 
treizeci de metri depărtare, vasele erau bombardate 
de pietre ponce fierbinți de mărimea unei mingi de 
softball. Până la căderea serii, în timp ce întunericul 
învăluia trecătoarea, pe țărmurile Javei şi Sumatrei 
începeau să se formeze valuri tsunami mici. 

În dimineața următoare, chiar înainte de răsă- 
ritul soarelui, vulcanul ajunsese la agonia finală. 
O serie de trei erupții, una mai puternică decât 
cealaltă, a zguduit întreaga zonă. Exploziile au fost 
într-atât de zgomotoase, că s-au auzit până în 
Perth, Australia, la trei mii de kilometri sud-est, și 
până în insula Mauritius, la aproape cinci mii de 
kilometri spre vest. 

După fiecare erupție s-a format câte un tsunami 
care a țâşnit dinspre vulcanul Krakatau cu o viteză 
ce atingea două sute de kilometri pe oră, măturând 
coastele Javei şi Sumatrei şi inundând insulele pe 
o distanță de optzeci de kilometri. 


La 10:02, vulcanul Krakatau și-a descărcat salva 
finală cu o explozie egală cu cea a douăzeci de mii 
de bombe atomice. Insula a fost făcută fărâme. 
Conurile care au erupt, aruncându-și toată magma, 
s-au prăbuşit şi au îngropat patruzeci de kilometri 
pătrați din insulă, lăsând în urmă o caldeiră lată de 
şase kilometri și adâncă de două sute cincizeci de 
metri. Valul tsunami care a urmat a măturat sate 
întregi, omorând mii de oameni în câteva minute. 
Copacii au fost smulși din rădăcini, iar pe suprafața 
uscatului nu mai era nici urmă de vegetaţie. 

După valul uriaş, au urmat curgerile piroclastice, 
niște avalanșe colosale de foc şi cenușă care tro- 
poteau de-a lungul pantei vulcanului, ajungând 
până în strâmtoarea Sunda. Căzând cu o sută trei- 
zeci de kilometri pe oră și ajungând la temperaturi 
excesive de șase sute cincizeci de grade Celsius, jetul 
a adus la punctul de fierbere suprafața oceanului de 
dedesubt, creând o perdea de vapori care s-a deplasat 
pe mai bine de cincizeci de kilometri, mistuind sau 
îngropând totul în cale, fie că era vorba despre elemen- 
te naturale sau despre cele create de mâna omului. 

În câteva ore de la explozia finală, ceea ce mai 
rămăsese din vulcanul Krakatau a fost învăluit în 
tăcere. În decurs de treizeci de ore, între 36 000 şi 
120 000 de oameni şi-au pierdut viaţa. 


Capitolul 42 
Strâmtoarea Sunda, Marea Java, Indonezia 


Difuzorul din colțul cafenelei aflate în curtea 
interioară prinse viață: 

- Atenţie, către toți pasagerii cu bilet: vasul 
Krakatau Explorer va pleca de la docuri în cinci mi- 
nute. Îmbarcarea se face pe pasarela de la pupă. 

Mesajul fu repetat în indoneziană, franceză, ger- 
mană, apoi încă o dată în engleză. 

Sam şi Remi, stând la o masă din colț lângă un 
spalier acoperit cu bougainvillea în floare, își ter- 
minară cafeaua și se ridicară. Sam lăsă pe masă două 
bancnote de cinci sute de rupii indoneziene şi, 
trecând pe subtendă, se îndreptară înspre doc. 

- ÎI vezi pe vreunul dintre ei? întrebă Remi. 

- Nu. Tu? 

- Nu. 

Mai devreme în acea dimineaţă, când autobuzul 
turistic pentru Krakatau Explorer ieşea de la Four 
Seasons, Sam avusese impresia că-l zărise pe Itzli Rivera, 
dar nu le mai atrăsese nimic atenția pe parcursul 

călătoriei de nouăzeci de minute de la Jakarta la 
docurile stațiunii Carita Beach. Deşi a călători 
într-un autobuz plin de turişti nu era stilul lor pre- 
ferat de aventură, Sam şi Remi erau perfect con- 
ştienți că, dacă într-adevăr Rivera şi oamenii săi erau 
aici, a fi prinşi singuri pe unul dintre drumurile 
pustii din pădurea tropicală se putea dovedi un 
dezastru. 

Mai mult, acest tur cu barca pentru a vizita ce 
mai rămăsese din vulcanul Krakatau şi Muzeul 
Krakatau, deschis de curând, nu era doar un prim 
pas în a recupera urma pierdută a lui Blaylock - dacă 
mai există această urmă -, ci și o modalitate efi- 
cientă de a-l atrage pe Rivera şi de a-i forța mâna. 
Ultimul lucru pe care şi l-ar fi dorit mexicanul era 
să-și piardă încă o dată prada. Pentru Sam şi pentru 
Remi, era ceva asemănător cu înotatul în compania 
rechinilor: e mai bine să îi ai în faţa ochilor decât să 
te întrebi din ce neguri urmează să țâşnească și să se 
arunce asupra ta. 

Se alăturară cozii cu ultimii pasageri care așteptau 
să urce la bord pe platforma de la pupă, se îmbarcară 
şi se aşezară lângă balustrada de la tribord. Vasul 
Krakatau Explorer era un feribot cu fundul plat, lung 
de treizeci şi cinci de metri, cu o timonerie prelungă 
cu acoperișul ascuțit, situată la înălțime pe puntea 
superioară. Puntea inferioară, cu o lungime de două- 
zeci şi patru de metri şi o lățime de doisprezece, era 
împărțită în mai multe rânduri de bănci capitonate 
cu vinil albastru. 

În timp ce Sam supraveghea cu un ochi docurile, 
Remi îi studia pe ceilalți pasageri; estima că erau în 
jur de şaizeci la bord. 

- Tot nimic, zise ea. 

- Nici aici. 

Doi muncitori de pe doc desprinseră platforma 
de urcare şi începură să o îndepărteze de feribot. 
Unul dintre membrii echipajului închise poarta. 
Cablurile de amarare fură desprinse şi trase la bord. 
Alți trei membri ai echipajului veniră la balustradă 
şi începură să desprindă vasul de doc, împingând cu 
ajutorul prăjinilor. După un urlet scurt scos de 
fluierul vasului, motoarele porniră şi feribotul se 
îndepărtă de docuri pufăind, îndreptându-se spre 
vest, către strâmtoare. 


După trei ore, o voce cu accent indonezian se auzi 
prin intercom: 

- Doamnelor și domnilor, în scurt timp, căpi- 
tanul va ocoli promontoriul insulei și ne vom 
apropia de muzeu. 

Așa cum li se promisese, după doar câteva mi- 
nute, vasul viră la babord şi se îndreptă spre est, 
de-a lungul țărmului nordic al insulei. Pasagerii se 
înghesuiră la balustradă pentru a privi faleza golașă, 
înaltă de şase sute de metri - tot ce mai rămăsese 
după ce o bună parte din suprafața insulei se pră- 
buşise în mare. 


Feribotul trase lângă docul muzeului, cablurile de 
amarare fură legate, iar platforma de debarcare fu 
coborâtă. Fiind ancorat la capătul vestic al calderei 
şi având o suprafață de patru sute cincizeci de metri 
pătrați, muzeul era construit din sticlă securizată și 
din grinzi de oțel vopsite în alb. Conform broşurii 
pe care Sam și Remi o luaseră de la hotelul Four 

Seasons, acesta conţinea cea mai mare colecție din 
lume de obiecte şi materiale legate de istoria 
vulcanului Krakatau. 

Muzeul avea aer condiționat, decorul interior era 
minimalist, cu podele de bambus, pereţi zugrăviți 
în gri și tavane cu arcade. Spaţiul era împărţit în 
secțiuni alcătuite din tripticuri pe care erau expuse 
fotografii de epocă, opere de artă și ilustrații, în timp 
ce pe platforme se găseau artefacte care supraviețui- 
seră dezastrului. În fiecare secțiune se găsea şi câte 
un dispozitiv multimedia, având un monitor LCD 
cu touchscreen. 

Sam şi Remi se plimbară după bunul-plac până 
când fură abordaţi de unul dintre ghizi, o tânără 
indoneziană, îmbrăcată cu o rochie acvamarin. 

- Bine aţi venit la Muzeul Krakatau. Pot să vă 
răspund la întrebări? 

- Suntem interesați în special de navele care 
erau ancorate în strâmtoare în momentul erupției, 
zise Remi. 

- Bineînțeles. Există un spațiu creat special 
pentru asta. Pe aici, vă rog. 

'O urmară pe femeie prin mai multe secțiuni 
înainte de-a ajunge la una intitulată „EFECTE MARI- 
TIME“. Pe doi dintre pereți erau afişate dagherotipuri 
mărite în care apăreau strâmtorile, golfurile și 
porturile din împrejurimi. Pe cel de-al treilea perete 
se găseau copii după pagini din jurnalele de bord ale 
navelor, articole din ziare, scrisori și ilustrații. Pe 
platforma din mijlocul camerei se găseau rămășițe 
care aparținuseră cel mai probabil vaselor surprinse 
de erupție. 

- Câte corăbii se aflau în zonă în acel moment? 
întrebă Remi. 

- Oficial, paisprezece, dar, în orice zi obişnuită 
din 1883, erau sute de mici ambarcaţiuni de pescuit 
şi cargoboturi care navigau dintr-o parte în alta. 
Bineînţeles, a fost mai ușor să fie înregistrate navele 
pentru că, fiind asigurate, au fost depuse cereri pen- 
tru despăgubire. De asemenea, am avut posibilitatea 
să comparăm jurnalele de bord ale căpitanilor, având 
astfel posibilitatea să ne dăm seama de numărul 
navelor prezente. 

Sam, care se afla în fața unei plăci fixate pe 
perete, întrebă: 

- Aceasta e lista cu navele şi cu echipajele lor? 

- Da. 

- Recunosc unul dintre nume: nava Berouw. 

Femeia încuviință din cap. 

- Nu mă surprinde. Nava Berouw este destul de 
faimoasă. A fost o navă cu aburi și propulsie cu 
zbaturi, ancorată în Golful Lampung, la optzeci de 
metri de Krakatau. A fost prinsă de unul dintre 
valurile tsunami şi purtată mai mulți kilometri în 
susul râului Koeripan. Nava a fost găsită aproape 
intactă, dar întregul echipaj murise. 

- Apar doar treisprezece nume, zise Remi. 

- Poftim? 

- Pe listă. Aţi spus că sunt paisprezece nave, dar 
aici apar doar treisprezece. 

- Sunteţi sigură? Femeia se apropie de placă şi 
numără numele. Aveţi dreptate. E bizar. Ei bine, sunt 
sigură că e doar o eroare administrativă. 

Remi zâmbi. 

- Vă mulțumim pentru ajutor. Cred că ne vom 
mai uita puțin pe-aici. 

- Bineînţeles. Dacă simţiţi nevoia, profitați şi de 
opțiunile puse de la dispoziţie de dispozitivul 
multimedia. Pot fi vizualizate toate documentele din 
colecția noastră, chiar şi cele care nu sunt expuse. 

Remi se îndrepta înspre peretele cu fotografii în 
faţa căruia se afla Sam. 

- Aproape că speram ca numele corabiei 
Shenandoah să se găsească pe listă, spuse ea. 

- O fotografie ar fi de-ajuns? întrebă Sam. 

- Poftim? 

Arătă cu degetul înspre fotografia aflată cel mai 
sus, lungă de un metru optzeci şi lată de un metru 
şi douăzeci. Pe eticheta din dreptul ei scria: 


VEDERE SPRE NORD-EST DE PE PUNTEA 
CARGOBOTULUI BRITANIC SALISBURY, ANCORAT 
LA DOUĂZECI DE KILOMETRI EST DE KRAKATAU, 
27 AUGUST 1883. PERSPECTIVĂ ASUPRA (INSULEI) 
PULAU LEGUNDI ȘI A GURII GOLFULUI LAMPUNG 


- O vezi? întrebă Sam. 

- O văd. 

În prim-plan, pe fundalul insulei Pulau Legundi, 
se afla un cliper cu trei catarge şi cu greement pătrat, 
având carena vopsită în negru. 

- Asta nu înseamnă nimic, spuse Remi. Sunt 
sigură că erau o mulțime de corăbii din acea vreme 
care arătau exact ca Shenandoah. 

- Aşa e. 

- Hai să aflăm! Shenandoah avea şaptezeci de metri 
lungime, o mie două sute de tone şi era echipată 
pentru luptă. Îți garantez că, dacă o corabie ca asta 

navighează prin strâmtoarea Sunda, orice căpitan 
sau ofițer de gardă care îşi ştie meseria ar fi 
menționat-o în jurnalul de bord. 


Merseră la dispozitivul multimedia, se jucară 
puțin cu touchscreenul, apoi începură să caute 
prin arhivele muzeului, care erau organizate şi ofe- 
reau opțiuni de căutare în funcţie de subiect, dată 
şi cuvinte-cheie. După ce încercară diferite com- 
binații timp de o oră, Sam găsi o menţiune făcută 
de căpitanul navei comerciale germane Minden. 

Încărcă textul tradus pe ecran: 


26 august 1883, ora 14:15: Un cliper cu pânze 
şi motor cu aburi a trecut pe la pupa; identitate 
necunoscută. Opt saborduri pentru tunuri la 
travers tribord. Nava nu a răspuns la semnalizare. 
A ancorat în partea sudică a Pulau Legundi. 


Sam cobori bara de scroll peste alte câteva intrări, 
apoi se opri din nou: 


27 august 1883, ora 06:30: Erupţiile devin din 
ce în ce mai dese. Suntem inundaţi de valuri 
distrugătoare. Am ordonat echipajului să se pre- 
gătească pentru plecarea de urgenţă. 


- Ia să vedem, murmură Sam. Apăsă touchscreenul, 
şi apăru o altă intrare a unui jurnal de bord: 


27 august 1883, ora 08:00: Înaintăm cu viteză 
maximă, curs 041. Sper să ajungem în partea de 
sub vânt a insulei Pulau Sebesi. Cliperul neiden- 
tificat e încă ancorat la sud de Pulau Legundi. A 
refuzat și acum să răspundă la semnalizare. 

Sam continuă să coboare bara de scroll, apoi se 
opri: 

- Atât. Asta e ultima intrare din jurnalul de 
bord de pe Minden. S-ar putea să fie vorba despre 
corabia noastră. Intervalul temporar se potriveşte; 
la fel și descrierea: opt saborduri pentru tunuri. Tot 
atâtea câte erau și pe Shenandoah. j 

- Dar, chiar dacă era, răspunse Remi, ultima 
intrare din jurnalul de bord de pe Minden e cu două 
ore înainte de ultima erupție a vulcanului Krakatau. 
Corabia pe care au văzut-o a fugit cel mai probabil 
şi fie a scăpat, fie a fost prinsă de tsunami sau de 
fluxul piroclastic. 

- Ar mai fi o posibilitate, răspunse Sam. 

- Care anume? 

- Poate că a avut aceeaşi soartă ca Berouw. A fost 
luată de ape și purtată spre interior. 

- N-ar trebui să fi fost găsită până acum? 

- Poate că da, poate că nu. 

- Sumatra e o insulă mare, Sam. De unde propui 
să începem? 

Sam arătă din nou înspre fotografie. 

- Din ultimul loc în care a fost ancorată. 

- Salut, soților Fargo, zise o voce din spatele lor. 

Sam şi Remi se întoarseră. 

În faţa lor era Itzli Rivera. 

- Ne tot întâlnim, zise Sam. Sincer, aș prefera să 
nu se mai întâmple. 

- S-ar putea rezolva. 

- Asta dacă vă ajutăm să terminaţi ceea ce n-aţi 
reuşit să faceţi singuri. 

- Mi-ai citit gândurile. - 

- Problema cu planul ăsta, zise Remi, e că la 
sfârşit voi ne omorâți. 

- Nu trebuie să se termine așa. 

- Ba da, trebuie, răspunse Sam. O ştiţi și voi, o 
ştim şi noi. Deja am aflat destule depre secretul 
murdar al lui Garza cât să-i răsturnăm guvernul. În 
comparaţie cu celelalte victime ale voastre, noi 
avem un munte de informaţii. Aţi ucis o femeie în 
Zanzibar doar pentru că găsise o sabie. 

- Şi alți opt oameni poate chiar pentru mai 
puţin, adăugă Remi. 

Rivera ridică din umeri şi întinse mâinile. 

- Ce pot să mai zic? 

- Poate ceva în genul: „Unde e cea mai înaltă 
clădire de pe care să mă arunc în cap?“ 

- lată o întrebare şi mai bună: de ce nu-mi dați 
tot ce ați găsit, iar eu îi voi spune şefului meu că 
v-am ucis? 

- După toate lucrurile prin care am trecut 
împreună, zise Remi, încă ne crezi atât de naivi? Eşti 
un om care învață greu, domnule Rivera. 

- Ați avut noroc până acum. Dar nu se va mai 
întâmpla. 

- Stai să văd dacă am înţeles bine, zise Sam. 
Prima opțiune: îți dăm tot ce am găsit, apoi ne ucizi. 
A doua opțiune: nu-ți dăm nimic şi vedem cât ne 
mai ține norocul. 

- Înţeleg ce vrei să spui când pui lucrurile aşa, 
răspunse Rivera. Hai să schimbăm datele problemei: 
îmi dați ceea ce vreau, iar eu vă promit să vă ucid 
repede și fără suferință. Sau continuăm să ne jucăm 
de-a şoarecele și pisica, vă prind până la urmă, apoi 
îți torturez soția până când îmi dai ceea ce vreau. 

Sam făcu un pas în faţă. Îl privi pe Rivera direct 
în ochi. 

- Trebuie să înveți bunele maniere. 

Rivera își trase puțin haina, lăsând să se vadă 
patul pistolului. 

- Iar tu trebuie să înveţi să fii mai discret. 

- Așa îmi zice şi soția mea. 

- Eşti încăpățânat. Amândoi sunteţi. O să plecăm 
împreună chiar acum. Dacă te împotrivești sau 
dacă încerci să atragi atenţia, îți omor mai întâi 
nevasta, apoi te aranjez şi pe tine. Să mergem! Ne 
aşteaptă o barcă afară. leşim şi apoi... 

- Nu. 

- Poftim? 

- Ai auzit bine. 

- Nu e o cacealma, domnule Fargo. Am să vă 
împuşc pe amândoi. 

- Sunt convins că vei încerca. Dar să nu îţi ima- 
ginezi că-ți va fi chiar atât de ușor cu mine. 

- Nimeni nu mă va opri; voi fi dispărut înainte 
ca autoritățile să sosească. 

- Şi ce vei face apoi? Chiar crezi că am venit aici 
cu toate dovezile asupra noastră? Problema ta e că 
subestimezi oamenii. Aţi căutat deja în camera 
noastră de hotel şi n-aţi găsit nimic, nu-i aşa? 

- Da. 

- N-avem la noi decât câteva fotografii, nimic din 
ceea ce n-ai văzut deja. Dacă ne ucizi aici, totul va 
deveni public. Până când vei reveni în Ciudad 
de Mexico, povestea va fi pe toate posturile de 
televiziune. 

- N-aţi fi aici dacă ați avea toate piesele. N-aveţi 
ceea ce a găsit Blaylock sau ceea ce căuta. 

- Nici voi. 

- Dar uiţi că eu m-am străduit în ultimii zece ani 
să fac aceste lucruri să rămână secrete. Voi sunteți 
implicați de numai câteva săptămâni. Orice ați 
găsi, orice poveste ați spune, o vom răstălmăci. Ştii 
pentru cine lucrez şi ştii cât de influent este. Chiar 
dacă ați supraviețui, după ce terminăm cu voi, nu 
veți părea decât nişte căutători de comori avizi de 
bani şi de faimă care au inventat o minciună 
incredibilă pentru câştig. 

- Măcar o să fim sănătoși, zise Remi cu drăgă- 
lășenie. 

- Şi nu ne vom fi pierdut nici simţul umorului, 
adăugă Sam. Dacă eşti atât de încrezător, de ce 
nu te duci frumușel acasă şi nu lași lucrurile să 
meargă de la sine? 

- Nu pot face asta. Sunt soldat. Trebuie să respect 
ordinele. 

- Atunci, suntem într-un impas. Fie ne împuşti, 
fie pleci. 

Rivera cântări lucrurile câteva clipe, apoi încu- 
viință din cap. 

- Ai câștigat de data asta. Dar nu uitaţi, domnule 
şi doamnă Fargo, v-am oferit şansa de a alege calea 
mai simplă. Orice s-ar întâmpla în continuare, am 
să mă asigur că veți muri în Indonezia. 


Capitolul 43 
Golful Lampung, Sumatra 


Sam reduse viteza bărcii şi viră până când vântul 
bătea la travers. Barca încetini, apoi opri şi începu 
să se legene. La câteva sute de metri la babord se 
găsea Mutun, una dintre zecile de mici insule 
împădurite, înșiruite de-a lungul coastei; la tribord, 
în depărtare, se vedea plaja Indah. 

- Bine, te mai rog o dată, spuse el. 

- Am discutat deja despre asta, Sam. De mai multe 
ori. Răspunsul e tot nu. Dacă rămâi tu, rămân şi eu. 

- Atunci, să mergem acasă! 

- Dar tu nu vrei să mergem acasă. 

- Aşa e, dar... 

- Începi să mă enervezi, Fargo. 

Ştia asta. Faptul că Remi i se adresa pe numele 
de familie era un semn că începea să-şi piardă 
răbdarea. 

După ce se întâlniseră cu Rivera la muzeu, 
luaseră următorul feribot până la debarcaderul Sol 
Marbella, aflat cam la douăzeci și cinci de kilometri 
de docurile Cartita Beach. În timp ce așteptau ca 

feribotul să pornească, Sam urmărise cu privirea 
barca lui Rivera, până când dispăru la sud-vest după 
promontoriul Tanjung. 

După ce reveniseră pe continent, luaseră un 
taxi până la hotelul Four Seasons, își făcuseră repede 
bagajele, apoi merseseră la aeroport şi luaseră urmă- 
toarea cursă charter Batavia Air, traversând strâm- 
toarea până la Lampung. Aterizaseră cu puțin înainte 
de căderea nopții şi găsiseră un hotel aflat la doar 
câțiva kilometri în josul coastei, de unde o sunaseră 
pe Selma. 

Amândoi considerau că era indicat să ajungă cât 
mai repede la Pulau Legundi. Deşi se aşteptaseră oare- 
cum ca Rivera să apară, faptul că se ivise subit la muzeu 
şi amenințarea pe care le-o adresase avură darul să-i 
convingă că era cazul să se mişte cât mai repede. Toc- 
mai din acest motiv, Selma făcuse minuni și le găsise 
o pinisi lungă de șapte metri și motorizată - un tip 
de ketch îngust și cu fundul plat -, aranjând şi ca 
toate proviziile necesare să-i aștepte la docuri înainte 
de răsărit. Acum, cu puțin înainte de prânz, parcurse- 
seră o treime din distanța până la Pulau Legundi. 

- Nu ne-am mai lăsat niciodată alungați de oameni 
ca Rivera, zise Remi. De ce am face-o acum? 

- Ştii și tu de ce. 

Se apropie de el şi îi puse drăgăstos mâna pe umăr. 

- Porneşte barca, Sam. O să ducem lucrurile la 
capăt împreună. 

Sam oftă, apoi zâmbi. 

- Eşti o femeie remarcabilă. 

- Ştiu. Acum, pornește barca! 


Până către sfârşitul după-amiezii, ceea ce se ară- 
tase doar ca o pată la orizont, greu de desluşit printre 

norii care învăluiau cerul, începea acum să capete 
contur, dezvăluind coasta stâncoasă şi acoperită de 
vegetație luxuriantă a unei insule. Având forma unei 
virgule zimțate, insula Pulau Legundi avea o lungime 
de șase kilometri și o lățime de trei, fiind nelocuită. 
Ca toate celelalte insule dimprejurul strâmtorii Sunda, 
fusese învăluită în trecut de cenușa vulcanului 
Krakatau. După o sută treizeci de ani în care natura 
răbdătoare abătuse vânturi şi ploi asupra ei, insula 
devenise un petic izolat de pădure tropicală. 


La doar douăzeci şi patru de ore după ce părăsi- 
seră Jakarta, în timp ce soarele apunea în spatele cres- 
telor de pe Legundi, Sam intră cu barca la adăpostul 
unui golfuleţ de pe țărmul estic. Tură motorul și urcă 
prora pe o fâșie de nisip alb lată de trei metri, după 
care Remi sări din barcă. Sam aruncă rucsacurile şi 
o urmă. Prinse parâma de un copac din apropiere. 

Remi despături harta turistică pe care o cumpăra- 
seră de la hotel - în grabă, nu găsiseră nimic mai 
bun - și o întinse pe nisip. Se ghemuiră în faţa ei. 
Înainte de a pleca din muzeu, Sam analizase câteva 
hărți digitale pe dispozitivul multimedia și încercase 
să memoreze poziția corabiei. 

- De aici avem cu puţin peste un kilometru până 
în partea vestică, zise el. Din câte îmi dau seama, 
corabia Shenadoah... 

- Presupunând că a fost într-adevăr aici. 

- Sper sincer că a fost. Conform estimărilor mele, 
ar trebui să fie cam aici, în golful ăsta cu ape puțin 
adânci. Dacă luăm drept'model soarta navei Berouw... 

- Mai explică-mi o dată care e ideea. 

- Conform istoriei acceptate, nava Berouw e sin- 
gura corabie care a fost cu adevărat purtată până pe 
uscat. Ambarcațiunile mai mici au fost fie scufun- 
date, fie distruse pe loc de ultimul tsunami. lată și 
teoria mea: ceea ce diferențiază nava Berouw de toate 
celelalte e faptul că a fost ancorată la gura unui râu. 

- Un loc în care nu-i stătea nimic în cale, subli- 
nie Remi. 

- Exact. A fost purtată spre interiorul uscatului 
pe un canal preexistent în conformaţia terenului. 
Dacă tragi o linie de la vulcanul Krakatau până în 
locul în care era nava ancorată, apoi înspre insulă, 
vei observa... 

Apropiindu-se mai mult de hartă, Remi îi luă lui 
Sam vorba din gură: 

- O ravenă. 

- Una adâncă, străjuită pe ambele părți de vârfuri 
cu o înălțime de o sută cincizeci de metri. Dacă te 
uiţi cu atenţie, ravena se termină înainte de acest al 
treilea vârf, la câteva sute de metri de țărmul opus. 
Are o lungime de un kilometru și jumătate şi o lăți- 
me de cinci sute de metri. 

- De unde știi că nu a fost distrusă cu totul sau 
luată de val, dusă dincolo de insulă și izbită de fun- 
dul mării? întrebă Remi. Suntem la patruzeci de 
kilometri de vulcanul Krakatau. Nava Berouw era la 
optzeci de kilometri și a fost purtată pe o distanță 
de câțiva kilometri în interiorul continentului. 

- Din două motive: pe de o parte, vârfurile care 
străjuiesc ravena sunt cu mult mai abrupte decât orice 
se aflase în jurul râului; pe de altă parte, corabia 
Shenandoah era de cel puțin patru ori mai grea decât 
nava Berouw, având cadrul metalic şi panouri de 

stejar şi de tec de două ori mai groase. A fost pro- 
iectată pentru a suporta tot felul de vitregii. 

- Ţi-ai susținut bine cazul. 

- Să sperăm că se va verifica şi în realitate. 

- Ar mai fi totuşi un detaliu sâcâitor... 

- Spune! 

- Cum ar fi putut corabia Shenandoah să supra- 
viețuiască fluxului piroclastic? 

- Întâmplarea face să am o teorie şi despre asta. 
Vrei s-o auzi? 

- Încă nu. Dacă se dovedește că ai dreptate, îmi 
explici după aceea. Dacă greşeşti, nu va mai conta. 


După cincisprezece minute de mers prin pădure, 
îşi dădură seama că jungla din Madagascar nu se 
compara cu cea din Pulau Legundi. Era atât de deasă, 
încât deseori Sam și Remi erau nevoiți să se strecoare 
dintr-o parte printre copacii care erau înțesați de vițe 
agățătoare ce se întindeau de la trunchiuri până pe 
crengi, căzând apoi până pe pământ. Nu înaintaseră 
nici o sută de metri și deja lui Sam îi zvâcnea umă- 
rul de la cât lovise cu maceta. 

Găsiră un luminiș lat cât o debara și se ghemuiră 
pentru a face o pauză în care să bea apă. Insectele 
mişunau în jurul lor, bâzâindu-le în urechi şi în nări. 
Deasupra lor, din coroanele copacilor se auzeau ne- 
numărate țipete ale păsărilor nevăzute. Remi scoase 
un spray pentru gândaci din rucsac şi îi dădu lui Sam 
pe piele; făcu şi el la fel. 

- S-ar putea să fie un semn bun pentru noi, 
zise Sam.’ i 

- Ce anume? 

- Vezi că trunchiurile copacilor sunt acoperite de 
mucegai şi de plante agățătoare? E ca o platoşă. Ceea 
ce protejează copacii s-ar putea să protejeze și 
lemnăria corabiei. 

Luă o înghiţitură din bidon, iar apoi i-l întinse 
lui Remi. 

- Va fi mai uşor să înaintăm cu cât urcăm în 
altitudine, zise el. 

- În ce fel? 

- Mai multă lumină de la soare înseamnă mai 
puţine plante agățătoare. 

- Dar, cu cât urcăm, cu atât devine mai abrupt, 
răspunse Remi cu un zâmbet ironic. Aşa e viața: 
câştigi ceva, pierzi ceva. 

Sam se uită la ceas. 

- Mai sunt două orepână la apus. Spune-mi, te 
rog, că n-ai uitat să aduci hamacul cu plasă pentru 
țânțari... 

- Nu, dar am uitat grătarul, cotletele şi lada fri- 
gorifică cu bere. 

- De data asta, te iert. 

Îşi continuară drumul încă nouăzeci de minute, 
înaintând încet, dar sigur în susul versantului vestic 
al vârfului, cățărându-se cu ajutorul rădăcinilor și al 
vițelor până când, în cele din urmă, Sam hotărî să 
facă un popas. Prinseră hamacul dublu între doi 
copaci, verificară de două ori legăturile de la plasele 
pentru țânțari, apoi intrară şi luară o masă compusă 
din apă caldă, pastramă şi fructe uscate. După două- 
zeci de minute, căzură într-un somn adânc. 


Simfonia naturală a junglei îi trezi cu puțin după 
răsărit. După un mic dejun rapid, porniră din nou 

la drum. După cum anticipase Sam, cu cât urcau 
mai mult, cu atât vegetația devenea mai puţin 
deasă, până când reuşiră să înainteze fără ajutorul 
macetei. La 10:15 ieşiră dintre copaci, păşind pe un 
platou de granit lat de trei metri. 

- Asta da, privelişte, zise Remi, dându-și jos 
rucsacul. 

În fața lor se întindeau apele albastre ale strâm- 
torii Sunda. La patruzeci de kilometri distanță se 
vedeau stâncile pustii ale insulei Krakatau, iar în 
spatele acestora, coasta vestică a insulei Java. Mer- 
seră până la marginea platoului. La o sută cinzeci de 
metri sub ei, la baza unei pante cu o înclinație de 
şaizeci de grade, se întindea podeaua ravenei. De o 
parte şi de alta erau vârfurile care formau pereții 
nordici şi sudici. Ravena era mai mult sau mai puțin “ 
dreaptă, curbându-se ușor cam la un kilometru și 
jumătate de țărm. 

Sam arătă înspre peticul de apă care se vedea 
dincolo de gura ravenei. 

- Aproximativ ăla e locul în care a fost ancorată. 

- Vreau să te întreb ceva: De ce n-am început de 
acolo şi să înaintăm de-a lungul ravenei? 

- Din două motive: pe de o parte, aia e direcția 
din care bate vântul. S-ar putea să fiu puțintel para- 
noic, dar am vrut să fim feriți de privirile curioase. 

- Şi al doilea motiv? 

- Perspectiva e mai bună de aici. 

Remi zâmbi. 

- Aproape că sperai că o să găsești un catarg 
înălțându-se din mijlocul copacilor, nu-i aşa? 

Sam zâmbi la rândul lui. 

- Speram, e drept. Totuși, nu văd nimic în genul 
ăsta. Tu? 

- Nu. Ăsta ar putea fi momentul potrivit să-mi 
spui teoria ta: cum a supraviețuit corabia Shenandoah 
fluxului piroclastic? 

- Ei bine, s-ar putea să cunoști termenul ştiinţific, 
dar mă gândesc la Efectul Pompeii. 

Pompeii, oraşul din Italia, e faimos pentru că a 
fost victima unui alt vulcan, muntele Vezuviu, care 
a erupt în 79 d.Hr., dar e, de asemenea, renumit 
pentru „mumiile“ lui, mulaje care surprind locui- 
torii în ultimele momente ale vieţii lor. Precum 
Krakatau, şi Vezuviul a eliberat o avalanșă de cenușă 
fierbinte și de roci vulcanice care a înghiţit satul, 
carbonizând și îngropând tot ce i-a ieșit în cale. 
Oamenii şi animalele care au avut ghinionul să fie 
prinşi în calea avalanșei au fost instantaneu arşi de 
vii și îngropaţi. Când trupurile au început să se 
descompună, fluidele și gazele emanate au întărit 
interiorul învelișului. 

- Cred că fix ăsta e termenul. Dar principiul e 
puțin diferit. 

- Pe acest principiu mizez. Presupunând că 
Shenandoah a fost adusă aici, trebuie să fi fost 
îmbibată de apă de la-tsunami şi acoperită de mii de 
tone de vegetație şi copaci. Când a venit fluxul piro- 
clastic, toată umezeala a fost transformată în abur, 
iar învelișul de plante a fost carbonizat în locul 
corabiei. 

Remi încuviință din cap. 

- Atunci trebuie să fie îngropată sub câțiva metri 
de cenuşă și rocă vulcanică. 

- Asta e teoria mea. 

- De ce n-a fost găsită până acum? 

Sam ridică din umeri. 

- N-a căutat-o nimeni. Câte artefacte nu sunt 
găsite în cele din urmă la doar câţiva metri de locul 
în care toată lumea a excavat ani la rând? 

- În plus, Shenandoah avea o lungime de doar 
şaptezeci de metri și o lățime de zece. Sam calculă 
în minte. Ravena e de douăzeci și cinci de ori mai 
lungă şi de patruzeci de ori mai lată. 

- Eşti băiat deștept, Sam Fargo. Remi privi în josul 
pantei care se întindea în fața lor. Ce zici? întrebă 
ea. O luăm de-a dreptul în jos? 

Sam încuviință din cap. 

- Cred că ne descurcăm. 


Coborârea fu lentă, dar nu le puse mari pro- 
bleme. Folosind copacii crescuți pe diagonală ca 
trepte improvizate, îşi croiră drum în josul pantei, 
intrând din nou în desişul junglei. Coroanele copa- 
cilor împiedicau razele soarelui, astfel încât înaintau 
printr-o lumină crepusculară. Sam făcu o oprire 
pentru a bea nişte apă. După ce bău câteva înghiți- 
turi, spuse că se întorcea imediat și porni de-a lun- 
gul povârnișului. Reveni după un minut cu două 
bețe drepte și rezistente şi i-l dădu pe cel mai scurt 
lui Remi. 

- Ca să cercetăm terenul? întrebă ea. 

- Da. Dacă e pe aici, n-o s-o găsim decât dacă 
facem puțină muncă de teren. Totodată, dacă e 
acoperită cu un strat de vegetaţie şi cenușă pietrifi- 
cate, vor fi şi fisuri şi despărțituri. Dacă acoperim 
destul teren, sigur vom găsi ceva. 

- Asta presupunând... 
- Nu o mai spune. 


În următoarele șase ore, pe întreaga durată a 
după-amiezii, merseră umăr la umăr de-a lungul și 
„de-a latul podelei ravenei, coborând și urcând po- 
vârnişuri, înțepând pământul cu bețele şi încercând 
să înainteze șerpuit de la nord la sud. 

- E şase, zise Sam, uitându-se la ceas. Terminăm 
rândul ăsta şi renunțăm pentru azi. 

Din cauza oboselii, Remi de-abia mai putea 
să râdă. 

- lar apoi ne vom retrage în minunatul nostru 
hamac ca un sicriu... 

Se împiedică și căzu oftând. 

Sam fugi și îngenunche lângă ea. 

- Eşti teafără? 

Se rostogoli, îşi ţuguie buzele şi își suflă o şuviță 
de păr de pe obraz. i 

- Sunt bine. M-am împleticit din cauza oboselii. 

Sam se ridică și o ajută şi pe ea. Remi privi 
împrejur. 

- Unde mi-e băţul? 

- La picioarele tale. 

- Poftim? Unde? 

Sam arătă în jos. Băţul lui Remi ieşea cu câţiva 
centimetri din pământ. 

- Fie e un truc magic incredibil, zise Sam, fie toc- 
mai ai găsit o fisură. 


Capitolul 44 
Insula Pulau Legundi, strâmtoarea Sunda 


Călcând cu grijă, făcură câțiva paşi în spate și pri- 
viră cu atenţie pământul dimprejur. 

- Vezi ceva? întrebă Sam. 

- Nu. 

- Sari pe copacul ăla. 

- Dacă nu s-a surpat încă, nu cred că se va în- 
tâmpla fix acum. 

- Te rog, fă-mi pe plac. 

Remi făcu câțiva paşi în spate, se aşeză pe trun- 
chiul copacului, apoi se întoarse și se cățără pe 
creanga cea mai de jos. Sam îşi dădu jos rucsacul şi 
îl aşeză pe pământ. Apoi, ținându-şi bățul paralel cu 
pământul şi ridicându-l până la nivelul taliei precum 
un echilibrist pe sârmă, se plecă înainte până când 
ajunse deasupra vârfului bățului lui Remi. Îngenun- 
che, îşi puse bățul jos, în fața genunchilor, apoi îl 
eliberă pe al lui Remi. Scoase lanterna frontală din 
buzunarul lateral al pantalonilor lui largi şi lumină 
în fisură. 

- E adâncă, zise el. Nu văd fundul. 

- Ce vrei să faci? 

- Ceea ce-aş vrea să fac ar fi s-o lărgesc şi să mă 
târăsc înăuntru, dar e aproape întuneric. Să ne 
ridicăm tabăra şi să aşteptăm până se luminează. 


“Dormiră cu intermitențe, trecându-și timpul 
moțăind și vorbind, imaginându-și ce s-ar putea afla 
la numai câțiva metri distanță de hamacele lor. Cum 
urmaseră același drum ca Winston Blaylock, atât 
metaforic, cât şi la propriu, Sam și Remi se simțeau 
ca şi cum ar fi căutat corabia Shenandoah. 

Aşteptară până când razele soarelui pătrunseră 
printre copaci ca să aibă puțină lumină pentru a se 
putea apuca de muncă, apoi luară un mic dejun 
rapid, după care urcară panta până la fisura unde 
se înfipsese bățul lui Remi, de data asta fiind echi- 
pați cu un colac de sfoară de nailon pentru bărci 
lung de nouă metri pe care îl primiseră odată cu 
barca pinisi. 

Remi trecu unul dintre capetele sforii de două ori 
în jurul celui mai apropiat copac; din celălalt capăt, 
Sam improviză un fel de ham pe care şi-l strecură pe 
sub umeri și şi-l fixă sub subsuori. 

- Mult noroc, zise Remi. 

Sam păși peste fisură și îngenunche. Începu să 
împungă cu grijă cu băţul, aruncând bucăţi de pă- 
mânt şi de cenușă închegată în vidul nevăzut de 
dedesubt, retrăgându-se în genunchi pe măsură ce 
fisura se lărgea. După cinci minute de muncă, ajun- 
se de mărimea unui canal. 

Sam se ridică şi strigă peste umăr: 

- Mă ţii? 


452 | CLIVE CUSSLER 


Remi apucă și mai strâns sfoara, o întinse şi îşi 
fixă picioarele de trunchi. 

- Te ţin. 

Sam îşi îndoi genunchii și sări câțiva centimetri. 
Repetă mișcarea, de data asta sărind puțin mai sus. 
Se opri şi privi în jur. i 

- Vezi vreo fisură? 

- Nici una. 

Sam călcă o dată pământul cu putere, apoi din 
nou, apoi de încă şase ori la rând şi cu repeziciune. 

- Cred că totul e în regulă. 

Remi dezlegă capătul sforii şi i se alătură lui Sam 
lângă deschizătură. Își desfăcu hamul şi îl legă de 
cureaua lanternei frontale, apoi o aprinse și începu 
să-i dea drumul prin deschizătură, luându-și ca 
unitate de măsură lungimea antebraţului. Sfoara se 
slăbi. Lanterna stătea căzută într-o parte pe fundul 
deschizăturii. Se aplecară în față și pătrunseră cu 
privirea prin semiîntuneric. 

După o clipă, Remi zise: 

- E cumva... Nu, nu se poate. 

- Un picior de schelet? Ba se poate. Se uită înspre 
ea. Uite cum facem: cobor eu primul. 

- Grozavă idee! 


După ce traseră lanterna, timp de câteva minute 
legară noduri pentru cățărare de-a lungul sforii, apoi 
îi dădură iarăși drumul în deschizătură. Sam îşi 
strecură picioarele înăuntru, se clătină în față, apoi 
începu să coboare, punându-și mâinile una sub alta. 

Asemenea unui geolog care examinează suprafața 
expusă a unei stânci, Sam se simțea de parcă des- 
cindea prin istorie. Primul strat al materialului era 

pământ obişnuit, dar, după ce mai cobori o jumătate 
de metru, culoarea se schimbă, mai întâi într-un 
maroniu-deschis, apoi într-un gri murdar. 

- Am ajuns la stratul de cenuşă, strigă el. 

Prin cenușă, începură să apară pâlcuri și vițe 
a ceea ce păreau resturi de lemn și de vegetaţie 
fosilizate. 

Picioarele lui atinseră fundul puțului pe care îl 
excavase de deasupra. Lovi marginea puţului cu vâr- 
furile și îşi transferă treptat greutatea în picioare 
până când fu sigur că păşea pe ceva solid. Dintr-o 
parte a puţului ieşea ceea ce crezuseră ei că era 
piciorul unui schelet. 

- E o rădăcină de copac, strigă el. 

- Slavă Domnului! 

- Probabil că dăm peste adevăratul schelet data 
viitoare. 

- Ştiu. 

- Băţul, te rog. 

Remi i-l coborî. Cu ajutorul ambelor mâini, 
folosi bățul mai întâi pentru a săpa, apoi pentru a 
amesteca, lovind şi râcâind puţul până când fu mul- 
tumit de lăţimea la care îl adusese. În jurul său se 
ridicaseră fulgi de cenuşă. Aşteptă ca norul să se 
liniștească, apoi se ghemui în fund și repetă procesul 
până când mai lărgi puțul cu puţin peste un metru. 

- Cât ai înaintat până acum? strigă Remi. 

- Vreo doi metri și jumătate. Sam ridică bățul și 
şi-l prinse la curea. Va trebui să evacuăm reziduurile 
astea. 

- Așteaptă puţin. După o clipă, Remi strigă: Îţi 
arunc o pungă! 

Unul dintre sacii de nailon îi ateriză pe cap; 
de şnurul de închidere era legată o coardă. Sam se 
ghemui, umplu sacul cu resturile, iar apoi Remi îl 
trase afară. Repetară operațiunea de două ori, şi 
puţul fu curăţat. 

Sam începu să coboare din nou. Sub greutatea 
straturilor de deasupra, amestecul de aici devenise 
din ce în ce mai comprimat, până când, în cele din 
urmă, la o adâncime de trei metri, culoarea se trans- 
formă din nou din gri în maro şi apoi în negru. 

Sam se opri brusc. Îşi simţi inima bătându-i cu 
putere. Îşi întoarse capul, încercând să fixeze raza 
lanternei pe obiectul care îi atrăsese privirea. Îl găsi 
din nou, apoi îşi fixă picioarele de marginile puțului 
ca să stea nemișcat. 

- Am găsit lemn! strigă el. 

Urmară câteva clipe de tăcere, apoi se auzi vocea 
slabă a lui Remi: 

- N-am cuvinte, Sam. Descrie-mi ce vezi. 

- E o bucată orizontală, groasă cam de opt centi- 
metri. Văd cam douăzeci, douăzeci și cinci de 
centimetri din ea. 

- Opt centimetri sunt prea puțini ca să fie 
spardecul. Se poate să fie acoperișul rufului? Cele- 
lalte structuri înălțate erau coşul navei, acoperişul 
sălii motoarelor, luminatorul careului ofiţerilor şi 
timoneria. Vezi vreo urmă de geamuri? 

- Nu. Continui să sap. 

Ajunse din nou la capătul excavării. Mai scoaseră 
alte resturi, apoi renunță la prizele pentru picioare 
şi continuă să sape cu băţul. La prima lovitură, 
auzi răsunetul înfundat al izbirii lemnului de lemn. 
Repetă lovitura, și rezultatul fu același. Săpă în 

continuare, apoi își lăsă capul în jos, luminând 
fundul puțului cu lanterna. 
- Văd puntea! strigă el. 


Se coborî până când atinse puntea cu picioarele. 
Lemnul scârțâia şi se curba sub greutatea lui. După 
ce aruncă rămășițele într-o parte cu gheata, lovi 
suprafața cu călcâiul şi obținu rezultatul așteptat: 
o crăpătură. După încă vreo douăsprezece lovituri 
puternice, reuşi să formeze o groapă zimțată de 
vreo şaizeci de centimetri. Detritusul căzu prin 
deschizătură. 

- Intru. 

Cu ajutorul mâinilor, cobori prin punte. Lumina 
de la suprafață devenea din ce în ce mai slabă, 
lăsându-l suspendat doar în raza lanternei. Atinse 
cu picioarele o suprafață tare. Se lăsă cu toată greu- 
tatea pe ea pentru a o testa. Era solidă. Dădu cu grijă 
drumul frânghiei. 

- Am ajuns jos! strigă el. Pare în regulă. 

- Vin şi eu, răspunse Remi. 

După două minute, ajunse lângă el. Aprinse lan- 
terna frontală și lumină deschizătura de deasupra lor. 

- Ăsta trebuie să fie acoperișul rufului. 

- Ceea ce înseamnă că asta e puntea cabinelor, 
spuse Sam. f 

Şi, de asemenea, un mormânt, își dădură în 
curând seama în timp ce treceau raza lanternelor 
de-a lungul suprafeţei. Pe fiecare parte a încăperii, 
din loc în loc erau atârnate cam câte douăzeci de 
hamace. Toate erau ocupate. Rămășițele erau în cea 
mai mare parte scheletice, în afară de unele bucăţi 

de carne în putrefacție de pe părți ale corpului ce nu 
fuseseră acoperite. 

- E ca şi cum s-ar fi întins şi ar fi aşteptat pur şi 
simplu să moară, zise Remi. . 

- Probabil că așa a şi fost, răspunse Sam. Odată 
ce corabia a fost îngropată, nu le-au rămas decât trei 
posibilități: sufocarea, foametea sau sinuciderea. Să 
mergem mai departe. Tu încotro alegi? 

Singurele schițe ale corabiei pe care le văzuseră 
fuseseră cele ale constructorului originar; nu aveau 
idee ce modificări interveniseră între timp ori dacă 
sultanul Zanzibarului sau Blaylock modificaseră în 
vreun fel interiorul acesteia. Puntea cabinelor părea 
asemănătoare cu originalul, dar nu ştiau nimic despre 
restul corabiei. 

Remi alese să meargă în față. Puntea era aproape 
curată. Dacă nu ar fi intrat în modul în care in- 
traseră, ar fi fost imposibil să-ți dai seama că se aflau 
la patru metri sub pământ. 

- Probabil că e din cauza lipsei de oxigen, zise 
Remi. A fost închisă ermetic timp de o sută treizeci 
de ani. 

Raza lanternelor se lovi de o coloană de lemn care 
le bloca drumul. 

- Trinchetul? întrebă Remi. 

- Da. 

De cealaltă parte, găsiră un perete despărțitor şi 
două trepte care duceau spre ceea ce fusese odată 
cartierul subofițerilor; dar, între timp, devenise un 
compartiment de depozitare pentru lemn și vele. 

- Să mergem spre pupă, zise Sam. În caz că 
Blaylock nu era pe punte când au fost loviți, bănu- 
iesc că e fie în careul ofițerilor, fie în cabina sa. 

- Sunt de acord. 

- Oricât de mult mi-ar plăcea să explorez, cred 
că acum e unul dintre momentele în care înţelep- 
ciunea e mai importantă decât curajul. 

Remi încuviință din cap. 

- Pentru asta, e nevoie de o întreagă echipă de 
arheologi şi de ani de muncă. 

Porniră înspre pupă, pașii lor căzând greoi pe 
punte şi ecoul vocilor lor murmurate lovindu-se de 
pereţi. Trecură prin trapa de la puntea cabinelor şi 
se treziră în fața unui alt catarg - catargul central, 
de cealaltă parte erau un perete despărțitor şi o scară 
care ducea la puntea principală. 

- Am ajuns la o fundătură, zise Remi. Asta dacă 
nu vrem să înaintăm până la puntea principală şi să 
ne croim drum pe la pupă înspre careul ofițerilor. 

- Hai să lăsăm ideea asta ca plan de rezervă. 
Conform schițelor, de cealaltă parte a peretelui se 
află buncărele de cărbuni, nivelul superior al sălii 
motoarelor şi cala de la pupă. Se știa că, din când în 
când, sultanul transporta încărcături ilegale. Să ve- 
dem dacă a făcut vreo modificare secretă a structurii. 

Peretele despărțitor era înalt de doi metri și se 
întindea pe toată lățimea de nouă metri a punţii. Cu 
ajutorul lanternelor frontale, Sam şi Remi verificară 
peretele de la un capăt la altul. Chiar sub locul unde 
scara pătrundea deasupra pe punte, Remi observă o 
scobitură de mărimea unei monede într-una dintre 
scânduri. O apăsă cu degetul mare şi auzi un țăcă- 
nit. O trapă prinsă în balamale se balansă în jos. 
Sam o prinse, apoi o cobori până la capăt. Ridicân- 
du-se pe vârfuri, aruncă o privire prin deschizătură. 

- Un tunel de legătură, zise el. 

- Duce în direcţia cea bună. 

Sam o ajută pe Remi să intre prin trapă, apoi se 
ridică şi el în mâini şi o urmă. Se îndreptară înspre 
pupă, genunchii şi mâinile izbindu-li-se de lemn. 

- Cred că suntem deasupra buncărelor pentru 
cărbuni, zise Sam. 

După încă trei metri, Remi îl avertiză: 

- Urmează un perete. 

Se opriră. Sunetul degetelor lui Remi care băteau 
de-a lungul peretelui umpleau tunelul de legătură. 

Țac. 

- Evrical zise ea. O altă trapă. 

Se târî prin deschizătură şi dispăru. Sam auzi un 
zăngănit, ca şi cum Remi ar fi lovit cu picioarele niște 
zăbrele de oțel. Se târî și el prin trapă. Chiar în față 
se afla un montant de parapet; îl apucă şi se folosi 
de el pentru a înainta cu grijă. 

Acum se aflau pe o platformă îngrădită. Merseră 
până la capăt și îşi îndreptară lanternele în jos, 
luminând înspre mașinării, bârne şi țevi învăluite 
de umbră. 

Merseră de-a lungul platformei până la peretele 
de la pupă, unde găsiră o scară scurtă care ducea în 
sus înspre o altă trapă; după ce trecură prin această 
trapă, intrară în cala care n-avea nici măcar un 
metru și jumătate înălțime, fiind nevoiţi să stea 
ghemuiţi. 

Sam plimbă lumina lanternei împrejur, încercând 
să se orienteze. 

- Suntem chiar sub careul ofițerilor. Trebuie să 
mai fie... 

- Am găsit-o, strigă Remi de la câțiva centimetri 
distanță. 

Sam se întoarse şi o văzu în faţa unei trape care 
atârna din tavan. Zâmbea. 

„= Unbărbattareşiret sultanul ăsta, zise ea. Crezi 
că asta era pentru haremul lui? 

- Nu m-ar mira. 

Sam se duse lângă ea și făcu o treaptă cu ajutorul 
mâinilor. 

- Sus cu tine! 

Odată ce ajunseră pe puntea de sus, se găsiră 
într-un coridor lung de nouă metri. În spatele lor se 
afla cel de-al treilea catarg al corabiei Shenandoah, 
artimonul. La tribord, de-a lungul coridorului, se 
vedeau cinci uși. Acestea erau cabinele ofițerilor. 

Sam verifică prima uşă. 

- Toaleta, şopti el. 

Verificară cu rândul și celelalte uși. A doua şi 
a treia cameră erau goale, dar nu și cea de-a patra 
şi cea de-a cincea. În fiecare dintre paturile supraeta- 
jate,stătea întins câte un schelet cu fața în sus. 

- Îngropaţi devii, murmură Remi. Dumnezeule, 
mă întreb cât o fi durat. 

- Oricât ar fi durat, trebuie să fi fost un coşmar. 


La capătul coridorului, cotiră înspre dreapta şi 
intrară pe o altă ușă, apoi o luară pe coridorul de la 
babord și merseră înainte. Pe o parte, se aflau mai 
multe cabine. Pe cealaltă, era o singură ușă care 
ducea în careul ofițerilor. 

- Vrei să te uiţi? întrebă Sam. 

- Nu în mod special. Va fi la fel. 

- Mai avem o singură cameră de verificat. 

Se întoarseră. La câțiva metri spre pupă era o ușă 
de stejar cu balamale din fier forjat și cu o încuie- 
toare pe măsură. | 

- Cabina căpitanului, zise Sam. 

- Inima îmi bate cu putere. 

- Şi mie. 

- Tu sau eu? întrebă Remi. 

- Mai întâi doamnele. 

Sam fixă lanterna frontală peste umărul lui 
Remi pentru a-i lumina calea. Aceasta păși înspre 
ușă, puse mâna pe încuietoare și, după un moment 
de ezitare, apăsă mânerul și împinse. Așteptându-se 
să audă scârțâitul aproape firesc al balamalelor, fură 
surprinşi că ușa se deschise fără zgomot. 

Din cercetările lor, știau despre cabina căpitanu- 
lui de la bordul corabiei Shenandoah că măsura opt 
metri pătraţi: avea trei metri lungime pe doi metri 
şi jumătate lățime. În comparaţie cu cabinele ofi- 
țerilor şi mai ales cu camerele celor cu grade inferi- 
oare, era într-adevăr luxoasă. 

Sam şi Remi îl văzură în același timp. 

Chiar înaintea lor, în fața celor patru ferestre cu 
şprosuri de la pupă, se afla un balansoar. Deasupra 
spătarului se vedea ieșind un craniu, cu doar câteva 
fire de păr alb-gălbui și cu câteva bucăţi de carne 
scabroasă. 

Remi trecu pragul. Sam o urmă. Cu razele lan- 
ternelor fixate pe silueta din scaun,-păşiră în față, 
apoi înconjurară scaunul pe toate părțile. 

Winston Blaylock era îmbrăcat aşa cum își ima- 
ginaseră ei în ultimele trei săptămâni: cu cizme înalte 


IMPERIUL PIERDUT | 461 


până la gambă, pantaloni kaki și o jachetă de vână- 
toare. Deşi era doar un schelet, avea o statură impre- 
sionantă: lat în umeri, picioare lungi, piept masiv. 

Stătea cu mâinile așezate în poală, cu palmele 
îndreptate în sus. Ținând-o ca într-un leagăn, o sta- 
tuetă a unei păsări maleo de mărimea unei mingi de 
fotbal privea înspre ei, fațetele sale aruncând stră- 
luciri verzui sub raza lanternelor celor doi. 


Fără ca vreunul dintre ei să scoată vreun cuvânt, 
Sam se aplecă uşor și ridică pasărea maleo din poala 
lui Blaylock. Mai priviră preț de încă un minut 
silueta bărbatului, apoi începură să caute prin ca- 
bină. Nu găsiră nici un jurnal de bord sau vreun alt 
document, în afară de trei pergamente. Fiecare 
hârtie era acoperită pe ambele părţi de notițele lui 
Blaylock. Remi se uită repede peste conținutul lor. 

- Sunt trei scrisori pentru Constance, zise ea. 

- Din ce date? întrebă Sam. 

- 14 august, 20 august şi... Remi ezită. Ultima are 
data de 16 septembrie. 

- La trei săptămâni după ce corabia Shenandoah 
a fost îngropată aici. 


Se întoarseră pe acelaşi drum, luând-o înainte pe 
coridorul de la tribord, coborând prin trapă, înapoi 
prin sala motoarelor, iar apoi prin tunelul de legă- 
tură, revenind pe puntea cabinelor. 

Remi urcă afară din puț, aşteptă ca Sam să lege 
pasărea maleo de capătul frânghiei, după care o trase 
la suprafață. Aruncă din nou frânghia înăuntru, iar 
Sam urcă și el. 

Împreună, adunară un braţ de ramuri și de crengi 
mici, construiră o împletitură ca un fel de grătar 
pentru a acoperi puțul, peste care aruncară pământ. 

- Nu mi se pare un lucru bun că trebuie să-i 
lăsăm acolo, zise Remi. 

- Ne vom întoarce, răspunse Sam. Ne vom asi- 
gura că vor avea grijă de el - de ei toți. 


Cum amândoi erau pierduţi în propriile gânduri, 
urcuşul până la platou trecu repede. La trei ore după 
părăsirea corabiei Shenandoah, coborau deja pe căra- 
rea pe care o făcuse Sam. Remi se afla în față. Printre 
copaci, Sam zări nisipul alb al plajei. 

Barca le dispăruse. 

- Remi, opreşte-te, spuse Sam apăsat. 

Din instinct, își dădu rucsacul jos, desfăcu fer- 
moarul buzunarului de sus, luă pasărea maleo și o 
aruncă în frunziș. Îşi puse rucsacul în spate și con- 
tinuă să meargă. 

- Ce este? întrebă Remi, întorcându-se. Văzu ex- 
presia de pe chipul soțului ei. Îngheţă. Ce se în- 
tâmplă? şopti ea. 

De undeva din dreapta, ascuns printre copaci, se 
auzi vocea lui Itzli Rivera: 

- Se numeşte ambuscadă, doamnă Fargo. 

- Daţi-vă în spate, ordonă Rivera. Încă un metru 
şi jumătate și veți fi pe nisip. Domnule Fargo, înspre 
soția dumneavoastră e îndreptată o pușcă. Încă un 
pas, doamnă Fargo. 

Remi se conformă. 

- Daţi-vă jos rucsacul! 

Remi făcu întocmai cum i se ordonă. 

- Acum veniți dumneavoastră în față, domnule 
Fargo. Mâinile sus! 

Sam înaintă pe cărare și păși pe plajă. În dreapta 
lor, Rivera ieşi dintre copaci. Din stânga, apăru un 
alt bărbat, înarmat cu o pușcă de asalt. Rivera duse 
un radio portabil la gură şi zise ceva. După zece 
secunde, o șalupă rapidă trecu de peninsulă și 
pătrunse în golfuleț. Se opri la doi metri de plajă. La 
bord se aflau alți doi bărbaţi, înarmaţi tot cu puști 
de asalt. 

- Aţi găsit-o? întrebă Rivera. 

Sam ştiu că n-are sens să mintă: 

- Da. 

- Blaylock era la bord? 

- Da. 

Ochii lui Sam întâlniră privirea lui Remi. Amân- 
doi ştiau ce întrebare avea să urmeze. 

- Aţi găsit ceva interesant? întrebă Rivera. 

- Trei scrisori. 

- Percheziționează-i, îi ordonă Rivera în spaniolă 
bărbatului din spatele lor. 

Acesta înaintă, le luă rucsacurile şi le trase la trei 
metri mai încolo. Căută în fiecare și le găsi telefonul 
prin satelit şi iPhone-urile. Le sfărmă rând pe rând 
cu patul armei, apoi aruncă bucăţile în apă. În cele 
din urmă, îi percheziționă pe Sam și pe Remi. 

- Nimic, îi raportă bărbatul lui Rivera. Doar 
scrisorile. 

- Poţi să le păstrezi, zise Rivera. În schimbul lor, 
îţi iau nevasta. 

- Nici să nu te gândeşti! 

Sam făcu un pas înspre Rivera. 

- Sam, nul strigă Remi. 

Bărbatul din spatele lui Sam se săltă înainte şi îl 
lovi cu patul armei în spate, chiar deasupra rini- 
chilor. Sam se împletici, căzu în genunchi, dar se 
ridică din nou. 

Sam trase aer în piept pentru a se calma. 

- Rivera, poți să... 

- Să te iau pe tine în loc? Nu, mulțumesc. Băgă 
mâna în buzunar, scoase un telefon mobil şi i-l 
aruncă lui Sam. E cu cartelă, nu poate fi localizat și 
mai ai trei minute de convorbire pe el. Trebuie să 
găseşti locația Chicomoztocului în douăzeci şi 
patru de ore. 

- E prea puţin timp. 

- Problema ta. După ce găsești locația, apasă ste- 
luţă-șase-nouă pe telefon. Îți voi răspunde eu. La un 
minut după cele douăzeci și patru de ore, îți ucid soția. 

Sam se întoarse pentru a o privi pe Remi. 

- Totul va fi bine, Remi, spuse el. 

- Ştiu, zise ea cu un zâmbet forțat. 

- Luaţi-o, ordonă Rivera. 

Fiind ţinută în bătaia puștii, Remi înaintă prin 
apă înspre barcă. Cei doi bărbaţi de la bord o traseră 
peste balustradă şi o așezară pe unul dintre scaunele 
din spate. 

Sam se întoarse spre Rivera, iar acesta zise: 

- Mai trebuie să-ți spun să nu implici poliția sau 
alte chestii de genul ăsta? 

- Nu. 

- Barca voastră e ancorată în cealaltă parte 
a peninsulei. 

- Am să dau detine şi în gaură de șarpe. 

- Poftim? 

- Dacă îi faci rău, am te caut câte zile mai am și 
am să cheltui fiecare bănuţ ca să dau de tine. 

Rivera zâmbi vag. 

- Sunt convins că ai încerca. 


Capitolul 45 


După douăzeci şi două de ore 
Insula Sulawesi 


Sam îşi trecu ochii peste panoul de bord, verificând 
viteza, altitudinea, presiunea uleiului, cantitatea 
de combustibil... Ca toate celelalte inscripţii de la 
bordul avionului, puținele indicatoare de bord care 
mai erau vizibile erau în limba sârbă. 

Hidroavionul Ikarus Kurir, vopsit într-o nuanță 
urâtă de gri-albăstrui, era vechi de șaizeci de ani, 
fiind casat de aviația din Iugoslavia. Ferestrele nu 
erau etanșe, motorul huruia, flotoarele cu roți erau 
foarte deformate, iar dispozitivele de control erau atât 
de imprecise, încât exista un decalaj de două secunde 
între momentul în care apăsai pedalele şi cel în care 
avionul răspundea la comenzi. 

Nu mai fusese niciodată atât de mulțumit de 
un avion. 

La o mie şase sute de kilometri de Jakarta, 
Ikarusul fusese singurul hidroavion disponibil 
pentru închiriere, cumpărare sau furt - şi, în cazul 

în care nu avea să se prăbuşească în următoarea oră, 
era avionul ce avea să-l ducă la Remi. Dacă aveau să 
supraviețuiască în următoarele câteva ore sau zile, 
asta depindea de ultima mişcare disperată pe care el 
şi Selma o puseseră la cale. 


Imediat ce barca lui Rivera se făcu nevăzută, Sam 
recuperă statueta păsării maleo, își luă rucsacul și 
alese doar acele lucruri care i se părură esențiale. 
Puse scrisorile lui Blaylock într-o pungă Ziploc. În 
nici şapte minute, înotă până la barcă; pentru a 
ajunge în cel mai apropiat loc populat, aflat pe 
coasta estică a Golfului Lampung, avu nevoie de alte 
nouă minute care trecură ca o veșnicie. După ce 
ajunse la țărm şi după ce trecu de plajă, alergă un 
kilometru și jumătate până la nişte barăci aflate la 
marginea unei ferme industriale. Fu destul de 
convingător cât să fie lăsat să pătrundă în birouri şi 
o sună pe Selma, care îl ascultă, apoi zise: 

- E prea puţin timp. 

- Ştiu asta. Dar doar atât avem la dispoziţie. 

- Să-l sunăm pe Rube? 

- Nu. N-are ce să facă în atât de puţin timp. 
Pune-i pe Pete şi pe Wendy să găsească modalitatea 
cea mai rapidă de a mă întoarce la Jakarta. 

- Se face. 

- Acum spune-mi cum stau lucrurile. Ce ştim? 

- Aproape nimic. 


La cinci ore după ce plecase din Pulau Lugundi, 
Sam ateriză la Jakarta. Se cază la cel mai apropiat 
hotel care închiria laptopuri și care avea internet 
Wi-Fi, apoi o contactă din nou pe Selma. 

- Nu-mi pasă dacă găsim adevărata locaţie, zise 
Sam. Trebuie doar să fie verosimilă pentru Rivera, ca 
să-l pot convinge să ne întâlnim. 

- Aş putea să creez nişte dovezi. Wendy ar putea 
prelucra în Photoshop niște... 

- Ca ultimă variantă. Sam se uită la ceas. Timp 
de şase ore, vom analiza toate posibilitățile care ne 
trec prin minte. Dacă nu găsim nimic, facem cum 
ai zis tu. Hai să vedem ce avem: Orizaga a pornit în 
căutarea Chicomoztocului. A rămas pe insula 
Sumatra? 

- Nu ştim. 

- Şi el, şi Blaylock s-au concentrat asupra păsării . 
maleo. Orizaga a spus că va recunoaşte Chicomozto- 
cul atunci când va găsi „o crescătorie de păsări 
mari“. Eu cred că se referea la pasările maleo, eşti 
de acord? 

- Pare verosimil. 

- Unde trăiesc? 

- Sunt pe lista speciilor pe cale de dispariţie. Se 
mai găsesc doar pe insulele Sulawesi şi Buton. 

- Dar în urmă cu cinci sute de ani? 

- Nu ştiu. 

- Pune-i pe Pete și pe Wendy să alcătuiască o listă 
cu experții în păsările maleo. 

- Nici măcar nu știm dacă există astfel de experți. 

- Există experţi pentru orice. Întrebaţi despre 
crescătorii, zone în care apare un număr mare de 
exemplare, migrații... Acum, să revenim la insula 
Sulawesi: e locul în care malgaşii au trăit înainte de 
a migra în Madagascar, iar în Madagascar am găsit 
canoea identificată de Blaylock. Sunt două motive 

ca să ne fixăm atenţia asupra insulei Sulawesi. Ce 
ştim despre ea înainte de secolul al VI-lea? 

Sam auzi fâșâitul hârtiei. 

- Sunt atestate așezări umane cu treizeci de mii 
de ani înainte de Hristos, zise Selma. Se crede că a 
făcut parte dintr-o fâşie de uscat care lega Australia 
de Noua Guinee... 

- Ceva mai recent, spuse Sam. 

- Atât cât am reușit să caut în ultimele zile, n-am 
găsit prea multe date care să se refere la perioadele 
de dinainte de secolul al XVI-lea, când au venit 
portughezii. 

- Ce poți să-mi spui despre limbă sau despre arta 
de aici? Apar similitudini cu cele aztece sau cu 
populaţiile protoaztece identificate de Blaylock? 

- Wendy se ocupă de căutare, dar ne lovim de 
aceeași problemă: în afară de câteva oraşe, insula 
Sulawesi e acoperită de mii de kilometri pătrați de 
păduri tropicale, vulcani inactivi şi cam atât. Sunt 
locuri pe insulă care n-au fost niciodată explorate. 
Există puţine date pe internet, iar colecțiile online 
de artă sunt și mai puține. Dacă am avea la dispoziție 
câteva săptămâni... 

- Dar n-avem. Fă tot ce poți! Marchează tot ce 
găseşti că se aseamănă oricât de vag cu cultura 
aztecă. 

- Sam, trebuie să te linişteşti puțin. 

- După ce o să fiu iarăşi lângă Remi. Să revenim 
la canoe! Ai analiza de laborator. Reaminteşte-mi ce 
ştim despre materialele utilizate. 

- Lemnul e dintr-un arbore durian. Știm unde 
creşte în ziua de azi. Încerc să aflu în ce zone se găsea 
înainte de secolul al VI-lea. La fel şi în cazul 

celorlalte materiale: arborele-de-cauciuc, frunza de 
pandanus, gebangul... 

- Ştiu ce o să zici: nu sunt prea mulți experți 
în materie. 

- Cel puţin eu nu am găsit. 

- Dar scrisorile lui Blaylock? 

- Le-am descifrat pe toate. Dacă nu cumva codul 
ascunde un alt cod, nu mai e nimic important. 
E valabil şi în cazul jurnalului. Dar scrisorile către 
Constance pe care le-aţi găsit pe Shenandoah? 

- Nu sunt încifrate. În primele două e descrisă 
călătoria spre strâmtoarea Sunda. Presupun că pe 
ultima a scris-o cu puțin timp înainte să moară. 
O poți citi când venim acasă. Îi spune lui Constance 
că îi pare rău că nu s-a întors să se însoare cu ea. 

- E trist. Dar statueta păsării maleo pe care ați 
găsit-o? 

- E din smarald, din jad sau din altă piatră pre- 
țioasă pe care nu o cunosc. Voi căuta care sunt 
mineralele autohtone pe insula Sulawesi, dar nu cred 
că aici se află soluţia. Vreau să-mi dai acces la ser- 
verul nostru, ca să pot vizualiza tot materialul. 

- Bine, lasă-mă zece minute. 

- Perfect, mersi. Ce ne scapă din vedere, Selma? 

- Nu ştiu, Sam. 

- Ceva ne scapă. 


Se scurseră trei ore. Sam și Selma vorbeau la fie- 
care douăzeci de minute, urmărind progresul înre- 
gistrat, discutând datele pe care le aveau şi reluând 
bănuielile după care se ghidau. 

Când trecu şi a patra oră, Selma sună din nou. 

- Am progresat puţin. Am găsit o carte a unui 
botanist norvegian care ia în discuţie frunza de 

pandanus și gebangul. Am vorbit cu el la telefon. 
Crede că în jurul secolelor al IV-lea și al V-lea, 
ambele erau concentrate în treimea nordică a insulei 
Sulawesi. 

- Dar nu numai acolo? 

- Nu. 

- Tocmai mi-am dat seama ce nu luam în calcul. 

- Ce? 

- Codicele. Mai ţii minte planta pe care stă 
pasărea maleo? 

- Da. La naiba! Cum am putut să uit de ea? 

- Nu mai contează! Pune-o pe Wendy să măreas- 
că imaginea, să o facă mai clară, apoi arătaţi-i-o 
norvegianului. 

Sam închise telefonul şi reveni la laptop. La fel 
cum făcuse în ultimele trei ore, căuta prin arhiva de 
fotografii şi imagini pe care le adunaseră. Erau zeci 
de scrisori către Constance, sute de pagini de jurnal, 
Codicele Orizaga, spirale Fibonacci... Toate i se ames- 
tecau în faţa ochilor. 

Intră pe Google Earth şi continuă să scaneze 
insula Sulawesi, căutând orice i-ar fi putut da cea 
mai mică idee. Minut cu minut, mai trecu o oră. 

Focaliză asupra unui golf izolat pe coasta nordică 
a insulei Sulawesi. La fel ca în cazul fiecărei zone 
dimprejurul insulei, insulițele şi atolii erau risipiţi 
peste tot ca nişte confetti. 

Sam se opri brusc şi își trase degetul înapoi, mu- 
tând harta. Focaliză din nou, mărind tot mai mult. 
Îşi miji ochii. 

- O floare scobită, murmură el. 


Tocmai când ducea mâna spre telefon, acesta 
sună. Era Selma. 

- Ai avut dreptate, Sam, chiar există experți 
pentru orice. Mi-a răspuns un zoolog din Makassar. 
Pretinde că păsările maleo au fost în special migra- 
toare până către începutul secolului al XVII-lea. În 
fiecare an se strângeau pentru câteva luni în partea 
de nord-est a insulei. 

În faţa laptopului, Sam trecu de pe Google Earth 
pe galeria foto. 

- Continuă! 

- De asemenea, i-am trimis o fotografie a tufi- 
şului din codice prin e-mail custodelui de la Grădina 
Botanică Cibodas din Jakarta. Crede că ar putea fi 
vorba despre un durian pitic. După ce l-am mai tras 
puțin de limbă, mi-a spus că durianul a migrat pro- 
babil de la est la vest, ceea ce înseamnă că trebuie 
să fi ajuns pe insula Sulawesi cam în urmă cu o mie 
şase sute de ani. 

- Fantastic, zise Sam absent. Poţi să treci pe 
Google Earth? 

- Aşteaptă puţin. Bine, gata. 

Sam îi indică niște coordonate. Măreşte până 
când insula îți ocupă tot ecranul. 

- Gata. 

- Forma asta nu-ți aminteşte de ceva? Imagi- 
nează-ți acele creste de eroziune puțin mai pro- 
nunțate. 

- Nu văd ce ar trebui să... Aaa! Selma amuţi 
pentru câteva clipe. Sam, seamănă cu ilustrația 
Chicomoztocului la o scară mai mare. 

- Ştiu. 

- E doar o coincidenţă. Trebuie să fie. 

- Poate, dar e în partea de nord-est a insulei - ace- 
laşi loc menționat de toți experţii tăi. Chiar dacă nu 

e vorba despre Chicomoztoc, îl pot face pe Rivera 
înghită povestea asta. 

- Şi apoi? 

- Văd cum o scot la capăt când sunt faţă în faţă 
cu el. Selma, trebuie să ajung pe insula Sulawesi. lar 
apoi trebuie să-mi faci rost de un hidroavion. 


Capitolul 46 
Zona sudică a insulei Sulawesi 


Sam încetini avionul cu un viraj ușor şi începu să 
reducă altitudinea, pregătindu-se de aterizare. 
Dedesubt și la dreapta, aerodromul se ivi din ceâță. 
Sam alinie botul paralel cu acesta, apoi trecu 
printr-un strat de nori, făcu câteva ajustări finale, 
după care ateriză. Rulă înspre cele trei barăci 
semicirculare de la capătul pistei și urmă semnalele 
unuia dintre membrii personalului de sol care îl 
îndreptă spre pompa de alimentare. Sam opri 
motorul şi coborî. Cum Selma se ocupase deja de 
toate formalitățile, Sam nu trebui decât să semneze 
un formular.. După ce semnă, se duse după baracă. 
Formă steluță-șase-nouă. 

- Cam la limită, zise Rivera. 

- Nu mai am decât un minut credit pe telefonul 
ăsta. Ai ajuns la locul de întâlnire? 

- Suntem la zece minute distanță. 

- Lasă-mă să vorbesc cu soția mea. 

- Spune-mi locația Chicomoztocului şi te las. 

- Nu înainte de a o vedea. 

- Îți pui norocul la încercare, zise Rivera. 

- Iar tu ţi-ai dezvăluit deja intențiile. Chiar tu ai 
spus-o: nu ne vei lăsa în viață. Dacă vrei să afli 
despre Chicomoztoc, astea sunt condițiile mele. 
Dă-mi-o la telefon! 

Pe fir se auzi vocea lui Remi. 

- Sam? 

- Eşti teafără? 

- Sunt bine. Unde eşti? 

- Aproape. Rezistă| 

Rivera reveni la telefon. 

- Te vom aștepta. 

Legătura se întrerupse. 


Zece minute mai târziu, era din nou în aer, în- 
dreptându-se spre sud-est înspre insula Selayar. 
După încă douăzeci de minute, cobora iarăși printre 
nori. Dedesubt, marea era de un albastru-închis. La 
şase sute de metri, aduse avionul paralel cu solul, 
după care urmă coasta până când în faţa lui se ivi 
capătul sudic al insulei. Ateriză la câteva sute de 
metri de mal, apoi rulă înspre plajă. Pe marginea 
drumului neasfaltat erau parcate două SUV-uri 
Isuzu. Când flotoarele avionului loviră nisipul, uşile 
SUV-urilor se deschiseră și ieşiră Rivera, Remi și cei 
trei bărbați de pe insula Pulau Legundi. 

Sam opri motorul, ieşi pe flotor şi îşi croi drum 
prin apă până la țărm. 

- Percheziționează-l, ordonă Rivera. 

Unul dintre bărbaţi îl verifică pe Sam, apoi se 
dădu în spate și scutură din cap. 

- Caută şi în avion! 

- Aş vrea să-mi îmbrăţișez soția, zise Sam. 

- Du-te! 

Sam o lăsă pe Remi să vină înspre el, sperând că 
Rivera o va lăsa să înainteze atât cât era nevoie 
pentru a nu auzi ce vorbeau. Dar n-a fost să fie. 

- Opreşte-te, strigă el. 

Sam şi Remi se îmbrăţișară. 

- Aşază-te pe locul cu numărul trei, șopti Sam. 
Ia sacul de dormit şi fii pregătită. 

În ciuda mesajului criptic, Remi răspunse simplu: 

- Bine. 

Se despărțiră. Sam îi zâmbi încurajator, apoi Remi 
se întoarse lângă Rivera. Bărbatul pe care Rivera îl 
trimisese să caute prin avion se întoarse la mal. 

- Nu e nimic la bord. Nu sunt arme. Doar nişte 
saci de dormit, pături și echipament de drumeție. 

- În caz că trebuie să rămânem peste noapte, 
zise Sam. 

- Avionul ăsta e o relicvă, observă Rivera. Eşti 
sigur că ne va duce unde trebuie să mergem? 

- Nici pe departe, răspunse Sam, dar aşa se întâm- 
plă când nu ai mai mult de douăzeci şi patru de ore 
la dispoziţie. Putem să anulăm excursia, dacă vrei. 

- Nu, mergem. 

- Nu pot să iau mai mult de trei dintre voi.. 

- Bine. Care e destinația noastră? 

- Un golf pe coasta de est. Din câte mi-am dat 
seama, nici măcar nu are nume. Ne va lua două ore 
şi jumătate să ajungem. 

- Dacă ne aşteaptă cineva acolo, vă împușc pe 
amândoi. 

- Şi ai să mori când avionul se prăbușește, răs- 
punse Sam. Trebuie să recunosc că e o moarte 
atractivă. 

- Ştiu să pilotez un avion la fel de bine cum știi 
şi tu să pilotezi un elicopter. Să pornim! 


Sam ar fi trebuit să compenseze înclinarea 
avionului. Trecuseră aproape trei ore înainte ca 
linia coastei să apară în faţa lor. Sam verifică rapid 
toate indicatoarele de bord şi începu coborârea. 
Înclină ușor avionul spre nord și îndreptă botul spre 
gura abruptă a golfului. Rivera, aflat în scaunul de 
lângă Remi - care, după cum i se spusese, se aşezase 
în scaunul din spatele lui Sam -, se aplecă în față 
pentru a vedea mai bine. 

- E un golf mic, observă el. 

- Are o lățime de patru sute de metri la gură şi 
o mie două sute de metri în porțiunea cea mai 
întinsă. Cuprinde şase insule. 

- Eşti sigur că una dintre ele e Chicomoztoc? 

- Nici n-am pretins că sunt sigur. E doar bănuiala 
cea mai verosimilă, bazată pe informaţiile pe care le 
avem. Pari să uiţi că noi am reușit să facem în doar 
câteva săptămâni ceea ce tu n-ai reușit în aproape 
un deceniu. 

- Vă felicit cu întârziere, zise Rivera. Cum l-ai 
găsit? 

- E o poveste lungă, dar ai să vezi imediat care a 
fost cireaşa de pe tort. Mă întreb însă dacă îţi vei da 
seama. 

În timp ce Sam cobora trei sute de metri, trecură 
de promontorii şi pătrunseră în golf. 

- Unde e întrebă Rivera. 

- Ai răbdare! 

Peste un minut, Sam ridică uşor botul avionului, 
lăsând insula acoperită de junglă să treacă pe sub 
aripa din dreapta. 

- Uită-te prin hublou, zise el. 

Rivera se aplecă într-o parte și privi în jos. 

- Asta e? întrebă el neîncrezător. E minusculă. 

- Are o lungime de trei sute de metri şi o înălțime 
de doar șaizeci. 

- Nu e nici măcar suficient de mare cât să fie o 
insulă. 

- Bine, atunci e o insuliță. Dar ăsta e locul pe care 
îl căutai. 

- De ce are centrul concav? 

- E ceea ce se numeşte o calderă. Ai în fața 
ochilor un vulcan mort, răspunse Sam. Tot nu vezi, 
nu-i aşa? 

- Ce trebuie să văd? 

- Remi? 

După ce Rivera încuviință din cap, Remi se 
aplecă peste umărul lui și privi prin hublou. 

- Mijeşte-ţi ochii! Şi gândeşte-te la o mare floare 
scobită. 

Un surâs larg se înfiripă pe chipul lui Remi. 

- Sam, l-ai găsit. 

- O să vedem asta cât de curând. Tot n-ai reuşit 
să-ți dai seama, Rivera? 

- Nu. 

- Ştii reprezentările tradiționale ale Chicomozto- 
cului, nu? Imaginează-ți acele reprezentări văzute de 
deasupra. Acum, imaginează-ți vârfurile insulei mai 
rotunjite şi mai pronunţate. 

După câteva clipe, Rivera murmură: 

- O văd. E incredibil. Incredibil! Coboară la sol! 

- Eşti sigur? 

- Da, fir-ar să fie, coboară! 

- Cum spui tu. 

La înălțimea de șaizeci de metri, Sam mai înclină 
avionul o dată şi urmă coasta vestică a golfului până 
când botul fu îndreptat din nou spre nord. După 
treizeci de secunde, flotoarele atingeau suprafața; 
fuzelajul avionului se zgâlțâi din toate încheieturile 
şi hublourile se hurducăiră. Sam păstră botul avio- 
nului uşor ridicat, sărind pe suprafața apei, pe 
măsură ce pierdeau din viteză. 

Văzu cum acum acul vitezometrului scade la 
şaizeci de noduri, apoi la cincizeci. Când cobori sub 
patruzeci de noduri, zise: 

- Remi, câţi saci de dormit avem? 

Remi se aplecă în față, luă o grămadă de saci şi 
şi-i aşeză în poală. 

- Eu am trei. 

- Unul e la mine, răspunse Sam, arătând înspre 
sacul îndesat între scaunul său și cel de alături. 
Rivera, tu câți ai? 

- Ce naiba tot vorbiţi acolo? 

Sam își aruncă scurt privirea spre panoul de bord. 
Acul ajunsese la treizeci şi cinci de noduri. Se în- 
toarse spre bărbatul aflat în scaunul de alături: 

- Dar tu? 

Acesta deschise gura să-i răspundă, dar nu mai 
apucă să scoată nici un cuvânt. Cu o singură miş- 
care rapidă, Sam îşi cobori mâna dreaptă în dia- 
gonală, îi desfăcu centura de siguranță, apoi luă 
sacul de dormit, şi-l duse la piept şi împinse maneta 
de control în față. 

Avionul se înclină şi se izbi de suprafaţa apei. 

Cum nu mai prăbușise niciodată un avion la aterizare, 
planul lui Sam se baza parțial pe instinct şi parțial 
pe cunoștințele solide de fizică. Având o viteză de 
treizeci de noduri - cam cinzeci şi cinci de kilometri 
pe oră -, avionul avea destulă energie cinetică pentru 
a-i zgâlțâi destul de puternic pe toți cei aflați înăun- 
tru, dar nu suficientă pentru a răsturna aparatul. 

Totodată, cum Sam le slăbise șuruburile înainte 
de a pleca de pe aerodrom, forța impactului era 
suficientă pentru a smulge din podea scaunul de 
lângă Sam şi pe cel din spatele acestuia. 

Omul lui Rivera, având centura de siguranță des- 
făcută, fu propulsat cu fruntea în parbriz, îşi rupse 
gâtul şi muri pe loc. Cum Rivera încă avea centura 
prinsă, fu aruncat în spătarul scaunului din față, în 
timp ce Sam, cu faţa și pieptul protejate de sacul de 
dormit, se izbi de panoul de control. Doi saci de 
dormit atenuaseră impactul pentru Remi. Fu prima 
care îşi recăpătă cunoştinţa. 

Își desfăcu rapid centura şi se strecură în față 
printre scaune. Îl apucă pe Sam de umeri și îl trase 
în spate. Apa țâşnea în cabină prin gaura din parbriz 

făcută de omul lui Rivera. Cu botul deja scufundat 
în apă, avionul începea să se încline în față sub 
greutatea motorului, lăsând coada suspendată în aer. 

- Sam! strigă Remi. Sam! 

Deschise ochii. Clipi de câteva ori, privind 
împrejur. 

- A mers? întrebă el. 

- Amândoi suntem vii. Eu zic că a fost un succes. 

- Dar Rivera? 

Remi privi înspre Rivera care era prăbuşit în față, 
îndoit de la mijloc. 

- Fie şi-a pierdut cunoștința, fie e mort. Nu ştiu 
şi nu-mi pasă. Trebuie să încercăm să ieşim, Sam. 

- Ce-ai zice dacă am face-o chiar acum? 

- Super! 

Sam se propti cu picioare de panoul de bord, 
împotrivindu-se forţei gravitaționale, şi îşi desfăcu 
centura. Încercă să deschidă ușa. Nici nu se clinti. 
Mai încercă o dată. 

- Uşa mea e blocată. Încearc-o pe cea de lângă 
Rivera. 

- E chiar în dreptul ei. 

Sam se împinse şi îşi arcui spatele, strecurându-se 
în zona scaunelor din spate. 

- Desfă-i centura. 

Remi apăsă butonul. Rivera alunecă în față, iar 
Sam îl prinse. Lăsă ca forța gravitaţională să acţio- 
neze în continuare, iar Rivera se izbi cu capul de 
scaunul şi de corpul amicului mort. 

Remi se cățără peste scaun şi apucă mânerul uşii. 

- Eşti gata? 

- Când spui tu. 

- Trage aer în piept! 

Împinse cu forță uşa, care se deschise. Un val de 
apă năvăli în cabină. Aşteptară până când se umplu 
cabina, apoi Remi își luă avânt și ieşi. Sam era deja 
pe jumătate ieşit, când se opri și se întoarse. Începu 
să lovească cu piciorul scaunul din față, iar apoi să-și 
poarte mâinile de-a lungul podelei. Sub bocancul 
stâng al mortului, Sam găsi ceea ce căuta: pistolul 
semiautomat pe care acesta îl ținea în mână. Şi-l 
îndesă la curea. 

Se întoarse spre ușă și lovi puternic din picioare, 
îndreptându-se spre suprafaţă. leşi chiar lângă 
Remi. La trei metri în dreapta lor, coada avionului 
se înălța perpendicular pe suprafaţa apei. 

- Nu se scufundă, zise Remi. 

- Probabil că s-a format o pungă de aer în coadă. 
Mă întorc să văd ce mai pot recupera. În planul meu 
nu mai intra şi partea asta. Ne vedem pe plajă. 

Sam îşi umplu plămânii cu aer, făcu un salt în 
faţă şi se scufundă. Întinse braţul și găsi marginea 
aripii, apoi se trase de-a lungul fuzelajului până în 
cadrul ușii. 

Se opri. 

Rivera dispăruse. Sam privi înspre spatele avionu- 
lui, nu văzu nimic şi se uită iarăși la scaunul din față. 
Cu colțului ochiului drept sesiză ceva mişcându-se 
şi se întoarse. O umbră se năpusti spre fața sa. Simţi 
cum ceva tare îl izbeşte în frunte. Ochii îi fură stră- 
fulgerați de durere, iar apoi totul se întunecă. 


- Sam! auzi el un strigăt estompat. Glasul se 
stinse, dar apoi reveni. Sam! 

Simţi o mână pe chip. Recunoscu atingerea: era 
Remi. Se chinui să-și deschidă ochii. Remi era 

aplecată deasupra lui, părul ei castaniu mângâindu-i 
fața. Remi îi zâmbi. 

- Câte degete vezi ridicate? 

- Amuzant, ce să zic. Nici unul. Sunt bine. 
Ajută-mă să mă ridic. 

- Stai acolo. Ai o tăietură urâtă în frunte. 

- Rivera... Unde... 

- Chiar aici, domnule Fargo. 

Sam lăsă capul pe spate. La trei metri de el, văzu 
imaginea răsturnată a lui Rivera care şedea pe nisi- 
pul cenușiu al plajei. 

- La naiba, murmură Sam. Trebuie să recunosc, 
Rivera, eşti un om dat dracului. 

Sam se chinui să se ridice, sprijinindu-se în 
coate, dar nu reuşi decât cu ajutorul lui Remi. Se 
întoarse. Rivera n-arăta prea bine: avea nasul rupt, 
un ochi îi era umflat, iar buza inferioară îi era des- 
picată. Totuşi, în mâna dreaptă ținea fără ezitare 
un pistol. 

- lar tu eşti prea deştept ca să-ți meargă bine, zise 
Rivera. Aştept să-ţi mai revii puţin, apoi vă împuşc 
şi pe tine, şi pe nevasta ta. 

- Ce-i drept, am încercat să te ucid, dar n-am 
mințit în legătură cu locul ăsta. S-ar putea să mă fi 
înșelat, dar nu cred. 

- Perfect. Vă omor pe amândoi, apoi găsesc sin- 
gur intrarea. Insula nu e chiar atât de mare. 

- Nu pare mare acum, dar, după ce vei intra în 
junglă, va deveni subit mult mai mare. Vei avea 
nevoie de luni întregi ca să o găseşti. 

- Dar vouă cât v-ar lua? 

Sam se uită la ceas. 

- Cam opt ore după ce pătrundem în calderă. 

- De ce tocmai opt ore? 

- E doar o presupunere. 

- Încerci să mai câştigi timp? 

- Da, şi asta. Dar, de asemenea, și noi vrem la fel 
de mult ca tine să găsim Chicomoztocul. Poate chiar 
mai mult. Doar că avem alt motiv decât tine. 

- Aveţi cinci ore la dispoziţie. 

Rivera se ridică. 

Remi îl ajută pe Sam să se ridice la rândul lui. 
Se sprijini de ea, ca şi cum ar fi fost ameţit. 

- Mă doare capul, zise el cu glas tare, apoi șopti 
în urechea lui Remi: Aveam o armă. 

Remi zâmbi. 

- Aveai. Acum e la mine. 

- Ascunsă la talie? 

- Da. 

- Dacă ți se oferă ocazia, împuşcă-l. 

- Cu plăcere. 

- Eu o să-ncerc să-i distrag atenția. 


Cum îşi făcuseră antrenamentul în ultimele 
săptămâni, mai întâi în Madagascar, apoi pe insula 
Pulau Legundi, pentru Sam și pentru Remi urcarea 
pe povârnişul împădurit al insulei fu relativ uşoară. 
În schimb, Rivera se chinuia. Avea nasul rupt, aşa 
că era obligat să respire pe gură şi începuse să și 
şchiopăteze. Totuşi, anii petrecuţi în armată se 
făceau simțiți. Ținea pasul cu ei, lăsând o distanță 
de trei metri între ei şi vârful pistolului. 

În cele din urmă, ajunseră în vârf. Sub ei, povâr- 
nişurile calderei coborau la o adâncime de treizeci 
de metri. Forma concavă acționase veacuri la rând 

ca un receptacul pentru apa de ploaie şi făcuse ca 
vegetaţia din interior să crească mai repede decât cea 
de pe versanții exteriori. 

- Ce facem acum? întrebă Rivera. 

Sam se roti în cerc, încercând să se orienteze. 

- Busola era în avion, așa că trebuie să estimez... 
Sam merse la dreapta, își croi drum printre copaci, 
înaintând cam cinci metri, apoi se opri. 

- Ar trebuie să fie chiar aici. 

- Aici? 

- Sub noi. 

- Explică-mi! 

- Şi, după ce-ţi explic tu ne împușşti. Nu, mul- 
țumesc. 

Gura lui Rivera se strânse, devenind o linie sub- 
țire. Cu ochii ațintiți asupra lui Sam, Rivera îndreptă 
uşor pistolul spre dreapta şi apăsă pe trăgaci. Glonţul 
îi trecu lui Remi prin piciorul stâng. Țipă şi se pră- 
buși la pământ. Rivera îndreptă pistolul spre Sam, 
care tocmai voia să înainteze. 

- Lasă-mă să o ajut, zise Sam. 

Rivera privi înspre Remi. Miji ochii. Merse șchio- 
pătând până la ea, se aplecă şi luă pistolul care îi 
căzuse de la talie. Rivera făcu un pas înapoi. 

- Poţi să o ajuţi acum. 

Sam fugi lângă ea. Remi îi apucă mâna cu putere, 
având ochii strânși din cauza durerii. Sam se căută 
prin buzunare, scoase o bandană şi o apăsă pe rană. 

- Am reuşit să-ți atrag atenția acum? întrebă 
Rivera. 

- Da, fir-ar să fie. 


486 | CLIVE CUSSLER 


- Glonţul a lovit-o în mușchiul cvadriceps. Nu 
va muri din cauza sângerării şi, dacă nu stă pe aici 
mai mult de câteva zile, nu prea există riscul să se 
infecteze. Adunate de la cele două pistoale, mai am 
încă treizeci de gloanțe. Dacă nu începeți să coope- 
rați, voi continua să vă împușc. 

Coborâră până la poalele văii, Sam mergând în față 
şi purtând-o pe Remi în brațe, în timp ce Rivera 
pășea în spatele lor. Găsiră un mic lumini aproxi- 
mativ în centrul depresiunii, și Sam o aşeză pe Remi 
pe pământ. Rivera se așeză pe un buştean căzut aflat 
la marginea luminișului. Cu pistolul aţintit în 
permanenţă spre pieptul lui Sam, Rivera îşi ridică 
tricoul; în partea stângă a abdomenului avea o vână- 
taie de dimensiunea unei mingi de tenis. 

- Cred că e destul de dureroasă, zise Sam. 

- E doar o vânătaie. 

Sam îngenunche lângă Remi. Ridică bandana 
prinsă în jurul coapsei. Rana abia dacă mai sângera. 

- Rivera are hemoragie internă, șopti Sam. 

- Cât de rău? întrebă Remi cu dinţii încleştați. 

- Nu ştiu sigur. 

- Trage de timp până când cade mort. 

- O să încerc. 

- Țineţi-vă gura! urlă Rivera. Îndepărtează-te de ea! 

Sam se conformă. 

Rivera îndreptă arma spre Remi. 

- Ideea mea se bazează pe reprezentări, zise Sam. 
Chicomoztocul apare întotdeauna ca o peşteră cu 
alte şapte grote în jurul ei... precum o floare. Peştera 
e sub un munte. Există mai multe variante ale 
desenelor, dar detaliile principale sunt întotdeauna 
aceleaşi - inclusiv locaţia intrării. 

- E chiar la fund, zise Rivera. 

- Exact. Dar, dacă am dreptate şi suntem în locul 
potrivit, atunci forma exterioară a insulei era la fel 
de importantă ca aceea interioară. 

- Dar cum ar fi putut să aibă o perspectivă de 
deasupra? 

- N-au avut. Au navigat în jurul ei şi au carto- 
grafiat-o. Cum insula e atât de mică, nu le-ar fi fost 
foarte greu să facă asta cu acuratețe. 

- Continuă! 3 

- Dacă priveşti reprezentările ca pe o imagine 
bidimensională, intrarea în Chicomoztoc e jos. Dacă 
o priveşti de deasupra - şi dacă se orientau în 
funcție de cele patru puncte cardinale, aşa cum 
făceau majoritatea civilizaţiilor -, atunci intrarea se 
află la sud. 

Rivera cumpăni cele auzite, apoi încuviinţă uşor 
din cap: 

- Bine. Du-te să o găsești. Ai la dispoziție patru 
ore. Dacă nu descoperi nimic în timpul ăsta, vă 
omor pe amândoi. 

Rivera le explică regulile de bază: Sam avea să 
caute intrarea în timp ce Rivera o păzea pe Remi. Din 
când în când, la intervale neregulate, Rivera avea să-l 

strige pe Sam. Dacă nu răspundea în zece secunde, 
Rivera urma să o împuște din nou pe Remi. 


După cum procedase împreună cu Remi pe 
insula Pulau Legundi, Sam trebuia să se descurce cu 
ceea ce avea la îndemână: un băț rezistent şi lung de 
doi metri şi multă răbdare. Îndreptându-se cu faţa 
direct spre sud, începu să se cațăre pe povârnișul - 
calderei, lovind pământul cu bățul. 

Avu nevoie de douăzeci de minute ca să urce până 
în vârf. Se simțea penibil. Deşi metoda era sigură și 
era încă folosită în anumite cazuri, gravitatea 
situației, a locului în care se afla, a ceea ce căuta și 
faptul că viața lui Remi depindea de cât de repede 
lucra, toate acestea laolaltă îl făceau să se simtă 
frustrant de neajutorat. 

După-amiaza se scurse încet. La intervale de 
douăzeci de minute, urca și cobora povârnişul. Sus, 
jos, repetând mişcarea până când trecu peste acesta 
de şase ori, de opt ori, apoi de zece ori. 

La scurt timp după ora cinci, când soarele cobora 
spre orizont la vest, își croi drum printr-un pâlc dens 
de copaci și se opri să-și tragă răsuflarea. 

Inițial, sunetul nu fu decât un şuierat slab. Sam 
îşi ţinu răsuflarea și se forță să identifice locul de 
unde venea. Părea să fie peste tot în jurul lui. 

- Fargo! strigă Rivera. 

- Aici! răspunse Sam. 

- Mai ai treizeci de minute. 

Sam înaintă încă trei metri în josul povârnişului. 
Se opri. Şuieratul deveni puțin mai slab. Se duse trei 
metri mai la stânga și ascultă din nou. Acum se 
auzea mai tare. Repetă testul, călcând apăsat de-a 

lungul povârnișului, până când ajunse în fața unei 
protuberanţe. Îşi înfipse băţul în ea; vârful dispăru. 

Inima îi bătea cu putere în piept. 

Căzu în genunchi și îşi băgă capul în deschi- 
zătură. 

Şuieratul se auzea de două ori mai tare acum. 

- Valuri, şopti el. 

Se retrase, căută în buzunar şi își găsi lanterna în 
formă de stilou. Apăsă butonul de aprindere, dar nu 
se întâmplă nimic. 

- Haide! Deşurubă capătul, aruncă bateriile pe 
pământ și își folosi tricoul pentru a le usca pe fiecare 
în parte. Reasamblă lanterna şi apăsă butonul. 
Văzu strălucirea razei. 

Își băgă din nou capul în deschizătură și lumină 
împrejur. Un puț lat de un metru și cu pereţii ne- 
tezi cobora pe diagonală de-a lungul povârnișului. 
La capătul bătăii razei lanternei lui Sam, tunelul se 
curba înspre întunecime. 

- Fargol 

Sam îşi scoase capul: 

- Aici! 

- Mai ai douăzeci şi cinci de minute. 

Trebuia să ia o decizie. Cum nu avea nici cea 
mai vagă idee unde ducea tunelul şi neavând 
echipament adecvat, putea să iasă cu ușurință din 
raza auditivă a lui Rivera sau, chiar mai rău, să audă 
strigătul lui Rivera, dar să nu reușească să răspundă 
în cele zece secunde alocate. Nu se îndoia că oricare 
dintre aceste circumstanțe ar fi atras după sine 
împuşcarea lui Remi. 

„Oricum ne va ucide“, îşi zise Sam. Îmi asum 
riscul. 

Cu picioarele înainte, Sam se strecură în des- 
chizătură şi începu să coboare. 


Nu înaintase trei metri, când Rivera strigă: 

- Fargo! 

Sam se târî înapoi pe culoar şi își scoase capul la 
suprafață. 

- Aici! Se uită la ceas: mai avea nouăsprezece 
minute. 

Se întoarse în culoar şi se lăsă să alunece, înce- 
tinindu-şi avântul cu ajutorul vârfurilor picioarelor 
şi al palmelor până când ajunse la cotitură, unde fu 
nevoit să îşi unduiască trupul pentru a trece de 
unghi. Culoarul deveni din ce în ce mai abrupt, con- 
tinuând aşa încă trei metri, apoi, dintr-odată, se lărgi. 
Sam își simți picioarele atârnându-i în gol. Se agăță 
de pereți încercând să atenueze alunecarea, dar 
gravitația îşi spuse cuvântul. Alunecă pe culoar şi 
începu să cadă. 


Capitolul 49 


Plonjarea dură mai puțin de o secundă. 

Ateriză cu picioarele înainte pe o grămadă de ceva 
moale, se rostogoli înapoi printr-un salt în spate şi 
se opri în genunchi. Lanterna era căzută la câțiva 
metri distanță. Se târî până la ea, o luă şi purtă raza 
de jur împrejur. 

Grămada pe care căzuse era de un alb aproape 
imaculat. Primul lui gând fu că era vorba despre 
nisip, dar apoi o mirosi: era mirosul distinct al sării. 
În jurul său auzea ecoul mişcării valurilor care se 
izbeau de pereți, estompându-se și revenind apoi 
multiplicat, ca şi cum ar fi fost prins în auditoriul 
dintr-un parc de distracţii. 

Sam se uită la ceas: şaisprezece minute. 

Privi în sus. Culoarul pe care căzuse era la trei 
metri deasupra capului său. Se întoarse și purtă raza 
lanternei împrejur. Peretele cel mai apropiat stră- 
lucea puternic, ca şi cum ar fi avut încastrate oglinzi 
minuscule. Se duse lângă el. 

- Sare, murmură Sam. 

Dincolo de fațeta albă a peretelui de sare, putu 
distinge o fâşie mai închisă la culoare. Era verde - 
verde transparent. Striația urca de-a lungul peretelui, 
lărgindu-se și formând o bandă groasă de treizeci de 
centimetri, apoi se curba, bifurcându-se într-o serie 
de ramificații. Sub peretele alb de sare, ramificaţiile 
se extindeau, formând un fel de grătar. 

Grota era aproximativ ovală și nu depășea doi- 
sprezece metri în diametru. Cu ochii ațintiți pe 
tavan, o porni de-a lungul grotei. Simți un jet de aer 
ridicându-i-se pe lângă picioare. Se opri şi se ghemui. 

Gaura cu un diametru de un metru era perfect 
deghizată de o crustă de sare, suprafața fiind punc- 
tată de găuri mici prin care pătrundea aerul. Sam se 
ridică și privi împrejur. Știind acum ce să caute, 
purtă raza lanternei de-a lungul podelei şi găsi zeci 
de găuri. 

Ajunse în centrul grotei. Dispuse la intervale 
regulate în jurul său, se găseau ceea ce păreau sta- 
lagmite incrustate în sare, fiecare cu o înălțime de 
un metru și jumătate. Erau şapte. Îşi dădu seama 
că erau pietre ceremoniale. Poate că fiecare era 
o metaforă. 

- Locul celor șapte grote, murmură Sam. Chico- 
moztoc. 

Pășind cu grijă, merse lângă cea mai apropiată 
piatră ceremonială, îngenunche și lipi capul lan- 
ternei de suprafață. În spatele sării cristalizate văzu 
o slabă licărire verzuie. Folosi coada lanternei pentru 
a lovi ușor suprafaţa. La a treia lovitură, o aşchie 
de sare se desprinse, urmată de o piatră de dimen- 
siunea unei mingi de ping-pong. O ridică. Era de un 
verde translucid, asemenea statuetei păsării maleo. 

Piatra absorbi lumina lanternei, învolburându-se 
până când părea să licărească și să scânteieze din 
interior. Sam puse piatra în buzunar. 

- argo! se auzi slab glasul lui Rivera. 

- La naiba! murmură Sam. 

Se răsuci pe călcâie, îndreptând raza lanternei în 
toate părțile. Avea nevoie de un plan. Avea nevoie 
de ceva... Raza lanternei căzu asupra grămezii de 
sare. Începea să se contureze sâmburele unei idei. Era 
ceva abia schițat, dar asta era tot ce avea. 

Ferindu-se de găuri, fugi până la grămada de sare. 
Luă un pumn de sare și îl băgă în buzunar. Purtă 
lanterna de-a lungul peretelui de lângă el. Se curba 
spre dreapta. Urmă linia peretelui. Podeaua cobora, 
apoi urca şi vira spre stânga. Foşnetul valurilor se 
auzea tot mai slab în spatele lor. Văzu o lumină slabă 
spre dreapta. Fugi înspre ea. Spaţiul se îngustă și 
tavanul cobori până când fu nevoit să fugă cocoşat. 

Se împletici într-o perdea de vegetaţie şi căzu 
în față. 

- ...argo! 

Sam se rostogoli pe spate şi își trase răsuflarea. 

- Aici! 

- Unsprezece minute. 

Sam rămase nemișcat treizeci de secunde, anali- 
zându-și planul până când avu convingerea că ar 
putea funcționa. Totuși, ar putea funcţiona era de- 
parte de va funcţiona. N-avea de ales, nu existau alte 
opțiuni şi chiar nu mai avea timp. 

Îşi croi drum înspre fundul văii, iar apoi se în- 
toarse în luminiș. 

- Am găsit ceva. 

- Mă minţi? replică Rivera. 

- Nu. 

Rivera se ridică. 

- Să mergem! 

- Lasă-mă doar o clipă. 

Sam se apropie de Remi şi se aşeză lângă ea. 
Deschise ochii şi îi zâmbi. 

- Salut. 

- Salut. Te doare? 

- Nu. Zvâcneşte. Mi-am numărat bătăile inimii 
ca să mai treacă timpul. 

Sam chicoti. 

- Nu te plictiseşti niciodată, nu? 

- Niciodată. 

- Am găsit ceva. Îl duc pe Rivera acolo. 

- E...? 

- Cred că da. Cred că l-am găsit. Se aplecă și o 
sărută pe obraz. O să-l duc acolo, şopti el. Cu pu- 
țin noroc, o să mă întorc singur. 

- Atunci ne vedem când te întorci. 

Sam se ridică şi se întoarse spre Rivera. 

- Gata. 

- Ia-o înainte! 


Sam îl duse pe Rivera la intrare, apoi îi dădu 
lanterna şi se trase într-o parte când Rivera îşi vâri 
capul prin deschizătură. Rivera îi aruncă lanterna 
înapoi lui Sam. 

- Ce e acolo? 

- N-am înaintat prea mult. 

Rivera rămase în cumpănă. Sam ştia că încerca 
să-și dea seama dacă mai avea nevoie de soții Fargo. 

- Dar atunci când am intrat m-am rătăcit de trei 
ori. La capătul unuia dintre tunelele laterale e o râpă; 

dincolo de ea, am văzut ceva pe perete. Un fel de 
simbol. 

Obținu efectul scontat. Rivera îi făcu semn lui 
Sam să intre în tunel. Făcu un pas înăuntru, apoi 
înaintă cocoşat până când pereţii și tavanul începură 
să se lărgească. Rivera era la câțiva paşi în urma sa. 

- Încotro? 

Sam se prefăcu derutat pentru câteva secunde, 
apoi coti spre dreapta şi merse de-a lungul peretelui, 
coborând, urcând și cotind până când ajunse în 
grota de sare. 

- Se aud valurile? întrebă Rivera, privind împrejur. 

- Cred că da. S-ar putea să fie un adevărat labi- 
rint de peşteri marine. 

- Dar pereții? Sunt din sare cristalizată? 

„- Sare marină adusă din peșteri. Vezi striațiile 
întunecate? Sam îndreptă lanterna înspre cel mai 
apropiat perete. Uită-tel 

Cu pistolul aţintit spre pieptul lui Sam, Rivera 
făcu un pas înspre perete. 

- E un fel de depozit de minerale. Smarald 
sau jad. 

Încuviințând absent din cap, Rivera urmări 
vinişoarele care urcau în spirale de-a lungul pereților 
şi se întindeau pe tot tavanul. 

- Unde e tunelul lateral? 

Având grijă să nu abată raza lanternei asupra 
podelei, Sam o purtă de-a lungul tavanului. Îşi ținu 
răsuflarea, aşteptându-se aproape ca Rivera să obser- 
ve pietrele ceremoniale și felul în care erau dispuse, 
dar nu se întâmplă. 

- Dă-i drumul! 


IMPERIUL PIERDUT | 497 


Sam începu să înainteze. Simțind că inima stătea 
să-i sară din piept, încercă să înainteze cât mai calm, 
ocolind găurile, călcând cu atenţie pe marginea lor. 
În timp ce trecea de zona centrală a grotei, se auzi 
un pârâit, ca şi cum s-ar fi rupt copca de pe un iaz. 
Rivera înjură. 

Sam se întoarse. 

- Ce naiba, nu-mi băga lanterna în ochi! 

Rivera călcase într-una dintre găurile mai mici şi 
intră prin ea până la prohab. Se zbătea încercând 
să-şi elibereze piciorul prins și să şi-l tragă pe celă- 
lalt sub el. Mai încercă de două ori, apoi renunță. 

- O să vii să mă ajuţi să ies. Dacă... 

- Ştiu, răspunse Sam. O să mă împuști. 

Cu lanterna în mâna stângă, Sam începu să se 
apropie. Îi puse lumina în ochi lui Rivera, apoi o 
cobori din nou. În același timp, își băgă mâna dreap- 
tă în buzunar, luă un pumn de sare şi o scoase. 

- La naiba! bombăni Rivera. Ai grijă cu lumina 
aia... 

- Scuze. 

- E suficient de aproape. Întinde-mi mâna, dar 
nu încerca tu să mă apuci. 

Sam întinse brațul. Rivera îl înhăţă şi se folosi de 
greutatea lui Sam pentru a se trage afară. Sam 
simți cum Rivera îşi muta greutatea spre înainte. 
Răsuci lanterna între degete, îndreptând raza direct 
spre ochii lui Rivera. 

- Scuze, zise Sam din nou. 

În clipa în care rostise cuvântul, profită de orbi- 
rea temporară a lui Rivera şi se deplasă în lateral 
spre stânga, ieşind din bătaia armei. Sam îşi azvârli 
brațul în faţă ca şi cum ar fi aruncat o minge de 

baseball. Sarea îl lovi pe Rivera direct în ochi. Ştiind 
ce avea să urmeze, Sam se aruncă pe burtă. 

Rivera urlă şi începu să apese trăgaciul. Gloanţele 
loviră pereţii şi tavanul. Încăperea fu umplută de 
cristale de sare care străluceau în lumina lanternei 
lui Sam. Rivera se învârtea înnebunit, clătinându-se 
dintr-o parte în alta în încercarea de a-şi recăpăta 
echilibrul, în timp ce arma îi zvâcnea în mână. 

Sam se ridică în genunchi, îşi încordă piciorul ca 
un alergător la linia de start, apoi se avântă şi sări 
la atac. Rivera auzi scrâşnetul pașilor lui Sam şi se 
întoarse în direcția sunetului, trăgând cu arma. Din 
fugă, Sam se aruncă din nou pe burtă şi alunecă de-a 
lungul podelei, cristalele de sare zgâriindu-l pe piept 
şi pe bărbie. Rămase nemișcat. Îşi ținu răsuflarea. 

Rivera se răsuci, încercând să localizeze sunetul. 
Îşi pierdu din nou echilibrul, alunecând iar într-o 
parte și călcând într-o altă gaură. Piciorul trecu prin 
crusta de sare cu zgomotul unui fermoar desfăcut. 
Îşi desfăcu braţele, încercând să se oprească din că- 
dere. Arma îi zbură din mână și alunecă de-a lungul 
podelei de sare, oprindu-se chiar în fața lui Sam. 

Acesta o luă și se ridică în picioare. 

- Fargo! strigă Rivera. 

Sam merse până la gaură. Rivera era cu braţele 
larg deschise. Se mai ținea doar în forța palmelor. 
Braţele îi tremurau deja; tendoanele gâtului erau 
umflate pe sub piele. Încă orbit de sare, Rivera îşi 
rotea capul înnebunit dintr-o parte în alta. 

Sam se ghemui lângă el. 

- Fargo! 

- Sunt chiar aici. Ai cam dat de belea. 

- Scoate-mă de aicil 

- Nu. 

Sam lumină gaura cu lanterna. Vârfuri de stâncă 
acoperite de sare ieșeau din pereţi ca nişte ţepi, lă- 
sând doar un gol de cincizeci de centimetri în centru. 
De jos se auzea mugetul valurilor care se loveau de 
stânci. Sam luă o piatră de mărimea unei mingi de 
tenis, o aruncă în deschizătură şi o ascultă ricoșând 
de pietre până când sunetul se stinse. 

- Ce-a fost asta? întrebă Rivera. 

- E chemarea destinului, răspunse Sam. Te strigă 
de la o adâncime de treizeci de metri, şi funcționează 
pe baza celei de-a doua legi a lui Newton. 

- Ce naiba înseamnă asta? Scoate-mă de aici! 

Rivera mârâi frustrat. Încercă să se tragă în sus, 
dar nu reuși decât cu câțiva centimetri. Alunecă la 
loc. Capul lui trecu dincolo de nivelul podelei. Pe sub 
tricou, mușchii îi tremurau din cauza efortului. 

- Tocmai mi-am dat seama de ceva, zise Sam. Cu 
cât îți transpiră palmele mai mult, cu atât se dizolvă 
sarea de sub ele. Cred că experţii financiari numesc 
asta randament descrescător. Nu e o metaforă per- 
fectă, dar cred că înţelegi ce vreau să zic. 

- Ar fi trebuit să te omor. 

- Sper să-ți țină de cald gândul ăsta. În curând, 
nu vei mai avea nimic altceva. 

Mâna stângă a lui Rivera alunecă de pe margine. 
Pentru o fracțiune de secundă, se agăță cu mâna 
dreaptă, înfigându-şi unghiile în podea, apoi alunecă 
într-o parte și începu să cadă. Ateriză cu spatele pe 
unul dintre vârfurile de stâncă și își frânse coloana. 
Urlă de durere, apoi alunecă și continuă să cadă, 
capul lovindu-i-se de piatră după piatră, până când 
fu înghițit de hău. 


Epilog 


După două săptămâni 
Goldfish Point, La Jolla, California 


> sa. 


Remi intră şchiopătând în solariu și se lăsă într-unul 
dintre şezlongurile de lângă Sam. Fără să-și ridice 
ochii de pe iPad, Sam zise: 

- Ar trebui să mai foloseşti bastonul măcar încă 
o săptămână. 

- Nu-mi place. 

Sam îşi întoarse privirea spre ea. 

- Şi mai spui că eu sunt încăpățânat. Ce-ţi mai 
face piciorul? 

- E mai bine. Doctorul a zis că în câteva săptă- 
mâni mă voi recupera complet. Ținând cont de alter- 
nativa neplăcută, sunt cât se poate de mulțumită. 

- Prin „neplăcută“ presupun că te gândeşti la 
moartea prin inaniție în craterul unui vulcan mort? 

- Exact la asta mă gândeam. 

Deşi Remi nu fusese în pericol de a muri în urma 
hemoragiei pe insula Chicomoztoc, după cum o 
botezaseră ulterior, Sam ştiuse că riscul infecției 
şi al septicemiei fuseseră cât se poate de reale. 

Avusese doar două opțiuni: să stea pe poziţie și să 
aştepte ca Selma să trimită ajutoare, dar, deși era 
sigur că avea să facă asta, se întreba cât timp ar fi 
durat până când cererea ei ar fi parcurs toate căile 
oficiale din cadrul guvernului indonezian. Cea de-a 
doua opțiune era să o lase singură pe Remi şi să 
pornească el în căutarea ajutorului. În cele din 
urmă, Remi, cunoscându-și bine soțul, îl încurajase 
să-i lase ei pistolul şi să plece. Sam fusese însă nevoit 
să decidă în ce direcție să pornească. 

A doua zi de dimineață îşi luase rămas-bun de la 
Remi şi se cățărase pe marginea calderei, unde ră- 
măsese pentru o vreme, scrutând orizontul. Aproape 
că se decisese să meargă spre sud, când văzuse un fir 
subțire de fum ridicându-se dintre copaci la câţiva 
kilometri spre nord. 

Coborâse povârnișul în pas alergător, se aruncase 
în apă şi înotase cam un kilometru până la țărm, de 
unde pornise spre nord până când ajunsese la un 
râu. Urmase cursul apei, pătrunzând mai adânc în 
inima pădurii, ghidându-se în permanență după 
coloana de fum, până când ajunsese într-un mic 
luminiș în centrul căruia stătea un bărbat purtând 
o vestă de safari şi o șapcă albastră cu logoul BBC. 

Când îl văzuse pe bărbatul răvăşit care se ivise de 
niciunde, regizorul documentarului strigase: „Tăiați! “ 
şi ceruse să afle cine era cel care îi stricase filmarea. 

După două ore, Sam era înapoi alături de Remi 
şi, peste încă o oră, elicopterul BBC ateriza pe plajă. 
A doua zi, se aflau în Jakarta, lui Remi fiindu-i ofe- 
rite siguranţă şi confortul unui pat. 


- Trebuie să începem să luăm nişte decizii, zise 
Sam acum. 

- Ştiu. 

Păstrau un secret de dimensiuni colosale. Ținând 
cont de caracterul spectaculos al descoperirii pe care 
o făcuseră în săptămânile care urmaseră dezgropării 
clopotului de pe Shenandoah, fusese un şoc când își 
dăduseră seama că nimeni altcineva în afară de ei, 
de Selma, Pete, Wendy, de profesorii Milhaupt și 
Dydell şi de Kid nu avea cunoștință de ceea ce găsi- 
seră. Canoea din Madagascar se afla încă pe altarul 
din peştera Gurii Leului; corabia Shenandoah era încă 
în interiorul ravenei de pe insula Pulau Legundi, 
îngropată sub cinci metri de cenușă rezultată în 
urma erupției vulcanului Krakatau; statueta păsării 
maleo, pe care o recuperaseră de pe Shenandoah, 
era ascunsă în seiful din camera de lucru; încăpe- 
rea ceremonială de sub calderă rămăsese ascunsă 
şi neatinsă. 

Deşi intenționau să pună la dispoziția comuni- 
tăților arheologice și antropologice toate descope- 
ririle făcute, erau conştienţi şi de faptul că era mai 
înțelept să aştepte câteva săptămâni, timp în care să 
ia în considerare toate implicaţiile descoperirilor și, 
totodată, să se pregătească pentru furtuna mediatică 
ce avea, fără îndoială, să urmeze conferinței de presă. 


Sam şi Remi înțelegeau acum şi de ce Garza 
nu permisese niciodată ca simbolul Partidului 
Mexica Tenochca, statueta de jad reprezentându-l pe 
Quetzalcoatl, să fie supusă unei examinări fizice. 
Dacă s-ar fi întâmplat asta, Sam şi Remi erau con- 
vinşi că rezultatele obținute s-ar fi potrivit cu cele 
ale examinării statuetei păsării maleo. Pasărea de 
nestemate nu era, de fapt, nici din smarald, nici din 

jad, ci dintr-un granat rar, cunoscut sub denumirea 
de demantoid magmatic. În afară de procesul meti- 
culos de finisare la care fusese supusă pasărea 
maleo, caracteristicile sale erau identice cu cele ale 
pietrei pe care Sam o luase din grotă. 

Indiferent de locul sau de modul în care Blaylock 
găsise pasărea maleo, starea surprinzător de bună 
în care se afla, precum şi soarta unică a corabiei 
Shenandoah făcuseră posibilă descoperirea mai multor 
dovezi convingătoare: urme microscopice de pig- 
menți specific indonezieni sugerau că statueta fusese 
odată pictată - probabil tocmai pentru a reprezenta 
mai bine înfățișarea păsării maleo. 


În zilele ce au urmat întoarcerii lor acasă, o serie 
de secrete minore care le dăduseră bătăi de cap lui 
Sam, Remi şi celorlalți ajunseră treptat să fie 
dezlegate: jurnalul lui Blaylock, ale cărui excentri- 
cități continuau să se arate în diferite detalii, 
rezolvase misterul clopotului în momentul în care 
Pete găsise două pagini lipite laolaltă. Blaylock 
descria cu dramatism felul în care fuseseră atacați 
de pirați în timp ce corabia Shenandoah era ancorată 
lângă insula Chumbe, cu două zile înainte de a porni 
înspre strâmtoarea Sunda. Decât să lase clopotul, 
„inima Opheliei“, să cadă în mâinile piraților, 
preferase să îl arunce peste bord, dar nu înainte de 
a păstra o amintire, limba clopotului, în speranța că 
cele două vor fi readuse laolaltă în momentul în care 
avea să se întoarcă în Bagamoyo. În aceeaşi confrun- 
tare cu piraţii, Blaylock îşi pierduse spada de artilerie, 
o sabie scurtă precum cea a gladiatorilor, şi care 

fusese găsită peste o sută douăzeci şi şapte de ani de 
Sylvie Radford în timp ce făcea scufundări. 

Jurnalul și bastonul lui Blaylock, pe care le avea 
aproape întotdeauna asupra sa, rămăseseră totuși la 
una dintre concubinele sale înainte de a pleca spre 
Indonezia; ajunseseră în cele din urmă la Morton în 
Muzeul și Magazinul de Curiozități Blaylock. Sam și 
Remi nu puteau să nu se întrebe dacă nu cumva 
enigmaticul Winston Blaylock ştiuse într-un fel că 
nu avea să se mai întoarcă. 


În cele din urmă, paranoia președintelui Quauhtli 
Garza fu cea care îi hotărî destinul. Ca un bun sol- 
dat, Rivera nu lăsase în urmă nimic care ar fi putut 
să-l incrimineze pe şeful său, dar Sam și Remi puse- 
seră la cale şi răspândiseră o intrigă ţesută din infor- 
maţii false, bazată în primul rând pe faptul că trupul 
lui Rivera nu fusese găsit. Fură surprinși să descopere 
că planul lor se dovedi incredibil de fructuos. 

Pornind de la bănuielile lor despre turiștii pe care 
Rivera îi ucisese în Zanzibar și de la dovezile care 
susțineau teoria lor despre adevărata origine a azte- 
cilor, folosiră relaţiile lui Rube Haywood pentru a 
declanşa o scurgere de informații care deveni foarte 
curând un adevărat torent: Itzli Rivera era viu şi, 
dorind să evite extrădarea în Tanzania, colaborase cu 
autoritățile, care obținuseră astfel informații nu doar 
despre crime, dar şi despre încercările lui Garza de 
a ascunde adevărul despre statueta lui Quetzalcoatl 
şi despre înşelăciunea prin care Partidul Mexica 
Tenochca ajunsese la putere. La doar câteva ore după 
ce povestea ajunsese pe canalele de ştiri americane, 

cele din Mexic o preluaseră şi o repetaseră fără în- 
cetare. În decurs de câteva zile, partidele de opoziţie 
mexicane şi parlamentul cereau deschiderea unei 
investigații şi sute de mii de protestatari ieşiseră pe 
străzile din Ciudad de México, înconjurând clădirile 
guvernamentale şi paralizând orașul. 

După ce îşi petrecuse aproape un deceniu păzind 
un secret ce avea forța de a-l ridica pe culmile gloriei 
sau de a-l distruge, Quauhtli Garza conștientizase 
acum că totul era pierdut. În doar câteva săptămâni, 
rămăsese fără nimic, văzuse cum totul se năruia din 
cauza unor vânători de comori. Nişte americani - 
imperialiști, cu nimic diferiți de Cortez şi de hoardele 
sale. Era nedrept. Istoria se repetase. Oare cum de 
reușiseră soții Fargo? Şi totul atât de repede? 

Blestemațţi să fie, blestemat să fie și Rivera, neno- 
rocitul ăla care îl trădase, după cum gândea Garza. 

Soarta strămoșilor săi nu avea să fie şi a sa. Era 
singur, dar îşi ținea încă destinul în mâini. 


În cea de-a cincea zi de la răspândirea poveștii, 
Garza, prizonier în propriul birou, înconjurat de 
mulțimi care strigau „Arată-te!“ și „Să plece Garza! “, 
renunță la serviciile personalului care îi asigura 
protecția și privi pe fereastră la cei care, cu doar 
câteva ore înainte, îl adulaseră - acum nenorociţii 
de conchistadori reveniseră pentru a distruge ceea 
ce el construise. 

La apus, Garza, cu ochii înfundați în cap, urcă pe 
acoperişul ce dădea înspre Templo Mayor, aruncă o 
ultimă privire asupra oraşului și asupra viitorului la 
care visase, apoi se aruncă de acolo cu un aer solemn. 

Înconjurat de mii de spectatori înlemniţi de 
uimire, trupul său zdrobit rămase întins pe treptele 
piramidei, ultimul vestigiu al imperiului pierdut 
al aztecilor. 


Glasul strident al Selmei se auzi prin boxa de 
deasupra şezlongului lui Remi: 

- Sunt gata când sunteți şi voi. 

- Venim, răspunse Remi. 

O găsiră pe Selma în camera de lucru, aşezată în 
capul mesei. 

- Tocmai am terminat de introdus ultimele 
date. O simulare asemănătoare a fost rulată în urmă 
cu câțiva ani de Institutul Geologic din SUA, îi 
anunță Selma. 

Strânsese informaţii de la câteva zeci de orga- 
nizații geologice şi universități din întreaga lume, pe 
lângă datele obținute de la Institutul Geologic. 

- Tu ai urmărit-o? întrebă Sam. 

- Şi să vă stric distracţia? Nici vorbă! 

Una dintre întrebările mai problematice care 
rămăsese fără răspuns - sau, cel puțin, nu primise 
un răspuns care să-i satisfacă - era de ce aleseseră 
protoaztecii, după ce călătoriseră douăzeci de mii de 
kilometri în jurul globului, să se stabilească în zona 
lacului Texcoco. Conform legendei, fuseseră călăuziți 
de un vultur care stătea pe un cactus cu un șarpe în 
cioc, dar teoria profesorului Dydell despre Icono- 
grafia Alterată prin Migraţiune sugera că imaginea 
avusese la bază reprezentarea unei păsări maleo 
aşezate pe un durian. 

- Dă-i drumul, Selma. 

Selma îndreptă telecomanda înspre televizorul 
LCD şi, după o clipă, pe ecran apăru o hartă pre- 
cum cele de pe Google Earth, reprezentând insula 
Chicomoztoc. Obiectivul se îndepărtă pentru a cu- 
prinde insulele învecinate şi golful. 

Selma apăsă un alt buton. 

Mai încet la început, apoi cu o viteză tot mai 
mare, imaginea începu să se transforme în timp ce 
o linie temporală de pe margine număra descrescător 
din zece în zece ani. Nivelul apelor creştea şi scădea; 
țărmurile se retrăgeau și se extindeau; jungla 
devenea când mai rară, când mai deasă. Pe deasupra 
golfului alunecă o coloană de fum, urmată de o alta. 

- Oprește, zise Sam, și Selma puse animația pe 
pauză. Vulcani? 

Remi încuviinţă din cap. 

- Aşa se pare. 

Selma îi dădu din nou drumul. Nivelul apelor 
crescu rapid, apoi scăzu din nou. lar după aceea 
uscatul începu să se miște. 

- Începe, murmură Remi. 

- Selma, poți să-l dai mai încet? întrebă Sam. 

Selma apăsă un buton de pe telecomandă. 

Pe linia temporală apărea anul 782 d.Hr. Ani- 
mația se desfăşura acum pe perioade de câte un an. 
Sam şi Remi priveau transfigurați cum promontoriile 
golfului se ridicau treptat dintre ape şi începeau să 
se apropie, în timp ce toate insulele din golf, mai 
puțin Chicomoztoc, dispărură înghițite de mare. 
Când linia temporală ajunse la anul 419 d.Hr., 
zona golfului era înconjurată în totalitate de uscat. 
Nu mai rămăsese decât o insulă izolată, având 
forma unei flori, precum cea din reprezentările 

Chicomoztocului, în mijlocul a ceea ce arăta ca 
un lac. 

- Nici nu-i de mirare că acea fâșie de pământ 
mlăştinoasă din mijlocul lacului Texcoco li s-a 
părut atât de atractivă, zise Remi. Simţeau că se 
întorceau acasă. 


Sam şi Remi îi mulțumiră Selmei, apoi se întoar- 
seră în solariu. 

- Cu care vrei să începem? întrebă Sam. 

- Ce anume? 

- Cu care excavare: canoea din Madagascar, 
insula Chicomoztoc sau corabia Shenandoah? După 
ce o să facem totul public, bănuiesc că în scurt timp 
se vor forma expediţii. Vreau să cred că ni se va oferi 
şansa de a fi primii care să alegem. 

Remi se gândi preţ de o clipă, apoi ridică din 
umeri. 

- Tu cum vrei? 

Sam zâmbi. 

- Toate sunt tentante. Băgă mâna în buzunar şi 
scoase o monedă. Strânse pumnul și aşeză moneda 
pe unghia de la degetul mare. Aruncăm de două ori. 
Alegem câştigătoarea? 

Remi încuviinţă din cap. 

Sam Fargo azvârli moneda, care se răsuci în aer. 


Nota autorilor 


Le mulțumim următorilor, fără de care această 
carte nu ar fi ceea ce este: 


Lui Sam Craghead, din cadrul Muzeului Confede- 
rației, care ne-a propus o perspectivă cu adevărat 
inestimabilă; lui John Koivula și lui Tim Thomas, 
pentru sugestiile lor legate de mineralogie şi geologie; 
lui Rich Hartney, pentru că ne-a ajutat să înțelegem 
ce presupune prăbuşirea unui aparat de zbor; lui 
Doug Lyle şi lui C.J. Lyons, pentru că ne-au oferit 
răspunsuri la întrebările legate de medicină; lui 
Geoff Irwin şi lui Peter Bellwood, pentru că s-au 
arătat dispuşi să răspundă speculațiilor noastre 
antropologice; lui Tim Roufs şi Sandrei Noble, 
pentru cunoştinţele de specialitate din sfera culturii 
mezoamericane; lui Jurgen Theiss, care ne-a ajutat 
când a venit vorba despre Zanzibar și Tanzania; lui 
Tom Chaffin, autorul cărții Sea of Gray, care a gândit 
alături de noi desfășurarea posibilă a evenimentelor 
istorice; Victoriei Lisi, care a citit manuscrisul cu 
ochi critic; lui Neil, lui Peter, lui Tom, Sarei și lui 

Pam, pentru că au dat dovadă de răbdare, pentru că 
ne-au susținut în permanență și pentru că ne-au 
oferit sugestii imparțiale; lui Kid şi soției sale, 
pentru prietenia și susținerea pe care ni le-au arătat; 
şi, nu în ultimul rând, lui Steve Berry: prietene, eşti 
cu adevărat un om deosebit. 


Soții Sam și Remi Fargo, eroii din Aurul spartanilor, 
se întorc într-o nouă aventură palpitantă: 


În timp ce fac scufundări în Tanzania, Sam și Remi Fargo 
descoperă. un clopot aparținând navei Shenandoah, 
de mult dispărută. Ei trebuie să găsească o modalitate 
de a-l recupera, fără să atragă atenţia guvernului tan- 
zanian, dar o forţă mult mai puternică este angajată în 
aceeași vânătoare de comori. Un partid politic mexican 
în plină ascensiune, ai cărui membri se mândresc cu fap- 
tul că provin direct din suveranii azteci, intenţionează 
să găsească artefactul, deoarece conţine un secret care 
i-ar putea distruge. Prin Africa, Anglia, pădurile tropicale 
din Noua Guinee, insulele Kurile, pe coastele vulcanului. 
Krakatoa și în inima junglei mexicane, soţii Fargo și 
adversarii lor nemiloși își continuă goana, dar câștigători 
nu pot fi decât unii dintre ei. lar pedeapsa pentru eșec 
este moartea. 

Un nou thriller care te ţine cu sufletul la gură, o nouă serie 
de aventuri de la maestrul suspansului, Clive Cussler! 


Romanele lui Cussler sunt publicate 
în peste 40 de limbi, 
în mai bine de o sută de ţări ale lumii. 

